༄༅། །སྲིད་ཞིའི་རྣམ་འདྲེན་༸གོང་ས་༸སྐྱབས་མགོན་

ཆེན་པོ་མཆོག་ནས། བོད་ནས་རྒྱ་གར་དུ་གཉེན་

འཕྲད་དང་། སློབ་གཉེར་ཆེད་ཡོང་མཁན་

རྣམས་ལ་བླང་དོར་བྱེད་སྒོའི་

བཀའ་སློབ་རིམ་སྩལ་

ཕྱོགས་བསྡེབས་

བཞུགས་སོ། །

པོད་གསུམ་པ།

© 2020 Gaden Phodrang Trust
(Office of His Holiness the Dalai Lama)
All rights reserved

༸གོང་ས་༸སྐྱབས་མགོན་ཆེན་པོའི་ཟབ་གསང་གསུང་གི་བདུད་རྩིར་ལོངས་སུ་སྤྱོད་པའི་སྐལ་ལྡན་དོན་གཉེར་ཅན་རྣམས་ཀྱི་རེ་འདོད་སྐོང་ཕྱིར། རྣམ་གྲྭ་ཐུབ་བསྟན་ཡར་འཕེལ་གྱིས་དཔར་རྩ་མཁོ་སྤྲོད་གནང་བ་ལྟར། དགའ་ལྡན་ཕོ་བྲང་གསུང་འབུམ་ཕྱོགས་སྒྲིག་ཁང་ནས་འཕྲུལ་དེབ་ཏུ་བསྒྲིགས་ཏེ་འགྲེམ་སྤེལ་ཞུས་པ་ལ། རྒྱ་ཆེའི་ཀློག་པ་པོ་རྣམས་ཀྱིས་ནོར་འཁྲུལ་ཡོ་བསྲང་གི་དགོངས་ཚུལ་ལྷུག་པོར་གསུང་བའི་རེ་བ་ཞུ།

འབྲེལ་ཡུལ་ཞལ་བྱང༌།

Gaden Phodrang Trust

Thekchen Choeling

McLeod Ganj – 176219

Dharamsala (H.P.) INDIA

+91-1892-221343

+91-1892-221879

sungbum@dalailama.com

www.dalailama.com

www.gyalwarinpoche.com

༄༅། །ཕྱི་ལོ་ ༡༩༩༥ ཟླ་ ༢ ཚེས་ ༢༢ ཉིན་བོད་ནས་མཇལ་བཅར་བ་མི་གྲངས་བཞི་བརྒྱ་ལྷག་ཙམ་ལ་སྩལ་བའི་བཀའ་སློབ།

ཀ༽ ཨ་རིར་སྐྱབས་བཅོལ་དང་། བོད་མིའི་བཟང་སྤྱོད།

ཁྱེད་རང་ཚང་མར་བཀྲ་ཤིས་བདེ་ལེགས་ཡོད། ཁྱེད་རང་ཚོ་མང་པོ་ཞིག་ཁ་སང་དུས་འཁོར་དབང་ཆེན་ལ་ཡོད་ཅིང་། རྒྱ་གར་ལྷོ་ཕྱོགས་སུ་ང་ཚོའི་གཞིས་ཆགས་ཁག་ནང་ལ་བོད་པ་བཙན་བྱོལ་བ་ཚོའི་གནས་སྟངས་སྡོད་སྟངས་ཁྱེད་རང་ཚོས་མཐོང་ཡོད། ང་ཚོའི་གཞིས་ཆགས་ཁག་གི་ནང་ལ་དཀའ་ངལ་མེད་པ་མིན་ན་ཡང༌། སྤྱི་ཡོངས་ཀྱི་ཐོག་ནས་བཤད་ན། བོད་མི་བཙན་བྱོལ་བ་རྣམས་འཛམ་གླིང་ཐོག་བཙན་བྱོལ་བ་འདྲ་འདྲའི་ནང་ནས་མི་འདྲ་བའི་ཚགས་ཚུད་པོ་དང༌། མི་རིགས་གཅིག་གི་གོང་བུའི་རྣམ་པ་ཧ་ཅང་གསལ་པོ་དང༌། ཤུགས་ཆེན་པོ་ཡོད་པ་ཞིག་ཆགས་ཡོད།

འཛམ་བུ་གླིང་འདིའི་སྒང་ལ་ཕལ་ཆེར་རྒྱལ་ཁབ་སུམ་ཅུ་སོ་གྲངས་ནང་ལ་བོད་པ་ཁ་གྲམས་ཏེ་བསྡད་ཡོད་པ་དང༌། རྒྱ་མཚོས་བར་དུ་ཆོད་པའི་གླིང་ཕན་ཚུན་བྱས་ནས་བསྡད་ཡོད་ཀྱང༌། དྷ་རམ་ས་ལར་བཙན་བྱོལ་གཞུང་གི་སྒྲིག་འཛུགས་ཡོད་པར་བརྟེན་ནས་ཆོས་དང༌། རིག་གཞུང༌། ཆབ་སྲིད། དཔལ་འབྱོར་གང་ཅིའི་ཐོག་ནས་འབྲེལ་བ་དམ་ཟབ་ཡོང་གི་ཡོད། འཛམ་གླིང་གི་ས་ཁུལ་བོད་པ་ཡོད་ས་ཚོར་བོད་པའི་གྲོགས་པོ་མང་པོ་ཞིག་ཤུགས་མ་ཐུབ་ཀྱི་ཡོང་གི་ཡོད།

དཔེར་ན། འདས་པའི་ལོ་གཉིས་གསུམ་ནང་ཨ་མི་རི་ཀར་གཞིས་ཆགས་སུ་བོད་མི་སྟོང་ཕྲག་གཅིག་ཕྱིན་པ་རེད། དེ་རྣམས་ཨ་མི་རི་ཀའི་གྲོང་ཁྱེར་དང་ས་ཁུལ་འདྲ་མིན་མང་པོ་ཞིག་ཏུ་བོད་པ་ཚོ་ཁག་བགོས་ཏེ་བཞག་ཡོད་སྟབས། ས་གནས་སོ་སོའི་ཡུལ་མི་ཚོས་བོད་པར་དོ་སྣང་བྱུང་སྟེ་བོད་པའི་གནས་ཚུལ་ཤེས་སྐབས་བོད་པར་གདུང་སེམས་མཉམ་བསྐྱེད་ཀྱིས་བོད་དོན་ཐོག་ལ་སེམས་འཁུར་བླངས་ཏེ་བོད་དོན་རྒྱབ་སྐྱོར་གྱི་ཚོགས་པ་འཛུགས་པ་དང༌། བོད་པའི་གྲོགས་པོའི་ཚོགས་པ་ཟེར་བ་སོགས་བཙུགས་ཏེ་ང་ཚོར་ཕན་ཐོགས་ཡོང་གི་ཡོད། ཨ་མི་རི་ཀར་བོད་པ་གཞིས་ཆགས་སླེབས་ཚར་བའི་རྗེས་ལ་ཨ་མི་རི་ཀའི་མི་མང་པོ་ཞིག་ཐུག་འཕྲད་བྱུང༌། ཁོང་ཚོས་ཨ་མི་རི་ཀར་ཡོད་པའི་བོད་མི་བཙན་བྱོལ་བ་ཚོར་གཞིས་ཆགས་ཀྱི་སོ་སོའི་འཚོ་རྟེན་གཞི་ཧྲ་ཏག་ཏག་ཡོང་རྒྱུར་ཨ་མི་རི་ཀས་རོགས་བྱེད་ཀྱི་ཡོད། བོད་པའི་ངོས་ནས་ཀྱང་ཨ་མི་རི་ཀའི་ཡུལ་མིར་རོགས་རམ་བྱེད་དགོས། ཨ་མི་རི་ཀའི་ནང་སྤྱིར་བཏང་མི་མང་པོ་ཞིག་རྒྱུན་དུ་བསམ་བློ་འཁྲུག་པ་དང༌། སེམས་མ་སྐྱིད་པ་ཡོད་པ་དེ་དག་གིས་བོད་པའི་བསམ་བློ་གཏོང་སྟངས་དང༌། ཡ་རབས་སྤྱོད་བཟང་གི་གོམས་གཤིས་ཐོག་ནས་བསླབ་བྱ་བླངས་ཏེ་ཕན་ཐོགས་ཡོང་ཐུབ་པའི་གནད་དོན་མང་པོ་འདུག་ཅེས་ཟེར་གྱི་འདུག དེ་དག་ང་རང་ཚོ་བོད་པ་ནང་ཁུལ་ནས་ཤེས་ཀྱི་མེད། གཡུ་བསྡུར། རྟ་ལྕག་ཟེར་བ་བཞིན་སྤྱི་ཚོགས་མི་འདྲ་བའི་ནང་ལ་བོད་མི་སླེབས་པའི་སྐབས་སུ་ཁ་ནས་འགྲེལ་བཤད་བྱས་མིན་ལ་མ་ལྟོས་པར། ཉིན་རེ་ཉིན་རེའི་ཆུ་ཚོད་ཉི་ཤུ་བཞིའི་མིའི་གཤིས་ཀའི་ཐོག་ནས་བོད་པའི་རིག་གཞུང་གི་ཁྱད་ཆོས་མངོན་གསལ་དོད་པོ་མཐོང་གི་ཡོད།

སྤྱིར་བཏང་འཛམ་གླིང་འདིའི་ལུང་པ་མང་པོའི་ནང་ལ་རྒྱ་མིའི་གཞིས་ཆགས་པ་མང་པོ་ཡོད། དེ་དག་ལ་རྒྱ་མིའི་ལྟོ་ཟས་ཞིམ་པོ་དང༌། རྒྱ་མི་རང་གི་གཞས་དང༌། ཆས་གོས། གོམས་སྲོལ་དེ་འདྲ་མ་གཏོགས་ཡ་རབས་སྤྱོད་བཟང་ཡོད་པའི་སྐད་ཆ་གོ་རྒྱུ་གང་ཡང་མི་འདུག བོད་པ་སླེབས་སའི་ས་ཆ་གསར་པ་ཚོའི་ནང་ལ་བོད་པའི་བསམ་བློ་གཏོང་སྟངས་དང༌། ཡ་རབས་བཟང་སྤྱོད་ལ་སློབ་སྦྱོང་དང༌། དོ་སྣང་བྱེད་དགོས་པ་མང་པོ་འདུག་ཅེས་ཕྱི་རྒྱལ་མི་མང་པོས་ཤོད་ཀྱི་འདུག གང་ལྟར་ང་ཚོ་བཙན་བྱོལ་བོད་མི་རྣམས་ཀྱིས་ད་ཕན་འཛམ་བུ་གླིང་འདིར་བོད་པའི་དཀའ་ངལ་མཚོན་ཐུབ་པ་ཞིག་དང༌། བོད་པའི་ཆོས་དང་རིག་གཞུང་གི་དགེ་མཚན་མཚོན་ཐུབ་པའི་ཐོག་ཞབས་འདེགས་གང་ལ་གང་འཚམ་སྒྲུབ་ཡོད།

ཁ༽ སྤྱི་བྱེའི་འགྱུར་ལྡོག་དང་། བདེན་དོན་གྱི་སེམས་ཤུགས།

གལ་ཆེ་ཤོས་ང་ཚོ་བཙན་བྱོལ་དུ་ཡོད་པ་རྣམས་ནས་བོད་སྤྱི་པའི་དོན་དག་ལ་སེམས་ཤུགས་སྐྱེད་དེ་འབད་བརྩོན་བྱེད་པའི་གཙོ་བོའི་རྒྱུ་རྐྱེན་ནི་བོད་ནང་ལ་ཡོད་པའི་རྒྱ་ཆེའི་མི་མང་གི་སེམས་ཤུགས་དེ་ཡིན། བོད་ནང་ལ་མི་རབས་བརྗེས་འགྲོ་གི་ཡོད་ན་ཡང༌། མི་རབས་གསར་པ་ཚོས་སོ་སོའི་མི་རིགས་ཀྱི་ལྟ་བ་བརྟན་པོར་བཟུང་སྟེ་བསྡད་ཡོད་པར་བརྟེན། ང་ཚོས་བོད་ཀྱི་ཕྱི་ལོགས་སུ་ལས་ཀ་བྱེད་རྒྱུ་འདི་དག་རྒྱུ་མཚན་ལྡན་པ་དང༌། བོད་རྒྱ་ཆེའི་མི་མང་གི་ཁེ་ཕན་དོན་དག་ཡིན་བསམ་པའི་སེམས་ཀྱི་ནང་ལ་སྤོབས་པ་དང༌། ཡིད་ཆེས་བློ་གདེང་རྙེད་ཡོང་གི་འདུག དོན་སྙིང་ང་ཚོས་བོད་དོན་ཐོག་འཐབ་རྩོད་བྱེད་པའི་རྩ་བའི་ནུས་པ་ཡོང་ས་དེ་བོད་ནང་ལ་ཡོད་པའི་རྒྱ་ཆེའི་མི་མང་གི་སེམས་ཤུགས་དང་སྙིང་སྟོབས་ཀྱི་ཐོག་ནས་ཡོང་གི་ཡོད་པར་བརྟེན། དེ་རིང་བོད་ནས་ཡོང་མཁན་ཁྱེད་རང་ཚོ་ཐུག་པའི་སྐབས་འདིར་ཐུགས་རྗེ་ཆེ་ཞུ་རྒྱུ་ཡིན།

རྩ་བའི་བོད་སྤྱི་པའི་དོན་དག་གནས་སྟངས་སྐོར་ཐེངས་ཁ་ཤས་ཐུག་སྐབས་བཤད་པ་ཚང་མས་ཤེས་གསལ་རེད། དམིགས་བསལ་བསྐྱར་ཟློས་ཡང་ཟློས་བྱེད་དགོས་དོན་མི་འདུག གང་ལྟར་བོད་སྤྱི་པའི་དོན་དག་ཐད་སྤྱིར་འཛམ་གླིང་སྤྱི་ཡོངས་ཀྱི་འགྱུར་བ་དང་། སྒོས་སུ་རྒྱ་ནག་ནང་གི་འགྱུར་བ། ལྷག་པར་དུ་ང་ཚོའི་བདེན་པའི་གནས་ཚུལ་དང༌། བོད་མིའི་སེམས་ཤུགས་བཅས་རྒྱུ་རྐྱེན་མང་པོ་འཛོམས་པའི་འོག་ནས་རྒྱ་ནག་གི་སྲིད་བྱུས་ལ་འགྱུར་བ་གཏོང་སྙིང་མ་འདོད་ཀྱང་གཏོང་དགོས་པ་ཞིག་ཆགས་ཡོང་གི་རེད། དེང་སང་རྒྱ་ནག་ནང་གི་གནས་ཚུལ་ལ་མཚོན་ན། དེ་སྔ་ཏང་གི་བཀའ་ལ་ཚང་མས་བརྩི་བཀུར་བྱེད་པ་དེ་དེང་སང་ཡོད་ཚོད་མི་འདུག རྒྱ་ནག་དབུས་གཞུང་དང༌། ཞིང་ཆེན་ཁག་གི་འབྲེལ་བའི་ཆ་ནས་ཡིན་ནའང་ས་གནས་སོ་སོའི་དཔལ་འབྱོར་ཐོག་ལ་ཤུགས་སྐྱེད་བྱས་ཏེ་དབུས་གཞུང་གི་བཀའ་ལ་མ་བརྩིས་པ་ཡོང་གི་འདུག ད་ལྟའི་ཆར་རྒྱ་ནག་དབུས་གཞུང་གི་ནུས་ལ་བརྟེན་ས་ཡོད་ན་མེད་ན་དམག་ཤུགས་ལ་བརྟེན་གྱི་ཡོད་ཀྱང༌། དམག་མིའི་ནང་ལའང་བློ་ཕམ་ཡོད་པའི་གནས་ཚུལ་གསལ་པོ་རེད།

གང་ལྟར་རྒྱ་ནག་མི་མང་རྨོངས་གཉིད་སད་ཡོང་གི་ཡོད། རང་དབང་དང༌། མང་གཙོ་ཟེར་བ་དེ་ལ་མི་སུ་ཡིན་ན་ཡང་དགའ་པོ་བྱེད་ཀྱི་རེད། ཕྲུ་གུ་ཆུང་ཆུང་སྐད་ཆ་ཤོད་མ་ཐུབ་མཁན་ཞིག་ཡིན་ན་ཡང༌། སོ་སོའི་འདོད་པ་དེ་མ་བྱུང་ན་ངུས་ནས་རྣམ་འགྱུར་སྟོན་གྱི་ཡོད། དུད་འགྲོ་ཞིག་ཡིན་ནའང་རང་དབང་ལ་དགའ་པོ་བྱེད་ཀྱི་རེད། རྒྱ་ནག་གིས་ཕྱི་ཕྱོགས་ལ་སྒོ་མོ་ཕྱེ་བའི་རྗེས་ལ་འཛམ་བུ་གླིང་སྤྱིའི་གནས་ཚུལ་གང་ལ་གང་འཚམ་རྒྱ་མི་མང་ཚོགས་ཀྱིས་ཤེས་ཐུབ་ཀྱི་ཡོད་སྟབས་ད་ཆ་བསྐྱར་དུ་བཙན་དབང་གིས་བསྡམ་རྒྱུ་ཤིན་ཏུ་ཁག་པོ་རེད། ཧོབ་སྟེ་བལྟས་ན། རྒྱ་ནག་གཞུང་གི་སྲིད་བྱུས་མཁྲེགས་སུ་ཕྱིན་པ་ལྟ་བུ་དང༌། བོད་ནང་ལ་ཡང་དམ་པོས་དམ་བཅིངས་གདུག་རྩུབ་བྱེད་རྒྱུར་མཐའ་གཅིག་ཏུ་ཤུགས་རྒྱག་གི་ཡོད་ཀྱང༌། དེ་ནི་འཕྲལ་སེལ་གྱི་གནས་ཚུལ་ཞིག་ཡིན་པ་ལས་རྒྱུན་དུ་སྡོད་ཐབས་རྩ་བ་ནས་མེད། ད་ལྟ་བཤད་མ་ཐག་པ་བཞིན་རིམ་པས་འགྱུར་བ་མ་བཏང་ཐབས་མེད་ཡོང་རྒྱུ་རེད།

ག༽ རང་མི་རང་ལས་དང་། ཤེས་ཡོན་སློབ་སྦྱོང་།

གལ་ཆེ་ཤོས་ངོས་ནས་རྟག་ཏུ་ཤོད་མུས་ལྟར། བོད་ནང་ཡོད་པའི་རྒྱ་ཆེའི་མི་མང་རྣམས་ལྷག་བསམ་དང་སྙིང་སྟོབས་འགྲན་ཟླ་མེད་པ་ཞིག་ཡོད་ཀྱང༌། སློབ་སྦྱོང་དང༌། ལས་ཀའི་ཐོག་ལ་དོ་སྣང་བྱས་ཏེ་ཉམས་མྱོང་གསོག་རྒྱུ་ཤིན་ཏུ་གལ་ཆེན་པོ་འདུག མ་འོངས་པར་ང་ཚོས་སོ་སོའི་ལུང་པའི་ནང་རང་མི་རང་ལས་བྱེད་དགོས་པར་བརྟེན་ཕྲུ་གུ་ཚོའི་དུས་ཚོད་ཆུད་ཟོས་མ་བཏང་བར་སློབ་སྦྱོང་སྤྲོད་རྒྱུ་དང༌། ལས་རིགས་འདྲ་མིན་གྱི་ནང་ལ་ཡོད་མཁན་ཚོས་སོ་སོའི་ལས་རིགས་དེའི་སྦྱོང་བརྡར་བྱས། ཉམས་མྱོང་བསགས་ཏེ་ཕྱིན་ཆད་སོ་སོས་ལས་འགན་ཆ་ཚང་ཐེག་པ་ཞིག་བྱེད་ཀྱི་ཡིན་པ་བསམ་པ་མ་བྱས་ན། སེམས་ནང་རྒྱ་མིར་མི་དགའ་བ་དང༌། ཁ་ནས་རྒྱ་མིར་དམའ་འབེབས་རྒྱབ་བཤད་བྱས་པས་ཕན་ཐོགས་གང་ཡང་མེད། ངོ་ཐོག་ལག་ལེན་གྱི་ཆ་ནས་བོད་པ་རང་གིས་འཇོན་ཐུབ་པ་ཞིག་བྱེད་དགོས། དཔེར་ན། བོད་ལ་རྒྱ་མི་དང༌། རྒྱ་ཁ་ཆེ་མང་པོ་ཞིག་ཡོང་གི་ཡོད། ཁོང་ཚོས་དཀའ་ངལ་བརྒྱབ་སྟེ་འཚོ་བ་ཡར་རྒྱས་མགྱོགས་པོ་གཏོང་གི་ཡོད། བོད་པའི་ངོས་ནས་དཀའ་ལས་རྒྱག་མ་ཐུབ་པར་ལྷོད་ཡངས་དང༌། སྣང་བ་སྐྱིད་པོའི་ངང་ལ་ཕྱིན་ཏེ་དཔལ་འབྱོར་གྱི་ནུས་པ་རྒྱ་མིའི་ལག་པར་སླེབས་ཀྱི་ཡོད།

ད་རེས་ཉེ་ཆར་ལྷ་སར་རྒྱ་ཁ་ཆེའི་ཟ་ཁང་གི་ནང་དུ་བོད་པ་ཞིག་འགྲོ་སྐབས་ལྟོ་ཆས་ནང་མིའི་མཛུབ་མོའི་སེན་མོ་ཞིག་ཐོན་ཏེ་རྙོག་དྲ་བྱུང་བ་གོ་རྒྱུ་འདུག རྒྱ་མིའི་ཟ་ཁང་ལ་མ་ཕྱིན་ན་རྙོག་དྲ་ཡོང་དོན་མེད། བོད་པའི་ཟ་ཁང་ཡག་པོ་མེད་ན་ཡང་བོད་པའི་ཟ་ཁང་ལ་ཕྱིན། དེ་བཞིན་འཚེམ་བུའི་ལས་ཀ་དང༌། ལྷ་བྲིས། ཤིང་བཟོ་ལ་སོགས་པའི་ལས་ཀ་ཡོད་ན་ཕྲན་བུའི་དཀའ་ངལ་ཡོད་ན་ཡང༌། བོད་མི་ནང་ཁུལ་སྤྲོད་མཁན་གྱིས་སྤྲོད་དགོས་པ་དང༌། བྱེད་མཁན་གྱིས་ཀྱང་ཀ་ཀོར་མེད་པ་དང་དུ་བླངས་ནས་འཕྲལ་འཕྲལ་བྱེད་དགོས། དེ་དག་ང་ཚོས་རྒྱ་མི་རིགས་ལ་མ་དགའ་བ་དང༌། ངོ་རྒོལ་བྱས་པ་མ་རེད། ང་ཚོས་སེམས་ཅན་ཐམས་ཅད་ཟེར་བ་འདིའི་ནང་རྒྱ་མི་རིགས་ཚུད་ཡོད། ང་རང་ཚོ་བོད་པ་རང་ཉིད་བདེ་སྐྱིད་ལྡན་པ་ཞིག་དང༌། རང་དབང་ཡོད་པ་ཞིག་ཡིན་ན་རྒྱ་མི་སྐྱོ་པོ་སུ་འདྲ་ཞིག་ཡིན་ནའང་དགའ་བཞིན་སྤྲོ་བཞིན་དུ་ཕན་གྲོགས་བྱེད་དགོས་པ་ཞིག་རེད།

ཡིན་ན་ཡང་ད་ལྟ་ང་ཚོའི་གནས་སྟངས་འདི་རྒྱ་ནག་དབུས་གཞུང་གི་སྲིད་བྱུས་འོག་ང་ཚོའི་ཆོས་དང་རིག་གཞུང་གོམས་གཤིས་ལ་བརྩི་འཇོག་མེད་པ། ཤེས་ཡོན་དང༌། ལས་ཀའི་ཐོབ་ཐང་འདྲ་མཉམ་མེད་པས་མང་ཚོགས་དབུལ་ཕོངས་ཡིན་པ། བོད་ལུང་པའི་ནང་རྒྱ་རིགས་ཧ་ཅང་མང་པོ་ཡོང་སྟེ་སོ་སོའི་མི་རིགས་འཚོ་གནས་ཐུབ་མིན་ཉེན་ཁ་སླེབས་པའི་གནས་ཚུལ་འདིའི་འོག་ལ་ང་རང་ཚོས་སོ་སོའི་མི་རིགས་འཚོ་ཐུབ་པའི་དོན་དུ་མི་རིགས་ཀྱི་ལ་རྒྱ་མ་ཟིན་ཐབས་མེད་ཆགས་ཀྱི་ཡོད་པས། བོད་པ་ནང་ཁུལ་གྱི་ལས་ཀ་རྣམས་རྒྱ་མི་བོད་ནང་གཞིས་ཆགས་ཡོང་མཁན་ཚོར་སྤྲོད་པ་དང༌། ཁོང་ཚོ་སྡོད་སའི་ས་ཆ་དང་ཁང་པ་བོད་རང་གིས་གྲ་སྒྲིག་བྱེད་པ་ལྟ་བུ་བྱས་ན་མི་འགྲིགས། དགེ་སྐྱོན་ལ་བསམ་བློ་བཏང་སྟེ་གཟབ་གཟབ་བྱེད་དགོས་ཀྱི་འདུག གལ་ཆེ་ཤོས་སློབ་སྦྱོང་ཐོག་ལ་ཤུགས་རྒྱག་དགོས། གཞོན་སྐྱེས་ཚོས་ཆང་འཐུང་བ་དང་། ཤོ་སྦག་རྒྱག་པ། མཚན་ཚོགས་སོགས་ལ་འཁྱམས་ནས་སྡོད་པ་སོགས་ཀྱིས་ཉིན་མ་གང་འཁྱོལ་མ་བྱས་པར། ཉིན་མ་རེ་རེ་བཞིན་དུ་རིག་པ་སྒྲིམ་སྟེ་སོ་སོའི་ཐོབ་ཐང་དང༌། སོ་སོའི་ཁེ་ཕན་མིའི་ལག་པར་མ་ཤོར་བ་བྱ་རྒྱུ་དེ་གལ་ཆེན་པོ་འདུག

ང༽ བོད་བསྐྱོད་གོམ་བགྲོད་དང་། མཁྲེགས་འཛིན་གྱི་སྲིད་བྱུས།

དེ་ནས་ཉེ་ཆར་གནས་ཚུལ་གསར་པ་ཞིག་ལ་རྒྱ་གར་ནང་ཡོད་པའི་བོད་མིའི་ནང་ནས་བོད་ནང་ཞི་བའི་གོམ་བགྲོད་བྱ་རྒྱུའི་འཆར་གཞི་ཞིག་བྱུང་བ་རེད། འཆར་གཞི་དེ་བསྒྱུར་བཅོས་བཏང་ན་ཡག་པོ་མེད་དམ་སྙམ་སྟེ་ཉིན་ཤས་སྔོན་ལ་ཁོང་ཚོ་ཐུག་སྟེ་ངའི་བསམ་ཚུལ་བཤད་པ་ཡིན། རྩ་བའི་སྙིང་སྟོབས་དང༌། ལྷག་བསམ་རྨད་དུ་བྱུང་བའི་ངོ་མཚར་སྐྱེ་དགོས་པ་ཧ་ཅང་ཡག་པོ་རེད། ཡིན་ན་ཡང་དུས་ཚོད་རན་དང་མ་རན་ལ་བསམ་བློ་ཏན་ཏན་གཏོང་མ་ཐུབ་ན་ཡག་པོ་ཡོང་གི་མ་རེད།

དོན་ཚན་གཅིག་ལ། དེང་སང་བོད་ནང་རྒྱ་ནག་གཞུང་གིས་སྲིད་བྱུས་མཁྲེགས་པོ་ཟིན་པའི་དུས་ཚོད་ཡིན་པ་དང༌། གཉིས་ནས་ཏིང་ཞའོ་ཕིང་འདས་གྲོངས་ཕྱིན་པའི་རྗེས་ལ་འགོ་ཁྲིད་ནང་ཁུལ་ཐོབ་གོ་ས་རྩོད་གླེང་བྱེད་པའི་སྐབས་འདིར་རྒྱ་ནག་གི་སྲིད་བྱུས་ལ་འགྱུར་བ་གཏོང་རྒྱུ་ཁག་པོ་རེད། འདི་ནས་བོད་ལ་འགྲོ་མཁན་ཚོས་མཐའ་གཅིག་ཏུ་འཚེ་མེད་ཞི་བའི་བྱེད་ཐབས་ཐོག་ནས་འགྲོ་གི་ཡོད་ཀྱང༌། རྒྱ་མིས་ལམ་སེང་གསོད་བཟུང་གང་ཐུབ་ཀྱི་དྲག་སྤྱོད་མི་བྱེད་པའི་ངེས་པ་མེད། དེ་འདྲ་བྱུང་ན་བོད་ནང་དུ་ཡོད་པའི་བོད་མི་སོ་སོའི་མི་རིགས་ཀྱི་ལྟ་བ་དང༌། ལྷག་བསམ། སེམས་ཀྱི་ནང་ན་ཚ་ཡོད་མཁན་ཚོས་བཟོད་ཐབས་མེད་པ་ཡོང་གི་མེད། ཁོང་ཚོའི་རྣམ་འགྱུར་ཞིག་ཐོན་ན། རྒྱ་མིས་བོད་མི་ཡོངས་རྫོགས་ལ་ཡིད་ཆེས་བརླག་སྟེ་བོད་པ་ཕྱི་མ་ནང་བྱེད་མཁན་སུ་དང་སུ་ཡོད་ཉམས་ཞིབ་སོ་ཉུལ་བྱེད་བཞིན་པའི་ལས་ཀ་དེར་གོ་སྐབས་རྙེད་དེ་ལམ་སེང་ང་ཚོའི་བོད་མི་ལྷག་བསམ་ཅན་མང་པོ་ཞིག་འཕྱག་མ་རྒྱག་རྒྱུའི་ཉེན་ཁ་ཡོད།

ང་ཚོས་འཚེ་མེད་ཞི་བའི་ལས་འགུལ་སྤེལ་བའི་འབྲས་བུར་མི་མང་པོའི་ལུས་སྲོག་ལ་འཚེ་བའི་རང་བཞིན་དུ་འགྱུར་ཉེན་ཡོད། ལས་འགུལ་དེས་བོད་སྤྱི་པའི་དོན་ལ་ལམ་སེང་ཕན་གནོད་འབྲེལ་བ་ཞིག་བྱུང་ན་འགྲིགས་པ་ཡིན་ཀྱང༌། ད་ལྟའི་གནས་སྟངས་འདིར་ཧ་ཅང་ཁག་པོ་རེད། འཛམ་བུ་གླིང་འདིའི་སྒང་ལ་བོད་མི་མང་འུ་ཐུག་སྟེ་སོ་སོའི་རང་དབང་དོན་ལ་དཀའ་ལས་རྒྱག་གི་ཡོད་པའི་དྲིལ་བསྒྲགས་གང་འཚམ་ཞིག་ཡོང་རྒྱུ་ཡང༌། དེ་ནི་བདུན་ཕྲག་གཅིག་གཉིས་ཤིག་རེད། དཔེར་ན། ཉེ་ཆར་ཨུ་རུ་སུའི་ཁ་ཆེའི་ཡུལ་སྡེ་ཅི་ཆ་ཎི་ཡ་ཟེར་བ་དེར་ཨུ་རུ་སུས་དྲག་གནོན་ཤུགས་ཆེ་བྱེད་པའི་སྐབས་ལ་འཛམ་གླིང་འདིའི་སྒང་ནས་སྐད་རྒྱག་གི་ཡོད་ན་ཡང༌། ནུས་པ་ཐོན་པ་སུས་ཀྱང་བྱེད་ཐུབ་ཀྱི་མི་འདུག

ཕྱོགས་གཞན་ནས། རྒྱ་གར་གཞུང་ལ་ཡང་མཛད་དཀའ་ཆེན་པོ་ཡོང་རྒྱུ་དང༌། བལ་ཡུལ་གཞུང་ནས་ས་མཚམས་ལ་དམ་བསྒྲགས་དང༌། བཀག་འགོག་ད་ལྟ་ནས་བྱེད་ཀྱི་འདུག་ཅེས་ཤོད་ཀྱི་འདུག དེ་ནི་ཞི་བའི་གོམ་བགྲོད་ཀྱི་གནས་ཚུལ་ལ་བརྟེན་ནས་ཡོང་གི་ཡོད། རྒྱ་གར་ལ་ཆ་བཞག་ན། ད་ཕན་རྒྱ་གར་གཞུང་གིས་ཕྱོགས་མང་པོ་ཞིག་ནས་བོད་པར་རྒྱབ་སྐྱོར་དང༌། རོགས་རམ་ཧ་ཅང་མང་པོ་བྱས་ཡོད། ང་ཚོས་རྒྱ་གར་གཞུང་ལ་བལྟ་སྟངས་ནི་ད་ཕན་ལོ་སུམ་ཅུ་སོ་དྲུག་རིང་ལ་རྒྱ་གར་གཞུང་གིས་ཕྱོགས་ཡོངས་ནས་ང་ཚོ་བོད་པའི་ཐོག་ལ་ཕན་གྲོགས་ཇི་ལྟར་བྱས་པ་རྣམས་ཀྱི་ཐོག་ནས་བསྡོམས་རྩིས་རྒྱག་དགོས་པ་ལས། ལས་དོན་སྣེ་ཁ་རེ་གཉིས་ཐོག་ནས་རྒྱ་གར་གཞུང་གིས་འགྲིག་གི་མི་འདུག་ཅེས་བཤད་ན་མི་འགྲིགས།

གང་ལྟར་ཡང་སྙིང་སྔར་འདས་པའི་ལོ་རྒྱུས་ནང་རྒྱ་གར་ནས་བོད་ལ་ནང་པ་སངས་རྒྱས་ཀྱི་ཆོས་དར་ཏེ་ཧ་ལམ་ལོ་ཉིས་སྟོང་མ་ཟིན་ཙམ་གྱི་དུས་ཡུན་རིང་རྒྱ་གར་དང་བོད་དམིགས་བསལ་འབྲེལ་བ་ཆེན་པོ་བྱུང་ཡོད་པ་དང༌། ད་ལྟའི་གནས་སྐབས་སུ་བོད་ཡུལ་རྒྱ་མིས་དབང་བསྒྱུར་བྱས་པའི་རྗེས་ལ་རྒྱ་གར་བྱང་རྒྱུད་ས་མཚམས་ཁག་ལ་དཀའ་ངལ་འཕྲད་པ། མ་འོངས་པར་ཡང་བོད་དབུས་གཙང་ཁུལ་དང༌། ནུབ་རྒྱུད་རྣམས་རྒྱ་གར་དང་ས་མཚམས་འབྲེལ་ནས་ཡོད་སྟབས། དཔལ་འབྱོར་དང༌། རིག་གཞུང་གང་ཅིའི་ཆ་ནས་རྒྱ་གར་དང་དམིགས་བསལ་འབྲེལ་བ་ཡོང་རྒྱུར་བརྟེན། རྒྱ་གར་གྱི་བསམ་ཡོད་མི་སྣ་ཚོས་བོད་ལུང་པ་རྒྱ་གར་ལ་གལ་ཆེན་པོ་ཡིན་པ་དང༌། བོད་པར་རྒྱ་གར་གྱི་ངོས་ནས་རྒྱ་མི་དང་མི་འདྲ་བའི་སེམས་ཐག་ཉེ་པོ་ཡོད་པར་བརྟེན། རྒྱ་གར་གཞུང་ལ་དགོས་ལ་མ་དགོས་ཀྱི་མཛད་དཀའ་བཟོས་ན་ཡག་པོ་མི་འདུག

ཅ༽ དུས་ལ་བབ་མིན་དང་། ཁེ་མེད་གྱོང་སྒྲུབ།

ངོས་རང་སྒེར་ངོས་ནས་ཆ་བཞག་ན། རང་སྲོག་བློས་བཏང་གི་ཐོག་ནས་འགྲོ་མཁན་དེ་རྣམས་བོད་སྤྱི་པའི་དོན་དག་ཡིན་པ་ལས་སྒེར་དོན་གང་ཡང་མེད། ཁོང་ཚོར་རྒྱ་མིས་གསོད་བཟུང་སྡུག་སྦྱོང་མནར་གཅོད་བྱུང་ན། ང་རང་ཚོ་ཚང་མ་སྐྱིད་སྡུག་མཉམ་མྱོང་བྱེད་རྒྱུ་ལས་ལྟད་མོ་བལྟས་ནས་བསྡད་པས་ག་ནས་འགྲིགས། ཁ་སང་ཁོང་ཚོར་ལབ་རྒྱུ་བྱུང༌། དངོས་གནས་དྲང་གནས་དུས་ལ་བབས་པའི་གནས་ཚུལ་བྱུང་ན་ངོས་རང་ཡང་ཁྱེད་རང་ཚོ་དང་མཉམ་དུ་སླེབས་ཡོང༌། ང་ཚོ་མཉམ་དུ་ལེགས་ཉེས་གང་བྱུང་ཡང་འགྱོད་པ་ནམ་ཡང་མེད། དུས་ཚོད་རན་ལ་མ་རན་ལ་ཁེ་མེད་གྱོང་སྒྲུབ་ལྟ་བུ་བྱས་ན་ཡག་པོ་མི་འདུག ངོས་ལ་ལས་འགན་ཡོད་པའི་ཆ་ནས་དགེ་སྐྱོན་གསལ་པོ་མ་བཤད་ཐབས་མེད་རེད། ཐག་གཅོད་གང་ཞིག་བྱེད་དང་མི་བྱེད་ཁྱེད་རང་ཚོས་བསམ་བློ་བཏང་སྟེ་ཐག་གཅོད་བྱ་རྒྱུ་རེད། འབྲེལ་ཡོད་རྣམས་ལའང་གོ་བསྡུར་བྱེད་དགོས།

འཛམ་བུ་གླིང་འདིའི་སྒང་ལ་བོད་དོན་གཞེན་སྐུལ་བྱེད་རྒྱུའི་ཐབས་ཤེས་ལས་འགུལ་གཞན་དག་ཀྱང་ཡང་མདོག་ཁ་པོ་རེད། དེ་འདྲ་གོ་བསྡུར་བྱས་ན་ཞེས་ཁ་སང་ལབ་རྒྱུ་བྱུང༌། མཇུག་ཏུ་ཁོང་ཚོས་གོ་བསྡུར་ཐོག བཀའ་ཤག་ལའང་གོ་བསྡུར་བྱས་ཏེ། མཐའ་དོན་འགྲོ་རྒྱུ་མིན་པར་གཏན་འཁེལ་བྱས་འདུག དེའི་གནས་ཚུལ་དེ་འདྲ་ཡིན། ཁ་ཤས་ཀྱི་བསམ་པར་༸རྒྱལ་བ་རིན་པོ་ཆེ་ནས་བྱབ་བསྐྱལ་སོང་དྲན་སྲིད་ཀྱང༌། ཁྱད་པར་གང་ཡང་མི་འདུག ཁོང་ཚོའི་བསམ་ཚུལ་གཅིག་ལ། དྷ་རམ་ས་ལ་ནས་ལྡི་ལི་བར་ཞི་བའི་གོམ་བགྲོད་བྱེད་རྒྱུའི་བསམ་བློ་ཞིག་མེད་དམ་བསམ་གྱི་འདུག དེ་ཡིན་ན་བརྟན་པོ་རེད། མ་འོངས་པར་དུས་ཚོད་རན་པོ་ཡག་པོ་ཞིག་བྱུང་ན་དངོས་གནས་དྲང་གནས་ང་ཚོ་བཙན་བྱོལ་དུ་ཡོང་བའི་བོད་པ་མང་པོ་ཞིག་གཅིག་རྗེས་གཉིས་མཐུད་ཐོག་ནས་བོད་ལ་ཁ་བལྟས་ཏེ་འགྲོ་དགོས་པ་བྱུང་ན་གནས་ཚུལ་ཐ་དད་རེད།

སྤྱིར་བཏང་འཛམ་བུ་གླིང་གི་འགྱུར་བའི་འགྲོ་སྟངས་ལ་བལྟས་ན་འགྱུར་བ་འགྲོ་རྒྱུའི་དུས་ཚོད་སྨིན་པ་ལྟ་བུ་ཆགས་ཡོད། དཔེར་ན། ད་རེས་ཉེ་ཆར་ཨ་མི་རི་ཀའི་ནང་རྒྱ་ནག་ཐོག་ལ་དམིགས་བསལ་མཁས་པ་ཡིན་པའི་མི་གང་འཚམས་ཤིག་ཚོགས་འདུ་འཚོགས་ཏེ་བསམ་འཆར་བསྡུས་པའི་གནས་ཚུལ་ཞིག་ཚགས་པར་ནང་ཐོན་འདུག ཚོགས་མི་བརྒྱ་ཆ་ཉི་ཤུ་ཙམ་གྱིས་གཅིག་བྱས་ན་རྒྱ་ནག་གི་ད་ལྟའི་སྲིད་བྱུས་མུ་མཐུད་དེ་སྡོད་ཀྱི་རེད་ཅེས་བཤད་འདུག རྒྱུ་རྐྱེན་མང་པོ་ཞིག་ཐོག་ནས་རྒྱ་ནག་འཕོ་འགྱུར་ཆེན་པོ་འགྲོ་རྒྱུའི་ཉེན་ཁ་ཡོད་པ་རེད་ཅེས་བཤད་འདུག རྒྱ་ནག་ཐོག་ལ་ཉམས་ཞིབ་བྱེད་མཁན་གཞན་དག་གི་མཐོང་ཚུལ་ལ་ཡང་འགྱུར་བ་འགྲོ་རྒྱུ་ཡིན་པར་ཁ་གཅིག་གྲགས་རེད།

མདོ་དོན་སྙིང་པོ་རྒྱ་ནག་ནང་འགྱུར་བ་ཆེན་པོ་འཕྲལ་མྱུར་ཡོང་གི་ཡོད་མེད་གང་ལྟར་ཡང༌། ང་རང་ཚོ་བོད་པ་ཚང་མས་རིག་པ་བསྒྲིམས་ཏེ་སོ་སོས་བྱེད་དགོས་པ་དང༌། བྱེད་ཐུབ་པའི་སློབ་སྦྱོང་དང༌། ལས་དོན་རྣམས་ལྷོད་གཡེང་འཐུས་ཤོར་མིན་པ་ཧུར་ཐག་བྱེད་རྒྱུ་ཤིན་ཏུ་གལ་ཆེན་པོ་རེད། དེ་ཚང་མས་སེམས་ལ་ངེས་པ་བྱེད་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༢ ཚེས་ ༢༨ ཉིན་བོད་ནས་མཇལ་བཅར་བ་མི་གྲངས་སུམ་བརྒྱ་སུམ་ཅུ་སྐོར་ལ་སྩལ་བའི་བཀའ་སློབ།

ཀ༽ རང་དབང་གི་འཐབ་རྩོད་དང་། བདེན་དོན་ལ་ཆ་འཇོག

ཁྱེད་རང་ཚོར་འཚམས་འདྲི་ཡོད། བོད་ཀྱི་དོན་གྱི་བདག་པོ་བོད་ནང་ཡོད་པའི་རྒྱ་ཆེའི་མི་མང་རྣམས་ཡིན་པ་དང༌། ང་རང་བོད་རྒྱ་ཆེའི་མི་མང་གི་གཏམ་བརྗོད་པ་ཞིག་བྱས་ཏེ་བོད་ནང་གི་བདེ་བ་དང༌། སྡུག་བསྔལ་གང་ཡོད་པ་རྣམས་འཛམ་བུ་གླིང་འདིའི་སྒང་ལ་ཤོད་ཀྱི་ཡོད། ངོས་རང་གི་སྣང་བར་འགྲོ་གི་ཡོད་མེད་ལ་མ་ལྟོས་པར་བོད་ནང་སྐྱིད་སྡུག་ལེགས་ཉེས་དངོས་འབྲེལ་གང་ཡོད་པ་རྣམས་ངོས་ནས་བརྗོད་དགོས་པ་ལྟར། འཛམ་གླིང་གང་སར་ངོས་རང་བོད་རྒྱ་ཆེའི་མི་མང་གི་གཏམ་བརྗོད་པ་རང་དབང་ཅན་ཞིག་ཡིན་ཞེས་ཤོད་ཀྱི་ཡོད། དཔེར་ན། བདུན་ཅུ་དོན་དགུའི་གོང་ལ་བོད་ནང་དུ་རྒྱ་མི་ཁོ་རང་ཚོའི་དམིགས་བསལ་ཉེ་ལྟོས་ཡིན་པའི་ཕྱི་རྒྱལ་བ་རེ་ཟུང་ལས། འཛམ་གླིང་གི་གསར་འགོད་པ་དང༌། ཡུལ་སྐོར་སྤྲོ་འཆམ་དུ་གཏོང་གི་མེད། དེའི་སྐབས་ལ་ང་ཚོས་བོད་ནང་གི་གནས་སྟངས་དངོས་ཡོད་རྣམས་འགྲེལ་བཤད་བྱེད་སྐབས་མི་མང་པོའི་བསམ་ཚུལ་ལ་འཛམ་གླིང་འདིའི་སྒང་ལ་རང་ཡུལ་དུ་བསྡད་མ་ཐུབ་པར་སྐྱབས་བཅོལ་བྱས་ཏེ་ཡོང་མཁན་རྣམས་ཀྱིས་རང་ཉིད་སྐྱབས་བཅོལ་བྱེད་དགོས་པའི་རྒྱུ་མཚན་དག་སྐྱེལ་དོན་དུ་རང་གི་ལུང་པའི་ནང་ལ་དཀའ་ངལ་ཡོད་ལུགས་བརྗོད་པ་དེ་སྤྱིར་བཏང་གི་འགྲོ་སྟངས་ལྟ་བུར་ངོས་འཛིན་བྱེད་ཀྱི་འདུག

ཡུལ་སྐོར་སྤྲོ་འཆམ་པ། ས་གཤིས་བརྟག་དཔྱད་བྱེད་མཁན་དང༌། སྨན་པ་མཁས་པ་དེ་འདྲ་བོད་ནང་ལ་སླེབས་ཡོད། ཁོང་ཚོ་ཕལ་ཆེ་བ་སོ་སོ་སྒེར་པ་བྱས་ཏེ་ཕྱིན་པ་རེད། ཕྱི་རྒྱལ་བ་དེ་དག་གིས་བོད་ནང་གི་གནས་སྟངས་དངོས་སུ་མཐོང་བའི་རྗེས་ལ། དེ་སྔ་ཕན་ཆད་ལོ་ཉི་ཤུའི་རིང་ལ་ཏཱ་ལའི་བླ་མས་མཚོན་པས་བཙན་བྱོལ་བོད་པ་ཚོས་བཤད་པ་སྐད་ཆ་དེ་དག་བདེན་པ་རེད་ཅེས་གཞི་ནས་ཡིད་ཆེས་ཆ་འཇོག་བྱེད་ཤུགས་ཆེ་རུ་ཕྱིན་སོང༌། ད་ཕན་བོད་ནང་དུ་ཡོད་པའི་གཞིས་ལུས་རྒྱ་ཆེའི་མི་མང་རྣམས་ཀྱིས་ལྷག་བསམ་བརྟན་པོ་དང༌། སོ་སོ་རང་ཚུགས་ཟིན་ཏེ་བསྡད་པར་བརྟེན། འཛམ་བུ་གླིང་འདིའི་སྒང་ལ་བོད་ཀྱི་རང་དབང་འཐབ་རྩོད་འདི་བདེན་དོན་དང༌། རྒྱུ་མཚན་ལྡན་པ་ཞིག་ཡིན་པར་ངོས་འཛིན་བྱེད་པ་དང༌། དེང་སང་འཛམ་བུ་གླིང་འདིའི་སྒང་ལ་རང་ཐག་རང་གཅོད་ཀྱི་ཐོབ་ཐང་དང༌། འགྲོ་བ་མིའི་ཀུན་སྤྱོད་ཐོབ་ཐང་བཅས་གནས་ཚུལ་མང་པོ་ཞིག་གི་སྒོ་ནས་བོད་དོན་ཐོག་གླེང་སློང་ཡོང་གི་ཡོད།

རྒྱ་མིའི་དབང་འཛིན་པས་སྡིག་པ་མིག་བཙུམས་ཀྱིས་སྲིད་བྱུས་མཁྲེགས་བཟུང་དང༌། བོད་ནང་གདུག་རྩུབ་བྱེད་ཀྱི་ཡོད་པ་ལས། སྤྱིར་བཏང་འཛམ་བུ་གླིང་འདིའི་སྒང་ནས་བོད་དོན་ལ་མཐོང་ཚུལ་བཟང་དུ་འགྲོ་བ་དང༌། གཉིས་ནས་རྒྱ་མི་རིགས་ནང་ནས་ཀྱང་དེང་སང་བོད་པའི་གནས་ཚུལ་ཐོག་ལ་ཤ་ཚ་དང༌། གདུང་སེམས་མཉམ་སྐྱེད་བྱེད་མཁན་ཇེ་མང་ནས་ཇེ་མང་དུ་འགྲོ་བཞིན་པ་རེད། དེར་བརྟེན་བོད་ནས་ཡོང་མཁན་ཚོར་ངོས་ནས་ཐུགས་རྗེ་ཆེ་ཟེར་གྱི་ཡོད་པ་ལྟར། དེ་རིང་འདིར་ཁྱེད་རང་ཚོར་ཡང་ཐུགས་རྗེ་ཆེ་ཞུ་རྒྱུ་ཡིན།

ཁ༽ འཕགས་བོད་ཀྱི་ལམ་བུ་དང་། སྣ་མང་གི་དཀའ་ཚེགས།

ཁྱེད་རང་ཚོ་དྷ་རམ་ས་ལར་ཡོང་རྒྱུར་ལས་སླ་པོ་མེད། ཕྱོགས་གཅིག་ནས་རྒྱ་མིའི་ས་ནས་ལག་འཁྱེར་མ་ཐོབ་པའི་དཀའ་ངལ་ལྟག་སྒོ་བརྒྱུད་ནས་མགོ་འདྲེན་བཙལ་དགོས་པ། ཡང་རྒྱ་མིས་དོགས་པ་བྱས་མི་ཡོང་ངམ་བསམ་པའི་སེམས་ཁྲལ་དང༌། རྒྱ་མིས་བརྙས་བསྐོས་མི་ཡོང་ངམ་སྙམ་པའི་དངངས་སྐྲག་བྱེད་དགོས་པ། དེ་ནས་བལ་པོའི་ས་མཚམས་སུ་སླེབས་པའི་སྐབས་ལ་འཕྲོག་བཅོམ་བྱེད་པ་དང༌། ལག་འཁྱེར་མེད་པའི་རིགས་འགའ་ཤས་འཛིན་བཟུང༌། ཕྱིར་སློག ལ་ལར་རྡུང་རྡེག་བྱེད་པ་སོགས་བརྡབ་གསིག་རྙོག་དྲ་མང་པོ་ཡོད་བཞིན་པ་དང༌། བལ་ཡུལ་ནས་རྒྱ་གར་ནང་སླེབས་སྐབས་སུའང་དེ་བཞིན་སྔོག་བཤེར་ཀ་ཀོར་དཀའ་ངལ་མང་པོ་ཞིག་ཡོང་གི་ཡོད་ཀྱང༌། དཀའ་ངལ་ཚང་མ་དང་དུ་བླངས་ཏེ། གཙོ་ཆེ་ཤོས་ང་ཚོ་ཐུག་ཕྲད་དུ་ཡོང་བར་དགའ་པོ་བྱུང༌། ཐུགས་རྗེ་ཆེ་ཞུ་རྒྱུ་ཡིན།

ངོས་ནས་ངོ་ཤེས་པ་ཁ་ཤས་སྔོན་མ་འདི་ཕྱོགས་ཡོང་བའི་སྐབས་ལ་དཀའ་ངལ་འཕྲད་དེ། ད་ཡིན་ན་རྒྱ་གར་ལུང་པ་མཐོང་རྒྱུ་ཁག་པོ་རེད་ཅེས་སྡུག་སྐད་ཤོར་སོང་ཡང༌། ལོ་གཅིག་གཉིས་ཕྱིན་པའི་རྗེས་ལ་ཡང་བསྐྱར་སྡུག་སྐད་རྒྱག་གིན་རྒྱག་གིན་ཚུར་ཡོང་གི་འདུག འོན་ཀྱང་དཀའ་ངལ་དེ་རྣམས་ཀྱི་གུན་གསབ་ལ་ཉིན་ཤས་རིང་རྒྱ་གར་རང་དབང་ལུང་པར་སེམས་ནང་གུ་ཡངས་རང་དབང་གི་ཚོར་བ་ཞིག་མྱོང་ཐུབ་པ་དང༌། ང་རང་ཚོ་ཐུག་འཕྲད་བྱུང་བར་བརྟེན་ཁྱེད་རང་ཚོར་ཉིན་མ་ཁ་ཤས་སྐྱིད་སྣང་དགའ་ཚོར་ཞིག་ཡོང་གི་ཡོད།

གང་ལྟར་དེ་རྣམས་ཀྱིས་གང་མཚོན་གྱི་ཡོད་དམ་ཟེར་ན། ཁྱེད་རང་ཚོ་བོད་རྒྱ་ཆེའི་མི་མང་དང༌། ༸རྒྱལ་བ་རིན་པོ་ཆེའི་མིང་འཐོགས་པའི་ཨ་མདོ་བ་བསྟན་འཛིན་རྒྱ་མཚོའི་བར་ལ་དམ་ཚིག་གི་འབྲེལ་བ་དང༌། བསམ་བློའི་ནང་སེམས་ཐག་ཧ་ཅང་ཉེ་པོ་ཞིག་ཡོད། ངོས་རང་གི་ངོས་ནས་ཀྱང་སོ་སོའི་ཚེ་རབས་མང་པོའི་ལས་དང༌། སྨོན་ལམ་རྒྱུ་རྐྱེན་མང་པོ་ཞིག་ལ་བརྟེན་ནས་ད་ལྟའི་དུས་ཚོད་ཁག་པོ་འདིའི་སྐབས་ལ་༸རྒྱལ་བ་རིན་པོ་ཆེའི་སྐྱེ་གྲལ་ལ་སླེབས། ངོས་ནས་གང་ཡང་འཇོན་ཐུབ་ཀྱི་མེད་རུང༌། བོད་རྒྱ་ཆེའི་མི་མང་གི་བདེ་ཐབས་དང༌། བསྟན་པ་དང༌། འགྲོ་བར་ཕན་ཐབས་གང་བྱེད་རྒྱུ་ཡོད་དམ་སྙམ་པའི་སེམས་འཁུར་བླངས་ཏེ་གང་ཐུབ་ཅི་ཐུབ་བྱེད་ཀྱི་ཡོད་པ་དང༌། ཁྱེད་རང་ཚོ་བོད་རྒྱ་ཆེའི་མི་མང་གི་ངོས་ནས་ཀྱང་ངོས་ལ་ཡིད་ཆེས་བློས་འགེལ་དང༌། རེ་ལྟོས་བྱས་ཏེ་ང་རང་ཚོ་ཐུན་མོང་མ་ཡིན་པའི་དད་པ་དམ་ཚིག་གི་འབྲེལ་བ་ཞིག་ཡོད། ཁྱེད་རང་ཚོ་བོད་ནང་སྡོད་སྐབས་ངོས་རང་ཐུག་པའི་རྨི་ལམ་བཏང་བྱུང་ཟེར་མཁན་མང་པོ་འདུག དེ་རིང་འདིར་ང་རང་ཚོ་དངོས་སུ་ཐུག་པར་བརྟེན། ཁྱེད་རང་ཚང་མར་འཚམས་འདྲི་དང༌། བཀྲ་ཤིས་བདེ་ལེགས་ཡོད།

ག༽ རང་དབང་གི་འཐབ་རྩོད་དང་། ཤེས་ཡོན་གྱི་དགོས་མཁོ།

དེ་ནས་ཉེ་བའི་ཆར་སྟོབས་ཆེན་ཨུ་རུ་སུའི་རྒྱལ་ཁབ་ཀྱིས་མཚོན་པས་མང་གཙོ་གཅིག་སྡུད་ཀྱི་རིང་ལུགས་ཞེས་བཙན་དབང་གི་སྒྲིག་འཛུགས་ལྡན་པའི་གཞུང་དེ་དག་འཛམ་བུ་གླིང་འདིའི་སྒང་ལ་འགྱུར་བ་ཕྱིན་ཟིན་པ་དང༌། རྒྱ་ནག་ནང་ལ་ཡང་དེ་བཞིན་རྒྱ་ནག་མི་མང་གིས་མང་གཙོར་དགའ་པོ་བྱེད་པ་ལས། གཅིག་སྡུད་ལ་དགའ་པོ་བྱེད་མཁན་མེད། ང་རང་ཚོ་བོད་པའི་ངོས་ནས་བོད་རྒྱ་ཆེའི་མི་མང་མི་ཐོག་བརྗེས་འགྲོ་གི་ཡོད་ཀྱང༌། སོ་སོའི་མི་རིགས་ཀྱི་ལྟ་བ་དང༌། སོ་སོའི་རང་དབང་གི་དོན་ལ་ལྷག་བསམ་ཞུམ་པ་མེད་པ་དང༌། འགྱུར་བ་མེད་པར་བསྡད་ཡོད་པར་བརྟེན་རིམ་པས་འགྱུར་བ་ཆེན་པོ་འགྲོ་ཐུབ་པའི་རེ་བ་ཡོད་པས་ཚང་མས་སྔར་བཞིན་སེམས་ཤུགས་མ་ཆག་པ་བྱེད་དགོས།

སེམས་ཤུགས་མ་ཆག་པར་སྙིང་སྟོབས་བསྐྱེད་དགོས་ཟེར་བ་དེ། རྒྱ་མིར་འཛིང་དགོས་ཟེར་བ་མིན། ང་ཚོས་མཐའ་གཅིག་ཏུ་འཚེ་མེད་ཞི་བའི་ལམ་ནས་ཕན་ཚུན་གཉིས་མོས་ཀྱིས་དཀའ་ངལ་སེལ་ཐབས་བྱེད་དགོས། ད་ཕན་ངོས་ནས་འབད་བརྩོན་དེ་ལྟར་བྱས་པ་ཡིན། རྒྱ་ནག་གཞུང་གི་འགོ་ཁྲིད་ཚོའི་ཐོག་ནས་ངའི་བསམ་འཆར་དང་ལེན་གོ་བསྡུར་བྱེད་རྒྱུའི་བསམ་བློ་ད་ལྟ་ཕན་ལ་བཏང་མ་སོང་ཡང༌། རྒྱ་མི་ཤེས་ཡོན་ཅན་དང༌། བསམ་ཡོད་མང་པོ་ཞིག་གིས་ངའི་བསམ་འཆར་ལ་མོས་མཐུན་རྒྱབ་སྐྱོར་བྱེད་ཀྱི་ཡོད་པ་དང༌། བོད་པ་ཚོས་རྒྱ་མིའི་མནར་གཅོད་སྡུག་སྦྱོང་ཆེན་པོ་མྱངས་ཡོད་ཀྱང༌། འཁོན་འཛིན་གྱི་བསམ་བློ་མེད་པར་ལྷག་བསམ་བཟང་པོའི་ཐོག་ནས་ཐབས་ཤེས་བྱེད་སྟངས་ཡག་པོ་རེད་ཅེས་ངོས་འཛིན་བྱེད་ཀྱི་ཡོད། ང་ཚོས་ཡ་རབས་སྤྱོད་བཟང་འཚེ་མེད་ཞི་བའི་ལམ་ལ་བརྟེན་ནས་དཀའ་ངལ་སེལ་ཐུབ་པ་དང༌། བདེན་པ་བདེན་སར་འཁྱོལ་ཐབས་བྱེད་སྟངས་འདི་ཤེས་བྱ་ཡོན་ཏན་ལ་བརྟེན་ནས་བྱེད་དགོས་པ་ལས། རྒྱ་མི་བཞིན་དུ་དཔུང་ཤེད་བཙན་པོའི་ཐོག་ནས་བྱེད་རྒྱུ་མིན།

ང་ཚོའི་རྩ་དོན་འདི་རྒྱུ་མཚན་ལྡན་པ་ཞིག་དང༌། དྲང་བདེན་ཞིག་ཡིན་པར་བརྟེན། ཤེས་བྱ་ཡོན་ཏན་དང༌། རྣམ་དཔྱོད་བློ་གྲོས་ཀྱི་ནུས་པ་མེད་ན་བདེན་པ་བདེན་ཐོག་ཏུ་འཁྱོལ་རྒྱུར་དཀའ་ངལ་འཕྲད་རྒྱུ་རེད། དེར་བརྟེན་ངོས་ནས་བོད་ནས་ཡོང་མཁན་ཚང་མར་ཤེས་བྱ་ཡོན་ཏན་སློབ་སྦྱོང་ཐོག་ལ་དོ་སྣང་བྱེད་དགོས་ཞེས་རྟག་ཏུ་ཤོད་ཀྱི་ཡོད། ང་ཚོ་བོད་མི་བཙན་བྱོལ་བ་ཚོ་ལྔ་བཅུ་ང་དགུའི་ཟླ་བ་བཞི་པའི་ནང་རྒྱ་གར་དུ་སླེབས་འཕྲལ་བོད་མི་ན་གཞོན་ཉུང་ཤས་ཤིག་ཡོད་པ་རྣམས་ལ་མ་སུ་རིར་འཕྲལ་སེལ་སློབ་གྲྭ་ཞིག་བཙུགས། དེ་རྗེས་དྲུག་ཅུ་ཐམ་པའི་ལོ་ནས་ཕྲུ་གུའི་ཤེས་ཡོན་འཐུས་ཤོར་མི་ཡོང་བའི་དོན་དུ་སློབ་གྲྭ་འཛུགས་རྒྱུའི་འཆར་གཞི་བཏིང་། སྐབས་དེར་རྒྱ་གར་སྲིད་བློན་ནེ་རུ་ནས་དམིགས་བསལ་ཐུགས་ཁུར་བཞེས་ཏེ་ང་ཚོ་བོད་པའི་སློབ་གྲྭ་ཁག་རིམ་པ་བཞིན་བཙུགས་པ་རེད། དུས་དེ་ནས་བཟུང་ད་ལྟ་བར་དུ་ཕྲུ་གུ་ཁྲི་ཕྲག་འགའ་ཤས་ལ་སློབ་སྦྱོང་སྤྲད་དེ། དེང་སང་བཙན་བྱོལ་བོད་གཞུང་གི་ལས་བྱེད་པ་མང་ཆེ་བ་རྣམས་སློབ་གྲྭ་དེ་དག་ནས་རིམ་པས་ཐོན་ཏེ་ཡོང་བ་ཤ་སྟག་ཡིན་པ་དང༌། ཕྱིས་སུ་བོད་ནས་ཀྱང་ལས་བྱེད་པ་གང་འཚམ་ཞིག་སླེབས་ཡོད།

སྤྱིར་བཏང་ཤེས་ཡོན་བརྒྱ་ཆ་ལྟ་བུ་བསྐོར་ན་བོད་ནང་གི་ཤེས་ཚད་འདོད་པ་ཁེངས་པ་ཞིག་ད་ལྟ་ཁག་པོ་ཡིན་པས་ད་དུང་མུ་མཐུད་ཡར་རྒྱས་གཏོང་རྒྱུ་བསྡད་ཡོད། འོན་ཀྱང་སྤྱི་ཡོངས་ཀྱི་ཐོག་ནས་བཤད་ན་ང་ཚོ་བཙན་བྱོལ་བས་ཕྲུ་གུའི་ཤེས་ཡོན་སློབ་སྦྱོང་ཐོག་ལ་ནུས་པ་གང་ཡོད་བཏོན་ཏེ་ཐབས་ཤེས་བྱས་ཡོད། གཉིས་ནས་ཆོས་སྡེ་ཁག་གིས་མཚོན་པས་ང་རང་ཚོའི་བོད་པའི་ནང་ཆོས་དང་འབྲེལ་བའི་རིག་གཞུང་སྲུང་སྐྱོང་བྱེད་རྒྱུའི་ཐོག་ལ་ཐབས་ཤེས་སྒོ་གང་ས་ནས་བྱས་པའི་འབྲས་བུར་ང་ཚོ་བཙན་བྱོལ་བ་རྣམས་སྡོད་ས་གཞན་ཡུལ་ལ་བསྡད་ཡོད་ཀྱང༌། བོད་པའི་དྲི་མ་མ་ཡལ་བར་བསྡད་ཡོད། བོད་པའི་དྲི་མ་མ་ཡལ་བར་བསྡད་ན་ཤུགས་མ་ཐུབ་ཀྱིས་ང་བོད་པ་ཡིན་བསམ་པའི་བསམ་བློ་འཁོར་རྒྱུ་དང༌། ངའི་ལུང་པ་གང་འདྲ་ཞིག་ཆགས་ཡོང་སྙམ་པའི་བསམ་བློ་དེ་རང་བཞིན་གྱིས་སླེབས་ཀྱི་ཡོད།

བདེན་པའི་འཐབ་རྩོད་བྱེད་རྒྱུར་ཤེས་བྱ་ཡོན་ཏན་མེད་མི་རུང་ཡིན་པས། བོད་ནང་ལ་ཕྲུ་གུ་ལོ་ཆུང་བ་ཚོས་སློབ་གྲྭར་བསྐྱོད་དེ་སློབ་སྦྱོང་བྱེད་རྒྱུ་དང༌། དེ་མིན་ན་གཞོན་ཚོས་གང་ཐུབ་ཀྱིས་རང་འགུལ་རང་སྦྱོང་བྱས་ཏེ་སོ་སོ་རང་ཉིད་ཀྱི་ཤེས་ཡོན་ཐོག་ལ་དོ་སྣང་དང༌། དང་དོད་བྱེད་རྒྱུ་ཤིན་ཏུ་གལ་ཆེན་པོ་ཡིན། ཚིགས་ཁེབས་དང༌། ལག་གདུབ། རྣ་རྒྱན་སོགས་རྒྱན་ཆར་དང་དོད་བྱས་པ་མ་ཡིན་པར་དང་དོད་ཡོན་ཏན་ལ་བྱེད་དགོས། ལྷག་དོན་ཆང་བཏུང༌ཤོ་སྦག་བརྒྱབ་སྟེ་མི་ཚེ་ཆུད་ཟོས་བཏང་ན་ཤིན་ཏུ་ཐབས་སྐྱོ་པོ་རེད། སྤྱི་པའི་དོན་དག་དང༌། སོ་སོ་སྒེར་གྱི་དོན་དག་ཚང་མར་འཐུས་ཤོར་འགྲོ་རྒྱུ་རེད།

ང༽ མ་རབས་འཆལ་སྤྱོད་དང་། འཐུས་ཤོར་གྱི་བློ་གཡེང་།

དེང་སང་ཐབས་སྐྱོ་བ་ཞིག་ལ། རྒྱ་མིའི་ངོས་ནས་ང་རང་ཚོ་བོད་པ་ཚོའི་སྤྱོད་ལམ་སྡུག་པ། དཔེར་ན། འཁྲུག་རྩོད་དང་རྐུན་མ་བརྐུས་པ་ལྟ་བུ། ལྷག་པར་མདོ་སྟོད་སྨད་ཀྱི་ས་ཁུལ་ཁ་ཤས་ལ་རྩྭ་ས་ཆུ་སའི་དོན་དུ་འཁྲུག་རྩོད་ཀྱིས་མི་གསོད་ཐལ་ཆ་ཡོང་གི་ཡོད་ཀྱང༌། རྒྱ་མིས་དེ་ཙམ་དོ་སྣང་བྱེད་ཀྱི་མེད་པ་དང༌། ཆབ་སྲིད་ཀྱི་གནས་ཚུལ་ཕྲན་བུ་ཞིག་བྱུང་ན་ཡང༌། དོ་སྣང་ཞིབ་ཚགས་པོ་དང༌། ནན་པོ་བྱས། བོད་མི་སྤྲང་རྡོ་ཁྲེལ་མེད་མ་རབས་འཆལ་སྤྱོད་ཀྱིས་སྤྱི་ཚོགས་ཕུང་དཀྲུག་ཉམས་རྒུད་འགྲོ་གཞིའི་གནས་ཚུལ་རིགས་སྣང་མེད་དུ་འཇོག་གི་ཡོད་པས། ང་རང་ཚོས་རང་དོན་རང་གཅེས་ཀྱི་བསམ་བློ་བཏང་ནས་བླང་དོར་མ་ནོར་བ་གཟབ་གཟབ་བྱེད་དགོས།

ང་རང་ཚོར་རྒྱ་མིར་སྨོན་མ་དགོས་པའི་རིག་གཞུང་ཞིག་ཡོད་པ་དེང་སང་འཛམ་བུ་གླིང་འདིའི་སྒང་ལ་མངོན་ཐུབ་ཀྱི་ཡོད། ང་ཚོའི་རིག་གཞུང་གཏིང་ཟབ་ཡོད་པ་འདི་ལ་བརྟེན་ནས་རྒྱ་མི་ལས་ང་ཚོ་སྤྱོད་ལམ་ལེགས་པ་ཞིག་ཡོད་དགོས། རྒྱ་མིས་མ་རབས་བྱེད་ཀྱི་ཡོད་ན་ཡང་ང་ཚོའི་སྙིང་རྗེའི་ཡུལ་དུ་བཞག་སྟེ་ང་ཚོས་མ་རབས་ཀྱི་རྗེས་སུ་འབྲང་དགོས་དོན་མེད། ང་ཚོར་དགོན་པ་དང༌། ལྷ་ཁང་ནང་དཔེ་ཆ་ཡོད་པ་གཅིག་པུས་མི་འགྲིགས་པར་ང་ཚོའི་ཆོས་དང་རིག་གཞུང་གི་གནད་དོན་རྣམས་སེམས་རྒྱུད་ལ་འཇགས་ཐུབ་པ་དང༌། རྒྱུན་གྱི་སྤྱོད་ལམ་ཐོག་སླེབས་ཐུབ་དགོས། སློབ་སྦྱོང་བྱེད་མ་ཐུབ་ན་ཤེས་རྒྱུ་ཁག་པོ་ཡིན་པས། ཚང་མས་སོ་སོའི་རིག་གཞུང་ལ་སློབ་སྦྱོང་ངེས་པར་དུ་བྱེད་དགོས།

ང་ཚོར་རང་དབང་དགོས་ཀྱི་ཡོད། རྒྱ་མི་བོད་ནང་སྡོད་མི་དགོས་ཟེར་གྱི་ཡོད་ཀྱང༌། ང་རང་ཚོའི་ལུང་པའི་ནང་རྒྱ་མི་སླེབས་ཏེ་འཛུགས་སྐྲུན་བྱས་པ། དཔེར་ན། སྤུས་དག་པོ་ཡོད་མེད་ལ་མ་ལྟོས་པར་གློག་ཁང་གིས་མཚོན་པས་བཟོ་ལས་ཆེ་ཆུང་འདྲ་མིན་དང༌། གཏེར་ཁ་ཁག་མང་པོ་ཡོད། དེ་རྣམས་སོ་སོའི་ལུང་པའི་ནང་ལ་ཡོད་སྟབས་འཛིན་སྐྱོང་ལས་འགན་ཚང་མ་ང་རང་ཚོས་འཁྱེར་ཐུབ་པ་ཞིག་དགོས་སྟབས། བོད་ནང་ཡོད་པའི་རྒྱ་ཆེའི་མི་མང་རྒན་གཞོན་ཚང་མས་ཤེས་བྱ་ཡོན་ཏན་ལ་དང་དོད་བྱེད་དགོས་ཀྱི་འདུག དེ་འཐུས་ཤོར་ཕྱིན་ཡོང་བསམ་པའི་བློ་གཡེང་འདུག

ཅ༽ བཤད་སྒྲུབ་ཀྱི་བསྟན་པ་དང་། འཛིན་སྐྱོང་གི་སློབ་གཉེར།

དེ་རིང་འདིར་དགེ་འདུན་པ་གང་འཚམ་ཞིག་ཡོད་པ་རྣམས་བོད་དུ་ལོག་མཁན་ཡིན་པ་ཡག་པོ་རེད། ངོས་ནས་ནམ་རྒྱུན་གྲྭ་ས་ཁག་ལ་རྟག་པར་ཟེར་གྱི་ཡོད། ལུས་ལ་གྲྭ་ཆས་གྱོན་ཐུབ་ཙམ་ཞིག་གིས་མི་འགྲིགས་པར། ནང་པ་སངས་རྒྱས་པའི་ཆོས་འདི་ཤེས་དགོས་པས། སློབ་གཉེར་ཡག་པོ་བྱེད་དགོས། དེ་བཞིན་དགེ་འདུན་པ་རང་རང་སོ་སོའི་སྤྱོད་ལམ་དེ་ཡང་ཚུལ་དང་མཐུན་པ་ཡག་པོ་དགོས་ཀྱི་རེད། བསླབ་པ་སློབ་གཉེར་ཐོག་ལ་དང་དོད་བྱས་ཏེ། མདོར་ན་བཤད་པ་དང༌། སྒྲུབ་པའི་ཐོག་ནས་ལུང་རྟོགས་ཀྱི་བསྟན་པར་བདག་པོ་རྒྱག་དགོས། དེང་སང་བོད་ནང་ལ་དགོན་པ་ལྷ་ཁང་བཞེངས་པ་ཡག་པོ་ཡིན་ན་ཡང༌། ལྷ་ཁང་བརྩེགས་ཐུབ་ཙམ་དང༌། དེའི་ནང་ལ་སྐུ་གསུང་ཐུགས་རྟེན་མཆོར་པོ་ཞིག་བཤམས་པ་ཙམ་གྱིས་བསྟན་པར་ཕན་གྱི་མ་རེད། སངས་རྒྱས་ཀྱི་བསྟན་པ་ནི་བསླབ་པ་སློབ་གཉེར་བྱས་ནས་ཆོས་ཀྱི་གནས་ལུགས་ཤེས་པའི་ཤེས་ཡོན་ཞིག་དང༌། ཤེས་པ་དེ་ལག་ལེན་བཀལ་ནས་སྒྲུབ་པ་ཉམས་ལེན་བྱས་ཏེ་ལུང་དང་རྟོགས་པའི་བསྟན་པ་འཛིན་སྐྱོང་སྤེལ་གསུམ་བྱེད་དགོས་པ་ལས། ལྷ་ཁང་ཞིག་བཞེངས། དེའི་ནང་ལ་སྡོམ་པ་དང༌། བསླབ་པ་སློབ་གཉེར་མེད་པའི་གྲྭ་པ་ཁ་ཤས་བསྡད། ཁོང་ཚོས་གྲོང་ཆོག་རྒྱུགས་རྒྱུའི་འདོན་ཁ་ཁྲལ་ཕྲན་བུ་ཞིག་བཏོན་ཏེ་ཉིན་རེའི་དཀོར་ཟ་བཙལ་ནས་བསྡད་ན། དེས་བསྟན་པར་ཕན་དང་གནོད་བཤད་ཁག་པོ་རེད། སྔར་རྒྱ་གར་ལ་ནང་པའི་ཆོས་ཉམས་ཆག་གི་རྐྱེན་རྩ་གཅིག་དེ་འདྲའི་ཐོག་ནས་བྱུང་བ་ཤོད་ཀྱི་འདུག རྒྱ་མིས་ང་ཚོའི་གྲྭ་པར་བཤུ་གཞོག་གཏོང་མཁན་ཟེར་གྱི་ཡོད་པ་ལྟར། རིམ་པས་ང་རང་ཚོ་བོད་མིའི་ནང་ནས་ཀྱང་དགེ་འདུན་གྱི་སྡེ་ལ་དད་གུས་དག་སྣང་བརླག་རྒྱུའི་ཉེན་ཁ་ཡོད།

སྔོན་མ་གུང་བྲན་སྤྱི་ཚོགས་རིང་ལུགས་ཀྱི་ལུང་པའི་ནང་ལ་སྒྲིག་ཁྲིམས་དམ་པོས་མཐའ་གཅིག་ཏུ་བཙན་དབང་འོག་མནན་པ་དེས་ལུང་པའི་ནང་མངོན་གསལ་དོད་པོའི་རྐུན་ཇག་རིགས་ཡོང་གི་མེད་ཀྱང༌། ཨུ་རུ་སུ་དམར་པོའི་སྒྲིག་འཛུགས་འགྱུར་བ་ཕྱིན་མ་ཐག་ལུང་པའི་ནང་རྐུན་མ་དང༌། ཇག་པ། ལྐོག་ཟ་རུལ་སུངས་བྱེད་མཁན་མང་པོ་བྱུང་བ་དང༌། དེང་སང་རྒྱ་ནག་ནང་དུ་ཡང་དེ་བཞིན་ལྐོག་ཟ་རུལ་སུངས་ཚུལ་མིན་བྱེད་མཁན་མང་ཐག་ཆོད་ཡོད། དེ་དག་བཀག་འགོག་བྱེད་དགོས་ཞེས་བཤད་རུང་མ་བཤད་རུང༌། ལྐོག་ཟ་རུལ་སུངས་བྱེད་མཁན་གྱི་རྩ་བ་འགོ་ཁྲིད་རྣམས་དང༌། ཁོང་ཚོའི་ཕྲུ་གུ་ཚོར་ཐུག་གི་ཡོད་སྟབས་བཀའ་སྡོམ་བྱ་ཐབས་མེད་པ་ལྟ་བུ་ཆགས་ཡོད། གནད་དོན་དེ་རིགས་རང་ཉིད་ཀྱི་སེམས་མ་དུལ་ན་ཕྱིའི་སྒྲིག་འཛུགས་དམ་པོས་ཕན་ཐོགས་མེད་པ་ཧ་ཅང་གསལ་པོ་རེད།

ནང་གི་སེམས་རྒྱུད་འདུལ་ཐབས་ལ་ནང་པ་སངས་རྒྱས་པའི་ཆོས་ཀྱི་བསླབ་བྱ་འདི་ཟབ་པོ་དང༌། ཕན་ནུས་ཤིན་ཏུ་ཆེན་པོ་ཡོད། འཛམ་བུ་གླིང་འདིའི་སྒང་ལ་གུང་བྲན་རིང་ལུགས་ལ་སོགས་པས་བཟོ་བཅོས་རྒྱག་མི་ཐུབ་པའི་མིའི་སྐྱོན་ཆ་མང་པོ་ཞིག་ནང་པའི་ཆོས་ཀྱིས་སེལ་ཐུབ་ཀྱི་ཡོད། གནད་དོན་དེ་རྣམས་ཤེས་དགོས་པ་དང༌། ཤེས་པའི་ཐོག་ནས་ལག་ལེན་བཀལ་ཏེ་ཉམས་མྱོང་གསོག་དགོས། ཉམས་མྱོང་བསགས་མ་ཐུབ་ན་ཆོས་ཀྱི་ནུས་པ་ཐོན་མི་ཐུབ། དེང་སང་བོད་ནང་དགོན་པ་ལྷ་ཁང་ཉམས་གསོ་བྱས་པ་ཡག་པོ་རེད། རྗེས་སུ་ཡི་རང་ཡོད། བསྔོ་བ་དང༌། སྨོན་ལམ་བྱེད་ཀྱི་ཡོད་ཀྱང༌། དགོན་པའི་ནང་སྡོད་མཁན་རབ་བྱུང་གི་སྡེ་ཡིན་ན། གཞི་གསུམ་གྱི་ཆོ་ག་ཕྱག་ལེན་ཡག་པོ་སྒྲུབ་ཐུབ་པ་དང༌། གོས་དཀར་ལྕང་ལོའི་སྡེ་སྔགས་འཆང་ཡིན་ན་རང་རང་གི་ཉམས་ལེན་བྱ་རྒྱུའི་གཞུང་ལ་སློབ་གཉེར་དང༌། ལག་ལེན་ཚུལ་བཞིན་བྱས་ཏེ་སྤུས་དག་པོ་དགོས་པ་ལས། གཟུགས་བརྙན་ཙམ་དུ་བསྡད་ན་འགྲིག་གི་མི་འདུག་པས་ཚང་མས་གཟབ་གཟབ་བྱེད་དགོས།

ཆ༽ ཆོས་དད་རང་མོས་དང་། རྒྱལ་གཅེས་ཆོས་གཅེས།

དེང་སང་གོ་ཐོས་ལ། བོད་ནང་ཡོད་པའི་བླ་མའི་མཚན་ཡོད་པ་མང་པོ་ཞིག་གིས་བསྟན་པའི་ཐུགས་ཁུར་བཞེས་ཏེ་ཧུར་ཐག་གནང་གི་ཡོད་པ་ཧ་ཅང་ཡག་པོ་རེད། འོན་ཀྱང་རེ་ཟུང་གིས་བླ་མའི་མིང་འཁྱེར། འདས་གསོན་གྱི་དགེ་རྩར་དམིགས་པའི་འབུལ་བ་རྣམས་སོ་སོ་སྒེར་གྱི་བླ་བྲང་དང༌། ཤག་ཚང་རྒྱག་གི་ཡོད་ཚོད་འདུག་པ་དེ་ཧ་ཅང་སྐྱོ་པོ་ཡིན་པས་ཡིད་གཟབ་བྱེད་དགོས། རྒྱ་མིས་གང་འདྲ་བྱེད་ཀྱི་ཡོད་དམ་སྙམ་ན། བོད་པར་མགོ་སྐོར་གཏོང་རྒྱུའི་ཐབས་ཤེས་བྱེད་ཀྱི་ཡོད་པ་ལྟ་བུ་འདུག དཔེར་ན། ཕྱོགས་གཅིག་ནས་ཆོས་དད་རང་མོས་ཡིན་ཞེས་བཤད་ནས་བསམ་བློ་དེ་ཙམ་གཏོང་མི་ཐུབ་པའི་སྤོའོ་རྨོའོ་རྣམས་ཀྱི་ལག་པར་ཕྲེང་བ་འཁྱེར་ནས་མཆོད་མཇལ་དང༌། སྐོར་བར་ཕྱིན་ཆོག་པ་འཕྲལ་སེལ་གྱི་འདོད་པ་ཁེངས་པ་ཞིག་བཟོས།

སློབ་གྲྭ་ཁག་གི་སློབ་ཚན་ནང་ལ་ཆོས་དང་འབྲེལ་བའི་གནད་དོན་ཡོད་རིགས་ལ་ཕྲུ་གུའི་ཀླད་པར་གནོད་སྐྱོན་བཏང་མི་ཆོག་ཅེས་དམ་བསྒྲགས་ཆེན་པོ་བྱས་ཏེ་ཕྲུ་གུ་ཆུང་ཆུང་ཚོའི་རྣ་བ་འགོག་པའི་ཐབས་ཤེས་བྱེད་ཀྱི་ཡོད་པ་དང༌། དགོན་པ་ཁག་གི་ནང་ལ་ནང་པ་སངས་རྒྱས་པའི་ཆོས་ལ་བསླབ་པ་སློབ་གཉེར་བྱ་རྒྱུར་དངོས་ཤུགས་གང་ས་ནས་འགོག་རྐྱེན་བཟོ་གི་ཡོད། དེང་སང་གུང་བྲན་རིང་ལུགས་ཡིན་ཟེར་མཁན་འདི་དག་འཛམ་བུ་གླིང་འདིའི་སྒང་ལ་སྔར་སྐད་གྲགས་བྱུང་བའི་མར་ཁེ་སི་དང༌། ལེ་ཉིན་རིང་ལུགས་ངོ་མ་དེ་ཡིན་མིན་མི་ཤེས། ལྷག་བསམ་རྣམ་དག་གི་གུང་བྲན་རིང་ལུགས་པ་ཞིག་ཡིན་ན་མཐའ་གཅིག་ཏུ་རྒྱ་ཆེའི་མི་མང་གི་ཁེ་ཕན་གཙོ་བོར་བཟུང་དགོས་པ་དང༌། མི་རིགས་དང་རྒྱལ་ཁབ་ཀྱི་དབྱེ་བ་མེད་པར་རྒྱལ་མཚམས་རིས་མེད་རིང་ལུགས་ཀྱི་ལྟ་བ་འཛིན་དགོས་པ་ལས། གུང་བྲན་ནང་ཁུལ་རྒྱག་རེས་རྒྱག་དགོས་དོན་མེད་ཀྱང༌། དེ་སྔོན་སུ་ལན་གྱིས་རྒྱ་ནག་ཏུ་སྒེར་སེམས་མེད་པའི་རོགས་རམ་བྱས་ཚུལ་ཤོད་བཞིན་དུ། ལྔ་བཅུ་ང་ལྔ་ང་དྲུག་ནས་རུ་སུ་དང་རྒྱ་མི་འགལ་ཟླ་བྱུང་རྗེས། ཏུང་སྦད་ཁུལ་ལ་དངོས་སུ་གསོད་རེས་གཏོང་བའི་དགྲ་ཟླ་དགྲ་གཤེད་བྱས་ཏེ་བསྡད་ཡོད།

དེ་བཞིན་ཝི་ཏི་ནམ་དང་རྒྱ་ནག་གཉིས་པོ་དེ་ཡང་འཁྲུག་པ་བརྒྱབ་སྟེ་འཛིང་རེས་བྱས་ཡོད། གུང་བྲན་གྱི་རྒྱལ་མཚམས་རིས་མེད་རིང་ལུགས་ཀྱི་ལྟ་བ་རྩིས་མེད་དུ་དོར་ཏེ་མི་རིགས་རིང་ལུགས་ཀྱི་བསམ་བློ་བཏང་བའི་ཉེར་ལེན་ལ་བརྟེན་ནས་གུང་བྲན་ནང་ཁུལ་དུ་དམག་འཁྲུག་ཡོང་གི་ཡོད། ང་ཚོས་གསལ་པོ་ཤེས་དགོས་པ་ཞིག་ལ། རྒྱ་མིས་ང་ཚོའི་དགོན་ཁག་ལ་རྒྱལ་གཅེས་ཆོས་གཅེས་བྱེད་དགོས་ཟེར་གྱི་ཡོད། རྒྱལ་གཅེས་བྱེད་ཡུལ་དེ་ཧ་ཅང་སྦུག་སྲུབ་དོག་པོའི་རྒྱ་མི་གུང་བྲན་ཆོས་ལ་དུག་ཏུ་བལྟ་མཁན་གྱི་རྒྱལ་ཁབ་དེ་རེད། ཆོས་རྩ་མེད་བཟོ་མཁན་གྱི་རིང་ལུགས་ལ་དགའ་པོ་བྱེད་དགོས་པ་དང༌། ཆོས་ལ་ཡང་དགའ་པོ་ཡོད་པ་གཉིས་མཉམ་དུ་ཡོང་ཤེས་སྟངས་མེད་ཀྱང༌། དགོན་པ་ཁག་གི་ནང་ལ་དེ་འདྲའི་དམ་པོས་དམ་བཅིངས་བྱེད་པ་དང༌། ཕྲུ་གུ་ཚོའི་རྣ་བར་ཆོས་ཀྱི་གཏམ་གོ་ཐོས་མི་ཡོང་བར་དོ་སྣང་བྱེད་ཀྱི་ཡོད།

གོང་དུ་བརྗོད་པ་བཞིན་ཚུལ་མིན་གྱི་སྤྱོད་པ་གང་བྱུང་མང་བྱུང་བྱེད་མཁན། ཉལ་ཐག་འཐེན་མཁན་ལྟ་བུ་དེ་རིགས་སྣང་མེད་དུ་བཞག་གི་ཡོད་པ་དང༌། མི་ཕྲན་བུའི་བསམ་བློ་གཏིང་ཟབ་པོ་གཏོང་མཁན། ཆབ་སྲིད་ཀྱི་ལབ་གླེང་མེད་པར། བོད་པའི་རིག་གཞུང་ལ་དོ་སྣང་དང༌། དོ་ཁུར་བྱེད་མཁན་དེ་རིགས་ལ་ནག་ཐིག་བརྒྱབ་སྟེ་འཇོག་གི་འདུག

དཔེར་ན། ཕྱི་ལོ་ཆིག་སྟོང་དགུ་བརྒྱ་དྲུག་ཅུ་རེ་གྲངས་ནང༌། ཞིང་བྲན་ལམ་ལུགས་བསྒྱུར་བཅོས་ཕྱིན། བྲན་གཡོག་ཚོ་མགོ་བོ་བཏེགས་ཏེ་ད་ཆ་དངོས་གནས་ཡག་པོ་འདུག་ཅེས་གསར་བརྗེ་དང༌། ཡར་ཐོན་པ་ཚོས་རྒྱ་མིར་བསྔགས་བརྗོད་མང་པོ་བྱས་ཡོད་ཀྱང༌། རིག་གནས་གསར་བརྗེ་ལངས་པའི་སྐབས་ལ་ཁོང་ཚོས་སྡུག་བསྔལ་མང་པོ་མྱངས་ཡོད། གནས་ཚུལ་དེ་དག་སྔར་བྱུང་མྱོང་བ་ང་ཚོས་ཤེས་གསལ་ཡིན་ཀྱང༌། དེང་སང་བོད་མི་འགའ་ཞིག་གིས་ད་ཆ་ཆོས་དད་རང་མོས་ཡག་ཐག་ཆོད་འདུག་ཟེར་མཁན་དེ་ཚོའི་བསམ་བློའི་མིག་རྒྱང་ཐུང་དྲགས་ཀྱི་འདུག དབང་ཆ་ཚང་མ་རྒྱ་མིའི་ལག་པར་ཟིན་ཡོད་སྟབས་ཉིན་མ་གཅིག་གང་ཞིག་ཤོད་གྲབས་ཡོད་དམ།

རྩ་བའི་ཆབ་སྲིད་ཀྱི་འགྲོ་སྟངས་བསྒྱུར་བཅོས་བྱེད་ཐུབ་པ་ཞིག་དང༌། མ་མཐར་ཡང་རང་སྐྱོང་མིང་སྐམ་པོ་ཙམ་མ་ཡིན་པར་དངོས་གནས་ཁ་ཡོད་ལག་ཡོད་རང་མི་རང་ལས་ཆ་ཚང་བྱེད་ཐུབ་པ་ཞིག་བྱུང་ན། བློ་བདེ་པོ་བྱས་ཆོག་པ་ལས། དབང་ཆ་ཆ་ཚང་ཆོས་ལ་དུག་བཞིན་བལྟ་མཁན་གྱི་ལག་པར་ཡོད་པའི་འོག་ལ་ཆོས་དད་རང་མོས་ཀྱི་གུ་ཡངས་ཕྲན་བུ་སྤྲད་པར་ཆོག་ཤེས་བྱས་ཏེ་བསྡད་ན་མི་འགྲིགས། གནད་དོན་འདི་དག་བོད་མིར་ཤེས་བྱ་ཡོན་ཏན་དང་རྣམ་དཔྱོད་བློ་གྲོས་ཀྱིས་མ་འདང་བའི་སྐྱོན་ཡིན་པས་ཕྱོགས་གང་ས་ནས་བསམ་བློ་གཏོང་ཐུབ་པའི་དོན་དུ་ཚང་མས་རྒྱུན་དུ་ཤེས་བྱ་ཡོན་ཏན་ཐོག་ལ་དོ་སྣང་དང༌། སོ་སོས་བརྟག་དཔྱད་བྱས། བསམ་བློ་གཏོང་རྒྱུ་དེ་ཧ་ཅང་གལ་ཆེན་པོ་རེད། ཆུང་སར་མགོ་འཁོར་ཏེ་མ་བསྡད་པར་ཆེ་ས་ནས་ཕན་པའི་བྱ་བ་སྒྲུབ་རྒྱུར་ཚང་མས་གཟབ་གཟབ་བྱེད་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༤ ཚེས་ ༡༧ ཉིན་བོད་ནས་མཇལ་བཅར་ཁག་གཅིག་ལ་སྩལ་བའི་བཀའ་སློབ།

ཀ༽ བཙན་བྱོལ་གྱི་གནས་སྟངས་དང་། མ་འོངས་པའི་མདུན་ལམ།

ད་ལམ་གཉེན་འཕྲད་ལ་ཁྱེད་རང་ཚོ་མི་རྒན་པ་མང་པོ་ཞིག་སླེབས་འདུག་པར་དགའ་པོ་བྱུང༌། དེང་སང་གནམ་གཤིས་ཚ་བ་ཆེ་རུ་འགྲོ་བའི་སྐབས་ཡིན་པས་གཙང་སྦྲ་འཕྲོད་བསྟེན་ལ་གཟབ་གཟབ་བྱེད་དགོས། ཆུ་གྲང་མོ་འཐུང་བ་དང༌། ལྟོ་ཆས་རྙིང་པ་གང་བྱུང་ཟ་མི་རུང༌། གཟུགས་པོ་བདེ་ཐང་ཡོང་བར་དོ་སྣང་བྱ་རྒྱུ་གལ་ཆེན་པོ་རེད། སེམས་མ་སྐྱིད་པ་མ་བྱས་པར་བློ་བདེ་པོ་བྱས་ནས་སྡོད། རྒྱ་གར་དུ་སླེབས་པའི་ཞོར་ལ་ང་ཚོ་རྒྱ་གར་ནང་ལ་གནས་སྟངས་གང་འདྲ་ཡོད་པར་དོ་སྣང་བྱས་ཏེ་ཤེས་ཐུབ་པ་བྱེད་དགོས། འདིར་དྷ་རམ་ས་ལར་བཙན་བྱོལ་གཞུང་གི་འགྲོ་སྟངས་མང་གཙོའི་རང་བཞིན་ལྡན་པ་གང་འདྲ་ཡོད་མེད། རྒྱ་གར་ནང་གི་སློབ་གྲྭ་ཁག་དང༌། ས་དགེ་བཀའ་རྙིང་བོན་དང་བཅས་པའི་དགོན་པ་ཁག་གི་གནས་སྟངས། གཞིས་ཆགས་ཁག་གི་གནས་སྟངས་གང་འདྲ་ཡོད་པ། མ་འོངས་པར་ང་རང་ཚོ་གཞིས་བྱེས་མཉམ་འཛོམས་བྱུང་བའི་མཚམས་ལ་བོད་ཡུལ་མང་གཙོ་རང་དབང་ལྡན་པའི་སྒོ་ནས་སྐྱོང་སྟངས་ང་ཚོས་ཡིག་ཆ་གཏན་འབེབས་བྱས་ཡོད་པ་དེ་དག་གི་གནས་ཚུལ་ཤེས་ཐུབ་པ་བྱེད་དགོས།

ང་ཚོ་འདིར་བཙན་བྱོལ་ལ་བོད་པ་འབུམ་གཅིག་ལྷག་ཙམ་ཡོད་པ་རྣམས་བོད་མི་མང་གི་ཆ་ཤས་ཤིག་རེད། གཙོ་བོ་བོད་ཀྱི་དོན་གྱི་བདག་པོ་ནི་བོད་ཆོལ་ཁ་གསུམ་གྱི་ནང་ལ་ཡོད་པའི་རྒྱ་ཆེའི་མི་མང་ས་ཡ་དྲུག་ཙམ་ཡོད་པ་དེ་དག་ཡིན། རྒྱ་མིའི་ངོས་ནས་འཇང་དང༌། ཤར་པ། ལྷོ་པ་ཟེར་བ་སོགས་ཀྱི་མིང་བཏགས་ནས་མི་རིགས་ཐ་དད་ལྟ་བུར་བརྩི་གི་ཡོད་ཀྱང༌། ལུང་པ་སོ་སོའི་སྐད་གདངས་འདྲ་མིན་ཕྲན་བུ་ཡོད་པ་ལས། རྩ་བ་སྐད་ཡིག རིག་གཞུང་གང་ཅི་ནས་ང་རང་ཚོ་བོད་རིགས་གཅིག་གྱུར་ཆགས་ཡོད། གཙོ་ཆེ་བ་དོན་གྱི་བདག་པོ་བོད་ནང་ལ་ཡོད་པའི་གཞིས་ལུས་རྒྱ་ཆེའི་མི་མང་ཚོས་ད་ལྟ་ཕན་ཆད་སོ་སོའི་མི་རིགས་ཀྱི་ལྟ་བ་མ་བརྗེད་པར་བརྟན་པོར་ཟིན་པ་དེ་ཧ་ཅང་རྩ་བ་ཆེན་པོ་ཡིན་པས་ངོས་ནས་རྟག་པར་ཐུགས་རྗེ་ཆེ་ཟེར་གྱི་ཡོད།

ཁ༽ རྒྱ་བོད་ཀྱི་དཀའ་རྙོག་དང་། གནའ་དེང་གི་ཤེས་ཡོན།

ང་རང་ཚོ་བོད་དང༌། རྒྱ་གཉིས་སྔར་ལོ་རྒྱུས་ཐོག་ནས་རྒྱལ་ཁབ་ཐ་དད་རེད། ཡིན་ན་ཡང་མ་འོངས་པར་རྒྱལ་ཁབ་གཅིག་བྱེད་དང༌། རྒྱལ་ཁབ་ཐ་དད་བྱེད་ཟེར་བ་དེ་ང་རང་ཚོའི་ཁེ་ཕན་ཐོག་ལ་བལྟ་དགོས། རྒྱ་མིའི་ཐོག་ནས་ང་ཚོ་བོད་པར་དངོས་གནས་དྲང་གནས་ཀྱི་འདྲ་མཉམ་དང༌། གཉིས་ཕན་གྱི་ལག་ལེན་བསྟར་ན། ང་ཚོ་བོད་པའི་ངོས་ནས་བསམ་བློ་གཏོང་རྒྱུ་ཡོང་གི་རེད། མཐའ་གཅིག་ཏུ་རྒྱལ་ཁབ་ཐ་དད་དགོས་ཟེར་དགོས་དོན་མེད་པས། ངོས་ནས་ད་ལྟ་བར་དུ་བོད་རང་བཙན་ལ་ཨུ་ཚུགས་རྒྱག་གི་མེད། བོད་རང་བཙན་དགོས་དང་མི་དགོས་དང༌། བོད་རང་བཙན་ཆགས་དང་མ་ཆགས་ཟེར་བ་དེ་རྒྱ་མིར་རག་ལས་ཡོད།

རྒྱ་མིའི་ངོས་ནས་ང་ཚོ་བོད་པར་དངོས་གནས་དྲང་གནས་ཀྱི་འདྲ་མཉམ་ཞིག་དང༌། བོད་པའི་ཁེ་ཕན་ལ་རྒྱ་མིས་དོ་སྣང་བྱས། བོད་པའི་ཆོས་དང༌། རིག་གཞུང་ལ་རྒྱ་མིས་བརྩི་བཀུར་བྱས། བོད་པས་མ་ཐུབ་ས་རྒྱ་མིས་རོགས་རམ་བྱས་ན་ང་ཚོ་བོད་པའི་ངོས་ནས་རྒྱ་མི་དང་མཉམ་དུ་སྡོད་ཐུབ་པའི་བསམ་བློ་གཏོང་དགོས་པ་ཞིག་རེད། དེ་མིན་རྒྱ་མི་དཔོན་པོ་བྱེད་ཤག་ཤག་དང༌། བོད་པ་བྲན་གཡོག་ཏུ་བཀོལ་ཤག་ཤག་བྱས་ན། ང་ཚོ་འགྲིགས་ཐབས་མེད་པར་བརྟེན། བོད་ནང་ལ་ཡོད་པའི་རྒྱ་ཆེའི་མི་མང་ཚོས་སོ་སོའི་མི་རིགས་ཀྱི་ལྟ་བ་དང༌། སོ་སོའི་མི་རིགས་ཀྱི་ཐོབ་ཐང་རྩོད་རྒྱུ་གལ་ཆེན་པོ་རེད། དེ་ཡོང་བ་ལ་ཤེས་བྱ་ཡོན་ཏན་ཡོད་དགོས།

དེ་ཡང་ང་རང་ཚོ་བོད་པས་སོ་སོའི་སྐད་ཡིག་སྨོས་མེད་ཐོག དེང་དུས་འཛམ་གླིང་གི་ཤེས་ཡོན་གང་ཅིར་སློབ་སྦྱོང་བྱེད་རྒྱུར་དོ་སྣང་ཡག་པོ་བྱེད་དགོས། གཞོན་སྐྱེས་ཚོས་སློབ་སྦྱོང་ཐོག་ལ་དོ་སྣང་མ་བྱས་པར། ཉིན་མ་གང་འཁྱོལ་དང༌། སྤྲང་འཁྱམས་བརྒྱབ་སྟེ་བསྡད་ན་གཏན་ནས་མི་འགྲིགས། གལ་ཆེ་ཤོས་ཚང་མས་ལས་ཀའི་ཐོག་ལ་ཧུར་བརྩོན་ཡག་པོ་བྱས། སློབ་སྦྱོང་ཐོག་ལ་ཤུགས་ཡག་པོ་རྒྱག་དགོས། ང་རང་ཚོ་ཆོལ་གསུམ་བོད་མི་ཚང་མ་འཕགས་པ་སྤྱན་རས་གཟིགས་ཀྱི་གདུལ་ཞིང་གི་མ་ཎི་བགྲངས་མཁན་གཅིག་གྱུར་ཡིན་པས་ཚང་མ་མཐུན་པོ་བྱེད་དགོས།

ག༽ གུང་བྲན་ཏང་མི་དང་། ལག་པའི་ཐལ་མོ།

མདོར་ན་རྒྱ་མིའི་ལས་ཁུངས་ནང་ལ་ཡོད་པའི་བོད་པ་ཚོར་ཆ་བཞག་ན་ཡང༌། བོད་མི་རིགས་ཀྱི་བསམ་བློ་མེད་པ་མི་སྲིད་པ་ལྟ་བུ་རེད། རེ་ཟུང་གི་གནས་ཚུལ་ཐ་དད་རེད། དཔེར་ན། ཕྱི་ལོ་ ༡༩༥༤ ལོར་ངོས་རང་རྒྱ་ནག་ཏུ་འགྲོ་སྐབས་དར་རྩེ་མདོར་སངས་རྒྱས་ཡེ་ཤེས་ངོ་ཤེས་བྱུང༌། དེ་ནས་པེ་ཅིང་དུ་རྒྱལ་ཡོངས་མི་མང་འཐུས་མིའི་ཚོགས་ཆེན་འཚོགས་སྐབས་ངོས་རང་བོད་རང་སྐྱོང་ལྗོངས་ཀྱི་འཐུས་མིའི་གྲས་དང༌། སངས་རྒྱས་ཡེ་ཤེས་དཀར་མཛེས་བོད་རིགས་རང་སྐྱོང་ས་ཁུལ་གྱི་འཐུས་མི་བྱས་ཏེ་ཚོགས་འདུར་སླེབས་ཡོད། ཚོགས་ཆེན་གྲོལ་རྗེས་ས་ཁུལ་གྱི་ཁག་ནས་ཡོང་བའི་འཐུས་མི་ཚང་མ་དགོང་དྲོ་ཞིག་ངོས་རང་སྡོད་སར་མགྲོན་འབོད་བྱས་ཏེ་ཁོང་ཚོར་གསོལ་ཚིགས་བཏང༌། གསོལ་ཚིགས་ཟིན་རྗེས་ང་ཚོས་བོད་ནང་བཟོས་པའི་གློག་བརྙན་ཞིག་ཡོད་པ་དེ་ཁོང་ཚོར་བསྟན་པ་ཡིན། གློག་བརྙན་བལྟ་སྐབས་སངས་རྒྱས་ཡེ་ཤེས་ཀྱི་སྡོད་ས་ངོས་ཀྱི་རྒྱབ་ངོས་དེར་འཁེལ་འདུག གློག་བརྙན་ནང་ལྷ་སའི་ཇོ་བོ་རིན་པོ་ཆེའི་སྐུ་པར་དེ་ཐོན་པ་དང་སངས་རྒྱས་ཡེ་ཤེས་ཀྱིས་ལག་པ་ཐལ་མོ་སྦྱར་སོང༌། སངས་རྒྱས་ཡེ་ཤེས་གུང་བྲན་ཏང་མི་ཡིན་པས་ཉིན་མོ་ཡིན་ན་དེ་འདྲ་བྱེད་མི་ནུས་ཀྱང༌། གློག་བརྙན་བལྟ་སྐབས་ནག་ཁུང་ཡིན་སྟབས་ཁོང་གིས་དབང་མེད་དུ་ལག་པ་ཐལ་མོ་སྦྱར་སོང༌། མི་དེར་ཆོས་དད་བསྡད་འདུག་བསམ་པ་དྲན་བྱུང༌། དཔེ་དེ་བཞིན་དུ་བོད་རིགས་ཤིག་ཡིན་ཕྱིན་མི་རིགས་ཀྱི་ལྟ་བ་དང༌། ཆོས་དད་ཀྱི་བག་ཆགས་ཤིག་ཚང་མར་ཡོད།

མདོ་དོན་ཡང་སྙིང་བོད་ནང་ལ་ཡོད་པའི་རྒྱ་ཆེའི་མི་མང་ཚོར་ལས་འགན་ཆེན་པོ་ཞིག་སླེབས་ཀྱི་ཡོད་པ་དེ་ཁྱེད་རང་ཚོས་ཤེས་པ་བྱེད་དགོས། དེ་ནས་ཁྱེད་རང་ཚོ་ལོ་གཞོན་པ་རྒྱ་གར་ནང་སློབ་སྦྱོང་དུ་སྡོད་མཁན་ཚོས་སློབ་སྦྱོང་ཧུར་ཐག་བྱེད། སྒྲིག་ཁྲིམས་ཡག་པོ་འཁྱེར་དགོས། ད་ཕན་གདན་ས་ཚོའི་ནང་དུ་ཕལ་ཆེར་སྟོང་ཕྲག་བཞི་ཙམ་ཟིན་གྱི་ཡོད་པ་མང་ཆེ་བ་སློབ་སྦྱོང་ཧུར་ཐག་བྱས་ཏེ་ཤེས་ཚད་ཡག་པོ་འདུག སློབ་གྲྭ་ཁག་ནང་ལའང་ཕལ་ཆེར་སྟོང་ཕྲག་གཉིས་གསུམ་ཡོད་པ། མང་ཆེ་བ་ཕྲུ་གུ་ཆུང་ཆུང་རེད། ཁོང་ཚོ་སློབ་སྦྱོང་ཡག་ཐག་ཆོད་ཡོད། ཁྱེད་རང་ཚོ་ད་རེས་གསར་པ་འབྱོར་བ་ཚོས་ཀྱང་དེ་དེ་བཞིན་སློབ་སྦྱོང་ཧུར་ཐག་བྱེད་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༡༡ ཚེས་ ༡༠ ཉིན་བོད་ནས་གསར་འབྱོར་མི་གྲངས་བརྒྱ་སྐོར་ལ་བཀའ་སློབ།

ཀ༽ བྱམས་བརྩེའི་ལམ་སྟོན་དང་། ལུགས་ཟུང་གི་བསླབ་བྱ།

དེང་སང་ང་ཚོ་བོད་ཕྱི་ནང་གཉིས་སུ་ཡོད་པའི་བོད་པ་ཚང་མ་དུས་ཚོད་ཁག་པོ་ཞིག་གི་སྒང་ལ་གནས་བསྡད་ཡོད། ཕྱོགས་གཅིག་ནས་བསམ་བློ་བཏང་ན་ཐབས་སྐྱོ་པོ་ཞིག་རེད། ཡིན་ན་ཡང་རྒྱ་མི་གུང་བྲན་གྱིས་བོད་དབང་སྒྱུར་བྱས་ནས་ལོ་བཞི་བཅུ་ཞེ་གྲངས་ཕྱིན་པའི་རིང་ལ་བོད་ནང་སྲིད་བྱུས་དམ་ལྷུག་དང༌། འཇམ་རྩུབ་སྣ་ཚོགས་ཤིག་ལག་བསྟར་བྱས་ཡོད་ཀྱང༌། བོད་མིའི་བསམ་བློ་དང༌། སེམས་ཤུགས་ལ་བསྒྱུར་བཅོས་གཏོང་ཐུབ་པ་བྱུང་མེད། གང་ལྟར་འཛམ་གླིང་སྤྱི་ཡོངས་དང༌། ལྷག་པར་རྒྱ་ནག་ནང་ང་ཚོ་བོད་པའི་ཐོག་ལ་གནས་ཚུལ་ཤེས་མཁན་དང༌། ང་ཚོར་བདེན་རྒྱབ་བྱེད་མཁན་ཇེ་མང་དུ་འགྲོ་བཞིན་ཡོད། དེ་འདྲའི་དུས་སྐབས་འདིར་ང་ཚོ་ཐུག་འཕྲད་བྱུང་བར་དགའ་བསུ་ཡོད།

མཚམས་འདིར་མང་པོ་ཞིག་ལ་བོད་ཀྱི་ས་ཁུལ་གང་ནས་ཡིན་དང༌། རྒྱ་གར་དུ་ཡོང་བའི་དམིགས་ཡུལ་གང་ཡིན་སོགས་བཀའ་འདྲི་གནང་རྗེས། སློབ་སྦྱོང་བྱེད་མཁན་ཚོས་སློབ་སྦྱོང་ཡག་པོ་བྱེད་དགོས། ཁྱེད་རང་ཚོ་རྒྱ་གར་ལུང་པའི་ནང་སླེབས་ནས་སྤྱིར་དེང་སང་འཛམ་བུ་གླིང་གི་གནས་སྟངས་དང༌། ཡང་སྒོས་ང་ཚོ་བོད་པ་བཙན་བྱོལ་བའི་གནས་སྟངས། གལ་ཆེ་ཤོས་མ་འོངས་པར་བོད་གཞིས་བྱེས་མཉམ་འཛོམས་བྱུང་བའི་མཚམས་ལ་བོད་ཡུལ་བོད་མིས་སྐྱོང་སྟངས་མང་གཙོ་རང་དབང་ལྡན་པའི་ལམ་ལ་འགྲོ་རྒྱུ་ཡིན་པའི་གནས་ཚུལ་རྣམས་ཤེས་པ་བྱས་ཏེ་སོ་སོའི་ངོ་ཤེས་ཚོར་བཤད་ཐུབ་པ་བྱུང་ན་ཡག་པོ་ཡོང་གི་རེད། རྒྱ་མིའི་ངོས་ནས་འུ་ཐུག་ཐབས་ཟད་ལྟ་བུས་བཙན་བྱོལ་བོད་མི་ཚོས་བོད་ཀྱི་སྤྱི་ཚོགས་རྙིང་པ་བསྐྱར་གསོ་བྱེད་རྩིས་ཡོད་ལུགས་ཤོད་ཀྱི་ཡོད་པ་དེ་ཡིན་དང་མིན་ཁྱེད་རང་ཚོས་ཉམས་ཞིབ་ཡག་པོ་བྱེད་དགོས། རྒྱ་མིའི་ལས་ཁུངས་ནང་ལ་ལས་ཀ་བྱེད་མཁན་ཚོས་སོ་སོའི་ལས་རིགས་གང་ཡིན་པ་དེའི་ཉམས་མྱོང་ཡག་པོ་བསགས། ཕྱིན་ཆད་རང་ཡུལ་རང་མིས་སྐྱོང་བའི་དུས་ཚོད་ཤར་སྐབས། སོ་སོས་ལས་འགན་ཆ་ཚང་འཁྱེར་ཐུབ་པ་བྱེད་དགོས།

བོད་རིགས་གཞོན་སྐྱེས་ཚོས་སེམས་མ་སྐྱིད་པ་ལྟ་བུས་ཆང་རག་འཐུང༌། བག་ཡངས་ཀྱིས་མི་ཚེ་སྟོང་ཟད་ཆུད་ཟོས་གཏོང་བ་དེ་དག་རང་དྲིན་རང་ལ་ཆུང་བ་ཕྱིན་ཆད་འགྱོད་པ་སྐྱེ་གཞི་ཡིན་པས། ཡིད་གཟབ་བྱེད་དགོས་པ་དང༌། རྒན་པ་ཚོས་ཀྱང་བསླབ་བྱ་རྒྱག་དགོས། དེ་བཞིན་འབོད་སྐུལ་ཡང་བྱེད་དགོས། ང་རང་ཚོའི་ཆོས་བརྒྱུད་འདྲ་མིན་ཁག་དང༌། ལུང་ཚན་འདྲ་མིན་ཡོད་པ་ཚོ་ཕྱོགས་རིས་འཐེན་འཁྱེར་མེད་པའི་མཐུན་པོ་བྱེད་རྒྱུ་གལ་ཆེན་པོ་རེད། ཞིབ་ཕྲའི་གནས་ཚུལ་ཡིག་ཆ་ཡོད་པ་དེ་དག་ལ་ཁྱེད་རང་ཚོས་དོ་སྣང་དང༌། ཉམས་ཞིབ་ཀྱིས་ཤེས་ཐུབ་པ་བྱེད་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༡༢ ཚེས་ ༡༦ ཉིན་བོད་ནས་གསར་འབྱོར་མི་གྲངས་ཉིས་བརྒྱ་བཞི་བཅུ་སྐོར་ལ་སྩལ་བའི་བཀའ་སློབ།

ཀ༽ མཁའ་དབྱིངས་འཕུར་བསྐྱོད་དང་། བོད་ཀྱི་རྒྱལ་དར།

ཚང་མར་བཀྲ་ཤིས་བདེ་ལེགས་ཡོད། འདིར་སྔོན་མ་ཡོང་མྱོང་བ་ཁ་ཤས་འདུག མ་གཞི་ཚང་མས་ཤེས་གསལ་རེད། ང་ཚོ་བོད་གངས་ཅན་པ་ཟེར་བ་འདི་ཆོས་ཀྱི་ཐོག་ནས་བཤད་ན་འཕགས་པ་སྤྱན་རས་གཟིགས་ཀྱི་གདུལ་ཞིང་རེད། སྤྱིར་བཏང་བཤད་ནའང་འཛམ་གླིང་ནང་བོད་ལུང་པ་དེ་མི་འདྲ་བ་ཞིག་ཡོད་ཅིང་། ལུང་པ་འདིའི་ནང་ཡོད་པའི་མིའི་རིགས་འདི་དག་ཀྱང་སྙིང་སྟོབས་ཆེན་པོ། སློབ་སྦྱོང་གང་ཡང་བྱེད་ཐུབ་མཁན། མི་རིགས་གྱོང་པོ་ཞིག་ཡིན་པ་འཛམ་གླིང་ནང་ཡོངས་གྲགས་རེད།

དཔེར་ན། ཁ་སྔོན་ངོས་རང་ཨ་རིར་ཡོད་པའི་སྐབས་ལ་མཁའ་དབྱིངས་ལ་འགྲོ་ས་རེད། མཁའ་དབྱིངས་ལ་འགྲོ་མྱོང་བའི་མི་གཉིས་གསུམ་ཞིག་ཐུག་འཕྲད་བྱུང༌ཞིང་། དེའི་ནང་ནས་མི་གཅིག་བོད་པར་དོ་སྣང་ཡོད་པ་ཞིག་རེད། དེས་མཁའ་དབྱིངས་སུ་འགྲོ་སྐབས་བོད་པའི་རྒྱལ་དར་ཞིག་འཁྱེར་ཏེ་བོད་ཀྱི་ས་ཐོག་སླེབས་སྐབས་བོད་ཀྱི་རྒྱལ་དར་དེ་དབྱུག་པ་ཡིན་ཟེར་གྱི་འདུག ཁོ་རང་དང༌། ཁོ་རང་གི་རོགས་པ་དེས་ཧི་མ་ལ་ཡའི་བྱང་རྒྱུད་བོད་ཀྱི་ས་ཆ་དེར་མཁའ་དབྱིངས་ནས་ལྟ་སྐབས་གཞན་དང་མི་འདྲ་བ་ཞིག་འདུག བོད་ཀྱི་ས་ཆ་དེ་འོད་མེད་པ་དྭངས་པོ་སེམས་ནང་ཚོར་བ་མི་འདྲ་བ་ཞིག་བྱུང་ཞེས་བཤད་བྱུང༌། ཁོང་ནང་པ་དང༌། ཆོས་པ་དེ་འདྲ་གང་ཡང་མ་རེད། ཚན་རིག་མཁན། ལག་རྩལ་པ་ཞིག་རེད། གང་ལྟར་བོད་ལུང་པ་འདི་མཛེས་སྡུག་ལྡན་པ་ཞིག་ཡོད་ལ། དེའི་ནང་ཡོད་པའི་མི་ཚོའི་ལོ་རྒྱུས་ལ་བལྟས་ན། ལོ་རྒྱུས་འཕོ་འགྱུར་འདྲ་མི་འདྲ་ལུང་པ་མང་པོའི་ནང་ལ་ཡོང་བ་ལྟར་བོད་ལ་ཡང་དེ་བཞིན་བྱུང་ཡོད།

ཁ༽ ཤེས་ཡོན་གྱི་གནས་ཚད་དང་། རྒྱ་བོད་ཐ་དད།

གལ་ཆེ་ཤོས་ད་ལྟའི་དུས་སྐབས་ལ་རྒྱ་ནག་གུང་བྲན་ཏང་གིས་མི་རིགས་མང་པོ་ཞིག་ལ་དབང་བསྒྱུར་ཏེ་བོད་པའི་ལུང་པར་དཀའ་རྙོག་མང་པོ་ཞིག་ཐོག་མཐའ་བར་གསུམ་དུ་བཟོས་ཡོང་གི་ཡོད། འདས་པའི་ལོ་བཞི་བཅུ་ཞེ་གྲངས་དེའི་རིང་ལ་རྩུབ་པོ་བྱེད་སར་རྩུབ་པོ་དང༌། འཇམ་པོ་བྱེད་སར་འཇམ་པོ། གཡོ་སྒྱུ་བྱེད་སར་གཡོ་སྒྱུ་བྱས་ཏེ་ཐབས་ཤེས་ཡོད་རྒུ་རྩལ་སྤྲུགས་བྱས་ཡོད་ཀྱང༌། བོད་མི་རིགས་ཀྱི་ལྟ་བ་དེ་ཡལ་མེད། མི་ཐོག་བརྗེས་འགྲོ་གི་ཡོད་ཀྱང༌། བོད་དབུས་གཙང་མདོ་སྟོད་སྨད་བཅས་པ་ཚང་མའི་བསམ་བློའི་ནང་ང་ཚོ་གངས་ཅན་པ་ཡིན་སྙམ་པའི་བསམ་བློ་དེ་བརྟན་པོར་བསྡད་ཡོད།

མདོ་སྟོད་སྨད་ནང་ཡོང་མཁན་དང༌། དེའི་ནང་ནས་མདོ་སྨད་ཀྱི་ས་ཁུལ་ནས་ཡོང་མཁན་རྒྱ་མིའི་སློབ་གྲྭ་འགྲིམས་ནས་མཐོ་སློབ་ཐོན་པ་དེ་རིགས་ལ་སོ་སོའི་མི་རིགས་ཀྱི་ལྟ་བ་ཤུགས་ཇེ་ཆེར་འགྲོ་གི་འདུག བོད་པའི་གནས་ཚུལ་འདི་བདེན་པའི་གནས་ཚུལ་ཞིག་ཡིན་པར་བརྟེན་སློབ་སྦྱོང་ཤེས་ཚད་མཐོ་རུ་ཕྱིན་པ་དེ་ཙམ་གྱིས་བདེན་པའི་གནས་ཚུལ་ཤེས་རྟོགས་ཇེ་ཆེར་འགྲོ་མཁན་ཞིག་རེད། ཤེས་བྱ་ཡོན་ཏན་ཡོད་པའི་ཐོག་ནས་ཉམས་ཞིབ་རྩད་གཅོད་མཐིལ་ཕྱིན་པ་བྱེད་སྐབས་རྒྱ་བོད་གཉིས་རང་བཞིན་གྱིས་ཐ་དད་སོ་སོ་ཡིན་པ་གསལ་པོ་ཤེས་ཐུབ་ཀྱི་འདུག

དེང་སང་རྒྱ་མི་གུང་བྲན་གྱིས་བོད་པར་རྩམ་པ་ཟ་མཁན་ལྐུག་པ་རེད་ཅེས་མཐོང་ཆུང་བྱེད་པ་ལས། རྒྱ་གར་དང༌། ཨ་རི་ལྷོ་བྱང༌། ཁེ་ཎ་ཌ། ཡོ་རོབ་ལུང་པ་དེ་དག་གི་ནང་བོད་པ་ཁ་གྲམས་ནས་བསྡད་ཡོད་པ་ཚང་མ་མི་གྲལ་ལ་འདྲ་མཉམ་ཚུད་པ་དང༌། གང་དུ་སྡོད་ས་དེའི་ནང་རང་བཞིན་གྱིས་གྲོགས་པོ་མང་པོ་ཞིག་ཡོང་གི་འདུག་པ་དེ་དག་བོད་པའི་གཟི་བརྗིད་རེད་བསམ་གྱི་འདུག བོད་གངས་ཅན་གྱི་ཕྱི་སྣོད་ཀྱི་བཀོད་པའི་ཆ་དང༌། ནང་བཅུད་ཀྱི་སེམས་ཅན་གང་ཅིའི་ངོས་ནས་བསམས་ན་ཡང་ང་ཚོ་ཞུམ་དགོས་དོན་ནམ་ཡང་མེད།

ག༽ དབུ་མའི་ལམ་བཟང་དང་། རྒྱ་རིགས་ཀྱི་རྒྱབ་སྐྱོར།

ང་ཚོ་བོད་པ་གྲངས་ཀ་ཉུང་ཉུང་ཡིན་པའི་ཐོག རྒྱ་མི་གུང་བྲན་གྱི་འགོ་འཁྲིད་ང་རྒྱལ་དང༌། འདོད་རྔམ། ཁོང་ཁྲོའི་དབང་གིས་ཧ་ལམ་སྨྱོན་པ་ལྟ་བུ་ཆགས་ནས་དྲག་ཤུགས་ཀྱིས་གནོན་གྱི་ཡོད་པ་ལས། རྒྱ་མི་རིགས་སྤྱི་ཡོངས་ཀྱི་ནང་ནས་བོད་པའི་ཐོག་ལ་དོ་སྣང་བྱེད་མཁན་མང་དུ་འགྲོ་གི་ཡོད་པ་དང༌། བློ་གཟུ་བོར་གནས་པའི་རྒྱ་མི་ཁག་གཅིག་གིས་བོད་པའི་ཐོག་ང་ཚོས་ནོར་འཁྲུལ་ཆེན་པོ་བྱས་པ་རེད་ཅེས་འཚེར་སྣང་དང༌། གནོང་འགྱོད་བྱེད་ཀྱི་འདུག

ཉེ་ཆར་ངོས་རང་ཨ་རིར་འགྲོ་སྐབས་ཧ་ཝར་མཐོ་སློབ་ནང་སློབ་སྦྱོང་བྱེད་མཁན་རྒྱ་མི་དེ་འདྲ་ཐུག་འཕྲད་བྱུང་བ་དང༌། དེ་བཞིན་སློབ་གྲྭ་གཞན་དག་ནང་སློབ་སྦྱོང་བྱེད་མཁན་དང༌། དགེ་རྒན་གྱི་རིགས་སོགས་ཐུག་འཕྲད་བྱུང༌། མ་གཞི་འཛམ་གླིང་ས་ཁུལ་གང་དུ་ཡིན་ན་ཡང་རྒྱ་མི་ཚོར་གྲོགས་པོའི་འདུ་ཤེས་ཐོག་ནས་དགའ་ཞིང་སྤྲོ་བཞིན་དུ་ཐུག་གི་ཡོད། ཉེ་བའི་ཆར་རྒྱ་རིགས་སློབ་ཕྲུག་བརྒྱ་སྐོར་ཞིག་ལ་སྐད་ཆ་བཤད་པ་ཡིན། དེ་རྗེས་རྒྱ་མི་ཉི་ཤུ་རྩ་གྲངས་ཤིག་དང་ལྷོད་འཕྲད་ཀྱིས་ཁོང་ཚོའི་བསམ་ཚུལ་རྣམས་ཉན། ང་ཚོའི་བསམ་ཚུལ་རྣམས་བཤད་པ་ཡིན། སྐབས་དེར་ཁོང་ཚོ་གཅིག་གྱུར་གྱིས་བརྗོད་དོན་༸རྒྱལ་བ་རིན་པོ་ཆེས་རྒྱ་བོད་གཉིས་ཀྱི་དཀའ་ངལ་སེལ་ཐབས་དབུ་མའི་ལམ་གྱི་གནད་དོན་དེ་དག་རྒྱ་ནག་མི་དམངས་ཀྱིས་ཤེས་ཐུབ་པའི་ཐབས་ཤེས་བྱུང་ན་ཁས་ལེན་གཙང་མ་དང༌། རྒྱབ་སྐྱོར་གཙང་མ་བྱེད་ཀྱི་རེད་ཅེས་བཤད་བྱུང༌།

ཁོང་ཚོ་མཐོ་རིམ་གྱི་སློབ་སྦྱོང་བྱེད་མཁན་དང༌། དགེ་རྒན་བྱེད་མཁན། ཤེས་ཡོན་ཅན་ཤ་སྟག་རེད། དེང་སང་རྒྱ་ནག་གཞུང་གི་འགོ་འཁྲིད་བྱེད་མཁན་ཚོ་རྟག་པ་བརྟན་པ་མིན་པར་འགྱུར་བ་འགྲོ་རྒྱུ་དང༌། རྒྱ་ནག་མི་དམངས་དང༌། རྒྱ་ནག་མི་རིགས་མུ་མཐུད་ནས་སྡོད་རྒྱུ་རེད། ང་ཚོ་བོད་པའི་བདེན་པའི་མཐའ་གསལ་རྒྱུར་མཐུན་པའི་ཆ་རྐྱེན་མང་པོ་འཛོམས་ཡོང་གི་ཡོད་པར་བརྟེན། ཚང་མས་སེམས་ཤུགས་མ་ཆག་པར་ཧུར་སྐྱེད་བྱེད་དགོས། སེམས་ཤུགས་མ་ཆག་པར་ཧུར་སྐྱེད་བྱེད་དགོས་ཟེར་བ་འདི་རྒྱ་མིར་འཛིང་དགོས་ཟེར་བ་མིན། ངོས་ནས་འཛམ་གླིང་འདིའི་སྒང་ནས་བོད་མི་རིགས་རིག་གཞུང་དང་བཅས་པ་རྩ་བརླག་འགྲོ་རྒྱུའི་ཉེན་ཁ་འདུག་ཅེས་ཤོད་ཀྱི་ཡོད།

ང༽ སྐད་ཡིག་ཆོས་རིག་དང་། གོམས་གཤིས་འཛིན་སྐྱོང་།

དཔེར་ན། ལྷ་སས་གཙོས་པའི་གྲོང་ཁྱེར་ཆེ་ཁག་དེ་དག་གི་ནང་དུ་རྒྱ་མི་མང་བ་ཆགས་ཡོད། ཚོང་ཁང༌དང་། ཟ་ཁང༌། ཆང་ཁང་སོགས་མང་པོ་ཞིག་རྒྱ་མིས་བཟུང་ནས་བསྡད་ཡོད་པས། ཉིན་རེ་ཉིན་རེའི་དགོས་མཁོ་ཉོ་ཆ་རྒྱག་པར་འགྲོ་སྐབས་རྒྱ་སྐད་བེད་སྤྱོད་བྱེད་དགོས་པ་དང༌། སྤྱིར་བཏང་ལས་ཁུངས་ཚང་མ་རྒྱ་མིས་འཛིན་སྐྱོང་བྱེད་ཀྱི་ཡོད་སྟབས་རྒྱ་སྐད་རྒྱ་ཡིག་བེད་སྤྱོད་མ་བྱས་ཐབས་མེད་ཡིན། དེ་འདྲའི་རྐྱེན་གྱིས་ག་ལེར་བོད་པའི་རྣམ་འགྱུར་དང༌། ལྟོ་ཆས་ཟ་སྟངས། གོས་གྱོན་སྟངས་སོགས་མང་པོ་ཞིག་ལ་འགྱུར་བ་ཐེབས་ནས་རིམ་པས་ཤ་རུས་བོད་པ་ཡིན་ཀྱང༌། ཕྱིའི་རྣམ་འགྱུར་སྟོན་སྟངས་དང༌། ནང་གི་བསམ་བློ་གཏོང་སྟངས་རྒྱ་མི་ལྟ་བུ་ཆགས་པ་ཇི་སྙེད་ད་ལྟ་ནས་ཡོང་བཞིན་རེད།

ལུང་པ་གང་དང་གང་དུ་ཡིན་ན་ཡང༌། སྤྱི་ཚོགས་འགྱུར་བ་འགྲོ་བའི་ཤུགས་རྐྱེན་གཙོ་བོ་གྲོང་ཁྱེར་ནང་གི་མི་ཚོའི་ཐོག་ནས་ཡོང་གི་ཡོད་པས། ང་ཚོའི་གྲོང་ཁྱེར་ཁག་ནང་གི་མི་དེ་དག་གི་ལྟ་བ་དང་སྤྱོད་པ་འགྱུར་ན། ཞིང་འབྲོག་ས་ཁུལ་ཁག་ལ་སྔ་མོའི་ལྟ་སྤྱོད་རེ་ཞིག་མུ་མཐུད་བསྡད་ན་ཡང་ཕན་ནུས་ཐོན་མི་ཐུབ་པར་བརྟེན། ངོས་ནས་ཚང་མ་སེམས་ཤུགས་མ་ཆག་པར་རིག་པ་བསྒྲིམས་དགོས་ཟེར་བའི་དོན་དག་དེ། ང་རང་ཚོ་བོད་པ་ས་གནས་གང་དུ་བསྡད་ཡོད་ཀྱང་རང་ཉིད་བོད་པ་ཡིན་བསམ་པའི་འདུ་ཤེས་མ་བརླགས་པའི་ཐོག་ནས་སོ་སོའི་སྐད་ཡིག་དང༌། སོ་སོའི་ཆོས་དང་རིག་གཞུང༌། བོད་པར་གོམས་གཤིས་སུ་འཇགས་ཡོད་པའི་ཡ་རབས་དང་བཟང་པོའི་ལྟ་སྤྱོད་རྣམས་ཉམས་མེད་མུ་མཐུད་རྒྱུན་འཛིན་བྱེད་དགོས་པ་དེ་ཡིན། འཛམ་གླིང་ནང་བོད་པར་ཡ་རབས་སྤྱོད་བཟང་ཡིན་པའི་གྲགས་པ་ཐོབ་ཡོད་པ་འདི་ཉམས་མེད་རྒྱུན་འཛིན་བྱ་རྒྱུ་གལ་ཆེན་པོ་འདུག དེའི་ཐོག་ནས་སློབ་སྦྱོང་དང༌། ལས་རིགས་གང་དང་གང་གི་ཐོག་ལ་དོ་ཁུར་ཆེན་པོ་བྱས་ཏེ། རྒྱ་མིས་གང་བྱེད་ཐུབ་པ་རྣམས་ང་ཚོ་བོད་པས་བྱེད་ཐུབ་པའི་བསམ་བློ་གཏོང་དགོས། འབད་བརྩོན་བྱེད་དགོས།

ཅ༽ འཆལ་སྤྱོད། ནང་དམེ། འཐེན་འཁྱེར། མང་གཙོ།

དེང་སང་ལྷ་སས་མཚོན་པའི་གྲོང་ཁྱེར་ཆེ་ཁག་དེ་དག་གི་ནང་བོད་མི་ན་གཞོན་སློབ་སྦྱོང་དང༌། ལས་ཀར་སྒྱིད་ལུག་བྱས། ཤོ་སྦག་བརྒྱབ། ཆང་རག་བཏུང༌། ཐ་མག་ཚོད་མེད་འཐེན་ཏེ་མི་ཚེ་ཆུད་ཟོས་གཏོང་མཁན་དེ་འདྲ་ཡོད་ཚོད་འདུག་པ་ཧ་ཅང་ཐབས་སྡུག་དང༌། ནོར་འཁྲུལ་ཆེན་རེད། བོད་པ་མི་རེ་ངོ་རེའི་ཆ་ནས་བོད་མི་རིགས་ཀྱི་མཚན་མཐོང་མ་བརླགས་པ་བྱེད་དགོས། ལུང་ཚན་དང༌། ཆོས་ལུགས་ཀྱི་འཐེན་འཁྱེར་བྱེད་མི་རུང༌། མདོ་སྟོད་སྨད་འབྲོག་པའི་ས་ཁུལ་འགའ་ཤས་ལ་རྩྭ་ཟ་ཆུ་རིགས་ཀྱི་དོན་དག་ལ་སྐབས་རེ་བོད་མི་ནང་ཁུལ་མེ་མདའ་རྒྱག་རེས་བྱེད་ཚུལ་ཟེར་གྱི་འདུག་པ་དེ་དག་ཤིན་ཏུ་ཐབས་སྡུག་རེད། བོད་གངས་ཅན་ཧྲིལ་པོ་རྒྱ་མིས་ཟས་ཏེ་རྨེག་མེད་དུ་འགྲོ་བ་དེ་མ་མཐོང༌། ཆུང་ས་དོན་རྩ་ཕྲ་མོའི་དོན་དག་ལ་ནང་ཁུལ་འཁྲུག་པ་རྒྱག་པ་ནི། རང་གིས་རང་ཉིད་བརླག་པར་བྱེད་པའི་བྱ་སྤྱོད་ཤིན་ཏུ་ནོར་འཁྲུལ་ཚབས་ཆེན་ཡིན་པས་ཚང་མས་གཟབ་གཟབ་བྱེད་དགོས།

མ་འོངས་པར་ང་ཚོ་གཞིས་བྱེས་མཉམ་འཛོམས་བྱུང་བའི་མཚམས་ལ་མཐའ་གཅིག་ཏུ་མང་གཙོ་རང་དབང་ལྡན་པའི་ལམ་ཐོག་འགྲོ་རྒྱུ་ཡིག་ཐོག་ནས་གཏན་འབེབས་ཟིན་པའི་གནས་ཚུལ་རྣམས་ཁྱེད་རང་ཚོས་ཤེས་ཐུབ་པ་བྱེད་དགོས། བོད་མི་བཙན་བྱོལ་བ་མི་གྲངས་ཆིག་འབུམ་སུམ་ཁྲི་ཙམ་ཡོད་པའི་ཁོངས་ནས་རྒྱ་གར་ནང་མི་གྲངས་འབུམ་གཅིག་ཙམ་ཡོད་ཅིང་། ང་ཚོ་སྡོད་ས་གཞན་གྱི་ལུང་པའི་ནང་བསྡད་ཡོད་ཀྱང༌། སོ་སོའི་ཆོས་དང་རིག་གཞུང་གཙོ་བོར་གྱུར་པའི་སོ་སོའི་མི་རིགས་ཀྱི་རྣམ་པ་མི་བརླག་པའི་ཆེད་སྒོ་གང་ས་ནས་འབད་བརྩོན་བྱས་དང་བྱེད་བཞིན་པ་ཡིན། འཛམ་གླིང་ནང་བཙན་བྱོལ་བ་ས་ཡ་མང་པོ་ཡོད་པའི་ནང་བོད་པ་ཚགས་ཚུད་ཤོས་དང༌། གྲ་འགྲིགས་ཤོས་ཡིན་པའི་མིང་གྲགས་དང༌། ངོས་འཛིན་ཡོད་པ་ཞིག་ཆགས་ཡོད།

དཔེར་ན། ཁ་སྔོན་འཛམ་གླིང་རྒྱལ་ཚོགས་ཁོངས་མི་རིགས་མང་པོ་ཡོད་པའི་ཚོགས་ཁག་དེའི་ཐོག་ནས་བྱས་རྗེས་ཅན་ལྔ་བཅུ་ཐམ་པ་འདེམས་སྒྲུག་བྱས་ཏེ་གཟེངས་རྟགས་སྤྲད་འདུག་པ་དེའི་ནང་བོད་པ་ཚུད་འདུག བཙན་བྱོལ་ལ་ཡོད་པའི་བོད་པ་ཚོར་འཛམ་གླིང་ཐོག་མཐོང་དང་མ་འཇོག་གང་ལ་གང་འཚམ་བྱུང་ཡོད། རྩ་བ་ང་ཚོ་མང་གཙོའི་ལམ་ལ་འགྲོ་གི་ཡོད་པ་དང༌། དེ་ཡང་རྒྱ་མི་ནང་བཞིན་མིན་པར་མང་གཙོའི་ཆ་རྐྱེན་གཙོ་བོ་གཏམ་བརྗོད་རང་དབང་ལྡན་པ་ཞིག་ཡིན་པར་བརྟེན། རང་དབང་གི་ཐོག་ནས་སོ་སོའི་བསམ་ཚུལ་སྣ་ཚོགས་ཤོད་ཀྱི་ཡོད། གནས་ཚུལ་དེ་ལ་བོད་ནང་སྡོད་བོད་པའི་སྒྲིག་འཛུགས་ཚགས་ཚུད་པོ་ཨེ་ཡོད་སྙམ་པའི་བསམ་ཚུལ་ཡོང་གི་ཡོད་པ་དང༌། དེ་ལ་རྒྱ་མིས་ཀྱང་བེད་སྤྱོད་བྱེད་ཀྱི་མེད་དམ་སྙམ་པ་དྲན་གྱི་འདུག

ད་རེས་ཁྱེད་རང་ཚོ་རྒྱ་གར་ནང་སླེབས་པའི་སྐབས་འདིར་ང་ཚོའི་གཞིས་ཆགས་ཁག་དང༌། དགོན་སྡེ་ཁག སློབ་གྲྭ་ཁག བཙན་བྱོལ་གཞུང་གི་སྒྲིག་འཛུགས་ཀྱི་གནས་སྟངས་བཅས་ལ་ཞིབ་འཇུག་ཡག་པོ་ཞིག་བྱེད་དགོས། འཛམ་གླིང་རྒྱལ་ཁབ་འདྲ་མིན་གྱི་སྲིད་གཞུང་ཁག་ལ་སློབ་སྟོན་བྱེད་མཁན་ཡོད་པ་ལྟར། ང་ཚོས་དེ་འདྲའི་རིགས་ང་ཚོའི་ལས་དོན་ལ་ཞིབ་འཇུག་སླད་ཆེད་འབོད་བྱེད་ཀྱི་ཡོད། ཁོང་ཚོའི་མཐོང་ཚུལ་ལ། དཔེར་ན། ལྷོ་ཨ་ཧྥི་རི་ཀའི་ནང་དང༌། ལུང་པ་གཞན་ནང་ལ་ཡོད་པའི་རང་བཙན་གྱི་ལུང་པ་མང་པོ་ཞིག་ལས་བོད་པ་བཙན་བྱོལ་གཞུང་གི་སྒྲིག་འཛུགས་འདི་ཚགས་ཚུད་པ་འདུག་ཅེས་ཤོད་མཁན་བྱུང༌། རྒྱ་གར་ལུང་པ་ཆེན་པོ་འདིའི་ནང་ལ་བོད་མི་བཙན་བྱོལ་བ་ཉུང་ཤས་ཀྱིས་མཚན་ཉིད་ཚང་བའི་མི་སྡེའི་སྤྱི་ཚོགས་ཤིག་བཙུགས་ཏེ་བོད་པའི་མིང་དོན་འཛིན་སྐྱོང་ཐུབ་པ་བྱུང་ཡོད། ཁྱེད་རང་ཚོས་ང་ཚོ་བཙན་བྱོལ་བའི་གནས་སྟངས་ལ་ཞིབ་འཇུག་ཞིབ་ཚགས་བྱས་ཏེ་དངོས་ཡོད་གནས་ཚུལ་ངོ་མ་ཤེས་ཐུབ་པ་བྱེད་དགོས།

ཆ༽ ༸རྒྱལ་བ་པཎ་ཆེན་དང་། ཀུན་གཟིགས་ཆུང་སྲིད།

བར་སྐབས་པཎ་ཆེན་རིན་པོ་ཆེའི་སྐོར་ལ་སྐད་ཆ་འདྲ་མིན་མང་པོ་ཞིག་ལྷགས་པ་རེད། གང་ལྟར་༸རྒྱལ་དབང་དང༌། པཎ་ཆེན་རིན་པོ་ཆེ་གཉིས་ཐུན་མོང་མ་ཡིན་པའི་འབྲེལ་བ་ཡོད་པ་ཞིག་རེད། ༸རྒྱལ་བ་སྐུ་ཕྲེང་བཅུ་གསུམ་པ་དགོངས་པ་མྱ་ངན་ལས་འདས་རྗེས། ཡང་སྲིད་བཙལ་འཚོལ་བྱེད་པའི་སྐབས་ལ་པཎ་ཆེན་ཆོས་ཀྱི་ཉི་མས་དམིགས་བསལ་གྱི་ཐུགས་ཁུར་ཆེན་པོ་བཞེས་ཡོད་པས་ང་རང་སྒེར་གྱི་ངོས་ནས་ཀྱང་དམིགས་བསལ་གྱི་འབྲེལ་བ་ཆགས་ཡོད། ཡང་སྒོས་ལྷག་པར་དུ་པཎ་ཆེན་རིན་པོ་ཆེ་དགོངས་པ་རྫོགས་འགྲོ་མཁན་དེ་ནི་བོད་མི་རིགས་ཀྱི་ཆེད་དུ་སྙིང་སྟོབས་རྨད་དུ་བྱུང་བའི་འཐབ་རྩོད་གནང་མཁན་བཀའ་དྲིན་ཅན་ཞིག་ཡིན་པ་དེའི་ཡང་སྲིད་བོད་ཕྱི་ནང་གང་དུ་ཡོད་ན་ཡང༌། འཁྲུལ་པ་མེད་པ་ཞིག་དགོས་རྒྱུ་ཧ་ཅང་གལ་གནད་ཆེན་པོ་ཡིན་པར་བརྟེན། ལོ་ཤས་རིང་བརྟག་དཔྱད་བྱས། མདོ་སྟོད་སྨད་དབུས་གཙང་དང་བཅས་པ། དེ་བཞིན་ལ་དྭགས་དང༌། དྷ་ས་སོགས་ས་གནས་མང་པོ་ཞིག་ལ་ཉམས་ཞིབ་བྱས་ཏེ་སྔ་རྗེས་བསྡོམས་དོགས་གནས་ཡོད་པའི་ཁྱེའུ་སུམ་ཅུ་སྐོར་གྱི་མིང་ཐོ་ལག་སོན་བྱུང༌།

དེ་དག་གི་ནང་ཡོད་མེད་བརྟག་དཔྱད་བྱེད་སྐབས་ཡོད་པར་བབས། དེའི་ནང་ནས་ས་ཕྱོགས་གར་ཡོད་དང༌། མིང་ཐོ་གང་ཡིན་བརྟག་དཔྱད་བྱས་པའི་ཐོག་མར་མོ་བརྒྱབ་པར་བཟང་པོ་བབས་པ་དང༌། དེ་རྗེས་ཟན་བརྟག་བསྒྲིལ་བ་ཡིན། དགེ་འདུན་ཆོས་ཀྱི་ཉི་མའི་མཚན་ཡོད་པ་དེ་ཧ་ལམ་འཕར་ཡོང་བ་ལྟ་བུ་བྱུང༌། དེ་ཡང་ཚར་གཅིག་ལ་ཆ་འཇོག་མ་བྱས་པར། ཡང་བསྐྱར་ཟན་བརྟག་བསྒྲིལ་བར་ངོས་རང་གི་ངོས་ནས་ཡིད་ཆེས་འཕེར་བའི་གཏན་འཁེལ་བྱུང༌། འོན་ཀྱང་དགེ་འདུན་ཆོས་ཀྱི་ཉི་མ་བོད་ནང་རྒྱ་མིའི་དབང་འོག་ཏུ་ཡོད་པས། ངོས་ནས་ཐག་གཅོད་བྱེད་རྒྱུར་དཀའ་ངལ་ཡོད་སྟབས་དེ་སྐོར་རྒྱ་ནག་གཞུང་ལ་ཐབས་ཤེས་འབྲེལ་བ་རིམ་པར་བྱས་ཀྱང་རྒྱ་ནག་གཞུང་ནས་བདག་སྤྲོད་མ་བྱས་པར་བརྟེན། ཡང་སྲིད་འཁྲུལ་བྲལ་གཏན་འཁེལ་བྱུང་བ་དེ་གསལ་བསྒྲགས་བྱེད་དང་མ་བྱེད་ཟན་བརྟག་བསྒྲིལ་བར་གསལ་བསྒྲགས་བྱ་རྒྱུ་བབས་པ་ལྟར། མཐར་བོད་ཟླ་ ༣ ཚེས་ ༡༥ སྤྱིར་ནང་པའི་ཆོས་ཀྱི་དུས་ཆེན་དང༌། ལྷག་ཏུ་པཎ་ཆེན་རིན་པོ་ཆེ་དུས་འཁོར་དང་ཐུན་མོང་མ་ཡིན་པའི་འབྲེལ་བ་ཡོད་པའི་ཆ་ནས་དུས་ཚེས་དེ་ཉིད་གསལ་བསྒྲགས་བྱས་པ་ཡིན། དེ་ལ་རྒྱ་ནག་ནས་དགག་པ་བརྒྱབ་སྟེ་པཎ་ཆེན་རིན་པོ་ཆེའི་ཡང་སྲིད་གཉིས་པ་ཞིག་རྒྱ་ནག་གཞུང་གིས་བཙན་པོའི་ཐོག་ནས་གཏན་འབེབས་བྱས་པ་རེད། གང་ལྟར་བླ་མའི་ཡང་སྲིད་ཟེར་བ་དེ་མཆོག་གསུམ་དཔང་པོར་བཞག་པའི་བརྟག་ཐབས་ལ་བརྟེན་ནས་ངོས་འཛིན་བྱ་རྒྱུ་ལས། ཉེ་དགའ་ཕྱོགས་ལྷུང་གིས་ལས་ཚན་བསྐོ་གཞག་ལྟ་བུ་བྱེད་རྒྱུ་མིན་ན་ཡང༌། རྒྱ་ནག་གཞུང་གིས་སྲིད་དོན་གྱི་དགོས་མཁོར་གཞིགས་ཏེ་ཡང་སྲིད་གཉིས་པ་ཞིག་བསྐོས་སོང༌། ངོས་ལ་སེམས་ཁྲལ་ཆེ་ཤོས་ནི་དགེ་འདུན་ཆོས་ཀྱི་ཉི་མའི་སྐུ་ཚེ་དང༌། སློབ་གཉེར་མཛད་འཕྲིན་ཐོག་ལ་གྲ་མ་འགྲིགས་གང་ཞིག་ཐོན་ཡོང་བསམ་པའི་སེམས་ཁྲལ་འདུག ངོས་ནས་གསལ་བསྒྲགས་བྱས་པའི་རྐྱེན་གྱིས་ཡབ་ཡུམ་རྣམས་དང༌། བྱ་བྲལ་རིན་པོ་ཆེ་སོགས་ལ་དཀའ་ངལ་འཕྲད་པ་རེད། དེའི་སྐབས་སུ་གནས་ཚུལ་དེ་དག་གི་སྐོར་བསམ་བློ་འཁོར་སོང༌། འཕྲལ་སེལ་རྙོག་དྲ་མི་འབྱུང་ཆེད་རྒྱ་མི་ཁོ་རང་ཚོའི་འདོད་པ་གཞི་བཟུང་བསྐོ་རུ་བཅུག་ན། བོད་པའི་བསམ་བློའི་ནང་པཎ་ཆེན་རིན་པོ་ཆེའི་སྐུ་ཚེ་ཧྲིལ་པོའི་རིང་ལ་རྒྱ་མིས་བསྐོས་པ་འདི་གང་འདྲ་ཞིག་ཡིན་ནམ་སྙམ་པའི་ཐེ་ཚོམ་སྒང་ལ་སྡོད་དགོས་པ་ཞིག་ཡོང་གི་རེད།

ལོ་རྒྱུས་ཐོག་ནས་འབྲེལ་བ་ཡོད་པ་ལྟར་ངོས་ནས་བསམ་པ་རྣམ་དག་གི་ཐོག་ནས་བརྟག་དཔྱད་བྱས། དཀོན་མཆོག་ལ་གསོལ་བ་བཏབ། བདེན་པ་བདར་ཏེ་ཡང་སྲིད་འཁྲུལ་བྲལ་གཏན་འཁེལ་ཐུབ་པ་ཞིག་བྱུང་ན་འཕྲལ་སེལ་རྒྱ་ནག་གཞུང་གི་ཐོག་ནས་རྙོག་དྲ་ཕྲན་བུ་བྱུང་ན་ཡང༌། བོད་པའི་བསམ་བློའི་ནང་ཡང་སྲིད་འདི་ལ་ཡིད་གཉིས་ཐེ་ཚོམ་བྱེད་མ་དགོས་པར་དད་པ་དམ་ཚིག་གཙང་མའི་ངང་སྡོད་ཐུབ་པ་ཞིག་ཡོང་རྒྱུ་རེད། ལར་ནས་པཎ་ཆེན་རིན་པོ་ཆེའི་ཡང་སྲིད་ཀྱི་གནས་ཚུལ་འདི་བོད་མི་ནང་ཁུལ་གྱི་ལས་དོན་ལས། རྒྱ་མིའི་གནད་དོན་མིན་ན་ཡང་རྒྱ་མིས་ཆབ་སྲིད་ཀྱི་དགོས་མཁོར་བལྟས་ནས་འདི་སྐོར་རྩོད་རྙོག་སློང་གི་ཡོད་པ་ལས། པཎ་ཆེན་རིན་པོ་ཆེར་རྒྱ་མིའི་ངོས་ནས་ཤ་ཚ་དང༌། དད་པ་དག་སྣང་ཡོད་པ་དེ་འདྲ་གང་ཡང་མིན། པཎ་ཆེན་རིན་པོ་ཆེ་བོད་པའི་བླ་མ་ཡིན་པར་བརྟེན། བོད་པའི་བསམ་བློའི་ནང་བློ་བདེ་བ་དང༌། ཡིད་ཆེས་ཡོང་བ་དེ་གལ་ཆེན་པོར་བརྩིས་ཏེ་གཏན་འཁེལ་ཁྱབ་བསྒྲགས་བྱེད་སྟངས་དེ་ལྟར་ཡིན། ཆབ་སྲིད་ཀྱི་གནས་སྟངས་འོག་ནས་གནས་ཚུལ་དེ་རིགས་དེ་སྔོན་ཡང་བྱུང་ཡོད། དེ་སྔ་ལྷ་བཟང་ཁང་གིས་སྐུ་ཕྲེང་དྲུག་པ་ཚངས་དབྱངས་རྒྱ་མཚོ་༸རྒྱལ་བ་ལྔ་པའི་ཡང་སྲིད་མ་རེད་ཅེས་བཤད་ནས། ལྷ་བཟང་གི་སྤུན་མཆེད་འབྲེལ་ཡོད་པད་དཀར་འཛིན་པ་ངག་དབང་ཡེ་ཤེས་རྒྱ་མཚོ་ཟེར་བ་ཞིག་བསྐོས་པའི་ལོ་རྒྱུས་ཡོད། ཆབ་སྲིད་ཀྱི་གནས་ཚུལ་ནང་དེ་འདྲ་ཡོང་སྲིད་པ་རེད། ཚང་མ་སེམས་སྐྱིད་པོ་གྱིས། ཧུར་ཐག་བྱེད་དགོས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༥ ཟླ་ ༡༢ ཚེས་ ༣༡ ཉིན་དུས་འཁོར་ལྷ་ཁང་དུ་བོད་འབྱོར་སུམ་བརྒྱ་སྐོར་ལ་སྩལ་བའི་བཀའ་སློབ།

ཀ༽ ཕྱི་མིའི་བཙན་འཛུལ་དང་། ཆོས་རིག་སྲུང་སྐྱོབ།

ཁྱེད་རང་ཚོ་ཚང་མར་དགའ་བསུ་དང༌། བཀྲ་ཤིས་བདེ་ལེགས་ཡོད། ད་ལྟའི་ང་ཚོའི་གནས་སྟངས་ལ་གཞིགས་ན་གཞིས་ལུས་རྒྱ་ཆེའི་མི་མང་རྣམས་སོ་སོའི་ལུས་སྲོག་རྒྱ་མིའི་ལག་པར་ཚུད་ནས་དཀའ་སྡུག་ཆེན་པོ་མྱོང་གི་ཡོད་པ་དང༌། ང་ཚོ་ནི་ལུང་པ་མེད་པའི་བཙན་བྱོལ་བ་ཆགས་ནས་བསྡད་ཡོད་པས། བཀྲ་ཤིས་བདེ་ལེགས་ཟེར་བའི་དུས་སྐབས་མིན་ན་ཡང༌། ང་ཚོའི་བཟང་པོའི་གོམས་གཤིས་ལ་བཀྲ་ཤིས་བདེ་ལེགས་ཟེར་སྲོལ་ཡོད་པ་རེད། རྒྱ་གར་ལུང་པའི་ནང་ལ་འགྲོ་འོང་དང༌། ལས་ཀ་སོགས་སོ་སོའི་འདོད་པ་ལྟར་བྱས་ཆོག་པའི་རང་དབང་ཡོད་པ་རེད། ང་ཚོ་བོད་པ་བཙན་བྱོལ་བར་མཚོན་ན་ ༡༩༥༩ ལོར་ཐོག་མར་རྒྱ་གར་དུ་སླེབས་སྐབས་ངོ་ཤེས་པ་གནམ་དང་ས་ལས་མེད་ཀྱང༌། རྒྱ་གར་ལུང་པའི་རང་དབང་གི་ཐོབ་ཐང་དེ་བེད་སྤྱོད་དང༌། འབད་བརྩོན་བྱས་པའི་འབྲས་བུར་ད་ཆ་འཛམ་གླིང་ནང་བཙན་བྱོལ་བ་ས་ཡ་མང་པོ་ཡོད་པའི་ནང་བོད་པ་གྲ་འགྲིགས་ཤོས་དང༌། ཚགས་ཚུད་ཤོས་ཆགས་ཡོད།

ང་ཚོ་བཙན་བྱོལ་དུ་སླེབས་དོན་ནི། བོད་ལུང་པར་ས་གཡོས་དང༌། ཆུ་ལོག མུ་གེ་སོགས་ཀྱི་རྐྱེན་ངན་བྱུང་བ་དང༌། བོད་མི་ནང་ཁུལ་མི་མཐུན་པའི་གནས་ཚུལ་བྱུང་བ་མ་ཡིན་པར། བོད་ལུང་པའི་ནང་ཕྱི་མིའི་བཙན་འཛུལ་བྱུང་བའི་ཆབ་སྲིད་ཀྱི་གནས་ཚུལ་འོག་སྡོད་མ་ཐུབ་པར་ཡོང་དགོས་བྱུང་བ་ཞིག་ཡིན་པར་བརྟེན། ང་ཚོའི་རྩ་བའི་དམིགས་ཡུལ་དང༌། ལས་འགན་ནི་བོད་རང་དབང་སླར་གསོ་བྱ་རྒྱུ་དང༌། དེ་དང་ཆབས་ཅིག་བོད་མི་རིགས་ཀྱི་ཆོས་དང་རིག་གཞུང་འགྲོ་བ་མིའི་རིགས་ཀྱི་ཉིན་རེ་ཉིན་རེའི་འཚོ་བའི་ནང་དངོས་སུ་ཕན་ཐོགས་ཡོད་པ་འདི་དག་ཉམས་མེད་འཛིན་སྐྱོང་ཐུབ་པའི་འབད་བརྩོན་བྱ་རྒྱུ་དེ་ཡིན།

དེ་ལྟ་བུའི་ལས་དོན་སྒྲུབ་པ་ལ་བོད་མི་ཚོར་མི་རིགས་རང་ཉིད་ཀྱི་སྐད་ཡིག་གཙོ་གྱུར་ཤེས་བྱ་ཡོན་ཏན་ཁག་སྨོས་མེད་ཐོག ང་ཚོས་བོད་ཕྲུག་ན་གཞོན་ཚང་མར་སློབ་སྦྱོང་སྤྲོད་རྒྱུ་ལས་འགན་ཛ་དྲག་ཆེ་ཤོས་སུ་བརྩིས་ཏེ་ ༡༩༥༩ ལོར་ང་ཚོ་རྒྱ་གར་ལ་འབྱོར་བ་ནས་བཟུང་ང་ཚོས་སློབ་གྲྭ་ཁག་རིམ་བཞིན་རྩ་འཛུགས་ཀྱིས་ད་ལྟ་བར་དུ་བོད་པའི་ན་གཞོན་བུ་དང་བུ་མོ་ཁྲི་ཕྲག་འགའ་ཤས་ཤིག་ལ་སློབ་སྦྱོང་སྤྲད་ཡོད། དེང་སང་བཙན་བྱོལ་གཞུང་གི་ལས་བྱེད་པ་དང༌། བོད་པའི་གཞིས་ཆགས་ཁག་གི་ལས་བྱེད། སློབ་གྲྭ་ཁག་གི་དགེ་རྒན་བཅས་པའི་འགན་ཁུར་ཁོང་ཚོས་བླངས་ཏེ་བསྡད་ཡོད།

དེ་བཞིན་བོད་དུ་ཡོད་པའི་ནང་པ་སངས་རྒྱས་པའི་ཆོས་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བ་འདི་དག་ཉམས་མེད་འཛིན་སྐྱོང་ཐུབ་པའི་དོན་དུ་རྒྱ་གར་ནང་ཡོད་པའི་ས་དགེ་བཀའ་རྙིང་བོན་དང་བཅས་པའི་ཆོས་སྡེ་ཁག་ནས་རང་རང་གི་ཆོས་བརྒྱུད་འཛིན་སྐྱོང་སྤེལ་གསུམ་བྱེད་བཞིན་དུ་གནས་ཡོད། བོད་ནང་ལ་མཚོན་ན་རྒྱ་མིས་བོད་པས་འཇོན་གྱི་མི་འདུག་ཟེར་གྱི་ཡོད། བོད་པས་མ་འཇོན་པ་དེ་བོད་པར་སློབ་སྦྱོང་མ་སྤྲད་པ་དང༌། བོད་པར་སོ་སོའི་རྣམ་དཔྱོད་འདོན་རྒྱུའི་གོ་སྐབས་མ་སྤྲད་པས་ལན་པ་ལས། རྩ་བའི་བོད་མིའི་ཤེས་བྱ་དང༌། ནུས་པས་མ་འདང་བ་མིན། དཔེར་ན། རྩེ་ཕོ་བྲང་ཉམས་གསོ་བྱེད་པའི་སྐབས་ལ་རྒྱ་མིའི་ལག་རྩལ་མཁས་ཅན་ཚོས་མ་གཏོགས་ཐུབ་ཀྱི་མ་རེད་བཅས་བཤད་ཡོད་ཀྱང༌། ཉམས་གསོའི་ལག་ལེན་དངོས་གཞིའི་སྐབས་བོད་པའི་རྡོ་བཟོ་དང༌། ཤིང་བཟོ་བ་ཚོར་བརྟེན་དགོས་པའི་གནས་ཚུལ་བྱུང་འདུག

ཁ༽ ཞུམ་མེད་ཀྱི་སྙིང་སྟོབས་དང་། རྒྱལ་ཁའི་ཡིད་ཆེས།

ང་རང་ཚོ་བོད་མི་རིགས་ནི་འཕགས་པ་སྤྱན་རས་གཟིགས་ཀྱི་གདུལ་ཞིང་དང༌། འཛམ་གླིང་འདིའི་སྟེང་ལོ་རྒྱུས་རིང་པོ་ཡོད་པའི་མི་རིགས། ཆོས་དང་རིག་གཞུང་གཏིང་ཟབ་ཡོད་མཁན། སྤྱིར་བཏང་གི་གོམས་གཤིས་བཟང་པོ་ཡོད་མཁན་གྱི་མི་རིགས་ཤིག་ཡིན། འོན་ཀྱང་ད་ལྟའི་གནས་སྐབས་སུ་བཙན་བྱོལ་བ་ཚོར་རང་དབང་ཡོད་པ་དང༌། གཞིས་ལུས་རྒྱ་ཆེའི་མི་མང་རྣམས་ལ་རང་དབང་མེད་པའི་ཁྱད་པར་ཞིག་ཡོད། ཁྱོད་རང་ཚོ་འདི་ཕྱོགས་ནས་ཡོང་སྐབས་གཞན་དབང་དཀའ་ངལ་འགལ་རྐྱེན་ཧ་ཅང་མང་པོ་ཡོད་པ་རྣམས་ཁྱད་དུ་བསད་ནས་ཡོང་སྟེ་ང་ཚོ་ཐུག་འཕྲད་བྱུང་བ་རེད། ཐུག་འཕྲད་སར་ངོས་ནས་ཤོད་རྒྱུ་གཙོ་བོ་དེ་གང་ཡིན་ཟེར་ན། ང་ཚོ་གཞིས་བྱེས་བོད་མི་རྣམས་ལ་འཛམ་གླིང་འདིའི་སྒང་ནས་མི་རིགས་བཟང་པོ་ཚད་འཕེར་ཞིག་ཏུ་ངོས་འཛིན་བྱེད་ཀྱི་ཡོད་པས་ཚང་མས་རང་ཉིད་བོད་པ་ཡིན་བསམ་པ་དང༌། བདེན་པའི་དོན་དག་ལ་འཐབ་རྩོད་བྱེད་ཀྱི་ཡོད་བསམ་པ། མཐར་ཐུག་བདེན་པར་རྒྱལ་ཁ་ཐོབ་ཀྱི་རེད་བསམ་པའི་ཡིད་ཆེས་ཀྱི་ཐོག་ནས་སྙིང་སྟོབས་མ་ཞུམ་པར་འབད་རྩོལ་བྱེད་རྒྱུ་དེ་གལ་ཆེན་པོ་རེད། སེམས་ཞུམ་ནས་བསྡད་ན་གང་ཡང་སྒྲུབ་མི་ཐུབ།

དཔེར་ན། ཆིག་སྟོང་དགུ་བརྒྱ་དྲུག་ཅུ་རེ་གྲངས་དང༌། བདུན་ཅུ་དོན་གྲངས་ཀྱི་ནང་ལ་ང་ཚོ་བོད་པར་རྒྱབ་སྐྱོར་དང༌། རོགས་རམ་བྱེད་མཁན་འགའ་ཞིག་གིས་ད་ཆ་བོད་པའི་གནས་ཚུལ་ལ་རེ་བ་བྱེད་རྒྱུ་ཧ་ཅང་ཁག་པོ་རེད་ཟེར་མཁན་ཡོང་མྱོང༌། ཡིན་ནའང་སངས་རྒྱས་ཀྱི་བསྟན་པ་ནུབ་པའི་དུས་ལ་སླེབས་མེད་པ་དང༌། སངས་རྒྱས་ཀྱི་བསྟན་པ་དང༌། བོད་ཀྱི་རང་དབང་ལ་འབྲེལ་བ་ཡོད་པ་ཧ་ཅང་གསལ་པོ་ཡིན་པས། བོད་པའི་གནས་ཚུལ་འདི་འཕྲལ་སེལ་རྐྱེན་ངན་གོད་ཆགས་བྱུང་བ་ཞིག་ལས་རྩ་བ་ནས་བོད་དོན་བརླག་ཐབས་མེད་པའི་བསམ་བློ་བཏང་ནས་འབད་བརྩོན་མུ་མཐུད་བྱས་པའི་འབྲས་བུར་ད་ཆ་འཛམ་གླིང་འདིའི་སྒང་ལ་བོད་པའི་གནས་ཚུལ་རིམ་པས་ཇེ་གསལ་ནས་ཇེ་གསལ་དུ་དང༌། དོ་སྣང་ཇེ་ཆེ་ནས་ཇེ་ཆེར་འགྲོ་བའི་དུས་ཚོད་ལ་སླེབས་ཡོད་པས་ཚང་མས་སྙིང་སྟོབས་མ་ཞུམ་པར་འབད་བརྩོན་བྱེད་དགོས།

སྙིང་སྟོབས་མ་ཞུམ་པ་བྱེད་དགོས་ཟེར་བ་འདི་ངོས་ནས་རྒྱ་མིར་འཛིང་དགོས་ཟེར་བ་མིན། ང་ཚོ་བོད་པ་རྣམས་སངས་རྒྱས་ཀྱི་བསྟན་པའི་སྒོར་ཞུགས་མཁན་ཡིན་པ་དང༌། སངས་རྒྱས་ཀྱི་བསྟན་པའི་སྙིང་པོ་བྱམས་སྙིང་རྗེ་བྱང་ཆུབ་ཀྱི་སེམས་ཡིན་པས་ང་ཚོ་བོད་མི་རིགས་ཀྱི་རང་དབང་འཐབ་རྩོད་བྱེད་པའི་སྐབས་སུ་ཡང་སངས་རྒྱས་བཅོམ་ལྡན་འདས་ཀྱི་དགོངས་པ་དང་མཐུན་པར་འཚེ་མེད་ཞི་བའི་ལམ་ལ་བརྟེན་རྒྱུ་གལ་ཆེན་པོ་ཡིན། འཛམ་གླིང་འདིའི་སྒང་ནས་བོད་དོན་ལ་དོ་སྣང་དང༌། རྒྱབ་སྐྱོར་བྱེད་མཁན་མང་པོ་ཞིག་བོད་པས་འཚེ་མེད་ཞི་བའི་ལམ་ལ་བརྟེན་པ་འདི་ལ་བརྟེན་ནས་ཡོང་གི་ཡོད། ད་དུང་གལ་གནད་ཆེ་བ་ཞིག་ལ། དེང་སང་འཛམ་གླིང་ཕྱི་རྒྱལ་ཡུལ་ཁག་ནང་ཡོད་པའི་རྒྱ་མིའི་སློབ་ཕྲུག་དང༌། མཁས་པའི་རིགས། ལྷག་པར་དུ་རྒྱ་ནག་རང་གི་ནང་ལ་བསྡད་པའི་རྒྱ་མི་བློ་གཟུ་བོར་གནས་པ། ཤེས་ཡོན་ཅན་ཚོས་བོད་པའི་གནས་ཚུལ་རིམ་པས་ཤེས་ནས་བོད་པར་ཤ་ཚ་དང༌། བོད་པར་རྒྱབ་སྐྱོར་བྱེད་མཁན་ཇི་སྙེད་ཅིག་དངོས་སུ་ཐོན་གྱི་ཡོད། གནས་ཚུལ་འདི་དག་ཀྱང་ང་ཚོའི་རྩོད་གཞི་དྲང་བདེན་ཞིག་ཡིན་པ་དང༌། དེ་ཡང་ང་ཚོས་འཚེ་མེད་ཞི་བའི་ལམ་ལ་བརྟེན་པའི་ནུས་པ་དང༌། གཟི་བརྗིད་ལས་བྱུང་བ་ཡིན།

ག༽ བོད་རྒྱ་ཞི་འགྲིགས་དང་། གཉིས་སྨན་གྱི་ཐབས་ལམ།

ལོ་རྒྱུས་ཐོག་ནས་རྒྱ་དང་བོད་ཐ་དད་སོ་སོ་རེད། བོད་རང་བཙན་རེད། ཡིན་ན་ཡང་མ་འོངས་པར་རྒྱ་མིས་བོད་པར་བྱམས་སྐྱོང་དང༌། ཁ་ཞེ་གཉིས་མེད་ཀྱི་རོགས་རམ་བྱས། བོད་པས་ཐུབ་ས་དང༌། བོད་པས་བྱེད་འོས་པའི་ལས་དོན་མཐའ་དག་འགན་གཙང་མ་བོད་པ་རང་ལ་སྤྲད། དེ་འདྲ་ཞིག་བྱས་ན་ང་ཚོ་རྒྱ་མི་དང་མཉམ་དུ་བསྡད་ཆོག་གི་རེད། རྒྱ་མིས་ཁ་བྲལ་ཞེས་སེམས་ཁྲལ་བྱེད་ཀྱི་ཡོད་ཀྱང༌། ཁ་བྲལ་རྒྱ་མིས་གཏོང་གི་ཡོད་པ་ལས། རྒྱ་མིས་བོད་མིའི་འདོད་པ་ཁེངས་པའི་བྱམས་སྐྱོང་བྱས་ན་ཁ་བྲལ་ལ་འགྲོ་དགོས་དོན་མེད། ངོས་ནས་བདུན་ཅུ་དོན་གྲངས་ནས་བསམ་བློ་དེ་བཏང་བ་ཡིན། ༡༩༧༩ ལོར་ཏིང་ཞའོ་ཕིང་གིས་ང་ཚོར་ཐད་ཀར་འབྲེལ་བ་བྱེད་སྐབས་ངའི་བསམ་ཚུལ་དེ་ག་རང་གི་ཐོག་ནས་ང་ཚོས་རྒྱ་ནག་གཞུང་དང་འབྲེལ་བ་བྱས་ཏེ། རྒྱ་བོད་གཉིས་ཕན་གྱི་ཐབས་ལམ་ཐོག་ཞི་འགྲིགས་ཡོང་ཐབས་འབད་བརྩོན་བྱས་པ་ཡིན།

རྒྱ་ནག་གཞུང་ནས་ངའི་བསམ་འཆར་ལ་རྣམ་རྟོག་གིས་སྒྲོ་བཏགས་ཏེ་སྐྱོན་བརྗོད་བྱས་པར་མ་ཟད། བར་སྐབས་ཤིག་ནས་བོད་ནང་ཧ་ཅང་དྲག་རྩུབ་ཀྱི་རྣམ་འགྱུར་བསྟན་བྱུང་ཡང༌། ད་ལྟའི་ཆར་ངའི་བསམ་ཚུལ་ལ་འགྱུར་བ་གང་ཡང་མེད། ཚང་མས་སེམས་ཤུགས་མ་ཆག་པར་བྱ་བ་གང་སྒྲུབ་དགོས་སམ་ཞེ་ན། ང་ཚོས་བོད་རང་དབང་གི་ཐོབ་ཐང་ཆེད་འཐབ་རྩོད་བྱེད་པ་འདི་བདེན་དོན་ཞིག་ཡིན་པ་དང༌། མཐར་བདེན་མཐའ་གསལ་རྒྱུར་ཡིད་ཆེས་ཀྱི་སྙིང་སྟོབས་འགྱུར་བ་མེད་པ་བརྟན་པོར་འཛིན་དགོས། བདེན་དོན་རྩོད་པའི་སྐབས་དང༌། བདེན་མཐའ་གསལ་ནས་རང་ཡུལ་རང་གིས་སྐྱོང་བའི་དུས་སྐབས་གང་འདྲ་ཞིག་ཡིན་ན་ཡང༌། ང་ཚོར་ཤེས་བྱ་ཡོན་ཏན་འདང་ངེས་ཤིག་མེད་དུ་མི་རུང་བས། རྒན་གཞོན་ཚང་མས་ཤེས་ཡོན་ལ་དང་དོད་བྱེད་དགོས། ལས་ཁུངས་ཁག་དང༌། སྤྱིར་བཏང་ལས་རིགས་སྣ་ཚོགས་ནང་ཡོད་མཁན་ཚོས་ལས་དོན་གང་ཅིར་ཉམས་མྱོང་བསགས་ཏེ་ཕྱིན་ཆད་རང་མགོ་ཐོན་པ་བྱེད་དགོས་པ་ལས། གཞོན་སྐྱེས་འགའ་ཞིག་གིས་སོ་སོས་སློབ་སྦྱོང་དང༌། ལས་དོན་ལ་དོ་ཁུར་མ་བྱས་པར། རྒྱ་མིས་མ་འགྲིགས་མ་འཐུས་པའི་སྐད་ཆ་སྟོང་པ་ཤོད་པ་དེས་ཕན་ཐོགས་ཅི་ཡང་མེད་པས་ཚང་མས་ཡིད་གཟབ་བྱེད་དགོས། ལྷག་པར་དུ་ང་ཚོ་བོད་རིགས་འདི་ཡ་རབས་བཟང་སྤྱོད་ལྡན་པའི་མི་སྡེའི་སྤྱི་ཚོགས་ཤིག་ཡིན་པ་འཛམ་གླིང་ཐོག་ནས་ངོས་འཛིན་བྱེད་བཞིན་པ་དང༌། བོད་པ་རང་ཉིད་ཀྱང་འདི་ཕྱི་གཉིས་ཀར་ཁེ་ཕན་ཆེན་པོ་ཡོད་པ་ཞིག་རེད། ང་ཚོའི་སྤྱི་ཚོགས་ནང་དེ་འདྲའི་ཡ་རབས་སྤྱོད་བཟང་རྣམས་རིམ་གྱིས་བརླག་སྟེ་གཅིག་གིས་གཅིག་ལ་ཐུབ་ཚོད་བྱེད་པ་དང༌། འཕྲོག་བཅོམ་བྱེད་པ། གསོད་རེས་གཏོང་བ། བྱམས་དང་སྙིང་རྗེ་མེད་པའི་སྤྱི་ཚོགས་ཤིག་བྱུང་ན། གལ་ཏེ་བོད་མིར་རང་དབང་བྱུང་ནའང་དགའ་རྒྱུ་དེ་ཙམ་མེད།

ང༽ བཟང་སྤྱོད་ཀྱི་མིག་དཔེ་དང་། བོད་མིར་དགའ་ཞེན།

དཔེ་གཅིག་བཤད་ན། དྷ་ས་མེག་ལོར་གྷན་ཇིར་ཆ་བཞག་ན། ལོ་ལྟར་ཕྱི་རྒྱལ་གྱི་མི་མང་པོ་ཞིག་ཡོང་གི་ཡོད། ཁོང་ཚོས་བོད་པར་ཧ་ཅང་དགའ་པོ་བྱེད་ཀྱི་འདུག བོད་པ་ཚོའི་རྣམ་འགྱུར་འཛུམ་ཤིག་ཤིག་ཡོད་པ་དང༌། བོད་པས་གནོད་འཚེ་བྱས་དོགས་མེད་སྟབས། བོད་པའི་དཀྱིལ་ལ་སྡོད་སྐབས་སྐྱིད་པོ་འདུག་ཅེས་ཤོད་ཀྱི་འདུག དེ་བཞིན་འཛམ་གླིང་ཕྱི་རྒྱལ་ཡུལ་ཁག་མང་པོའི་ནང་བོད་པ་སྟོང་ཕྲག་སུམ་ཅུ་སྐོར་བསྡད་ཡོད། སྤྱིར་བཏང་ལུང་པ་ཕལ་མོ་ཆེའི་ནང་བོད་པར་གྲོགས་པོ་མང་པོ་ཡོང་གི་ཡོད་པ་དང༌། བོད་པ་ངོ་ཤེས་མཁན་མང་པོ་ཞིག་གིས་བོད་པར་རང་བཞིན་གྱིས་དགའ་པོ་བྱེད་ཀྱི་ཡོད། བོད་པས་རྐུན་མ་མི་བྱེད་པ་དང༌། རྫུན་མི་ཤོད་པའི་ངོ་ཚ་ཁྲེལ་ཡོད་ཀྱི་མི་ཚུལ་ལྡན་བཟང་པོ་ཞིག་ཏུ་ངོས་འཛིན་བྱེད་ཀྱི་ཡོད། རྒྱ་གར་ནང་ལ་ཆ་བཞག་ན་ཡང༌། དངུལ་ཁང་ཁག་གིས་བོད་པས་རྫུན་ཤོད་ཀྱི་མ་རེད། བོད་པས་ཁ་བསླུས་རྒྱག་གི་མ་རེད་ཅེས་ཡིད་ཆེས་བློས་འགེལ་གྱི་བོད་པར་དངུལ་བུན་ཕོན་ཆེ་གཏོང་གི་ཡོད།

དེ་ལྟ་བུའི་ཡ་རབས་སྤྱོད་བཟང༌། གཞུང་བཟང་པོ་བྱེད་པ་དེ་ནི་ང་ཚོ་བོད་མི་རིགས་ཀྱི་རིན་ཐང་བྲལ་བའི་དངོས་པོ་ཞིག་ཡིན་པས། དེ་ཉམས་ཆག་ཕྱིན་ཡོང་བསམ་པའི་སེམས་ཁྲལ་ཡོང་གི་འདུག དཔེར་ན། ཨུ་རུ་སུ་ལ་ལྟོས་དང༌། དམར་པོས་དམ་བཅིངས་བྱས་ནས་ལོ་བདུན་ཅུ་དོན་གྲངས་ཕྱིན་པའི་རྗེས་ལ་མང་གཙོ་རང་དབང་བྱུང་བའི་སྐབས་ལུང་པའི་ནང་སྒྲིག་ཁྲིམས་མེད་པའི་གནས་ཚུལ་ཐབས་སྡུག་པོ་བྱུང་ཡོད། དེ་བཞིན་རྒྱ་ནག་རང་ལ་ཆ་བཞག་ན། དེ་སྔ་སྒྲིག་འཛུགས་དམ་པོ་ཡོད་པའི་སྐབས་དང་མི་འདྲ་བར་དེང་སང་དཔལ་འབྱོར་གྱི་སྲིད་བྱུས་ཕྲན་བུའི་གུ་ཡངས་བྱུང་བའི་སྐབས་སུ་ལུང་པའི་ནང་རྐུན་མ་དང༌། ཇག་པ་མང་དུ་ཕྱིན། དཔོན་རིགས་ཚོའི་ནང་ལའང་ལྐོག་ཟ་རུལ་སུངས་ཀྱི་བྱ་ངན་ཁྱབ་ནས་བསྡད་ཡོད།

དཔེར་ན། རྒྱ་ནག་དཔོན་རིགས་ཤིག་གི་བུ་ཕྲུག་ཚོང་མང་པོ་རྒྱག་མཁན་ཞིག་གིས། ངོས་ཀྱི་ངོ་ཤེས་ཤིག་ལ་སྐད་ཆ་བཤད་དོན་ལ། དེང་སང་རྒྱ་ནག་ནང་ལ་དངུལ་གྱིས་བསླུ་བའི་བྱ་སྤྱོད་མང་པོ་ཡོང་གི་འདུག དེ་འདྲའི་གནས་ཚུལ་གྱི་འོག་ནས་དཀའ་ངལ་ཆེན་པོ་འཕྲད་ཉེན་འདུག་པས་ང་རྒྱ་ནག་ནང་སྡོད་ཀྱི་མིན། ཕྱི་རྒྱལ་ལ་འགྲོ་རྩིས་ཡོད་ཅེས་བཤད་འདུག གང་ལྟར་མིའི་སེམས་རྒྱུད་ནང་ནས་དུལ་བའི་ཐོག་ནས་སྒྲིག་ཁྲིམས་རང་རང་སོ་སོས་སྲུང་ཐུབ་པ་ཞིག་བྱུང་ན། བག་ཕེབས་བདེ་སྐྱིད་ལྡན་པའི་མི་སྡེའི་སྤྱི་ཚོགས་ཤིག་ཡོང་གི་རེད། དེར་བརྟེན་ང་ཚོ་བོད་མིར་རིན་ཐང་བྲལ་བའི་དངོས་པོ་ཡ་རབས་སྤྱོད་བཟང་ཟེར་བ་ཞིག་ཡོད་པ་འདི་དག་རིམ་པས་བརླགས་ནས་ཚུལ་མིན་མ་རབས་ཀྱི་སྤྱི་ཚོགས་ཤིག་ཆགས་ན། རྒྱ་མིས་བོད་མི་རིགས་གཏོར་བརླག་གཏོང་མི་དགོས་པར་བོད་མི་སོ་སོས་སོ་སོ་མེད་པ་བཟོས་པ་ལྟ་བུ་ཡིན་པས། ང་ཚོར་ཐུན་མོང་མ་ཡིན་པའི་བཟང་པོའི་གོམས་གཤིས་ཡ་རབས་སྤྱོད་བཟང་གཞན་གྱིས་བསྔགས་བརྗོད་བྱེད་ཡུལ་ཞིག་ཡོད་པ་འདི་དག་རིན་ཐང་དང༌། གལ་གནད་ཤིན་ཏུ་ཆེན་པོར་བཟུང་སྟེ་ཚང་མས་ཉམས་མེད་རྒྱུན་འཛིན་བྱ་རྒྱུར་འབད་བརྩོན་བྱེད་དགོས།

དེང་སང་རྒྱ་མི་རིགས་མང་ཚོགས་ནང་ནས་བློ་གཟུ་བོར་གནས་པ་མང་པོས་བོད་པར་ཤ་ཚ་དང་རྒྱབ་སྐྱོར་བྱེད་ཀྱི་ཡོད་པ་ལྟར། ད་དུང་ང་ཚོས་དྲང་བདེན་དང༌། འཚེ་མེད་ཞི་བའི་ལམ་ལ་བརྟེན་པ། ཡ་རབས་བཟང་སྤྱོད་དང་ལྡན་པ་བྱས་ན་རྒྱ་མིའི་མང་ཚོགས་ནང་ནས་སྔར་ལས་ལྷག་པའི་ང་ཚོར་རྒྱབ་སྐྱོར་བྱེད་མཁན་མང་པོ་ཐོན་ཡོང་གི་རེད།

ཅ༽ རྒྱུ་འབྲས་དཔང་འཕེར་དང་། ཡ་རབས་སྤྱོད་བཟང་།

ངོས་ནས་རྟག་ཏུ་བརྗོད་བཞིན་པ་ལྟར། བོད་ནང་ལ་དགོན་པ་ཉམས་གསོ་བྱས་པ་ཡག་པོ་རེད། ཁང་པར་རྒྱས་སྤྲོས་བྱས་ནས་དགོས་པ་མེད། གཙོ་བོ་ལུང་སྡེ་སྣོད་གསུམ་གྱི་འཆད་ཉན་དང༌། ལམ་བསླབ་པ་གསུམ་གྱི་ཉམས་ལེན་ཚད་དང་ལྡན་པ་ཞིག་ཡོང་ཐབས་བྱེད་དགོས། ཆོས་བྱེད་དགེ་འདུན་གྱི་སྡེ་ཕན་ཚུན་དང༌། ཆོལ་ཁ་ལུང་ཚན་གྱི་འཐེན་འཁྱེར་མ་བྱས་པར་ཚང་མ་འཆམ་པོ་དང་མཐུན་པོ་བྱེད་དགོས། མ་འོངས་པར་ང་ཚོ་གཞིས་བྱེས་མཉམ་འཛོམས་བྱུང་བའི་རྗེས་ལ་མང་གཙོ་རང་དབང་ལྡན་པའི་ལམ་ལ་འགྲོ་རྒྱུ་ཡིག་ཐོག་ནས་གཏན་འབེབས་གཙང་མ་བྱས་ཟིན་པ་ཡིན། བོད་མང་གཙོ་ཅན་དུ་བསྒྱུར་རྒྱུའི་ལས་འགུལ་ ༡༩༦༠ ནང་ནས་འགོ་བཙུགས་པ་དང༌། བར་སྐབས་ལོ་མང་རིང་མང་གཙོའི་ལག་ལེན་ཐོག་ཕྱོགས་མང་པོ་ནས་ཉམས་མྱོང་བསགས་ཏེ་བཙན་བྱོལ་བོད་གཞུང་གི་སྒྲིག་འཛུགས་དང༌། གཞིས་སྒར་སྒྲིག་འཛུགས་ཁག་གི་འགན་ཁུར་མི་སྣ་རྣམས་མི་མང་གི་འོས་བསྡུའི་ཐོག་ནས་བསྐོས་ཏེ་མང་གཙོའི་ལམ་སྲོལ་ཐོག་འགྲོ་གི་ཡོད་པའི་གནས་ཚུལ་རྣམས་ཁྱེད་རང་ཚོས་གསལ་པོ་ཤེས་པ་བྱས་ཏེ་བོད་ནང་ལ་གསལ་བཤད་བྱས་ན་ཕན་ཐོགས་ཡོང་གི་རེད།

བོད་པའི་གཏམ་དཔེར་ཡོད་པ་ལྟར། ཁྱིས་རྒྱ་ནག་བསྐོར་བ་ཞེས་པ་ལྟ་བུར་མ་སོང་བ་བྱེད་དགོས། རྒྱ་གར་ལ་བསྡད་ནས་དགོན་སྡེ་ཁག་དང༌། སློབ་གྲྭ་ཁག་ལ་འགྲོ་མཁན་རྣམས་ནས་སོ་སོའི་སྐབས་སུ་གང་བབས་ཀྱི་སློབ་སྦྱོང་ཧུར་ཐག་དང༌། སྒྲིག་ཁྲིམས་ཡག་པོ་འཁྱེར་དགོས། སྤྱོད་ལམ་ཚུལ་མཐུན་བྱེད་དགོས། གནས་སྐོར་ལ་འགྲོ་མཁན་ཚོས་མཆོད་འབུལ་རྒྱ་ཆེ་བྱེད་རྒྱུ་ཡོད་མེད་ཇི་ལྟར་ཡང་། བསམ་བློའི་ཀུན་སློང་རྣམ་པར་དག་པའི་སྒོ་ནས་རྒྱ་མིར་ཡང་ཁོང་ཁྲོ་དང༌། གནོད་སེམས་མ་ཡིན་པར་རྒྱ་མིའི་འགོ་ཁྲིད་ཚོའི་བསམ་བློ་གདུག་རྩུབ་ཅན་ཡོད་པ་དེ་དག་ཞི་བ་དང༌། རྒྱ་བོད་ཚང་མར་བདེ་སྐྱིད་ཡོང་བ་ཤོག་བསམ་པའི་སེམས་བསྐྱེད་བཟང་པོས་སྨོན་ལམ་བཏབ་ན་ཡག་པོ་ཡོང་གི་རེད། ཆོས་ལ་དད་པ་ཡོད་མཁན་ཚོས་མ་ཎི་དང༌། བཛྲ་གུ་རུ་ཡག་པོ་བགྲངས། ཆོས་ཀྱི་ལག་ལེན་ངོ་མ་རྒྱུ་འབྲས་དཔང་འཕེར་དང༌། ཡ་རབས་སྤྱོད་བཟང་བྱ་རྒྱུ་དེ་ཡིན་པས་ཚང་མས་ཧུར་ཐག་བྱེད་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༦ ཟླ་ ༡ ཚེས་ ༣༡ ཉིན་བོད་ནས་གཉེན་འཕྲད་དུ་འབྱོར་བ་མི་གྲངས་ཉིས་བརྒྱ་དྲུག་ཅུ་སྐོར་དང༌། ཐོན་མཇལ་མི་གྲངས་དགུ་བཅུ་སྐོར་ལ་སྩལ་བའི་བཀའ་སློབ།

ཀ༽ བསྟན་སྲིད་ཀྱི་བཅད་རྒྱ་དང་། གལ་ཆེའི་རང་དབང་།

ཚང་མར་བཀྲ་ཤིས་བདེ་ལེགས་ཡོད། བར་ལམ་ངོས་རང་ཟླ་བ་གཅིག་ཙམ་མཚམས་ལ་བསྡད་པ་ཡིན། བསྙེན་པ་གཏོང་དགོས་པ་མང་པོ་ཡོད་ཀྱང༌། ད་རེས་བོད་སྤྱི་པའི་བསྟན་སྲིད་ཀྱི་དོན་དག་ལ་དམིགས་ཏེ་མ་ཎི་འབུམ་དྲུག་དང༌། བཛྲ་གུ་རུ་འབུམ་བཞི་བསགས་པ་ཡིན། བོད་ཆོས་ལྡན་གྱི་ཞིང་ཡིན་པས་ལྷ་དང་བླ་མའི་ཐུགས་རྗེ་སྐུལ་རྒྱུར་འབྲེལ་བ་ཡོད། ང་ཚོས་ཕྱོགས་གཅིག་ནས་བདེན་པའི་གནས་ཚུལ་ཐོག་ནས་ཐབས་ཤེས་བྱེད་པ་དང༌། ཕྱོགས་གཞན་ནས་ཚོགས་བསགས་སྒྲིབ་སྦྱོང་བྱས་ནས་བདེན་མཐའ་མྱུར་དུ་གསལ་བའི་མཐུན་རྐྱེན་སྒྲུབ་དགོས། ང་རང་ཚོ་གཞིས་བྱེས་བོད་པ་ཚང་མས་རྒྱུན་དུ་སྒོ་གསུམ་གྱི་སྤྱོད་པ་སྡིག་རྐྱེན་དུ་མ་བཏང་བར། ལས་བཟང་པོ་དང༌། བསོད་ནམས་གསོག་རྒྱུར་འབད་དགོས། དེའི་ཐོག་ནས་གཟུངས་སྔགས་དེ་འདྲ་བགྲངས་ནས་བསོད་ནམས་ཀྱི་དཔུང་གསོག་རྒྱུ་གནད་འགག་ཆེན་པོ་ཡོད།

ང་ཚོ་རྒྱ་གར་ནང་བཙན་བྱོལ་བ་བྱས་ནས་བསྡད་ཡོད་ཀྱང༌། རང་དབང་ཡོད་པ་རེད། ཁྱེད་རང་སོ་སོའི་ཕ་ཡུལ་བོད་དུ་བསྡད་ཡོད་ཀྱང་རང་དབང་མེད། སྤྱིར་སེམས་ཅན་གང་འདྲ་ཞིག་ཡིན་ན་ཡང་རང་དབང་ཡོད་དགོས་པ་དང༌། ཡང་སྒོས་མི་ཡི་རིགས་ལ་རང་དབང་ཧ་ཅང་གལ་ཆེན་པོ་ཡིན། ལྷག་པར་དུ་ང་རང་ཚོ་བོད་མི་རྣམས་ཆོས་དང་འབྲེལ་བའི་རིག་གཞུང་གཏིང་ཟབ་ཡོད་པའི་མི་རིགས་ཤིག་ཡིན་པ་ལ་རང་དབང་མེད་པར་ཙམ་དུ་མ་ཟད། ལྟ་སྤྱོད་མ་མཐུན་པ་ཞིག་གིས་མཐའ་ན་ཡོད་པའི་ལུས་སྲོག་ཚུན་ཆད་དབང་དུ་བསྒྱུར་ནས་བསྡད་པ་འདི་ཧ་ཅང་ཐབས་སྐྱོ་པོ་དང༌། དཀའ་ངལ་ཆེན་པོ་ཞིག་རེད། ང་ཚོ་རང་དབང་ལུང་པའི་ནང་སྡོད་མཁན་བོད་པ་བཙན་བྱོལ་བ་ཚོའི་ངོས་ནས་ཁྱེད་རང་ཚོ་གཞིས་ལུས་རྒྱ་ཆེའི་མི་མང་གི་ཁོངས་ནས་ཡོང་བ་ཚོར་འཚམས་འདྲི་ཞུ་རྒྱུ་ཡིན།

ཁ༽ གཞིས་བྱེས་མཉམ་འཛོམས་དང་། གནའ་དེང་གི་ཤེས་ཡོན།

ང་ཚོ་རང་དབང་ལུང་པའི་ནང་ལ་བཙན་བྱོལ་བ་བྱེད་དགོས་པའི་རྒྱུ་མཚན་ནི། བོད་སྤྱི་པའི་དོན་དག་ཡིན་སྟབས། ང་ཚོའི་ལས་འགན་གཙོ་བོ་ནི་བོད་ཀྱི་རང་དབང་སླར་གསོ་དང༌། གཞིས་བྱེས་མཉམ་འཛོམས་ཡོང་ཐབས་བྱ་རྒྱུ་དེ་ཡིན། དེ་ནི་གནས་ཚུལ་ཧ་ཅང་དཀའ་རྙོག་ཆེན་པོ་ཡིན་པས་ལོ་གཅིག་གཉིས་ནང་ཐག་ཆོད་ཡོང་རྒྱུ་དཀའ་བར་བརྟེན། གལ་ཏེ་མི་ཐོག་ནས་མི་ཐོག་འགོར་ནའང་ང་ཚོའི་རང་དབང་རྩོད་ལེན་མུ་མཐུད་ནས་བྱ་རྒྱུའི་འཆར་གཞི་གཏིང་ནས་ང་ཚོ་བཙན་བྱོལ་བའི་ལས་འགན་དང་པོ་བོད་མི་གཞོན་སྐྱེས་རྣམས་ལ་སློབ་སྦྱོང་སྤྲོད་རྒྱུ་དང༌། དེ་ཡང་དེང་དུས་ཀྱི་ཤེས་ཡོན་དང་ཆབས་ཅིག བོད་རང་གི་ཐུན་མོང་མ་ཡིན་པའི་རིག་གཞུང་མཉམ་དུ་ཡོད་པ་དཔེར་ན། འདབ་ཆགས་གཤོག་སྒྲོ་ཟུང་ལྡན་ལྟ་བུ་ཡོང་ཐབས་ལ་འབད་བརྩོན་བྱས་ཏེ་དེང་སང་བཙན་བྱོལ་གཞུང་གི་ལས་བྱེད་ཁག་དང༌། གཞིས་ཆགས་སྡེ་ཚན་ཁག་གི་ལས་དོན་ཁག་ཁོང་ཚོས་འགན་ཁུར་ལེན་བཞིན་ཡོད།

རྒྱ་མིས་བོད་ནང་ལ་བོད་པས་འཇོན་གྱི་མི་འདུག བོད་པས་ཐུབ་ཀྱི་མི་འདུག་ཟེར་བ་དེ་བོད་པར་སློབ་སྦྱོང་དགོས་སར་སློབ་སྦྱོང་དང༌། ཉམས་མྱོང་དགོས་སར་ཉམས་མྱོང་ཡག་པོ་ཞིག་སྤྲད་ན་བོད་པས་མ་འཇོན་པ་དང༌། མ་ཐུབ་པ་རྩ་བ་ཉིད་ནས་མེད། བོད་པར་རྡུ་རྡེག་གཏོང་བ་དང༌། བཀོལ་སྤྱོད་བྱེད་ས་ལྟ་བུ་ལས། དོན་དམ་པའི་འདྲ་མཉམ་དང༌། ཤ་ཚའི་ཐོག་ནས་ལྟ་རྟོག་མེད་པར་མི་རིགས་དབྱེ་འབྱེད་བྱས་པའི་དབང་གིས་གནས་སྟངས་དེ་བྱུང་བ་ཡིན། གོ་སྐབས་དང་ཆ་རྐྱེན་འཛོམས་ན། བོད་པ་རྣམས་འཛམ་གླིང་ཐོག་གི་མི་རིགས་སྤྱི་མཚུངས་ལྟར་གང་ཡང་བྱེད་ཐུབ་མཁན་གྱི་མི་རིགས་ཤིག་ཡིན། དེའི་ཐོག་ལ་ང་ཚོར་ཕ་མེས་ཀྱི་དུས་ནས་ནང་པ་སངས་རྒྱས་པའི་ཆོས་དང་འབྲེལ་བའི་རིག་གཞུང་ཞིག་ཡོད་པ་འདིའི་ཐོག་ནས་མིའི་རང་བཞིན་གྱི་གཤིས་ཀ་དང༌། ཀུན་སྤྱོད་དེ་སྤྱིར་བཏང་བཤད་ན། མི་རིགས་གཞན་དག་ལས་སེམས་རྒྱུད་བཟང་བ་དང༌། སེམས་རྒྱུད་དུལ་བ། བག་ཕེབས་ཞི་ལྷོད་ལྡན་པ་ཞིག་ཡོད།

ག༽ འཚེ་མེད་ཞི་བདེ་དང་། རྒྱ་ལག་གི་ཚེ་སྲོག

ང་ཚོ་བཙན་བྱོལ་བ་རྣམས་ནས་བོད་རང་དབང་སླར་གསོ་བྱ་རྒྱུའི་དམིགས་ཡུལ་རྣམས་མཐའ་གཅིག་ཏུ་འཚེ་མེད་ཞི་བའི་ལམ་ལ་བརྟེན་ནས་སྒྲུབ་པ་དང༌། སྙིང་རྗེའི་བསམ་པ་མ་བོར་བའི་ཐོག་ནས་སྒྲུབ་བཞིན་པ་འདི་དག་བོད་པའི་རིག་གཞུང་དང་མཐུན་པ་དང༌། ཡ་རབས་སྤྱོད་བཟང་དང་མཐུན་པ་ཡིན། མི་དྲང་བདེན་སུས་བལྟས་ཀྱང་བདེན་པ་བདེན་ཐུབ་ཀྱི་ཐོག་ནས་འཚེ་བ་མེད་པ་དང༌། སྙིང་རྗེའི་བསམ་པས་ཀུན་ནས་བླངས་ཏེ་དཀའ་ངལ་སེལ་ཐབས་བྱེད་པ་འདི་རང་གཞན་ཚང་མར་ཕན་པ་ཞིག་ཡིན་པ་མཐོང་ཐུབ། དེ་མིན་རང་རྒྱལ་གཞན་ཕམ་གྱི་ལམ་དུ་ཕྱིན་ན། འཕྲལ་སེལ་ཁེ་ཕན་ཕྲན་བུ་བྱུང་ན་ཡང་ཕུགས་རྒྱང་རིང་པོའི་ཐོག་ལ་དཀའ་ངལ་འཕྲད་རྒྱུ་ཡིན་པ་དེང་སང་འཛམ་གླིང་གང་སར་མཐོང་གསལ་ལྟར་ཡིན། ང་ཚོས་བོད་ཀྱི་རང་དབང་རྩོད་ལེན་བྱེད་ཐབས་འཚེ་མེད་ཞི་བའི་ལམ་ལ་བརྟེན་པ་དང༌། རང་གཞན་གཉིས་ཀའི་ཁེ་ཕན་ལ་བསམ་བློ་བཏང་བ་ལ་བརྟེན་ནས་ང་ཚོར་གཞི་ནས་འཛམ་གླིང་ཐོག་དོ་སྣང་གསར་པ་ཞིག་སླེབས་པ་དང༌། རང་ཤུགས་ཀྱིས་ཤ་ཚའི་རྒྱབ་སྐྱོར་བྱེད་ཀྱི་ཡོད། ང་ཚོ་བཙན་བྱོལ་བའི་གནས་སྟངས་ལ་བློ་གཟུ་བོར་གནས་པ་མང་པོས་མཐོང་ཚུལ་དེ་འདྲ་ཞིག་འཛིན་གྱི་ཡོད།

བོད་ནང་ལ་ཡོད་པའི་རྒྱ་ཆེའི་མི་མང་གི་གནས་སྟངས་ལ་མཚོན་ན། རྣམ་འགྱུར་སྟོན་སྟངས་ཡག་ཉེས་དང༌། སྐད་ཆ་ཤོད་ཡག་ཉེས་ལ་རྒྱ་མིས་ལམ་སེང་དྲི་བ་བྱེད་པ་དང༌། བདེ་འཇགས་མི་སྣས་བསུན་པོ་བཟོ་བ། མཐར་ཐུག་སོ་སོའི་སྲོག་ལ་ཡང་རང་དབང་མེད་པའི་དཀའ་ངལ་ཆེན་པོའི་འོག་ཏུ་གནས་ཡོད། དེ་ཙམ་དུ་མ་ཟད་ང་ཚོའི་བོད་ཁ་བ་གངས་ཅན་གྱི་ཞིང་ཁམས་འདིར་གཏེར་ཁ་མང་པོ་དང་། རང་བྱུང་གི་ཁོར་ཡུག་མཛེས་པོ། རི་ཀླུང་སྐམ་གཤེར་ལ་གནས་པའི་བྱ་དང་རི་དྭགས་སོགས་སྲོག་ཆགས་ཚང་མར་གནོད་འཚེ་བྱེད་མཁན་མེད་པའི་བག་ཕེབས་རང་དབང་དུ་རྒྱུ་བ། དེ་ལྟ་བུའི་ལུང་པ་དེ་དེང་སང་སྣོད་བཅུད་གང་ལ་ཡང་བལྟ་བཟོ་མེད་པའི་གཏོར་བཤིག་ཚབས་ཆེན་ཕོག་ནས་བསྡད་ཡོད། དེ་འདྲའི་གནས་ཚུལ་འོག་བོད་ཀྱི་དོན་གྱི་བདག་པོ་རྒྱ་ཆེའི་མི་མང་རྣམས་ལྷག་བསམ་དང༌། སྙིང་སྟོབས་འགྱུར་བ་མེད་པ། ཞུམ་པ་མེད་པར་བསྡད་པ་རེད། ཁྱེད་རང་ཚོ་བོད་རྒྱ་ཆེའི་མི་མང་གི་ཆ་ཤས་དུམ་བུ་གཅིག་ཡིན་པས་དེ་རིང་ངོས་ནས་ཁྱེད་རང་ཚོར་ཐུགས་རྗེ་ཆེ་ཞུ་རྒྱུ་ཡིན།

ང༽ སེམས་ཀྱི་ན་ཚ་དང་། གཉིས་མོས་ཀྱི་ཐབས་ལམ།

དེང་སང་གི་གནས་སྟངས་ཧོབ་ཏེ་བལྟས་ན། རྒྱ་ནག་གཞུང་གིས་བོད་པའི་ཐོག་ལ་ཧ་ཅང་མཁྲེགས་པོ་དང༌། རྩུབ་པོ་བྱེད་ཀྱི་ཡོད། ངོས་རང་སྒེར་ལ་ཡང་ཏཱ་ལའི་ལོག་སྤྱོད་པ་ཞེས་གཤེ་གཤེ་ཚ་པོ་དང༌། ནན་པོ་གཏོང་གི་འདུག ངོས་ནས་རྒྱ་མིའི་བྱེད་སྟངས་དེ་ལ་གནད་འགག་གང་ཡང་མཐོང་གི་མི་འདུག བྱ་སྤྱོད་དེ་དག་གིས་ཕུགས་རྒྱང་རིང་པོའི་ཐོག་རྒྱ་ནག་དང་བོད་གཉིས་ཀར་ཕན་ཐོགས་ཡོང་གི་མ་རེད། མིའི་སེམས་ཀྱི་ན་ཚ་སེལ་དགོས་ན། གཅིག་གིས་གཅིག་ལ་བརྩི་བཀུར་དང་བློས་འགེལ་བྱས། ཕན་ཚུན་གཉིས་ཀའི་བསམ་ཚུལ་དང༌། དཀའ་ངལ་ཤེས་རྟོགས་ཐུབ་པའི་ཐོག་ནས་གཉིས་ཕན་གཉིས་མོས་ཀྱི་ཐབས་ལམ་འཚོལ་དགོས་པ་ལས། དྲག་ཤུགས་དང་བཙན་དབང་གི་ཐོག་ནས་དཀའ་ངལ་སེལ་ཐུབ་རྒྱུ་ཧ་ཅང་ཁག་པོ་རེད།

དཔེར་ན། རྒྱ་མིས་ད་ཕན་ལོ་བཞི་བཅུ་ཞེ་གྲངས་རིང་དྲག་ཤུགས་དང་བཙན་དབང་གིས་བོད་མནན་ནས་བསྡད་ཡོད་ཀྱང༌། དེས་བོད་དོན་གྱི་དཀའ་ངལ་སེལ་མི་ཐུབ་པའི་ཁར་རྒྱ་ནག་ངོ་ཚ་ཁ་སྐྱེངས་དུས་ད་ལྟའང་ཡོང་གི་ཡོད་པ་དང༌། ཁ་བྲལ་མི་ཆོག་ཅེས་དུས་རྟག་ཏུ་ཤོད་དགོས་ཀྱི་ཡོད། དེང་སང་རྒྱ་ནག་གི་ཕྱི་རོལ་ཕྱི་རྒྱལ་ཡུལ་ཁག་ནང་ལ་རྒྱ་མིའི་སློབ་ཕྲུག་དང༌། མཁས་པ་ཤེས་ཡོན་ཅན། རྒྱ་མིའི་ལས་བྱེད་པ་རྙིང་པ་སོགས་རྒྱ་མི་ཕོན་ཆེན་པོ་ཡོད། དེ་དག་ཕལ་མོ་ཆེས་ངོས་ནས་རྒྱ་བོད་གཉིས་ཀྱི་དཀའ་ངལ་སེལ་ཐབས་དབུ་མའི་ལམ་གྱི་བསམ་འཆར་བཏོན་པ་དེར་རྒྱབ་སྐྱོར་བྱེད་ཀྱི་འདུག ཁོང་ཚོས་༸རྒྱལ་བ་རིན་པོ་ཆེའི་དབུ་མའི་ལམ་གྱི་བསམ་ཚུལ་དེ་རྒྱ་ནག་མི་དམངས་ཀྱིས་ཤེས་ན། རྒྱབ་སྐྱོར་བྱེད་ཀྱི་རེད་ཅེས་ཤོད་ཀྱི་འདུག

དེས་མ་ཚད། རྒྱ་ནག་རང་གི་ནང་ལ་སྡོད་མཁན་རྒྱ་མི་བློ་གཟུ་བོར་གནས་པ་ཤེས་ཡོན་ཏན་མང་པོས་བོད་དོན་ལ་བདེན་རྒྱབ་བྱེད་ཀྱི་ཡོད་པ་དང༌། ལྷག་པར་དུ་རྒྱ་ནག་རང་གི་ནང་ལ་སྔར་གྱི་རིག་གཞུང་དང༌། གོམས་གཤིས་རྙིང་པ་ཡོད་པ་དེ་དག་བར་ལམ་ཉམས་ཆག་ཕྱིན། འཚོ་གོས་དཔལ་འབྱོར་གྱི་དཀའ་ངལ་ཡང་ཕྲན་བུ་སེལ་བའི་སྐབས་འདིར་འཛམ་གླིང་ས་ཁུལ་གཞན་དག་ནང་ཡོང་བཞིན་པ་ལྟར། བསམ་བློའི་དཀའ་ངལ་སེལ་ཐབས་སུ་སྤྱིར་ནང་པ་སངས་རྒྱས་པའི་ཆོས་དང༌། ཡང་སྒོས་བོད་དུ་ཡོད་པའི་ནང་ཆོས་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བ་འདི་དག་ཤེས་འདོད་དོན་གཉེར་བྱེད་མཁན་རྒྱ་མི་མང་པོ་ཡོད། ཁོང་ཚོར་ང་ཚོའི་བོད་ཀྱི་ཆོས་དང་རིག་གཞུང་གི་ཐོག་ནས་ཕན་ཐོགས་བྱེད་ཐུབ་པ་ཞིག་ངེས་པར་ཡོང་གི་རེད་བསམ་གྱི་འདུག དེང་སང་རྒྱ་ནག་གི་འགོ་ཁྲིད་ཉུང་ཤས་ཤིག་གིས་ཁོ་རང་ཚོའི་དཀའ་ངལ་གནས་ཚུལ་མང་པོ་ཞིག་གི་འོག་ནས་བོད་དོན་སྲིད་བྱུས་མཁྲེགས་པོ་བཟུང་བ་འདི་རིམ་པས་འགྱུར་བ་འགྲོ་རྒྱུ་དང༌། བོད་རྒྱའི་འབྲེལ་བ་མཐུད་དགོས་པ་ཞིག་ཡོང་གི་རེད་བསམ་གྱི་འདུག

ཅ༽ ན་གཞོན་གྱི་ཤེས་ཡོན་དང་། ལས་བྱེད་པའི་ལག་རྩལ།

ཁྱེད་རང་ཚོ་བློ་ཕམ་དང་སེམས་ཁྲལ་མ་བྱེད། ཚང་མས་སྔར་བཞིན་སེམས་ཤུགས་མ་ཆག་པར་སོ་སོའི་ཆོས་དང་རིག་གཞུང༌། སོ་སོའི་མི་རིགས་ཀྱི་ལྟ་བ་བརྟན་པོར་འཛིན་དགོས་པ་དང༌། ཚང་མས་ཤེས་ཡོན་ལ་དང་དོད་བྱེད་དགོས། གཞོན་སྐྱེས་རྣམས་ནས་དེང་དུས་ཀྱི་སློབ་སྦྱོང་བྱེད་དགོས། རྒྱ་ཡིག་མ་གཏོགས་བོད་ཡིག་སློབ་ས་མེད་ན་ཡང་ཕྲུ་གུ་སློབ་གྲྭར་ངེས་པར་དུ་གཏོང་དགོས། དེ་བཞིན་ལས་རིགས་འདྲ་མིན་ནང་ཡོད་པའི་ལས་བྱེད་པ་ཚོས་སོ་སོའི་ལས་ཀ་ཧུར་ཐག་བྱས། ཉམས་མྱོང་ཡག་པོ་བསགས། ཕྱིན་ཆད་ལས་ཀ་དེའི་འགན་ཆ་ཚང་སོ་སོས་འཁྱེར་ཐུབ་པ་བྱེད་དགོས། དེ་བཞིན་ལྷ་ས་མཚོན་པའི་གྲོང་ཁྱེར་ཆེ་ཁག་ཚོའི་ནང་ལ་རྒྱ་མི་ཚོང་པ་དང༌། ལག་ཤེས་མཁན། རྒྱ་ཁ་ཆེ་མང་པོ་ཞིག་སླེབས་ཡོད། བོད་པའི་ངོས་ནས་ལས་ཀའི་ཐོག་ཁོང་ཚོར་འགྲན་བསྡུར་གྱིས་སོ་སོའི་ལས་ཀ་སོ་སོས་མ་བྱས་པར་ལས་སླ་སྟབས་བདེར་བལྟས་ནས་བོད་མིའི་ལས་ཀ་རྣམས་ཁོང་ཚོར་སྤྲོད་པ་དེ་དག་ཁོང་ཚོ་བོད་ནང་གནས་སྡོད་ཐུབ་པ་དང༌། ལས་སེང་ཕྱུག་པོ་ཆགས་རྒྱུའི་གོ་སྐབས་བོད་པས་སྤྲད་པ་ལྟ་བུ་ཞིག་ཡིན་པས། བོད་པ་ལག་ཤེས་པ་ཚོས་དེང་སང་ང་ཚོ་འབད་རྩོད་བྱེད་པའི་དུས་ཚོད་ཡིན་བསམ་པ་བྱས་ནས་སོ་སོའི་ངོས་ནས་རིག་པ་སྒྲིམ་རྒྱུ་གལ་ཆེན་པོ་རེད།

དེ་བཞིན་གཞོན་སྐྱེས་ཚོས་ཆང་རག་ཚོད་མེད་བཏུང༌བ་དང་། ཤོ་སྦག་རྒྱབ་ནས་དུས་ཚོད་ཆུད་ཟོས་གཏོང་བ། དེས་མ་ཚད་འགའ་ཞིག་གིས་ཐ་མག་ཉལ་ཐག་འཐེན་ནས་སོ་སོའི་མི་ཚེ་ཆུད་ཟོས་གཏོང་མཁན་དེ་དག་ཤིན་ཏུ་ཐབས་སྡུག་ཡིན་པས། གཞོན་སྐྱེས་ཚོས་ཆང་འཐུང་ཤོ་སྦག་བརྒྱབ་ནས་མི་ཚེ་ཆུད་ཟོས་སུ་གཏོང་མི་རུང་ཞེས་ངོས་ཀྱིས་ལོ་ནས་ལོ་བསྟུད་འབོད་སྐུལ་བྱས་པའི་འབྲས་བུར་གཞོན་སྐྱེས་མང་པོ་ཞིག་གིས་ཉན་འཇོག་དང་ལེན་བྱས་པའི་གནས་ཚུལ་གོ་ཐོས་བྱུང་བར་ཤིན་ཏུ་དགའ་པོ་བྱུང༌། རྗེས་སུ་ཡི་རང་ཡོད། འགའ་ཤས་ཀྱིས་མ་ཐོས་པའམ་བསམ་ཤེས་མ་ཐུབ་པ་གང་ལྟར་ད་དུང་མུ་མཐུད་ཆང་འཐུང་བག་མེད་བྱེད་མཁན་ཡོད་ཚོད་འདུག་པ་བོད་མི་རིགས་སྤྱི་ལ་མཚན་ཤས་ཞབས་འདྲེན་དང༌། རང་ཉིད་ཀྱི་མི་ཚེ་ཆུད་ཟོས་འགྲོ་བའི་སྐྱོན་གནད་ལ་བསམ་ཤེས་ཀྱིས་བླང་དོར་མ་ནོར་བའི་ཡིད་གཟབ་ངེས་པར་བྱེད་དགོས།

མདོ་སྟོད་སྨད་ས་ཁུལ་འགའ་ཤས་ལ་འབྲོག་པའི་རྩྭ་ཆུའི་དོན་དུ་བོད་མི་ནང་ཁུལ་འཁྲུག་འཛིང་བྱེད་པ་དང༌། སྐབས་རེ་མེ་མདའ་བེད་སྤྱོད་ཀྱིས་གསོད་རེས་ཀྱང་བྱེད་པའི་གནས་ཚུལ་དེ་དག་ཤིན་ཏུ་ཐབས་སྡུག་རེད། གནད་དོན་ཆེ་ས་མ་མཐོང་བར་ཆུང་སར་གླེན་རྟགས་དེ་རིགས་ནམ་ཡང་བྱེད་མི་རུང༌། ང་རང་ཚོ་བོད་པ་རང་ཉིད་ཀྱི་བྱ་སྤྱོད་གང་ཅིའི་ཐོག་ལ་མིས་མཐོང་ཆུང་དང༌། བརྙས་བཅོས་བྱ་ཐབས་མེད་པ་ཧྲ་ཏག་ཏག་ཞིག་བྱེད་དགོས། སོ་སོའི་མི་རིགས་ཀྱི་ཐོབ་ཐང་རྩོད་པའི་ནུས་པ་ཡང་རྨང་གཞི་དེའི་ཐོག་ནས་ཡོང་དགོས། སོ་སོའི་ལག་ལེན་ཐོག་ནས་གང་ཡང་བྱེད་མི་ཐུབ་པར། ཁ་ནས་སྐད་འབོད་བྱས་པས་ཕན་ཐོགས་མེད།

ཆ༽ ཆོས་བྱེད་ཚད་ལྡན་དང་། བཤད་སྒྲུབ་ཀྱི་ཉམས་ལེན།

དེང་སང་བོད་ནང་དགོན་པ་ཁག་ཉམས་གསོ་བྱེད་ཀྱི་ཡོད་པ་གཞི་རྐང་ཡག་པོ་རེད། འོན་ཀྱང་ཕྱིའི་ལྷ་ཁང་དང་དགོན་པ་ཞིག་ཉམས་གསོ་བྱས་པ་གཅིག་པུས་མི་འགྲིགས་པར། དེའི་ནང་སྡོད་མཁན་གྲྭ་བཙུན་རྣམས་སྤུས་དག་པོ་དགོས་ཀྱི་འདུག སངས་རྒྱས་ཀྱི་བསྟན་པ་མཛུབ་མོ་འཛུགས་ས་དེ་ཕྱིའི་ལྷ་ཁང་ཞིག་དང༌། དེའི་ནང་སྐུ་གསུང་ཐུགས་རྟེན་ཡོད་པ་ཙམ་མ་ཡིན་པར། ནང་གི་སེམས་རྒྱུད་དང་འབྲེལ་ཡོད་ལུང་དང་རྟོགས་པའི་བསྟན་པ་གཉིས་ཡིན་པས། གྲྭ་བཙུན་ཚང་མས་ངེས་པར་དུ་བསླབ་པ་སློབ་གཉེར་བྱེད་དགོས་པ་དང༌། དེའི་དོན་སྒྲུབ་པ་ཉམས་ལེན་གྱིས་ལག་ཏུ་བླངས་ཏེ་བཤད་པ་དང་སྒྲུབ་པའི་སྒོ་ནས་ལུང་རྟོགས་ཀྱི་བསྟན་པ་འཛིན་སྐྱོང་སྤེལ་གསུམ་བྱེད་དགོས་པ་ལས། སྐྱབས་འགྲོ་ལས་འབྲས་ཀྱི་གནས་ལུགས་དང༌། གཞི་ལམ་འབྲས་བུའི་རྣམ་གཞག་རགས་ཙམ་ཡང་མ་ཤེས་པར་ལུས་ལ་གྲྭ་ཆས་གྱོན། ངག་ནས་འདོན་ཁ་ཁྲལ་སྒྲ་སྡུད་འཁོར་ལོ་བཏང་བ་ལྟ་བུས་གྲོང་ཆོག་རྒྱུགས་ཏེ་བསྡད་ན་སངས་རྒྱས་ཀྱི་བསྟན་པར་ཕན་ཐོགས་ཡོང་མི་ཐུབ། གྲྭ་བཙུན་ཚོས་བསླབ་པ་སློབ་གཉེར་བྱེད་རྒྱུ་དང༌། སྒྲིག་ལམ་ཀུན་སྤྱོད་ཚུལ་མཐུན་བྱ་རྒྱུ་ཤིན་ཏུ་གལ་ཆེན་པོ་རེད། གྲྭ་བཙུན་ཡོད་པ་རྣམས་སྤུས་དག་པོ་མེད་ན་རིམ་པས་མང་ཚོགས་ཀྱི་ཆོས་དད་དང་གུས་བརྩི་བརླུག་རྒྱུའི་ཉེན་ཁ་ཡོད་པས་གྲྭ་བཙུན་ཚང་མས་ཡིད་གཟབ་བྱེད་དགོས།

དེ་དང་ཆབས་ཅིག་ཆོས་ལུགས་ཕན་ཚུན་འཐེན་འཁྱེར་དང༌། ལུང་ཚན་ཕན་ཚུན་འཐེན་འཁྱེར་གྱི་རིགས་རྩ་བ་ནས་བྱེད་མི་རུང༌། དེ་སྔ་ང་ཚོའི་བོད་ཀྱི་ལས་དོན་འཐུས་ཤོར་རིགས་གཅིག་ང་ཚོའི་ནང་ཁུལ་རྡོག་བསྒྲིལ་པོ་མ་བྱུང་བའི་རྐྱེན་གྱིས་ང་ཚོར་གྱོང་ཕོག་ཡོད། མ་འོངས་པར་ང་ཚོ་འཕགས་པ་སྤྱན་རས་གཟིགས་ཀྱི་གདུལ་བྱ། མ་ཎི་བགྲངས་མཁན། རྩམ་པ་ཟ་མཁན་ཚང་མ་སྐྱིད་སྡུག་གཅིག་གྱུར་བྱེད་དགོས། ངོས་ཀྱིས་སྔོན་མ་བདེན་ཚིག་སྨོན་ལམ་བརྩམས་པ་དེའི་ནང༌། ཡོངས་རྫོགས་བོད་ལྗོངས་རང་དབང་གཙང་མའི་དཔལ། །ཞེས་བྲིས་པའི་དམིགས་ཡུལ་ཆོལ་ཁ་གསུམ་གྱི་བོད་མི་ཡོངས་སུ་རྫོགས་པར་དམིགས་ཏེ་བྲིས་པ་ཡིན། བོད་རིགས་ཡོངས་རྫོགས་ལུང་ཚན་གྱི་འཐེན་འཁྱེར་མ་བྱས་པར། ཚང་མ་རྡོག་ལ་འགྲིལ་པོ་བྱེད་རྒྱུ་གལ་ཆེན་པོ་རེད།

རྒྱ་མིའི་ལས་ཁུངས་ཁག་ནང་ལས་ཀ་བྱེད་མཁན་བོད་རིགས་ཆེས་རེ་ཟུང་ནི་གནས་ཚུལ་ཐ་དད་ལས། མང་ཆེ་བ་ཕྱིའི་རྣམ་འགྱུར་འདྲ་མིན་ལ་མ་ལྟོས་པར་ནང་བསམ་བློའི་ནང་བོད་མི་རིགས་ཀྱི་ལྟ་བ་ཡོད་པའི་གནས་ཚུལ་ཧ་ཅང་གསལ་པོ་རེད། བོད་རིགས་སྤྱི་བོ་གནམ་བསྟན་ཕལ་མོ་ཆེས་སོ་སོའི་མི་རིགས་མ་བསམ་མཁན་མེད་པས་ཚང་མ་དམ་ཚིག་མཐུན་པོ་བྱེད་དགོས། ཚང་མ་ཧུར་ཐག་བྱེད་རོགས་བྱེད་ཟེར་རྒྱུ་ཡིན། སློབ་གྲྭ་ཁག་ལ་འགྲོ་མཁན་ཚོས་འདིར་ཚུར་ཡོང་བའི་དགོས་དོན་སློབ་སྦྱོང་ཡག་པོ་བྱེད་དགོས། སྒྲིག་ལམ་ཡག་པོ་འཁྱེར། སྤྱོད་ལམ་བཟང་པོ་བྱེད་དགོས། གྲྭ་ས་ཁག་ལ་འགྲོ་མཁན་ཡིན་ན། གྲྭ་ས་སོ་སོར་དགོན་པའི་འགྲོ་སྟངས་ཆོས་ཁྲིམས་རེ་ཡོད་པས་སྒྲིག་ཁྲིམས་ཡག་པོ་འཁྱེར་དགོས། གྲྭ་སར་ཡོད་པ་བོད་ནས་གསར་འབྱོར་ཕལ་མོ་ཆེ་བརྩོན་འགྲུས་ཆེན་པོ་དང༌། སྡུག་དཀའ་ངལ་རྒྱག་ཐུབ་མཁན། སློབ་གཉེར་ཡག་ཐག་ཆོད་ཡོད། ད་དུང་ཡང་ཕྱོགས་གང་ས་ནས་གོང་འཕེལ་ཡོང་ཐུབ་པ་བྱེད་དགོས། ཚང་མ་བློ་བདེ་པོ་བྱེད་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༦ ཟླ་ ༢ ཚེས་ ༩ ཉིན་བོད་ནས་གཉེན་འཕྲད་དུ་འབྱོར་བ་མི་གྲངས་བརྒྱ་དང་ཉི་ཤུ་སྐོར་ལ་སྩལ་བའི་བཀའ་སློབ།

ཀ༽ ཆབ་དཔལ་རིག་གསུམ་དང་། བོད་མིའི་སྤུས་ཚད།

ཁྱེད་རང་ཚོར་བཀྲ་ཤིས་བདེ་ལེགས་ཡོད། ཁྱེད་རང་ཚོ་བོད་ཀྱི་དོན་གྱི་བདག་པོའི་ཆ་ཤས་ཤིག་ཡིན་པས་ངོས་ནས་དགའ་བསུ་ཞུ་གི་ཡོད། དེ་ཙམ་དུ་མ་ཟད་ཁྱེད་རང་ཚོ་སྡོད་ས་རང་ཡུལ་དུ་ཡོད་ཀྱང་རང་དབང་བྲལ་ནས་བསྡད་ཡོད། འཛམ་བུ་གླིང་འདིའི་སྒང་གི་མི་སུ་དང་སུ་ཡིན་ན་ཡང་སོ་སོ་རང་ཉིད་ཀྱི་ལུང་པ་དང༌། སོ་སོ་རང་ཉིད་ཀྱི་མི་རིགས་ལ་དགའ་ཞེན་བྱེད་པ་དེ་སྤྱིར་བཏང་གི་འགྲོ་ལུགས་ཤིག་ཡིན་རུང༌། བོད་ཀྱི་ནང་ལ་བོད་པས་རང་ཡུལ་དུ་དགའ་པོ་དང༌། སོ་སོའི་ཆོས་དང་རིག་གཞུང་ལ་དགའ་ཞེན་བྱས་མི་ཆོག་པར་བོད་པས་རྒྱ་མིའི་ཞེན་ཁོག་བྱེད་དགོས་པ། མདོར་ན་རྣམ་འགྱུར་སྟོན་སྟངས་ཕྲན་བུ་མ་འགྲིགས་པ་ཞིག་བྱུང་ན། ལུས་སྲོག་ལ་ཉེན་ཁ་ཡོད་པའི་གནས་སྟངས་དཀའ་ངལ་ཆེན་པོའི་འོག་ནས་གཉེན་འཕྲད་དང༌། གནས་སྐོར་ཆབས་ཅིག་དྷ་རམ་ས་ལ་ཁུག་ཀྱོག་འདིར་ཆེད་མངགས་ཐུག་འཕྲད་དུ་ཡོང་བར་དགའ་པོ་བྱུང༌།

ཆོས་ཕྱོགས་ནས་བཤད་ན། བོད་པ་རྣམས་འཕགས་པ་སྤྱན་རས་གཟིགས་ཀྱི་གདུལ་བྱ་ཡིན་པ་དང༌། ང་ཚོར་རྩ་ཆེའི་ཆོས་དང་རིག་གཞུང་ཞིག་ཡོད་པར་བརྟེན་ནས་དངོས་ཡོད་གནས་ཚུལ་ལ་འཛམ་བུ་གླིང་འདིའི་སྒང་གི་མི་རིགས་གཞན་དག་དང་བསྡུར་ན། བོད་པ་རྣམས་རང་བཞིན་གྱིས་བསམ་པ་བཟང་བ་དང༌། ཕན་སེམས་ཆེ་བ། གཡོ་ཁྲམ་བརྐུ་འཕྲོག་གི་བྱ་སྤྱོད་ཉུང་བའི་ཁྱད་ཆོས་ཡོད་པ་ཞིག་ལ་བོད་པའི་གནས་ཚུལ་ཤེས་མཁན་ཚང་མས་ངོས་འཛིན་བྱེད་ཀྱི་ཡོད། ང་ཚོར་དེང་དུས་ཀྱི་ཤེས་བྱ་སྣ་མང་སྦྱངས་པའི་ཡོན་ཏན་དང༌། དཔལ་འབྱོར་གྱི་ཡར་རྒྱས་མེད་ན་ཡང༌། མིའི་སྤུས་ཚད་ཧ་ཅང་བཟང་པོ་ཞིག་ཡིན་པ་འཛམ་བུ་གླིང་འདིའི་སྒང་ཡོངས་གྲགས་ཆགས་ནས་བསྡད་ཡོད་པས། རང་ཉིད་བོད་པ་ཡིན་པ་འདི་གཟི་བརྗིད་ཡིན་བསམ་པའི་སྤོབས་པ་བསྐྱེད་དགོས་པ་ལས། སོ་སོའི་ལུང་པའི་གནས་སྟངས་ཐབས་སྡུག་གིས་རྐྱེན་བྱས་ནས་སེམས་ཞུམ་ནས་བསྡད་ན་མི་འགྲིགས།

དཔེར་ན། ངོས་ལ་ཆ་བཞག་ན། ལོ་ཉི་ཤུ་རྩ་ལྔ་ཙམ་ལ་སོ་སོའི་ལུང་པ་དང་བྲལ། ད་ཆ་ལོ་དྲུག་ཅུ་རེ་གཅིག་སྒང་ལ་སླེབས་ཡོད་པས་མི་ཚེ་མང་བ་བོད་ཀྱི་ཕྱི་ལ་བསྡད། དེ་ཡང་ལུང་པ་མེད་པའི་བཙན་བྱོལ་བ་ཟེར་བའི་མིང་ཞིག་ཐོགས་ནས་བསྡད་པ་རེད། དེའི་རིང་བོད་ནང་ལ་རྒྱ་མིའི་དྲག་གནོན་འོག་བོད་མི་དེ་ལྟ་བུ་བསད་རྨས་དང༌། ལྟོགས་ཤིར་ཕྱིན། བོད་ཀྱི་སྣོད་བཅུད་གཏོར་བཤིག་དེ་ལྟ་བུ་བྱས་པའི་གནས་ཚུལ་གང་སྡུག་ཅི་སྡུག་ཤ་སྟག་ལས་བཀྲ་ཤིས་པ་དང༌། གྲ་འགྲིགས་པ་གོ་རྒྱུ་མེད་ཀྱང༌། བདེན་པ་ང་ཚོར་ཡོད། བདེན་མཐའ་གསལ་གྱི་རེད་བསམས་ནས་སེམས་ལ་ཞུམ་པ་མེད་པར་འབད་བརྩོན་བྱས་ནས་བསྡད་པ་ཡིན།

ཁ༽ དཔལ་འབྱོར་གྱི་སྒོ་མོ་དང་། ལྟ་སྤྱོད་གོམས་གཤིས།

ཕྱི་ལོ་ཆིག་སྟོང་དགུ་བརྒྱ་བརྒྱད་ཅུའི་ནང་བོད་ལུང་པའི་ནང་ལ་སྲིད་བྱུས་ཕྲན་བུའི་བཟང་དུ་ཕྱིན་ཏེ་དངངས་སྐྲག་དེ་ཙམ་བྱེད་མི་དགོས་པ་ལྟ་བུ་བྱུང་ན་ཡང༌། དཔལ་འབྱོར་གྱི་སྒོ་མོ་ཕྱེ་ཟེར་བའི་མིང་བྱང་གི་འོག་ནས་བོད་ཀྱི་ས་ཁུལ་གང་སར་རྒྱ་མི་ཤིན་ཏུ་ཕོན་ཆེ་སླེབས་ཏེ་ལྷ་ས་དང༌། གཞིས་རྩེ། ཆབ་མདོ་སོགས་གྲོང་ཁྱེར་ཆེ་ཁག་ཚོའི་ནང་ལ་བོད་མི་ལས་རྒྱ་མི་མང་བ་ཆགས་ཤིང་། ཚོང་ཁང་དང༌ཟ་ཁང་འཛིན་མཁན་དང་། ཨར་ལས་བྱེད་མཁན། མདོར་ན་ལག་ཤེས་ཙག་ཙིག་བྱེད་མཁན་ཚང་མ་རྒྱ་མི་དང༌། རྒྱ་ཁ་ཆེ་ཚོས་བྱས་ནས་བསྡད་ཡོད། དེ་ལྟ་བུའི་གནས་སྟངས་ཛ་དྲག་གི་འོག་ཏུ་བོད་མི་ཚོས་ཤུགས་མ་ཐུབ་ཀྱིས་རྒྱུན་དུ་རྒྱ་སྐད་རྒྱག་དགོས་པ་དང་། ལྟོ་ཆས་ཀྱང་རྒྱ་མི་ལྟར་འབུ་སྲིན་ཟ་རྒྱུར་གོམས་པ། རྒྱ་མིའི་ཆས་གོས་གྱོན་པ། གཞས་ཤིག་ཡིན་ན་ཡང་རྒྱ་གཞས་གཏོང་མཁན་ཞིག་ཆགས་ན་ག་ལེར་བོད་པའི་ལྟ་སྤྱོད་དང༌། བཟང་པོའི་གོམས་གཤིས་རྣམས་མངོན་མེད་དུ་ཡལ་འགྲོ་རྒྱུའི་ཉེན་ཁ་ཆེན་པོ་ཡོད།

རྒྱ་མི་དང༌། རྒྱ་ཁ་ཆེ་རྣམས་ཐོག་མར་ཡོང་སྐབས་སྐེད་པར་མོག་གཅིག་དང༌། སྒལ་པར་ཉལ་ཆས་ཤིག་ལས་འཁྱེར་རྒྱུ་མེད་ཀྱང༌། ཁོང་ཚོས་སོ་སོའི་ཁེ་ཕན་གྱི་དོན་དུ་དཀའ་ལས་བརྒྱབ་ནས་དུས་ཚོད་ཐུང་ཐུང་ནང་ཁྱིམ་ཚང་ཆགས་ཐུབ་པ་དང༌། རྒྱ་ནག་ནས་སོ་སོའི་ནང་མི་རྣམས་བོད་དུ་ལེན་ཐུབ་པ་བྱེད་ཀྱི་ཡོད། བོད་པ་ཚོར་ཁོང་ཚོའི་དཀའ་སྤྱད་ཧུར་བརྩོན་གྱི་གོམས་གཤིས་དེ་མ་འགོས་པར་ང་རྒྱལ་དང་། ཕྲག་དོག བརྣབ་སེམས། གནོད་སེམས་སོགས་གོམས་གཤིས་ངན་པ་འགོས་ན་ཧ་ཅང་ཐབས་སྡུག་རེད།

ང་ཚོ་བོད་མི་ཚོར་བོད་གངས་ཅན་ས་སྟེང་ན་ཡོད་པའི་ཆོས་ལྡན་གྱི་མི་རིགས་གཅིག་ཉམས་བརླག་མ་སོང་བར་འཛུགས་སྐྲུན་རྒྱུན་སྐྱོང་བྱ་རྒྱུའི་ལས་འགན་ཡོད་པས། དཔལ་འབྱོར་གྱི་ཐོག་ནས་འགྲན་བསྡུར་བྱེད་རྒྱུ་དང༌། ཤེས་ཡོན་གྱི་ཐོག་ནས་འགྲན་བསྡུར་བྱེད་རྒྱུ། ལས་ཀའི་ཐོག་ནས་འགྲན་བསྡུར་བྱེད་རྒྱུ་སོགས་ལ་དོ་སྣང་སེམས་འཁུར་མ་བྱས་པར་ལྷོད་ཡངས་སྒྱིད་ལུག་ཏུ་བསྡད་པས་འགྲིགས་ཐབས་ནམ་ཡང་མེད།

དེང་དུས་དངོས་ཡོད་གནས་ཚུལ་ལ་འཛམ་བུ་གླིང་འདིའི་སྒང་ལ་བཙན་དབང་གདུག་རྩུབ་ཀྱིས་ཆབ་སྲིད་སྐྱོང་མཁན་རྒྱལ་ཁབ་དེ་དག་བརྟན་པོ་གནས་མ་ཐུབ་པའི་ལོ་རྒྱུས་འཛམ་གླིང་ཤར་ནུབ་གང་སར་བྱུང་ཡོད། དཔེར་ན། ཨུ་རུ་སུར་འགྱུར་བ་གང་འདྲ་ཞིག་ཕྱིན་པ་དང་། རྒྱ་ནག་ལ་ཆ་བཞག་ནའང་ད་ལྟ་གུང་བྲན་ཏང་གིས་དབང་ཆ་ཟིན་ནས་བསྡད་ཡོད་ཀྱང༌། དེ་སྔ་ནང་བཞིན་དམ་པོ་བྱེད་ཐུབ་ཀྱི་མེད། གང་ལྟར་དཀའ་ངལ་ཧ་ཅང་མང་པོ་འཕྲད་ནས་བསྡད་ཡོད། མི་ལ་རང་དབང་འདོད་པ་དེ་འགོག་ཏུ་མེད་པའི་གནས་ཚུལ་ཞིག་ཡིན་སྟབས་རང་བཞིན་གྱི་འགྱུར་བ་མི་འགྲོ་མཐུ་མེད་ཡིན། གཅིག་སྡུད་བཙན་དབང་གི་ལམ་ལུགས་འདི་ཡུན་རིང་གནས་ཐབས་རྩ་བ་ནས་མེད།

ག༽ རང་ཐག་རང་གཅོད་དང་། བོད་རྒྱ་གྲོས་མོལ།

དེང་སང་འཛམ་བུ་གླིང་འདིའི་སྒང་གི་ལུང་པ་གཅིག་ལ་གནས་ཚུལ་ཐབས་སྐྱོ་པོ་ཞིག་བྱུང་ན། དེ་ལ་འཛམ་བུ་གླིང་སྤྱི་ཡོངས་ཀྱི་ཐོག་ནས་དོ་སྣང་བྱེད་པ་དང༌། ལྟ་རྟོག་ཐེ་བྱུས་བྱེད་དགོས་པ་ཞིག་ཡོང་གི་ཡོད། དཔེར་ན། འགྲོ་བ་མིའི་ཐོབ་ཐང་སྐོར་དང༌། ཁོར་ཡུག་གི་གནས་ཚུལ་སྐོར། རྒྱ་བསྐྱེད་རིང་ལུགས་དང༌། མི་སེར་སྤེལ་བའི་རིང་ལུགས་སྐོར། ཆོས་དང་རིག་གཞུང་གི་སྐོར་སོགས་གང་ཅིའི་ཐོག་ལ་ས་མཚམས་ཀྱི་སྐད་ཆ་མེད་པར་ཡོངས་ཁྱབ་ལྟ་རྟོག་བྱས་ཏེ་བདེན་པར་རྒྱབ་སྐྱོར་དང༌། གདུང་སེམས་མཉམ་བསྐྱེད་བྱེད་མཁན་ཡོང་གི་ཡོད། དེ་ཙམ་དུ་མ་ཟད་དེང་སང་རྒྱ་མི་རིགས་ཀྱི་ནང་ལ་བོད་པ་དང་རྒྱ་ཐ་དད་ཡིན་པ། བོད་པ་ལ་ཐུན་མོང་མ་ཡིན་པའི་ཆོས་དང་རིག་གཞུང་གཏིང་ཟབ་ཡོད་པ། རྒྱ་ནག་གུང་བྲན་ཏང་གིས་བོད་ལ་འཛིན་པའི་སྲིད་བྱུས་དེ་ནོར་འཁྲུལ་ཡིན་པ་ཤེས་མཁན་ཇེ་མང་ནས་ཇེ་མང་དུ་འགྲོ་བཞིན་པ་རེད།

དཔེར་ན། ༡༩༩༤ ལོར་ཧྲང་ཧད་ལ་སྡོད་མཁན་རྒྱ་མི་ཤེས་ཡོན་ཅན་དང༌། རྩོམ་པ་པོ་དེ་འདྲ་མི་ལྔ་བཅུ་ང་གྲངས་ཤིག་ཐུན་མོང་གིས་རྒྱ་ནག་རྒྱལ་ཡོངས་འཐུས་མིའི་ཚོགས་ཆེན་རྒྱུན་ལས་ཀྱི་གཙོ་འཛིན་ལ་སྙན་ཞུ་ཞིག་ཕུལ་འདུག དེའི་ནང་ལ་དོན་ཚན་བཅུ་དགུ་ཡོད་པ་དང༌། དོན་ཚན་བཅོ་ལྔ་པའི་ནང་དུ་རྒྱ་ནག་ནང་ལ་ཡོད་པའི་གྲངས་ཉུང་མི་རིགས་ཚང་མར་རང་སྐྱོང་ཚད་ལོངས་སྤྲོད་དགོས་པ་དང༌། བོད་ལ་རང་སྐྱོང་མིང་དོན་མཚུངས་པ་ཞིག་སྤྲོད་དགོས། དེའི་དོན་དག་ལ་རྒྱ་ནག་དབུས་གཞུང་གིས་ཏཱ་ལའི་བླ་མར་བཀའ་མོལ་གནང་དགོས་ཞེས་བྲིས་འདུག

ཡང་ཕྱི་སྡོད་རྒྱ་མི་ཤེས་ཡོན་ཅན་སོ་སོའི་རྒྱལ་ཁབ་རྒྱ་ནག་ལ་ཤ་ཞེན་ཡོད་པ། ཁྲིམས་ལ་མཁས་པ་དེ་འདྲ་ཁ་ཤས་ཤིག་གིས་མ་འོངས་པར་རྒྱ་ནག་མང་གཙོ་རང་དབང་ལྡན་པ་ཞིག་བྱུང་བའི་མཚམས་ལ་ཆབ་སྲིད་སྐྱོང་སྟངས་སྐོར་རྩ་ཁྲིམས་ཟིན་བྲིས་ཤིག་བཟོས་ཡོད་ལ། དེའི་ནང་ལ་རྒྱ་ནག་དབུས་གཞུང་གིས་མི་རིགས་རང་སྐྱོང་ཁག་ལ་ལྟ་སྐྱོང་བྱེད་སྟངས་དང༌། ལྷག་པར་དུ་བོད་ལ་དམིགས་བསལ་གྱི་ཐོབ་ཐང་དགོས་ལུགས། རྩ་ཁྲིམས་དེ་གཏན་འབེབས་བྱས་རྗེས་ལོ་ཉེར་ལྔ་ནང་ཚུད་ལ་བོད་མི་མང་ལ་རང་ཐག་རང་གཅོད་ཀྱི་ཐོབ་ཐང་སྤྲོད་དགོས་ཞེས་བྲིས་ཡོད། དེ་རིགས་ང་ཚོ་བོད་པས་ཐབས་ཤེས་བརྒྱུད་བསྐུལ་བྱས་པ་གང་ཡང་མ་རེད། རྒྱ་མི་ཤེས་ཡོན་ཅན་བློ་གཟུ་བོར་གནས་པ་ཁོ་རང་ཚོས་སོ་སོ་ལུང་པའི་དོན་དག་ལ་བསམ་བློ་བཏང༌། བརྟག་དཔྱད་བྱས་ཏེ་བཟོས་པའི་ཡིག་ཆ་ཞིག་རེད།

གནད་དོན་དེ་དག་གིས་རྟགས་མཚན་གང་ཞིག་སྟོན་གྱི་ཡོད་ཅེ་ན། རྒྱ་མི་རིགས་ཤེས་ཡོན་ཅན། བློ་གཟུ་བོར་གནས་མཁན་ཚོའི་བསམ་བློའི་ནང་བོད་དོན་གྱི་དཀའ་ངལ་འདི་སེལ་ཐབས་བྱེད་དགོས་པ་དང༌། དེ་ཡང་བསམ་བློ་རྒྱ་ཆེན་པོ་དང༌། གུ་ཡངས་པོ་བཏང་ནས་སེལ་དགོས་པའི་ངོས་འཛིན་བྱེད་ཀྱི་ཡོད་པའི་རྟགས་མཚན་གསལ་པོ་རེད། བདེན་པ་ང་ཚོར་ཡོད་པས་ལས་རྒྱུ་འབྲས་ཀྱི་བདེན་པའི་མཐའ་གསལ་རྒྱུ་ཡོད་པ་དང་གཅིག འཛམ་གླིང་འདིའི་སྒང་ནས་བོད་པའི་བདེན་དོན་ལ་དོ་སྣང་དང་རྒྱབ་སྐྱོར་བྱེད་མཁན་ཇེ་མང་དུ་འགྲོ་བཞིན་པ་དང་གཉིས། ལྷག་པར་དུ་རྒྱ་མི་རིགས་ཀྱི་ནང་ནས་བོད་པའི་དྲན་བདེན་གྱི་གནས་ཚུལ་ངོས་འཛིན་ཤུགས་ཆེ་རུ་འགྲོ་བ་དང་གསུམ། གཙོ་ཆེ་ཤོས་ང་རང་ཚོ་བོད་རིགས་རང་ངོས་ནས་ལྷག་བསམ་དང༌། སྙིང་སྟོབས་བརྟན་པོས་འབད་བརྩོན་བྱེད་བཞིན་པ་བཅས་དེ་ལྟ་བུའི་རྒྱུ་རྐྱེན་གནས་ཚུལ་མང་པོ་ཞིག་ལ་བརྟེན་ནས་ང་རང་ཚོ་བོད་དོན་གྱི་དཀའ་ངལ་འདི་དག་ལོ་འགའ་ཤས་ནང་སེལ་ཐུབ་པ་ཡོང་གི་རེད་བསམ་པའི་རེ་བ་དང་ཡིད་ཆེས་ཡོད། ཁྱེད་རང་ཚོ་ཚང་མས་སེམས་ཞུམ་ནས་མ་བསྡད་པར། སོ་སོའི་མི་རིགས་ཀྱི་ལྟ་བ་དང་ལ་རྒྱ་བརྟན་པོར་འཛིན་དགོས་ལ། བདེན་པ་ང་ཚོར་ཡོད་པས་ང་ཚོས་བདེན་མཐའ་གསལ་བ་བྱེད་ཐུབ་བསམ་པའི་སྙིང་སྟོབས་དང་སྤོབས་པ་བསྐྱེད་དགོས།

ང༽ མ་བོས་མགྲོན་པོ་དང་། གལ་ཆེའི་མ་འོངས་པ།

ལོ་རྒྱུས་ཀྱི་ཐོག་ནས་རྒྱ་བོད་ཐ་དད་རེད། ད་ཆ་འདས་པ་ལས་མ་འོངས་པ་གལ་ཆེ་བ་ཡིན་སྟབས། རྒྱ་བོད་གཉིས་འཆམ་པོ་དང་མཐུན་པོ་བྱས། ཕྱོགས་གཉིས་ཀར་ཁེ་ཕན་དང༌། བདེ་སྐྱིད་ཡོང་ཐུབ་པའི་བསམ་བློ་གཏོང་དགོས། ད་ལྟའི་གནས་སྟངས་ལྟར་གདན་འདྲེན་མ་ཞུས་པའི་སྐུ་མགྲོན་གྱིས་བོད་ལ་དབང་སྒྱུར་བྱེད་པ་འདི་ལྟར་མིན་པར། བོད་ཀྱི་ཆོས་དང་རིག་གཞུང་འཛིན་སྐྱོང་གིས་མཚོན་པའི་བོད་ནང་གི་ལས་དོན་བོད་པས་བྱེད་ཐུབ་པ་རྣམས་བོད་པ་རང་གིས་བྱས། བོད་པས་བྱེད་མ་ཐུབ་པའི་རིགས་ལ་རྒྱ་མིའི་སྐུ་མགྲོན་གདན་འདྲེན་ཞུས། སྐུ་མགྲོན་ཚོས་ཀྱང་ལྷག་བསམ་རྣམ་དག་དང་། འདྲ་མཉམ་གཉིས་ཕན། དྲང་པོ་དྲང་བཞག་གིས་རོགས་རམ་བྱས་ཏེ་རྒྱ་བོད་གཉིས་ཀར་བློ་བཞག་ས་ཡོད་པའི་ཐོག་ནས་དཀའ་ངལ་སེལ་ཐབས་ལ་བསམ་བློ་བཏང་སྟེ་ངོས་ནས་དབུ་མའི་ལམ་གྱི་གྲོས་འཆར་སྔ་རྗེས་བཏོན་པ་ལ་ད་ལྟ་བར་དུ་དོན་འབྲས་སོན་མེད་ཀྱང༌། སྔ་ཕྱི་མ་གཏོགས་རྒྱ་བོད་སྐད་ཆ་བཤད་དེ་གཉིས་མོས་ཀྱི་ལམ་ནས་འགྲིགས་ཐབས་བྱ་རྒྱུ་ལས། བཙན་དབང་གདུག་རྩུབ་གཅིག་པུའི་འོག་བོད་པ་མནན་ནས་སྡོད་ཐུབ་རྒྱུ་ཧ་ཅང་ཁག་པོ་རེད། ང་ཚོས་ད་ལྟ་ཕན་འཚེ་མེད་ཞི་བའི་ལམ་ལ་བརྟེན་པ་ལྟར། ད་དུང་ཡང་མཐའ་གཅིག་ཏུ་འཚེ་མེད་ཞི་བའི་ལམ་ལ་བརྟེན་རྒྱུ་གལ་ཆེན་པོ་ཡིན། ང་རང་ཚོ་ནང་པ་སངས་རྒྱས་པའི་ཆོས་དང༌། དེའི་ནང་ཚན་ཐེག་པ་ཆེན་པོའི་ཆོས་ཁས་ལེན་མཁན་ཡིན་པས། འགྲོ་བ་རིགས་དྲུག་གི་སེམས་ཅན་ཐམས་ཅད་ཀྱི་དོན་དུ་སྨོན་ལམ་རྒྱག་གི་ཡོད་པ་ལྟར། རྒྱ་མི་རིགས་ཀྱི་བདེ་བ་སྡུག་བསྔལ་ལའང་སེམས་འཁུར་བླངས་དགོས་པ་ལས། ཁོང་ཚོའི་བྱ་སྤྱོད་འགའ་ཞིག་རྒྱུ་མཚན་དུ་བྱས་ནས་དགྲར་བལྟས་ཏེ་འཁོན་འཛིན་གྱི་རིགས་ནམ་ཡང་བྱེད་མི་རུང༌།

དེ་ནས་གལ་ཆེ་བ་ཞིག་ལ། དེང་སང་བོད་ནང་ལ་རྒྱ་ཆེའི་ཞིང་འབྲོག་མང་ཚོགས་རྣམས་ཤེས་བྱ་ཡོན་ཏན་གྱིས་མ་འདང་བའི་གནས་ཚུལ་ཚབས་ཆེ་ཡོད། སློབ་གྲྭ་གྲངས་ཀ་མང་པོ་ཡོད་པ་དེ་དག་མིང་ཙམ་ལས་སྤུས་དག་པོ་མེད་མཁན། དེ་དག་ལའང་བོད་ཕྲུག་ཚུད་རྒྱུར་དཀའ་ངལ་མང་པོ་ཡོད། ཡང་ཕ་མ་འགའ་ཞིག་གིས་རྒྱ་མིས་བཙུགས་པའི་སློབ་གྲྭར་ཕྲུ་གུ་གཏོང་འདོད་མི་བྱེད་པ་དེ་དག་ཤིན་ཏུ་ནོར་འཁྲུལ་རེད། ཐ་མ་རྒྱ་ཡིག་མ་གཏོགས་བོད་ཡིག་སློབ་ཀྱི་མེད་ན་ཡང༌། ཡི་གེ་རྩ་བ་ནས་མ་ཤེས་པ་ལས་རྒྱ་ཡིག་བརྒྱུད་ནས་ཤེས་ཡོན་ཞིག་འཇགས་པ་དེ་ཁེ་ཕན་ཆེ་བ་ཡིན་པས་ཕྲུ་གུ་ཚང་མ་སློབ་གྲྭར་ངེས་པར་དུ་གཏོང་དགོས། ཕྱི་རྒྱལ་དུ་སྡོད་མཁན་བོད་མི་འགའ་ཤས་ཀྱིས་བོད་ནང་སློབ་གྲྭ་འཛུགས་པ་དང༌། སློབ་གྲྭར་མཐུན་རྐྱེན་སྦྱར་ཏེ་ཤེས་ཡོན་ཡར་རྒྱས་ཡོང་ཐབས་ལ་སེམས་འཁུར་ལེན་མཁན་འགའ་ཤས་ཡོད། དེང་སང་བོད་ནང་དུ་བོད་མི་འགའ་ཞིག་གིས་རང་དོན་རང་གཅེས་བྱས་ནས་ས་ཁུལ་ཁ་ཤས་ལ་སྒེར་པའི་སློབ་གྲྭ་དེ་འདྲ་འཛུགས་གཉེར་བྱེད་ཀྱི་ཡོད་པ་དེ་དག་ཧ་ཅང་ཡག་པོ་རེད། མང་ཚོགས་ཀྱི་ཤེས་ཡོན་ཡར་རྒྱས་འགྲོ་ཐབས་ལ་ཤུགས་རྒྱག་རྒྱུ་ཤིན་ཏུ་གལ་ཆེན་པོ་འདུག

ཅ༽ ཕྱི་ནང་གི་ཤེས་ཡོན་དང་། ལྷག་བསམ་ཟུང་འབྲེལ།

རྒྱ་གར་ནང་བོད་ནས་སླེབས་པའི་གཞོན་སྐྱེས་ཕོ་མོ་སློབ་གྲྭར་འགྲོ་རྒྱུའི་དུས་ཚོད་ཡོལ་བའི་གྲས་རྒྱ་གར་ནང་འཕྲལ་སེལ་སློབ་སྦྱོང་གང་ཐུབ་བྱས་རྗེས། རང་ཡུལ་དུ་ལོག་ནས་བོད་ནང་རྒྱ་ཆེའི་མང་ཚོགས་ཀྱི་ཤེས་ཡོན་གྱི་ཐོག་ལ་ཞབས་འདེགས་ཞུ་དགོས་ཞེས་ང་ཚོས་འབོད་སྐུལ་བྱེད་ཀྱི་ཡོད། མི་ལ་ཤེས་ཡོན་ངེས་ཅན་ཞིག་མེད་ན་ཆོས་དང༌། འཇིག་རྟེན་གྱི་བྱ་བ་གང་ཡང་འཐུས་ཚང་སྒྲུབ་མི་ཐུབ། མི་ལ་ཤེས་བྱ་ཡོན་ཏན་ཡོད་པ་གཅིག་པུས་ཀྱང་མི་འགྲིགས་པར། མི་དེར་གཞན་ཕན་སྒྲུབ་པའི་ལྷག་བསམ་དང༌། ཡ་རབས་སྤྱོད་བཟང་དང་ལྡན་པའི་ཤེས་ཡོན་ཅན་ཞིག་བཟོ་དགོས། ཡོན་ཏན་ཡོད་ཀྱང༌ལྷག་བསམ་གྱིས་མ་འདང་ན། ཡོན་ཏན་ཡོད་པ་དེས་རང་དང་གཞན་གྱི་ཕན་བདེ་སྒྲུབ་མ་ཐུབ་པར། གནོད་འཚེ་དང་གཏོར་བཤིག་བྱ་རྒྱུའི་ལག་ཆར་འགྲོ་རྒྱུའི་ཉེན་ཁ་ཡོད་པར་བརྟེན། རྒྱ་གར་ནང་ང་ཚོའི་བོད་པའི་སློབ་གྲྭ་ཁག་ལ་ཤེས་ཡོན་ཡར་རྒྱས་གཏོང་དགོས་པ་དང་ཆབས་ཅིག ལྷག་བསམ་ཡར་རྒྱས་གཏོང་དགོས་ཞེས་ངོས་ནས་རྟག་ཏུ་ཤོད་ཀྱི་ཡོད། ཤེས་བྱ་ཡོན་ཏན་དང༌། ལྷག་བསམ་གཉིས་མཉམ་དུ་ཡར་རྒྱས་ཕྱིན་ན། རང་ཉིད་ཀྱི་མི་ཚེ་དོན་དང་ལྡན་པ་ཞིག་ཡོང་རྒྱུ་དང༌། གཞན་དག་ལ་ཡང་ཕན་ཐོགས་སྒྲུབ་ཐུབ་པ་ཡོང་གི་རེད། ལྷག་བསམ་གྱིས་མ་འདང་ན། དེང་སང་ཡར་རྒྱས་ཕྱིན་པའི་ལུང་པ་མང་པོའི་ནང་གི་གནས་ཚུལ་ཇི་ཡོད་ང་ཚོས་མཐོང་གསལ་རེད།

དཔེར་ན། ཨ་མི་རི་ཀ་དང༌། ཡོ་རོབ་ཀྱི་ལུང་པ་མང་པོའི་ནང་གི་མི་ཚོར་སློབ་གྲྭ་འགྲིམས་པའི་ཤེས་བྱ་ཡོན་ཏན་གྱིས་ཕོངས་པ་མེད་ཀྱང༌། གཞན་ཕན་གྱི་བསམ་བློ་དང༌། བཟོད་བསྲན། ཆོག་ཤེས། ཡ་རབས་བཟང་པོའི་གོམས་གཤིས་མེད་པའི་རྐྱེན་གྱིས་ལུང་པ་དེ་དག་ནང་སྤྱི་ཚོགས་བག་མི་ཕེབས་པའི་དཀའ་ངལ་ཆེན་པོ་འཕྲད་བཞིན་ཡོད། དཔེར་ན། སྔ་ལོ་ངོས་ལ་ཨ་མི་རི་ཀའི་ན་གཞོན་ཞིག་ཐུག་འཕྲད་བྱུང༌། ཁོང་གིས་བརྗོད་དོན། དེང་སང་ང་ཚོའི་གྲས་ཡུལ་འདིའི་ནང་དམའ་ས་བཟུང་ནས་སྡོད་ཀྱི་ཡོད། གང་ཡིན་ཟེར་ན། ལུང་པའི་ནང་མེ་མདའ་མང་དྲགས། མི་ཚང་མར་མེ་མདའ་ཡོད་པ་ལྟ་བུ་ཆགས། གནས་ཚུལ་ཆུང་རྩག་གི་དོན་དུ་ལམ་སེང་མེ་མདའ་བེད་སྤྱོད་བྱས་ནས་གསོད་རེས་གཏོང་བའི་གནས་ཚུལ་མང་པོ་ཡོང་གི་འདུག་ཅེས་བཤད་བྱུང༌།

གནད་དོན་དེ་དག་ལ་བརྟེན་ནས་ལོ་གཅིག་གཉིས་གོང་ཨ་མི་རི་ཀའི་གཞུང་ཐོག་ནས་བདེ་འཇགས་སྐོར་སྲུང་དམག་མི་འབུམ་ཐེར་གཅིག་འཕར་མ་བཙུགས་སོང་ཡང༌། མིའི་བསམ་པ་ནང་ནས་དུལ་བའི་ཡོན་ཏན་ཞིག་མེད་ན། ཕྱིའི་ཐབས་ཤེས་གཅིག་པུས་དཀའ་ངལ་སེལ་ཐུབ་རྒྱུ་ཁག་པོ་ཡིན། དཔེ་དེ་བཞིན་དུ་ང་ཚོ་བོད་པ་ཤེས་བྱ་ཡོན་ཏན་ཡར་རྒྱས་ཕྱིན་ན་ཡང༌། རྩ་བའི་མི་གཤིས་ཡ་རབས་བཟང་སྤྱོད་ལྡན་པ་ཞིག་ཆགས་མ་ཐུབ་ན། དཀའ་ངལ་དེ་དག་འཕྲད་སྲིད་པ་རེད། མི་ཡ་རབས་བཟང་སྤྱོད་ལྡན་པ་ཡོང་བའི་ཐབས་ལམ་ཟབ་ཅིང་རྒྱ་ཆེ་བ་བོད་པ་རང་ཉིད་ལ་སྔ་རབས་ནས་ཡོད་པའི་ཆོས་དང་རིག་གཞུང་གི་ཐོག་ནས་བསྟན་ཡོད་པས། མི་གཞན་དག་ལ་རེ་དགོས་དོན་མེད། མདོར་ན། ལྷག་བསམ་དང༌། ཤེས་ཡོན་ཟུང་དུ་འབྲེལ་བའི་བོད་མིའི་སྤྱི་ཚོགས་ཡུན་དུ་གནས་རྒྱུ་གལ་ཆེན་པོར་བརྩིས་ཏེ་ཚང་མས་འབད་བརྩོན་བྱེད་དགོས།

ཆ༽ སྨན་བཅོས་སྨན་རྫུན་དང་། རང་མགོ་ཐོན་པའི་ཤེས་ཡོན།

དེ་ནས་འཕྲོད་བསྟེན་ཡང་གལ་ཆེན་པོ་རེད། ངོས་ནས་གནས་ཚུལ་གོ་ཐོས་ལ། བོད་ནང་སྨན་ཁང་འདྲ་མིན་མང་པོ་ཡོད་ཀྱང༌། ཕྱོགས་གཅིག་ནས་སྨན་རིན་སྤྲོད་ཐུབ་མིན་གྱི་དཀའ་ངལ་དང་། ནད་པར་སྨན་བཅོས་དུས་ཐོག་མི་ཐོབ་པའི་དཀའ་ངལ། གཉིས་ནས་དུས་ཚོད་ཡོལ་བའི་སྨན་རྙིང་པའི་རིགས་དང༌། སྨན་རྫུས་མའི་རིགས་བོད་ནང་བེད་སྤྱོད་བྱས་ཏེ་ནད་པར་ཕན་མེད་གནོད་རྐྱེན་ཡོང་གི་ཡོད་ལུགས་ཤོད་ཀྱི་འདུག གནད་དོན་དེ་དག་ལ་ང་རང་ཚོ་བོད་མིའི་ངོས་ནས་སེམས་འཁུར་བླངས་ཏེ་དོ་སྣང་བྱེད་དགོས།

ད་དུང་གོ་ཐོས་ལ། བོད་མི་སྨན་བཅོས་སྐོར་སློབ་སྦྱོང་བྱས་ཏེ་སྨན་ཁང་ནང་ལས་ཀ་བྱེད་མཁན་འགའ་ཤས་སྨན་ཁང་ནས་ཐོན་ཏེ་དངུལ་མང་བ་ཡོད་སའི་ལས་ཀ་གཞན་དག་ལ་འགྲོ་གི་ཡོད་ཚོད་དེ་དག་ཧ་ཅང་ཕངས་པོ་རེད། སོ་སོས་སྨན་བཅོས་ཀྱི་སློབ་སྦྱོང་བྱས་ནས་ལག་ལེན་འཕེར་བ་ཡོད་ན། སྒེར་གྱི་སྨན་ཁང་ཞིག་ཟིན་ཏེ་བོད་མི་མང་ཚོགས་ཀྱི་ལུས་པོའི་འཕྲོད་བསྟེན་གྱི་ཞབས་འདེགས་ཞུ་ཐུབ་པ་བྱུང་ཤིན་ཏུ་ཡག་པོ་ཡོང་གི་རེད། ཐོག་མར་སོ་སོ་སྒེར་གྱི་ཐབས་ཤེས་བྱས་ནས་འགོ་བཙུགས་ཏེ་ལས་དོན་ཡག་པོ་བྱས་ན་བོད་ཕྱི་ནང་གི་འབྲེལ་བ་བརྒྱུད་ནས་རོགས་རམ་བྱེད་མཁན་ཏན་ཏན་ཡོང་གི་རེད།

ལོ་གཅིག་བོད་ནས་ཡོང་བའི་བོད་པ་སྨན་པ་ཞིག་ཐུག་བྱུང༌། སྨན་པ་དེས་ང་ཚོའི་སྨན་ཁང་ནང་བོད་པའི་སྨན་པ་ཁ་ཤས་ཡོད། གཤགས་བཅོས་བྱེད་རྒྱུས་མཚོན་པས་དེང་དུས་ཀྱི་སྨན་བཅོས་འཕྲོད་བསྟེན་བྱེད་སྒོ་ཚང་མ་བོད་པ་རང་གིས་ལས་འགན་ཆ་ཚང་འཁུར་ཐུབ་ཀྱི་ཡོད་ཅེས་བཤད་བྱུང༌། ཤིན་ཏུ་དགའ་པོ་བྱུང༌། སོ་སོས་སློབ་སྦྱོང་བྱས་པའི་ལས་རིགས་དེ་སོ་སོས་རང་མགོ་ཐོན་ངེས་བྱེད་ཐུབ་པའི་གདེང་འཁེལ་ནས་སྤོབས་པ་དང་བཅས་བཤད་ཐུབ་པ་དང༌། སོ་སོ་བྱེད་འདོད་ཡོད་པ་དེ་ཧ་ཅང་ཡག་པོ་རེད་ཅེས་བསྔགས་བརྗོད་བྱེད་རྒྱུ་བྱུང༌། དེ་བཞིན་དུ་ལས་རིགས་གཞན་དག་གང་དང་གང་ཡིན་ན་ཡང༌། ལས་རིགས་དེའི་ནང་ལ་ཧུར་བརྩོན་བྱས། ཉམས་མྱོང་བསགས། ཕྱིན་ཆད་ལས་རིགས་དེའི་འགན་ཆ་ཚང་བོད་མི་རང་ཉིད་ཀྱིས་ཐེག་ཐུབ་པའི་བསམ་བློ་གཏོང་རྒྱུ་གལ་ཆེན་པོ་ཡིན།

ཇ༽ ཆོལ་གསུམ་ཆིག་སྒྲིལ་དང་། མང་གཙོའི་ལམ་བུ།

ཆོལ་ཁ་དང༌། ཆོས་ལུགས་ཀྱི་འཐེན་འཁྱེར་བྱེད་མི་རུང༌། ང་རང་ཚོ་བོད་རིགས་ཡོངས་སུ་རྫོགས་པ་འཕགས་པ་སྤྱན་རས་གཟིགས་ཀྱི་གདུལ་བྱ་རྩམ་པ་ཟ་མཁན་གཅིག་གྱུར་ཡིན་པ་མ་ཟད། མ་ཎི་བགྲང་མཁན། སྐད་ཡིག་གོམས་གཤིས་གང་ཅི་ནས་གཅིག་གྱུར་རེད། བོད་ཁ་བ་གངས་ཅན་པ་ཞེས་པའི་མིང་ཚིག་འདིའི་འོག་ཏུ་ང་ཚོ་ཚང་མ་སྐྱིད་སྡུག་གཅིག་གྱུར་ཡིན་བསམ་པ་བྱེད་དགོས། རྒྱ་གར་ནང་བཙན་བྱོལ་གཞུང་གི་འཛིན་སྐྱོང་འོག་ཆོལ་ཁ་གསུམ་དབྱེ་བ་མེད་པར་འདྲ་མཉམ་གཅིག་གྱུར་དུ་བསྡད་ཡོད།

རྒྱ་མིའི་ངོས་ནས་དགོས་དབང་མིང་འདོགས་སྣ་ཚོགས་ཀྱིས་བོད་སྡེ་དུམ་བུ་མང་པོར་བགོས་པ་དང༌། མི་རིགས་མང་པོ་དབྱེ་འབྱེད་བྱེད་ཀྱི་ཡོད། དཔེར་ན། འཇང་མི་རིགས་དང༌། ལྷོ་པ་མི་རིགས་དེ་ཚོ་བོད་རིགས་མ་རེད་ཟེར་གྱི་ཡོད། ངོ་ཐོག་ཁོང་ཚོའི་བསམ་བློ་གཏོང་སྟངས་དང་། ཕ་མེས་ཀྱི་གོམས་གཤིས། ཁོ་རང་ཚོའི་བློ་ལྷན་སྐྱེས་ཀྱི་འཆར་ཚུལ་ལ་ང་ཚོ་བོད་རིགས་ཡིན་བསམ་པ་དྲན་གྱི་ཡོད། དོན་སྙིང་བོད་རིགས་ཚང་མ་བསྡོམས་ན་ས་ཡ་དྲུག་སྟེ་འབུམ་དྲུག་ཅུ་ཡས་མས་ཤིག་ཡོད་པ་རྣམས་སྔར་གྱི་རུས་རྒྱུད་མིའུ་གདུང་དྲུག་ཅེས་པ་ནས་བྱུང་བའི་བོད་རིགས་གཅིག་གྱུར་ཡིན་པས་ཚང་མ་མཐུན་པོ་བྱ་རྒྱུ་གལ་ཆེན་པོ་ཡོད།

དེ་ནས་གནད་དོན་གལ་ཆེ་བ་གཅིག་ལ། མ་འོངས་པའི་བོད་ལུང་པ་དོན་དམ་པའི་མང་གཙོ་རང་དབང་ལྡན་པ་ཞིག་བྱེད་རྒྱུ་ང་ཚོས་ཡིག་ཐོག་གཏན་ལ་ཕབ་ཟིན་པ་རེད། ང་ཚོ་རྒྱ་གར་ལ་ ༡༩༥༩ ལོར་སླེབས་པ་ནས་བཟུང༌། མ་འོངས་པར་བོད་མང་གཙོ་རང་དབང་ཅན་ཞིག་བཟོ་རྒྱུའི་ལས་ཀ་འགོ་བཙུགས། དུས་ད་ལྟར་ལོ་སུམ་ཅུ་སོ་དྲུག་ལྷག་ཙམ་རིང་ཉམས་མྱོང་མང་པོ་བསགས་ཏེ་དེང་སང་རྒྱ་གར་ནང་བཙན་བྱོལ་གཞུང་གི་སྒྲིག་འཛུགས་ལས་དོན་ཚང་མ་དེང་དུས་དང་མཐུན་པའི་མང་གཙོའི་ལམ་ནས་བྱེད་བཞིན་པ་ཡིན། མ་འོངས་པར་ང་ཚོ་གཞིས་བྱེས་མཉམ་འཛོམས་བྱུང་མཚམས་བོད་ནང་མང་གཙོའི་ལག་ལེན་བྱེད་སྟངས་ཞིབ་གསལ་འཁོད་པའི་དེབ་ཆུང་ཆབ་སྲིད་ལམ་སྟོན་ཞེས་པ་པར་སྐྲུན་བྱས་ཡོད་པ་དེར་ཁྱེད་རང་ཚོས་ཞིབ་འཇུག་དོ་སྣང་བྱས་ཏེ་གནད་དོན་ཤེས་ཐུབ་པ་བྱེད་དགོས། ང་རང་ཚོ་གཞིས་བྱེས་མཉམ་འཛོམས་ཡོང་ཐུབ་པའི་རེ་བ་ཡོད་ལ། ཚང་མས་འབད་རྩོལ་བྱེད་དགོས། ཧུར་ཐག་བྱེད་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༦ ཟླ་ ༢ ཚེས་ ༡༦ ཉིན་བོད་ནས་གཉེན་འཕྲད་དུ་འབྱོར་བ་མི་གྲངས་ཉིས་བརྒྱ་ལྷག་ཙམ་ལ་སྩལ་བའི་བཀའ་སློབ།

ཀ༽ མང་གཙོའི་ལམ་ལུགས་དང་། ཐེག་ཆེན་གྱི་ལྟ་གྲུབ།

ཁྱེད་རང་ཚོ་བོད་ནས་ཆེད་མངགས་ཡོང་བར་བརྟེན་དགའ་བསུ་ཞུ་གི་ཡོད། བོད་ཀྱི་དོན་གྱི་བདག་པོ་དེ་བོད་ནང་ལ་ཡོད་པའི་རྒྱ་ཆེའི་མི་མང་རྣམས་ཡིན་ཞིང་། འཛམ་གླིང་འདིའི་ཐོག་མང་གཙོའི་ལམ་སྲོལ་འདི་ནང་པ་སངས་རྒྱས་པའི་ཆོས་དང་མཐུན་པ་དང་། ཐེག་པ་ཆེན་པོའི་ཆོས་ནས་བཤད་ན། བདག་ལས་གཞན་གཙོ་ཆེར་བརྩི་བ་དང༌། ཉུང་བ་ལས་མང་བ་གཙོ་ཆེ་བ་བརྩི་དགོས་པ་རེད། ལུང་པ་ཡར་རྒྱས་འགྲོ་བར་མང་གཙོ་གལ་ཆེན་པོ་རེད། ང་རང་ཚོས་བོད་དོན་འཐབ་རྩོད་བྱེད་པ་འདི་ཡང་མང་གཙོའི་རང་དབང་དང་འབྲེལ་བ་ཡོད། ལྟ་བ་དང་བསམ་ཚུལ་དེ་འདྲའི་ཐོག་ནས་གཞིས་ལུས་མི་མང་རྣམས་དོན་གྱི་བདག་པོ་ཆགས་ཡོད། ཁྱེད་རང་ཚོས་དུས་ད་ལྟ་བར་དུ་རྒྱ་མིའི་བཙན་དབང་འོག་ཏུ་ཧ་ལས་པའི་དཀའ་ངལ་མྱངས་ཡོད་ཀྱང༌། ཚང་མས་སེམས་ཤུགས་དང༌། དད་པ་དམ་ཚིག་འགྱུར་བ་མེད་པར་བསྡད་པ་ལ་ངོས་ནས་ཐུགས་རྗེ་ཆེ་ཞེས་ཞུ་གི་ཡོད།

བར་སྐབས་ཕྱི་རྒྱལ་གྱི་གསར་འགོད་པ། མཐའ་གཅིག་ཏུ་རྒྱ་མིར་མི་དགའ་མཁན་མིན་པ། བློ་གཟུ་བོར་གནས་པ། སྤྱིར་བཏང་ལྟ་སྐོར་བ་སྤྱི་འགྲེ་སྤྱི་མཚུངས་ཀྱི་ཁུངས་སུ་བོད་ནང་དངོས་ཡོད་གནས་ཚུལ་ལ་ཞིག་འཇུག་ཆེད་འགྲོ་མཁན་ཇི་སྙེད་བྱུང་ཡོད། ཁོང་ཚོ་བོད་ས་གནས་ས་ཐོག་དངོས་སུ་སླེབས་པའི་སྐབས་ལ་བོད་རྒྱ་ཆེའི་མི་མང་གི་བསམ་བློ་གཏོང་སྟངས་དང༌། རྒྱ་མིའི་སྲིད་ཇུས་འཁྱེར་སྟངས། རྒྱ་མིས་མི་རིགས་དབྱེ་འབྱེད་དང༌། བོད་པའི་ཐོག་ནས་ཁེ་གང་ལོན་བྱེད་སྟངས། འགྲོ་བ་མིའི་ཀུན་སྤྱོད་ཐོབ་ཐང་བདལ་བཤིག་གཏོང་བ་སོགས་ཚུལ་མིན་གྱི་ལས་ཀ་ཐབས་སྡུག་བྱེད་ཀྱི་ཡོད་པ་རྣམས་མཐོང་སྐབས་བོད་པར་ཁག་མི་འདུག་བསམ་པའི་བོད་པར་བདེན་རྒྱབ་ཇེ་ཆེར་འགྲོ་བཞིན་པ་རེད། ད་ལྟའི་རྒྱ་ནག་གཞུང་གི་སྲིད་ཇུས་མཁྲེགས་པོ་འདི་འཕྲལ་སེལ་གྱི་སྲིད་ཇུས་ཤིག་རེད་མ་གཏོགས། ཕུགས་རྒྱང་དུས་ཡུན་རིང་པོ་སྡོད་ཐབས་མེད། རྩ་བ་རྒྱ་ནག་ནང་དུ་འགྱུར་བ་འགྲོ་སྟངས་དང༌། འཛམ་གླིང་སྤྱི་ཡོངས་ཀྱི་འགྱུར་བ་འགྲོ་སྟངས་རྒྱུ་རྐྱེན་མང་པོ་ཞིག་ལ་བརྟེན་ནས་ངེས་པར་དུ་འགྱུར་བ་འགྲོ་གི་རེད།

ཁ༽ བོད་རང་བཙན་དང་། ཐུན་མོང་གི་ཁེ་ཕན།

ངོས་ནས་རྒྱ་བོད་གཉིས་ཀྱི་དཀའ་ངལ་སེལ་བའི་ཐབས་ཤེས་བྱེད་སྟངས་གང་འདྲ་ཡིན་ཟེར་ན། ལོ་རྒྱུས་ཐོག་ནས་བོད་རང་བཙན་གཙང་མ་རེད། ཡིན་ན་ཡང་སྔོན་གྱི་གཏམ་དཔེར། སངས་རྒྱས་མ་ཕེབས་སྔོན་ལ་བྲམ་ཟེ་རྒས། ཟེར་བ་ལྟར། ང་ཚོར་རང་བཙན་མ་བྱུང་སྔོན་ལ་བོད་ལུང་པ་རྒྱ་མིས་ཁེངས་ནས་བོད་མིར་མཛུབ་མོ་འཛུགས་ས་མེད་པའི་གནས་ཚུལ་ཆགས་ན་ཧ་ཅང་དཀའ་ངལ་ཆེན་པོ་ཡོང་གི་རེད། ད་ལྟའི་ཡོངས་སྟངས་ལ་བལྟས་ན། དེ་འདྲའི་ཉེན་ཁ་གཏན་ནས་མེད་པ་མིན། སྔ་མོ་ཡིན་ན་རྒྱལ་ཁབ་སོ་སོའི་རང་བཙན་གལ་ཆེན་པོར་བརྩི་གི་ཡོད་ཀྱང༌། དེང་སང་འཛམ་གླིང་ནང་གང་ཅིའི་གནས་སྟངས་འགྱུར་བ་ཤིན་ཏུ་ཆེན་པོ་ཕྱིན་པའི་རྐྱེན་གྱིས་རང་བཙན་ལས། མི་རིགས་ཕན་ཚུན་ཐུན་མོང་གི་ཁེ་ཕན་གལ་ཆེ་བར་བཟུང་སྟེ་ཆབ་སྲིད་དང༌། དཔལ་འབྱོར་གྱི་ལམ་ལུགས་མང་པོ་བསྒྱུར་བཅོས་བཏང་དང་གཏོང་བཞིན་པ་ང་ཚོས་མཐོང་གསལ་རེད།

དེར་བརྟེན་བོད་དང༌། རྒྱ་ནག་གི་གནས་སྟངས་ལ་མཚོན་ན་ཡང༌། མ་འོངས་པར་རྒྱ་བོད་གཉིས་ཐུན་མོང་མ་ཡིན་པའི་འབྲེལ་བ་དམ་ཟབ་ཐོག་གནས་རྒྱུ་དང༌། ང་ཚོ་བོད་རིགས་ཆོལ་གསུམ་གཅིག་གྱུར་གྱི་རང་སྲིད་རང་སྐྱོང་གཙང་མ་ཡག་པོ་ཞིག་བྱུང་ན། རྒྱ་མིས་བོད་ཁ་བྲལ་ཕྱིན་དོགས་དངངས་སྐྲག་བྱེད་མི་དགོས་པ་དང༌། ང་ཚོར་ཡང་སོ་སོའི་ལུང་པའི་ནང་གི་ལས་དོན་ཚང་མ་སོ་སོས་བྱེད་ཐུབ་པ་བཅས་ཕན་ཚུན་གཉིས་སྨན་ཡོང་རྒྱུར་བསམས་ནས་ངོས་ཀྱིས་དབུ་མའི་ལམ་གྱི་གྲོས་འཆར་བཏོན་པ་ཡིན། ངའི་གྲོས་འཆར་འདི་ལ་ཕྱི་རྒྱལ་ཡུལ་ཁག་དང༌། སྤྱི་སྒེར་མང་པོ་ཞིག་གིས་མོས་མཐུན་དང་རྒྱབ་སྐྱོར་བྱས་ཏེ་རྒྱ་ནག་གཞུང་ལ་ཡང་ཏཱ་ལའི་བླ་མའི་གྲོས་འཆར་འདི་ལ་བསམ་བློ་གཏོང་དགོས་པའི་འབོད་སྐུལ་བྱེད་ཀྱི་ཡོད། དེས་མ་ཚད་དེང་སང་ཕྱི་རྒྱལ་རང་དབང་ལུང་པའི་ནང་ལ་ཡོད་པའི་རྒྱ་མི་མང་པོས་བོད་དོན་ཐོག་ལ་རྒྱབ་སྐྱོར་དང༌། གདུང་སེམས་མཉམ་བསྐྱེད་བྱེད་ཀྱི་ཡོད།

ཡང་ཨ་རིའི་ནང་ཡོད་པའི་རྒྱ་རིགས་ཁྲིམས་ལུགས་མཁས་པ་དེ་འདྲ་འགའ་ཞིག་ཐུན་མོང་གིས་མ་འོངས་པའི་རྒྱ་ནག་མང་གཙོ་བྱ་རྒྱུའི་རྩ་ཁྲིམས་ཟིན་བྲིས་ཤིག་བྲིས་པ་དེའི་ནང༌། བོད་ལ་དེ་དག་རྒྱ་མི་ཁོ་རང་ཚོས་བྲིས་པ་ཞིག་ཡིན་པ་ལས། ང་ཚོ་བོད་པས་འབོད་སྐུལ་བྱས་པ་གང་ཡང་མ་རེད། ལྷག་པར་རྒྱ་ནང་རང་གི་ནང་ལ་སྡོད་མཁན་རྒྱ་མི་ཤེས་ཡོན་ཅན་གཟུར་གནས་འགའ་ཞིག་གིས་ཀྱང་བོད་དོན་ལ་རྒྱབ་སྐྱོར་བྱེད་ཀྱི་ཡོད་པ་སྟེ། དཔེར་ན། དབུའི་ཅིང་ཧྲན་ཟེར་བ་ཞིག་གིས་བོད་དོན་ཐོག་རྒྱ་ནག་གཞུང་གི་སྲིད་ཇུས་ནོར་འཁྲུལ་བཟོ་བཅོས་བྱེད་དགོས་ཞེས་ཏིང་ཞའོ་ཕིང་གི་མིང་ཐོག་ལ་ཡི་གེ་བྲིས་པ་དང༌། དེ་བཞིན་ ༡༩༩༤ ལོ་ཧྲང་ཧད་ས་ཁུལ་ནས་རྒྱ་མི་ཤེས་ཡོན་ཅན་ལྔ་བཅུ་ང་གྲངས་ཤིག་ཐུན་མོང་ཐོག་ནས་རྒྱ་ནག་གྲོས་ཚོགས་ཀྱི་གཙོ་འཛིན་ལ་ཡི་གེ་ཞིག་བྲིས་པ་དེའི་ནང་ལ། རྒྱ་ནག་གི་ཁོངས་སུ་ཡོད་པའི་གྲངས་ཉུང་མི་རིགས་སྤྱི་དང༌། ལྷག་པར་བོད་དོན་ཐོག་ལ་དགོངས་བཞེས་དམིགས་བསལ་གནང་དགོས་པའི་བསམ་འཆར་བྲིས་ཡོད། མ་འོངས་པར་བོད་གང་འདྲ་ཞིག་བྱེད་དང་མི་བྱེད་གཙོ་ཆེ་ཤོས་བོད་རྒྱ་ཆེའི་མི་མང་གིས་དེའི་ཚེ་དེའི་དུས་ཀྱི་དངོས་ཡོད་གནས་སྟངས་ལ་བལྟས་ནས་ཐག་གཅོད་བྱེད་དགོས།

ག༽ ལོ་རྒྱུས་ལྡན་པའི་མི་རིགས་དང་། བཟང་སྤྱོད་ཀྱི་རིན་ཐང་།

བོད་མི་རིགས་ནི་ལོ་རྒྱུས་ཡུན་རིང་ལྡན་པའི་མི་རིགས་ཤིག་ཡིན་པར་མ་ཟད། བོད་ཀྱི་ཆོས་དང་རིག་གཞུང་གིས་འགྲོ་བ་མིའི་རིགས་ལ་བདེ་སྐྱིད་ཁ་ཡོད་ལག་ཡོད་སྤྲོད་ཐུབ་མཁན་ཞིག་ཡིན་པ་འཛམ་གླིང་ནང་ཡོངས་གྲགས་ཐོག མི་མང་པོས་དེང་སང་དོ་སྣང་དང༌། ཤེས་འདོད་ཇེ་ཆེར་འགྲོ་བཞིན་པ་རེད། གལ་སྲིད་རྒྱ་མིས་དེ་འདྲའི་མི་རིགས་རིག་གཞུང་དང་བཅས་པ་ཉམས་དམས་གཏོར་བརླག་བཏང་ན། དམག་ཆེན་གཉིས་པའི་སྐབས་འཇར་མན་ནཱ་ཛིའི་ཡིས་འཇིའུ་མི་རིགས་ཐོག་ལ་ལག་ལེན་བསྟར་བའི་བྱ་སྤྱོད་ལ་དེང་སང་ཡང་འཛམ་གླིང་མི་མང་གིས་ཁ་བརྡུང་གཏོང་མུས་ལྟར། འཛམ་གླིང་ཐོག་ཇི་སྲིད་བར་རྒྱ་ནག་མི་མང་ལ་མཚན་ཤས་ཞབས་འདྲེན་ཆེན་པོ་ཡོང་རྒྱུ་རེད།

ལག་ལེན་ངོ་མའི་ཆ་ནས་བཤད་ན། སྔར་རྒྱ་ནག་ལ་ཁུང་ཕུའུ་ཙིའི་ལྟ་གྲུབ་ཡོད་པ་དེ་དག་བརླགས་ཤིང་། བར་སྐབས་མར་ཁེ་སེ་དང༌། ལེ་ཉིན་གྱི་ལྟ་སྤྱོད་ཀྱི་རྗེས་སུ་འབྲངས་པ་དེ་ཁུངས་མ་འཁྱོལ། དེ་རྗེས་དཔལ་འབྱོར་སྲིད་བྱུས་ལྷུག་གཏོང་གི་ཐབས་ཤེས་བྱས་ན་ཡང་མིའི་ལྷག་བསམ་དང༌། གཞན་ཕན། ཡ་རབས་སྤྱོད་བཟང་གི་ཡོན་ཏན་མ་འདང་བའི་དབང་གིས་ལས་བྱེད་མཐོ་དམའ་འབྲིང་གསུམ་ཚང་མ་མགོ་བདེ་དྲན་འཕྲུལ་དང༌། དངུལ་ཁོ་ན་ལས་བསམ་རྒྱུ་མེད་མཁན། རྒྱ་ཆེའི་མང་ཚོགས་ཀྱི་ཁེ་ཕན་ལ་མི་ལྟ་བར་རང་དོན་སྒྲུབ་ནས་ལྐོག་ཟ་རུལ་སུངས་ཀྱི་གནས་ཚུལ་ཤིན་ཏུ་ཚབས་ཆེ་ཡོང་བཞིན་པ་མཐོང་ཆོས་འདི་རེད། ཡ་རབས་སྤྱོད་བཟང་གི་བསླབ་བྱ་ལྡན་པའི་རིག་གཞུང་དང༌། གོམས་གཤིས་རྩ་མེད་ཕྱིན་ན། ཡུན་རིང་པོའི་ཆ་ནས་རྒྱ་ནག་ལ་ཡང་གྱོང་ཆེན་པོ་ཕོག་རྒྱུ་ཡིན་པ་ཤིན་ཏུ་གསལ་པོ་རེད།

ང༽ ནོར་འཁྲུལ་ཅན་གྱི་བྱ་སྤྱོད་དང་། ཁེ་གྱོང་གི་ཞིབ་རྩིས།

ང་ཚོས་ད་ལྟ་བར་དུ་དཀའ་ལས་བརྒྱབ་ཟིན་པ་ལྟར། ད་དུང་ཚང་མས་མུ་མཐུད་རིག་པ་བསྒྲིམས་ནས་ང་ཚོའི་དོན་དག་འགྲུབ་པའི་འབད་བརྩོན་བྱེད་དགོས་པ་ལས། སོ་སོའི་འཚོ་བ་འགྲིགས་ཙམ་ཡོད་པ་ཚོས་སྤྱི་དོན་ལ་ཁུར་མེད་ལྷོད་ཡངས་བྱེད་པ་དང༌། གཞོན་སྐྱེས་འགའ་ཞིག་གིས་ཆང་འཐུང་ཤོ་སྦག་བག་མེད་འཆལ་སྤྱོད་ཀྱིས་མི་ཚེ་ཆུད་ཟོས་གཏོང་བ། ལག་ཤེས་པ་ཚོས་ལས་རིགས་ཚང་མ་སོ་སོས་འཐུས་ཚང་དུས་སྒྲུབ་མི་བྱེད་པར། ལག་ཤེས་ཀྱི་ལས་ཀ་རྒྱ་མིར་རེ་བཅོལ་བྱེད་པ། ཞིང་པ་ཚོས་སོ་སོའི་ས་ཆ་བདག་སྤྲོད་མི་བྱེད་པར་རྒྱ་མི་དང༌། ཧུའུ་ཧུའུ་ལ་བོགས་མར་གཏོང་བ་སོགས་ནོར་འཁྲུལ་གྱི་བྱ་སྤྱོད་འདི་རིགས་ནམ་ཡང་བྱེད་མི་རུང༌།

དེང་སང་ང་ཚོ་བོད་མི་རིགས་ཀྱི་གནས་སྟངས་ལ་བསམ་ཞིབ་བྱས་ནས་ཁེ་གྱོང་ལ་ཞིབ་རྩིས་ཡག་པོ་རྒྱག་དགོས། ང་ཚོའི་ལུང་པའི་ནང་མི་གསར་པ་མང་པོ་སླེབས་ཡོད་པ་ཚོར་ཕྱོགས་གང་ཅི་ནས་འགྲན་བསྡུར་བྱས་ཏེ་ང་ཚོ་མཇུག་ཏུ་མ་ལུས་པ་ཞིག་བྱེད་དགོས་པ་ལས། སོ་སོའི་བྱེད་སྒོར་བལྟ་བཟོ་གང་ཡང་མེད་པར། སྐད་ལོག་མང་པོ་བརྒྱབ་ནས་བསྡད་པར་སྙིང་པོ་ཅི་ཡང་མེད། སྤྱིར་བཏང་བོད་ཀྱི་ཞིང་འབྲོག་ས་ཁུལ་ལ་ཡིག་རྨོངས་ཤུགས་ཆེ་ཡོད། མི་ལ་ཤེས་བྱ་ཡོན་ཏན་མེད་ན་གང་ཡང་བྱེད་མི་ཐུབ་པས་ཤེས་ཡོན་སློབ་སྦྱོང་ལ་ཚང་མས་དོ་སྣང་ཆེན་པོ་བྱེད་དགོས། ཚང་མས་བོད་མི་རིགས་སྤྱི་དོན་ལ་སེམས་འཁུར་བླང་རྒྱུ་ཤིན་ཏུ་གལ་ཆེན་པོ་ཡིན། མ་འོངས་པར་གཞིས་བྱེས་མཉམ་འཛོམས་བྱུང་བའི་མཚམས་ལ་མང་གཙོ་རང་དབང་ཐོག་ལ་འགྲོ་སྟངས་ཡིག་ཆའི་ཐོག་གཏན་ལ་ཕབ་ཡོད་པའི་གནས་ཚུལ་རྣམས་ཁྱེད་རང་ཚོས་ཤེས་པ་བྱེད་དགོས་པ་དང༌། དངོས་ཡོད་གནས་ཚུལ་དེ་དག་བོད་ནང་འགྲེལ་བཤད་བྱས་ན་ཡག་པོ་ཡོང་གི་རེད། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༦ ཟླ་ ༣ ཚེས་ ༤ ཉིན་བོད་ནས་འབྱོར་བ་མི་གྲངས་སུམ་བརྒྱ་ལྷག་ཙམ་ལ་སྩལ་བའི་བཀའ་སློབ།

ཀ༽ བོད་མིའི་ཁྱད་ཆོས་དང་། དབུ་མའི་ལམ་བཟང་།

དེ་རིང་འདིར་ཁྱེད་རང་ཚོ་བོད་ནང་ནས་བོད་རྒྱ་ཆེའི་མི་མང་གི་ཆ་ཤས་ཤིག་སླེབས་པར་ངོས་ནས་འཚམས་འདྲི་དང༌། བཀྲ་ཤིས་བདེ་ལེགས་ཞུ་རྒྱུ་ཡིན། ཁྱེད་རང་ཚོའི་ཁོངས་ནས་སང་ཉིན་གནངས་ཉིན་ཐོན་མཁན་འགའ་ཤས་ཡོད་པ་རྣམས་ལག་པ་རྐྱོངས་དང༌། ཐོན་མཁན་མང་པོ་མི་འདུག བྱིངས་ཆེ་ཉིན་ཤས་སྡོད་མཁན་རྣམས་གསུང་ཆོས་དང་བཅས་ང་ཚོ་ལྷོད་ལྷོད་ཐུག་ཆོག་གི་རེད། ང་ཚོའི་བོད་ལུང་པའི་ནང་ལ་རྒྱ་མིས་འབུ་ཆེས་ཆུང་ཟོས་ཀྱིས་བོད་མི་འབུམ་ཕྲག་མང་པོ་དུས་མིན་འཆི་རྐྱེན་ཡོང་དགོས་པའི་གནས་ཚུལ་དཀའ་ངལ་ཤིན་ཏུ་ཆེན་པོ་བྱུང་ཡོད་ཀྱང༌། ང་ཚོ་བོད་པ་རྣམས་སོ་སོ་རང་ཚུགས་འཛིན་ཐུབ་མཁན་ཞིག་དང༌། ངང་རྒྱུད་རིང་པོ། ཕན་སེམས་ཡོད་མཁན། སོ་སོའི་ཐབ་ཐང་རྩོད་ཐུབ་མཁན་གྱི་མི་རིགས་ཤིག་ཡིན་པ་དང༌། ལྷག་པར་བདེན་པ་བོད་པ་ཚོར་ཡོད་པ་འཛམ་བུ་གླིང་འདིའི་སྒང་ལ་བོད་པའི་ཐོག་ལ་དོ་སྣང་བྱེད་མཁན་ཚང་མས་ངོས་འཛིན་གཅིག་གྱུར་བྱེད་པར་མ་ཟད། རྒྱ་མི་རིགས་ཀྱི་ནང་ནས་ཀྱང་དེ་བཞིན་བྱེད་ཀྱི་ཡོད། བོད་དོན་བདེན་མཐའ་གསལ་ལ་ཉེ་བའི་དུས་སུ་སླེབས་ཡོད་པས། ཚང་མས་བོད་མི་རིགས་ཀྱི་ཁྱད་ཆོས་བཟང་པོ་མ་བརླགས་པའི་སྒོ་ནས་ང་རང་ཚོའི་ཐོབ་ཐང་རྩོད་ལེན་མུ་མཐུད་བྱེད་དགོས།

ལོ་རྒྱུས་ཀྱི་ཐོག་ནས་ང་ཚོ་བོད་རང་བཙན་རེད། རྒྱ་བོད་འབྲེལ་བ་དེ་དཔོན་འབངས་ཀྱི་འབྲེལ་བ་མིན་པར་མཆོད་ཡོན་སྦྱིན་བདག་གི་འབྲེལ་བ་ཡིན་པ་ཧ་ཅང་གསལ་པོ་ཡོད། ཡིན་ན་ཡང༌། དེང་སང་འཛམ་གླིང་ལ་འགྱུར་བ་ཤིན་ཏུ་ཆེན་པོ་འགྲོ་བཞིན་པ་ལྟར། དཔེར་ན། ཡོ་རོབ་སོགས་ལུང་པ་མང་པོས་སོ་སོའི་རང་བཙན་གྱི་ཐོབ་ཐང་དེ་ལས། དངོས་ཡོད་ཀྱི་ཁེ་ཕན་དོན་གལ་ཆེ་བར་བརྩིས་ཏེ་སྒྱུར་བཅོས་མང་པོ་གཏོང་གི་ཡོད། དེ་འདྲའི་འགྱུར་བའི་གནས་ཚུལ་མང་པོ་ཞིག་གི་འོག་ནས་བོད་རྒྱ་འཐབ་རྩོད་འདི་ཡང་འདྲ་མཉམ་གཉིས་ཕན་གྱི་ཐབས་ཤེས་ལ་བརྟེན་ནས་ཞི་འགྲིགས་ཡོང་ཆེད་ངོས་ནས་དབུ་མའི་ལམ་གྱི་གྲོས་འཆར་བཏོན་པ་ཡིན། འདི་ལ་ད་ལྟ་ཕན་ཆད་གྲུབ་འབྲས་བྱུང་མེད་ཀྱང་གྲོས་འཆར་འདི་ལག་ལེན་འཁེལ་ཐུབ་པ་ཞིག་ཡིན་པ་དང༌། དེ་ཡང་མཐའ་གཅིག་ཏུ་འཚེ་མེད་ཞི་བའི་ཐབས་ལམ་ལ་བརྟེན་གྱི་ཡོད་སྟབས། འཛམ་བུ་གླིང་འདིའི་སྒང་ནས་གྲོས་འཆར་འདིར་རྒྱབ་སྐྱོར་བྱེད་མཁན་ཇེ་མང་ནས་ཇེ་མང་དུ་འགྲོ་བཞིན་པ་རེད། ད་དུང་གནད་དོན་འདི་སྐོར་བཙན་བྱོལ་བོད་མི་རྣམས་དང༌། ལྷག་པར་བོད་ནང་ཡོད་པའི་རྒྱ་ཆེའི་མང་ཚོགས་ཀྱི་བསམ་ཚུལ་ཇི་ཡོད་བསྡུ་ཐུབ་པའི་ཐབས་ཤེས་བྱེད་ཀྱི་ཡོད།

ཁ༽ མ་འོངས་པའི་མང་གཙོ་དང་། ༸རྒྱལ་བའི་སྐུ་དབང་།

དེ་ནས་དོན་གལ་ཆེ་བ་གཅིག་ལ་མ་འོངས་པར་ང་རང་ཚོ་གཞིས་བྱེས་མཉམ་འཛོམས་བྱུང་བའི་རྗེས་ལ་བོད་མང་གཙོ་རང་དབང་ལྡན་པའི་ལམ་ལ་འགྲོ་རྒྱུ་ཞིབ་གསལ་ཡིག་ཐོག་གཏན་འབེབས་བྱས་ཟིན་པ་ཡིན། གནད་དོན་དེ་དག་ཁྱེད་རང་ཚོས་གསལ་པོ་ཤེས་ཐུབ་པ་བྱེད་དགོས། གཏན་འབེབས་ཟིན་པའི་ཡིག་ཆའི་ནང༌། ཏཱ་ལའི་བླ་མར་ལོ་རྒྱུས་ཐོག་ནས་ཡོད་པའི་དབང་ཚད་རྣམས་མང་གཙོའི་གཞུང་ལ་རྩིས་སྤྲོད་བྱ་རྒྱུ་འཁོད་པ་དེ་ངོས་རང་སེམས་ཤུགས་ཆག་པ་དང༌། བོད་དོན་ཡལ་བར་དོར་བ་ནམ་ཡང་མིན། བོད་རྒྱ་ཆེའི་མི་མང་གིས་ངོས་ལ་རེ་བ་རྒྱག་གི་ཡོད་པ་དང༌། ངོས་རང་ཡང་སོ་སོའི་ལས་དང་སྨོན་ལམ་གྱི་ཐོག་ནས་བོད་རྒྱ་ཆེའི་མི་མང་དང༌། བོད་བསྟན་སྲིད་ཀྱི་དོན་ལ་ལས་འབྲེལ་ཡོད་པ་ཧ་ཅང་གསལ་པོ་ཡིན་སྟབས། ངོས་ནས་གཞུང་གི་སྒྲིག་འཛུགས་ནང་མིང་གནས་བཟུང་ནས་ལས་འགན་མ་འཁྱེར་ན་ཡང༌། བོད་ཀྱི་བསྟན་སྲིད་མི་མང་དང་བཅས་པར་ཕན་ཐོགས་སྒྲུབ་འོས་པའི་ལས་དོན་རྣམས་ངོས་ནས་དགའ་བཞིན་སྤྲོ་བཞིན་བྱེད་ཀྱི་རེད། དཔེར་ན། སྤྱིར་བཏང་གི་མིས་བྱེད་མ་ཐུབ་པའི་ལས་དོན་འགའ་ཞིག་ངོས་ནས་བྱས་ན་༸རྒྱལ་བ་རིན་པོ་ཆེའི་ལས་དང་སྨོན་ལམ་གྱི་ཐོག་ནས་ཕྲན་བུའི་ཕན་ནུས་ཆེ་བ་ཡོང་སྲིད་པ་དེ་རིགས་ངོས་ཀྱི་འོས་འགན་ཡིན་པས་ངོས་ནས་བརྒྱ་ཆ་བརྒྱ་ཐམ་པ་བྱེད་ཀྱི་རེད། དེའི་སྐོར་ཁྱེད་རང་ཚོ་བློ་གཡེང་གཏན་ནས་བྱེད་མི་དགོས།

ག༽ བཟང་སྤྱོད་རྒྱུན་འཛིན་དང་། མཐུན་ལམ་གཅིག་སྒྲིལ།

དེ་ནས་གནས་ཚུལ་གལ་ཆེ་བ་བོད་ནང་གཞིས་ལུས་མི་མང་གི་ཐོག་ནས་དོ་སྣང་བྱེད་དགོས་པ་གཅིག་ལ། དེང་སང་བོད་ནང་རྒྱ་མི་ཕོན་ཆེན་པོ་སླེབས་པའི་རྐྱེན་གྱིས་བོད་པའི་ལྟོ་ཆས་ཟ་སྟངས། སྐད་ཆ་ཤོད་སྟངས། གོས་གྱོན་སྟངས་རྒྱ་མི་ཇི་བཞིན་དུ་འགྱུར་རྒྱུའི་ཉེན་ཁ་ཆེན་པོ་ཡོད་པས། ཚང་མས་གཟབ་གཟབ་བྱེད་དགོས། རིམ་པས་ལུས་པོ་བོད་མི་རིགས་ཡིན་ན་ཡང་བསམ་བློའི་ནང་ཡ་རབས་དང༌། ཕན་སེམས་བཟང་པོའི་ཡོན་ཏན་ཉམས་བརླག་ཕྱིན་ན་ཤིན་ཏུ་ཕངས་པོ་དང༌། ཧ་ཅང་ཐབས་སྐྱོ་པོ་རེད། གནད་དོན་འདི་ལ་ཚང་མས་དོ་སྣང་ཤིན་ཏུ་ཆེན་པོ་བྱེད་དགོས། དཔེར་ན། སྔོན་མ་དང་མི་འདྲ་བར་དེང་སང་བོད་མིའི་ནང་བཟའ་ཚང་ཁ་བྲལ་འགྲོ་མཁན་ཇེ་མང་དུ་འགྲོ་ལུགས་ཟེར་གྱི་འདུག དེ་འདྲ་བྱས་ན་ཕ་མ་བུ་ཕྲུག་དང་བཅས་པ་བདེ་སྐྱིད་བག་ཕེབས་ཡོང་རྒྱུར་གནོད་པ་ལས་ཕན་ཐོགས་དགེ་མཚན་གང་ཡང་མེད། དེ་དང་ཆབས་ཅིག་གཞོན་སྐྱེས་ཚོས་ཆང་ཁང་སྦག་ཁང་འགྲིམས་པའི་ཚུལ་མིན་འཆལ་སྤྱོད་སྤངས་ཏེ་ཤེས་ཡོན་ལ་དོ་སྣང་བྱེད་དགོས། ལས་རིགས་ཁག་ནང་ཡོད་མཁན་ཚོས་ཉམས་མྱོང་ཡག་པོ་བསགས་ཏེ་ཕྱིན་ཆད་ལས་རིགས་ཚང་མ་བོད་པས་རང་མགོ་ཐོན་པ་བྱེད་དགོས།

དེ་བཞིན་བོད་ནང་རི་ཀླུང་སྐམ་གཤེར་ལ་གནས་པའི་བྱ་རི་དྭགས་གསོད་པ་དང༌། རྩྭ་ས་ཆུ་རིས་ཀྱི་གནད་དོན་ཕྲན་བུར་བོད་མི་ནང་ཁུལ་འཁྲུག་རྩོད་རིགས་གཏན་ནས་བྱེད་མི་རུང༌། བར་སྐབས་བོད་ནང་དགོན་པ་ལྷ་ཁང་ཉམས་གསོ་བྱ་རྒྱུའི་གོ་སྐབས་ཕྲན་བུ་བྱུང་བ་ཡག་པོ་རེད། དགོན་པའི་ནང་སྡོད་མཁན་གྲྭ་བཙུན་ཚོ་རང་རྒྱུད་ལ་ལུང་རྟོགས་ཀྱི་ཡོན་ཏན་ལྡན་པའི་སྤུས་དག་པོ་བྱ་རྒྱུ་གལ་ཆེན་པོ་ཡིན། ང་ཚོ་སྟོན་པ་བཀའ་དྲིན་ཅན་གྱི་རྗེས་འབྲང་ཡིན་བསམས་པའི་འདུ་ཤེས་དང་མ་བྲལ་བའི་ཐོག་ནས་སྟོན་པའི་ཞབས་མ་འདྲེན་མཁན་ཡག་པོ་ཞིག་བྱེད་དགོས། ལུས་ལ་གྲྭ་བཙུན་གྱི་ཆ་ལུགས་གྱོན། ལག་ལེན་གྱི་ཐོག་ལ་མི་ཕལ་པ་ནང་བཞིན་ལྟོ་གོས་ལས་བསམ་རྒྱུ་མེད་མཁན་ཞིག་ཆགས་ན་ཧ་ཅང་ཐབས་སྡུག་རེད། གཟབ་གཟབ་བྱེད་དགོས།

དེ་དང་འབྲེལ་ནས་ཆོས་ལུགས་ཕན་ཚུན་དང༌། ལུང་ཚན་གྱི་འཐེན་འཁྱེར་མེད་པར་ཚང་མ་མཐུན་པོ་བྱེད་དགོས། རྒྱ་མི་བོད་ལ་སླེབས་ནས་ཧ་ལམ་ལོ་ངོ་ཞེ་ལྔ་ཙམ་ཕྱིན་པའི་དུས་ཡུན་གྱི་རིང་ལ་ང་ཚོས་དཀའ་སྡུག་ཆེན་པོ་མྱངས་པ་རེད། ད་ཆ་བདེན་མཐའ་གསལ་ལ་ཉེ་བའི་དུས་ཚོད་འདིར་ཚང་མས་སྙིང་ལ་རུས་པ་བཅུག་ནས་གཟབ་གཟབ་བྱེད་རོགས་གྱིས། ཧུར་ཐག་བྱེད་རོགས་གྱིས། ངའི་ངོས་ནས་ད་ལྟ་བར་དུ་གང་ཡོང་བྱས་པ་ཡིན། ད་དུང་སྔར་བཞིན་བྱ་རྒྱུར་ཁྱེད་རང་ཚོ་བློ་བདེ་པོ་བྱས་ནས་སྡོད། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༦ ཟླ་ ༡༠ ཚེས་ ༣ ཉིན་བོད་ནས་མཇལ་བཅར་བ་མི་གྲངས་བརྒྱད་ཅུ་སྐོར་ལ་སྩལ་བའི་བཀའ་སློབ།

ཀ༽ བདེན་དོན་གྱི་ལག་ཆ་དང་། བོད་མིའི་ཁྱད་ནོར།

ཁྱེད་རང་ཚོར་བཀྲ་ཤིས་བདེ་ལེགས་དང༌། དགའ་བསུ་ཡོད། ང་རང་ཚོ་མང་ཆེ་བ་ཚང་མས་ཤེས་གསལ་ལྟར། ང་རང་ཚོའི་ལུང་པའི་ནང་རྒྱ་མིས་དབང་སྒྱུར་བྱེད་པ་འདིར་མིང་སྙན་པོ་བཏགས་ཡོད་ཀྱང༌། ལག་ལེན་ངོ་མའི་ཐོག་བོད་ཡུལ་རྒྱ་ཡུལ་དུ་བསྒྱུར་རྒྱུའི་གནས་ཚུལ་ཆགས་ཀྱི་ཡོད་པར་བརྟེན། ང་ཚོས་བོད་མི་རིགས་རང་ཉིད་ཀྱི་འགྲོ་བ་མིའི་ཐོབ་ཐང་སྤྱིར་བཏང་ཡར་ཐོན་ལུང་པ་ཚོའི་ནང་ལ་ཡོད་པ་དེ་དག་ང་ཚོས་རྩོད་ཀྱི་ཡོད། ང་རང་ཚོ་གཞིས་བྱེས་ཚང་མར་དཀའ་ངལ་ཆེན་པོ་ཡོད་ཀྱང༌། ང་རང་ཚོར་བདེན་དོན་གྱི་ལག་ཆ་ཞིག་ཡོད་པའི་དབང་གིས་འཛམ་བུ་གླིང་འདིའི་སྒང་ལ་བོད་པར་དོ་སྣང་དང༌། རྒྱབ་སྐྱོར་ཤུགས་ཆེ་རུ་འགྲོ་བཞིན་དུ་ཡོད། དེང་སང་རྒྱ་ནག་གཞུང་འུ་ཐུག་གི་ཐོག་ནས་བོད་ནང་གདུག་རྩུབ་ཆེ་རུ་གཏོང་གི་ཡོད་ན་ཡང༌། ང་རང་ཚོ་ཚང་མས་དུས་ད་ལྟ་བར་དུ་སེམས་ཤུགས་མ་ཆག་པར་བསྡད་པ་ལྟར། ད་དུང་ཡང་ཚང་མས་སེམས་ཤུགས་མ་ཆག་པ་ཧུར་ཐག་བྱེད་དགོས།

ད་ལྟ་ཁ་ཚ་དགོས་གཏུགས་གལ་ཆེ་ཤོས་གང་ཡིན་ཟེར་ན། ང་རང་ཚོ་བོད་པ་ཚང་མས་ཤེས་ཡོན་ཐོག་ལ་དོ་སྣང་བྱེད་རྒྱུ་ཤིན་ཏུ་གལ་ཆེན་པོ་འདུག དཀའ་ངལ་དང་སེམས་མ་སྐྱིད་པ་ཡོད་རུང༌། དེ་འདྲའི་རྐྱེན་གྱིས་བོད་པ་གཞོན་སྐྱེས་ཚོས་སློབ་སྦྱོང་དང༌། ལས་ཀའི་ཐོག་ཏུ་དོ་སྣང་མ་བྱས་པར་བག་མེད་ལྷོད་གཡེངས་ཀྱིས་ཉིན་མ་གང་འཁྱོལ་ལྟ་བུར་བསྡད་ན་སྤྱི་སྒེར་ཚང་མར་གྱོང་གུན་ཤིན་ཏུ་ཆེན་པོ་ཕོག་རྒྱུར། ཚང་མས་རིག་པ་བསྒྲིམས་ཏེ་ཤེས་ཡོན་ཐོག་ལ་དོ་སྣང་བྱེད་དགོས།

གཉིས་ནས་ང་རང་ཚོར་ཕ་མེས་ནས་བརྒྱུད་པའི་རིག་གཞུང་བཟང་པོ་ཞིག་ཡོད་ལ། རིག་གཞུང་དེ་དང་འབྲེལ་བའི་སྤྱིར་བཏང་བོད་པའི་གཤིས་ཀ་ཡ་རབས་བཟང་སྤྱོད་ལྡན་པའི་གོམས་གཤིས་ཤིག་ཡོད་པ་འདི་དག་ཤིན་ཏུ་རྩ་བ་ཆེན་པོ་ཡིན། ང་ཚོས་བོད་རང་སྐྱོང་གཙང་མ་ཞིག་དགོས་ཀྱི་འདུག་ཅེས་འབོད་སྐུལ་བྱེད་པའི་རྒྱུ་མཚན་གཙོ་བོ་ཡང་ང་ཚོའི་ཆོས་དང་རིག་གཞུང་ཐུན་མོང་མ་ཡིན་པ་ཞིག་ཡོད་པ་འདི་དག་ཉམས་མེད་འཛིན་སྐྱོང་བྱ་རྒྱུའི་དོན་དུ་ཡིན། གལ་ཏེ་དེ་དག་ཉམས་ཆག་ཕྱིན་ན་ང་རང་ཚོ་བོད་མི་ས་ཡ་དྲུག་ལ་གྱོང་ཕོག་པར་ཙམ་དུ་མ་ཟད། འཛམ་གླིང་སྤྱི་ཡོངས་ཀྱི་ཐོག་ལའང་ཧ་ཅང་ཕངས་པའི་གནས་ཚུལ་ཡོང་རྒྱུ་རེད། ང་རང་ཚོ་བོད་པ་རང་ངོས་ནས་སོ་སོའི་ཁྱད་ཆོས་དང༌། ཁྱད་ནོར་ཡོད་པ་འདི་དག་ངོ་ཤེས་པའི་ཐོག་ནས་བདག་གཅེས་བྱ་རྒྱུ་གལ་ཆེན་པོ་ཡིན།

ཉེ་ཆར་ངོས་རང་ཨོ་སི་ཀྲོ་ལི་ཡ་དང༌། ནེའུ་ཛེ་ལན་ཊིར་ཕྱིན་པ་ཡིན། དེའི་གོང་ལ་ཡོ་རོབ་དང་ལྷོ་ཨ་ཧྥི་རི་ཀར་ཕྱིན་པ་ཡིན། ལུང་པ་དེ་དག་གི་ནང་དུ་བོད་དོན་ཐོག་དོ་སྣང་དང༌། སེམས་འཁུར་རྒྱབ་སྐྱོར་བྱེད་མཁན་ཇེ་མང་དུ་འགྲོ་བཞིན་འདུག གཞུང་ཁག་ནས་རྒྱ་ནག་གཞུང་དང༌། དཔལ་འབྱོར་གྱི་འབྲེལ་བ་བྱ་རྒྱུ་གལ་ཆེན་པོར་བརྩི་གི་ཡོད་ན་ཡང༌། བོད་དོན་ཐོག་ལ་ཕྱོགས་གང་ས་ནས་ཕན་ཐོགས་བྱེད་རྒྱུའི་སེམས་ཤུགས་དང༌། ཐབས་ཤེས་བྱས་དང་བྱེད་བཞིན་པ་རེད།

ཁ༽ བཅའ་ཁྲིམས་གཏན་འབེབས་དང་། རང་དབང་ལྡན་པའི་མང་གཙོ།

རྒྱ་གར་ནང་ང་ཚོ་བཙན་བྱོལ་བ་འབུམ་གཅིག་ཙམ་ཡོད་པ་ཚོས་ཕྱོགས་གཅིག་ནས་ནང་པ་སངས་རྒྱས་པའི་ཆོས་དང་རིག་གཞུང་རྣམས་མུ་མཐུད་འཛིན་སྐྱོང་ཐུབ་པའི་འབད་བརྩོན་བྱེད་བཞིན་པ་དང༌། གཉིས་ནས་མ་འོངས་པར་བོད་ནང་མང་གཙོ་རང་དབང་ལྡན་པ་ཞིག་འཛུགས་རྒྱུའི་དོན་དུ་ང་ཚོ་བོད་མི་བཙན་བྱོལ་གཞུང་གི་སྒྲིག་འཛུགས་འདི་མང་གཙོའི་ངོ་བོ་ཆ་ཚང་བ་ཞིག་ཏུ་བསྒྱུར་རྒྱུའི་ཐབས་ཤེས་འབད་བརྩོན་རིམ་པ་བྱས་པ་དང༌། བོད་མི་བཙན་བྱོལ་བའི་གྲོས་ཚོགས་ནས་མང་གཙོའི་བཅའ་ཁྲིམས་གསར་པ་གཏན་འབེབས་བྱས་པ་ལྟར། ལག་ལེན་དངོས་སུ་བསྟར་གྱི་ཡོད།

མ་འོངས་པར་གཞིས་བྱེས་མཉམ་འཛོམས་བྱུང་བའི་མཚམས་ལ་བོད་ལུང་པའི་ནང་འཛམ་གླིང་སྤྱི་མཚུངས་མང་གཙོ་དང་རང་དབང་ལྡན་པ་མཚན་ཉིད་ཚང་བའི་གཞུང་གི་སྒྲིག་འཛུགས་བཟོ་རྒྱུའི་ཡིག་ཆ་ལོ་ཤས་སྔོན་ནས་གཏན་འབེབས་གསལ་བསྒྲགས་བྱས་ཟིན་པ་རེད། ཁྱེད་རང་ཚོས་དེ་དག་ལ་དོ་སྣང་ཡག་པོ་བྱེད་དགོས། མ་འོངས་པར་ང་རང་ཚོ་བོད་རང་སྲིད་རང་སྐྱོང་བྱེད་རྒྱུའི་དུས་སྐབས་བྱུང་བའི་མཚམས་ལ་སོ་སོའི་ལུང་པ་མང་གཙོ་མཚན་ཉིད་ལྡན་པ་ཞིག་དང༌། ལུང་པ་ཡར་རྒྱས་ལྡན་པ་འཛིན་སྐྱོང་བོད་པ་རང་གིས་བྱེད་ཐུབ་པ་ཞིག་བྱེད་དགོས་ཀྱི་རེད། དེ་རྩིས་ཚང་མས་རང་དོན་རང་གཅེས་ཀྱི་ཤེས་ཡོན་སློབ་སྦྱོང་ལ་དོ་སྣང་ཆེན་པོ་བྱེད་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༦ ཟླ་ ༡༠ ཚེས་ ༡༦ ཉིན་བོད་ནས་མཇལ་བཅར་བ་མི་གྲངས་བརྒྱ་ལྷག་ཙམ་ལ་སྩལ་བའི་བཀའ་སློབ།

ཀ༽ རྒྱ་གཞུང་གི་གདུག་རྩུབ་དང་། རྒྱ་རིགས་ཀྱི་བདེན་རྒྱབ།

ཁྱེད་རང་ཚོར་དགའ་བསུ་དང༌། བཀྲ་ཤིས་བདེ་ལེགས་ཡོད། ང་རང་ཚོ་བོད་སྤྱི་པའི་གནས་སྟངས་ཀྱི་ཆ་ནས་བཀྲ་ཤིས་བདེ་ལེགས་ཟེར་འོས་མིན་ན་ཡང༌། ཁྱེད་རང་ཚོས་དཀའ་ངལ་མང་པོ་ཁྱད་དུ་བསད་ནས་དྷ་རམ་ས་ལར་ཆེད་མངགས་ཡོང་བ་རེད། ཁྱེད་རང་ཚོ་བོད་ཀྱི་དོན་གྱི་བདག་པོའི་ཆ་ཤས་ཤིག་ཡིན་པ་དང༌། ང་ཚོའི་མི་ཐོག་བརྗེས་འགྲོ་གི་ཡོད་ཀྱང༌། བོད་མི་རིགས་ཀྱི་ལྟ་བ་དང༌། བོད་མི་རིགས་ཀྱི་ལྷག་བསམ་འགྱུར་བ་མེད་པ་བརྟན་པོར་སྡོད་མཁན་གྱི་གྲས་དེ་རིང་ཐུག་འཕྲད་བྱུང་བར་བརྟེན་ཁྱེད་རང་ཚོ་ཚང་མར་ཐུགས་རྗེ་ཆེ་ཟེར་རྒྱུ་དང༌། དགའ་བསུ་དང་འབྲེལ་བའི་བཀྲ་ཤིས་བདེ་ལེགས་ཟེར་དགོས་དོན་དེ་ཡིན།

ཚང་མས་ཤེས་གསལ་རེད། བོད་དུ་རྒྱ་མི་སླེབས་ཏེ་ལོ་བཞི་བཅུ་ཞེ་གྲངས་ཕྱིན་པ་རེད། ལྔ་བཅུ་ང་དགུ་ནས་བརྩིས་ན་ལོ་སུམ་ཅུ་སོ་བདུན་ཙམ་ཕྱིན་པ་རེད། རྒྱ་མིས་བོད་ལུང་པ་བཟས་ནའང་འཇུ་ཐུབ་མེད། ད་ལྟ་ཡང་རྒྱ་མི་དཀའ་རྙོག་ཆེན་པོའི་འོག་ཏུ་བསྡད་ཡོད། རྒྱ་མིས་བོད་པར་སྲིད་བྱུས་འཇམ་རྩུབ་སྣ་ཚོགས་བཟུང་སྟེ་ལོ་ཡུན་དེ་ཙམ་ཕྱིན་པའི་རིང་བོད་པས་རྒྱ་མིར་བློ་གཏད་ནམ་ཡང་མ་བཅོལ་སྟབས། རྒྱ་མི་འུ་ཐུག་སྟེ་བོད་པར་གདུག་རྩུབ་ཀྱི་བྱ་སྤྱོད་ལག་བསྟར་བྱེད་ཀྱི་ཡོད། དེའི་འབྲས་བུར་བོད་མིརྣམས་རྒྱ་མིར་ཞེན་པ་ལོག་དགོས་པ་ཞིག་ཆགས་ཡོད།

ལོ་རྒྱུས་ཐོག་ནས་རྒྱ་དང་བོད་ཐ་དད་ཡིན་པར་བརྟེན། ང་ཚོའི་ལུང་པའི་ནང་ལ་མི་གསར་པ་ཞིག་སླེབས། དེས་དཔོན་པོ་བྱས་ཏེ་བོད་མིར་བཀོད་བྱུས་དབང་སྒྱུར་བྱས་ན་ཡང་དེ་ཤུགས་མ་ཐུབ་ཀྱིས་བོད་པར་རན་པོ་མེད་མཁན་ཞིག་ཆགས་ཡོང་གི་ཡོད། དེང་སང་འཛམ་བུ་གླིང་འདིའི་སྒང་ལ་བོད་པའི་ཐོག་དོ་སྣང་བྱེད་མཁན་དང༌། ཤ་ཚ་བྱེད་མཁན་ལོ་རེ་ནས་ལོ་རེར་ཇེ་མང་ནས་ཇེ་མང་དུ་འགྲོ་གི་ཡོད། ལྷག་པར་དུ་རྒྱ་མི་རིགས་ཀྱི་ནང་ནས་དེང་སང་བོད་པའི་དངོས་ཡོད་གནས་ཚུལ་ཤེས་པའི་རྐྱེན་གྱིས་བོད་པར་ཤ་ཚ་དང༌། རྒྱབ་སྐྱོར་བྱེད་མཁན་མང་པོ་རིམ་བཞིན་ཐོན་ཡོང་གི་ཡོད།

དཔེར་ན། ཉི་མ་བཅུ་གྲངས་ཤིག་གི་སྔོན་ལ། རྒྱ་རིགས་ཤེས་ཡོན་ཅན་མི་གཉིས་ཀྱི་མིང་ཐོག་ནས་ཏང་གི་ཚོགས་འདུར་སྙན་ཞུ་ཞིག་བྲིས་འདུག སྙན་ཞུ་དེའི་ནང་རྒྱ་ནག་རང་གི་སྲིད་བྱུས་སྐྱོང་སྟངས་སྐོར་བསམ་འཆར་མང་པོ་ཞིག་དང༌། བོད་པའི་ཐོག་ལ་རྒྱ་ནག་གཞུང་གིས་སྲིད་བྱུས་འཛིན་སྟངས་འགྲིག་གི་མི་འདུག བོད་པར་རང་ཐག་རང་གཅོད་ཀྱི་ཐོབ་ཐང་ཡོད་པ་ལྟར་སྤྲོད་དགོས་ཀྱི་འདུག གཞི་རྩ་དེའི་ཐོག་ནས་ཏཱ་ལའི་བླ་མ་དང༌། རྒྱ་ནག་དབུས་གཞུང་བཀའ་མོལ་གནང་དགོས་ཞེས་འབོད་སྐུལ་བྱས་འདུག མི་གཅིག་འཛིན་བཟུང་བྱས་པ་དང༌། མི་གཅིག་བྲོས་ཏེ་ཧོང་ཀོང་དུ་སླེབས་ཡོད་པའི་སྐད་ཆ་འདུག

དེ་དང་འདྲ་བ་ ༡༩༩༤ ལོར་ཧྲང་ཧད་དུ་སྡོད་མཁན་རྒྱ་མི་ཤེས་ཡོན་ཅན་དང༌། ལྟ་བ་སྨྲ་བའི་མི་སྣ་ལྔ་བཅུ་ང་གྲངས་ཤིག་གིས་རྒྱ་ནག་དབུས་གཞུང་ཕྱོགས་གཙོར་སྙན་ཞུ་ཞིག་ཕུལ་བ་དེའི་ནང་ལའང་བོད་དོན་སྐོར་བཀོད་འདུག དེ་བཞིན་ ༡༩༩༤ ལོར་ཨ་མི་རི་ཀར་རྒྱ་མི་ཁྲིམས་ལ་མཁས་པ་འགའ་ཤས་ནས་མ་འོངས་པའི་རྒྱ་ནག་གི་རྩ་ཁྲིམས་ཟིན་བྲིས་ཤིག་བཟོས་འདུག དེའི་ནང་དུའང་བོད་ལ་མ་འོངས་པར་རང་ཐག་རང་གཅོད་ཀྱི་ཐོབ་ཐང་སྤྲོད་དགོས་ལུགས་བཀོད་འདུག དེ་རིགས་ང་ཚོས་འབོད་སྐུལ་ཐབས་ཤེས་བྱས་ཏེ་བྱུང་བ་གང་ཡང་མ་རེད། རྒྱ་མི་ཁོ་རང་ཚོའི་ནང་ནས་སོ་སོའི་རྒྱལ་ཁབ་ལ་མཚན་ཤས་ཞབས་འདྲེན་མི་འབྱུང་བའི་ཆེད་དུ་བོད་དོན་སྐོར་ཁྲིམས་དང༌། རྒྱུ་མཚན་ལྡན་པའི་ཐོག་ནས་ཐག་གཅོད་བྱེད་དགོས་པའི་བསམ་ཚུལ་བཏོན་པ་ཞིག་རེད། དེ་རིགས་འགྱུར་བ་ཆེན་པོ་རེད། འཛམ་གླིང་སྤྱིའི་འགྱུར་བ་འགྲོ་སྟངས་དང༌། རྒྱ་ནག་ནང་གི་གཟུར་གནས་ཤེས་ཡོན་ཅན་རྒྱ་རིགས་མང་པོའི་བསམ་ཚུལ་སོགས་གང་ཅིར་ང་ཚོས་ཕྱོགས་བསྡོམས་བྱས་ན། དུས་ཚོད་སྔ་ཕྱི་ཙམ་ལས། བོད་རྒྱའི་གནས་ཚུལ་འགྱུར་བ་འགྲོ་རྒྱུ་བརྒྱ་ཆ་བརྒྱ་ཐམ་པ་ཐག་ཆོད་པ་རེད། དེར་བརྟེན་ང་རང་ཚོ་ཚང་མས་སྔར་བཞིན་སེམས་ཤུགས་མ་ཆག་པར་ཧུར་ཐག་བྱེད་དགོས།

ཁ༽ ཁ་ཚ་དགོས་གཏུགས་དང་། བོད་མིའི་བསྒྲུབ་བྱ།

ད་ལྟའི་ཆར་ཁ་ཚ་དགོས་གཏུགས་དོ་སྣང་བྱེད་དགོས་པ་ནི། བོད་ནང་ཡོད་པའི་གཞོན་སྐྱེས་ཚོས་ཆང་འཐུང་ཤོ་སྦག་ལ་གཡེངས་ཏེ་བེད་མེད་ཉིན་མ་གང་འཁྱོལ་བྱེད་པ་དང༌། འབྲོག་པའི་ས་ཁུལ་འགའ་ཤས་ལ་རྩྭ་ཆུའི་དོན་དུ་འབྲོག་པ་ནང་ཁུལ་འཁྲུག་པ་རྒྱག་གི་ཡོད་པ། སོ་སོའི་ས་ཞིང་བདག་སྐྱོང་མི་བྱེད་པར་ཕྱི་མིར་བོགས་མར་གཏོང་བ་དང་ཚོང་བ་སོགས་ཀྱི་བྱ་སྤྱོད་འདི་རིགས་ཤིན་ཏུ་ནོར་ཚབས་ཆེ་བས་ཚང་མས་གཟབ་གཟབ་བྱེད་དགོས་པར་མ་ཟད། བོད་པ་ཚང་མས་ཤེས་ཡོན་ཐོག་ལ་དོ་སྣང་དང༌། ཤེས་ཡོན་ཐོག་དང་དོད་བྱས་ཏེ་མ་འོངས་པར་རང་ཡུལ་རང་མིས་འཛིན་སྐྱོང་བྱ་རྒྱུའི་སེམས་འཁུར་བླངས་ཏེ་གྲ་སྒྲིག་བྱེད་དགོས། བར་སྐབས་དགོན་སྡེ་ཁག་ཉམས་གསོ་བྱས་པ་ཡག་པོ་ཡིན་ཀྱང༌། དགོན་པའི་ནང་སྡོད་མཁན་གྲྭ་བཙུན་རྣམས་སློབ་སྦྱོང་ཡོད་པ། ལུང་རྟོགས་ཀྱི་བསྟན་པ་ངོ་ཤེས་པའི་ཐོག་ནས་ཉམས་ལེན་བྱེད་ཐུབ་པ་དགོས་རྒྱུ་ཧ་ཅང་གལ་ཆེན་པོ་ཡིན། གྲྭ་པ་ཚོས་ཆོས་ཀྱི་གནས་ཚུལ་གང་ཡང་མ་ཤེས་པར་ཆོ་ག་ལྟ་བུ་བཏོན། གྲོང་ཆོག་རྒྱུགས་ཏེ་བསྡད་ན། ནང་པའི་ཆོས་ཀྱི་ཁྱད་ཆོས་ཐོན་མི་ཐུབ།

མ་འོངས་པར་ང་རང་ཚོ་གཞིས་བྱེས་མཉམ་འཛོམས་བྱུང་བའི་མཚམས་ལ་བོད་ནང་རང་དབང་ལྡན་པའི་མང་གཙོ་མཚན་ཉིད་ཚང་བ་ཞིག་འཛུགས་རྒྱུ་ཡིག་ཐོག་གཏན་འབེབས་ཟིན་པའི་གནས་ཚུལ་ལ་ཚང་མས་དོ་སྣང་བྱས་ཏེ་ཤེས་པ་བྱེད་དགོས། ཡིག་ཆའི་ནང་༸རྒྱལ་བ་རིན་པོ་ཆེའི་ལོ་རྒྱུས་ཐོག་ཐོབ་ཐང་དང༌། དབང་ཚད་ཇི་ཡོད་བོད་མང་གཙོའི་སྲིད་གཞུང་དེར་རྩིས་སྤྲད་དེ་ངོས་ནས་བོད་གཞུང་གི་འགོ་ཁྲིད་མི་བྱེད་པའི་གནས་ཚུལ་གསལ་པོ་བཀོད་ཡོད་པ་དེ་ངོས་རང་སེམས་ཤུགས་ཆག་པ་དང༌། ངོས་ནས་བོད་སྤྱི་དོན་བྱེད་འདོད་མེད་པ་མིན། མ་འོངས་པར་ང་རང་ཚོའི་གཞུང་གི་སྒྲིག་འཛུགས་འདི་དག་མང་གཙོའི་མཚན་ཉིད་ཚང་བའི་མང་མོས་འོས་འདེམས་བྱས་པའི་འགོ་ཁྲིད་ཅིག་དང༌། མང་གཙོའི་སྒྲིག་འཛུགས་སྤུས་དག་ཅིག་བྱུང་ན་ཧ་ཅང་བརྟན་པོ་ཡོང་རྒྱུ་མ་ཟད། བོད་རྒྱ་ཆེའི་མི་མང་མི་རེ་ངོ་རེའི་བསམ་བློའི་ནང་འགན་ཁུར་སླེབས་པའི་དགེ་མཚན་ཡོང་གི་རེད། དངོས་ཡོད་གནས་ཚུལ་ལ་ངོས་རང་ལོ་དྲུག་ཅུ་རེ་གཉིས་ལ་སླེབས་ཟིན་པས་ད་ཆ་རྒས་འགྲོ་གི་ཡོད།

གང་ལྟར་ངོས་ཀྱི་མི་ཚེའི་ལྷག་མ་གང་ཡོད་བོད་ཀྱི་བསྟན་འགྲོའི་དོན་དག་བློས་གཏོང་ཐབས་དང༌། བརྗེད་ཐབས་ནམ་ཡང་མེད་པས། ངོས་ནས་བྱེད་འོས་པ་གང་ཡོད་ངེས་པར་དུ་བྱེད་ཀྱི་རེད། ཡིན་ན་ཡང༌། བོད་གཞུང་གི་འགྲོ་སྟངས་དེང་དུས་དང་མཐུན་པའི་མང་གཙོའི་སྒྲིག་འཛུགས་སྤུས་དག་ཅིག་འཛུགས་རྒྱུ་ཤིན་ཏུ་གནད་གལ་ཆེན་པོ་ཡིན། ཁྱེད་རང་ཚོ་གནས་སྐོར་ཟིན་ནས་བོད་ལ་ལོག་འགྲོ་མཁན་རྣམས་ཀྱིས་གནད་དོན་དེ་དག་ཤེས་པ་དང༌། སེམས་ལ་ངེས་པ་བྱས་ཏེ་བོད་ནང་འགྲེལ་བཤད་རྒྱག་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༦ ཟླ་ ༡༢ ཚེས་ ༧ ཉིན་བོད་འབྱོར་ཁག་ཅིག་ལ་སྩལ་བའི་བཀའ་སློབ།

ཀ༽ བཙན་དབང་གདུག་རྩུབ་དང་། རིག་གསར་བསྐྱར་ལོག

ཁྱེད་རང་ཚོར་དགའ་བསུ་ཡོད། ཁྱེད་རང་ཚོ་ཁ་ཤས་རྒྱ་གར་ལ་ཐེངས་མ་གཉིས་གསུམ་སླེབས་ཡོད་ཅིང་། བར་སྐབས་དམིགས་བསལ་འགྱུར་བ་གསར་པ་དེ་ཙམ་ཕྱིན་མེད། འཛམ་གླིང་སྤྱི་ཡོངས་ནས་བོད་པའི་ཐོག་ལ་རྒྱབ་སྐྱོར་བྱེད་མཁན་དང༌། དོ་སྣང་བྱེད་མཁན་ལོ་རེ་ནས་ལོ་རེ་ཤུགས་ཆེ་རུ་ཆེ་རུ་འགྲོ་བ་དང༌། རྒྱ་མིའི་ནང་ནས་བོད་པའི་གནས་ཚུལ་གྱི་ཐོག་ལ་ཤ་ཚ་བྱེད་མཁན་དང༌། བོད་པའི་གནས་ཚུལ་གྱི་ཐོག་ལ་རྒྱ་ནག་གཞུང་གི་ད་ལྟའི་སྲིད་བྱུས་དེ་འགྲིག་གི་མི་འདུག སྲིད་བྱུས་དེ་བསྒྱུར་བཅོས་གཏོང་དགོས་ཟེར་མཁན་དེ་འདྲ་མང་པོ་ཡོང་གི་ཡོད་པ་འདི་འགྱུར་བ་གསར་པ་ཞིག་རེད།

རྒྱ་བོད་གཉིས་ཀྱི་དཀའ་ངལ་འདི་དག་ཕྱོགས་གཉིས་ཀའི་ཐུན་མོང་གི་ཁེ་ཕན་ལྡན་པའི་ཐོག་ནས་སེལ་ཐབས་སུ་ངོས་ནས་འབད་རྩོལ་བྱེད་ཀྱི་ཡོད་པ་འདི་ལ་འཛམ་བུ་གླིང་འདིའི་སྒང་གི་གཞུང་མང་པོ་ཞིག་གིས་ཡོངས་གྲགས་དང༌། འགའ་ཞིག་གིས་ཡོངས་གྲགས་མིན་པའི་ཐོག་ནས་རྒྱབ་སྐྱོར་བྱེད་པ་དང༌། རྒྱ་ནག་གཞུང་གི་ཐོག་ནས་ཏཱ་ལའི་བླ་མའི་ལངས་ཕྱོགས་འདིའི་ཐོག་ལ་བཀའ་མོལ་གནང་དགོས་ཞེས་རྒྱ་གཞུང་ལ་འབོད་སྐུལ་བྱེད་ཀྱི་ཡོད། རྒྱ་མིའི་ཕྱོགས་ནས་བོད་མིའི་སེམས་ཤུགས་གཅོག་ཐབས་སུ་དེང་སང་བོད་ནང་དེ་སྔོན་རིག་གནས་གསར་བརྗེའི་སྐབས་ཀྱི་བྱེད་སྟངས་ལྟ་བུའི་བཙན་དབང་གདུག་རྩུབ་ཀྱི་བྱ་སྤྱོད་ལག་ལེན་བསྟར་གྱི་ཡོད། རིག་གནས་གསར་བརྗེའི་བྱ་སྤྱོད་ལོ་བཅུ། བཅོ་ལྔའི་རིང་སྤེལ་བ་དེས་བོད་པའི་མིའི་སེམས་ཤུགས་མེད་པ་བཟོ་མ་ཐུབ་པར་ད་ཆ་འཛམ་གླིང་སྤྱི་ལ་འགྱུར་བ་ཧ་ཅང་ཆེན་པོ་ཕྱིན་ཟིན་པ་དང༌། རྒྱ་ནག་རང་གི་ནང་ལ་ཡང་འཛམ་གླིང་ཕྱིའི་གནས་ཚུལ་ཤེས་མཁན་མང་དུ་ཕྱིན་པའི་གནས་སྟངས་འདི་འདྲ་ཞིག་གི་འོག་ལ་མིའི་བསམ་བློར་བཙན་ཤུགས་ཀྱིས་བེད་སྤྱོད་གཏོང་རྒྱུ་ཧ་ཅང་ཁག་པོ་ཡིན་པས་ད་ལྟའི་རྒྱ་མིའི་སྲིད་བྱུས་མཁྲེགས་པོ་འདི་འགྱུར་བ་འགྲོ་གི་རེད་བསམ་གྱི་འདུག

མ་འོངས་པར་ང་རང་ཚོ་གཞིས་བྱེས་མཉམ་འཛོམས་བྱུང་བའི་རྗེས་ལ་བོད་ནང་དེང་དུས་དང་མཐུན་པའི་རང་དབང་མང་གཙོའི་ཆབ་སྲིད་སྐྱོང་ཕྱོགས་སྐོར་ལ་གཞུང་འབྲེལ་གྱི་ཡིག་ཆའི་ཐོག་གཏན་འབེབས་བྱས་ཟིན་པ་དང༌། དེ་བཞིན་ང་ཚོ་བཙན་བྱོལ་བའི་སྒྲིག་འཛུགས་ཀྱི་འགྲོ་སྟངས་ཀྱང་མང་གཙོ་བརྟན་པོ་དང༌། ཡང་དག་པ་ཡོང་བའི་དོན་དག་ལ་ང་ཚོས་མང་གཙོའི་བཅའ་ཁྲིམས་གཏན་འབེབས་ཀྱི་འབྲུ་དོན་བཞིན་ལག་ལེན་བསྟར་བཞིན་དུ་ཡོད་པ་དང༌། དེང་སང་ཐའེ་ཝན་གཞུང་གིས་བོད་པའི་ཐོག་བལྟ་སྟངས་ཐད། བོད་མི་བཙན་བྱོལ་བ་རྣམས་ལ་སོ་སོའི་རང་ལུགས་ཤིག་དང༌། བདེན་པའི་ནུས་པ་ཞིག་ཡོད་པར་ངོས་འཛིན་གྱིས་བོད་པར་བལྟ་སྟངས་བཟང་དུ་འགྲོ་གི་ཡོད། འདི་ང་ཚོ་རྒྱ་གར་ནང་བར་སྐབས་ཀྱི་འགྱུར་བ་རེད། བོད་ནང་རྒྱ་མིའི་སྲིད་བྱུས་ད་ལྟ་བརྗོད་པ་བཞིན་ཧ་ཅང་གདུག་རྩུབ་ཆེན་པོའི་གནས་སྟངས་འོག་ལ་ཁྱེད་རང་ཚོར་ཕྱོགས་གཅིག་ནས་ཕྱི་བསྐྱོད་ལག་འཁྱེར་ཐོབ་རྒྱུ་ཁག་པོ། ལག་འཁྱེར་ཐོབ་ན་ཡང་ལམ་དུ་འཕྲོག་བཅོམ་བྱེད་མཁན་མང་པོ། ཉེ་ཆར་བལ་པོའི་ས་མཚམས་ལ་བོད་པར་རྡུང་རྡེག་བཏང་བ་དང༌། མེ་མདའ་བརྒྱབ་པའི་གནས་ཚུལ་ཡང་བྱུང་བ་བཅས་དཀའ་ངལ་ཚང་མ་ཁྱད་དུ་བསད་ནས་འབད་རྩོལ་ཆེན་པོས་ཆེད་མངགས་རྒྱ་གར་དུ་ཡོང་བ་འདིས་གང་མཚོན་གྱི་ཡོད་ཅེ་ན། ཁྱེད་རང་ཚོ་བོད་མི་མང་གི་ཐོག་ནས་རང་དབང་དོན་དུ་གཉེར་གྱི་ཡོད་པ་དང༌། ང་ཚོ་བཙན་བྱོལ་བོད་པ་ཚོའི་ཐོག་ནས་བོད་སྤྱི་པའི་དོན་དག་ལ་ཞབས་འདེགས་སྒྲུབ་བཞིན་ཡོད་པར་ངོས་འཛིན་དགའ་མོས་བྱས་པ་ཞིག་མཚོན་གྱི་ཡོད་པར་བརྟེན། ངོས་རང་ཧ་ཅང་དགའ་པོ་བྱུང༌། ཁྱེད་རང་ཚོ་ཡང་ཉིན་ཤས་རིང་རང་དབང་ལུང་པའི་ནང་ཞེད་སྣང་བྱེད་མི་དགོས་པའི་གུ་ཡངས་ཐོབ་པར་དགའ་པོ་ཡོང་གི་རེད། ཁྱེད་རང་ཚོར་བཀྲ་ཤིས་བདེ་ལེགས་དང༌། ཐུགས་རྗེ་ཆེ་ཞུ་རྒྱུ་ཡིན།

ཁ༽ ཛ་དྲག་གི་གནས་སྟངས་དང་། སྙིང་སྟོབས་བརྟན་བཟུང་།

ཕྱོགས་གཅིག་ནས་བལྟས་ན་ངོས་རང་ཚོ་བཀྲ་ཤིས་བདེ་ལེགས་ཟེར་བའི་དུས་ཚོད་མིན། ད་ལྟའི་བོད་པའི་མི་ཐོག་འདི་གཞན་གྱི་བཙན་དབང་གི་འོག་ཏུ་ཚུད་ཅིང་། བོད་ཀྱི་ལོ་རྒྱུས་ནང་མ་གྲགས་པའི་དཀའ་སྡུག་མང་པོ་མྱངས། བོད་མི་འབུམ་ཕྲག་བཅུ་གཉིས་ལྷག་ཙམ་ལ་དུས་མ་ཡིན་པའི་འཆི་བ་བྱུང༌། བོད་ནང་སངས་རྒྱས་ཀྱི་བསྟན་པ་དང༌། བཟང་པོའི་རིག་གཞུང་རྣམས་རྩ་བརླག་ཏུ་འགྲོ་བའི་ཉེན་མཚམས་སུ་སླེབས། བོད་མིས་བོད་པའི་ཆོས་དང་རིག་གཞུང་ལ་ཤ་ཞེན་བྱས་ན་ཁྲིམས་འགལ། རྗེས་ལུས། ཁ་བྲལ་རིང་ལུགས། བོད་པས་རྒྱ་མིར་ཞེན་ཁོག་བྱས་ན་ཡར་ཐོན། ཡ་རབས། ཚུལ་མཐུན་དུ་བལྟ་བ་དེ་འདྲའི་གནས་སྐབས་ཤིག་ཏུ་བསྡད་ཡོད་པས། བཀྲ་ཤིས་བདེ་ལེགས་ཟེར་བའི་དུས་ཚོད་མིན།

ཡིན་ན་ཡང༌། ང་ཚོར་སྙིང་སྟོབས་སྐྱེ་བའི་རྒྱུ་མཚན་གང་ཡོད་ཟེར་ན། དེ་འདྲའི་གནས་སྟངས་འོག་ང་ཚོའི་མི་ཐོག་བརྗེས་འགྲོ་གི་ཡོད་ཀྱང༌། བོད་ཆོལ་གསུམ་ཁྱོན་ལ་གནས་པའི་བོད་མི་ཚོ་སྨོས་ཅི་དགོས། མདོར་ན་ཕྱི་རྒྱལ་རང་དབང་ལུང་པས་སྐྱེས་པའི་ན་གཞོན་ཚོའི་བསམ་བློའི་ནང་ལ་ཡང་ང་ཚོ་བོད་མི་རིགས་ཡིན། ང་ཚོ་བོད་གངས་ཅན་པ་ཡིན་སྙམ་པའི་མི་རིགས་ཀྱི་ལྟ་བ་དེ་འགྱུར་བ་མེད་པར་བརྟན་པོར་གཅིག་གྱུར་དུ་གནས་ནས་བསྡད་ཡོད། རྒྱ་མིས་བོད་པའི་ལུས་པོ་དབང་དུ་བསྒྱུར་ན་ཡང༌། བོད་པའི་སེམས་དབང་དུ་བསྒྱུར་མ་ཐུབ་པའི་ཉེར་ལེན་གྱིས་རྒྱ་ནག་གི་ཕྱི་འབྲེལ་ལས་དོན་ཐོག་རྒྱུན་དུ་ངོ་ཚ་ཁ་སྐྱེངས་ཀྱིས་སྡོད་དགོས་པ་ཞིག་ཆགས་ཡོད།

ད་དུང་གནད་དོན་གཞན་ཞིག་ནས་བཤད་ན། རྒྱ་མིས་བོད་པའི་ཆོས་དེ་རྨོངས་དད་རེད། རྗེས་ལུས་རེད། ཚན་རིག་གི་ཤེས་ཚད་ཡར་རྒྱས་ཕྱིན་ན། བོད་པའི་ཆོས་དད་རང་བཞིན་གྱིས་ཡལ་འགྲོ་གི་རེད་ཅེས་ཟེར་གྱི་ཡོད། འཛམ་བུ་གླིང་འདིར་ཚན་རིག་ཡར་རྒྱས་ཧ་ལས་པ་ཕྱིན་པའི་ལུང་པ་ཚོའི་ནང་གི་ཚན་རིག་མཁས་པ་ཚོས་བོད་པའི་ཆོས་ལ་རྒྱུ་མཚན་འདུག བསམ་བློ་གཏོང་རྒྱུ་འདུག ཆོས་ལུགས་གཞན་དག་མང་པོའི་ནང་ནས་ཚན་རིག་དང་མཉམ་དུ་འགྲོ་ཐུབ་མཁན་བོད་ཀྱི་ཆོས་འདི་རེད་ཅེས་བསྔགས་བརྗོད་བྱེད་ཀྱི་ཡོད།

ད་ལྟའི་དངོས་ཡོད་གནས་ཚུལ་ལ། ཚན་རིག་དང༌། དངོས་པོ་ཡར་རྒྱས་ཚད་མཐོར་ཕྱིན་པའི་ལུང་པ་ཨ་རི་དང༌། ཡོ་རོབ་སོགས་ལུང་པ་མང་པོའི་ནང༌། བོད་ཀྱི་ཆོས་ཚོགས་སྟོང་ཕྲག་འགའ་ཤས་གསར་དུ་ཚུགས་ཡོད་པ་དང༌། ཆོས་དད་ཉམས་ལེན་བྱེད་མཁན་འབུམ་ཕྲག་འགའ་ཤས་ཡོད་པས་མ་ཚད། ད་དུང་འཕེལ་རྒྱས་འགྲོ་བཞིན་པ་རེད། ད་ལྟ་ང་ཚོའི་མི་ཐོག་འདིར་དཀའ་ངལ་ཆེན་པོ་འཕྲད་པར་གཉའ་མ་ཆག་པར་ལོ་སྟོང་ཕྲག་འགའ་ཤས་ཀྱི་ལོ་རྒྱུས་ཡོད་པའི་སོ་སོའི་མི་རིགས་ཀྱི་ལྟ་བ་བརྟན་པོར་བཟུང་སྟེ། སོ་སོའི་ཐོབ་ཐང་རྩོད་ལེན་བྱེད་པ་དང་ཆབས་ཅིག བོད་པའི་ཆོས་དང་རིག་གཞུང་འགྲོ་བ་མིའི་རིགས་ཚང་མར་ཕན་ཐོགས་ཡོད་པ་འདི་དག་ང་ཚོས་བདག་གཅེས་འཛིན་སྐྱོང་བྱེད་ཀྱི་ཡོད་པར་བརྟེན། འཛམ་གླིང་ཕྱོགས་གང་ས་ནས་བོད་དོན་ཐོག་དོ་སྣང་གསར་པ་སླེབས་བཞིན་པའི་གནད་དོན་འདི་ཚོའི་ཕྱོགས་ནས་བལྟས་ན། ང་ཚོས་བཀྲ་ཤིས་བདེ་ལེགས་ཟེར་བ་འདིར་རྒྱུ་མཚན་གཏན་ནས་མེད་པའང་མིན་པས། ཚང་མས་ང་ཚོ་བོད་མི་རིགས་ཡིན་སྙམ་པའི་སྤོབས་པ་དང་བཅས་ཏེ་སེམས་ཤུགས་སྙིང་སྟོབས་མ་ཞུམ་པར་ཧུར་ཐག་བྱེད་དགོས།

ག༽ མེད་ཐབས་མེད་པའི་ཆ་རྐྱེན་དང་། ཤེས་ཡོན་དང་ལྷག་བསམ།

ང་རང་ཚོས་བདེན་པ་བདེན་ཐོག་ཏུ་འཁྱོལ་བའི་འཐབ་རྩོད་བྱེད་པ་ལ་གཙོ་བོ་ལྷག་བསམ་དང༌། ཤེས་ཡོན་ཡོད་དགོས་པས་ཚང་མས་ཤེས་ཡོན་ལ་དོ་སྣང་ཆེན་པོ་བྱེད་དགོས། ལྷག་བསམ་ཡོད་ཀྱང་ཤེས་ཡོན་མེད་ན་བདེན་པ་བདེན་ཐོག་ཏུ་འཁྱོལ་ཐུབ་པ་ཁག་པོ་རེད། འདས་པའི་ལོ་རྒྱུས་ནང་བལྟས་ཀྱང་བོད་འཐུས་ཤོར་འགྲོ་བའི་རྐྱེན་རྩ་གཅིག་སྤྱི་ཡོངས་ཤེས་ཡོན་དམན་དྲགས་པའི་སྐྱོན་བྱུང་ཡོད། ཡང་སྒོས་ལྷག་པར་ཅན་དུ་མ་འོངས་པར་ང་ཚོ་བོད་གཞིས་བྱེས་མཉམ་འཛོམས་བྱུང་བའི་མཚམས་ལ་བོད་ཀྱི་ཆབ་སྲིད་འགྲོ་སྟངས་དེང་དུས་དང་མཐུན་པའི་མང་གཙོ་ཡང་དག་པའི་ལམ་དུ་འགྲོ་རྒྱུར་སེམས་ཐག་བཅད་དེ་ཡིག་ཆའི་ཐོག་གཏན་འབེབས་བྱས་ཟིན་པ་ལྟར། ལག་ལེན་འཐུས་ཚང་ཡོང་བར་མི་མང་ལ་ཤེས་ཡོན་དང༌། ལྷག་བསམ་མེད་དུ་མི་རུང་བ་ཡིན་པས། ཚང་མས་ཤེས་ཡོན་ལ་དང་དོད་དང༌། ལྷག་བསམ་བསྐྱེད་ནས་སོ་སོའི་བསམ་བློའི་ནང་བོད་ལུང་པའི་ནང་བདེ་སྐྱིད་བསྐྲུན་རྒྱུའི་འགན་འཁྲི་རང་ཉིད་ལ་ཡོད་བསམས་པའི་ངོས་འཛིན་ཐུབ་པའི་ཐོག་ནས་འགན་ཁུར་བེད་སྤྱོད་ཐུབ་པ་ཞིག་བྱེད་དགོས། མི་མང་ལ་ཤེས་ཡོན་མེད་ན་མི་མགོ་བདེ་པོ་དང༌། ཧམ་པ་ཚ་པོ་ཁ་ཤས་ཀྱིས་མང་གཙོའི་མིང་ཚིག་བེད་སྤྱོད་བཏང་ནས་རང་དོན་སྒྲུབ་མཁན་ཡོད་པ་མཐོང་གསལ་ཡིན།

འཛམ་བུ་གླིང་འདིའི་སྒང་ལ་ལོ་རབས་བརྒྱ་ཕྲག་གཅིག་གཉིས་ནང་ཆབ་སྲིད་ཀྱི་ལམ་ལུགས་འདྲ་མིན་མང་པོ་ཞིག་བྱུང་བ་རྣམས་འགྲན་བསྡུར་དང༌། ཉམས་ཞིབ་ཚད་བསྡུར་ཇི་སྙེད་བྱས་པའི་མཐར་ཐུག་མང་གཙོའི་ལམ་སྲོལ་འདི་སྐྱོན་ཆ་ཉུང་ཤོས་དང༌། བབས་བརྟན་ཤོས་སུ་མཐོང་ནས་ཕལ་མོ་ཆེས་ལག་ལེན་བསྟར་བཞིན་པ་ལྟར། མ་འོངས་པར་ང་ཚོའི་བོད་ཀྱི་ཆབ་སྲིད་ལམ་ལུགས་ཀྱང་མང་གཙོའི་ལམ་དུ་བསྐྱོད་དགོས།

ཆོས་ཕྱོགས་ནས་བཤད་ཀྱང༌། མང་གཙོའི་འགྲོ་སྟངས་འདི་ནང་པའི་ཆོས་དང་མཐུན་ཤོས་ཆགས་ཡོད། དེ་ལྟ་བུའི་མང་གཙོ་ཡག་པོ་ཞིག་ལག་ལེན་བསྟར་བ་ལ་མི་མང་གི་ཤེས་ཡོན་དང༌། ལྷག་བསམ་གལ་ཆེན་པོ་ཡིན་པས་ཚང་མས་དོ་སྣང་ཡག་པོ་བྱེད་དགོས། ང་ཚོ་བོད་མི་བཙན་བྱོལ་བར་ཆ་མཚོན་ན། ལྔ་བཅུ་ང་དགུ་ལོར་རྒྱ་གར་དུ་འབྱོར་བ་ནས་བཟུང༌། བོད་མིར་སློབ་སྦྱོང་སྤྲོད་རྒྱུ་གལ་གནད་ཆེན་པོར་བརྩིས་ཏེ་འབད་བརྩོན་བྱས་པའི་གྲུབ་འབྲས་ལ། དེང་སང་རྒྱ་གར་དང༌། འབྲུག་འབྲས། ལ་དྭགས་བསྡོམས་བོད་པ་འབུམ་གཅིག་ཙམ་དང༌། ཕྱི་རྒྱལ་ཡུལ་ཁག་ལ་བོད་མི་ཁྲི་བཞི་ཙམ་ཡོད་པའི་གཞོན་སྐྱེས་རྣམས་གནས་ཚད་མཐོ་དམན་ལ་མ་ལྟོས་པར་ཡིག་རྨོངས་ཀྱི་དཀའ་ངལ་སེལ་ཚར་བ་རེད།

བོད་ནང་སློབ་གྲྭ་མང་པོ་ཡོད་ལུགས་རྒྱ་མིས་འུད་ཤོབ་རྒྱུན་དུ་ཤོད་ཀྱི་ཡོད་ཀྱང༌། ད་ལྟ་ཡིག་རྨོངས་ཁྱོན་ཆེ་ཡོད་མུས་རེད། བོད་ནང་སློབ་གྲྭ་མཐུན་རྐྱེན་འཛོམས་པོ་འདོད་པ་ཁེངས་པ་མེད་ན་ཡང༌། བོད་པ་མི་རེ་ངོ་རེའི་ཤེས་ཡོན་ལ་དོ་སྣང་བྱས་ཏེ་ཕྲུ་གུ་ཚང་མ་སློབ་གྲྭར་གཏོང་དགོས་པ་དང༌། གཞོན་སྐྱེས་ཚོས་བག་མེད་སྒྱིད་ལུག་མ་བྱས་པར་ཤེས་ཡོན་དང༌། ལས་དོན་ལ་དོ་སྣང་བྱེད་དགོས། ལས་རིགས་ཁག་ནང་ཡོད་པ་ཚོས་ཉམས་མྱོང་ཡག་པོ་གསོག་དགོས། མ་འོངས་པར་བོད་ནང་གི་ལས་དོན་ཚང་མ་བོད་མིས་སྒྲུབ་དགོས་ཀྱི་ཡོད་སྙམ་པའི་སེམས་འཁུར་བླངས་ཏེ་འབད་བརྩོན་བྱེད་དགོས།

བོད་ཆོལ་ཁ་གསུམ་གྱི་ཡུལ་ཕྱོགས་གང་ནས་ཡིན་ན་ཡང་བོད་མི་ཚང་མ་རྩམ་ཟན་གཅིག་གྱུར་དང་། སྤྱན་རས་གཟིགས་ཀྱི་གདུལ་བྱ་མ་ཎི་བགྲང་མཁན་གཅིག་གྱུར། རྒྱ་མིའི་བཙན་གནོན་འོག་སྡུག་བསྔལ་མྱོང་མཁན་གཅིག་གྱུར་ཡིན་པས་ཚང་མ་མཐུན་པོ་བྱེད་དགོས། ས་དགེ་བཀའ་རྙིང་བོན་དང་བཅས་པ་ཚང་མ་མཐུན་པོ་བྱེད་དགོས། ཁྱེད་རང་ཚོ་ཁ་ཤས་ལོ་མང་བཙོན་ལ་ཚུད། བཙན་དབང་སྡུག་སྦྱོང་མང་པོ་མྱོང་དགོས་བྱུང་བ་རྣམས་སོ་སོའི་སྒེར་དོན་ཆེད་མིན་པར། བོད་སྤྱི་པའི་དོན་དག་ལ་འཐབ་རྩོད་བྱས་པའི་རྐྱེན་གྱིས་བྱུང་བར་བརྟེན་རྗེས་སུ་ཡི་རང་ཡོད། ཐུགས་རྗེ་ཆེ་ཞུ་རྒྱུ་ཡིན། ཚང་མས་སེམས་སྐྱིད་པོ་བྱས་ནས་སྡོད། ངོས་ནས་རྟག་ཏུ་སྨོན་ལམ་རྒྱག་གི་ཡོད། ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༡ ཚེས་ ༧ ཉིན་བོད་ནས་གསར་འབྱོར་མི་གྲངས་དྲུག་བརྒྱ་སྐོར་ལ་སྩལ་བའི་བཀའ་སློབ།

ཀ༽ དུས་འཁོར་དབང་ཆེན་དང་། ནང་ཆོས་ཀྱི་སྙིང་པོ།

དུས་འཁོར་དབང་ཆེན་ལ་མ་སླེབས་པ་རྣམས་ལག་པ་རྐྱོངས་དང༌། ཁྱེད་རང་ཚོར་བཀྲ་ཤིས་བདེ་ལེགས་ཡོད། ད་རེས་རྒྱ་གར་ཤར་ལ་ཕྱིན་པ་དང་། དེ་རྗེས་ས་ལུ་གྷར་དུ་དུས་འཁོར་དབང་ཆེན་བྱས་ཏེ་བྲེལ་བ་ཆེ་ཙམ་བྱུང༌། གནམ་གཤིས་ཚ་གྲང་འཐབ་སྟེ་མཇུག་ཏུ་ཆམ་པ་ཕོག་ནས་སྣ་ཆུ་མང་པོ་ཐོན་པ་དང་། ཚ་བ་འཕར་བ་སོགས་བྱས་པར་བརྟེན་དེ་ལ་སྨན་བཅོས་དང༌། ཁ་སང་ཁ་ཉིན་ངལ་གསོ་བྱས་ཏེ་ད་ཆ་ཡག་པོ་དྲག་འདུག དེ་རིང་སྣ་ཁུང་ཕྲན་བུ་འགག་འདུག འཆར་གཞི་ལྟར་བྱས་ན། རྡོ་རྗེ་གདན་དང༌། ཝཱ་རཱ་ཎ་སཱི། དེ་ནས་ལྡི་ལིར་འགྲོ་རྒྱུ་ཡིན་ཡང༌། ཆམ་པ་ནད་ལོག་རྒྱག་ཉེན་ཡོད་སྟབས་གནས་སྐབས་ངང་འཐེན་བྱས་པ་ཡིན། ཁྱེད་རང་ཚོ་ཉིན་མ་ཁ་ཤས་སྒུག་སྡོད་དགོས་བྱུང་བར་དགོངས་དག་ཟེར་གྱི་ཡིན།

དུས་འཁོར་དབང་ཆེན་ཞེས་ང་རང་ཚོས་གྲགས་པ་ཆེན་པོ་གཅིག་བྱེད་ཀྱི་ཡོད། མདོ་དོན་སྙིང་པོ་སེམས་ལ་བཟོ་བཅོས་རྒྱག་རྒྱུ་དེ་ཡིན། ནང་པ་སངས་རྒྱས་པའི་ཆོས་ཀྱི་སྙིང་དོན་ནི་རང་རང་སོ་སོའི་སེམས་རྒྱུད་ལ་ཞུ་དག་བཏང་ནས་སེམས་པ་བཟང་པོའི་མི་བཟོ་རྒྱུ་དེ་ནང་པའི་ཆོས་ཀྱི་བསླབ་བྱ་སྙིང་པོ་དེ་ཡིན། སེམས་ལ་བཟོ་བཅོས་བྱས་ནས་རབ་ལ་ཐར་པ་དང༌། ཐམས་ཅད་མཁྱེན་པའི་གོ་འཕང་བསྒྲུབ་རྒྱུ། མ་མཐའ་ལ་ཡང་མི་ཚེ་འདིར་གཞན་དག་ལ་གནོད་པ་མི་སྐྱེལ་བར། གཞན་ལ་ཕན་པ་གང་ཐུབ་སྒྲུབ་མཁན་ཞིག་བྱ་རྒྱུ་ནི་ནང་པའི་ཆོས་ཀྱི་བསླབ་བྱ་གཙོ་བོ་རེད།

དུས་འཁོར་དབང་ཆེན་གྱི་སྔོན་འགྲོའི་ཆོས་བཤད་རྣམས་ཁྱེད་རང་ཚོས་གོ་ཡོད་པ་ལྟར་རེད། ཁ་སང་བོད་ནས་ཡོང་མཁན་ཚོ་ཐུག་འདོད་བྱུང་ཡང༌། ཕྱོགས་གཅིག་ནས་དུས་ཚོད་མི་འདུག་ལ། གཉིས་ནས་མི་ཚོགས་ཁྱོན་ཆེ་ཡོད་པས་ཐུག་སྟབས་བདེ་པོ་བྱུང་མ་སོང༌། ཁ་སང་ཨ་མདོ་རྔ་པ་ཁ་ཤས་ཡོད་པ་འདིར་སླེབས་ཡོད་དམ། (ཞེས་བཀའ་འདྲི་བསྐྱངས་པར། སླེབས་ཡོད་ཞུས།) འགྲིགས་འདུག ཁ་སང་ང་ཚོ་ཟུར་དུ་ཐུག་མ་ཐུབ་པ་རེད། དེ་རིང་ལྷོད་ལྷོད་ཐུག་རྒྱུ་ཡིན། ཁ་སང་དུས་འཁོར་དབང་ཆེན་སྐབས་ངོས་ལ་དོ་སྣང་བྱུང༌། བོད་ནས་ཡོང་མཁན་རྣམས་ནུབ་ངོས་དེར་བསྡད་འདུག སྡོད་ས་ཐག་རིང་དྲགས་ཏེ་ཕན་ཚུན་གྱི་གདོང་པ་གསལ་པོ་མཐོང་གི་མེད་ན་ཡང༌། ངོས་ནས་མང་ཚོགས་ལ་ཙོག་ཙོག་བྱེད་ཟེར་བ་དང༌། མིག་དར་གྱོན། མིག་དར་བཀྲོལ་ཞེས་གོ་བརྡ་སྤྲད་པའི་སྐབས་སུ་བོད་པ་ཚོས་ལམ་སེང་གོ་བརྡ་འཕྲོད་དེ་ལག་ལེན་འཕྲལ་འཕྲལ་བྱེད་སྟངས་སྒྲིག་འཛུགས་ལྡན་པ་མཐོང་སྟེ་ཧ་ཅང་དགའ་པོ་བྱུང༌།

ཁ༽ གུ་དོག་རིང་ལུགས་དང་། མི་རིགས་རིང་ལུགས།

ང་རང་ཚོ་ཚང་མས་ཤེས་གསལ་རེད། ང་རང་ཚོའི་ད་ལྟའི་མི་ཐོག་འདི་དཀའ་ངལ་ཆེན་པོ་མྱོང་མཁན་གྱི་བོད་པའི་མི་ཐོག་ཅིག་ཆགས་ཡོད། བོད་པ་ཆིག་འབུམ་བཞི་ཁྲི་ཙམ་བཙན་བྱོལ་བར་གྱར། དེ་ཡང་ལོ་རེ་གཉིས་ཙམ་མིན་པར་ཧ་ལམ་ལོ་སུམ་ཅུ་སོ་བརྒྱད་ཙམ་འགྲོ་གི་ཡོད། བཙན་བྱོལ་ལ་སླེབས་པའི་རྗེས་སུ་སྐྱེས་པའི་ཕྲུ་གུ་རྣམས་ཀྱང་དེང་སང་ཕྲུ་གུའི་ཕ་མར་གྱུར་ཡོད། དེ་བས་གལ་གནད་ཆེ་ཤོས་དང༌། ཡ་ང་ཤོས་ནི་བོད་ནང་ལ་ཡོད་པའི་རྒྱ་ཆེའི་བོད་མི་མང་ཚོགས་རྣམས་ཡིན། ཁྱེད་རང་ཚོ་སྡོད་ས་རང་ཡུལ་དུ་བསྡད་ཡོད་ཀྱང༌། རང་དབང་མེད་པའི་དཀའ་སྡུག་ཆེན་པོ་མྱོང་དགོས་བྱུང་ཡོད། དཔེར་ན། སོ་སོའི་ཆོས་དང་ལོ་རྒྱུས། སོ་སོའི་རིག་གཞུང༌། སོ་སོའི་སྐད་ཡིག་ལ་སོགས་པར་དགའ་ཞེན་བྱས་ན་མི་རིགས་གུ་དོག་རིང་ལུགས་དང༌། མི་རིགས་རིང་ལུགས་རེད་ཅེས་སྐྱོན་བརྗོད་བྱེད་ཀྱི་ཡོད་པ་དང༌། རྒྱ་མིའི་རིག་གཞུང་དང༌། རྒྱ་མིའི་རྒྱལ་རབས་དེ་འདྲའི་ཐོག་ལ་དགའ་ཞེན་ཡོད་མདོག་བྱས་ན་ཡར་ཐོན་དང༌། མཐུན་སྒྲིལ་ཡག་པོ་རེད་ཅེས་ཤོད་ཀྱི་ཡོད། མཐར་གཏུགས་ན་སོ་སོའི་སྲོག་ལ་ཡང་རང་དབང་མེད་པའི་དཀའ་ངལ་ཆེན་པོའི་འོག་ཏུ་གནས་ཡོད།

དཔེར་ན། ངོས་རང་སྒེར་ལ་མཚོན་ན་ལོ་ཉི་ཤུ་རྩ་བཞིའི་ཐོག་སོ་སོའི་ལུང་པ་བྲལ་ཏེ་ལོ་དྲུག་ཅུ་རེ་གཉིས་བར་དུ་མིའི་ལུང་པར་བསྡད་པ་རེད། དེ་ནི་བོད་མི་མང་དང༌། བསྟན་པ་དང༌། འགྲོ་བའི་དོན་དག་ལ་བསྡད་པ་ལས་རང་མགོ་གང་ཐོན་གྱིས་བསྡད་པ་མིན་ན་ཡང༌། སྤྱིར་བཏང་བྱས་ན་སོ་སོའི་ལུང་པའི་ནང་སྡོད་མ་ཐུབ་པའི་གནས་ཚུལ་ཞིག་བྱུང་བ་རེད། དོན་སྙིང་ང་རང་ཚོའི་མི་ཐོག་འདི་དཀའ་སྡུག་མྱོང་མཁན་གྱི་མི་ཐོག་གཅིག་ཆགས་པ་རེད། ཡིན་ན་ཡང་ཕྱོགས་གཅིག་ནས་བསམ་བློ་བཏང་ན། བོད་ཀྱི་ལོ་རྒྱུས་ནང་ལ་བྱུང་མ་མྱོང་བའི་དཀའ་ངལ་དང༌། མདོར་ན་བོད་མི་རིགས་ཆགས་འཇིག་གི་མཚམས་སུ་སྐྱེས་པའི་ང་ཚོའི་མི་རབས་འདིས་བྱས་རྗེས་ངེས་ཅན་ཞིག་བཞག་ཡོད།

རྒྱ་མིས་བོད་ལ་བཙན་འཛུལ་བྱས་ནས་ལོ་བཞི་བཅུ་ཞེ་གྲངས་ཀྱི་དུས་ཡུན་རིང་ལ་བོད་མི་རིགས་འཛམ་བུ་གླིང་འདིའི་སྒང་ནས་བརླག་མེད་པ་དང༌། བོད་མི་རིགས་འཛམ་བུ་གླིང་འདིའི་སྒང་ནས་ཡལ་མེད། དུས་ད་ལྟ་ཡང་འཛམ་བུ་གླིང་འདིའི་སྒང་ལ་རང་དབང་འཐབ་རྩོད་བྱེད་མཁན་ནང་གི་གལ་གནད་ཆེ་བ་ཞིག་ཆགས་ནས་བསྡད་ཡོད། མི་འབོར་མང་ཉུང་གི་ཆ་ནས་གལ་ཆེ་བ་མིན་ན་ཡང༌། ང་ཚོར་བདེན་པ་ཡོད་པ་དང༌། བདེན་པ་རྒྱུ་མཚན་དུ་བྱས་ནས་འཚེ་མེད་ཞི་བའི་ལམ་ལ་མཐའ་གཅིག་ཏུ་བསྐྱོད་དེ་རང་དབང་ལ་འཐབ་རྩོད་བྱེད་མཁན་གྱི་མི་རིགས་ཤིག་ཡིན་པར་བརྟེན་འཛམ་བུ་གླིང་འདིའི་སྒང་ལ་ལོ་རེ་ནས་ལོ་རེ་ང་ཚོར་དོ་སྣང་ཆེ་རུ་དང༌། ཤ་ཚ་དང༌། རྒྱབ་སྐྱོར་ཇེ་ཆེ་ནས་ཇེ་ཆེར་འགྲོ་བཞིན་པ་རེད། འདི་རྣམས་ང་རང་ཚོ་གཞིས་བྱེད་བོད་མི་ཚང་མས་དཀའ་ལས་བརྒྱབ་པའི་འབྲས་བུ་རེད།

ག༽ གཞིས་བྱེས་རྗེ་འབངས་དང་། བསྟན་འགྲོའི་ཞབས་འདེགས།

༸རྒྱལ་དབང་སྐུ་ཕྲེང་བཅུ་བཞི་པའི་མིང་ཐོགས་མཁན་གྱི་ཨ་མདོའི་ཕྲུ་གུ་གཅིག་དུས་ཚོད་དཀའ་ངལ་ཆེན་པོ་འདིའི་དུས་སྐབས་ལ་སྐྱེས། སོ་སོའི་ལས་དང་སྨོན་ལམ་གྱི་འབྲེལ་བ་ཡོད་པའི་བོད་མི་མང་དང་ཁ་བྲལ་ནས་བསྡད་དགོས་པ་ཞིག་ཆགས་པ་རེད། ཁྱེད་རང་ཚོས་ངོས་ལ་དགའ་ཞེན་བྱེད་ཀྱི་ཡོད་པ་དང༌། ངོས་ནས་ཀྱང་ཁྱེད་རང་ཚོར་ཆོས་དང༌། འཇིག་རྟེན་གང་གི་ཐོག་ནས་ཡིན་ན་ཡང་ཞབས་འདེགས་ཞུ་རྒྱུ་དང༌། ཕན་ཐོགས་བྱེད་བསམ་པ་ཡོད་ན་ཡང༌། ང་རང་ཚོའི་སྔོན་ལས་འཕྲལ་རྐྱེན་མང་པོ་ཞིག་གི་འོག་ནས་ང་ཚོ་ཡུལ་ཕྱོགས་ས་ཁད་འགྱངས་ནས་སྡོད་དགོས་པ་ཞིག་བྱུང་བ་ཐབས་སྐྱོ་པོ་ཡིན་ན་ཡང༌། བསམ་བློ་གཅིག་གཏོང་སྐབས། དུས་ཚོད་ཁག་པོ་འདི་འདྲ་ཞིག་གི་སྐབས་སུ་བོད་མི་རིགས་དང༌། བསྟན་པ་དང་འགྲོ་བའི་དོན་ལ་ཞབས་འདེགས་ཤིག་སྒྲུབ་ཐུབ་ན་སྡོད་སའི་ཉེ་འགྱངས་ལ་ཁྱད་པར་དེ་ཙམ་མེད། རྩ་བ་བོད་དོན་ལ་ཕན་པའི་ནུས་པ་གང་ལ་གང་འཚམ་ཐོན་གྱི་ཡོད་པར་བརྟེན་འགལ་བ་གང་ཡང་མི་འདུག ད་དུང་ཡང་ང་རང་ཚོ་ཚང་མས་སྔར་བཞིན་སེམས་ཤུགས་མ་ཆག་པར་ཧུར་ཐག་བྱེད་དགོས།

དེང་སང་འཛམ་གླིང་ལ་འགྱུར་བ་ཆེན་པོ་འགྲོ་གི་ཡོད། རང་དབང་དང༌། མང་གཙོ། བདེན་པ་ལ་སོགས་པའི་ནུས་པ་འཛམ་བུ་གླིང་འདིའི་སྒང་ལ་ཆེ་རུ་ཆེ་རུ་འགྲོ་བ་དང༌། གདུག་རྩུབ་དང༌། བཙན་དབང༌། མ་དྲང་པའི་གནས་ཚུལ་འདི་རིགས་འཛམ་བུ་གླིང་འདིའི་སྒང་ལ་རིམ་པས་ནུས་པ་ཆུང་དུ་འགྲོ་གི་ཡོད། དེང་སང་གི་རྒྱ་ནག་དེ་ལོ་ཉི་ཤུའི་གོང་དང་བསྡུར་ན་འགྱུར་བ་ཆེན་པོ་ཕྱིན་ཟིན་པ་རེད། ད་དུང་ཡང་འགྱུར་བ་འགྲོ་དང་འགྲོ་བཞིན་པ་རེད། ང་རང་ཚོ་བོད་པའི་ཐོག་ལ་ཆ་བཞག་ན། འཛམ་བུ་གླིང་འདིའི་སྒང་ལ་རྒྱལ་ཁབ་མང་པོ་ཞིག་དང༌། གྲོས་ཚོགས་ཁག རྒྱ་ཆེའི་མང་ཚོགས། འགྲོ་བ་མིའི་ཀུན་སྤྱོད་ཐོབ་ཐང་གི་གནད་དོན་ལ་སེམས་འཁུར་ཡོད་པའི་ཚོགས་པ་ཁག་སོགས་ནས་བོད་དོན་ལ་རྒྱབ་སྐྱོར་བྱེད་མཁན་དང༌། དོ་སྣང་བྱེད་མཁན་ལོ་རེ་བཞིན་ཇེ་མང་ནས་ཇེ་མང་དུ་འགྲོ་གི་ཡོད།

ང༽ བོད་ཀྱི་ཆོས་སྲིད་དང་། རྒྱ་རིགས་ཀྱི་དོན་གཉེར།

དེ་ནས་གལ་ཆེ་ཤོས་ཤིག་ལ་རྒྱ་རིགས་ནང་ནས་བོད་པའི་ཐོག་ལ་དོ་སྣང་བྱེད་མཁན་དང༌། བོད་པའི་གནས་ཚུལ་ཤེས་མཁན། བོད་པའི་ཆོས་དང༌། རིག་གཞུང་ཐོག་ལ་དོ་སྣང་བྱེད་མཁན་ཤུགས་ཆེ་རུ་འགྲོ་གི་འདུག དཔེར་ན། ཨ་མི་རི་ཀའི་ནང་དང༌། ཐའེ་ཝན། ཧོང་ཀོང༌། སིང་གྷ་པུར་ནང་ལ་ཡོད་པའི་རྒྱ་རིགས་མང་པོས་བོད་པའི་ཆོས་དང་རིག་གཞུང་གི་ཐོག་ལ་དོ་སྣང་ཆེན་པོ་བྱེད་ཀྱི་ཡོད་པར་བརྟེན། ཁ་སང་རྒྱ་རིགས་གཙོ་བོ་བྱས་ནས་ནང་ཆོས་བཤད་རྒྱུ་བྱུང༌། སྐབས་དེར་ཆོས་བཤད་རྣམས་དབྱིན་སྐད་མིན་པར་རྒྱ་སྐད་རང་ལ་བསྒྱུར་ནས་བཤད་པ་ཡིན། ད་དུང་དགུ་བཅུ་གོ་བདུན་ལོ་འདིའི་ནང་ཨ་མི་རི་ཀར་རྒྱ་རིགས་གཙོ་བོ་བྱས་ནས་ཆོས་འབྲེལ་ཁག་གཉིས་ཙམ་བྱེད་དགོས་པའི་རེ་འདུན་བྱེད་ཀྱི་འདུག དེང་སང་རྒྱ་མིའི་ནང་ཆོས་བྱེད་མཁན་གྱི་ནང་ནས་བོད་ཀྱི་ནང་ཆོས་ལ་ཟབ་ཅིང་རྒྱ་ཆེ་བའི་ལམ་གྱི་གནད་ཡོངས་རྫོགས་ཚང་བའི་ངོས་འཛིན་དང་འབྲེལ་བའི་ཐོག་ནས་དོ་སྣང་བྱེད་ཆེན་པོ་བྱེད་ཀྱི་འདུག

མདོ་དོན་རྒྱ་རིགས་ནང་ནས་བོད་ཀྱི་ཆོས་དང་རིག་གཞུང་ལ་དོ་སྣང་བྱེད་པ་དང་ཆབས་ཅིག ད་ལྟ་བོད་པའི་གནས་སྟངས་གང་འདྲ་ཞིག་ཆགས་ཡོད་མེད་སོགས་ཀྱི་ཐོག་ལ་དོ་སྣང་བྱེད་མཁན་དང༌། ཤ་ཚ་སེམས་འཁུར་བྱེད་མཁན་མང་དུ་འགྲོ་གི་ཡོད། ཕྱི་རྒྱལ་ཡུལ་ཁག་ནང་ཡོད་པའི་རྒྱ་རིགས་ཙམ་མིན་པར། རྒྱ་ནག་རང་གི་ནང་ནས་ཀྱང་གཟུར་གནས་རྒྱ་མི་མང་པོས་བོད་པའི་གནས་ཚུལ་ཐོག་ལ་དོ་སྣང་བྱེད་མཁན་དང༌། བོད་དོན་སྐོར་བསམ་འཆར་ཡི་གེ་བྲིས་མཁན་དངོས་སུ་ཐོན་ཡོད།

དགུ་བཅུ་གོ་བཞིའི་ལོ་དང༌། ཁ་སང་དགུ་བཅུ་གོ་དྲུག་གི་ཟླ་བ་དགུ་པའི་ཟླ་མཇུག་ལ་རྒྱ་མི་ཤེས་ཡོན་ཅན་དེ་འདྲས་བོད་པའི་གནས་ཚུལ་བྲིས་པ་བྱུང་སོང༌། གང་ལྟར་རྒྱ་རིགས་ནང་ནས་ཀྱང་བོད་དོན་ཐོག་དོ་སྣང་བྱེད་མཁན་ཤུགས་ཆེ་རུ་འགྲོ་གི་ཡོད། འགྱུར་བ་དེ་ལྟར་འགྲོ་བའི་རྒྱུ་རྐྱེན་གཙོ་བོ་ནི། བདེན་པ་ང་ཚོར་ཡོད་པ་དང༌། བོད་མི་མང་གི་སྙིང་སྟོབས་དང༌། སོ་སོའི་མི་རིགས་ཀྱི་ལྟ་བ་གཡོ་མེད་བརྟན་པོར་བསྡད་པ་ལས་བྱུང་བ་ཡིན། མདོར་ན་རྒྱ་མིའི་ཞི་དྲག་གི་ལས་བྱེད་མཐོ་རིམ་ནང་ཡོད་པའི་བོད་རིགས་དང༌། བཅིངས་བཀྲོལ་དམག་མིའི་ནང་ཡོད་པ། ལས་ཁུངས་དང༌། ལས་རིགས་འདྲ་མིན་ནང་ཡོད་པ། མི་མང་ཕལ་པའི་ནང་ཡོད་པའི་བོད་རིགས་ཡོངས་རྫོགས་ཆོས་དད་ཡོད་མེད་དང༌། མར་ཁེ་སིའི་རིང་ལུགས་ལ་མཐའ་གཅིག་ཏུ་མོས་པ་ཡོད་མེད། སོ་སོ་སྒེར་གྱི་ལྟ་བའི་འཁྱེར་སོ་གང་འདྲ་ཞིག་ཡོད་རུང༌། རང་ཉིད་བོད་པ་ཡིན་བསམས་པའི་བསམ་བློ་དེ་ཚང་མར་ཤུགས་ཆེན་པོ་ཡོད། དེ་འདྲའི་རྐྱེན་གྱིས་རྒྱ་རིགས་ཚོས་བོད་པ་གཅིག་ཡིན་ཕྱིན་བློས་བཀལ་རྒྱུ་ཁག་པོ་ཆགས་ཀྱི་ཡོད། བོད་མི་ཆེས་རེ་ཟུང་གི་གནས་ཚུལ་ནི་ཐ་དད་རེད། བོད་པ་སྤྱི་བྱིངས་ཚང་མ་སོ་སོའི་མི་རིགས་ཀྱི་ལྟ་བ་ཤུགས་ཆེན་པོ་ཡོད་པ་ཧ་ཅང་ཡག་པོ་རེད།

ཅ༽ གཉིས་ཕན་གྱི་དགོངས་གཞི་དང་། མིང་དོན་མཚུངས་པའི་རང་སྐྱོང་།

རྒྱ་ནག་གཞུང་གི་བར་སྐབས་ཀྱི་སྲིད་བྱུས་འཛིན་སྟངས་ལ་གཞིགས་ན། བོད་ཀྱི་ལུང་པའི་ནང་བོད་པ་ལས་རྒྱ་མི་མང་བ་ཆགས་ཐུབ་པའི་སྲིད་བྱུས་གཏིང་གི་ཡོད་པ་ལྟ་བུ་དང༌། དེ་སྔོན་རིག་གནས་གསར་བརྗེའི་སྐབས་ཀྱི་བྱེད་སྟངས་བསྐྱར་ལོག་ལྟ་བུའི་གདུག་རྩུབ་ཆེན་པོ་བྱེད་ཀྱི་ཡོད་པ་དང༌། ངོས་ཀྱི་ཐོག་ལ་རྣམ་འགྱུར་སྟོན་སྟངས་ཀྱང་རྒྱ་ནག་གཞུང་གིས་ཧ་ཅང་མཁྲེགས་པོ་བྱེད་ཀྱི་འདུག འོན་ཀྱང་ང་ཚོའི་ངོས་ནས་སྲིད་བྱུས་འཛིན་སྟངས་ནི་ད་ཕན་ལོ་བཅོ་བརྒྱད་ལྷག་ཙམ་རིང་མཐའ་གཅིག་ཏུ་འཚེ་མེད་ཞི་བའི་ལམ་དང༌། གཉིས་ཕན་དབུ་མའི་ཐབས་ལམ་ཞིག་བརྒྱུད་ནས་བོད་རྒྱའི་དཀའ་ངལ་སེལ་ཐུབ་པའི་ཐབས་ཤེས་བྱས་པ་ཡིན། ད་ལྟའི་ཆར་ཡང་དེ་ལ་འགྱུར་བ་གཏོང་དགོས་དོན་མི་འདུག

ང་ཚོར་ལོ་རྒྱུས་ཀྱི་ཐོག་ནས་རང་བཙན་གྱི་ཐོབ་ཐང་ཡོད་ན་ཡང༌། བསམ་བློ་རྒྱ་ཆེ་ས་ནས་བཏང་ན། ང་རང་ཚོའི་ལུང་པ་དངོས་པོ་ཡར་རྒྱས་མ་ཕྱིན་པའི་ལུང་པ་གཅིག་རེད། ལུང་པ་ཆེན་པོ་གཅིག་དང་མཉམ་དུ་བསྡད་ན། ང་ཚོ་ཁེ་ཕན་ཡོང་སྲིད་པ་རེད། ད་ལྟ་བོད་ནང་རང་སྐྱོང་གི་མིང་སྐམ་པོ་གཅིག་མ་གཏོགས་མེད་པ་འདི་ལྟར་མིན་པར། ཕྱི་སྲིད་ཀྱི་གནད་དོན་དང༌། འགན་སྲུང་གི་གནད་དོན་དེ་རྒྱ་ནག་གཞུང་གི་བྱེད་རྒྱུ་ལས། དེ་མིན་གྱི་ལས་རིགས་ཚང་མ་བོད་པ་རང་གིས་འགན་ཆ་ཚང་འཁྱེར་རྒྱུ། དེ་ཡང་ཆོལ་གསུམ་གཅིག་གྱུར་གྱི་རང་སྐྱོང་མི་དོན་མཚུངས་པ་ཞིག་ཡོང་རྒྱུར་ཐབས་ཤེས་འབད་རྩོལ་བྱེད་ཀྱི་ཡོད། དེ་འདྲའི་བསམ་ཚུལ་དེ་ཕྱི་ལོ་ཆིག་སྟོང་དགུ་བརྒྱ་བདུན་ཅུ་དོན་གསུམ་ལོ་ནང་བྱུང་བ་ཞིག་རེད། བདུན་ཅུ་དོན་དགུའི་ལོ་འགོར་རྒྱ་ནག་གཞུང་ནས་ཚུར་འབྲེལ་བ་བྱེད་སྐབས་ལམ་སེང་ང་ཚོས་དང་ལེན་བྱས་ཏེ། བདུན་ཅུ་དོན་དགུ་ནས་བརྒྱད་ཅུ་གྱ་བདུན་བར་དུ་འདི་ནས་སྐུ་ཚབ་ཚོགས་པ་ཁག་བཞི་ཙམ་རྒྱ་ནག་ལ་ཕྱིན་པ་དང༌། མི་གཞན་དག་བརྒྱུད་ནས་ཀྱང་སྐད་ཆ་སྔ་རྗེས་མང་པོ་བྱུང་ཡོད།

རྒྱ་ནག་གཞུང་ནས་བོད་ནང་རྒྱ་ཆེའི་མི་མང་རྣམས་ལ་དཀའ་ངལ་གང་ཡང་མེད། གུང་བྲན་ཏང་གི་འགོ་ཁྲིད་འོག་ལ་བདེ་སྐྱིད་ལྡན་པ་ཡོད། ཏཱ་ལའི་བླ་མ་ཚུར་ལོག་སྟངས་སྐོར་གྱི་བསམ་འཆར་ཡིན་ཞེས་དོན་ཚན་ལྔ་སྤྲད་བྱུང་བར། ང་ཚོས་རྒྱ་ནག་གཞུང་ལ་འབྲེལ་བ་བྱེད་དོན་ནི་བོད་རྒྱ་ཆེའི་མི་མང་གི་ཐོབ་ཐང་རྣམས་དང༌། བོད་ཀྱི་ཆོས་དང་རིག་གཞུང་ཉམས་པོ་སོར་ཆུད། མི་ཉམས་གོང་འཕེལ། ལུང་པ་ཡར་རྒྱས་བཏང་ནས་བོད་རྒྱ་ཆེའི་མི་མང་གི་འདོད་པ་ཁེངས་པ་ཞིག་ཡོང་ཐབས་ཆེད་ཡིན་པ་ལས། ཏཱ་ལའི་བླ་མ་སྒེར་གྱི་དོན་དག་གླེང་དགོས་དོན་གང་ཡང་མེད་ཅེས་བཤད་པ་ཡིན། ཧུའུ་ཡའོ་པང་གི་ཐོག་མའི་བསམ་བློ་གུ་ཡངས་པོ་ཡོད་པ་ལྟ་བུ་ཡང༌། དེ་རྗེས་ཀླད་པ་མཁྲེགས་པོ་ཚོའི་ཤུགས་རྐྱེན་འོག་ནས་དོན་ཕན་གང་ཡང་མ་བྱུང་བ་རེད། སྐད་ཆ་བཤད་པར་གྲུབ་འབྲས་མ་སོན་ན་ཡང༌། ངོས་ནས་ཁ་རོགས་སྡོད་ཐབས་མེད་གཤིས། བོད་རྒྱ་ཆེའི་མི་མང་གི་རང་དབང་ལྡན་པའི་གཏམ་བརྗོད་པ་ཡིན་ཞེས་ངོས་ནས་བོད་ཀྱི་གནས་ཚུལ་རྣམས་འཛམ་གླིང་ཐོག་ཤོད་ཀྱི་ཡོད།

ཆ༽ མི་བཟོད་པའི་ན་ཟུག་དང་། ཞི་བའི་གྲོས་འཆར།

བོད་ནང་གི་གནས་ཚུལ་ལ་མཚོན་ན། འདས་པའི་ལོ་བཅུ་བདུན་བཅོ་བརྒྱད་རིང་ལ་བོད་ནས་རྒྱ་གར་དུ་གཉེན་འཕྲད་ལ་ཡོང་མཁན་ཧ་ཅང་མང་པོ་བྱུང་ཡོད། གཉེན་འཕྲད་དུ་ཡོང་མཁན་གྱི་ཁོངས་སུ་ཚོང་པ་ཡོད་ལ། ཞིང་པ་དང་འབྲོག་པ། དབུལ་ཕོངས་དང་འབྱོར་ལྡན། མངའ་བདག་དང༌མངའ་ཚབ་ཡོད། ལས་རིགས་སྣ་ཚོགས་པའི་བཟོ་ལས་པ། རྒྱ་མིའི་ལས་ཁུངས་ནང་གི་ཞི་དྲག་གི་ལས་བྱེད་པ། གུང་བྲན་ཏང་མི་སོགས་ཡོད་ཅིང་། དེ་དག་ཕལ་མོ་ཆེས་ངོས་རང་ཐུག་འཕྲད་སྐབས་ངུ་མཁན་དང༌། སྡུག་སྐད་རྒྱག་མཁན་ཤ་སྟག་ལས་གྲ་འགྲིགས་པོ་ཡོད། སྐྱིད་པོ་ཡོད། ད་ཆ་ང་ཚོར་དཀའ་ངལ་གང་ཡང་མེད། བཙན་བྱོལ་ལ་ཡོད་མཁན་ཕར་ལོག་ཤོག་ཟེར་མཁན་སུ་གཅིག་ཀྱང་མི་འདུག

བོད་རྒྱ་ཆེའི་མི་མང་གི་བསམ་བློའི་ནང་ལ་མི་བཟོད་པའི་ན་ཟུག་དང༌། སྡུག་བསྔལ་ཡོད་པ་རྣམས་རྒྱ་མིའི་གོ་མཚོན་གྱི་འོག་ལ་ཁོག་ཏུ་མེ་འབར་ཡང༌། ཁ་ནས་དུ་བ་འདོན་མ་ནུས་པར་སྡོད་དགོས་པའི་གནས་ཚུལ་འདི་དག་འཛམ་གླིང་འདིའི་སྒང་ལ་གསལ་བཤད་བྱས་ནས་སྐད་རྒྱག་རྒྱུ་འདི་ངོས་ཀྱི་ལས་འགན་ཡིན་པར་བརྟེན། རྒྱ་མིས་བརྡ་ལན་བྱེད་མིན་ལ་མ་ལྟོས་པར། སྤྱི་ལོ་ ༡༩༨༧ ལོར་ཨ་མི་རི་ཀར་ཞི་བའི་དོན་ཚན་ལྔ་བཤད་པ་དང༌། ༡༩༨༨ ལོར་ཡོ་རོབ་གྲོས་ཚོགས་ནས་རྒྱ་བོད་འབྲེལ་བའི་སྐོར་གནས་ཚུལ་ཞིབ་གསལ་འཁོད་པའི་གྲོས་འཆར་བཏོན་པ་བཅས། གྲོས་འཆར་ཁག་གཉིས་པོ་དེ་འཛམ་གླིང་ཐོག་ཡོངས་གྲགས་བྱས་ནས་བཤད་པ་ཡིན། གྲོས་འཆར་ནང་འཁོད་པའི་དོན་ཚན་གཙོ་ཆེ་བ་ཚང་མ་རྒྱ་ནག་གཞུང་ལ་བཤད་ཚར་བ་ཤ་སྟག་རེད། གསལ་བསྒྲགས་དེ་གཉིས་བྱས་ཟིན་པའི་རྗེས་ལ་བོད་རིགས་ནང་ཁུངས་དང༌། བོད་པར་རྒྱབ་སྐྱོར་བྱེད་མཁན་འགའ་ཤས་ཀྱིས་ངོས་ནས་དབུ་མའི་ལམ་བཤད་པ་དེ་རིན་གོང་ལྟ་བུ་ཆུང་དྲགས་པ་རེད། བོད་ལ་རང་བཙན་གྱི་ཐོབ་ཐང་ཡོད་པ་དེ་རྩོད་དགོས་ཞེས་བསམ་འཆར་ཤོད་མཁན་བྱུང༌། ཡིན་ན་ཡང་ངོས་ཀྱི་བསམ་ཚུལ་འདིའི་ཐོག་ལ་འཛམ་བུ་གླིང་གི་ཕྱོགས་གང་ས་ནས་རྒྱབ་སྐྱོར་བྱེད་མཁན་མང་པོ་ཞིག་ཡོང་གི་འདུག

ཕལ་ཆེར་ལོ་བཞི་ལྔ་ཙམ་གྱི་གོང་དུ་བོད་ནང་གི་ས་ཁུལ་ཁ་ཤས་ལ་བོད་མིའི་ནང་ནས་༸རྒྱལ་བ་རིན་པོ་ཆེས་དབུ་མའི་ལམ་གྱི་གྲོས་འཆར་བཏོན་པ་འདིས་འགྲིག་གི་མི་འདུག རྒྱ་མིའི་ཉིན་རེ་ཉིན་རེའི་སྲིད་བྱུས་འཁྱེར་སྟངས་གདུག་རྩུབ་ཇེ་ཆེར་འགྲོ་གི་འདུག དབུ་མའི་ལམ་གྱི་གྲོས་འཆར་དེ་ནུས་ཤུགས་ཆུང་དྲགས་འདུག་ཅེས་འགའ་ཤས་སེམས་ཤུགས་ཆག་རྐྱེན་ཡོང་གི་ཡོད་ལུགས་གོ་ཐོས་བྱུང༌། མང་པོ་དེ་ཙམ་ཡིན་ཚོད་མི་འདུག གལ་ཏེ་དབུ་མའི་ལམ་གྱི་གྲོས་འཆར་དེས་བོད་མིའི་སེམས་ཤུགས་ཆག་རྐྱེན་ཡོང་གི་ཡོད་ན། དེ་ནི་ངོས་ནས་འགན་བློས་བཟོད་ཐབས་མེད་པར་བརྟེན། མ་ལན་མ་འགྱོད་པའི་ཆེད་དུ་མང་ཚོགས་ཀྱི་བསམ་ཚུལ་བསྡུ་རྒྱུ་བྱས་པ་ཡིན། དེ་ཡང་མང་ཚོགས་ནས་གདམ་ག་བྱེད་བདེའི་ཆེད་དུ་དོན་ཚན་དང་པོ་དང་། གཉིས་པ། གསུམ་པ་སོགས་ཇི་དགོས་གྲ་སྒྲིག་གིས་མང་ཚོགས་ལ་གསལ་བསྒྲགས་ལས་འགུལ་བྱས་ནས་ལོ་གཅིག་གཉིས་ཕྱིན་པ་རེད། ད་ཆ་རིང་མིན་ཟླ་བ་འདི་གའི་ཉི་ཤུའི་ནང་ལ་ཚོགས་འདུ་རྒྱས་པ་ཞིག་གི་ཐོག་ཏུ་གང་ཅིའི་གནས་ཚུལ་སྦྱངས་བཤད་གོ་བསྡུར་ནན་ཏན་བྱེད་རྒྱུའི་གོ་སྒྲིག་བྱེད་ཀྱི་ཡོད། བོད་ནང་ལ་ཡོངས་གྲགས་བྱས་ནས་བསམ་ཚུལ་བསྡུ་མ་ཐུབ་ཀྱང༌། བོད་ཀྱི་ས་ཁུལ་ཡས་མས་གང་ས་ནས་བསམ་ཚུལ་སྤྱི་ཡོངས་གང་འདྲ་ཞིག་ཡོང་གི་ཡོད་མེད་བསྡུ་ཐུབ་པའི་ཐབས་ཤེས་བྱེད་ཀྱི་ཡོད། ང་ཚོའི་བྱེད་ཕྱོགས་ཁྱེད་རང་ཚོར་ཤོད་རྒྱུའི་དོན་ཚན་གཅིག་འདི་ཡིན།

ཇ༽ ཆོས་སྲིད་ཀྱི་འགྲོ་ལུགས་དང་། རང་དབང་ལྡན་པའི་མང་གཙོ།

རྒྱ་མིས་ཏཱ་ལའི་བླ་མས་མཚོན་པས་བོད་པ་ཕྱི་རྒྱལ་ལ་ཡོད་པ་ཚོས་བོད་ཀྱི་སྤྱི་ཚོགས་རྙིང་པ་རོ་ལངས་རྒྱག་རྒྱུ་དང༌། ཞིང་བྲན་ལམ་ལུགས་བསྐྱར་གསོ་བྱེད་རྒྱུའི་ལས་འགུལ་བྱེད་ཀྱི་ཡོད་ལུགས་ཤོད་ཀྱི་ཡོད། ང་ཚོ་བཙན་བྱོལ་བ་ཚོས་ཕྱི་ལོ་ཆིག་སྟོང་དགུ་བརྒྱ་དྲུག་ཅུའི་ནང་ནས་མ་འོངས་པའི་བོད་འཛམ་གླིང་ཀུན་དང་མཐུན་པའི་མང་གཙོའི་ལམ་ལ་མཐའ་གཅིག་ཏུ་འགྲོ་རྒྱུ་གཏན་འཁེལ་ཟིན་ཅིང་། ང་ཚོ་བཙན་བྱོལ་ལ་སྡོད་རིང་ལའང་ང་ཚོའི་སྒྲིག་འཛུགས་དང༌། ལས་དོན་ཚང་མ་མང་གཙོའི་རང་བཞིན་ལྡན་པ་ཞིག་བྱེད་གཏན་འཁེལ་ཏེ་ཕྱི་ལོ་ ༡༩༦༣ ལོར་མ་འོངས་པའི་བོད་མང་གཙོའི་རྩ་ཁྲིམས་ཀྱི་ཟིན་བྲིས་གཏན་འབེབས་བྱས་པའི་ནང་བོད་མི་མང་གི་འཐུས་མི་གསུམ་གཉིས་ཀྱི་མང་མོས་ཐོག་ནས་ཏཱ་ལའི་བླ་མའི་དབང་ཆར་བསྒྱུར་བཅོས་གཏོང་རྒྱུ་རྩ་ཁྲིམས་ནང་ལ་བཀོད་ཡོད།

དོན་སྙིང་མ་འོངས་པའི་བོད་མཐའ་གཅིག་ཏུ་མང་གཙོའི་ལམ་ལ་འགྲོ་རྒྱུ་གཏན་འཁེལ་ཟིན་པ་དང༌། བཙན་བྱོལ་ལ་ཡོད་པའི་བོད་མིའི་སྒྲིག་འཛུགས་འདི་དག་ཀྱང་མང་གཙོའི་ལམ་ཐོག་འགྲོ་གི་ཡོད་པ་འཛམ་བུ་གླིང་ཡོངས་གྲགས་ཆགས་ཡོད། ད་དུང་མ་འོངས་པར་བོད་གཞིས་བྱེས་མཉམ་འཛོམས་བྱུང་བའི་མཚམས་ལ་༸རྒྱལ་བ་རིན་པོ་ཆེས་བོད་གཞུང་གི་འགོ་ཁྲིད་མི་བྱེད་རྒྱུ་ཡིག་ཐོག་ནས་ཐག་གཅོད་གཙང་མ་ཟིན་པ་འཛམ་གླིང་ཐོག་ཕྱི་གསལ་ནང་གསལ་རེད། གནས་ཚུལ་འདི་དག་ཁྱེད་རང་ཚོས་ཤེས་ཐུབ་པ་དང་སེམས་ལ་ངེས་པ་བྱེད་དགོས།

མ་འོངས་པར་བོད་རྒྱའི་གནས་ཚུལ་ཐག་ཆོད་བྱུང་རྗེས་བོད་ལུང་པ་མང་གཙོའི་ལམ་སྲོལ་དང་མཐུན་པར་བོད་མིས་རང་སྲིད་རང་སྐྱོང་བྱེད་དགོས། དེ་ལྟར་བྱེད་པ་ལ་བོད་མི་ཚོར་ཤེས་བྱ་ཡོན་ཏན་མེད་ན་སོ་སོའི་ལུང་པ་སོ་སོས་སྐྱོང་མི་ཐུབ། ཡོན་ཏན་མེད་ན་མང་གཙོ་མཚན་ཉིད་ཚང་བ་ཡོང་ཐབས་མེད། ནང་པ་སངས་རྒྱས་ཀྱི་ཆོས་ཉམས་ལེན་བྱེད་སྟངས་ལ་མཚོན་ན་ཡང་ཡོན་ཏན་མེད་ན་ནང་པའི་ཉམས་ལེན་ཡག་པོ་བྱེད་མི་ཐུབ། ནང་པའི་ཆོས་ཟབ་པ་དང༌། རྒྱ་ཆེ་བའི་ལྟ་བ་དང༌། སྤྱོད་པའི་རྣམ་གཞག་མང་པོ་ཞིག་ལ་སློབ་གཉེར་བྱས་ཏེ་སེམས་ལ་བཟོ་བཅོས་རྒྱག་དགོས་པ་ལས། སྐྱབས་སུ་མཆི་ཟེར་བ་དང༌། དད་པ་གཅིག་པུའི་ཐོག་ནས་སེམས་ལ་བཟོ་བཅོས་རྒྱག་མི་ཐུབ།

ང་ཚོས་མ་འོངས་པར་བོད་ཀྱི་ཆོས་སྲིད་ཀྱི་འགྲོ་སྟངས་རང་དབང་ལྡན་པའི་མང་གཙོ་ཡག་པོ་ཞིག་ཡོང་བའི་འབད་བརྩོན་བྱེད་ཀྱི་ཡོད་ཀྱང༌། མང་ཚོགས་ལ་ཤེས་བྱ་ཡོན་ཏན་མེད་ན་མང་གཙོ་དང༌། རང་སྐྱོང་མིང་དོན་མཚུངས་པ་ཡོང་རྒྱུ་ཁག་པོ་ཡིན། དཔེར་ན། རྒྱ་མིས་ཁ་སང་འདི་འདྲ་བཤད་འདུག བོད་པར་ཤེས་ཡོན་དང་ལས་ཀའི་འཇོན་ཐང་མེད་སྟབས་ང་ཚོ་རོགས་བྱེད་པར་ཡོང་བ་ཡིན་ཞེས་བཤད་འདུག་པར་བརྟེན། ལས་ཀ་གང་ཅིའི་ཐོག་ལའང་སོ་སོས་ལས་ཀ་ཆ་ཚང་བྱེད་ཐུབ་པ་ཞིག་དང༌། སོ་སོས་ཆ་ཚང་འགན་ཐེག་ཐུབ་པ་ཞིག་ངེས་པར་དུ་བྱེད་དགོས། གནས་སྐབས་དང་མཐར་ཐུག་གང་ལ་བལྟས་ཀྱང་ཤེས་བྱ་ཡོན་ཏན་ལ་དོན་གཉེར་བྱེད་རྒྱུ་ཤིན་ཏུ་གལ་ཆེན་པོ་ཡིན། མཚན་ཉིད་ཚང་བ་ཡོད་མིན་ལ་མ་ལྟོས་པའི་སློབ་གྲྭ་གང་ལ་གང་འཚམ་ཡོད་པ་ཚོའི་ནང་ལ་བོད་པ་ཚང་མས་ཕྲུ་གུ་སློབ་གྲྭར་གཏོང་རྒྱུར་དོ་གལ་ཆེན་པོ་བརྩི་དགོས། འཕྲལ་སེལ་རྒྱ་ཡིག་ལས་སློབ་ཀྱི་མེད་ན་ཡང༌། གང་ཡང་མ་ཤེས་པ་ལས་རྒྱ་ཡིག་ཤེས་པ་བྱུང་ན་ཁེ་ཕན་ཆེ་བ་ཡིན། དོན་སྙིང་ཕྲུ་གུའི་ཤེས་ཡོན་ཐོག་ལ་དོ་སྣང་བྱེད་རྒྱུ་ཧ་ཅང་གནད་འགག་ཆེན་པོ་རེད།

གཉིས་ནས་བོད་ནང་ལས་རིགས་འདྲ་མིན་ནང་ལ་ཡོད་པའི་བོད་རིགས་ཚོས་ཉིན་མ་གང་འཁྱོལ་དང༌། གླ་ཆ་ལེན་ཐུབ་ཙམ་བྱས་ནས་མ་བསྡད་པར། ལས་རིགས་གང་དང་གང་གི་ནང་ལ་ཡོད་པའི་ལས་རིགས་དེ་དང་དེའི་ཉམས་མྱོང་བསགས་ཏེ་གནས་ཚུལ་ཆ་ཚང་སོ་སོའི་ཁོག་ཏུ་ཆུབ་པ་དང༌། ལས་འགན་ཆ་ཚང་སོ་སོས་འཁྱེར་ཐུབ་པའི་བསམ་བློ་ངེས་པར་དུ་གཏོང་དགོས།

ཉ༽ ཁོར་ཡུག་སྲུང་སྐྱོབ་དང་། རི་ཀླུང་རྩ་ཚིག

བོད་ལ་ཁོར་ཡུག་སྲུང་སྐྱོབ་བྱ་རྒྱུ་གནད་འགག་ཆེན་པོ་འདུག སྔ་མོ་ཡིན་ན་བོད་ལ་མཁའ་རླུང་གཙང་མ་དང་། ས་མཐོ་པོ། མི་གྲངས་ཉུང་ཉུང༌སོགས་ཀྱི་ཐོག་ནས་ཁོར་ཡུག་སྲུང་སྐྱོབ་ལ་དམིགས་བསལ་དོ་སྣང་བྱེད་དགོས་དོན་མ་བྱུང་བ་དང༌། གཙང་སྦྲ་འཕྲོད་བསྟེན་དེ་ཙམ་མེད་ཀྱང་འགྲིགས་འགྲོ་གི་ཡོད། དེང་སང་བོད་ལ་མི་མང་དུ་ཕྱིན་པ་དང་། འཕྲུལ་འཁོར་གྱི་རིགས་མང་དུ་ཕྱིན། གཏེར་ཁ་བསྔོགས་འདོན་དང༌། ཤིང་ནགས་གཅོད་བྲེགས་ཚོད་མེད་ཀྱིས་བོད་ལུང་པའི་སྣོད་བཅུད་གང་ཅིར་ཉམས་ཆག་ཆེན་པོ་འགྲོ་གི་ཡོད་པར་བརྟེན། བོད་པ་ཚོས་ཁོར་ཡུག་སྲུང་སྐྱོབ་ཐོག་ལ་དམིགས་བསལ་དོ་སྣང་བྱེད་དགོས།

བོད་པ་བཙན་བྱོལ་བར་ཆ་བཞག་ན་ཡང༌། སྔོན་ཆད་ཁོར་ཡུག་སྲུང་སྐྱོབ་སྐོར་དོ་སྣང་མེད་པ་དང༌། གནད་དོན་ཤེས་ཀྱི་མེད། ད་ཆ་གཞི་ནས་འཛམ་གླིང་ཕྱི་ནང་ས་ཕྱོགས་གང་ཅིའི་གནས་ཚུལ་མཐོང་བའི་རྗེས་སུ། ང་ཚོ་བོད་པ་རང་ཉིད་སྡོད་སའི་ས་ཁུལ་ཚང་མར་ཁོར་ཡུག་སྲུང་སྐྱོབ་ལ་དོ་སྣང་འབད་བརྩོན་གང་ཡོང་ཅི་ཡོང་བྱེད་ཀྱི་ཡོད། དེ་སྔ་བོད་ལ་གཞུང་ཐོག་ནས་རི་རྒྱ་ཀླུང་རྒྱ་བསྡམས་ཏེ་རི་ཀླུང་སྐམ་གཤེར་ལ་གནས་པ་བདག་པོས་མ་བཟུང་བའི་སྲོག་ཆགས་གསོད་མི་ཆོག་པའི་ཁྲིམས་སྲོལ་ཡོད། དེང་སང་དེ་ལྟར་མེད་ན་ཡང་མི་མང་སྒེར་སོ་སོའི་ངོས་ནས་བྱ་དང་རི་དྭགས་གསོད་པ་དེ་རིགས་བྱེད་རྒྱུ་མི་འདུག ཁོར་ཡུག་སྲུང་སྐྱོབ་ཐོག་ལ་རང་བཞིན་གྱི་དོ་སྣང་གསར་པ་བྱེད་དགོས་པ་དེ་རིགས་གལ་ཆེན་པོ་འདུག

ཏ༽ ཆོལ་གསུམ་གཅིག་སྒྲིལ་དང་། ཆོས་སྲིད་ཀྱི་རྩ་དོན།

ཁྱེད་རང་ཚོར་ངོས་ནས་དོ་གལ་ཆེན་པོ་བྱས་ནས་ཤོད་རྒྱུ་གཅིག་ལ། དེང་སང་མདོ་སྟོད་སྨད་ས་ཁུལ་ཁ་ཤས་ལ་འབྲོག་པའི་ས་ཆ་དང༌། རྩྭ་ཁའི་དོན་དག་ལ་ཡུལ་ཚོ་ཤོག་སྒྲིལ་གྱིས་འཁྲུག་པ་རྒྱག་པ་དང༌། ཁ་ཤས་ཀྱིས་མེ་མདའ་བེད་སྤྱོད་བྱེད་ཀྱི་ཡོད་ལུགས་ཟེར་གྱི་འདུག བྱ་སྤྱོད་དེ་རིགས་ཡག་པོ་གཏན་ནས་མིན། བོད་ཀྱི་སྣོད་བཅུད་ཡོངས་རྫོགས་རྒྱ་མིས་འཕྲོག་པའི་གནད་དོན་ཆེ་ས་དེ་དག་མ་མཐོང༌ཞིང་། ཆུང་ས་རྩྭ་ཆུ་ཁའི་དོན་དག་ཆུང་ངུ་ཞིག་ལ་བོད་མི་ནང་ཁུལ་སྡེ་ཤོག་ཕན་ཚུན་འཁྲུག་པ་རྒྱག་པ་དང་། འཐེན་འཁྱེར་བྱས་ན་ཤིན་ཏུ་ནོར་འཁྲུལ་གྱི་བྱ་བ་ཡིན་པས་འདི་ལྟར་ནམ་ཡང་བྱེད་མི་རུང༌། ཁྱེད་རང་ཚོ་ཨ་མདོའི་ལུང་པ་ནས་སླེབས་པ་ཚོས་གོ་སོང་ངམ། གཟབ་གཟབ་བྱེད་དགོས། ༸རྒྱལ་བ་རིན་པོ་ཆེས་དེ་འདྲ་བ་རྩ་བ་ནས་མ་བྱེད་ཅེས་ནན་པོ་བྱས་ནས་བརྗོད་ཀྱི་འདུག་ཅེས་ཁྱེད་རང་ཚོས་བཤད་དགོས། བྱ་སྤྱོད་དེ་དག་ཤིན་ཏུ་ཐབས་སྐྱོ་པོ་རེད།

དེ་ནས་ང་རང་ཚོ་ཆོས་ལུགས་ཕན་ཚུན་དང༌། ལུང་ཚན་ཕན་ཚུན་འཐེན་འཁྱེར་བྱེད་མི་རུང༌། སྔོན་མ་ཆོས་ལུགས་ཐོག་དང༌། ཆོལ་ཁའི་ཐོག་ནས་ཕན་ཚུན་ཤོད་རེས་གཏོང་རྒྱུ་ཕྲན་བུ་ཡོང་གི་ཡོད་ཀྱང༌། བར་སྐབས་ཚང་མས་དཀའ་ངལ་ཁྱུ་གཅིག་མུ་གཅིག་ཏུ་མྱངས་པར་བརྟེན། ནང་ཁུལ་མཐུན་སྒྲིལ་ཆེ་རུ་ཕྱིན་ཡོད། ཆོལ་ཁ་གསུམ་གྱི་མི་ཚང་མ་བོད་གངས་ཅན་པ་གཅིག་གྱུར་ཡིན་བསམས་པའི་འདུ་ཤེས་དང༌། ང་ཚོ་ཚང་མ་སྤྱན་རས་གཟིགས་ཀྱི་གདུལ་བྱ། མ་ཎི་བགྲང་མཁན། རྩམ་པ་ཟ་མཁན་གཅིག་གྱུར་ཡིན་བསམ་པ་ཚང་མའི་བསམ་བློའི་ནང་ཡོད་པ་དེ་རྩ་བ་ཆེན་པོ་རེད།

ང་ཚོ་བཙན་བྱོལ་ལ་ཡོད་མཁན་ཚོར་ཆ་མཚོན་ན་ཡང༌། སྤྱི་ལོ་ ༡༩༥༩ ཟླ་བ་ ༤ པའི་ནང་རྒྱ་གར་ས་མཚམས་ལ་བོད་པ་བཙན་བྱོལ་བ་འབྱོར་བའི་ཉིན་མོ་དེ་ནས་བཟུང་ང་རང་ཚོ་བོད་པ་ཡོངས་རྫོགས་དབྱིན་ཇིའི་མིང་ཚིག་ཀྲི་སྦད་ཀྲིན་ (Tibetan) ཟེར་བ་དང༌། བོད་པ་ཞེས་པའི་མིང་ཚིག་དེའི་འོག་ལ་ཨ་མདོ་དང་། ཁམས་པ། མངའ་རིས། དབུས་གཙང་སྟོད་སྨད་ལུང་ཚན་གྱི་དབྱེ་བ་མེད་པར་བོད་རིགས་ཚང་མ་སྐྱིད་སྡུག་གཅིག་གྱུར་བྱས་ནས་བསྡད་པ་རེད། འདི་ནི་ང་ཚོའི་སྲིད་བྱུས་ཀྱི་རྩ་བ་དེ་རེད། མ་འོངས་པ་ལ་ཡང༌ང་རང་ཚོ་ཆོལ་ཁ་གསུམ་གྱི་བོད་རིགས་ཡོངས་སུ་རྫོགས་པ་སྐྱིད་སྡུག་ལེགས་ཉེས་ཅི་འདྲ་ཞིག་བྱུང་ན་ཡང་ང་རང་ཚོ་ཚང་མ་གཅིག་གྱུར་དུ་སྡོད་དགོས་པ་ཤིན་ཏུ་གལ་ཆེན་པོ་རེད། ཆོལ་ཁ་གསུམ་ཆིག་སྒྲིལ་བྱེད་པ་འདི་མི་ལ་ཁ་གཏད་གཅོག་རྒྱུའི་དོན་དུ་རྩ་བ་ཉིད་ནས་མ་རེད།

ཤར་ཕྱོགས་སུ་རྒྱ་མི་དང༌། ལྷོ་ཕྱོགས་སུ་རྒྱ་གར་གཉིས་མ་འོངས་པར་ཡང་སྔར་བཞིན་ཁྱིམ་མཚེས་བྱས་ནས་སྡོད་དགོས། རྒྱ་མི་ཡང་མིའི་རིགས་གཅིག་གྱུར་ཡིན་པར་བརྟེན། བདེ་སྐྱིད་རྒྱ་མི་ལ་ཡང་དགོས་པ་རེད། བོད་པ་ལ་ཡང་དགོས་པ་རེད། ང་ཚོ་ཆོལ་གསུམ་ཆིག་སྒྲིལ་བྱས་ན་བོད་ལུང་པ་ཡར་རྒྱས་གཏོང་རྒྱུར་ནུས་པ་ཐོན་པས་མ་ཚད། རྒྱལ་བའི་བསྟན་པ་ལ་ཡང་ཕན་ཐོགས་ཆེན་པོ་ཡོད། དཔེར་ན། དེ་སྔ་གདན་ས་སེ་འབྲས་དགའ་གསུམ་དང༌། དེ་བཞིན་ས་སྐྱ། རྙིང་མ། བཀའ་བརྒྱུད། མདོར་ན། གཡུང་དྲུང་བོན་དང་བཅས་པའི་དགོན་ཁག་ཚོར་སློབ་གཉེར་བ་མང་ཆེ་བ་མདོ་སྟོད་སྨད་ས་ཁུལ་ནས་ཡོང་གི་ཡོད། སྔོན་ཆད་བོད་ཆོལ་ཁ་གསུམ་གྱི་ས་ཁུལ་ཡོངས་སུ་རྫོགས་པ་གཅིག་གྱུར་བྱས་ནས་བསྡད་པའི་ལག་རྗེས་ལ་སངས་རྒྱས་ཀྱི་བསྟན་པ་སྤུས་དག་པོ་འདི་ལོ་སྟོང་ཕྲག་གི་རིང་ལ་ཉམས་མེད་འཛིན་སྐྱོང་བྱེད་ཐུབ་པ་རེད། ཡུལ་སྡེ་ཕན་ཚུན་འབྲེལ་མེད་ཐ་དད་ཕྱིན་ན་འདི་ལྟར་སྡོད་ཐུབ་རྒྱུ་ཤིན་ཏུ་ཁག་པོ་ཡིན། དེར་བརྟེན་ཆོས་སྲིད་གང་གི་ཆ་ནས་ཀྱང་ཆོལ་ཁ་གསུམ་གྱི་བོད་པ་ཡོངས་སུ་རྫོགས་པ་རྡོག་ལ་བསྒྲིལ་པོ་དང༌། ཆིག་སྒྲིལ་ཕྱར་བ་གྲུ་འདེགས་བྱེད་རྒྱུ་ཤིན་ཏུ་གལ་ཆེན་པོ་ཡིན། ཆེ་སའི་ཁེ་ཕན་ལ་བསམ་ཤེས་མེད་པར་ཆོས་བརྒྱུད་དང༌། ལུང་ཚན་ཕན་ཚུན་དབར་ང་ཚོ་དང༌། ཁོང་ཚོ་ཞེས་ཟེར་བ་ནི་གཏི་ཐུག་དང༌། མིག་རྒྱང་ཐུང་ཐུང་གི་བྱེད་སྟངས་ཡིན་པས་འདི་རིགས་ནམ་ཡང་བྱེད་མི་རུང༌།

ཐ༽ ཆོས་ལུགས་མཐུན་ལམ་དང་། རིས་མེད་ཀྱི་ཉམས་བཞེས།

ཆོས་ཀྱི་ཐོག་ནས་བཤད་ན། སྔ་དུས་རྒྱ་རིགས་ནང་སངས་རྒྱས་པའི་ཆོས་ལ་དོ་སྣང་བྱེད་མཁན་མང་པོ་བྱུང་ཡོད་པ་དང༌། དེང་སང་གཞི་ནས་དེ་འདྲ་མང་པོ་ཞིག་ཡོང་གི་ཡོད། བོད་རང་དབང་ཡག་པོ་ཞིག་བྱུང་བའི་མཚམས་སུ་ངོས་ཀྱི་ངོས་ནས་རྒྱ་ནག་གི་མི་མང་ལ་ནང་པ་སངས་རྒྱས་པའི་ཆོས་ཀྱི་ཐོག་ནས་ཞབས་འདེགས་གང་ཐུབ་ལྷག་བསམ་རྣམ་དག་གིས་སྒྲུབ་བསམ་པ་ཡོད། ང་ཚོས་སེམས་ཅན་ཐམས་ཅད་བདག་གི་མགྲོན་དུ་གཉེར་ཞེས་ཟེར་གྱི་ཡོད་པ་ལྟར། བོད་པ་གཅིག་པུའི་བསམ་བློ་གཏོང་ཐབས་མེད། ཆེ་ས་ནས་སྲིད་པ་གསུམ་གྱི་སེམས་ཅན་ཐམས་ཅད་ལ་ལམ་སེང་ནུས་པ་མ་འདང་ན་ཡང༌། འཛམ་བུ་གླིང་འདིའི་སྒང་གི་སེམས་ཅན་སྤྱི་དང༌། ལྷག་པར་སོ་སོའི་ཁྱིམ་མཚེས་ཀྱི་མི་རྣམས་ལ་བསམ་བློ་གཏོང་དགོས་པ་ཞིག་རེད།

ཆོས་ཕྱོགས་ནས་བཤད་ན། རྒྱ་མི་རིགས་ལ་མཐའ་གཅིག་ཏུ་ཕན་བདེ་བསྒྲུབ་དགོས་པ་ལས། གནག་སེམས་གནོད་སེམས་བྱེད་ཡུལ་རྩ་བ་ཉིད་ནས་མིན། དེ་བཞིན་དུ་ང་རང་ཚོ་བོད་རིགས་ནང་ཁུལ་ས་དགེ་བཀའ་རྙིང་སྨོས་ཅི། བོན་དང་བཅས་པ་ཕན་ཚུན་མཐུན་འབྲེལ་བྱེད་དགོས། བོན་ལ་མཚོན་ན། སྔ་དུས་ཀྱི་བོན་དང་མི་འདྲ་བར་འགྱུར་བ་མང་པོ་ཕྱིན་ཡོད། དེང་སང་བོན་ནང་ཕར་ཕྱིན་དང༌། དབུ་མ། འདུལ་བ། ཚད་མ་ལ་སོགས་པ་རྒྱ་གར་གྱི་མཁས་པས་མཛད་པའི་གཞུང་དེ་རིགས་མིང་ཅུང་མི་འདྲ་བ་དང༌། ཚིག་སྦྱོར་ཕྲན་བུ་མི་འདྲ་བ་ཙམ་ལས་དེ་དག་ཆ་ཚང་ཡོད།

གང་ཟག་གཅིག་གིས་ས་དགེ་བཀའ་རྙིང་རིས་སུ་མ་ཆད་པའི་བཤད་པ་དང༌། སྒྲུབ་པའི་ཉམས་ལེན་བྱེད་ཐུབ་པ་བྱུང་ན་ཡག་པོ་རེད་བསམ་སྟེ་ང་རང་གིས་གང་ཐུབ་ཉམས་ལེན་འདྲ་བྱས། གཞན་དག་ལ་ཡང་དེ་བཞིན་བཤད། ས་དགེ་བཀའ་རྙིང་གི་བླ་མ་དགེ་བཤེས་རྣམས་ལའང་དེ་བཞིན་འབོད་སྐུལ་ཞུ་གི་ཡོད། རང་ཉིད་མཐོང་རྒྱ་ཐོས་རྒྱ་ཆུང་དྲགས་པའི་དབང་གིས་སོ་སོའི་ཆོས་བརྒྱུད་དེ་ལས། ཆོས་བརྒྱུད་གཞན་དག་ལ་འཕྱ་སྨོད་ཀྱི་བསམ་ཚུལ་ཐོན་ན། དེས་སྤྱི་ཚོགས་ནང་འཐེན་འཁྱེར་དང༌། མཐོང་ཕྱོགས་ཀྱི་སྐྱོན་ཆ་ཡོང་གི་ཡོད་པས་འདི་རིགས་ལ་ཚང་མས་དོ་སྣང་བྱེད་དགོས། གང་ལྟར་ཆོས་ལུགས་ཕན་ཚུན་མཐུན་པོ་བྱེད་རྒྱུ་གལ་ཆེན་པོ་རེད།

ད༽ ཁ་ཚ་དགོས་གཏུགས་དང་། སྐབས་བབ་ཀྱི་ལས་འགན།

ད་ཕན་བོད་ནང་ལ་གྲྭ་བཙུན་གཙོ་བོར་གྱུར་པའི་བོད་མི་མང་པོས་སོ་སོའི་ལུས་སྲོག་བློས་བཏང་གིས་བོད་སྤྱི་པའི་དོན་དག་ལ་སྐད་འབོད་བྱེད་མཁན་རབ་དང་རིམ་པ་བྱུང་ཡོད། དངོས་གནས་དྲང་གནས་སེམས་ཤུགས་ཧ་ལས་པ་རེད། སྐད་འབོད་བྱས་པ་གཅིག་པུས་དེ་ཙམ་ནུས་པ་ཐོན་རྒྱུ་ཁག་པོ་རེད། ལྷག་བསམ་དང་སྙིང་སྟོབས་ཅན་གྱི་མི་གཅིག་རྫོགས་པ་དང༌། མི་གཅིག་ནད་གཅོང་བཟོས་པ་ཡིན་རུང་ཤིན་ཏུ་ཕངས་པོ་ཡིན་པས་ཐབས་ལ་མཁས་པོ་བྱེད་དགོས། ད་ལྟ་ཁ་ཚ་དགོས་གཏུགས་ཆེ་བ་ནི་གྲྭ་པ་ཚོ་ཡིན་ཡང་རུང༌། བཙུན་མ་ཡིན་ཡང་རུང༌། སློབ་གྲྭར་འགྲོ་མཁན་ཚོ་ཡིན་ཡང་རུང༌། ལས་བྱེད་པ་དང༌། དེ་མིན་སྤྱིར་བཏང་སྤྱི་ཚོགས་ནང་གི་མི་ཚང་མས་རང་རང་སོ་སོའི་ཆོས་དང་རིག་གཞུང༌། ཆབ་སྲིད། ཤེས་ཡོན་ཐོག་ལ་སློབ་སྦྱོང་བྱ་རྒྱུ་འདི་དག་སོ་སོར་སྐབས་སུ་བབས་པའི་བགོ་སྐལ་ཡིན་བསམ་པའི་ཐོག་ནས་དོ་སྣང་ཡག་པོ་བྱེད་དགོས། ནམ་རྒྱུན་ཆང་འཐུང༌། ཤོ་སྦག་ལ་མགོ་གཡེངས་ཏེ་མི་ཚེ་ཉིན་མ་གཅིག་ཀྱང་ཆུད་ཟོས་མ་སོང་བ་བྱེད་དགོས། གཟུགས་པོའི་འཕྲོད་བསྟེན་ལ་གནོད་པ་ཤེས་བཞིན་ཏུ་ཐ་མག་དང༌། སྣ་ཐག་འཐེན་པ། ཨ་རག་འཐུང་བ་དེ་འདྲ་མ་བྱེད། དེང་སང་འཛམ་བུ་གླིང་འདིའི་སྒང་ལ་ཐ་མག་གི་ཉེས་དམིགས་མང་པོ་ཤོད་ཀྱི་འདུག སྤྱི་ཟླ་དང་པོའི་ཚེས་ཉི་ཤུ་དྲུག་ནས་ལྡི་ལིར་གཞུང་གི་ལས་ཁུངས་ཁག་དང༌། སློབ་གྲྭ་ཁག དེ་མིན་སྡེ་ཚན་ཁག་ལ་ཐ་མག་བཀའ་སྡོམ་གྱི་ལས་འགུལ་བྱེད་ཀྱི་ཡོད་ཚོད་འདུག ང་རང་ཚོ་བོད་པའི་སྲོག་རྩ་བ་ཆེན་པོ་ཡིན། བོད་པ་གཅིག་ནད་གཅོང་ཆགས་པ་དང༌། དུས་མ་ཡིན་པར་འཆི་སྐྱོན་བྱུང་ན་ཧ་ཅང་ཕངས་པོ་ཡིན་པས་ཚང་མས་རང་དོན་རང་གཅེས་ཀྱིས་འཕྲོད་བསྟེན་ཐོག་ཡིད་གཟབ་བྱེད་དགོས།

ན༽ སྦྲང་དཀར་རྩམ་པ་དང་། བོད་མིའི་ལྟ་སྤྱོད།

ཐུབ་ན་ཤ་ཟ་རྒྱུ་ཡང་ཉུང་ཙམ་བྱེད་ཐུབ་ན་ཡག་པོ་རེད། ངོས་ནས་གོ་ཐོས་ལ་དེང་སང་བོད་པའི་ནང་ལ་ཉ་ཤ་དང༌། སྦྲུལ་གྱི་ཤ་ཟ་མཁན་ཡོད་པ་དང༌། རྒྱ་མིས་རྒྱ་ནག་ནས་དབོར་བའི་རྒྱ་མཚོའི་ནང་གི་འབུ་སྲིན་གྱི་ལྟོ་ཟས་ལ་བོད་པ་ཁ་ཤས་ཀྱིས་དགའ་པོ་བྱེད་ལུགས་ཟེར་གྱི་འདུག དེ་དག་མི་དགོས་པ་ཞིག་རེད། སྔ་ལོ་ངོས་ལ་རྒྱ་གར་ནས་བོད་ནང་གཉེན་འཕྲད་དུ་འགྲོ་མཁན་མི་གཅིག་དང་སྐད་ཆ་ལྷོད་ལྷོད་བྱུང༌། མི་དེས་གནས་ཚང་བོད་པ་ངོ་ཤེས་པ་ཞིག་གི་ས་ལ་བསྡད་པ་དང༌། སྔ་དྲོའི་ལྟོ་ཆས་འབྲས་དང༌། ཀྲིང་མོག་དང༌། དེ་མཉམ་དུ་ཚལ་ཟས་པ་ཡིན་ཟེར། རྩམ་པ་མི་འདུག་གམ་ཞེས་དྲིས་པར། རྩམ་པ་མི་འདུག་ཟེར། ངོས་རང་ཡ་མཚན་སྐྱེས་བྱུང༌།

དེའི་མཇུག་ཏུ་བོད་ནས་ཡོང་མཁན་ཡོ་རོབ་པའི་མི་ཞིག་དང་སྐད་ཆ་བྱུང༌། མི་དེས་ཀྱང་དེང་སང་ལྷ་སར་བོད་པས་ཞོགས་ཇར་སྤགས་ཟ་གི་མི་འདུག་ཟེར། སྤགས་ཟ་འདོད་མེད་པ་མིན་ཡང༌། རྩམ་པ་རྙིང་པ་ལས་རྩམ་པ་གསར་པ་རག་གི་མི་འདུག་ཟེར་བྱུང༌། ཁྱེད་རང་ཚོས་ཤེས་ཀྱི་རེད་པ། ལྷ་སར་རྩམ་པ་དཀོན་པོ་རེད་དམ། ལྷ་སར་རྩམ་པ་དཀོན་པོ་ཡོད་ན་ཧ་ཅང་ཐབས་སྐྱོ་པོ་རེད། ཡང་རྩམ་པ་ཡོད་བཞིན་དུ་སྤགས་མ་བཟས་པར། ཚལ་འབྲས་ཟས་ན་བྱབ་ཆུང་རེད། ལྟོ་ཆས་ཀྱི་བཅུད་ལ་ཉམས་ཞིབ་བྱེད་མཁན་འགའ་ཞིག་གིས་བོད་པའི་རྩམ་པ་དེ་བཅུད་ཆེན་པོ་རེད་ཟེར་གྱི་འདུག སོ་སོའི་ལུང་པའི་ཐོན་སྐྱེས་ཡིན་པ། ཟ་བདེ་པོ། འཁྱེར་བདེ་པོ། བཅུད་ཡོད་པ་དེ་འདྲའི་རྩམ་པ་ཟ་རྒྱུ་བོད་པའི་གོམས་གཤིས་རེད། བོད་པའི་གཟུགས་པོར་རང་བཞིན་གྱིས་འཕྲོད་པོ་ཡོད་པ་དེ་ཡག་པོ་རེད། སྤགས་ཟ་དུས་ཕུན་སུམ་ཚོགས་པའི་ཡན་ལག་ལ་ཚལ་གཞན་དག་ཟས་ན་འགྲིགས་པ་རེད། བོད་པ་རང་གི་གོམས་གཤིས་ལ་སྔ་དྲོ་ཞོགས་ཇ་བཏང་བ་ནས་བཟུང་ཉིན་རེའི་ལྟོ་ཆས་ཟ་སྟངས། ཉིན་རེའི་ལས་ཀ་བྱེད་སྟངས། བསམ་བློ་གཏོང་སྟངས་བཅས་མི་འདྲ་བ་ཞིག་ཡོད་པ་དེ་དག་ལ་དོ་སྣང་མ་བྱས་པར། བོད་པའི་སྐད་ཆ་ཡང་རྒྱ་སྐད་ཐོག་བཤད། གོས་ཀྱང་རྒྱ་ཆས་གྱོན། ཞོགས་ཇར་རྒྱ་མི་ནང་བཞིན་བྱས་ནས་ཀྲིང་མོག་དང༌། ཚལ། འབྲས་ཤ་སྟག་བཟས། འབྲས་ཐུག་སླ་པོ་ཚ་མེད་པ་དེ་བཏུང༌། དེ་འདྲ་བྱས་ན་ག་ལེར་གོམས་གཤིས་ཆ་ཚང་རྒྱ་མི་དང་ཁྱད་མེད་ཆགས། གང་འཚམ་ནས་བསམ་བློ་གཏོང་སྟངས་དེ་ཡང་རྒྱ་མི་ནང་བཞིན་ཆགས་ན་ཡག་པོ་མེད། རྒྱ་མིའི་གོམས་གཤིས་ནང་ལ་ཡ་རབས་སྤྱོད་བཟང་ཡག་པོ་ཡོད་ན་ཁྱད་པར་དེ་ཙམ་མེད་ཀྱང༌། དེ་ལྟར་མེད་སྟབས་དེང་སང་རྒྱ་མིའི་ནང་ལ་དཀའ་ངལ་མང་པོ་འཕྲད་ཀྱི་ཡོད།

པ༽ ལྐོག་ཟ་རུལ་སུངས་དང་། མ་རབས་སྤྱོད་ཀྱི་བྱ་སྤྱོད།

ངོས་ནས་རྟག་པར་བཤད་མུས་ལྟར། བོད་ཀྱི་ཆོས་དང་རིག་གཞུང་ཉམས་པ་སོར་ཆུད། མི་ཉམས་གོང་འཕེལ་སྲུང་སྐྱོབ་ཐུབ་ན། རྒྱ་མི་ས་ཡ་མང་པོར་ང་ཚོས་ཞབས་འདེགས་བསྒྲུབ་ཐུབ་ལ། ཕན་ཐོགས་ཀྱང་བྱེད་ཐུབ། གུང་བྲན་ཏང་གིས་བསམ་བློའི་འགྲོ་སྟངས་ཐོག་ལ་ལོ་ནས་ལོ་བསྟུད་དེ་བསླབ་བྱ་བརྒྱབ་པ་དེས་སེམས་ལ་གཡོ་འགུལ་མ་ཐེབས་པར་ཏང་གི་སྲིད་བྱུས་ཕྲན་བུའི་གུ་ཡངས་སུ་ཕྱིན་མ་ཐག་ལུང་པའི་ནང་ནག་ཚོང་དང༌། སྨད་ཚོང་ལ་སོགས་པ་ཚུལ་མིན་གྱི་བྱ་སྤྱོད་མང་པོ་དར་འཕེལ་བྱུང་བ་དང་། གཞུང་གི་དཔོན་རིགས་མཐོ་དམའ་བར་གསུམ་གྱི་ནང་དུ་ལྐོག་ཟ་རུལ་སུངས་ཀྱི་ལག་ལེན་དར་བ་དེ་དག་ཡག་པོ་གང་ཡང་མིན།

ཧུའུ་ཡའོ་ཕང་གི་དུས་སྐབས་ལ་བོད་རིགས་ཀྱི་ལས་བྱེད་འགའ་ཤས་ལ་འགན་དབང་ཆེ་ཙམ་སྤྲད་པ་དེ་དག་གིས་ཟ་སྒོ་བརྡབ་གསིག་དང༌། ལྟག་སྒོ་བེད་སྤྱོད་བྱས་པར་བརྟེན། རྒྱ་མི་ཁ་ཤས་ཀྱིས་བོད་པར་ཆ་བཞག་བློས་བཀལ་ནས་དབང་ཆ་སྤྲད་པ་ཡིན་ཏེ། ལྐོག་ཟ་རུལ་སུངས་རྒྱ་མི་ལས་སྡུག་ཙམ་བྱེད་ཀྱི་འདུག་ཅེས་བཤད་ལུགས་ཟེར་གྱི་འདུག བདེན་པ་ཡིན་མིན་མི་ཤེས། གལ་ཏེ་བདེན་པ་ཡིན་ན་ཤིན་ཏུ་ཐབས་སྐྱོ་པོ་རེད། ང་ཚོས་བོད་ཀྱི་རང་དབང་རྩོད་ལེན་བྱེད་པ་འདི་མི་ཚེ་གཅིག་གི་ཆབ་སྲིད་ཀྱི་རང་དབང་གཅིག་པུའི་དོན་དུ་མིན། ང་ཚོར་འཛམ་བུ་གླིང་སྤྱི་ལ་ཕན་ཐོགས་བྱེད་ཐུབ་པའི་ནུས་པ་ཡོད་མཁན་གྱི་ཆོས་དང་རིག་གཞུང་དང༌། གོམས་གཤིས་བཟང་པོ་ཡོད་པ་འདི་དག་རྩ་མེད་ཤུལ་མེད་འགྲོ་རྒྱུའི་ཉེན་ཁ་ལས་སྐྱོབ་པའི་དོན་དུ་ང་ཚོས་བོད་ཀྱི་རང་དབང་རྩོད་ལེན་བྱེད་ཀྱི་ཡོད།

ངོས་རང་བཅོམ་ལྡན་འདས་ཀྱི་རྗེས་འབྲང་པ་དགེ་སློང་གཅིག་གི་ངོས་ནས་བཤད་ན། བོད་ཀྱི་རང་དབང་རྩོད་ལེན་བྱེད་པ་འདི་ལ་ཆབ་སྲིད་ཀྱི་གནས་ཚུལ་གཅིག་པུ་ཡིན་ན། ངོས་ནས་དེའི་ནང་ལ་ཐེ་གཏོགས་བྱེད་དང་མི་བྱེད་བསམ་བློ་གཏོང་དགོས་པ་ཞིག་རེད། བོད་ཀྱི་རང་དབང་རྩོད་ལེན་བྱེད་པ་འདི་སངས་རྒྱས་ཀྱི་བསྟན་པ་དང་འབྲེལ་བའི་ཡ་རབས་སྤྱོད་བཟང་མིའི་རིགས་ལ་ཕན་ཐོགས་ཡོད་པའི་གནད་དོན་ཞིག་ཡིན་པར་བརྟེན་ངོས་ནས་དེའི་ནང་ལ་ཞབས་འདེགས་སྒྲུབ་རྒྱུ་འདི་ངོས་རང་གིས་ཆོས་ཉམས་ལེན་བྱས་པ་དང་ཁྱད་མེད་དུ་བརྩི་གི་ཡོད། བོད་མི་རང་ཉིད་ཀྱི་ངོས་ནས་སོ་སོའི་ཁྱད་ནོར་རྩ་ཆེ་ལ། རང་གཞན་ཀུན་ལ་འདི་ཕྱི་གཉིས་ཀར་ཕན་ཐོགས་ཡོད་པའི་ཡ་རབས་བཟང་པོའི་གོམས་གཤིས་ལ་གཅེས་སྤྲས་མི་བྱེད་པར་ལྐོག་ཟ་རུལ་སུངས་ཀྱི་བྱ་བར་ཞུགས་ན་ཤིན་ཏུ་ཐབས་སྡུག་རེད། དེ་འདྲ་རྩ་བ་ནས་བྱེད་མི་རུང༌། ཆོས་དང་ལས་འབྲས་ལ་དད་པ་དང༌། ཡིད་ཆེས་མེད་ན་ཐ་དད་རེད། སོ་སོའི་ངོས་ནས་རྒྱུན་དུ་ཡ་རབས་དང༌། དྲང་པོས་གཞུང་བསྲངས་བྱས་ན་མི་ཚང་མས་དགའ་མོས་དང༌། བརྩི་བཀུར་བྱེད་ཀྱི་རེད། ང་རང་ཚོ་བོད་རིགས་ལས་བྱེད་པའི་ནང་ལྐོག་ཟ་རུལ་སུངས་བྱེད་མཁན་ཡོད་ལུགས་གོ་ཐོས་ཀྱིས་སེམས་སྐྱོ་པོ་བྱུང༌། དེ་ལྟར་ཧ་ཅང་ཐབས་སྐྱོ་པོ་རེད་བསམས་པ་དྲན་བྱུང༌། དེ་ལྟར་ནམ་ཡང་བྱེད་རྒྱུ་མེད།

ཕ༽ བཟང་སྤྱོད་ཀྱི་དཀའ་ངལ་དང་། བདེ་སྐྱིད་ཀྱི་རྩ་བ།

ངོས་ནས་འདི་དག་བཤད་དགོས་པ་ནི་རྒྱ་མིའི་གྲོགས་པོ་ཚོའི་ནང་ལ་ཡ་རབས་སྤྱོད་བཟང་གིས་ཕོངས་པའི་གནས་ཚུལ་མང་པོ་ཡོད། དཔེར་ན། རྒྱ་ནག་དང་བོད་ནང་བལྟ་སྐོར་འགྲོ་མཁན་ཕྱི་རྒྱལ་བ་ཞིག་ཐུག་འཕྲད་བྱུང༌། ཁོང་ཚོ་རྒྱ་ནག་ལ་བདུན་ཕྲག་བཞི་ལྔ་ཙམ་དང༌། བོད་ཀྱི་ནང་ལ་ཉིན་མ་བཅུ་གསུམ་བསྡད་པ་ཡིན་ཟེར། རྒྱ་ནག་ནང་ས་ཁུལ་ཁ་ཤས་ཤིག་ལ་བདུན་ཕྲག་བཞི་ལྔ་ཙམ་བསྡད་པའི་རིང་མི་ཚང་མ་བསམ་པ་རྣམ་དག་དང་ཁ་གསལ་གཏིང་གསལ་མི་བྱེད་མཁན། རྟག་པར་རྒྱང་སོ་བྱེད་པ་དང༌། འོག་མིག་བལྟས་ཏེ་སྐྱོན་འཚོལ་ཉམས་ཞིབ་བྱེད་ཀྱི་འདུག་པས། སྐྱིད་པོ་གཏན་ནས་མ་བྱུང་ཟེར། དེ་ནས་བོད་ལ་སླེབས་ཏེ་ཉིན་བཅུ་གྲངས་ཤིག་བསྡད་པའི་རིང་ལ་བོད་པ་གཅིག་ཐུག་ན་ལམ་སེང་བཀྲ་ཤིས་བདེ་ལེགས་ཟེར་བ་དང༌། ལམ་སེང་གད་མོ་བགད་དེ་དགའ་པོ་བྱེད་ཀྱི་འདུག དེ་མ་ཐག་ཏུ་མི་དང་མིའི་བརྩེ་བ་དང༌། མི་དང་མིའི་འབྲེལ་བ་རང་བཞིན་གྱིས་ཆགས་ཏེ་བོད་ལ་བསྡད་པའི་རིང་སྐྱིད་པོ་བྱུང༌། བོད་པར་བདེན་པའི་རྒྱལ་ཁ་ཐོབ་ཀྱི་རེད། གང་ཡིན་ཟེར་ན། བོད་པའི་བསམ་བློའི་ནང་ལ་མིའི་སེམས་ཤུགས་དང༌། མིའི་ཚོར་བ་ཤུགས་ཆེན་པོ་འདུག་ཟེར་བྱུང༌།

ཡང་ཁ་སང་ཨུ་རུ་སུའི་མི་ཁ་ཤས་བོད་ལ་ཕྱིན་རྗེས་ངོས་རང་ཐུག་པར་སླེབས་བྱུང༌། ཁོང་ཚོའི་མཐོང་ཚུལ་ལ་བོད་ནང་རྒྱ་མི་ཞིག་ཐུག་ན་ལམ་སེང་གཡོལ་ནས་འགྲོ་གི་འདུག་ལ། བོད་པ་ཐུག་དུས་ལམ་སེང་མི་དང་མི་ཐུག་གི་ཡོད་པའི་འདུ་ཤེས་བྱེད་པ་ལས། གཡོལ་བ་དང༌། ངོ་གནོང་གི་རྣམ་འགྱུར་གཏན་ནས་མི་འདུག བོད་པའི་བསམ་བློའི་ནང་ལ་མི་སྣ་ཐུག་འཕྲད་བྱེད་རྒྱུར་སྤོབས་པ་ཆེན་པོ་འདུག རྒྱ་མི་ཞིག་ལ་བལྟས་ན་ལམ་སེང་མིག་ཕར་གཡོལ་གྱི་འདུག གདོང་སྟོན་རྒྱུའི་སྤོབས་པ་མི་འདུག་ཅེས་བཤད་བྱུང༌།

དེ་ལྟར་ན་ང་རང་ཚོ་བོད་པར་ཤེས་བྱ་ཡོན་ཏན་ཡོད་རུང་མེད་རུང༌། ཕྱུག་པོ་ཡིན་རུང་མིན་རུང༌། སེམས་པ་བཟང་པོ་བྱེད་པ་དང༌། གཅིག་གིས་གཅིག་ལ་རོགས་ཕན་བྱེད་པ། མི་དང་མིའི་བརྩེ་བའི་འདུ་ཤེས་དང༌། རྣམ་འགྱུར་ལྡན་པ་བཅས་རང་བཞིན་ལྷན་སྐྱེས་ཀྱི་བག་ཆགས་གོམས་གཤིས་བཟང་པོ་འདི་འདྲ་ཡོད་པ་ནི་དངོས་གནས་དྲང་གནས་རིན་ཐང་བྲལ་བའི་དངོས་པོ་ཡིན་པ་ངོ་ཤེས་པ་བྱས་ཏེ་བདག་པོ་ཡག་པོ་རྒྱག་དགོས། འདི་ང་ཚོས་གསར་དུ་བསླབ་དགོས་པ་དང༌། གསར་དུ་སྒྲུབ་དགོས་པ་ཞིག་མིན་པར་ང་ཚོའི་ཕ་མེས་ཀྱི་དུས་ནས་ང་ཚོར་རང་ཆས་སུ་ཡོད་པའི་གཅེས་ནོར་ཡིན་པས་མི་རབས་ནས་མི་རབས་ལ་མུ་མཐུད་རྒྱུན་འཇགས་ཐུབ་པ་བྱེད་རྒྱུ་ཤིན་ཏུ་གལ་ཆེན་པོ་ཡིན། ང་ཚོས་བོད་སྤྱི་པའི་དོན་དག་ལ་དཀའ་ལས་རྒྱག་དགོས་པའི་དམིགས་ཡུལ་གཙོ་བོ་བོད་མི་མང་གི་བདེ་སྐྱིད་ཀྱི་དོན་དུ་ཡིན།

བདེ་སྐྱིད་ཡོང་བ་ལ་ཡ་རབས་སྤྱོད་བཟང་ཡོད་དགོས། མ་རབས་པ་ཁྲམ་པའི་སྤྱི་ཚོགས་ཤིག་ཆགས་ན་བདེ་སྐྱིད་ཡོང་ཐབས་མེད། སྐྱེ་བ་ཕྱི་མ་ཡོད་རུང་མེད་རུང༌། མ་ཤི་གསོན་པའི་རིང་འདིར་སྤྱི་ཚོགས་ནང་བག་ཕེབས་པ་དང༌། སེམས་ནང་དངངས་སྐྲག་བྱེད་མི་དགོས་པའི་ལྷོད་ཤིག་ཤིག་གཅིག་བྱུང་ན་སྐྱིད་ཀྱི་རེད། རྒྱུ་དངོས་པོ་ཡོད་ཀྱང་སེམས་ནང་ལ་ཁོས་ང་ལ་མགོ་སྐོར་བཏང་མི་ཡོང་ངམ། ཁོས་ང་ལ་གནོད་པ་བསྐྱལ་མི་ཡོང་ངམ་བསམ་པའི་སྡུག་བསྔལ་ཤ་སྟག་བྱེད་དགོས་པའི་སྤྱི་ཚོགས་ཤིག་ཆགས་ན། རྒྱུ་དངོས་པོས་བདེ་སྐྱིད་ལ་ཕན་མི་ཐུབ། བདེ་སྐྱིད་ཀྱི་རྩ་བ་ཡ་རབས་སྤྱོད་བཟང་ཡིན་པར་ངོས་འཛིན་བྱས་ཏེ་བདག་པོ་རྒྱག་དགོས།

བ༽ ཤེས་འཕྲོད་ཀྱི་བྱ་གཞག་དང་། ཆབ་སྲིད་བཙོན་པ།

ཁྱེད་རང་ཚོ་ལོ་གསར་དང༌། སྨོན་ལམ་བར་དུ་སྡོད་མཁན་ཚོ་ང་ཚོ་ཡང་བསྐྱར་ཐུག་གི་རེད། ཁྱེད་རང་ཚོའི་ནང་ལ་ལས་བྱེད་པ་དང༌། སློབ་གྲྭའི་དགེ་རྒན། སྨན་པའི་ལས་ཀ་བྱེད་མཁན་དེ་འདྲ་ཡོད་ན། གལ་ཆེན་པོ་འདུག ཚང་མས་གཟབ་གཟབ་བྱེད་རོགས། ངོས་ནས་ཕྱི་རྒྱལ་བ་བོད་པར་རོགས་རམ་བྱེད་འདོད་ཡོད་མཁན་དེ་འདྲ་ཐུག་འཕྲད་བྱུང་སྐབས་བོད་ནང་ལ་རོགས་རམ་ཇི་ཙམ་མང་བ་བྱེད་ཐུབ་ན་དགའ་བསུ་ཡོད། དེ་ཡང་ཤེས་ཡོན་གྱི་ཐོག་དང༌། འཕྲོད་བསྟེན་གྱི་ཐོག་ལ་རོགས་ཕན་བྱེད་རྒྱུ་དེ་ཛ་དྲག་གི་དགོས་གལ་ཆེན་པོ་འདུག་ཅེས་འབོད་སྐུལ་བྱེད་ཀྱི་ཡོད། བོད་པ་རང་ཁུངས་འཕྲོད་བསྟེན་གྱི་ལས་ཀ་བྱེད་མཁན་དང༌། སློབ་གྲྭའི་ཤེས་ཡོན་གྱི་ཐོག་ལ་ལས་ཀ་བྱེད་མཁན་ཚོས་སོ་སོར་ལས་འགན་ཆེན་པོ་ཡོད་པ་འདི་ངོས་འཛིན་གྱི་ཐོག་ནས་ཚང་མས་ཧུར་ཐག་བྱེད་རོགས་བྱེད།

དེ་ནས་ཁྱེད་རང་ཚོ་བཙོན་ལ་ཚུད་མཁན་མི་འགའ་ཤས་ཡོད་པ་ཁྱེད་རང་ཚོས་མི་བསད་པ་དང་། རྐུན་མ་བརྐུས་པའི་ནག་ཉེས་ཀྱི་བཙོན་ལ་ཚུད་པ་མིན་པར། བོད་སྤྱི་པའི་དོན་དག་ལ་སྲོག་བློས་བཏང༌། དཀའ་ངལ་དང་ལེན་བྱས་ནས་བཙོན་ལ་ཚུད་པ་རེད། ཁྱེད་རང་ཚོས་དཀའ་ལས་བརྒྱབ་པའི་རྐྱེན་གྱིས་འཛམ་བུ་གླིང་འདིའི་སྒང་ལ་བོད་ཀྱི་བདེན་མཐའ་ཇེ་གསལ་དུ་འགྲོ་གི་ཡོད་པས་བྱས་རྗེས་ཐོན་ཡོད། བཙོན་ལ་ཚུད་ནས་མཐའ་མ་སོ་སོའི་ལུས་པོ་ནད་གཅོང་ཆགས་པ་ཧ་ཅང་ཐབས་སྐྱོ་པོ་དང༌། སེམས་སྐྱོ་པོ་རེད། ད་ཆ་ཁྱེད་རང་ཚོ་འདིར་སླེབས་པར་བརྟེན། འདིར་ཆ་རྐྱེན་གང་ཡོད་ཀྱི་ཐོག་ནས་སྨན་བཅོས་འཕྲོད་བསྟེན་གཟབ་གཟབ་བྱེད་དགོས།

དེ་དང་ཆབས་ཅིག་བོད་ནང་གི་མང་ཚོགས་ནས་བཙོན་པར་ལྟོ་ཆས་སྐྱེལ་རྒྱུ་དང༌། བཙོན་པའི་ནང་མི་སྤྱི་ཚོགས་ནང་ལྷག་ནས་དཀའ་ངལ་འཕྲད་མཁན་དེ་རིགས་ལ་སྐྱོ་རོགས་ཕན་གྲོགས་གང་ཐུབ་བྱེད་ཀྱི་ཡོད་པ་ཧ་ཅང་བཀའ་དྲིན་ཆེན་པོ་རེད། དམ་བསྒྲགས་བྱེད་པའི་ཉེན་ཁར་མ་འཛེམས་པའི་བྱེད་སྟངས་དེ་དག་བོད་མི་མང་ཡོངས་སུ་རྫོགས་པས་སྤྱི་དོན་ཐོག་གདུང་ཤུགས་ཆིག་བསྒྲིལ་བྱེད་ཀྱི་ཡོད་པའི་རྟགས་གསལ་པོ་རེད། ཁྱེད་རང་ཚོ་ཚང་མར་ཐུགས་རྗེ་ཆེ་ཞུ་རྒྱུ་ཡིན། ངོས་རང་ཚེ་རིང་པོ་བསྡད་ཡོང་བསམ་གྱི་འདུག ངོས་ནས་རྟག་ཏུ་སྨོན་ལམ་རྒྱག་གི་ཡོད། གཟུགས་པོ་ཡང་བདེ་ཐག་ཆོད་ཡིན། ཚང་མ་བློ་བདེ་པོ་བྱས་ནས་སྡོད། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༡ ཚེས་ ༡༨ ཉིན་བོད་ནས་འབྱོར་བ་མི་གྲངས་བརྒྱ་དང་ལྔ་བཅུ་སྐོར་ལ་སྩལ་བའི་བཀའ་སློབ།

ཀ༽ མི་རབས་དུ་མའི་འཐུས་ཤོར་དང་། མཐའ་འབྲས་ཀྱི་དཀའ་ངལ།

ཁྱེད་རང་ཚོ་མང་ཆེ་བ་དུས་འཁོར་དབང་ཆེན་ལ་སླེབས་ཡོད་ཅིང་། དུས་འཁོར་དབང་ཆེན་ལ་མ་སླེབས་པའི་གྲས་ཡོད་ན་ལག་པ་རྐྱོངས་དང༌། དུས་འཁོར་དབང་ཆེན་གྱི་སར་ང་ཚོ་ཐག་རིང་པོ་ཆགས་ཏེ་ངོས་ནས་ཁྱེད་རང་ཚོའི་གདོང་པ་མ་མཐོང༌། ཁྱེད་རང་ཚོས་ཀྱང་ཚུར་གསལ་པོ་མཐོང་ཐུབ་མེད་ན་ཡང༌། ངོས་ནས་མིག་དར་འཆིང་དགྲོལ་བྱེད་སྒོ་སོགས་གོ་བརྡ་སྤྲད་པའི་སྐབས་སུ་ཁྱེད་རང་ཚོས་ལམ་སང་གོ་བརྡ་འཕྲོད་པའི་རྣམ་འགྱུར་གསལ་པོ་སྟོན་སྐབས་ངོས་རང་དགའ་པོ་བྱུང༌། ཡིན་ན་ཡང་ད་ལྟའི་དུས་ཚོད་འདིར་ངོས་རང་རྒྱ་གར་ལ་བསྡད་པ་དང་། ཁྱེད་རང་ཚོ་བོད་ལ་སྡོད་དགོས་པ་ཞིག་བྱུང་བ་རེད། སྤྱིར་བཏང་མི་སྒེར་པ་གཅིག་གི་མི་ཚེའི་ཆ་ནས་བསམ་བློ་བཏང་ན། ལོ་སུམ་ཅུ་སོ་བརྒྱད་ཟེར་བ་འདི་གང་འཚམ་རིང་པོ་རེད། ཡང་རྒྱལ་ཁབ་གཅིག་དང༌། མི་རིགས་གཅིག་འཕོ་འགྱུར་གྱི་དུས་ཡུན་གྱི་ཆ་ནས་བཤད་ན། ལོ་སུམ་ཅུ་སོ་བརྒྱད་ཟེར་བ་འདི་ཧ་ཅང་ཐུང་ཐུང་རེད།

གང་ལྟར་ང་རང་ཚོ་བོད་ལ་རྐྱེན་ངན་ཐབས་སྐྱོ་པོ་བྱུང་བ་འདི་ང་རང་ཚོའི་མི་ཐོག་འདི་གའི་སྐབས་ལ་འཐུས་ཤོར་ཕྱིན་ཏེ་བྱུང་བ་ཞིག་མིན། མི་ཐོག་གོང་མ་ཚོའི་སྐབས་ནས་ག་ལེར་འཐུས་ཤོར་ཕྱིན་པའི་གནས་ཚུལ་གྱི་འོག་ནས་མཐའ་མའི་འབྲས་བུ་ང་ཚོའི་མི་ཐོག་འདིར་ཆ་ཚང་སྨིན་པ་རེད། ནང་པ་སངས་རྒྱས་པ་ལས་རྒྱུ་འབྲས་ཤོད་ཀྱི་ཡོད། རྒྱུ་མ་ཚང་བ་མེད་པ་བསྒྲུབས་ཟིན་ན། འབྲས་བུ་ཟློག་ཏུ་མེད་པ་དངོས་པོའི་གཤིས་ལུགས་ཡིན། འོན་ཀྱང་ང་རང་ཚོ་བོད་པའི་དཀའ་ངལ་འདི་སངས་དུས་མེད་པ་ཞིག་རྩ་བ་ནས་མིན།

དཔེར་ན། རྒྱ་མིས་བོད་པ་རྣམས་དྲག་ཤུགས་ལ་བརྟེན་ནས་གནོན་གཅིག་མར་མནན་ན་ལོ་ཉི་ཤུ་སུམ་ཅུའི་རྗེས་ལ་བོད་སྐོར་གླེང་རྙོག་དང༌། དཀའ་ངལ་ཡོང་གི་མ་རེད་བསམ་པའི་ཚོད་དཔག་བྱས་པ་ལྟར། ལྔ་བཅུ་ང་དགུའི་ལོར་ལྷ་སར་དྲག་གནོན་བྱས་རྗེས་ཁོ་རང་ཚོའི་སྲིད་བྱུས་ལྟར་ལག་ལེན་བསྟར་ཏེ་ད་བར་ལྔ་བཅུ་ང་དགུ་ནས་དྲུག་ཅུ་རེ་དགུ། བདུན་ཅུ་དོན་དགུ། བརྒྱད་ཅུ་གྱ་དགུ། དགུ་བཅུ་གོ་བདུན་བཅས་ལོ་སུམ་ཅུ་སོ་བརྒྱད་ཙམ་འགྲོ་གི་ཡོད་ཀྱང༌། རྒྱ་མིའི་བསམ་བློའི་ནང་ཐོག་མར་ཚོད་དཔག་བྱས་པའི་གནས་ཚུལ་དེ་ལ་མ་བསྡད་པར་བོད་པའི་ཐོག་ནས་རྒྱ་ནག་ལ་དཀའ་ངལ་མུ་མཐུད་འཕྲད་ཡོང་མཁན་ཞིག་ཆགས་ཡོད།

ཁ༽ རྒྱ་ནག་གི་འགྱུར་འགྲོས་དང་། བོད་རྒྱའི་དཀའ་རྙོག

རྒྱ་ནག་ནང་སྲིད་ཀྱི་ཐོག་ནས་བཤད་ན། བོད་ཀྱི་ས་ཁུལ་གང་སར་རྒྱ་མིའི་དམག་མི་འབོར་ཆེན་པོ་བཞག་དགོས་པ་དང༌། རྒྱ་མིའི་བདེ་འཇགས་ཀྱི་ལས་བྱེད་མང་པོ་བཞག་དགོས་པ་འདི་དག་རྒྱ་མིར་དཀའ་ངལ་ཡོད་པ་ལས། དཀའ་ངལ་མེད་པ་མིན། རྒྱ་མིའི་ཕྱི་འབྲེལ་གྱི་ལས་དོན་ལ་མཚོན་ན། བོད་པའི་གནས་ཚུལ་འདིས་རྒྱ་ནག་གཞུང་གི་ཕྱི་འབྲེལ་སྲིད་བྱུས་ནང་ངོ་ཚ་ཁ་སྐྱེངས་ཡོང་བའི་དཀའ་ངལ་ཆེ་ཤོས་སུ་གྱུར་ཡོད། དེ་ལྟར་ཕྱི་ནང་གཉིས་ཀའི་གནས་ཚུལ་ཐོག་ནས་རྒྱ་ནག་གཞུང་ལ་བོད་པའི་དཀའ་ངལ་མུ་མཐུད་ནས་བསྡད་ཡོད་སྟབས། སྔ་ཕྱི་ཙམ་ལས་དཀའ་ངལ་འདི་མ་སེལ་ཐབས་མེད་ཆགས་ཡོད།

བར་སྐབས་རྒྱ་ནག་གཞུང་གིས་སྲིད་བྱུས་སྐྱོང་སྟངས་ནི་བོད་པའི་གནས་ཚུལ་གཅིག་པུ་མིན་པར་རྒྱ་ནག་གཞུང་ནང་ཁུལ་དང༌། ཧོང་ཀོང༌། ཐའེ་ཝན་སོགས་གནས་ཚུལ་མང་པོ་ཞིག་དང༌། མདོར་ན་རྒྱལ་སྤྱིའི་ནང་ལ་ཡང་སྲིད་བྱུས་ཧ་ཅང་མཁྲེགས་པོ་ཟིན་གྱི་ཡོད། སྲིད་བྱུས་འདིས་རྒྱ་ནག་གི་དཀའ་ངལ་ཁག་སེལ་རྒྱུར་ཕན་ཐོགས་མེད་པ་ཧ་ཅང་གསལ་པོ་རེད། འདི་ནི་གཏམ་འདོད་དང་འཕྲལ་སེལ་འུ་ཐུག་གི་བྱེད་སྟངས་ཤིག་ཡིན་པས། སྔ་ཕྱི་མ་གཏོགས་འགྱུར་བ་འགྲོ་རྒྱུ་རེད། དགུ་བཅུ་གོ་བདུན་ལོ་འདིའི་ནང་ཧོང་ཀོང་རྒྱ་ནག་གཞུང་གི་དབང་སྒྱུར་འོག་འགྲོ་རྒྱུ་ཡིན་སྟབས། དེའི་མཚམས་ནས་རྒྱ་ནག་གཞུང་གི་སྲིད་བྱུས་ལ་ཤུགས་རྐྱེན་འདྲ་མིན་སྣ་ཚོགས་ཤིག་ཡོང་བཟོ་ཡོད།

དེ་བཞིན་ཐའེ་ཝན་གྱི་གནས་ཚུལ་ལ་མཚོན་ན་ཡང༌། རྒྱ་ནག་གཞུང་གི་ནམ་རྒྱུན་འུར་ཤོབ་བཤད་པ་ལྟ་བུར། ལས་སླ་པོའི་ཐོག་ནས་ཐག་གཅོད་བྱེད་ཐུབ་རྒྱུ་ཤིན་ཏུ་ཁག་པོ་རེད། ལོ་ནས་ལོ་བསྟུད་དགོས་དངོས་ཡོད་གནས་ཚུལ་ལ་རན་པའི་ཐབས་བྱུས་བཙལ་ནས་དཀའ་ངལ་སེལ་ཐབས་བྱེད་དགོས་པ་ལས། ད་ལྟའི་རྒྱ་ནག་གཞུང་གི་སྡིག་པ་མིག་བཙུམས་བྱེད་སྟངས་འདིས་ཡུན་རིང་ཁུངས་འཁྱོལ་ཐབས་ནམ་ཡང་མེད། དཔེར་ན། རྒྱ་ནག་རང་གི་ནང་ལ་ཆ་བཞག་ན། ད་ཕན་གུང་བྲན་གྱིས་འཛམ་གླིང་སྤྱིའི་གནས་ཚུལ་རྒྱ་ནག་ནང་ནང་ཤེས་རྟོགས་མི་ཐུབ་པའི་བཀག་འགོག་བྱེད་ཀྱི་ཡོད་ཀྱང༌། ད་ཆ་བཀག་འགོག་བྱ་ཐབས་རྩ་བ་ནས་མེད། རྒྱ་ནག་ནང་དཔལ་འབྱོར་ཡར་རྒྱས་གཏོང་དགོས་པ་དང༌། དེང་དུས་ཀྱི་ཤེས་ཡོན་ཡར་རྒྱས་གཏོང་དགོས་པར་བརྟེན། འཛམ་གླིང་སྤྱི་ལ་འབྲེལ་བ་མི་བྱེད་ཐབས་མེད་བྱུང་ཡོད། དེ་འདྲའི་ཐོག་ནས་འཛམ་གླིང་ནང་གི་གནས་ཚུལ་མང་པོ་ཞིག་ཤུགས་མ་ཐུབ་ཀྱི་མཐོང་ཐོས་ཤེས་རྟོགས་ཡོང་གི་ཡོད། གནད་དོན་མང་པོ་མཐོང་ཐོས་ཤེས་རྟོགས་བྱུང་ན། མིའི་བསམ་བློའི་ནང་ལ་ཡང་དག་པ་དང༌། ཡང་མ་དག་པ་གང་ཡིན། བདེན་པ་དང་རྫུན་པ་གང་ཡིན་རང་བཞིན་གྱིས་ཤེས་རྟོགས་ཡོང་གི་རེད།

ག༽ རྒྱ་རིགས་མཇལ་འཕྲད་དང་། རྒྱ་རིགས་ཀྱི་བདེན་རྒྱབ།

བར་སྐབས་ལོ་ཤས་རིང་རྒྱ་ནག་ནང་ཁུལ་དང༌། ཕྱི་རྒྱལ་ཁག་ནང་ཡོད་པའི་རྒྱ་མི་ཤེས་ཡོན་ཅན་དང༌། རྒྱ་མིའི་སློབ་ཕྲུག་དེ་འདྲ་མང་པོ་ཞིག་གིས་བོད་དོན་ཐོག་རྒྱ་ནག་གཞུང་གི་ད་ལྟའི་སྲིད་བྱུས་འདི་འགྲིག་གི་མི་འདུག་ཅེས་བསམ་འཆར་ཤོད་མཁན་དང༌། བོད་པར་ཤ་ཚ་བྱེད་མཁན་མང་དུ་འགྲོ་གི་ཡོད། ད་ཕན་ལོ་བཅོ་ལྔ་ཉི་ཤུའི་གོང་ནས་ཕྱི་རྒྱལ་ཁག་ལ་ཡོད་པའི་རྒྱ་མི་རྣམས་དང་འབྲེལ་བ་བྱེད་རྒྱུར་ངོས་ནས་དམིགས་བསལ་དོ་སྣང་བྱས་ཏེ་རྒྱ་མི་དང་ཐུག་འཕྲད་ཀྱི་གོ་སྐབས་ནམ་བྱུང་ལ་དགའ་ཞིང་སྤྲོ་བཞིན་དུ་ཐུག ང་རང་ཚོའི་དངོས་ཡོད་གནས་ཚུལ་འགྲེལ་བཤད་རྒྱག་དགོས་པ་རྣམས་གསལ་པོ་བཤད། རྒྱ་མི་དང༌། བོད་མི་གཉིས་ཀ་མི་གཅིག་གྱུར་དང༌། བདེ་སྐྱིད་འདོད་མཁན་ཤ་སྟག་ལས། སྡུག་བསྔལ་འདོད་མཁན་སུ་ཡང་མེད་པའི་གནས་སྟངས་གཅིག་གྱུར་ཡིན་པའི་ལྟ་ཚུལ་གྱི་ཐོག་ནས་རྒྱ་མིར་འབྲེལ་བ་དང༌། བསམ་པ་རྣམ་དག་གིས་སྐད་ཆ་ཤོད་ཀྱི་ཡོད།

ཐོག་མའི་སྐབས་སུ་རྒྱ་མིས་ང་ཚོར་འབྲེལ་བ་བྱེད་རྒྱུར་འཚེར་སྣང་དང༌། བག་ཟོན་བྱེད་པ་ལྟ་བུ། ཕྲན་བུ་མ་བདེ་བའི་རྣམ་འགྱུར་སྟོན་གྱི་འདུག བར་སྐབས་ཐའེ་ཝན་གྱི་གནས་ཚུལ་དང༌། གནས་བདེ་སྒོ་མོ་ཆེར་མི་བསད་ཁྲག་སྦྱོར་གྱི་གནས་ཚུལ་དངོས་སུ་ཉམས་མྱོང་བྱུང་བའི་རྗེས་ལ་རྒྱ་མིའི་བསམ་བློའི་ནང་དེ་སྔ་བོད་པས་དཀའ་ངལ་བྱུང་ཚུལ་བཤད་པ་དེ་དག་ཁག་གཏན་ནས་མེད་པ་འདྲ། བདེན་པ་ཡིན་ས་རེད་བསམ་པའི་ཡིད་ཆེས་ཤིག་སླེབས་ཀྱི་ཡོད། བར་སྐབས་ལོ་ཁ་ཤས་རིང་ང་ཚོ་རྒྱ་མི་དང་ཐུག་འཕྲད་མང་དུ་ཕྱིན་པ་དང༌། ཐུག་འཕྲད་སྐབས་སུ་ཡང་སྔོན་མ་དང་མི་འདྲ་བར་ནང་ཚགས་ཀྱི་རྣམ་འགྱུར་གསལ་པོ་ཐོན་ཡོང་གི་འདུག

རྒྱ་མི་དེ་དག་གིས་བོད་པར་དོ་སྣང་བྱེད་ཤུགས་ཆེ་རུ་ཕྱིན་ཏེ་བར་སྐབས་ཁོང་ཚོས་བྲིས་པའི་དཔེ་དེབ་དང༌། རྩོམ་ཡིག་དེ་འདྲའི་ནང་བོད་ནི་རྒྱ་ནག་དང་ཐ་དད་ཡིན་པའི་ལོ་རྒྱུས་བྲིས་ཡོད། དཔེར་ན། ཉེ་དུས་རྒྱ་མི་གཅིག་གིས་བྲིས་པའི་ནང་ལ་བོད་དང་རྒྱ་ནག་སྔར་ལོ་སྟོང་ཕྲག་རིང་ལ་འབྲེལ་བ་ཆེན་པོ་བྱུང་ཡོད་པ་དང༌། དེ་རྗེས་སོག་པོའི་སྐབས་དང༌། མན་ཇུའི་སྐབས་ལ་འབྲེལ་བ་བྱུང་ཡོད་ཀྱང༌། འབྲེལ་བ་དེ་དག་ཡང་ན་ཆོས་ཕྱོགས་ཀྱི་འབྲེལ་བ་དང་། ཁྱིམ་མཚེས་ཀྱི་འབྲེལ་བ། སྤྱིར་བཏང་མི་དང་མིའི་འབྲེལ་བ། རྒྱལ་ཁབ་དང་རྒྱལ་ཁབ་ཀྱི་འབྲེལ་བ། མི་རིགས་དང་མི་རིགས་ཀྱི་འབྲེལ་བ་དེ་འདྲ་རང་བཞིན་གྱིས་བྱུང་ཡོད། འབྲེལ་བ་འདི་དག་རྒྱུ་མཚན་དུ་བྱས་ཏེ་དམིགས་བསལ་སྲིད་དོན་གྱི་བསམ་བློའི་ཐོག་ནས་བོད་རྒྱ་ཁོངས་ཡིན་ཟེར་བ་འདི་དུས་རབས་ཉི་ཤུ་པ་འདིའི་ནང་ལ་བྱུང་བ་ལས། དེའི་གོང་ལ་དེ་འདྲའི་གླེང་གཞི་བྱུང་མེད་ཅེས་བྲིས་འདུག གང་ལྟར་སྤྱིར་རྒྱ་རིགས་མི་མང་ནང་དང༌། དེའི་ནང་ཚན་ནས་ཤེས་ཡོན་ཅན་གྱི་ནང་ལ་བོད་པའི་ཐོག་ལ་བལྟ་སྟངས་ལེགས་སུ་ཕྱིན་དང་འགྲོ་བཞིན་པ་རེད། འཛམ་གླིང་ཐོག་ནས་ང་རང་ཚོའི་བོད་དོན་ལ་རྒྱབ་སྐྱོར་བྱེད་མཁན་དང༌། དོ་སྣང་བྱེད་མཁན་ལོ་རེ་ནས་ལོ་རེ་ཤུགས་ཇེ་ཆེར་འགྲོ་གི་ཡོད།

ང༽ སེམས་ཤུགས་ཆེ་བསྐྱེད་དང་། བཟང་སྤྱོད་རྒྱུན་འཛིན།

བོད་ནང་གི་རྒྱ་ཆེའི་མི་མང་ལ་ཆ་བཞག་ན། རྩམ་པ་ཟ་མཁན་གྱི་བོད་རིགས་ཡོངས་སུ་རྫོགས་པའི་བསམ་བློའི་ནང་ལ་མི་རིགས་ཀྱི་ལྟ་བ་དང༌། སོ་སོའི་ཐོབ་ཐང་རྩོད་རྒྱུའི་བསམ་བློ་སྔོན་མ་དང་མི་འདྲ་བར་ཆོལ་ཁ་གསུམ་གྱི་ཞིང་འབྲོག་གི་ས་ཁུལ་སྤྱི་བྱིངས་ལ་བསམ་བློའི་གོ་རྟོགས་ཤུགས་ཆེ་རུ་འགྲོ་བཞིན་པ་རེད། ང་རང་ཚོས་ཕྱོགས་གང་ནས་བསམ་བློ་བཏང་རུང་ང་ཚོ་སེམས་ཤུགས་ཆག་རྒྱུའི་རྒྱུ་མཚན་གཏན་ནས་མེད་པས། སྔར་བཞིན་སེམས་ཤུགས་ཆེ་བསྐྱེད་བྱེད་དགོས། ངོས་ནས་སེམས་ཤུགས་མ་ཆག་པར་བྱེད་དགོས་ཟེར་བ་འདི་རྒྱ་མིར་འཛིང་དགོས་ཟེར་གྱི་མེད། སོ་སོའི་མི་རིགས་ཀྱི་ཐོབ་ཐང་རྩོད་རྒྱུའི་བསམ་བློར་འགྱུར་བ་མེད་པ་དང༌། དེའི་ཐོག་ལ་ཚང་མས་ཤེས་བྱ་ཡོན་ཏན་ལ་དང་དོད་བྱེད་རྒྱུ། ཕྲུ་གུ་ཚོར་སློབ་སྦྱོང་སྤྲོད་རྒྱུ། གཞོན་སྐྱེས་ཚོས་ཆང་འཐུང་ཤོ་སྦག་ལ་ཉིན་མ་གང་འཁྱོལ་མ་བྱས་པར་སོ་སོའི་སློབ་སྦྱོང་གི་ཐོག་ལ་དོ་སྣང་བྱེད་རྒྱུ། ལས་རིགས་འདྲ་མིན་ནང་དུ་ཡོད་མཁན་བོད་པ་ཚོས་སོ་སོའི་ལས་རིགས་དེ་དང་དེའི་ཉམས་མྱོང་བསགས་ཏེ་ཕྱིན་ཆད་ལས་རིགས་དེའི་འགན་ཚང་མ་རང་ཉིད་ཀྱི་འཁུར་ཐུབ་པའི་བསམ་བློ་གཏོང་དགོས།

ངོས་ནས་འཛམ་བུ་གླིང་འདིའི་སྒང་ལ་བོད་པའི་གནས་ཚུལ་འགྲེལ་བཤད་རྒྱག་སྐབས། ང་ཚོ་བོད་མི་རིགས་ལ་ཆོས་དང་རིག་གཞུང་ཐུན་མོང་མ་ཡིན་པ་ཞིག་ཡོད། རིག་གཞུང་འདིས་བོད་མི་ས་ཡ་དྲུག་ལ་ཕན་པར་ཙམ་དུ་མ་ཟད། ཧི་མ་ལ་ཡའི་རི་རྒྱུད་ས་ཁུལ་མང་པོ་ཞིག་དང༌། ཆེན་པོ་ཧོར་གྱི་ཡུལ་སོག་པོའི་ཕྱི་ནང་གི་ཡུལ་སྡེ་མང་པོར་ཁྱབ་ནས་ཕན་ཐོགས་ཡོང་གི་ཡོད། མ་འོངས་པར་བོད་རང་དབང་བྱུང་བའི་མཚམས་ལ་རྒྱ་ནག་ནང་གི་རྒྱ་མི་གཞོན་སྐྱེས་ས་ཡ་མང་པོར་བོད་ཀྱི་ཆོས་དང་། རིག་གཞུང་། ཡ་རབས་བཟང་སྤྱོད་འདི་དག་གིས་ཕན་ཐོགས་ཏན་ཏན་ཡོང་གི་རེད་ཅེས་ངོས་ནས་སྤོབས་པ་དང་སྦྲགས་རྟག་ཏུ་ཤོད་མུས་ལྟར། བོད་མི་རིགས་རང་ཉིད་ཀྱི་ངོས་ནས་དེ་བས་ཀྱང་སོ་སོར་ཡོད་པའི་ཡ་རབས་སྤྱོད་བཟང་འདི་དག་རྩ་བ་ཆེན་པོར་བརྩིས་ནས་ཉམས་མེད་གོང་དུ་འཕེལ་བའི་བདག་པོ་རྒྱག་རྒྱུ་ཧ་ཅང་གལ་ཆེན་པོ་ཡིན།

དེང་སང་བོད་ནང་ལ་ཡོད་པའི་བོད་པ་ཚོས་སོ་སོའི་མིག་གིས་རྟག་པར་མཐོང་བཞིན་པའི་རྒྱ་མིས་རང་དོན་ཁོག་བཅུག་དང༌། གཞན་ལ་མཐོང་ཆུང་ཁྱད་གསོད་བྱེད་སྟངས། ཕན་སེམས་དང་སྙིང་རྗེ་མེད་པར་བཙན་དབང་བྱེད་སྟངས་དེ་དག་ག་ལེར་བོད་པའི་གོམས་གཤིས་སུ་འཇགས་པ་དང་། དེ་བཞིན་ང་ཚོ་བཙན་བྱོལ་བོད་པ་ཚོའི་ནང་ལ་ཡང་སོ་སོའི་མི་རིགས་ཀྱི་གོམས་གཤིས་ཡ་རབས་བཟང་སྤྱོད་ལ་དོ་སྣང་མ་བྱས་པར་བག་མེད་ཀྱི་སྤྱོད་པ་དང༌། ངོ་ཚ་ཁྲེལ་མེད་མགོ་བདེ་དྲན་འཕྲུལ་བྱེད་པའི་རིགས་སོ་སོས་དང་དུ་བླང་པ་མིན་ན་ཡང༌། རང་བཞིན་གྱིས་འགོས་ཏེ་བཟང་པོའི་ལྟ་སྤྱོད་རྣམས་ཉམས་བརླག་ཕྱིན་ན་ཧ་ལས་པའི་འགན་ལྕི་པོ་ཡིན་པས། གནད་དོན་འདི་ལ་བོད་མི་སྤྱི་དང༌། ལྷག་པར་དུ་ཕ་མ་རྒན་རབས་ཚོས་སེམས་འཁུར་ཆེན་པོ་ལེན་དགོས།

དཔེར་ན། བོད་མིའི་ཁྱིམ་ཚང་ཁག་དང༌། ཁྱིམ་ཚང་སོ་སོའི་ནང་མི་རེ་ངོ་རེ་ཚང་མས་རང་ཉིད་ཀྱི་སེམས་ནང་ང་ཚོའི་ཆོས་དང་རིག་གཞུང་འདི་དག་སོ་སོའི་ཁྱད་ནོར་རྩ་ཆེ་ཡིན་པ་ངོ་ཤེས་པའི་ཐོག་ནས་ཁྱིམ་ཚང་སོ་སོའི་ཉིན་ཞག་ཕྲུགས་གཅིག་གི་སྤྱོད་ལམ་ནང་ཡ་རབས་བག་ཡོད་ལྡན་པ་དང༌། ངོ་ཚ་ཁྲེལ་གཞུང་ཡོད་པ། སེམས་པ་བཟང་པོའི་ཐོག་ནས་གཞན་ལ་ཕན་ཐོགས་བྱེད་པ། ཡ་རབས་བཟང་སྤྱོད་རྣམས་ཉིན་རེ་བཞིན་ལག་ལེན་དུ་བསྟར་ཏེ་ཁྱིམ་ཚང་དེའི་ནང་ལ་ཡོད་པའི་ཕྲུ་གུ་རྣམས་ལའང་དེ་ལྟ་བུའི་ཡ་རབས་བཟང་པོའི་གོམས་གཤིས་རྣམས་ངོ་སྤྲོད་བྱས་ཏེ་མིག་ལྟོས་ལ་འཇགས་ཐུབ་པའི་ཐབས་ཤེས་ངེས་པར་དུ་རྒྱུན་བསྲིངས་ནས་བྱེད་དགོས། དེ་ལྟར་མ་བྱས་པར་ཁྱིམ་ཚང་དེའི་ནང་གི་ཕ་མ་རྒན་རབས་ཚོས་མ་རབས་འཆལ་སྤྱོད་ཀྱི་ལམ་དུ་ཞུགས་ན། ཕྲུ་གུ་ཚོར་རང་བཞིན་གྱིས་ཕ་མའི་སྤྱོད་ལམ་དེ་འགོས་རྒྱུ་ཆོས་ཉིད་ཡིན་ཞིང་། དེ་ལྟ་བུའི་གནས་ཚུལ་བྱུང་ན། ང་ཚོའི་རིག་གཞུང་གོམས་གཤིས་བཟང་པོ་རྒྱ་མིས་གཏོང་མི་དགོས་པར་ང་རང་ཚོ་རང་གིས་གཏོར་བའི་རྒྱུ་རྐྱེན་ལ་འགྲོ་སྲིད་པ་རེད། དེས་ན་གནད་དོན་འདི་དག་རང་ཉིད་ཀྱི་ལག་ཏུ་ཡོད་པ་ལས། རྒྱ་མིར་ཁ་འཕངས་ལག་འཕྱིས་བྱེད་ཡུལ་བསྡད་མེད་པས། རང་ཉིད་ཀྱི་ཁྱད་ནོར་ལ་རང་ཉིད་ཀྱིས་བདག་པོ་རྒྱག་ཐུབ་པ་བྱེད་དགོས།

རང་ཚོ་བོད་པའི་གཞོན་སྐྱེས་ཚོར་ལྷག་བསམ་དང་སྙིང་སྟོབས་ཡོད་ན་ཡང༌། ཆང་འཐུང་ཤོ་སྦག་ལ་གཡེངས་པ་དང༌། ལས་བྱེད་པ་རེ་ཟུང་གིས་རྒྱ་མིར་དཔེ་བལྟས་ནས་ལྐོག་ཟ་རུལ་སུངས་བྱེད་པ་དེ་དག་ཧ་ཅང་ཐབས་སྐྱོ་པོ་རེད། ཞབས་འདྲེན་རྒྱ་མིས་ཞུ་གི་ཡོད་ན་ཡང་བོད་མི་རང་ཉིད་ཡ་རབས་དང༌། བཟང་པོའི་སྤུས་ཚད་བཟུང་ནས་སྡོད་དང༌། གཡུ་བསྡུར་རྟ་བཅག་ཟེར་བ་བཞིན་རང་བཞིན་གྱིས་བོད་པར་ཆེ་མཐོང་སླེབས་ཡོང་གི་རེད། ཇི་ཙམ་བོད་པའི་གཤིས་ཀ་སྡུག་དུ་ཕྱིན་ན་རྒྱ་མི་སྡུག་པ་གཅིག་ཡིན་ན་ཁོས་དགའ་བསུ་ཞུ་གི་རེད།

འཛམ་བུ་གླིང་འདིའི་སྒང་ནས་ང་ཚོ་བོད་པར་མཐོང་དང༌། ཆ་འཇོག མིས་བརྩེ་བ་སླེབས་པ་འདི་བོད་པ་ཡ་རབས་རེད། བོད་པ་གཞུང་བཟང་པོ་འདུག བོད་པ་རྒྱུ་འབྲས་དཔང་འཕེར་གྱི་མི་རེད་ཅེས་ང་ཚོར་དགའ་ཞེན་བྱེད་ཀྱི་ཡོད། དགའ་པོ་བྱེད་པའི་གཞི་རྩ་འདི་བརླགས་ན། བོད་པར་རྒྱབ་སྐྱོར་བྱེད་མཁན་ཉུང་དུ་འགྲོ་རྒྱུ་དང༌། བོད་པའི་རིན་ཐང་བརླག་འགྲོ་གི་རེད། ངོས་རང་དེ་འདྲ་དྲན་གྱི་འདུག སོ་སོའི་མི་རིགས་ཀྱི་ཁྱད་ནོར་ཉིན་ཞག་ཕྲུགས་གཅིག་ནང་སེམས་ལ་ཞི་བདེ་བག་ཕེབས་ཡོང་ཐུབ་པ། ཁ་ཡོད་ལག་ཡོད་ཕན་ཐོགས་ཡོད་པའི་བཟང་པོའི་གོམས་གཤིས་འདི་གལ་ཆེན་པོར་བརྩིས་ནས་བདག་པོ་རྒྱག་དགོས་ཀྱི་འདུག དེ་ཁྱེད་རང་ཚོ་ཚང་མའི་སེམས་ལ་ངེས་པ་བྱེད་དགོས། བློ་ལྷོད་ལྷོད་གྱིས། སེམས་སྐྱིད་པོ་བྱས་ནས་སྡོད། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༢ ཚེས་ ༡ ཉིན་བོད་ནས་གསར་འབྱོར་མི་གྲངས་སུམ་བརྒྱ་དྲུག་ཅུ་སྐོར་ལ་སྩལ་བའི་བཀའ་སློབ།

ཀ༽ དུས་བསྟུན་བསྒྱུར་བཅོས་དང་། རྒྱ་རིགས་ཀྱི་ཁེ་ཕན།

ཁྱེད་རང་ཚོ་ཚང་མར་བཀྲ་ཤིས་བདེ་ལེགས་ཡོད། ཉེ་ཆར་དུས་འཁོར་དབང་ཆེན་ལ་ཡོད་པ་རྣམས་ནས་ཆོས་ཕྱོགས་ཀྱི་སྐད་ཆ་རྣམས་གོ་ཐོས་བྱུང་ཡོད་ཀྱང༌། སྐབས་དེར་ང་རང་ཚོ་བོད་པའི་གནས་ཚུལ་སྐོར་ལ་དམིགས་བསལ་ཤོད་རྒྱུ་བྱུང་མ་སོང༌། དུས་འཁོར་དབང་ཆེན་སར་ངོས་རང་སྡོད་ས་དང༌། ཁྱེད་རང་ཚོ་ཡོད་ས་རྒྱང་ཐག་རིང་པོ་བྱས་ནས་ཕན་ཚུན་གདོང་པ་གསལ་པོ་མཐོང་གི་མི་འདུག དེ་རིང་འདིར་ཚང་མ་ཉེ་འཁྲིས་སུ་ཡོད་སྟབས་དགའ་པོ་བྱུང༌། ང་ཚོ་བཙན་བྱོལ་བ་རྣམས་དང༌། ཁྱེད་རང་ཚོ་བར་སྐབས་སྡོད་སའི་ས་ཆ་མི་འདྲ་བ་ལས། ང་རང་ཚོ་ཚང་མ་འཕགས་པ་སྤྱན་རས་གཟིགས་ཀྱི་གདུལ་བྱའི་མི་གཅིག་གྱུར་ཡིན་པ་དང༌། གཞིས་བྱེས་བོད་མི་ཚང་མར་བོད་མི་རིགས་ཀྱི་སྤྱི་དོན་སྒྲུབ་རྒྱུའི་འགན་ཁུར་གཅིག་གྱུར་དུ་ཡོད།

ངོས་ནས་རྟག་ཏུ་བརྗོད་མུས་ལྟར། བོད་ནང་ལ་ཡོད་པའི་རྒྱ་ཆེའི་མི་མང་རྣམས་བོད་ཀྱི་དོན་གྱི་བདག་པོ་ཡིན་པས་བོད་མི་མང་རྣམས་འདོད་པ་མ་ཁེངས་པ་ཇི་སྲིད་ཡོད་པ་དེ་སྲིད་དུ་ང་ཚོས་འཛམ་བུ་གླིང་འདིའི་སྒང་ལ་སྐད་རྒྱག་དགོས་པ་དང༌། བོད་ནང་གི་རྒྱ་ཆེའི་བོད་མི་མང་ཆེ་བ་རྣམས་འདོད་པ་ཁེངས་པ་ཞིག་ཡོད་ན། ང་ཚོས་འཛམ་བུ་གླིང་ལ་སྐད་རྒྱག་དགོས་དོན་གང་ཡང་མེད། ང་ཚོས་སྒྲུབ་དགོས་པའི་ལས་དོན་འདི་བོད་མི་རིགས་སྤྱིའི་དོན་དག་ཡིན་པ་ལས། ༸རྒྱལ་བ་རིན་པོ་ཆེའི་ཁེ་ཕན་གྱི་དོན་དག་གང་ཡང་མིན་ལ། སྤྱི་ཚོགས་རྙིང་པ་བསྐྱར་གསོ་བྱེད་རྒྱུའི་དོན་དག་ཀྱང་མིན། རྒྱ་མི་རིགས་ལ་ངོ་རྒོལ་བྱེད་པ་ཡང་མིན། གསར་བརྗེར་ངོ་ལོག་བྱེད་པ་ཡང་མིན།

གསར་བརྗེ་བྱེད་དགོས་པ་དང༌། བཅོས་བསྒྱུར་གཏོང་དགོས་པ་ཞིག་རེད། དེ་སྔ་ཕན་ཆད་བོད་ལ་ཡོད་པའི་འགྲོ་སྟངས་དང་ལུགས་སྲོལ་རྣམས་ལོ་བརྒྱ་ཕྲག་མང་པོའི་སྔོན་ནས་ཡོད་པའི་ལུགས་སྲོལ་རྙིང་པ་ཡིན་པས། འདི་དག་ཡུལ་དུས་དང་མཐུན་པའི་བསྒྱུར་བཅོས་གཏོང་དགོས་པ་ཡིན། རྒྱ་མིའི་ངོས་ནས་བསྒྱུར་བཅོས་བཏང་བ་འགའ་ཞིག་གིས་ཕན་ཐོགས་བྱུང་ཡོད་པས། དགའ་བསུ་ཞུ་དགོས་པ་ཡིན་ན་ཡང༌། རྒྱ་མིས་བསྒྱུར་བཅོས་ཧ་ཅང་ཐལ་དྲགས་པ་དང༌། ལྷག་པར་རྒྱ་མི་རིགས་ཀྱི་ཁེ་ཕན་དང༌། རྒྱ་ནག་རྒྱལ་ཁབ་ཀྱི་ཁེ་ཕན་གཙོ་བོར་བཟུང་བའི་ཐོག་ནས་བསྒྱུར་བཅོས་བཏང་བར་བརྟེན་བོད་ལ་མ་རན་པའི་གནས་ཚུལ་མང་པོ་ཞིག་ཡོང་གི་ཡོད། དཔེར་ན། དེང་སང་རྒྱ་མིས་དངོས་སུ་གསལ་པོར་བཤད་དོན་ལ། བོད་ཀྱི་རིག་གཞུང་དང༌། བོད་ཀྱི་ཆོས་དད་ཟེར་བ་འདི་ཁ་བྲལ་གྱི་རང་བཞིན་ལྡན་པ་ཡིན་པས་ཁ་བྲལ་འགོག་རྒྱུའི་དོན་དག་ལ་བོད་ཀྱི་རིག་གཞུང་དང་ཆོས་དད་ལ་དམ་བསྒྲགས་བྱེད་དགོས་ལུགས་དངོས་སུ་ཤོད་ཀྱི་ཡོད། རྒྱ་མིས་ལྟ་ཚུལ་དེ་འདྲ་ཞིག་བཟུང་བའི་བྱ་སྤྱོད་རྣམས་ང་ཚོ་བོད་པའི་ཐོག་ལ་རན་གྱི་མེད།

ཁ༽ མི་རིགས་འདྲ་མཉམ་དང་། དམར་ལུགས་ཕུན་དབང་།

དེ་སྔ་ལྔ་བཅུ་ང་བཞིའི་ལོར་ངོས་རང་རྒྱ་ནག་ལ་སླེབས་ཤིང་། སྐབས་དེར་མའོ་ཙེ་ཏུང་གིས་མཚོན་པས་རྒྱ་མིའི་དཔོན་རིགས་མང་པོ་ཐུག་འཕྲད་བྱུང༌། ལྷག་པར་མའོ་ཙེ་ཏུང་གིས་འགྲེལ་བཤད་བྱས་དོན། བོད་དང༌། རྒྱ་གཉིས་ཀྱི་གནས་སྟངས་སྐོར་རྒྱ་མི་གོང་དང༌། བོད་འོག་གི་སྐད་ཆ་མ་རེད། ང་ཚོ་ཚང་མ་སྤུན་ཟླ་མི་རིགས་འདྲ་མཉམ་རེད། ང་ཚོ་གཅིག་སྒྲིལ་བྱས་ནས་སྤྱི་ཚོགས་རིང་ལུགས་འཛུགས་སྐྲུན་བྱེད་དགོས་ཞེས་བཤད་བྱུང༌། དེ་རྒྱུ་མཚན་ལྡན་པ་དང༌། ཡག་པོ་རེད་བསམ་པ་དྲན་བྱུང༌། དེ་དུས་རྒྱ་མི་ཚོས་རྒྱལ་མཚམས་རིས་མེད་རིང་ལུགས་ཤོད་ཀྱི་འདུག

ངོས་རང་རྒྱ་ནག་ནང་ས་ཁུལ་མང་པོར་ལྟ་སྐོར་དུ་བསྐྱོད་སྐབས་སྣེ་ཤན་དུ་ཡོང་མཁན་མི་རིགས་ལས་ཁུངས་ཀྱི་གཙོ་འཛིན་གཞོན་པ་ལིའུ་ཀད་ཕིང་ཟེར་བ་མཁན་ཞིག་ཡོད། ཁོང་མི་རིགས་ཁ་ཆེ་རེད། ཁོ་རང་མི་ཡག་པོ་ཞིག་ཡོད། གསར་བརྗེའི་ལས་བྱེད་པའི་གྲས་གུང་བྲན་ཏང་ཡོན་རེད། ཁོང་གི་ས་ནས་ངོས་ཀྱིས་རྒྱ་ནག་གི་ལོ་རྒྱུས་སྤྱི་དང༌། ལྷག་པར་གསར་བརྗེའི་ལོ་རྒྱུས་སློབ་སྦྱོང་བྱས་པ་ཡིན། མར་ཁེ་སི་དང༌། ལེ་ཉིན་གྱི་རིང་ལུགས་སྐོར་ལ་ཁོང་གིས་ངོས་ལ་སློབ་སྦྱོང་སྤྲད་པའི་སྐབས་སུ་ངོས་ནས་དོ་སྣང་ཆེན་པོ་བྱས་པ་ཡིན།

དེ་དུས་སྐད་སྒྱུར་ལ་འབའ་པ་ཕུན་ཚོགས་དབང་རྒྱལ་ཡོད། ཁོ་རང་སྔོན་མ་ནས་གསར་བརྗེའི་བསམ་བློ་ཡོད་པ་དང༌། གསར་བརྗེའི་ལས་ཀ་བྱེད་མཁན་ཞིག་རེད། རྗེས་སུ་མི་རིགས་རང་དབང་གི་དོན་དག་ལ་འཐབ་རྩོད་བྱེད་མཁན་ཞིག་ཆགས་པ་རེད། བར་སྐབས་ཁོ་རང་བཙོན་ལ་བསྡད་པའི་རིང་རྒྱུ་སྐར་དང༌། ཟླ་བའི་སྐོར་ལ་ཞིབ་འཇུག་བྱས་ནས་ཟླ་བའི་ནང་ལ་ཆུ་དང་རླན་གཤེར་ཡོད་པའི་གནས་ཚུལ་བྲིས་ནས་དེབ་ཅིག་བཏོན་ཡོད། ཉེ་ཆར་ཨ་མི་རི་ཀའི་ནང་རྒྱུ་སྐར་དེ་དག་གི་སྐོར་ལ་བརྟག་དཔྱད་བྱེད་མཁན་སྒྲིག་འཛུགས་ཆེན་པོ་ཞིག་ཡོད་པ་དེས་ལོ་མང་བརྟག་དཔྱད་བྱས་པའི་མཐའ་བསྡོམས་སུ། ཟླ་བའི་གླིང་གི་ནང་ལ་ཆུ་དང༌། འཁྱགས་པ་ཡོད་ལུགས་ཉེ་ཆར་ཁྱབ་བསྒྲགས་བྱས་སོང༌། དེ་འཕྲོས་བཤད་རེད།

གང་ལྟར་ཕུན་ཚོགས་དབང་རྒྱལ་ངོས་གཉིས་གསར་བརྗེའི་སྐོར་ལ་སྐད་ཆ་མང་པོ་བཤད་མྱོང༌། ངོས་རང་སྒེར་གྱི་ངོས་ནས་གསར་བརྗེར་དགའ་པོ་ཡོད། གུང་བྲན་རིང་ལུགས་ནང་ལ་ལེགས་ཆ་མང་པོ་ཡོད། དེང་སང་ཡང་ཕྱི་རྒྱལ་ལ་འགྲོ་དུས་ངོས་རང་ཕྱེད་ཀ་ནང་པའི་དགེ་སློང་ཡིན། ཕྱེད་ཀ་མར་ཁེ་སིའི་རིང་ལུགས་པ་ཡིན་ཞེས་ཤོད་ཀྱི་ཡོད། མར་ཁེ་སིའི་རིང་ལུགས་ཀྱིས་གཙོ་བོ་དཔལ་འབྱོར་གྱི་འགྲོ་ལུགས་ཤོད་ཀྱི་ཡོད་པ་དེ་ནང་པའི་ཆོས་ཀྱི་ཆ་ཤས་ལྟ་བུ་རེད་ཅེས་བཤད་ཆོག་གི་རེད།

ང་ཚོ་ནང་པའི་ངོས་ནས་མི་གཅིག་པུ་མ་ཡིན་པར་སེམས་ཅན་ཐམས་ཅད་ཅེས་ཤོད་ཀྱི་ཡོད་པ་དང༌། དེ་ཡང་ཚེ་རབས་ནས་ཚེ་རབས་ཀྱི་གནས་ཚུལ་ཤོད་ཀྱི་ཡོད། མར་ཁེ་སིའི་རིང་ལུགས་ཐོག་མི་གཅིག་པུའི་དོན་དག་ལས། སེམས་ཅན་གཞན་དག་གི་སྐད་ཆ་མེད་པ་དང༌། མི་ལ་ཡང་མི་ཚེ་འདི་གའི་གནས་ཚུལ་མ་གཏོགས་ཤོད་ཀྱི་མེད། དགོས་མཁོ་གཙོ་བོ་དེ་དངུལ་ལམ། དཔལ་འབྱོར་གྱི་ཐོག་ནས་བསམ་བློ་གཏོང་རྒྱུ་གཅིག་ལས་མེད། ཡིན་ནའང་མར་ཁེ་སིའི་རིང་ལུགས་ནང་མི་ཚང་མ་དཔལ་འབྱོར་འཁོད་སྙོམས་པོ་ཡོང་ཐབས་བྱེད་པ་དང༌། ལྷག་པར་དབུལ་པོ་ཚོར་འབྱོར་ལྡན་གྱིས་བཤུ་གཞོག་གཏོང་བ་ལ་མཐའ་གཅིག་ཏུ་ངོ་རྒོལ་བྱེད་པ་དེ་ཡང་དག་པ་རེད།

ནང་པའི་ཆོས་ཀྱི་ནང་ནས་སོ་སོར་ཐོབ་ཐང་མེད་བཞིན་དུ་མི་གཞན་གྱི་ས་ནས་རྒྱུ་དངོས་དབང་ཡོད་ཀྱིས་འཕྲོག་པ་དང༌། ཡང་ན་ཐབས་མཁས་གཡོ་སྒྱུའི་སྒོ་ནས་ལེན་པའི་རིགས་མི་ཆོག དེ་ལ་ལོག་པའི་འཚོ་བ་ཞེས་མིང་བཏགས་ནས་ལོག་འཚོར་སྤྱད་མི་ཆོག་པར་བཀག་ཡོད། དེ་འདྲའི་མཐུན་པའི་ཆ་མང་པོ་མཐོང་ནས་ང་ཚོས་གསར་བརྗེ་དང་བཅོས་སྒྱུར་ལ་ངོ་རྒོལ་བྱེད་པ་མིན་ན་ཡང༌། ང་ཚོ་བོད་མི་རིགས་ལ་ཡོད་པའི་ཐོབ་ཐང་གི་དོན་དུ་ང་ཚོས་འཐབ་རྩོད་བྱེད་ཀྱི་ཡོད།

ག༽ རང་བཙན་གྱི་ཐོབ་ཐང་དང་། ཕུགས་ཀྱི་ཁེ་གྱོང་།

ལོ་རྒྱུས་ཀྱི་ཐོག་ནས་བོད་རང་བཙན་ཡིན་ན་ཡང༌། ཕུགས་རྒྱང་རིང་པོའི་ཆ་ནས་ང་ཚོའི་ཁེ་གྱོང་ལ་བསམ་བློ་ནན་ཏན་གཏོང་དགོས། བོད་ལུང་པ་མཚོ་ལམ་དང་འབྲེལ་བ་མེད་པས་འགྲིམ་འགྲུལ་སྐྱེལ་འདྲེན་ཁག་པོ་ཡོད། ལུང་པའི་ནང་ཡར་རྒྱས་ཕྱིན་མེད་པས་ཡར་རྒྱས་ངེས་པར་དུ་གཏོང་དགོས། འཛུགས་སྐྲུན་བྱེད་དགོས་པར་བརྟེན། རྒྱལ་ཁབ་ཆེན་པོ་གཅིག་དང་མཉམ་འབྲེལ་བྱས་ན། ལུང་པ་ཡར་རྒྱས་དང༌། འཛུགས་སྐྲུན་ཤུགས་ཆེ་བ་ཡོང་ཐུབ་པའི་ཁེ་ཕན་ཡོང་མི་སྲིད་པ་མིན། ང་རང་ཚོ་བོད་པར་ཐུན་མོང་མ་ཡིན་པའི་ཁྱད་ནོར་འཛམ་གླིང་འདིའི་སྒང་ལ་ངོམ་ཆོག་པ་ནང་པའི་ཆོས་དང༌། དེ་དང་འབྲེལ་བའི་ཡ་རབས་སྤྱོད་བཟང་གི་གོམས་གཤིས་ང་རང་ཚོར་སྤོབས་པ་སྐྱེས་འོས་པ་ཞིག་ཡོད། འདིས་བོད་པ་རང་ཉིད་ལ་ཕན་པར་ཙམ་དུ་མ་ཟད། འཛམ་བུ་གླིང་གི་མི་རིགས་སྤྱི་ལ་ཕན་ཐོགས་བྱེད་ཐུབ་པའི་ཆ་རྐྱེན་ལྡན་པར་མི་མང་པོས་ངོས་འཛིན་བྱེད་བཞིན་པ་འདི་ཉམས་པ་སོར་ཆུད། མི་ཉམས་གོང་འཕེལ་བྱེད་དགོས་པ་འདི་ང་ཚོ་བོད་པའི་ལས་འགན་ཡིན། འདི་རྒྱ་མིས་བྱེད་མི་ཐུབ།

སོ་སོའི་རིག་གཞུང་བདག་པོ་རྒྱག་པ་ལ་བོད་པར་དེ་དང་འབྲེལ་བའི་དབང་ཆ་དང་ཐོབ་ཐང་ཞིག་དགོས་ཤིང་། དེའི་དོན་དུ་བོད་ཆོལ་ཁ་གསུམ་གཅིག་ཏུ་བསྒྲིལ་བའི་རང་སྐྱོང་མིང་དོན་མཚུངས་པ་ཞིག་དགོས་ཀྱི་འདུག ནུབ་ལ་དྭགས་ཀྱི་ས་མཚམས་ནས་ཤར་དར་རྩེ་མདོ་བར་དང༌། ལྷོ་མོན་གྱི་ས་མཚམས་ནས་བྱང་ཧོར་གྱི་ས་མཚམས་བར་དུ་སྐད་དང་ཡི་གེ་གཅིག་གྱུར་ཡིན་ཞིང་། དེ་ཡང་བཀའ་འགྱུར་དང་། བསྟན་འགྱུར་པོད་གྲངས་སུམ་བརྒྱ་བརྒལ་བ་ཡོད་པ་དེ་དག་བོད་ཆོལ་ཁ་གསུམ་གྱི་ས་ཁུལ་ཡོངས་སུ་རྫོགས་པ་ལ་གཅིག་གྱུར་གྱིས་ཀློག་འདོན་ཐུབ་ཀྱི་ཡོད། དེ་ལྟ་བུའི་མི་རིགས་དང་། སྐད་ཡིག ཆོས་དང་རིག་གཞུང་གཅིག་གྱུར་ཡིན་པའི་ཆོལ་ཁ་གསུམ་ཡོངས་སུ་རྫོགས་པ་གཅིག་གྱུར་གྱི་རང་སྲིད་རང་སྐྱོང་མིང་དོན་མཚུངས་པ་ཞིག་བྱུང་ན། དེས་བོད་མིར་ཕན་པས་མ་ཚད། རྒྱ་ནག་རྒྱལ་ཁབ་ལ་ཡང་ཕན་ཐོགས་ཡོང་གི་རེད།

ད་ལྟ་འཛམ་གླིང་གི་དངོས་ཡོད་གནས་ཚུལ་དང༌། ང་ཚོ་བོད་པའི་ཁེ་ཕན། རྒྱ་མིའི་ཁེ་ཕན་བཅས་ཕྱོགས་མང་པོར་བསམ་བློ་བཏང་ནས་དབུ་མའི་ལམ་འདིས་ཕན་ཐོགས་ཡོང་རྒྱུར་མཐོང་སྟེ་ད་བར་ཐབས་ཤེས་འབད་བརྩོན་བྱེད་བཞིན་པ་ཡིན། བསམ་ཚུལ་འདི་ལ་འཛམ་གླིང་གི་ས་ཁུལ་མང་པོ་ཞིག་ནས་རྒྱབ་སྐྱོར་བྱེད་ཀྱི་ཡོད། ཁྱེད་རང་ཚོ་བོད་རྒྱ་ཆེའི་མི་མང་གི་ཆ་ཤས་ཤིག་ཡིན་པར་བརྟེན་གནས་ཚུལ་དེ་རྣམས་ཤེས་པའི་ཐོག་ནས་སྔར་བཞིན་སེམས་ཤུགས་མ་ཆག་པ་བྱེད་དགོས། འདི་འཁྲུག་པ་རྒྱག་དགོས། མཚོན་ཆ་བེད་སྤྱོད་བྱེད་དགོས་ཟེར་བ་མིན། ང་ཚོས་མཐའ་གཅིག་ཏུ་འཚེ་མེད་ཞི་བའི་ལམ་ལ་བརྟེན་ནས་རང་ཉིད་ཀྱི་ཐོབ་ཐང་རྩོད་ལེན་བྱེད་དགོས། འཛམ་བུ་གླིང་འདིའི་སྒང་གི་མི་མང་པོ་ཞིག་གིས་ང་ཚོའི་འཐབ་རྩོད་བྱེད་སྟངས་འཚེ་མེད་ཞི་བའི་ལམ་ལ་བརྟེན་པ་འདི་ངོ་མཚར་ཆེན་པོར་མཐོང་ནས་བོད་དོན་ཐོག་ཤ་ཚ་དང༌། རྒྱབ་སྐྱོར་བྱེད་ཀྱི་ཡོད། འཚེ་མེད་ཞི་བའི་ལམ་ལ་བརྟེན་ནས་དཀའ་ངལ་སེལ་ཐབས་བྱེད་པ་འདི་འཛམ་བུ་གླིང་འདིའི་སྒང་ལ་གསར་གཏོད་ཁྱབ་སྤེལ་བྱེད་དགོས་པ་ཞིག་ཡིན་པ་དང༌། ཐབས་ལམ་འདིའི་ཐོག་ནས་འབྲས་བུ་སྨིན་ཐུབ་པ་བྱེད་དགོས་པ་ནི་འཛམ་གླིང་མི་སྤྱིའི་ཁེ་ཕན་ལ་ཐུག་ཡོད་སྟབས་ཁོང་ཚོས་ང་ཚོར་རྒྱབ་སྐྱོར་བྱེད་ཀྱི་ཡོད།

ང་ཚོས་འཚེ་མེད་ཞི་བའི་ལམ་ལ་བརྟེན་ནས་ང་ཚོའི་ཐོབ་ཐང་རྩོད་ལེན་བྱེད་པའི་སྐབས་འདིར་ང་ཚོར་ཤེས་བྱ་ཡོན་ཏན་དགོས་པ་རེད། ཡོན་ཏན་མེད་ན་སེམས་ཤུགས་གཅིག་པུས་དམིགས་ཡུལ་སྒྲུབ་མི་ཐུབ་པས་བྱིས་པ་གཞོན་སྐྱེས་ཚང་མར་སློབ་སྦྱོང་འཐུས་ཤོར་མེད་པ་ཡོང་ཐབས་སུ་ཕ་མ་ཚོ་དང༌། སྤུན་ཉེ་ཚང་མས་སེམས་འཁུར་ཆེན་པོ་ལེན་དགོས། ཕྲུ་གུ་ཚང་མ་སློབ་གྲྭར་ངེས་པར་དུ་གཏོང་དགོས། ལས་ཁུངས་ཁག་དང༌། ལས་རིགས་འདྲ་མིན་གྱི་ནང་དུ་ལས་ཀ་བྱེད་མཁན་ཚོས་སོ་སོའི་ལས་རིགས་དེའི་ཉམས་མྱོང་བསགས་ཏེ་མ་འོངས་པར་སོ་སོ་རང་ཉིད་ཀྱིས་འགན་ཆ་ཚང་འཁྱེར་ཐུབ་པའི་བསམ་བློ་གཏོང་དགོས། དེང་སང་རྒྱ་མིའི་ལས་བྱེད་པའི་ནང་ལྐོག་ཟ་རུལ་སུངས་བྱེད་མཁན་ཡོད་པ་ལྟར། བོད་པའི་ནང་ནས་ཀྱང་དེ་འདྲ་ཁ་ཤས་ཡོད་ལུགས་ཟེར་བར་བློ་ཕམ་ཤིན་ཏུ་ཆེན་པོ་བྱུང༌། ང་ཚོས་བོད་མི་རིགས་ནི་ཡ་རབས་གཞུང་བཟང༌། ལས་རྒྱུ་འབྲས་དཔང་འཕེར་བྱེད་མཁན་ཞིག་ཡིན་ཞེས་བཤད་བཞིན་དུ། བོད་མིས་རྒྱུ་བརྔན་རྗེས་འབྲང་ལྐོག་ཟ་རུལ་སུངས་བྱས་ན་ཤིན་ཏུ་ཐབས་སྡུག་ཡིན་པས། དེ་རིགས་ནམ་ཡང་བྱེད་མི་རུང༌། མ་འོངས་པར་ང་ཚོས་བོད་མི་རིགས་ཀྱི་ཐོབ་ཐང་རང་དབང་ལ་ལོངས་སུ་སྤྱོད་པའི་སྐབས་སུ་བོད་པ་རྣམས་མི་འདྲ་འདྲའི་ནང་ནས་མི་འདྲ་ཙམ་གྱི་དྲང་པོ་དྲང་བཞག་དང་། རྒྱུ་འབྲས་དཔང་འཕེར། ཡ་རབས་གཞུང་བཟང་བྱུང་ན་ང་ཚོས་འཐབ་རྩོད་བྱས་པ་འདི་དག་དོན་དང་ལྡན་པ་བྱུང་བ་ཡིན། དེ་འདྲ་མིན་པར་མི་མ་རབས་དང་། ངོ་ཚ་ཁྲེལ་མེད། བྱམས་སྙིང་རྗེ་མེད་པ། གདུག་རྩུབ་ཅན་ཤ་སྟག་ཆགས་ན་རང་དབང་བྱུང་ཡང་དགེ་མཚན་དེ་ཙམ་མེད་པས། ཁྱིམ་ཚང་ཚང་མའི་ཕ་མ་མི་རེ་ངོ་རེའི་ཆ་ནས་རྒྱུན་དུ་ཡ་རབས་དང༌། སེམས་པ་བཟང་པོ་བྱས་ཏེ་སོ་སོའི་ཕྲུ་གུ་ཚོར་ཆུང་ཆུང་སྐབས་ནས་ཡ་རབས་ཀྱི་གོམས་གཤིས་བཟང་པོ་འཇགས་ཐུབ་པ་བྱེད་དགོས།

ང༽ ཚད་ལྡན་གྱི་ཆོས་པ་དང་། ཆོས་ཕྱོགས་ཀྱི་སློབ་གཉེར།

དེ་ནས་ང་རང་ཚོ་བོད་ཀྱི་ལུང་པ་ཕན་ཚུན་གང་ནས་ཡིན་ན་ཡང་ཆོལ་ཁ་གསུམ་གྱི་བོད་རིགས་ཡོངས་སུ་རྫོགས་པ་འཆམ་པོ་བྱེད་དགོས་ལ། ཆོས་ལུགས་ཕན་ཚུན་མཐུན་པོ་བྱེད་དགོས། བར་སྐབས་དགོན་པ་ཉམས་གསོ་བྱེད་པ་དང༌། ལྷ་ཁང་ཉམས་གསོ་བྱེད་པ་ལྟ་བུ་བྱུང་ཡོད་པ་ལྟར། དེ་དག་གི་ནང་གི་དགེ་འདུན་དང༌། རབ་བྱུང་ཕོ་མོ་སུ་དང་སུ་ཡིན་རུང་ཚང་མ་སྤུས་དག་པོ་ཡོང་བར་དོ་སྣང་བྱེད་དགོས། སངས་རྒྱས་ཀྱི་བསྟན་པ་ནི་ལུང་གི་བསྟན་པ་དང༌། རྟོགས་པའི་བསྟན་པ་ཡིན་པས་བསླབ་པ་སློབ་གཉེར་བྱེད་པ་དང༌། དེ་ལག་ལེན་ལ་བསྟར་ནས་སྒྲུབ་པ་ཉམས་ལེན་བྱས་ཏེ་བཤད་སྒྲུབ་ཟུང་སྦྲེལ་གྱི་ཐོག་ནས་ལུང་རྟོགས་ཀྱི་བསྟན་པ་གཉིས་པོ་དེ་འཛིན་སྐྱོང་སྤེལ་གསུམ་བྱ་རྒྱུ་ཤིན་ཏུ་གལ་ཆེན་པོ་ཡིན།

དགོན་པ་ལྷ་ཁང་དེ་དག་གི་ནང་ལ་འཚོགས་མཁན་ཚོ་བསླབ་པ་སློབ་གཉེར་དང༌། སྒྲིག་ལམ་ཀུན་སྤྱོད་ལ་བལྟ་བཟོ་མེད་མཁན། ཚིག་སྐམ་པོ་ཞིག་བཏོན་ཏེ་གྲོང་ཆོག་རྒྱུགས་ནས་ལྟོ་གོས་འཚོལ་མཁན། སྡུག་ས་ནས་བཤད་ན་བླ་མ་དང་། མཁན་པོའི་མིང་ཡོད་མཁན་ཚོས་མི་མང་གི་དད་རྫས་རྣམས་བླངས་ཏེ་སྒེར་གྱི་ཁང་པ་རྒྱག་པ་དང༌། སོ་སོ་སྒེར་གྱི་མོ་ཊ་ཉོ་བ་དེ་འདྲའི་གནས་ཚུལ་བྱུང་ན་མང་ཚོགས་ཀྱི་བསམ་བློའི་ནང་ལ་ཆོས་ཟེར་བ་འདི་གང་འདྲ་ཞིག་ཡིན་ནམ་བསམ་པའི་དད་ལོག་སྐྱེ་སྲིད་ཀྱི་རེད། རྒྱ་མིས་ཆོས་བཤུ་གཞོག་གི་ལག་ཆ་རེད་ཟེར་བ་བཞིན། ཆོས་པའི་ཞབས་འདྲེན་ཆོས་པ་རང་གིས་ཞུས་ན་གཏན་ནས་མི་འགྲིགས་པས་གཟབ་གཟབ་བྱེད་དགོས། རྒྱ་མི་གུང་བྲན་གྱིས་ཆོས་མེད་པ་བཟོ་འདོད་ཡོད་ཀྱང་བཟོ་མི་ཐུབ། ཆོས་དད་ཡོད་མཁན་ང་རང་ཚོས་ལག་ལེན་ཆོས་དང་མཐུན་པ་མ་བྱས་པར་ཆོས་ཀྱི་རིན་ཐང་བརླགས་ན་དངོས་གནས་དྲང་གནས་ཆོས་དད་ཉམས་ཆག་དང༌། བསྟན་པ་ཉམས་ཆག་འགྲོ་རྒྱུར་བརྟེན། ཚང་མས་དོ་སྣང་ཡིད་གཟབ་བྱེད་དགོས།

དེ་ནས་མདོ་སྟོད་སྨད་ཁུལ་ས་ཆ་ཁ་ཤས་ལ་སེམས་ཅན་གྱི་རྩྭ་སའི་དོན་དག་ལ་སྡེ་ཤོག་ཕན་ཚུན་འཁྲུག་པ་རྒྱག་རེས་བྱེད་ཀྱི་ཡོད་ཚོད་འདུག དེ་རིགས་ཧ་ཅང་ཐབས་སྐྱོ་པོ་ཡིན་པས་གཏན་ནས་བྱེད་མི་རུང༌། གྲོང་ཁྱེར་ཆེ་ཁག་ཚོའི་ནང་ལ་ཆང་འཐུང་ཤོ་སྦག་རྩེས་པ་དང༌། ཐ་མག་འཐེན་པ། མཚན་ཚོགས་འཚོགས་ས་དེ་འདྲ་མང་པོ་ཡོད་པ་དང༌། དེ་ཚོའི་ནང་གཞོན་སྐྱེས་ཚོས་ཁ་གཡེང་མིག་གཡེང་བྱས་ནས་མི་ཚེ་སྟོང་ཟད་མ་བཏང་བར་ཡོན་ཏན་དང༌། སློབ་སྦྱོང་ལ་དོ་སྣང་བྱས་ཏེ་རང་མགོ་ཐོན་པ་བྱེད་དགོས།

ཅ༽ མི་མཐོང་ཆ་འཇོག་དང་། རྒྱ་ནག་གི་བརྟན་ལྷིང་།

དེང་སང་རྒྱ་ནག་གཞུང་གི་སྲིད་བྱུས་ཧ་ཅང་མཁྲེགས་པོ་བྱས་ཏེ་ཧ་ལམ་རིག་གནས་གསར་བརྗེའི་སྐབས་ཀྱི་བྱེད་སྟངས་ལྟ་བུ་ཡོང་གྲབས་བྱེད་ཀྱི་ཡོད་ཀྱང༌། དེ་འཕྲལ་སེལ་ཞིག་ཡིན་པ་ལས། ཡུན་རིང་གནས་ཐབས་མེད་ལུགས་ཉིན་ཤས་གོང་ལ་ཨ་མི་རི་ཀའི་སྲིད་འཛིན་གྱིས་གསར་འགོད་ལྷན་ཚོགས་ཤིག་གི་སར་གསུངས་འདུག བར་སྐབས་རྒྱ་ནག་ནང་ལ་འགྲོ་བ་མིའི་ཀུན་སྤྱོད་ཐོབ་ཐང་དེ་རིགས་ཡར་རྒྱས་གང་ཡང་ཕྱིན་མི་འདུག་པར་ཐུགས་ཕམ་བྱུང་ལུགས་དང༌། སྔ་མོ་འཇར་མན་འབར་ལིང་གི་རྩིག་པ་དེ་རང་བཞིན་གྱིས་མེད་པ་ཆགས་པ་བཞིན་དེང་སང་རྒྱ་ནག་གི་སྲིད་བྱུས་མཁྲེགས་པོ་དེ་ཡང་རང་བཞིན་གྱིས་འགྱུར་འགྲོ་གི་རེད་ཅེས་གསུངས་འདུག

ངོས་ནས་ནམ་རྒྱུན་བཤད་མུས་ལྟར། དེང་སང་རྒྱ་ནག་གི་སྲིད་བྱུས་འཛིན་སྟངས་དེ་ལུང་པ་ཆེན་པོ་གཅིག་དང༌། རྒྱལ་ཁབ་ཆེན་པོ་གཅིག་གི་བྱེད་སྟངས་རྩ་བ་ནས་མིན་པར་མིག་རྒྱང་ཐུང་ཐུང་འཕྲལ་སེལ་གྱི་བྱེད་སྟངས་ཤིག་རེད། ད་ལྟའི་སྲིད་བྱུས་འདིས་རྒྱ་ནག་རང་ལ་ཡང་ཕན་གྱི་མེད་པར་བརྟེན། སྔ་ཕྱི་ཙམ་ལས་འགྱུར་བ་འགྲོ་རྒྱུ་རེད། རྒྱ་ནག་གཞུང་གིས་ཁ་བྲལ་ལ་སེམས་ཁྲལ་ཆེན་པོ་བྱེད་པ་དང༌། བརྟན་ལྷིང་གལ་ཆེར་བརྩི་གི་ཡོད། བརྟན་ལྷིང་ཡོང་བ་དང༌། ཁ་བྲལ་མི་འགྲོ་བ་དགོས་ན་བོད་པར་བྱམས་པོ་བྱེད་དགོས། བོད་པར་ལྟ་རྟོག་ཡག་པོ་བྱས། བོད་པར་མི་མཐོང་ཆ་འཇོག་བྱས། བོད་པར་གོ་བསྡུར་དང༌། བོད་པར་ཕན་གྲོགས་བྱས་ན་བརྟན་ལྷིང་ཡོང་རྒྱུ་དང༌། ཁ་བྲལ་མི་འགྲོ་བའི་གཅིག་སྒྲིལ་ཡོང་སྲིད་ཀྱི་རེད།

བོད་པར་རྒྱུན་དུ་བསྙས་བཅོས་དང༌། ཐུབ་ཚོད་ཤོད་པ། མཐོང་ཆུང་ཁྱད་གསོད་ཤ་སྟག་བྱས་ན། མི་ཕར་བཞག དུད་འགྲོ་ཞིག་ཡིན་ན་ཡང་རྡུང་རྡེག་གཏོང་མཁན་སར་འཁོར་གྱི་མ་རེད། རྒྱ་ནག་རང་གི་ཕུགས་རྒྱང་རིང་པོའི་ཁེ་ཕན་ལ་བསམ་བློ་བཏང་ན་ཡང་ད་ལྟའི་སྲིད་བྱུས་འདི་ནོར་འཁྲུལ་ཡིན་པ་ལས། སྲིད་བྱུས་འདི་ཕན་ཐོགས་རྩ་བ་ནས་མེད། འདིས་ཁུངས་འཁྱོལ་ཐབས་མེད་པར་བརྟེན་འགྱུར་བ་འགྲོ་གི་རེད། ཁྱེད་རང་ཚོ་བློ་བདེ་པོ་བྱེད་དགོས།

ཁྱེད་རང་ཚོ་གདན་ས་ཁག་ལ་འགྲོ་མཁན་ཚོ་དང༌། སློབ་གྲྭར་འགྲོ་མཁན་རྣམས་འདིར་ཡོང་བའི་དགོས་དོན་སློབ་སྦྱོང་གི་དོན་དུ་ཡིན་པར་བརྟེན་ཧུར་ཐག་བྱེད་དགོས་པ་དང༌། སྒྲིག་ལམ་ཀུན་སྤྱོད་ཡག་པོ་འཁྱེར་དགོས། ང་ཚོ་བོད་པ་བཙན་བྱོལ་བ་ཐོག་མར་སླེབས་པའི་སྐབས་ནས་བཟུང་སློབ་སྦྱོང་གི་ཐོག་ལ་དོན་གལ་ཆེན་པོར་བརྩིས་པ་ལྟར། ད་ཆ་གཞོན་སྐྱེས་ཚང་མ་སློབ་གྲྭ་འགྲིམས་མ་མྱོང་བ་མེད། མང་ཚོགས་ཀྱི་སློབ་སྦྱོང་གྲུབ་འབྲས་གང་ལ་གང་འཚམ་ཐོན་ཡོད། ཁྱེད་རང་ཚོས་ཀྱང་སློབ་སྦྱོང་ཐོག་ལ་ཚང་མས་ཧུར་ཐག་བྱེད་དགོས།

དེ་ནས་བར་སྐབས་བཙོན་ལ་ཚུད་པ་ཁྱེད་རང་ཚོས་བོད་སྤྱི་པའི་དོན་དག་ལ་དཀའ་ངལ་ཁྱད་བསད་ཀྱི་ཐོག་ནས་ཞབས་འདེགས་བསྒྲུབས་པ་རེད། བྱས་རྗེས་ཐོན་ཡོད། སོ་སོས་དཀའ་ལས་བརྒྱབ་པ་རྣམས་ང་རྒྱལ་དང་། ཕྲག་དོག་གི་དབང་དུ་མ་བཏང་བར་སངས་རྒྱས་ཀྱི་བསྟན་པ་དང་། བོད་རྒྱ་ཆེའི་མི་མང༌། མདོར་ན་འགྲོ་བ་རིགས་དྲུག་གི་སེམས་ཅན་ཐམས་ཅད་ཀྱི་དོན་དག་ལ་ཡིན་བསམ་པའི་སོ་སོས་བསམ་བློ་གཏོང་སྟངས་མ་ནོར་བ་ཡག་པོ་བྱས་ན་བསོད་ནམས་ཆེན་པོ་གསོག་ཐུབ་ཀྱི་རེད།

དཀའ་ལས་བརྒྱབ་པ་རྣམས་ཆགས་སྡང་གི་དབང་དུ་བཏང་ན་ཡག་པོ་མེད། དེ་ལྟར་མ་བྱེད། གཉེན་འཕྲད་དང་གནས་སྐོར་ཚར་ནས་བོད་ལ་ལོག་མཁན་ཚོ་བློ་བདེ་པོ་བྱས་ནས་ཕར་རྒྱུགས། རིང་མིན་ང་རང་ཚོ་གཞིས་བྱེས་མཉམ་འཛོམས་ཡོང་ཐུབ་པའི་རེ་བ་ཡོད། གལ་ཏེ་ལམ་སེང་གཞིས་བྱེས་མཉམ་འཛོམས་མ་བྱུང་ན་ཡང་ཁྱེད་རང་ཚོ་འདི་ཕྱོགས་ཡོང་རྒྱུའི་གོ་སྐབས་ཡོང་གི་རེད། ང་ཚོ་ཐུག་ཆོག་གི་རེད། ངོས་རང་གཟུགས་པོ་བདེ་ཐག་ཆོད་ཡོད། སེམས་ལྷོད་ལྷོད་བྱས་ནས་བསྡད་ཡོད། ང་རང་ཚོ་ལོ་མང་མཉམ་དུ་དུས་ཚོད་སྐྱེལ་རྒྱུ་ཏན་ཏན་ཡོང་གི་རེད། ཚང་མ་བློ་བདེ་པོ་བྱེད། ཧུར་ཐག་བྱེད་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༣ ཚེས་ ༧ ཉིན་བོད་འབྱོར་བཞི་བརྒྱ་སྐོར་ལ་སྩལ་བའི་བཀའ་སློབ།

ཀ༽ འབྱུང་འགྱུར་གྱི་བོད་ཁམས་དང་། བོད་མིའི་བྱེད་ལས།

ཁྱེད་རང་ཚོ་བོད་ནས་ཚུར་གཉེན་འཕྲད་དང༌། གནས་བསྐོར། སློབ་སྦྱོང་གི་དོན་དག་ལ་ཡོང་བ་རེད། ང་ཚོ་ཐུག་འཕྲད་ཀྱི་གོ་སྐབས་བྱུང་བར་དགའ་པོ་བྱུང༌། བོད་ནང་གི་གཞིས་ལུས་རྒྱ་ཆེའི་མི་མང་རྣམས་ང་ཚོའི་དོན་གྱི་བདག་པོ་ཡིན་པ་དང༌། མ་འོངས་པར་བོད་ཆགས་འཇིག་གི་གནས་ཚུལ་ཇི་ཡོང་གཙོ་བོ་བོད་ནང་གི་རྒྱ་ཆེའི་མི་མང་ལ་རག་ལས་པ་རེད། བོད་ནང་རྒྱ་ཆེའི་མི་མང་ལ་དཀའ་ངལ་ཡོད་པ་དང༌། དཀའ་ངལ་ལ་འཐབ་རྩོད་བྱེད་པའི་སེམས་ཤུགས་མ་ཆག་པར་བསྡད་པའི་དངོས་ཡོད་གནས་ཚུལ་རྣམས་ང་ཚོས་འཛམ་གླིང་ཐོག་གསལ་བཤད་བྱེད་ཀྱི་ཡོད། འོན་ཀྱང་མི་འགའ་ཤས་ཀྱི་མཐོང་ཚུལ་ལ་བཙན་བྱོལ་བ་ཚོས་སོ་སོའི་ཡུལ་ནང་གི་གནས་ཚུལ་སྡུག་པ་ཤ་སྟག་ཤོད་པ་དེ་སྤྱིར་བཏང་བཙན་བྱོལ་བའི་རང་བཞིན་ཆོས་ཉིད་ལྟ་བུར་མཐོང་གི་ཡོད།

ཕྱི་ལོ་ཆིག་སྟོང་དགུ་བརྒྱ་བརྒྱད་ཅུ་གྱ་གཅིག་གྱ་གཉིས་ཙམ་ནས་ཕྱི་རྒྱལ་གྱི་ལྟ་སྐོར་བ་བོད་ནང་འགྲོ་རྒྱུའི་གོ་སྐབས་བྱུང་བ་དང༌། བརྒྱད་ཅུ་གྱ་བདུན་གྱ་བརྒྱད་ནང་བོད་པ་ཚོས་སེམས་ནང་གི་ན་ཟུག་ཕྱི་ལ་དངོས་སུ་བཏོན་ཏེ་རྒྱ་མིའི་དབང་སྒྱུར་ལ་ངོ་རྒོལ་སྐད་འབོད་བྱས་པ་དང༌། རྒྱ་མིས་གདུག་རྩུབ་དྲག་གནོན་བྱེད་པའི་གནས་ཚུལ་ཕྱི་རྒྱལ་ལྟ་སྐོར་བ་མང་པོས་དངོས་སུ་མཐོང་བར་བརྟེན། ཕྱི་མི་མང་པོས་བོད་པ་བཙན་བྱོལ་བ་ཚོས་དེ་སྔོན་བོད་ནང་གི་དཀའ་ངལ་བཤད་པ་དེ་དག་བདེན་པ་རེད་བསམ་པ་དང༌། བོད་པའི་གནས་ཚུལ་ལ་དོ་སྣང་ཡོད་མཁན་ཚོས་རྒྱ་མིས་བོད་དབང་བསྒྱུར་བྱས་ནས་བོད་མི་ཚོར་དཀའ་ངལ་ཆེན་པོ་འཕྲད་པ་དང༌། བོད་མི་ཚོ་རྒྱ་མིའི་དབང་སྒྱུར་འོག་ལ་སྡོད་འདོད་མེད་པ་དེ་ཧ་ཅང་གསལ་པོ་མཐོང་གི་ཡོད།

མ་འོངས་པར་བོད་གང་འདྲ་ཆགས་དང་མ་ཆགས་བོད་ནང་གི་རྒྱ་ཆེའི་མི་མང་ལ་རག་ལུས་པ་ལས། བོད་མི་བཙན་བྱོལ་ཉུང་ཤས་ཀྱིས་བོད་ནང་གི་གནས་སྟངས་བསྒྱུར་བཅོས་གཏོང་ཐུབ་ཐབས་མེད། བོད་ནང་ཡོད་པའི་རྒྱ་ཆེའི་མི་མང་གིས་ད་ལྟ་ནང་བཞིན་ལྷག་བསམ་དང་། སྙིང་སྟོབས་ཞུམ་པ་མེད་པར་གནས་དགོས། རྒྱ་མིར་འཛིངས་ཟེར་བ་མིན། ང་རང་ཚོར་ཐུན་མོང་མ་ཡིན་པའི་རིག་གཞུང་བཟང་པོ་ཞིག་ཡོད་པ་འདི་ལ་བདག་པོ་ཡག་པོ་རྒྱག་དགོས། དེང་སང་བོད་ཀྱི་མི་རིགས་ལ་འཛམ་བུ་གླིང་འདིའི་སྒང་ལ་ཆེ་མཐོང་དང༌། ཤ་ཚ་སླེབས་པ་འདི་སྤྱིར་ང་ཚོའི་བོད་ལུང་པ་མ་བཅོས་རང་བཞིན་གྱི་མཛེས་སྡུག་ལྡན་པའི་ལུང་པ་ཞིག་ཡིན་པ་དང༌། ཡང་སྒོས་ཡུལ་དེའི་ནང་སྡོད་མཁན་བོད་པ་ཚོ་གཤིས་ཀ་འཇམ་པོ་དང་། སེམས་རྒྱུད་བཟང་པོ། ངོ་ཤེས་མ་ཤེས་སུ་ཐུག་ནའང་འཛུམ་གྱིས་བསུ་མཁན། བོད་པའི་རྣམ་འགྱུར་དམིགས་བསལ་མི་འདྲ་བ་ཞིག་ཏུ་མཐོང་ནས་ང་ཚོར་དགའ་ཞེན་བྱེད་ཀྱི་ཡོད།

དཔེར་ན། བོད་ནང་ཡོད་པའི་རྒྱ་མི་དང༌། བོད་པ་ཚོ་རྣམ་འགྱུར་གྱི་ཐོག་ནས་ལམ་སེང་ཤེས་ཐུབ་པ་དང༌། བོད་པ་ཡིན་ན་གད་མོ་བགད་སྟངས་དང༌། འཛུམ་བག་ལྡན་པའི་རྣམ་འགྱུར་ཞིག་རང་བཞིན་གྱིས་ཐོན་ཡོང་བ་དང༌། རྒྱ་མི་ཡིན་ན་དེ་འདྲའི་རྣམ་འགྱུར་རྩ་བ་ནས་མེད་པ། རྒྱ་ནག་ནང་ལ་ཡོད་པའི་རྒྱ་མི་ཚོ་ཡང་གདོང་ནས་མ་སྐྱིད་པའི་རྣམ་འགྱུར་ཐོན་པ། མི་སུ་དང་ཐུག་ན་ཡང་དོགས་པ་ཟ་མདོག་ཁ་པོ་བྱེད་ཀྱི་འདུག་ཅེས་ཤོད་མཁན་མང་པོ་བྱུང༌། ཉེ་ཆར་ཟླ་བ་གཉིས་གསུམ་གྱི་གོང་བོད་ནང་ལྟ་སྐོར་དུ་འགྲོ་མཁན་ཕྱི་རྒྱལ་མི་ཚོ་ཁག་གཅིག་ཐུག་འཕྲད་བྱུང་བ། ཁོང་ཚོས་ཀྱང་གོང་བཞིན་བཤད་བྱུང༌། ད་དུང་ཁོང་ཚོས་ཟེར་དོན། ང་ཚོ་བོད་ནང་ས་ཆ་ཁག་འགའ་ཤས་ལ་སླེབས་སོང༌། བོད་པ་རྣམས་རྒྱ་མིའི་བཙན་དབང་འོག་ཏུ་བསྡད་ཡོད་ཀྱང༌། བོད་པའི་མི་གཅིག་ཡིན་ན་སེམས་ནང་ལ་ཞུམ་པ་དང༌། དངངས་སྐྲག་མེད་པའི་ཁར། ཕྱི་རྒྱལ་གྱི་མི་ཞིག་འཕྲད་ན་ལམ་སེང་མི་དང་མི་འདྲ་མཉམ་གྱི་ཚོར་བ་ཡོད་པའི་རྣམ་འགྱུར་བསྟན་ཡོང་གི་འདུག སེམས་ཀྱི་ནང་ལ་སྤོབས་པ་འདུག རྒྱ་མི་ཞིག་འཕྲད་ན། ལམ་སེང་མིག་ཕབ། གདོང་པ་གཡོལ་གྱི་འདུག ཚུར་ཐད་ཀར་བལྟ་ནུས་ཀྱི་མི་འདུག མིའི་སྤྱི་ཚོགས་ནང་སོ་སོར་ཡིད་ཆེས་ཡོད་པ་དང༌། སྤོབས་པ་ཡོད་པ་དེ་ལ་མཐར་ཐུག་རྒྱལ་ཁ་ཐོབ་ཀྱི་རེད་ཅེས་དེ་འདྲ་བཤད་བྱུང༌།

ཁ༽ བཟང་སྤྱོད་ཀྱི་གོམས་གཤིས་དང་། དཔེ་མཚོན་གྱི་ལམ་སྟོན།

ང་རང་ཚོ་བོད་པར་དེ་ལྟ་བུའི་ཁྱད་ཆོས་ཡོང་བ་དེ་ང་ཚོའི་ཕ་མེས་ཀྱི་སྐབས་ནས་ཡོད་པའི་ཆོས་དང་རིག་གཞུང་འདིའི་བཀའ་དྲིན་རེད། གཞི་རྩ་ནང་པའི་ཆོས་བོད་ལ་མ་དར་བའི་ལོ་བརྒྱ་ཕྲག་ཁ་ཤས་ཤིག་གི་གོང་ནས་རྒྱ་ནག་ལ་དར་ཟིན་པ་རེད། ཡིན་ན་ཡང་མི་རིགས་ཀྱི་གོམས་གཤིས་ལ་འཇགས་ཐུབ་པ་མ་བྱུང་བ་རེད། ང་ཚོ་བོད་རིགས་རྣམས་རྒྱ་གར་དང༌། རྒྱ་ནག་གཉིས་ཀ་དང་མི་འདྲ་བར་རིག་གཞུང་གི་གོམས་གཤིས་ཁེ་གཙང་ཟུར་གསལ་དུ་གནས་ཡོད། གལ་ཏེ་ཕན་ཐོགས་མེད་པའི་རིག་གཞུང་གཅིག་ཡིན་ན། སོ་སོའི་རིག་གཞུང་ཡིན་ཞེས་ལྐུག་པ་ཨུ་ཚུགས་ཀྱིས་ཞེན་ཁོག་བྱས་པར་དགེ་མཚན་མེད་ཀྱང༌། ང་ཚོའི་རིག་གཞུང་འདིས་ཕན་ཐོགས་ཡོང་གི་ཡོད།

དཔེར་ན། ངོས་རང་སྒེར་གྱི་ཉམས་མྱོང་གི་ཐོག་ནས་བཤད་ན། ང་ཚོ་དུས་ཚོད་ཧ་ཅང་ཁག་པོ་ཞིག་གི་སྐབས་དང་འཕྲད། ངོས་རང་ལོ་བཅོ་ལྔ་བཅུ་དྲུག་གི་མཚམས་ནས་ང་ཚོའི་རང་དབང་བརླག་སྟེ་དཀའ་ངལ་དང་འཕྲད་པ་རེད། ད་ཆ ལོ་དྲུག་ཅུ་རེ་གསུམ་ལ་སླེབས་ཀྱི་ཡོད་པ་དེའི་རིང་དཀའ་ངལ་མང་པོ་ཞིག་བརྒྱུད་ནས་ཕྱིན་པ་རེད། འགན་ཤིན་ཏུ་ཆེན་པོ་ཞིག་འཕྲད། འགན་དེ་ཡང་སྤྱིར་བཏང་བཟོད་མ་ཐུབ་པ་ལྟ་བུ་དེ་འདྲའི་དཀའ་ངལ་ནང་བསྡད་ཡོད་པ་དང༌། ད་དུང་མ་འོངས་པར་ཡང་དཀའ་ངལ་མུ་མཐུད་ཡོང་རྒྱུ་ལས། ལས་སླ་པོ་མེད་པ་ཚང་མས་ཤེས་གསལ་རེད། ཡིན་ན་ཡང་ངོས་རང་གི་སེམས་ནང་ལ་དངངས་སྐྲག་དང༌། སེམས་ཁྲལ་མེད་པ་དང༌། སོ་སོ་སེམས་འཁྲུག་པའི་རྐྱེན་གྱིས་ལུས་མི་བདེ་བ་དང༌། གཉིད་མ་ཁུག་པ་དེ་འདྲ་གང་ཡང་མེད་པར་སེམས་བག་ཕེབས་ནས་སྡོད་ཐུབ་པ་འདི་གང་གི་ཐོག་ནས་བྱུང་བ་ཡིན་ནམ་སྙམ་ན། ང་ཚོའི་ནང་པའི་ཆོས་དང༌། དེ་དང་འབྲེལ་བའི་གོམས་གཤིས་སམ། རིག་གཞུང་འདིའི་ཤུགས་རྐྱེན་གྱིས་བྱུང་བར་ཡིད་ཆེས་གཙང་མ་ཡོད།

སྤྱིར་བཏང་མི་མང་པོ་ཞིག་ཕྲན་བུའི་འདོད་པ་དང་མཐུན་པའི་གནས་ཚུལ་ཞིག་བྱུང་ན་ཧ་ཅང་དགའ་ཚོར་ཆེན་པོ་བྱེད་པ་དང༌། ཅུང་ཟད་དཀའ་ངལ་དང་འཕྲད་ན། ལམ་སེང་སྡུག་སྐད་ལུང་པ་གང་བརྒྱབ་སྟེ་རང་ཤི་རྒྱག་གྲབས་བྱེད་མཁན་མང་པོ་ཡོད། ང་ཚོ་བོད་པ་དེ་འདྲ་རང་མིན། ལེགས་ཉེས་གང་བྱུང་ཡང་དེ་འདྲའི་དགའ་སྡུག་ཡ་ཡུད་ཡོ་ལངས་མི་བྱེད་པར་བཏང་སྙོམས་རང་བབས་སུ་སྡོད་པ་འདི་ང་རང་ཚོ་བོད་པའི་གོམས་གཤིས་ཤིག་རེད། གོམས་གཤིས་འདི་ཡིས་ང་ཚོའི་མི་ཚེའི་ནང་ལ་ཕན་ཐོགས་ཡོང་གི་ཡོད། དེ་ཙམ་དུ་མ་ཟད། དེང་སང་འཛམ་གླིང་ནུབ་ཕྱོགས་རྒྱལ་ཁབ་ཁག་ནང་ད་ལྟ་ཕན་ཆད་ཀྱི་བསམ་བློའི་འགྲོ་སྟངས་འདིས་འདང་གི་མི་འདུག་བསམ་གྱི་ཡོད། དེ་འདྲ་བསམ་མཁན་ཚོས་སྤྱིར་བཏང་ཕྱོགས། དེའི་ནང་ནས་དཀའ་ངལ་ཆེན་པོའི་འོག་གནས་པའི་བོད་པ་ཚོ་བསམ་བློ་ལྷོད་ཤིག་ཤིག གདོང་འཛུམ་བག་ལྡན་པ་ཁྱད་མཚར་པོ་ཞིག་འདུག་པ་འདིའི་རྒྱུ་མཚན་གང་ཡིན་ནམ་སྙམ་པའི་བརྟག་དཔྱད་དང་དོ་སྣང་བྱེད་ཀྱི་ཡོད།

དེ་ལྟར་ང་ཚོར་རིག་གཞུང་གོམས་གཤིས་སྤྱི་སྒེར་ཚང་མར་ཁ་ཡོད་ལག་ཡོད་ཀྱི་ཕན་ཐོགས་ཡོད་པ་འདི་དག་གིས་ཆེ་ས་ནས་བཤད་ན། འཛམ་བུ་གླིང་སྤྱི་ཡོངས་ལ་ང་ཚོས་མིག་དཔེ་གསར་པ་སྟོན་ཐུབ་པ་དང༌། དཔེ་མཚོན་ལམ་སྟོན་བཟང་པོ་བྱེད་ཐུབ་པའི་སྤོབས་པ་ཡོད། ཡིན་ན་ཡང་གཞིས་བྱེས་བོད་མིའི་སྤྱི་ཚོགས་ནང་ཆོས་དང་རིག་གཞུང་གི་རྣམ་པ་འབུར་ཐོན་འདི་དག་ཇི་ཙམ་ཤུགས་ཆེ་བ་ཡོད་པ་དེ་ཙམ་གྱིས་རྒྱ་ནག་དང་ཁ་བྲལ་འགྲོ་རྒྱུའི་ཉེན་ཁ་ཡོད་པར་རྒྱ་མིས་མཐོང་ནས་དེང་སང་འཆར་གཞི་ལྡན་པའི་ཐོག་ནས་བོད་པའི་ཆོས་དང་གོམས་གཤིས་ལ་བསྒྱུར་བཅོས་བཏང་ཡོང་གི་འདུག

ག༽ ཆོས་རིག་སྐད་ཡིག་དང་། ཛ་དྲག་གི་གནས་སྟངས།

གོ་ཐོས་ལྟར་ན། ལྷ་སའི་སློབ་གྲྭ་ཆེན་མོའི་ནང་ལ་བོད་ཡིག་སྡེ་ཚན་གྱི་སློབ་ཕྲུག་ཉུང་དུ་གཏོང་བ་དང༌། བོད་ཡིག་གི་སློབ་ཚན་ནང་ཆོས་དང་འབྲེལ་བ་ཡོད་པའི་གནས་ཚུལ་དང༌། ལོ་སྟོང་ཕྲག་རིང་བེད་སྤྱོད་བྱེད་བཞིན་པའི་ཆོས་དང་འབྲེལ་བའི་མིང་ཚིག་རྣམས་མི་དགོས་པ་བྱས་ཏེ་མའོ་ཙེ་ཏུང་གི་གསུང་རྩོམ་དང༌། གུང་བྲན་གྱི་ལྟ་སྤྱོད་སྐོར་སློབ་རྒྱུར་ཤུགས་སྣོན་བྱེད་ཀྱི་ཡོད་འདུག དཔེར་ན། ལྷ་སའི་བོད་སྐད་ཀྱི་རླུང་འཕྲིན་གཟབ་གཟབ་བྱས་ནས་ཉན་ན་བོད་སྐད་ཡིན་པ་ཤེས་ཐུབ་པ་ཙམ་ལས། སྤྱིར་བཏང་རྒྱ་སྐད་ཀྱི་སྒྲ་གདངས་བེད་སྤྱོད་བྱེད་ཀྱི་འདུག འཛམ་བུ་གླིང་འདིའི་སྐད་ཡིག་གཞན་དག་ནང་ལ་བཀའ་འགྱུར་དང༌། ནང་པའི་ཆོས་ཀྱི་གཞུང་ཚན་མང་པོ་བསྒྱུར་ཡོད་ཀྱང༌། དེང་སང་འཛམ་བུ་གླིང་འདིའི་སྒང་ལ་ནང་པའི་ཆོས་སློབ་སྦྱོང་བྱེད་རྒྱུའི་སྐད་ཡིག་ཡག་ཤོས་དང༌། ཕྱུག་ཤོས། བརྟན་ཤོས་དེ་བོད་པའི་སྐད་ཡིག་ལ་ངོས་འཛིན་བྱེད་ཀྱི་འདུག ལེགས་སྦྱར་གྱི་སྐད་ཡིག་དང༌། ནང་ཆོས་ཤེས་མཁན་ཚོས་ཀྱང་དེ་འདྲ་ཤོད་ཀྱི་འདུག

དེ་ལྟ་བུའི་ནང་པའི་ཆོས་དང་འབྲེལ་ཡོད་མིང་ཚིག་གལ་ཆེའི་རིགས་ལ་འགོག་རྐྱེན་བཟོ་བ་དང༌། བོད་མི་རིགས་ཧ་ཅང་གྲངས་ཉུང་ཡིན་བཞིན་དུ་སྐྱེ་སྒོ་འགོག་པ། ས་ཆ་མཐུན་རྐྱེན་འཛོམས་སར་ཡར་རྒྱས་འཛུགས་སྐྲུན་གྱི་མིང་བཏགས་ནས་རྒྱ་མི་ཕོན་ཆེན་པོ་ཡོང་བ་སོགས་བྱེད་སྟངས་འདི་དག་ལ་གཞིགས་ན། བོད་མི་རིགས་རིག་གཞུང་དང་བཅས་པ་རྩ་བརླག་འགྲོ་རྒྱུའི་ཉེན་ཁ་ཆེན་པོའི་དུས་སྐབས་སུ་སླེབས་ཡོད། ད་ལྟའི་གཉན་འཕྲང་གི་དུས་ཚོད་འདིའི་སྐབས་ལ་སོ་སོའི་ཆོས་དང་རིག་གཞུང་མི་རིགས་ཀྱི་གོམས་གཤིས་རྩ་བ་བརྟན་པོ་འཛིན་ཐུབ་མིན་གཙོ་བོ་གཞིས་ལུས་རྒྱ་ཆེའི་མི་མང་ལ་རག་ལས་ཡོད་ལ། ཁྱེད་རང་ཚོའི་ལས་འགན་ཡིན་པས། ཚང་མས་སྙིང་ལ་རུས་པ་བཅུག་ནས་གཟབ་གཟབ་བྱེད་དགོས།

རྒྱ་མིའི་ལས་བྱེད་པ་ཆོས་མེད་མཁན་གཅིག་གིས་ལྐོག་ཟ་རུལ་སུངས་བྱས་པ་ལ་ཡ་མཚན་ཆེ་རྒྱུ་དེ་ཙམ་མི་འདུག བོད་པ་སོ་སོ་སྒེར་གྱི་ཐོག་ནས་ཆོས་མེད་ན་ཡང༌། བོད་མི་རིགས་ཀྱི་ཆེ་མཐོང་དང༌། བོད་མི་རིགས་ཀྱི་རིན་ཐང་ལ་རྒྱར་བསམ་བློ་མ་བཏང་བར་རྒྱ་མིའི་ལད་ཟློས་བྱས་ན་ཤིན་ཏུ་ངོ་ཚ་པོ་དང༌། ཞབས་འདྲེན་ཐབས་སྡུག་རེད། བོད་པས་དེ་འདྲ་གཏན་ནས་བྱེད་མི་རུང༌།

ང༽ བཟང་སྤྱོད་རྒྱུན་འཁྱོངས་དང་། སྤྱི་ཚོགས་ཀྱི་ཞབས་ཞུ།

བར་ལམ་བོད་ནང་ཞིང་འབྲོག་ས་ཁུལ་ལ་འཕྲོད་བསྟེན་གྱི་ལས་ཀ་བྱེད་མཁན་ཕྱི་རྒྱལ་གྱི་མི་གཉིས་གསུམ་ཞིག་ཐུག་འཕྲད་བྱུང༌། ཁོང་ཚོས་བོད་ནང་སྤྱི་ཚོགས་ཞབས་འདེགས་ཀྱི་ལས་ཀ་བྱེད་མཁན་སྒྲིག་འཛུགས་དེའི་ནང་ལ་བོད་རིགས་ལས་ཀ་བྱེད་མཁན་ཡོད། བོད་པ་ཁ་ཤས་དཀའ་ངལ་ཁྱད་བསད་དང་། ངལ་བ་དང་ལེན་གྱི་ཐོག་ནས་སྤྱི་ཚོགས་ཀྱི་ཞབས་འདེགས་ཞུ་རྒྱུའི་ལས་ཀ་ཧ་ལས་པ་བྱེད་ཀྱི་འདུག་ཅེས་ཧ་ཅང་དགའ་པོ་བྱེད་ཀྱི་འདུག འོན་ཀྱང་བོད་པ་ཁ་ཤས་ཀྱིས་ལས་ཀ་དེའི་ཐོག་ནས་སོ་སོར་དངུལ་ཡོང་ཐབས་དང༌། སོ་སོའི་ཁྱིམ་ཚང་གི་ཁེ་ཕན་གཅིག་པུ་མ་གཏོགས་སྤྱི་ཚོགས་ཀྱི་ཞབས་འདེགས་བསྒྲུབ་རྒྱུའི་བསམ་བློ་གཏོང་གི་མི་འདུག ཐབས་སྐྱོ་པོ་འདུག་ཅེས་བཤད་བྱུང༌།

བར་སྐབས་དཔལ་འབྱོར་ལྷུག་གཏོང་སྲིད་བྱུས་ཀྱི་གོ་སྐབས་ཟིན་ཏེ་དངུལ་བཟོ་དགོས་པ་དང༌། བཟོས་པའི་དངུལ་དེ་ཡང་བོད་སྤྱིའི་ཤེས་ཡོན་དང༌། འཕྲོད་བསྟེན་དེ་འདྲ་ལ་ཕན་པའི་བསམ་བློ་བཏང་ཐུབ་ན་ཡག་པོ་རེད། དེ་འདྲ་གང་ཡང་མེད་པར་དངུལ་ལ་འདོད་རྔམ་ཆེན་པོ་བྱེད་པ་དང༌། དངུལ་བཟོ་སྟངས་དེ་ཡང་ཚུལ་མིན་གང་བྱུང་བྱེད་པ། དཔེར་ན། སྡུག་ས་ནས་བཤད་ན། བོད་ནང་སྐུ་གསུང་ཐུགས་རྟེན་རྐུ་མཁན་རིགས་གཅིག་བོད་པ་ཡིན་པ་དང༌། དགོན་པའི་ནང་གི་དཀོན་གཉེར་དང༌། ཕྱིའི་རྐུན་མ་ཁ་མཐུན་བྱེད་པ། བླ་མའི་མིང་ཡོད་མཁན་ཁ་ཤས་ཀྱང་རྐུན་མ་ཡིན་ལུགས་ཟེར་གྱི་འདུག དེ་དག་ཤིན་ཏུ་ཐབས་སྐྱོ་པོ་དང་ཞབས་འདྲེན་རེད། དེང་སང་འཛམ་བུ་གླིང་འདིའི་སྒང་ལ་ང་ཚོ་བོད་མི་རིགས་ལ་མཐོང་དང༌། ཆ་འཇོག དགའ་ཞེན་ཡོང་བ་དང༌། མ་འོངས་པར་ཡང་བོད་པའི་ངོས་ནས་འཛམ་བུ་གླིང་སྤྱི་ལ་ཕན་ཐོགས་བྱེད་ཐུབ་པའི་ཆ་རྐྱེན་དང༌། ནུས་པ་ཡོད་པ་འདི་བོད་པའི་ཆོས་དང་རིག་གཞུང་བཟང་པོའི་གོམས་གཤིས་འདི་དག་ལ་བརྟེན་ནས་བྱུང་བ་ཡིན་པས་འདི་དག་སོ་སོའི་ཁྱད་ནོར་གལ་ཆེན་ཡིན་པ་ངོ་ཤེས་པའི་ཐོག་ནས་བདག་པོ་ཡག་པོ་རྒྱག་མ་ཐུབ་ན་ཉེན་ཁ་ཧ་ཅང་ཆེན་པོ་རེད།

བོད་ནང་གི་རྒྱ་ཆེའི་མི་མང་ཚོས་སོ་སོའི་ཆོས་དང་རིག་གཞུང༌། སོ་སོའི་མི་རིགས་ཀྱི་གོམས་གཤིས་བཟང་པོར་བདག་གཅེས་བྱ་རྒྱུ་དང༌། མི་རིགས་ཀྱི་ལྟ་བ་འཛིན་རྒྱུ་ཤིན་ཏུ་གལ་ཆེན་པོ་ཡིན། རྒྱ་མིས་སློབ་གྲྭའི་ནང་མ་བསླབས་ཀྱང༌། ང་རང་ཚོ་བོད་པའི་སྤྱི་ཚོགས་ནང་ཁྱིམ་ཚང་ཁག་གི་ཕ་མ་ཚོ་དང༌། ཡང་ཁྱེད་རང་ཚོ་ཕན་ཚུན་དགའ་པོ་ཉེ་པོ་ཁག མདོར་ན་བོད་མི་རྒན་གཞོན་ཚང་མས་རང་དོན་རང་གཅེས་ཀྱི་སོ་སོའི་རིག་གཞུང་དང༌། སོ་སོའི་མི་རིགས་ཀྱི་ལྟ་བ་བརྟན་པོར་ཟིན་དགོས། དཔེར་ན། ངོས་ནས་བོད་རང་སྐྱོང་མིང་དོན་མཚུངས་པ་ཞིག་དགོས་ཞེས་བཤད་པའི་དམིགས་ཡུལ་གཙོ་བོ་སོ་སོའི་ཆོས་དང༌། རིག་གཞུང་ཉམས་པ་སོར་ཆུད། མི་ཉམས་གོང་འཕེལ་ཡོང་ཐུབ་པའི་ཆེད་དུ་བཤད་པ་ཡིན།

ཅ༽ དོན་གྱི་བདག་པོ་དང་། ཛ་དྲག་གི་ལས་འགན།

བོད་པའི་ཆོས་དུག་ཏུ་མཐོང་མཁན་དང༌། བོད་པའི་ཆོས་ལ་མཐོང་ཆུང་དམའ་འབེབས་བྱེད་མཁན་གྱིས་དབང་ཆ་བཟུང་ན། བོད་པའི་ཆོས་དང་རིག་གཞུང་ཉམས་མེད་ཡར་རྒྱས་འགྲོ་ཐུབ་ཐབས་མེད་པར་བརྟེན། ངོས་ནས་དབུ་མའི་ལམ་སྟོན་དགོས་པའི་གནད་དོན་དེ་ཡིན། ལོ་རྒྱུས་ཐོག་ནང་ང་ཚོ་བོད་རང་བཙན་རེད། བར་སྐབས་རྒྱ་དང་བོད་མཉམ་དུ་བསྲེས་ནས་ལོ་བཞི་བཅུ་ཞེ་གྲངས་ཕྱིན་ན་ཡང༌འདྲེས་ཐུབ་ཀྱི་མེད། དེ་ནི་ལོ་རྒྱུས་ཐོག་ནས་རྩ་བའི་མི་རིགས་ཐ་དད་ཡིན་པའི་རྐྱེན་གྱིས་མ་འདྲེས་པ་རེད། ང་ཚོ་བོད་པ་སུ་གཅིག་གི་བསམ་བློའི་ནང་ལ་ང་རྒྱ་མི་ཡིན་བསམ་པ་དྲན་མཁན་མེད། ད་ཕན་ལོ་སྟོང་ཕྲག་རིང་རྒྱ་བོད་ཧོར་གསུམ་ཞེས་པའི་མིང་ཚིག་འདི་བེད་སྤྱོད་བྱས་ནས་བསྡད་པ་རེད། དེང་སང་རྒྱ་མི་གུང་བྲན་གྱིས་ཀྲུང་གོ་ཞེས་པའི་མིང་ཚིག་འདིའི་ཁོངས་སུ་བོད་དང༌། སོག་པོ་ཚང་མ་ཚུད་ཀྱི་ཡོད་ཅེས་སྐད་ཆ་གསར་པ་ཞིག་ཤོད་ཀྱི་ཡོད། འོན་ཀྱང་ཐའེ་ཝན་ལ་ཡོད་མཁན་རྒྱ་མི་དང༌། ཨ་རིར་ཡོད་མཁན་རྒྱ་མི་དེ་རིགས་ཀྱིས་ཀྲུང་གོ་ཟེར་བ་དེ་རྒྱ་ནག་ནང་ཁུལ་གྱི་གནད་དོན་ལས། ཀྲུང་གོ་ཟེར་བའི་ཁོངས་སུ་བོད་ཚུད་ཀྱི་ཡོད་པར་ངོས་འཛིན་བྱེད་ཀྱི་མི་འདུག

ལྔ་བཅུ་ང་བཞི་དང་ང་ལྔ་ལོར་ངོས་རང་རྒྱ་ནག་ལ་ཡོད་པའི་སྐབས་སུ་བོད་རིགས་གུང་བྲན་ཏང་ཡོན་དེ་རིགས་ཀྱིས་རྒྱ་ནག་དང་བོད་འདྲ་མཉམ་ཡིན་པ་ལས། བོད་རྒྱ་ཁོངས་མ་རེད། རྒྱ་ནག་རྒྱལ་ཁབ་གཅིག་གི་ནང་བོད་དང༌། རྒྱ་མི་འདྲ་མཉམ་དུ་བསྡད་པ་ལས། བོད་རྒྱ་མིའི་འོག་མ་རེད། བོད་རྒྱ་ནག་གི་མངའ་ཁོངས་མ་རེད་ཅེས་སྤོབས་པ་དང་བཅས་ཤོད་ཀྱི་འདུག འོན་ཀྱང་ད་ཕན་ལག་ལེན་ངོ་མའི་ཐོག་ལ་རྒྱ་རིགས་གཙོ་བོ་བྱེད་པ་ལས། འདྲ་མཉམ་ཟེར་བ་ཚིག་སྐམ་པོའི་སྟོང་བཤད་རེད། གུང་བྲན་རིང་ལུགས་ཀྱི་བསམ་བློ་བཏང་ན། མི་རིགས་ཚང་མར་འདྲ་མཉམ་གྱི་ཐོབ་ཐང་ཡོད། ཁོ་རང་ཚོས་སྲིད་བྱུས་ནང་ལ་བཤད་པ་བཞིན་རྒྱབ་མདུན་ངོ་ལྐོག་མེད་པར་དངོས་འབྲེལ་མི་རིགས་འདྲ་མཉམ་ཐོག་ཕྱིན་ན། ང་ཚོ་བོད་པས་སྤྱི་གཞུང་ལ་ཞེན་ཁོག་བྱས་ཆོག་གི་རེད། རྒྱ་མི་རིགས་དབང་ཆ་འཛིན་མཁན་དང༌། བོད་པ་རྒྱ་མིའི་ཚེ་གཡོག་རྒྱུགས་མཁན་བྱེད་དགོས་ན་བོད་པས་སྤྱི་གཞུང་ལ་ཞེན་ཁོག་བྱ་ཐབས་བྲལ་བ་རེད།

གང་ལྟར་མ་འོངས་པར་བོད་མི་རིགས་རིག་གཞུང་དང་བཅས་པ་འཚོ་གནས་ཐུབ་མིན་ང་རང་ཚོ་བོད་པ་རང་ལ་རག་ལས་ཡོད། ང་ཚོ་བོད་མི་རིགས་ཀྱི་ཡག་ས་གཅིག་ལ་བལྟས་ན་ཧ་ལས་པའི་སྙིང་སྟོབས་དང་། དད་པ་དམ་ཚིག་བརྟན་པོ། སོ་སོའི་མི་རིགས་ཀྱི་ལྟ་བ་དང༌། ལ་རྒྱ་གཏིང་ཟབ་ཡོད་པ་དངོས་གནས་ངོ་མཚར་སྐྱེ་འོས་པ་ཡོད། ཡང་གཟབ་གཟབ་མ་བྱས་ན་བོད་པས་ཀོ་ཐག་གློད་རྒྱུའི་ཉེན་ཁ་ཡང་མེད་པ་མིན།

དཔེར་ན། རྒྱ་མིས་དངུལ་བཟོ་རྒྱུར་དངངས་སྐྲག་བྱེད་པའི་ལད་ཟློས་བྱས་ནས་བོད་པས་ལྐོག་ཟ་རུལ་སུངས་བྱེད་པ་དང༌། ཐ་ན་སོ་སོའི་མི་རིགས་ཀྱི་ཁྱད་ནོར་སྐུ་གསུང་ཐུགས་རྟེན་རིགས་ཀྱང་བརྐུ་ཚོང་བྱེད་མཁན་ཡོད་པ་དང༌། རྒྱ་མིས་བོད་མི་རིགས་བསླད་སྐྱོན་གཏོང་བ་དང༌། དཔལ་འབྱོར་བཤུ་གཞོག་ཆེད་དུ་རྒྱ་མོ་སྨད་ཚོང་མ་མང་པོ་ལྷ་སར་འཁྲིད་ཡོང་བ་ལྟར། བོད་མོ་དེ་འདྲ་སྨད་ཚོང་བྱེད་བཅུག་ན་ཤིན་ཏུ་ཐབས་སྡུག་དང༌། ངོ་ཚ་པོ་རེད། གཞིས་ལུས་རྒྱ་ཆེའི་མི་མང་གི་ངོས་ནས་ཀོ་ཐག་མ་གློད་པར་ཡིད་གཟབ་བྱེད་དགོས། ང་ཚོས་བོད་ནང་གི་རྒྱ་ཆེའི་མི་རྣམས་ང་ཚོའི་དོན་གྱི་བདག་པོ་ཡིན་ཞེས་ང་ཚོས་བརྩི་བཀུར་བྱེད་ཀྱི་ཡོད། དངོས་གནས་དྲང་གནས་མངོན་པར་བསྟོད་ཀྱི་ཡོད། ངོ་མཚར་སྐྱེས་ཀྱི་ཡོད་པས། ཁྱེད་རང་ཚོར་ལས་འགན་ཆེན་པོ་ཡོད་པ་དེ་བསམ་བློའི་ནང་ལ་རྒྱུན་དུ་བཅང་དགོས་པ་གལ་ཆེན་པོ་རེད། ང་ཚོ་གཞིས་བྱེས་བོད་མི་ཚང་མས་སོ་སོའི་ལས་འགན་ངོ་ཤེས་པ་བྱས་ཏེ་ཧུར་ཐག་བྱེད་རོགས་ཟེར་རྒྱུ་ཡིན།

ཆ༽ ཤེས་ཡོན་སློབ་སྦྱོང་དང་། བཟང་སྤྱོད་སློབ་སྟོན།

ད་ལྟའི་ཆར་སྐབས་སུ་བབས་པའི་ལས་དོན་གལ་ཆེ་ཤོས་ཤེས་ཡོན་གྱི་ཐོག་ལ་དོ་སྣང་བྱེད་རྒྱུ་འདི་ཡིན། ལྷ་ས་དང༌། གཞིས་ཀ་རྩེ་སོགས་གྲོང་ཆེ་ཁག་གི་སློབ་གྲྭའི་ནང་ལ་རྒྱ་ཡིག་གཙོ་བོ་བྱེད་ཀྱི་ཡོད་ཀྱང༌། བོད་ཕྲུག་ཚང་མ་སློབ་གྲྭར་ངེས་པར་དུ་གཏོང་དགོས་པ་དང༌། དེ་མིན་ལས་ཞོར་སློབ་གྲྭ་འགའ་ཤས་ཡོད་ཚོད་དེ་དག་ཡར་རྒྱས་གཏོང་དགོས། ལྷག་པར་ཞིང་འབྲོག་ས་ཁུལ་སློབ་གྲྭ་རྩ་བ་ནས་མེད་པའི་ས་གནས་ཁག་ལ་སློབ་གྲྭ་འཛུགས་ཐབས་བྱེད་དགོས། ཕྱི་རྒྱལ་ལ་ཡོད་པའི་བོད་པ་ཁ་ཤས་ཤིག་གིས་བོད་ནང་སློབ་གྲྭ་བཙུགས་ཡོད། དཔེར་ན། ངོས་ཀྱིས་ཤེས་པ་སུད་ཊན་ལ་སྡོད་མཁན་བོད་པ་གཅིག་གིས། ཕྱི་རྒྱལ་གྲོགས་པོ་དེ་འདྲ་དང་མཉམ་དུ་ལྷ་སའི་ཉེ་སྐོར་ལ་སློབ་གྲྭ་གཅིག་བཙུགས་ཡོད་པ་དང༌། སུད་སི་ནང་སྡོད་སྡོད་མཁན་བོད་མི་གཅིག་གིས་སྟོད་ལུང་ནང་ལ་སློབ་གྲྭ་གཅིག བལ་ཡུལ་ནང་ལ་སྡོད་མཁན་བོད་པ་དེ་འདྲ་ཁ་ཤས་ཀྱི་སྟོད་ཁུལ་དུ་སློབ་གྲྭ་ཞིག་བཙུགས་ཡོད། ད་དུང་ཁོང་ཚོས་སྨན་ཁང་ཆུང་ཆུང་དེ་འདྲ་ཡང་བཙུགས་ཡོད།

དེ་ནས་བཀའ་བརྒྱུད་པའི་བླ་མ་ཨ་ཀོང་རིན་པོ་ཆེ་ནས། ཁོང་རང་གི་སྦྱིན་བདག་ལ་འབོད་སྐུལ་བྱས་ནས་ཁམས་ཁུལ་དུ་བོད་ཕྲུག་སྟོང་ཕྲག་ལྷག་ཙམ་གྱི་སློབ་སྦྱོང་ཐོག་རོགས་རམ་བྱེད་མཁན་ཁ་ཤས་བྱུང་ཡོད་པ་ལྟར། མ་འོངས་པར་ཡང་དེ་འདྲ་ཏན་ཏན་ཡོང་གི་རེད། ཡང་བོད་ནང་ལ་གཏན་སྡོད་བོད་མིའི་ཁོངས་ནས་ཀྱང་ལྷ་སར་སྒེར་གྱི་སློབ་གྲྭ་བཙུགས་ནས་སྔ་དགོང་སློབ་སྦྱོང་སྤྲོད་མཁན་དེ་འདྲ་ཁ་ཤས་ཡོད་པ་གོ་ཐོས་བྱུང༌། ཨ་མདོ་ཁུལ་ཚོང་པ་འགའ་ཤས་ཀྱིས་སློབ་གྲྭ་དང༌། སྨན་ཁང་འཛུགས་མཁན་དེ་འདྲ་འགའ་ཤས་བྱུང་འདུག བྱ་སྤྱོད་དེ་རིགས་རླབས་ཆེན་ཡིན་པས་ཧ་ཅང་དགའ་པོ་བྱུང༌། ད་ལྟའི་དུས་ཚོད་འདིར་ལྷ་ཁང་དང༌། སྐུ་གསུང་ཐུགས་རྟེན་བཞེངས་པ་ལས་སློབ་གྲྭ་འཛུགས་རྒྱུ་གལ་ཆེ་བ་ཡིན། སངས་རྒྱས་ཀྱི་བསྟན་པར་བསམས་ན་ཡང༌། ཆོས་ངོ་ཤེས་པ་ཞིག་དང༌། དེ་ཉམས་སུ་ལེན་ཤེས་པ་ཞིག་དགོས་པར་བརྟེན་སློབ་སྦྱོང་བྱེད་སའི་སློབ་གྲྭ་མ་བྱུང་མཐུ་མེད་ཡིན། ང་ཚོའི་སློབ་གྲྭ་ཁག་གི་ནང་རྩ་བའི་སློབ་ཚན་ཁག་སློབ་པ་དང་ཆབས་ཅིག ཞར་དང་ཞོར་ལ་མི་ཡ་རབས་སྤྱོད་བཟང་ཡོང་བའི་དོན་དུ་ལས་རྒྱུ་འབྲས་དང༌། མི་དགེ་བཅུ་སྤོང་གི་གནད་དོན་རྣམས་སློབ་དགོས། ལོག་ལྟའི་གནས་ཚུལ་ཐ་དད་ཡིན་པ་ལས། དེ་མིན་མི་མ་གསོད། རྐུན་མ་མ་བརྐུ། བཙན་གཡེམ་མ་བྱེད། རྫུན་མ་ཤོད། ཕྲ་མ་དང་དཀྲུག་ཤིང་མ་བྱེད། ཚིག་རྩུབ་ངན་སྨྲས་མ་བྱེད། ངག་ཀྱལ་གྱིས་དུས་ཚོད་ཆུད་ཟོས་མ་གཏོང༌། གཞན་གྱི་ཕུན་ཚོགས་ལ་བརྣབ་སེམས་མ་བྱེད། གཞན་ལ་གནོད་སེམས་མ་བྱེད་ཟེར་བ་འདི་དག་རྒྱ་ནག་རྒྱལ་ཁབ་ལ་ཡང་དགོས་པ་རེད། གུང་བྲན་ཏང་མི་ལ་ཡང་དགོས་པ་ཡིན།

ང་ཚོ་བཙན་བྱོལ་ལ་ཡོད་པའི་བོད་པ་ཚོས་འདས་པའི་ལོ་སུམ་ཅུ་སོ་བརྒྱད་རིང་ལ་བོད་མིར་སློབ་སྦྱོང་སྤྲོད་རྒྱུ་གལ་ཆེ་ཤོས་ལ་བརྩིས་ཏེ་འབད་བརྩོན་བྱས་པའི་འབྲས་བུར། ཤེས་ཚད་མཐོ་དམན་ལ་མ་ལྟོས་པར་སྤྱིར་བཏང་བོད་མི་གཞོན་སྐྱེས་རྣམས་བོད་ཡིག་གང་འཚམ་ཤེས་མཁན་དང༌། དབྱིན་ཇི་ཕྲན་བུ་ཤེས་མཁན་ཤ་སྟག་ཡིན་པ་དང༌། དེ་སྔ་བོད་ཡིག་གཏན་ནས་མི་ཤེས་པའི་བོད་མི་རྒན་པ་མང་པོ་ཞིག་ཀྱང་བོད་ཡིག་འབྲི་ཀློག་འཕེར་ཙམ་ཆགས་ཡོད་པས། བོད་ནང་ལ་ཡོད་པའི་བོད་མི་རྒན་གཞོན་ཚང་མས་ཤེས་ཡོན་ཐོག་ལ་ཤུགས་རྒྱག་རྒྱུ་ཤིན་ཏུ་གལ་ཆེན་པོ་འདུག

ངོས་ནས་རྟག་ཏུ་བརྗོད་མུས་བཞིན། ད་ཕན་ལོ་བཅོ་ལྔ་ལྷག་ཙམ་གྱི་རིང་ལ་བོད་ནང་ཆོས་སྒོ་ཕྱེ་ནས་དགོན་པ་གྲྭ་ཚང་ཉམས་གསོ་དང༌། གསར་རྒྱག་བྱས་ཏེ་གྲྭ་རྒྱུན་གང་འཚམ་འདུ་འཛོམས་བྱུང་ཡོད་པ་ཚང་མ་སྤུས་དག་པོ་ཡོང་ཐབས་བྱེད་རྒྱུ་གལ་ཆེན་པོ་འདུག ངོས་ཀྱིས་སྔ་ལོ་ནས་གོ་ཐོས་བྱུང་བ་ལྟར་ན། ཐོག་མར་བརྒྱད་ཅུ་གྱ་གཅིག་གྱ་གཉིས་དེ་དག་གི་སྐབས་སུ་མང་ཚོགས་ཀྱི་ཆོས་དད་དང༌། དེང་སང་མང་ཚོགས་ཀྱི་ཆོས་དད་མི་འདྲ་བར་དེང་སང་ས་ཁུལ་ཁ་ཤས་ལ་མང་ཚོགས་ཀྱི་ཆོས་དད་ཆུང་དུ་འགྲོ་གི་ཡོད་ཚོད་འདུག

དེའི་རྒྱུ་མཚན་ནི། དགོན་པའི་ནང་གི་གྲྭ་པ་དེ་རིགས་ཀྱི་ལུས་ལ་གྲྭ་ཆས་གོན་པ་ཙམ་ལས། བསླབ་པ་སློབ་གཉེར་གང་ཡང་མེད་པ། དེ་དང་འབྲེལ་བའི་བསླབ་ཁྲིམས་སྲུང་སྡོམ་ཀྱང་ཡག་པོ་མེད་པ། གྲོང་ཆོག་རྒྱུགས་ཤེས་ཙམ་ལས་སྒྲིག་ལམ་ཀུན་སྤྱོད་ཡག་པོ་མེད་པར་བརྟེན་མང་ཚོགས་ཀྱི་དད་པ་དག་སྣང་རིམ་བཞིན་ཆུང་དུ་འགྲོ་གི་ཡོད། དགོན་པ་རྣམས་བོད་ཀྱི་ཆོས་དང་རིག་གཞུང་གི་རྩ་བ་དང༌། ཤེས་ཡོན་གྱི་བསྟི་གནས་ཡིན་པའི་རྣམ་འགྱུར་མཚོན་ཐུབ་པའི་སྤུས་དག་པོ་བྱ་རྒྱུ་ཤིན་ཏུ་གལ་ཆེན་པོ་རེད། རྒྱ་མི་གུང་བྲན་གྱིས་བཤད་པ་བཞིན་དགོན་པའི་གྲྭ་པ་རྣམས་མི་མང་ལ་བཤུ་གཞོག་གཏོང་མཁན་འདྲ་པོ་ཆགས་ན་རྩ་བ་ནས་མི་འགྲིགས་པས། གནད་དོན་འདིར་ཚང་མས་དོ་སྣང་དང༌། སེམས་འཁུར་ཆེ་བསྐྱེད་བྱེད་དགོས།

ཇ༽ ཁོར་ཡུག་སྲུང་སྐྱོབ་དང་། གཏེར་ཁ་སྔོག་འདོན།

དེ་ནས་ཁོར་ཡུག་སྲུང་སྐྱོབ་ཐོག་ལ་དོ་སྣང་བྱེད་དགོས། དེ་སྔ་ང་ཚོར་ཁོར་ཡུག་སྐོར་ལ་དོ་སྣང་དེ་ཙམ་ཡོང་གི་མེད། བོད་ལུང་པ་རྒྱ་ཆེན་པོ་དང༌། ས་མཐོ་པོ། མཁའ་རླུང་གཙང་མ། མི་ཉུང་ཉུང་ཡིན་པར་བརྟེན། ཁོར་ཡུག་ལ་ཉམས་ཉེས་ཆེན་པོ་འགྲོ་བའི་ཉེན་ཁ་ཡང་དེ་ཙམ་མེད། དེང་སང་འཛམ་བུ་གླིང་འདིའི་སྒང་ལ་མཁའ་རླུང་བཙོག་པ་ཆགས་རྒྱུ་དང༌། ཁོར་ཡུག་ཉམས་ཉེས་ཀྱིས་རྐྱེན་པས་སྤྱིར་བཏང་འབྱུང་བའི་གནས་སྟངས་ལ་འཁྲུག་རྐྱེན་བྱུང་ནས་འཛམ་གླིང་སྤྱི་ཡོངས་ལ་དཀའ་ངལ་འཕྲད་རྒྱུའི་ཉེན་ཁ་ཆེན་པོ་ཡོད་ལུགས་མཁས་པ་ཚོས་ཤོད་ཀྱི་ཡོད། ད་ཆ་ང་རང་ཚོ་བོད་པ་ཡང་དེ་སྔ་དང་མི་འདྲ་བར་ཁོར་ཡུག་ལ་དོ་སྣང་བྱེད་དགོས་ངེས་ཡིན།

དཔེར་ན། བོད་ནང་སྔ་མོ་ནགས་ཚལ་གྱིས་ཁེངས་པའི་རི་རྒྱུད་མང་པོ་ཡོད་པ་དེ་དག་ནས་རྒྱ་མིས་ཤིང་ནགས་མཚམས་ཚིགས་མེད་པ་བཅད་དེ་དེང་སང་རི་ཁུལ་ཁ་ཤས་སྐྲ་བཞར་བ་ནང་བཞིན་བཟོས་ཡོད། རྩི་ཤིང་ནགས་ཚལ་གྱི་གཤེར་དྲོད་ལ་བརྟེན་ནས་སྨུག་སྤྲིན་འདུས་ཏེ་ཆར་ཆུ་འབེབས་ཚད་བཟང་བ་དང༌། རྩ་བ་རྣམས་ཀྱིས་ས་གཞི་དམ་པོར་འཛིན་པའི་རང་བཞིན་བྱེད་ལས་རྣམས་ཉམས་བརླག་ཕྱིན་པའི་དབང་གིས་སྤྱིར་ཡུལ་ནང་ཆར་ཆུ་དུས་བབས་དཀའ་བ་དང༌། གལ་ཏེ་ཆར་པ་ཅུང་ཟད་བབས་ན་ལམ་སེང་ཆུ་རུད་དང༌། ས་རུད་བྱུང་ནས་ཡུལ་སྡེར་གནོད་འཚེ་ཡོང་བ་ད་ཕན་མཐོང་ཆོས་ཀྱི་གནས་ཚུལ་རེད། བོད་ནང་འབྱུང་ཁམས་འཁྲུག་པའི་རྐྱེན་གྱིས་རྒྱ་ནག་དང༌། རྒྱ་གར་སོགས་ཁྱིམ་མཚེས་ཡུལ་ཁག་ལ་ཡང་གནོད་འཚེ་ཡོང་ལུགས་ཤོད་ཀྱི་འདུག

དེས་མ་ཚད་དེང་སང་བོད་ནང་རྒྱ་མིས་ས་གཏེར་ཁག་བསྔོག་འདོན་བྱ་རྒྱུར་དངངས་སྐྲག་ཆེན་པོ་བྱེད་ཀྱི་ཡོད། རྒྱ་མིའི་ཡིག་ཆར་གཞིགས་ན་ཧ་ལམ་གཏེར་ཁ་འདྲ་མིན་བརྒྱ་དང་དྲུག་ཅུ་རེ་གྲངས་ཡོད་ཚོད་འདུག རྒྱ་མིས་གཏེར་ཁ་བསྔོག་འདོན་བྱ་རྒྱུར་དངངས་སྐྲག་བྱེད་པ་ལས། བོད་ལུང་པའི་ཁོར་ཡུག་ལ་གནོད་སྐྱོན་བྱེད་མིན་དང༌། བོད་པར་ཤ་ཚའི་བསམ་བློ་གང་ཡང་མེད་སྟབས་ཁོར་ཡུག་ཉམས་ཉེས་འགྲོ་བཞིན་པ་རེད། ད་དུང་གཏེར་ཁའི་ལས་བྱེད་རྒྱ་མི་ཁྱོན་ཆེ་ཡོང་སྟེ་མི་མང་དུ་ཕྱིན་པ་དང༌། རྫས་སྦྱོར་དུག་རླངས་ཀྱིས་མཁའ་རླུང་བཙོག་པར་གྱུར་པ་བཅས་ཀྱི་གནས་ཚུལ་འོག་ནས་བོད་མིའི་འཕྲོད་བསྟེན་ཐོག་ཉེན་ཁ་གསར་པ་ཞིག་སླེབས་ཡོང་གི་ཡོད་པས་དེ་དག་ལ་དོ་སྣང་བྱེད་དགོས་ཀྱི་འདུག

དེ་དང་འབྲེལ་བའི་ང་རང་ཚོ་བོད་རིགས་ཁོངས་ནས་རི་དྭགས་གསོད་མཁན་ཡོད་པ་དེ་དག་ཡག་པོ་མ་རེད། སྔར་བོད་ནང་རི་ཀླུང་རྒྱ་བསྡམས་བྱས་ཏེ་བྱ་རི་དྭགས་བསད་མི་ཆོག་པའི་ཁྲིམས་སྲོལ་ཡོད། མུ་གེས་ཤི་ཉེན་མེད་བཞིན་དུ་དངུལ་ལ་བརྔམས་ནས་བྱ་དང་རི་དྭགས་གསོད་མི་རུང༌། ཆོག་ཤེས་ཕྲན་བུ་བསྟེན་ན་ལེགས། ལྟོ་ཆས་ཟ་སྟངས་རྒྱ་མིའི་ལད་ཟློས་བྱས་ནས་འབུ་སྲིན་ལ་དགའ་པོ་བྱས་ན་དགོས་པ་གང་ཡང་མེད།

མདོ་སྟོད་སྨད་ས་ཁུལ་འགའ་ཤས་ལ་རྩྭ་སའི་དོན་དུ་ལུང་ཚན་ཕན་ཚུན་འཁྲུག་པ་རྒྱག་གི་ཡོད་པ་དེ་དག་ཧ་ཅང་བསམ་བློ་སྦུག་སྲུབ་དོག་པོ་དང༌། མིག་རྒྱང་ཐུང་ཐུང་གི་བྱེད་སྟངས་རེད། དེང་སང་ང་ཚོ་བོད་མི་རིགས་ཡོངས་རྫོགས་རྒྱ་མིའི་བཙན་དབང་གིས་མནན་བཞིན་དུ་བོད་མི་ནང་ཁུལ་དོན་གནད་ཆུང་ཙག་ཆེད་འཁྲུག་པ་རྒྱག་པའི་འོས་བབས་རྩ་བ་ནས་མེད། ཕན་ཚུན་ཚང་མས་ཉན་ཤེས་གོ་ཤེས་བྱེད་དགོས། ཚང་མས་བོད་མི་རིགས་སྤྱིའི་འཕྲལ་དང་ཕུགས་ཀྱི་གནད་དོན་རྒྱ་ཆེ་སར་བསམ་བློ་བཏང་ནས་གཟབ་གཟབ་བྱ་རྒྱུ་གལ་ཆེན་པོ་འདུག ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༤ ཚེས་ ༩ ཉིན་གསར་འབྱོར་མི་གྲངས་བརྒྱ་ལྷག་ཙམ་ལ་སྩལ་བའི་བཀའ་སློབ།

ཀ༽ རྒྱ་གཞུང་ལ་སྙན་ཞུ་དང་། རྒྱ་ནག་གི་རྩ་ཁྲིམས།

ཁྱེད་རང་ཚོར་བཀྲ་ཤིས་བདེ་ལེགས་ཡོད། ད་ལྟ་རང་གིས་བརྗོད་པ་བཞིན། བརྒྱད་ཅུ་གྱ་བདུན་ནས་ད་ལྟ་དགུ་བཅུ་གོ་བདུན་བར་དུ་ལོ་བཅུ་ཙམ་ཕྱིན་པ་རེད། དེའི་རིང་ལ་རྒྱ་ནག་ནང་ཁུལ་དང༌། ལྷག་དོན་བོད་ཀྱིས་མཚོན་པའི་གྲངས་ཉུང་མི་རིགས་ཀྱི་ས་ཁུལ་ལ་རྒྱ་ནག་གཞུང་གི་སྲིད་བྱུས་མཁྲེགས་པོ་དང༌། གདུག་རྩུབ་ཆེ་རུ་ཕྱིན་པ་རེད། ཡང་ཕྱོགས་གཞན་གཅིག་ནས་བལྟས་ན། ལོ་བཅུ་པོ་དེའི་རིང་ལ་རྒྱ་མིའི་ནང་ནས་བོད་པའི་དོན་དག་ལ་གོ་རྟོགས་གསར་པ་སླེབས་པ་དང༌། བོད་པའི་ཐོག་ལ་རྒྱ་ནག་གཞུང་གི་ད་ལྟའི་སྲིད་བྱུས་འཛིན་སྟངས་འདི་བསྒྱུར་བཅོས་གཏོང་དགོས་ཀྱི་འདུག་ཟེར་མཁན་རྒྱ་མིའི་ནང་ཇེ་མང་དུ་འགྲོ་གི་ཡོད།

ངོས་ནས་དཔེ་མཚོན་ཞིག་བཤད་ན། སྤྱི་ལོ་ ༡༩༩༤ ལོར་ཧྲང་ཧད་ཁུལ་དུ་ཡོད་པའི་རྒྱ་མི་ཤེས་ཡོན་ཅན་དང༌། རྩོམ་པ་པོ་སོགས་ལས་རིགས་སྣ་ཚོགས་པའི་མི་སྣ་ལྔ་བཅུ་ང་གྲངས་ཡོད་པའི་ཚོགས་ཁག་གཅིག་གིས་རྒྱ་ནག་རྒྱལ་ཡོངས་མི་མང་འཐུས་མི་ཚོགས་ཆེན་གྱི་གཙོ་འཛིན་ཇའོ་ཧྲེ་ལ་སྙན་ཞུ་ཞིག་བཏང་འདུག དེའི་ནང་ལ་དོན་ཚན་བཅུ་དགུ་ཡོད་པ་དང༌། དོན་ཚན་བཅོ་ལྔ་པའི་ནང་བོད་ཀྱིས་མཚོན་པའི་གྲངས་ཉུང་མི་རིགས་ཀྱི་ས་ཁུལ་ཁག་ལ་རང་སྲིད་རང་སྐྱོང་གི་ཐོབ་ཐང་སྤྲོད་དགོས་པ་དང༌། ལྷག་དོན་བོད་ཀྱི་ཐོག་ལ་རང་སྲིད་རང་སྐྱོང་གི་ཐོབ་ཐང་མིང་དོན་མཚུངས་པ་ཞིག་ངེས་པར་དུ་སྤྲོད་དགོས། དེའི་དོན་དག་ལ་ཀྲུང་དབྱང་ནས་ཏཱ་ལའི་བླ་མ་ལ་བཀའ་མོལ་གང་ལྕག་གནང་དགོས་ཞེས་བྲིས་ཡོད་པ་རེད།

གནད་དོན་དེས་རྒྱ་ནག་རང་གི་ནང་ལ་ཡོད་པའི་གཟུར་གནས་རྒྱ་མི་དེ་རིགས་ཀྱིས་བོད་པའི་བདེན་དོན་ལ་སེམས་འཁུར་ཡོད་པ་དང༌། དོ་སྣང་ཡོད་པའི་རྣམ་འགྱུར་གསལ་པོ་བསྟན་པ་རེད། དེ་ནས་དགུ་བཅུ་གོ་བཞི་ལོ་དེ་གའི་ནང་ལ། ཨ་མི་རི་ཀར་རྒྱ་མི་ཁྲིམས་ཀྱི་མཁས་པ་དེ་འདྲ་གང་འཚམ་ཞིག་གིས་ཚོགས་ཆུང་ཞིག་བཟོས། ཚོགས་ཆུང་དེའི་ནང་ལ་ཨ་རིར་སྡོད་མཁན་ཕྱི་སྡོད་རྒྱ་མི་དང༌། ཧོང་ཀོང་གི་རྒྱ་མི། ཐའེ་ཝན་གྱི་རྒྱ་མི། རྒྱ་ནག་སྐམ་ས་ཆེན་པོ་ནས་བྲོས་བྱོལ་དུ་ཡོང་མཁན་གྱི་རྒྱ་མི་དེ་འདྲ་ཡང་ཁ་ཤས་ཡོད་བཟོ་འདུག གང་ལྟར་ཁོང་ཚོ་ཁྲིམས་ལུགས་ཀྱི་མཁས་པ་ཤ་སྟག་ཡིན་ཞིང་། ཁོང་ཚོའི་ཚོགས་ཆུང་དེའི་ཐོག་ནས་མ་འོངས་པའི་རྒྱ་ནག་མང་གཙོའི་རྒྱལ་ཁབ་ཀྱི་རྩ་ཁྲིམས་ཟིན་བྲིས་ཤིག་བཟོས་པ་རེད། རྩ་ཁྲིམས་ཟིན་བྲིས་དེའི་ནང་ལ་ད་ལྟ་གྲངས་ཉུང་མི་རིགས་རང་སྐྱོང་ལྗོངས་ཟེར་བའི་ས་ཁུལ་ཤིན་ཅང་དང༌། ནང་སོག ཉིང་ཤཱ། བོད་བཅས་པར་རང་སྐྱོང་མིང་དོན་མཚུངས་པའི་ཐོབ་ཐང་སྤྲོད་དགོས་ལུགས་འཁོད་པ་དང༌། ལྷག་པར་དུ་བོད་རང་ལྗོངས་ཀྱི་སྐོར་ལ་དམིགས་བསལ་གྱི་དོན་ཚན་གཅིག་བཀོད་པའི་ནང་ཁོང་ཚོའི་རྩ་ཁྲིམས་ཟིན་བྲིས་དེ་གཏན་འབེབས་བྱས་རྗེས་ལོ་ཉི་ཤུ་ལྔ་ནང་ཚུན་ལ་བོད་ལ་རང་ཐག་རང་གཅོད་ཀྱི་ཐོབ་ཐང་སྤྲོད་དགོས་ལུགས་བཀོད་ཡོད།

གོང་དུ་བཤད་པ་ལྟར་ཇའོ་ཧྲེ་ལ་སྙན་ཞུ་གཏོང་མཁན་རྒྱ་ནག་ནང་ཁུལ་གྱི་རྒྱ་མི་ཚོ་ཁག་དེ་དང༌། ཨ་མི་རི་ཀར་ང་ཚོ་དང་འབྲེལ་བ་གང་ཡང་མེད། ང་ཚོས་འབོད་སྐུལ་བྱས་པའི་ངོ་མ་ལྕོགས་པར་ཡིག་ཆ་ཐོན་པ་དེ་འདྲ་གང་ཡང་མ་རེད། རྒྱ་མི་ཁོ་རང་ཚོས་རྒྱ་ནག་རང་གི་ཕུགས་རྒྱང་པོའི་བདེ་དོན་དང་ཁེ་ཕན་གྱི་དོན་དག་ལ་བསམ་བློ་བཏང་སྟེ་ཡིག་ཆ་དེ་དག་བཟོས་ཏེ་བཏོན་པ་རེད།

དེ་ནས་ ༡༩༩༥ ལོར་ངོས་རང་ཨ་རིར་འཁྱུག་ཙམ་ཕྱིན་པ་ཡིན། ཨ་མི་རི་ཀའི་ཧ་ཝར་ཌི་གཙུག་ལག་སློབ་གྲྭ་ཞེས་པ་སྙན་གྲགས་ཅན་ཞིག་ཡོད་པ་དེའི་ནང་ལ་རྒྱ་མིའི་སློབ་ཕྲུག་ཉིས་བརྒྱ་སྐོར་སློབ་སྦྱོང་བྱས་ནས་བསྡད་འདུག་པ་ཁོང་ཚོ་ཐུག་འཕྲད་ཐོག་བོད་ཀྱི་སྐོར་གནས་ཚུལ་འགྲེལ་བཤད་བྱེད་རྒྱུའི་གོ་སྐབས་བྱུང༌། དེའི་མཇུག་ཏུ་དེ་གའི་སློབ་ཕྲུག་གྲས་དང༌། དགེ་རྒན་མཁས་པ་འགའ་ཤས། རྒྱ་ནག་ནས་བྲོས་ཡོང་མཁན་དེ་འདྲ་ཁ་ཤས་བཅས་ཁྱོན་རྒྱ་མི་ཉི་ཤུ་ཙམ་ཞིག་དང་མཉམ་དུ་སྐད་ཆ་ལྷོད་ལྷོད་བཤད་རྒྱུ་བྱུང༌། དེ་དུས་ཁོང་ཚོས་ཟེར་དོན་ཏཱ་ལའི་བླ་མས་དབུ་མའི་ལམ་གྱི་གྲོས་འཆར་བཏོན་པ་འདི་རྒྱ་ནག་མི་མང་གིས་ཤེས་ཐུབ་པའི་གོ་སྐབས་བྱུང་ན། རྒྱ་ནག་མི་མང་ཚང་མས་དེ་ལ་རྒྱབ་སྐྱོར་དང་མོས་མཐུན་བྱེད་ཀྱི་རེད་ཅེས་ཁ་གཅིག་གྲགས་ཀྱིས་བཤད་བྱུང༌།

ཁ༽ ཐའེ་ཝན་གྱི་མཛད་འཕྲིན་དང་། རྒྱ་བོད་ཀྱི་གནས་སྟངས།

ད་རེས་ཉེ་ཆར་ངོས་རང་ཐའེ་ཝན་ལ་ཕྱིན་པ་ཡིན། དེ་སྔ་སོག་པོ་དང༌། བོད་པ་གཉིས་མི་རབས་ནས་མི་རབས་ཐུན་མོང་མ་ཡིན་པའི་འབྲེལ་བ་ཡོད་པའི་དབང་གིས་སོག་པོའི་མི་མང་གིས་༸རྒྱལ་བ་རིན་པོ་ཆེ་དང༌། ནང་ཆོས་ལ་དད་གུས་བོད་པ་དང་ཁྱད་མེད་ཧ་ཅང་ཤུགས་ཆེན་པོ་ཡོད། ངོས་རང་སོག་ཡུལ་ལ་ཐེངས་ཁ་ཤས་འགྲོ་སྐབས་གནས་ཚུལ་གསལ་པོ་འདུག

དེ་བཞིན་ཐའེ་ཝན་གྱི་རྒྱ་མི་དེ་དག་ཀྱང་ནང་ཆོས་ལ་དོ་སྣང་དང༌། དད་གུས་དགའ་ཞེན་ཧ་ཅང་ཆེན་པོ་བྱེད་ཀྱི་འདུག བར་སྐབས་ཐའེ་ཝན་གྱི་མི་སྣ་འགའ་ཤས་ཀྱིས་དངུལ་དང༌། དངོས་པོས་བསླུས་ཏེ་ང་ཚོ་བོད་མིའི་སྤྱི་ཚོགས་ནང་རྙོག་དྲ་དང༌། དཀའ་ངལ་མང་པོ་བཟོས་པར་བརྟེན། ང་ཚོས་ཀྱང་རྒྱ་དམར་ནག་གཉིས་ཞེས་གདན་གྲལ་གཅིག་ལ་བཞག་པ་རེད། ཡིན་ན་ཡང་ད་ཆ་འགྱུར་བ་ཆེན་པོ་ཕྱིན་འདུག ཐའེ་ཝན་གྱི་སྲིད་འཛིན་མི་མང་གི་འོས་བསྡུ་བྱས་པ་ཁོང་བསམ་བློ་གུ་ཡངས་པོ་དང་། བསམ་བློ་རྒྱ་ཆེན་པོ། ཕུགས་རྒྱང་རིང་པོར་གཟིགས་ཐུབ་མཁན་གཅིག་འདུག གཙོ་བོ་ཁོ་རང་གི་ཤུགས་རྐྱེན་རེད། གང་ལྟར་ངོས་རང་ཐའེ་ཝན་ལ་སླེབས་པའི་སྐབས་ཐའེ་ཝན་མི་མང་གི་རྣམ་འགྱུར་སྟོན་སྟངས་དང༌། ཐའེ་ཝན་ནང་གི་ཚགས་པར་རྒྱག་མཁན་ཚོའི་རྣམ་འགྱུར་སྟོན་སྟངས་ཧ་ཅང་ཡག་པོ་འདུག དེས་གང་ཞིག་མཚོན་གྱི་ཡོད་དམ་ཞེ་ན། ང་ཚོ་བོད་པའི་བདེན་དོན་གྱི་གནས་ཚུལ་འདི་རྒྱ་མིའི་ནང་གོ་རྟོགས་ཆེ་རུ་ཕྱིན་ཏེ་རང་བཞིན་གྱིས་བོད་པར་དགའ་ཞེན་དང༌། ཆོས་ཕྱོགས་ལ་ཡང་དོ་སྣང་ཇེ་ཆེར་ཕྱིན་པ་གསལ་པོ་མཚོན་པ་རེད།

དོན་སྙིང་ལོ་བཅུ་ཕྲག་འདིའི་ནང་འཛམ་གླིང་ནུབ་ཕྱོགས་ཀྱི་ལུང་པ་མང་པོའི་ནང་བོད་པའི་ཐོག་ལ་དོ་སྣང་བྱེད་མཁན་ལོ་རེ་ནས་ལོ་རེ་ཤུགས་ཇེ་ཆེར་ཕྱིན་པ་དང༌། གཉིས་ནས་རྒྱ་མི་རིགས་ཀྱི་ནང་ནས་ཀྱང་བོད་པའི་དོན་དག་ལ་གོ་རྟོགས་གསལ་དུ་ཕྱིན་ཏེ་རྒྱབ་སྐྱོར་བྱེད་མཁན་ཡང་ཇེ་མང་དུ་ཕྱིན་པ་འདི་དག་གྲུབ་འབྲས་ཆེན་པོ་རེད་བསམ་གྱི་འདུག དེ་བཞིན་རྒྱ་ནག་རང་ལ་མཚོན་ན་ཡང༌། རྩ་བ་གུང་བྲན་ཏང་གིས་སྲིད་དབང་བསྒྱུར་བཞིན་པ་ཡིན་ན་ཡང༌། ད་ལྟའི་རྒྱ་ནག་ནང་གི་གནས་སྟངས་འདི་དང༌། ལོ་ཉི་ཤུའི་གོང་གི་རྒྱ་ནག་གི་གནས་སྟངས་གཉིས་བསྡུར་ན་འགྱུར་བ་ཧ་ཅང་ཆེན་པོ་ཕྱིན་ཡོད།

དེང་སང་རྒྱ་ནག་ནང་དང༌། འཛམ་གླིང་ཕྱི་རྒྱལ་དབར་ཁ་པར་གྱི་ཐོག་ནས་དྲི་བ་དྲིས་ལན་ཡོང་གི་ཡོད་པ་སྟེ། དཔེར་ན། ཁ་སྔོན་རྒྱ་ཟླ་བཅུ་པའི་ནང་པེ་ཅིང་ལ་གུང་བྲན་ཏང་གི་འགོ་འཁྲིད་ཚོའི་ཚོགས་འདུ་འཚོགས་པའི་སྐབས་སུ་རྒྱ་མི་ཤེས་ཡོན་ཅན་གཉིས་ཀྱིས་ཡི་གེ་བྲིས་འདུག ཡི་གེའི་ནང་དེ་སྔ་གུང་བྲན་ཏང་གི་རྩ་ཁྲིམས་ནང་རང་ཐག་རང་གཅོད་ཀྱི་གནད་དོན་བཀོད་ཡོད། བཞི་བཅུ་ཞེ་དགུ་ལོར་ཏང་གིས་རྒྱ་ནག་ཡོངས་རྫོགས་དབང་བསྒྱུར་བྱས་པའི་རྗེས་ལ་རང་ཐག་རང་གཅོད་ཀྱི་གནད་དོན་དེ་བཀོད་མི་འདུག ད་ཆ་གུང་བྲན་ཏང་གི་མི་རིགས་ཀྱི་སྲིད་བྱུས་ནང་རང་ཐག་རང་གཅོད་ཀྱི་གནད་དོན་དེ་བསྐྱར་གསོ་བྱེད་དགོས་ཀྱི་འདུག་ཅེས་བྲིས་ཡོད་པ་རེད། དེ་རྗེས་མི་གཅིག་འཛིན་བཟུང་བྱས་པ་དང༌། མི་གཅིག་ཧོང་ཀོང་བརྒྱུད་ཨ་རིར་བྲོས་བྱོལ་དུ་ཕྱིན་པ་རེད། གནས་ཚུལ་དེ་རིགས་ཀྱིས་རྒྱ་མིའི་ནང་ནས་བོད་པའི་ཐོག་ལ་དོ་སྣང་དང་རྒྱབ་སྐྱོར་བྱེད་མཁན་ཤུགས་ཆེ་རུ་འགྲོ་བཞིན་ཡོད་པ་གསལ་པོ་མཚོན་ཡོད། རིང་མིན་ཕྱི་ཟླ་བདུན་པའི་ནང་ཧོང་ཀོང་རྒྱ་ནག་གཞུང་ནས་རྩིས་ལེན་བྱེད་ཀྱི་རེད། རྩིས་ལེན་བྱས་ཟིན་རྗེས་རྒྱ་ནག་ནང་ག་ལེར་འགྱུར་བ་གསར་པ་གང་འདྲ་ཞིག་ཡོང་གི་ཡོད་དམ།

ང་ཚོའི་བོད་ལུང་པའི་ནང་རྒྱ་མི་སླེབས་ནས་ལོ་བཞི་བཅུ་ཞེ་གྲངས་དང༌། ལྔ་བཅུ་ང་དགུ་ནས་བརྩིས་ན་ལོ་སུམ་ཅུ་སོ་བརྒྱད་ཙམ་ཕྱིན་པ་རེད། དཔེར་ན། སྤྱི་ལོ་ཆིག་སྟོང་དགུ་བརྒྱ་དྲུག་ཅུའི་ནང་དང༌། བདུན་ཅུའི་ནང་ལ་ང་ཚོའི་ངོ་ཤེས་གྲོགས་པོ་ཁ་ཤས་ཀྱིས་ད་ཆ་བོད་ཀྱི་གནས་ཚུལ་བརླགས་ཟིན་པ་རེད། ཧ་ཅང་ཁག་པོ་རེད་ཟེར་མཁན་དེ་འདྲ་ཡོང་མྱོང༌། ཡིན་ན་ཡང༌ང་ཚོར་བདེན་པ་ཡོད་ལ། བདེན་པའི་མཐའ་གསལ་གྱི་རེད་བསམ་པའི་ཐོག་ནས་ང་ཚོས་སེམས་ཤུགས་མ་ཆག་པར་འབད་བརྩོན་བྱས་པའི་འབྲས་བུར་བོད་དོན་མ་བརླགས་པས་མ་ཚད། ད་དུང་རེ་བ་ཇེ་ཆེར་འགྲོ་བཞིན་ཡོད།

ག༽ སློབ་གྲྭ་གསར་འཛུགས་དང་། ཤེས་ཡོན་ཡར་རྒྱས།

དེང་སང་བོད་ལུང་པའི་ནང་རྒྱ་མི་ཧ་ཅང་ཕོན་ཆེན་པོ་ཡོང༌། དཔེར་ན། ལྷ་སའི་གྲོང་ཁྱེར་ནང་ལ་རྒྱ་མི་མང་བ་དང༌། བོད་པ་ཉུང་བ་ཆགས་ཡོད། དེ་འདྲའི་རྐྱེན་གྱིས་གྲོང་ཁྱེར་ནང་ལ་ཡོད་པའི་བོད་མི་ཚོའི་ཟ་སྟངས། འཐུང་སྟངས། སྐད་ཡིག གོམས་གཤིས་ཚང་མ་ཧ་ལམ་རྒྱ་མི་ལྟ་བུར་འགྱུར་པའི་ཉེན་ཁ་ཡོད་ན་ཡང༌། བོད་མི་ས་ཡ་དྲུག་གི་རྒྱ་ཆེའི་མང་ཚོགས་རྣམས་ཞིང་འབྲོག་ས་ཁུལ་དུ་ཡོད་པས་ལམ་སེང་རྒྱ་མིར་འགྱུར་ཐུབ་རྒྱུ་ཧ་ཅང་ཁག་པོ་ཡིན། ཁོང་ཚོ་མཐོང་རྒྱ་ཐོས་རྒྱ་དེ་ཙམ་མེད་པའི་གླེན་རྨོངས་ལྟ་བུ་ཡིན་པར་བརྟེན། ཁོང་ཚོའི་ཤེས་བྱ་ཡོན་ཏན་ཡར་རྒྱས་གཏོང་རྒྱུར་ང་ཚོས་ཤུགས་རྒྱག་དགོས་ཀྱི་འདུག

ང་ཚོས་རྒྱ་མིར་བོད་རང་བཙན་དགོས་ཞེས་སྐད་བརྒྱབ་པ་ཙམ་གྱིས་མི་འགྲིགས་པར། ང་ཚོར་ཤེས་བྱ་ཡོན་ཏན་ཚད་ལོངས་པ་ཞིག་མ་བྱུང་ཐབས་མེད་ཡིན་པས། གྲོང་གསེབ་ཞིང་འབྲོག་ས་ཁུལ་ཚང་མར་བོད་ཡིག་གཙོ་བོ་བྱས་པའི་སློབ་གྲྭ་གང་མང་འཛུགས་རྒྱུ་ཧ་ཅང་གལ་ཆེན་པོ་མཐོང་གི་འདུག ད་ལྟ་ཡོད་བཞིན་པའི་སློབ་གྲྭ་ཁག་ནང་ཕྲུ་གུ་སློབ་སྦྱོང་དུ་ངེས་པར་གཏོང་དགོས་པ་དང༌། སློབ་གྲྭར་བཏང་ནས་སྤྱིར་བཏང་ཤེས་ཡོན་འཇགས་པ་ཙམ་གྱིས་མི་འགྲིགས་པར། གཙོ་བོ་ཕ་མ་སོ་སོས་འགན་ཁུར་བླངས་ནས་བོད་པའི་ཆོས་དང་རིག་གཞུང༌། བོད་པའི་གོམས་གཤིས་བཟང་པོ་རྣམས་ཕྲུ་གུའི་སེམས་ནང་ལ་འཇགས་ཐུབ་པའི་ཐབས་ཤེས་བྱེད་དགོས། ཞིང་འབྲོག་ས་ཁུལ་ལ་སྡོད་མཁན་བོད་མི་མང་ཆེ་བ་རྣམས་གླེན་རྨོངས་མ་ཡིན་པར་གང་ཅིའི་གནས་ཚུལ་གོ་རྟོགས་ཐུབ་མཁན་ཤ་སྟག་ཆགས་ཐུབ་ན་རྒྱ་མིས་ང་ཚོའི་བོད་མི་རིགས་ལས་སླ་པོར་འགྱུར་ལྡོག་གཏོང་མི་ཐུབ།

ང༽ རྒྱ་བོད་ཧོར་གསུམ་དང་། ལོ་རྒྱུས་ཀྱི་ཡིག་ཆ།

དེང་སང་རྒྱ་མིའི་ནང་བློ་གཟུ་བོར་གནས་པ་ཚོས་བོད་དང་རྒྱ་ནག་ཐ་དད་རེད་ཅེས་གསལ་པོར་ཤོད་ཀྱི་ཡོད་ཀྱང༌། གུང་བྲན་ཏང་གིས་བོད་ཀྲུང་གོའི་ཁ་བྲལ་ཐབས་མེད་པའི་ཆ་ཤས་ཡིན། ཀྲུང་གོ་ཞེས་པའི་མིང་ཚིག་དེའི་ནང་བོད་དང༌། སོག་པོ། ཤིང་ཅང་སོགས་ཚུད་ཡོད་ཟེར་བ་དང༌། ཀྲུང་གོའི་བོད་ཅེས་ཨུ་ཚུགས་བྱས་ནས་ཤོད་ཀྱི་ཡོད། ངོས་ནས་དཔེ་ཞིག་བཤད་ན། རྗེ་རིན་པོ་ཆེའི་ལམ་རིམ་ཆེན་མོའི་ནང་ཇོ་བོ་རྗེ་འཁྲུངས་ཡུལ་བྷང་ག་ལའི་རྒྱལ་ཁབ་ཀྱི་སྟོབས་འབྱོར་སྐོར་ནག་ཚོ་ལོ་ཙཱ་བས་མཛད་པའི་བསྟོད་པ་དྲངས་གནང་བའི་ནང༌།

ལོངས་སྤྱོད་མངའ་ཐང་འབྱོར་པ་ནི། །

རྒྱ་ནག་སྟོང་ཁུན་རྒྱལ་པོ་འདྲ། །

ཞེས་སྟོང་ཁུན་ཞེས་པའི་ཚིག་གཅིག་ཡོད་པ་དེ་ནི་རྒྱ་ནག་རང་ལ་གོ་རྒྱུ་རེད། འགའ་ཤས་ཀྱིས་ཏུང་གོ་ཞེས་ཤར་གྱི་རྒྱལ་ཁབ་ཟེར་བ་དང༌། འགའ་རེས་ཀྲུང་གོ་ཞེས་དཀྱིལ་གྱི་རྒྱལ་ཁབ་ལ་འགྲེལ་བཤད་བྱེད་ཀྱི་ཡོད་ཀྱང༌། གང་ལྟར་དེ་གཉིས་ཀ་རྒྱ་སྐད་ཡིན་པ་ལས། བོད་སྐད་མིན་པ་དང༌། དེ་གཉིས་ཀ་རྒྱ་ནག་རང་ལ་གོ་བ་ལས། བོད་ལ་ཁྱབ་པའི་གོ་དོན་གང་ཡང་མེད། བོད་ཀྲུང་གོའི་ཆ་ཤས་རེད་ཟེར་བ་དེ་བདེན་པ་ཡིན་ན་བོད་དང་རྒྱ་ནག་འབྲེལ་བ་ལོ་སྟོང་ཕྲག་ལྷག་བྱུང་ཡོད་པའི་ལོ་རྒྱུས་ཡིག་ཆའི་ནང་ལ་ཀྲུང་གོ་ཟེར་བའི་མིང་ཚིག་དེ་འཁོད་དགོས་ཚོད་ཀྱང༌། སྔ་དུས་བོད་ཀྱི་ཡིག་ཆ་གང་འདྲ་ཞིག་བསྔོགས་ནའང༌། རྒྱ་བོད་སྤྱི་ལ་ཁྱབ་པའི་ཀྲུང་གོ་ཞེས་པ་མེད་པས་མ་ཚད། རྒྱ་ནག་རང་ལ་ཀྲུང་གོ་ཞེས་པ་དེ་བེད་སྤྱོད་བྱས་པ་མེད།

བོད་ཀྱི་ཡིག་ཆའི་ནང་རྒྱ་བོད་ཧོར་གསུམ་ཞེས་པ་དང༌། རྒྱ་ནག སྐབས་རེ་མཧཱ་ཙི་ན་ཞེས་བྲིས་པ་ལས། ཀྲུང་གོ་ཞེས་བྲིས་པ་གཏན་ནས་མེད། གུང་བྲན་གྱིས་དྲན་འཕྲུལ་ཧམ་རྫུན་ཇི་ལྟར་བཤད་ན་ཡང༌། དོན་སྙིང་ལོ་རྒྱུས་ཀྱི་ཐོག་ནས་རྒྱ་དང་བོད་ཐ་དད་སོ་སོ་རེད། སྐད་ཡིག་དང༌། རྒྱུན་གྱི་སྤྱོད་ལམ། གོམས་གཤིས། བསམ་བློ་གཏོང་སྟངས་ཚང་མ་མི་འདྲ་བ་ཡིན། སྔར་ཆོས་རྒྱལ་ཚོའི་སྐབས་བོད་རྒྱ་གཉེན་འབྲེལ་བྱས་ནས་མཛའ་མཐུན་ཡག་པོ་བྱུང་བའི་སྐབས་སུ་ཡང༌། རྒྱ་རྒྱ་ཡུལ་ན་སྐྱིད། བོད་བོད་ཡུལ་ན་སྐྱིད། ཅེས་ཚིག་ཐག་གསལ་པོར་བཅད་ཡོད། ཡང་གྲོས་མཐུན་དོན་ཚན་བཅུ་བདུན་ལ་མཚོན་ན་ཡང༌། བོད་མི་དམངས་ཀྲུང་ཧྭ་མི་མང་སྤྱི་མཐུན་རྒྱལ་ཁབ་ཀྱི་ཁྱིམ་ཚང་ཆེན་པོའི་ནང་དུ་ཚུར་ལོག་དགོས་ཞེས་བྲིས་ཡོད། གནས་ཚུལ་དེས་སྔོན་ཆད་བོད་ཁྱིམ་ཚང་ཆེན་པོའི་ཕྱི་རོལ་དུ་བསྡད་པ་གསལ་བཤད་བྱུང་བ་རེད། ང་ཚོ་བོད་མི་རིགས་ཀྱི་བསམ་བློ་གཏོང་སྟངས་རྒྱ་མི་དང་གཏན་ནས་མི་འདྲ་ཞིང་། ཆོལ་ཁ་གསུམ་གྱི་བོད་པ་སུ་གཅིག་གི་བསམ་བློའི་ནང་ལ་ང་ཚོ་བོད་པ་ཡིན་བསམ་པ་ལས། ང་ཚོ་རྒྱ་ཡིན་བསམ་པ་དྲན་མཁན་སུ་ཡང་མེད།

ཅ༽ བོད་རྒྱ་མཉམ་གནས་དང་། དབུ་མའི་ལམ་བཟང་།

དེ་ལྟར་རྒྱ་དང་བོད་ཐ་དད་སོ་སོ་ཡིན་པར་རྩོད་གླེང་གཏན་ནས་མེད་ཀྱང༌། འཛམ་བུ་གླིང་འདིའི་སྒང་ལ་ལུང་པ་སོ་སོའི་འཕྲལ་ཕུགས་ཁེ་ཕན་ལ་བལྟས་ནས་རྒྱལ་ཁབ་ཐ་དད་གཉིས་གཅིག་སྒྲིལ་བྱེད་པའི་ལུགས་སྲོལ་སྔར་ནས་ཡོད་ལ། ལྷག་དོན་དེང་སང་རྒྱལ་སྤྱིའི་འབྲེལ་བ་དང༌། དཔལ་འབྱོར། ཆབ་སྲིད་གང་ཅིར་འགྱུར་བ་ཧ་ཅང་ཆེན་པོ་ཕྱིན་པའི་སྟབས་ཀྱིས་རང་ཉིད་ཁེར་གཙང་གཅིག་པུར་བསྡད་ན་དཀའ་ངལ་མང་པོ་ཞིག་འཕྲད་ཀྱི་ཡོད་པར་བརྟེན། ཐུན་མོང་གི་ཁེ་ཕན་གྱི་དོན་ལ་ལུང་པ་མི་འདྲ་བ་གཉིས་མཉམ་འབྲེལ་བྱེད་པའི་ལུགས་སྲོལ་གསར་པ་མང་པོ་ཡོད།

ང་ཚོ་བོད་པར་མཚོན་ན་ལོ་རྒྱུས་ཀྱི་ཐོག་ནས་བོད་རྒྱ་ཐ་དད་ཡིན་ན་ཡང༌། ཐུན་མོང་གི་ཁེ་ཕན་དོན་དུ་རྒྱ་བོད་གཉིས་མཉམ་དུ་བསྡད་རྒྱུ་ཡོང་མི་ཐུབ་པ་མིན། རྒྱ་མིའི་ངོས་ནས་ང་ཚོར་དངོས་གནས་དྲང་གནས་བསམ་པ་རྣམ་དག་གི་ལྟ་རྟོག་རོགས་རམ་ཡག་པོ་ཞིག་བྱས། དཔེར་ན། ལག་རྩལ་མཁས་པ་དང་། དཔལ་འབྱོར་གྱི་འདུ་འགོད་ལ་སོགས་པ་བོད་པའི་ནུས་པས་མ་འདང་བ་རྣམས་ལ་རྒྱ་ནག་གིས་རོགས་རམ་བྱས། བོད་ཀྱི་ཆོས་དང་རིག་གཞུང་ཉམས་པ་སོར་ཆུད་མི་ཉམས་གོང་འཕེལ་བྱ་རྒྱུས་མཚོན། ནང་སྲིད་ཀྱི་ལས་དོན་རྣམས་རང་སྐྱོང་མིང་དོན་མཚུངས་པ་བོད་མིས་བྱས་ཆོག་པའི་གོ་སྐབས་སྤྲད་ན་མཐའ་གཅིག་ཏུ་ཁ་བྲལ་ལ་ཕྱིན་དོགས་ཀྱི་དངངས་སྐྲག་བྱེད་དགོས་དོན་གང་ཡང་མེད།

ངོས་ནས་རྒྱ་བོད་གཉིས་ཐུན་མོང་གི་ཁེ་ཕན་ཐོག་ནས་འགྲིགས་ཐུབ་པའི་འབད་རྩོལ་བྱེད་པའི་བསམ་ཚུལ་དེ་ལྟར་ཡིན། རྒྱ་མི་བློ་གཟུ་བོར་གནས་པ་མང་པོ་ཞིག་གིས་ངའི་བསམ་ཚུལ་འདི་ལ་བློ་མོས་རྒྱབ་སྐྱོར་བྱེད་ཀྱི་ཡོད། སྔ་ཕྱི་ཙམ་མ་གཏོགས་འགྱུར་བ་འགྲོ་སྲིད་ཀྱི་རེད་བསམ་གྱི་འདུག ཡག་ས་ནས་བཤད་ན་ལོ་ཤས་ནང་ང་ཚོ་གཞིས་བྱེས་མཉམ་འཛོམས་ཡོང་སྲིད་ལ། ཡང་སྡུག་ས་ཞིག་ནས་བཤད་ན། ལོ་བཅུ་བཅོ་ལྔ་དེ་ལས་རིང་བ་ཡང་འགོར་སྲིད། གང་ལྟར་ཡང་བོད་རྒྱ་ཁྱབ་ཞིང་འབྲོག་ས་ཁུལ་ཚང་མར་ཤེས་ཡོན་ཡར་རྒྱས་བཏང་སྟེ་ཡིག་རྨོངས་སེལ་རྒྱུ་དང༌། བོད་མི་ཚང་མའི་འཕྲོད་བསྟེན་ཡར་རྒྱས་གཏོང་རྒྱུ་གནད་གལ་ཆེན་པོ་ཡིན་པས། སེམས་ལ་འཇགས་པ་བྱེད་དགོས།

བར་སྐབས་ལོ་བཅུ་བཅོ་ལྔ་དེའི་རིང་ལ་དགོན་པ་དང༌། ལྷ་ཁང་ཉམས་གསོ་བྱས་པ་ཡག་པོ་རེད། ཡིན་ན་ཡང་དེ་གཅིག་པུས་མི་འགྲིགས་པར་སེར་སྐྱ་མི་མང་ཚང་མར་ཤེས་བྱ་ཡོན་ཏན་ཡར་རྒྱས་གཏོང་རྒྱུར་ཤུགས་སྣོན་རྒྱག་དགོས། རྒྱ་གར་དུ་གྲྭ་སར་འགྲོ་མཁན་དང༌། སློབ་གྲྭ་ཁག་ལ་འགྲོ་མཁན་རྣམས་ནས་སློབ་སྦྱོང་ཡག་པོ་བྱེད་དགོས་པ་དང༌། སྒྲིག་ཁྲིམས་ཡག་པོ་འཁྱེར་དགོས། བོད་པ་དང་རྒྱ་གར་བའི་མི་ཚང་མར་མཐུན་པོ་བྱེད་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༨ ཚེས་ ༢ ཉིན་བོད་འབྱོར་ཁག་གཅིག་ལ་སྩལ་བའི་བཀའ་སློབ།

ཀ༽ རྒྱ་མི་ཇེ་མང་དང་། གོམས་གཤིས་ལ་འགྱུར་ལྡོག

ཁྱེད་རང་ཚོར་བཀྲ་ཤིས་བདེ་ལེགས་ཡོད། རང་དབང་ལུང་པར་དཀའ་ངལ་ལ་མ་འཛེམས་པར་ཆེད་མངགས་ཡོང་བར་དགའ་པོ་བྱུང༌། ཐུགས་རྗེ་ཆེ། ཁྱེད་རང་ཚོ་བོད་ཀྱི་དོན་གྱི་བདག་པོ་རྒྱ་ཆེའི་མི་མང་གི་ཆ་ཤས་ཤིག་ཡིན་ཞིང་། ང་ཚོ་བཙན་བྱོལ་བ་འབུམ་གཅིག་ལྷག་ཙམ་ཡོད་པ་རྣམས་ནས་གཙོ་ཆེ་ཤོས་གཞོན་སྐྱེས་ཚོར་སློབ་སྦྱོང་སྤྲོད་རྒྱུ་དང༌། བོད་མི་སྤྱི་བྱིངས་གཞིས་ཆགས་བྱེད་རྒྱུ། གཞིས་ཆགས་ཁག་ཚོའི་ནང་ལ་ཆོས་སྡེ་འཛུགས་རྒྱུ་སོགས་ལ་འབད་བརྩོན་བྱས་ཏེ་ད་ཕན་ལོ་སུམ་ཅུ་སོ་བརྒྱད་རིང་ལ་གྲུབ་འབྲས་མི་དམན་ཙམ་བྱུང་ཡོད།

དེ་དང་ཆབས་ཅིག་བོད་སྤྱི་པའི་དོན་དག་ལ་ཚང་མས་དཀའ་ལས་དང༌། འབད་རྩོལ་བྱས་ནས་བསྡད་ཡོད། བོད་ནང་ལ་ཡོད་པའི་རྒྱ་ཆེའི་མི་མང་གི་སེམས་ཤུགས་ནམ་ཡང་མ་ཆག་པར་སོ་སོའི་རང་ལུགས་ཀྱི་ལྟ་བ་དང༌། སྤྱོད་པ་བརྟན་པོར་ཟིན་ནས་བསྡད་པའི་ཉེར་ལེན་གྱིས་འཛམ་བུ་གླིང་འདིའི་སྒང་ལ་བོད་པའི་གནས་ཚུལ་ལ་དོ་སྣང་བྱེད་མཁན་ཇེ་མང་ནས་ཇེ་མང་དང༌། བོད་དོན་ལ་རྒྱབ་སྐྱོར་བྱེད་མཁན་ཤུགས་ཇེ་ཆེར་འགྲོ་བཞིན་པ་རེད།

ཕྱོགས་གཅིག་ནས་རྒྱ་ནག་རང་གི་ནང་ལ་ཡང་འགྱུར་བ་ཆེན་པོ་འགྲོ་དང་འགྲོ་བཞིན་པ་སོགས་ཀྱིས་སྔ་ཕྱི་ཙམ་ལས་རྒྱ་ནག་ནང་ལ་གཏམ་བརྗོད་རང་དབང་གི་འགྱུར་བ་མ་ཕྱིན་པར་ཐབས་མེད་པ་ལྟ་བུ་རེད། རིམ་པས་རྒྱ་བོད་གཉིས་ཀྱི་དཀའ་ངལ་གཉིས་མོས་ཀྱི་ལམ་ནས་སེལ་ཐུབ་པའི་རེ་བ་དང་ཡིད་ཆེས་ཡོད། འདི་ནི་ང་ཚོ་བོད་པའི་ཁེ་ཕན་གཅིག་པུ་མ་ཡིན་པར་རྒྱ་ནག་གི་ཁེ་ཕན་ལ་ཡང་ཐུག་གི་ཡོད།

ཕྱོགས་གཞན་ཞིག་ནས་བཤད་ན། བོད་ནང་ལ་ཡོད་མཁན་རྒྱ་ཆེའི་མི་མང་ཚོས་ང་ཚོར་རང་དབང་དགོས་ཞེས་སྐད་འབོད་བྱེད་པ་དང༌། རྒྱ་མིར་ངན་སྨྲས་བྱས་པ་ཙམ་གྱིས་མི་འགྲིགས་པར་སོ་སོའི་མི་རིགས་ཀྱི་ལྟ་བ་འཛིན་རྒྱུ་དང༌། སོ་སོའི་མི་རིགས་ཀྱི་གོམས་གཤིས་བཟང་པོ་མ་བརླགས་པ་བྱ་རྒྱུ་ཤིན་ཏུ་གནད་ཆེན་པོ་ཡིན། དཔེར་ན། དེང་སང་ལྷ་སས་མཚོན་པས་གྲོང་ཁྱེར་ཆེ་ཁག་ཚོའི་ནང་ལ་རྒྱ་མི་ཕོན་ཆེན་པོ་བསྡད་པའི་རྐྱེན་གྱིས་བོད་པའི་ཟ་སྟངས། འཐུང་སྟངས། གོས་གྱོན་སྟངས། སྐད་ཆ་ཤོད་སྟངས། བསམ་བློ་གཏོང་སྟངས། རྒྱུན་གྱི་སྤྱོད་ལམ་གོམས་གཤིས་ཚང་མ་རིམ་པས་འགྱུར་འགྲོ་བའི་གནས་ཚུལ་ཞིག་ཡོང་གི་ཡོད། བོད་པའི་ངོས་ནས་འཕྲལ་སེལ་སྟབས་བདེ་བ་དང༌། ལས་སླ་བཅོས་བྱས་ནས་སྤྱོད་ལམ་ཚང་མ་རྒྱ་མི་ཇི་བཞིན་བྱས་ན་འདི་ནི་ཤིན་ཏུ་ཉེན་ཁ་ཆེན་པོ་རེད།

ཁ༽ སྤྱི་དོན་གྱི་ལྷག་བསམ་དང་། ཐུན་མིན་གྱི་གོམས་གཤིས།

དེ་བཞིན་གཞོན་སྐྱེས་མང་པོ་ཞིག་བོད་སྤྱི་པའི་དོན་དག་ལ་ལྷག་བསམ་དང་སེམས་ཤུགས་ཡོད་ན་ཡང༌། ཐ་མག་ཚོད་མེད་འཐེན་པ་དང༌། ཆང་འཐུང་བ། མ་ཅང་རྩེས་པ། མཚན་ཚོགས་དང༌། གཞང་ཁང་ལ་འགྲོ་བ། ཉལ་ཐག་འཐེན་པ་འདི་རིགས་དངོས་གནས་དུག་བཟས་པ་དང་ཁྱད་པར་མེད། བོད་མི་རང་ཉིད་ཀྱི་ངོས་ནས་སོ་སོའི་མི་རིགས་ཀྱི་ལྟ་བ་དང༌། ཐུན་མོང་མ་ཡིན་པའི་སོ་སོའི་ཡ་རབས་བཟང་སྤྱོད་ལྡན་པའི་གོམས་གཤིས་ཀྱི་རང་ཚུགས་བརྟན་པོར་ཟིན་ནས་བསྡད་མ་ཐུབ་པར་བསམ་བློ་གཏོང་སྟངས་དང༌། སྤྱོད་པ་བྱེད་སྟངས་ཚང་མ་རྒྱ་མི་ནང་བཞིན་དུ་འགྱུར་ན། བོད་པ་རེ་བ་རྒྱག་ཡུལ་མེད་པ་ལྟ་བུར་གྱུར་ངེས་ཡིན། ང་ཚོ་བཙན་བྱོལ་ལ་ཡོད་པའི་བོད་པ་འབུམ་གཅིག་ཙམ་གྱིས་ནུས་པ་ཐོན་ཐུབ་རྒྱུ་ཁག་པོ་རེད། གཙོ་ཆེ་ཤོས་ད་ལྟ་བར་དུ་གཞིས་ལུས་རྒྱ་ཆེའི་མི་མང་གིས་ཧ་ལས་པའི་སེམས་ཤུགས་དང༌། ལྷག་བསམ་གཡོ་མེད་དུ་བསྡད་པའི་དབང་གིས་འཛམ་བུ་གླིང་འདིའི་སྒང་ལ་བོད་པའི་མིང་མ་བརླགས་པ་དང༌། བོད་དོན་གྱི་བདེན་མཐའ་གསལ་རྒྱུའི་རེ་བ་འདི་བྱུང་བ་རེད། ཅི་སྟེ་ངེས་མེད་མ་འོངས་པར་བོད་ཀྱི་གྲོང་ཁྱེར་ཆེ་ཁག་ཚོའི་ནང་གི་མི་ཕྲན་བུའི་མཐོང་རྒྱ་ཐོས་རྒྱ་ཆེ་བ་དང༌། བསམ་བློ་འཁོར་རྒྱུ་མང་བ་ཚོས་འཕྲལ་སེལ་ཉིན་མ་གང་འཁྱོལ་དུ་ཕྱིན་ན་ཤིན་ཏུ་ཉེན་ཁ་ཆེན་པོ་ཡིན་པས་ཚང་མས་ཡིད་གཟབ་བྱེད་དགོས།

མི་གྲངས་མང་ཉུང་གི་ཆ་ནས་བརྩིས་ན་གྲོང་གསེབ་ཞིང་འབྲོག་ས་ཁུལ་དུ་ཡོད་པའི་མི་འབོར་མང་བ་ཡོད་ཀྱང༌། ཁོང་ཚོར་ཤེས་བྱ་ཡོན་ཏན་གྱིས་འདང་གི་མེད་པ་དང༌། མཐོང་རྒྱ་ཐོས་རྒྱ་གང་ཡང་མེད། རྒྱ་མིས་བཙན་དབང་བརྙས་བཅོས་བྱས་པར་མི་འདོད་ན་ཡང༌། སྡུག་འཁུར་བྱས་ནས་སྡོད་པ་ལས། ནུས་པ་གང་ཡང་འདོན་ཐུབ་ཀྱི་མེད། དཔེར་ན། རྒྱ་ནག་ནང་གི་དཔལ་འབྱོར་གནས་སྟངས་ལས། བོད་ནང་ཤིན་ཏུ་སྐྱོ་བ་ཡོད་པ་དང༌། དེ་བཞིན་འགྲོ་འདུག་དང༌། གཏམ་བརྗོད་རང་དབང་གི་གནས་ཚུལ་ཡང་རྒྱ་ནག་ནང་ལེགས་པ་ཡོད། སྤྱིར་བཏང་གྲངས་ཉུང་མི་རིགས་ཀྱི་ས་ཁུལ་ཁག་དང༌། དེའི་ནང་ཚན་ནས་བོད་ཀྱི་ས་ཁུལ་ལ་རྒྱ་མིས་དམིགས་བསལ་གྱི་དམ་བསྒྲགས་དང༌། བཙན་གནོན་བྱེད་ཀྱི་ཡོད་པས་བོད་མི་ཚང་མས་སེམས་ཤུགས་མ་ཆག་པ་བྱེད་དགོས། སེམས་ཤུགས་མ་ཆག་པར་ལག་ལེན་གང་ཞིག་བྱེད་དགོས་སམ་ཞེ་ན།

ང་རང་ཚོ་བོད་པ་རང་ཉིད་ཀྱི་སྐད་ཡིག་གིས་མཚོན་པས་ཆོས་དང༌། རིག་གཞུང༌། མི་རིགས་ཀྱི་ལྟ་བ། ཡ་རབས་བཟང་སྤྱོད་དང་འབྲེལ་བའི་གོམས་གཤིས། ཐུན་མོང་མ་ཡིན་པའི་མི་རིགས་ཀྱི་ཁྱད་ཆོས་རྣམས་བརྟན་པོར་བཟུང་དགོས། དཔེར་ན། ཟ་ཁང་ཞིག་ལ་འགྲོ་དགོས་ན་བོད་པའི་ཟ་ཁང་ལ་ཕྱིན། གོས་འཚེམ་རྒྱུ་ཞིག་ཡོད་ན་བོད་པའི་འཚེམ་བུ་བའི་སར་འགྲོ་དགོས། ཕྲན་བུའི་གླ་ཆ་དང༌། དུས་འགོར་ཆེ་བ་ཡོད་ཀྱང་བོད་པ་ནང་ཚགས་སར་ཕྱིན་ན་ལེགས། འཕྲལ་སེལ་བྱེད་སྟངས་བདེ་ཁྱད་ལ་བལྟས་ན་རྒྱ་མིའི་ཟ་ཁང་ལ་ཕྱིན་པ་དང་། འཚེམ་བུ་དང༌། ཤིང་བཟོ་ལ་སོགས་པའི་ལས་ཀ་རྣམས་རྒྱ་མི་ལག་ཤེས་པར་སྤྲད་ན་གླ་ཆ་ཆུང་བ་དང་། ལས་སླ་བ། མགྱོགས་པ་བཅས་ཡོད་ཀྱང༌། དོན་སྙིང་བོད་པ་རང་ཉིད་ལ་དངུལ་ཕྲན་བུ་ཡོད་པ་དེ་རྒྱ་མི་ཚོའི་ལག་པར་སྤྲོད་ཀྱི་ཡོད་པ་དང༌། རྒྱ་མིའི་ཟ་ཁང་དང༌། རྒྱ་མིའི་ལག་ཤེས་ཇི་ཙམ་བྲིན་པོ་བྱུང་ན་དེ་ཙམ་རྒྱ་མི་མང་དུ་འགྲོ་རྒྱུ་རེད། ཕྱོགས་གཅིག་ནས་ང་ཚོས་བོད་ནང་རྒྱ་མི་མང་པོ་ཡོང་གི་འདུག་ཅེས་སྐད་རྒྱག་བཞིན་དུ། ཕྱོགས་གཞན་ཞིག་ནས་རྒྱ་མི་བོད་ནང་ཡོང་མཁན་ཚོའི་འཚོ་ཐབས་མཐུན་རྐྱེན་བོད་པས་སྒྲུབ་པ་མ་ཡིན་ནམ།

དེས་མ་ཚད། ད་དུང་བོད་མི་འགའ་ཞིག་གིས་སོ་སོའི་ས་ཆ་དང༌། ཁང་པ་རང་ཉིད་ཀྱིས་བེད་སྤྱོད་མི་བྱེད་པར་ས་ཁང་རྒྱ་མིར་ཚོང་བ་དང༌། བོགས་མར་གཏོང་གི་ཡོད། དེ་དག་ལྷག་བསམ་མ་དག་པ་མིན་ན་ཡང༌། མིག་རྒྱང་ཐུང་དྲགས་ཏེ་སོ་སོའི་མི་རིགས་རྩ་བརླག་འགྲོ་རྒྱུའི་གནད་དོན་མ་མཐོང་བར། འཕྲལ་སེལ་རང་ཉིད་སྒེར་ལ་དངུལ་ཕྲན་བུ་ཡོང་ཐབས་བྱ་རྒྱུ་ཛ་དྲག་པ་དང་གལ་ཆེ་བར་བརྩིས་ཏེ་འཐུས་ཤོར་གཏོང་གི་འདུག བྱ་སྤྱོད་དེ་དག་ཤིན་ཏུ་ནོར་འཁྲུལ་ཆེན་པོ་ཡིན་པས་གཟབ་གཟབ་བྱེད་དགོས། རིག་པ་བསྒྲིམས་དགོས།

ད་ལྟའི་ཆར་བོད་པའི་གནས་ཚུལ་གྱི་ཐོག་ནས་རྒྱ་ནག་གཞུང་མགོ་ན་པོ་དང༌། རྒྱ་ནག་ལ་མིང་ཤས་ཆེན་པོ་ཡོད་པ། ཕྱི་འབྲེལ་གྱི་ལས་དོན་ཐོག་ལ་ཡང་བོད་པའི་གནས་ཚུལ་འདིའི་ཐོག་ནས་དཀའ་ངལ་འཕྲལ་གྱི་ཡོད་པ། དེ་དག་རྒྱ་ནག་གི་འགོ་འཁྲིད་ཚོས་ཤེས་ཀྱི་ཡོད། ཡིན་ན་ཡང་དཀའ་ངལ་དེ་སེལ་ཐབས་བྱེད་སྟངས་མ་ཤེས་པར་བསྡད་ཡོད། དེ་སྔ་ཕན་ཆད་ཀྱི་ལས་དོན་ནོར་བར་ངོས་བཟུང་ན་སྤམ་ཤོར་མཁན་འདྲ་པོ། ཡང་ལྷུག་པོ་ཞིག་བྱས་ན་བོད་པས་གང་འདྲ་བྱས་ཡོང་བསམ་པའི་ཚོད་མ་ཐིག་པའི་སྒང་ལ་བསྡད་ཡོད།

གང་ལྟར་རྒྱ་ནག་གཞུང་གིས་དཀའ་ངལ་འདི་སེལ་རྒྱུའི་བསམ་བློ་མ་བཏང་ཐབས་མེད་ཡིན། ང་རང་ཚོ་བོད་མི་རྣམས་སྔར་བཞིན་སེམས་ཤུགས་མ་ཆག་པར་སོ་སོའི་རང་ཚུགས་བརྟན་པོར་བཟུང་ནས་སྡོད་རྒྱུ་གལ་ཆེན་པོ་རེད། དེ་ཁྱེད་རང་ཚོའི་སེམས་ལ་ངེས་པ་བྱེད་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༨ ཚེས་ ༣༠ ཉིན་བོད་ནས་གཉེན་འཕྲད་དུ་འབྱོར་བ་མི་གྲངས་བརྒྱ་ལྷག་ཙམ་ལ་སྩལ་བའི་བཀའ་སློབ།

ཀ༽ དར་རྒུད་ཀྱི་ལོ་རྒྱུས་དང་། བདེན་པའི་ནུས་མཐུ།

ཁྱེད་རང་ཚོར་འཚམས་འདྲི་དང༌། བཀྲ་ཤིས་བདེ་ལེགས་ཡོད། ཁྱེད་རང་ཚོས་དཀའ་ངལ་མང་པོ་ཁྱད་དུ་བསད་ནས་ཡོང་བར་དགའ་པོ་བྱུང༌། ཐུགས་རྗེ་ཆེ། ད་ལྟ་ཕན་ཆད་འདས་པའི་ལོ་བཞི་བཅུ་ལྷག་ཙམ་གྱི་རིང་ལ་འཛམ་གླིང་འདིའི་སྟེང་བོད་ཅེས་པའི་མིང་མ་བརླགས་པ་དང༌། བོད་དོན་འདི་རྒྱལ་སྤྱིའི་ནང་གནད་དོན་གལ་ཆེར་གྱུར་ནས་སྡོད་ཐུབ་པ་འདི་གཙོ་བོ་བོད་གངས་ཅན་ལྗོངས་ཀྱི་དོན་གྱི་བདག་པོ་གཞིས་ལུས་རྒྱ་ཆེའི་མི་མང་གིས་ལྷག་བསམ་དང༌། རང་ཚུགས་བརྟན་པོ་ཟིན་ནས་བསྡད་པའི་ཐུགས་རྗེ་ལ་བརྟེན་ནས་བྱུང་བ་རེད། མ་འོངས་པར་ཡང་བོད་གངས་ཅན་གྱི་ལྗོངས་འདི་འཛམ་བུ་གླིང་འདིའི་སྒང་ལ་མུ་མཐུད་གནས་ཐུབ་དང་མི་ཐུབ་ཀྱང་གཞིས་ལུས་རྒྱ་ཆེའི་མི་མང་གི་བྱེད་ལས་ལ་རག་ལས་པ་ཡིན་པས། ཚང་མས་སྔར་བཞིན་བོད་མི་རིགས་ཀྱི་སྤྱི་དོན་ཐོག་སེམས་འཁུར་ཆེར་སྐྱེད་བྱེད་དགོས།

རྩ་བ་བོད་གངས་ཅན་གྱི་མ་འོངས་པའི་བདེ་སྡུག་སྐོར་ལ་ང་ཚོ་རེ་བ་ཆེན་པོའི་སྒང་ལ་བསྡད་ཡོད། བོད་གངས་ཅན་ལྗོངས་ནམ་ཡང་ཤི་མི་ཐུབ་ལ། བོད་མི་རིགས་མེད་པར་འགྱུར་མི་ཐུབ། ང་རང་ཚོ་བོད་མི་རིགས་ནི་ལོ་སྟོང་ཕྲག་ཁ་ཤས་ཀྱི་ལོ་རྒྱུས་ཡོད་པའི་མི་རིགས་ཤིག་ཡིན། ཡོངས་གྲགས་ཀྱི་ལོ་རྒྱུས་ཐོག་ནས་བཤད་ན། བོད་རྗེ་གཉའ་ཁྲི་བཙན་པོ་ནས་ལོ་སྟོང་ཕྲག་གཉིས་ལྷག་ཙམ་ཕྱིན་པ་དང༌། བོན་གྱི་གཞུང་ལུགས་ཀྱི་ཐོག་ནས་བཤད་ན། ལོ་སྟོང་ཕྲག་བཞི་ཙམ་གྱི་ལོ་རྒྱུས་ཡོད། དུས་ཕྱིས་ས་འོག་ནས་ཐོན་པའི་དངོས་རྫས་ལ་བརྟག་དཔྱད་བྱེད་མཁན་ཚོས་བོད་མི་རིགས་བྱུང་ནས་ལོ་སྟོང་ཕྲག་བདུན་བརྒྱད་ཕྱིན་པའི་གནས་ཚུལ་ཤོད་ཀྱི་ཡོད།

དེ་ལྟ་བུའི་དུས་ཡུན་གྱི་རིང་ལ་ང་ཚོར་དར་རྒུད་སྣ་ཚོགས་བྱུང་ཡོད་པས། ང་ཚོ་དཀའ་ངལ་མང་པོ་འཕྲད་མྱོང་བའི་མི་རིགས་ཤིག་རེད། རྒྱ་མི་གུང་བྲན་ཏང་གིས་འཆར་གཞི་ལྡན་པའི་ཐོག་ནས་བོད་ཡུལ་རྒྱ་ཡུལ་དུ་བསྒྱུར་རྒྱུའི་ཛ་དྲག་གི་གནས་ཚུལ་འདི་ལྟ་བུ་དེ་སྔ་ཕན་ཆད་བྱུང་མ་མྱོང་བ་རེད། ཡིན་ན་ཡང་བོད་རྒྱ་ཆེའི་མི་མང་གི་ལྷག་བསམ་སྙིང་སྟོབས་དང༌། ང་རང་ཚོར་བདེན་པའི་ནུས་མཐུ་ཞིག་ཡོད་པ་ལ་བརྟེན་ནས་དེང་སང་རྒྱ་མི་རིགས་ཀྱི་ནང་ནས་ཀྱང་བོད་པའི་ཐོག་ལ་ཤ་ཚ་དང༌། དོ་སྣང་བྱེད་མཁན་ཇེ་མང་ནས་ཇེ་མང་དུ་འགྲོ་བཞིན་པ་དང༌། འཛམ་བུ་གླིང་འདིའི་སྒང་ལ་བོད་དོན་ཐོག་ཤ་ཚ་དང་རྒྱབ་སྐྱོར་བྱེད་མཁན་ལོ་རེ་ནས་ལོ་རེ་ཇེ་མང་ནས་ཇེ་མང་དུ་ཕྱིན་ཏེ་ཤུགས་ཆེན་པོ་ཡོད་པས། གནས་ཚུལ་ལ་འགྱུར་བ་ངེས་པར་དུ་འགྲོ་རྒྱུར། ང་ཚོ་གཞིས་བྱེས་བོད་མི་ཚང་མས་སྔར་བཞིན་ལྷག་བསམ་སྙིང་སྟོབས་ཞུམ་པ་མེད་པར་སྡོད་རྒྱུ་གལ་ཆེན་པོ་ཡིན།

ཁ༽ ལོ་རྒྱུས་ཀྱི་བསླབ་བྱ་དང་། ཤེས་ཡོན་གྱི་འཐུས་ཤོར།

དེ་ནས་ང་རང་ཚོར་འདས་པའི་ཉམས་མྱོང་གི་ཐོག་ནས་བསླབ་བྱ་གང་བྱུང་ཡོད་དམ་ཟེར་ན། བོད་རྒྱ་ཆེའི་མི་མང་ཤེས་ཡོན་གྱིས་མ་འདང་བས་ཆོས་སྲིད་གཉིས་ཀར་འཐུས་ཤོར་ཕྱིན་པ་དེ་གསལ་པོ་བསྟན་ཡོད། དཔེར་ན། བོད་གངས་ཅན་ལྗོངས་ལ་སངས་རྒྱས་ཀྱི་བསྟན་པ་འཛམ་བུ་གླིང་འདིར་སུ་གཅིག་ལ་སྨོན་མི་དགོས་པ་ཧ་ཅང་སྤུས་དག་པོ་ཞིག་ཡོད་པ་དང༌། དེ་ལ་དད་པ་ཡང་ཧ་ཅང་ཆེན་པོ་ཡོད་ཀྱང༌། རྒྱ་ཆེའི་མང་ཚོགས་ཀྱི་ཤེས་ཚད་མ་འདང་བའི་དབང་གིས་སངས་རྒྱས་ཀྱི་བསྟན་པའི་གནད་དོན་ཇི་བཞིན་རྟོགས་ཐུབ་ཀྱི་མེད། དཔེར་ན། མང་ཚོགས་མི་རེ་ངོ་རེའི་ཆ་ནས་དཀོན་མཆོག་གསུམ་ལ་སྐྱབས་འགྲོ་བྱེད་ཀྱི་ཡོད་ཀྱང༌། སྐྱབས་སུ་འགྲོ་སའི་སངས་རྒྱས་དང༌། འགོག་ལམ་གྱིས་བསྡུས་པའི་ཆོས་དཀོན་མཆོག འཕགས་པའི་དགེ་འདུན་དཀོན་མཆོག་བཅས་དེ་དག་གང་འདྲ་ཞིག་ལ་ཟེར་གྱི་ཡོད་པ་ཤེས་མཁན་ཧ་ཅང་ཉུང་ཉུང་ཡིན།

ཐེག་པ་ཐུན་མོང་གི་དབང་དུ་བྱས་པའི་མཆོག་གི་སྤྲུལ་སྐུ་སངས་རྒྱས་དེ་གང་འདྲ་ཞིག་ཡིན་པ། ཐེག་ཆེན་ཐུན་མོང་མ་ཡིན་པའི་དབང་དུ་བྱས་ན་སྐུ་གསུམ་མམ། སྐུ་བཞིའི་བདག་ཉིད་ཀྱི་སངས་རྒྱས་གང་འདྲ་ཞིག་ཡིན་པ་འདི་རིགས་གྲྭ་ས་འགྲིམས་ནས་སློབ་གཉེར་བྱེད་མཁན་ཚོས་མ་གཏོགས། མང་ཚོགས་སྤྱི་ཡོངས་ཀྱིས་ཤེས་དགོས་ཀྱི་མེད་པ་ལྟ་བུ་བྱས་ནས་འཐུས་ཤོར་ཆེན་པོ་ཕྱིན་ཡོད།

སྲིད་ཕྱོགས་ལ་ཆ་མཚོན་ན། དེ་སྔ་བོད་ནང་དེང་དུས་ཀྱི་ཤེས་ཡོན་སློབ་སྦྱོང་བྱེད་པའི་གོ་སྐབས་བྱུང་མེད། ཤེས་ཡོན་མ་འདང་བའི་དབང་གིས་ནང་ཁུལ་ཡུལ་སྡེ་འཛིན་སྐྱོང་ཡར་རྒྱས་ཀྱི་ལས་དོན་དང༌། ཕྱི་འབྲེལ་ཆབ་སྲིད་ཀྱི་ལས་དོན་གང་ཅིར་འཐུས་ཤོར་ཧ་ཅང་ཆེན་པོ་ཕྱིན་ཡོད། ད་ཆ་ང་ཚོས་འདས་པའི་ཉམས་མྱོང་དེ་དག་ལ་བརྟེན་ནས་མ་འོངས་པར་སོ་སོའི་ལུང་པ་སོ་སོས་བདག་པོ་རྒྱག་ཐུབ་པ་བྱེད་དགོས། དེ་ལྟར་ཡོང་བ་ལ་དེང་དུས་ཀྱི་ཤེས་ཡོན་དང༌། དེང་དུས་ཀྱི་ལག་རྩལ་དགོས་པ་རེད། དཔེར་ན། དེང་སང་རྒྱ་མིས་ང་ཚོ་རྒྱ་མི་རིགས་སྔོན་ཐོན་ཡིན་ཟེར་གྱི་ཡོད། ཕྱོགས་གང་ཅི་ནས་རྒྱ་མི་རིགས་སྔོན་ཐོན་ཡིན་མིན་མི་ཤེས་ཀྱང་། སེམས་ཀྱི་ཞི་བདེ་དང་བྱམས་བརྩེའི་གནས་ཚུལ་ལ་བལྟས་ན། ང་ཚོ་བོད་པ་སྔོན་ཐོན་ཡིན་པ་ལས། རྒྱ་མི་རིགས་སྔོན་ཐོན་རྩ་བ་ཉིད་ནས་མིན། དེང་དུས་ཀྱི་ཤེས་ཡོན་དང༌། ལག་རྩལ་སོགས་ཀྱི་ཐོག་ནས་བཤད་ན་རྒྱ་མིས་བོད་དབང་བསྒྱུར་བྱས་ནས་ད་ལྟ་བར་བོད་པར་ཤེས་ཡོན་སློབ་སྦྱོང་བྱེད་རྒྱུའི་གོ་སྐབས་དང༌། ལག་རྩལ་སློབ་སྦྱོང་བྱེད་རྒྱུའི་གོ་སྐབས་ཇི་བཞིན་སྤྲད་མེད། ཐོབ་ཐང་འདྲ་མཉམ་མ་སྤྲད་པར་བརྟེན་བོད་པ་རྗེས་སུ་ལུས་པ་རེད།

བོད་པར་སློབ་སྦྱོང་བྱེད་རྒྱུའི་གོ་སྐབས་བྱུང་ན་ང་ཚོས་སྔོན་ཐོན་མི་རིགས་ཀྱི་གྲལ་རྗེས་ཟིན་ཐུབ་ཀྱི་ཡོད་པ་དེ་བོད་པ་བཙན་བྱོལ་བ་ཚོས་ར་སྤྲོད་བྱས་ཡོད། དཔེར་ན། བོད་མི་བཙན་བྱོལ་བ་འབུམ་གཅིག་ལྷག་ཙམ་ཡོད་པའི་ནང་ནས་རྒན་པ་ཕལ་ཆེ་བ་རྒྱ་གར་དང༌། འབྲུག བལ་ཡུལ་ནང་བསྡད་ཡོད་པ་ཚོས་སོ་ནམ་གྲོང་པར་དཔེ་ལྟོས་ཟེར་བ་ལྟར། དཔེ་བལྟ་གིན་དང༌། ཉམས་མྱོང་གསོག་གིན་གསོག་གིན་གང་ཅིའི་གནས་སྟངས་ལུང་པའི་ཡུལ་མི་ཚོ་ལས་ལེགས་པ་ལས་ཞན་པ་མེད། བོད་པ་བཙན་བྱོལ་བ་གང་འཚམ་ཞིག་འཛམ་བུ་གླིང་འདིའི་སྒང་གི་རྒྱལ་ཁབ་མི་འདྲ་བ་སུམ་ཅུ་སོ་གྲངས་ཤིག་གི་ནང་ལ་བསྡད་ཡོད་པ་རྣམས་ཀྱང་འཚོ་ཐབས་གནས་སྟངས་རྒྱལ་ཁབ་སོ་སོའི་མང་ཚོགས་སྤྱི་མཚུངས་འདྲ་མཉམ་དུ་བསྡད་ཡོད། བོད་མི་གཞོན་སྐྱེས་རྣམས་སློབ་གྲྭ་ཆུང་འབྲིང་ཆེ་ཁག་རིམ་བགྲོད་ཀྱིས་རྒྱ་གར་དང༌། ཕྱི་རྒྱལ་ལ་སྐད་གྲགས་ཡོད་པའི་མཐོ་རིམ་གྱི་སློབ་གཉེར་ཁང་ཁག་ལ་འགྲོ་ཐུབ་པ་མ་ཟད། མཐོ་སློབ་དེ་དག་གི་ནང་དུ་དགེ་རྒན་དང༌། མཁས་པའི་གོ་ས་འཛིན་མཁན་གྱི་བོད་རིགས་ཀྱང་ཇི་སྙེད་ཅིག་ཡོད། གནད་དོན་དེ་དག་གིས་བོད་པར་གོ་སྐབས་བྱུང་ན་བོད་པས་འདྲ་འདྲ་བྱེད་ཐུབ་ཀྱི་ཡོད་པ་གསལ་པོར་བསྟན་ཡོད་པས། རྒྱ་མིས་འཇོན་ཚོད་བོད་པས་མ་འཇོན་པ་ཞིག་རྩ་བ་ཉིད་ནས་མིན།

ག༽ ཤེས་ཡོན་གྱི་དགོས་མཁོ་དང་། ལས་གནས་ཀྱི་འགན་ཁུར།

དོན་སྙིང་བོད་མི་རྒན་གཞོན་ཚང་མས་ཤེས་ཡོན་སློབ་སྦྱོང་བྱ་རྒྱུ་ཤིན་ཏུ་གལ་ཆེན་པོ་ཡིན། ང་ཚོས་བདེན་པའི་དོན་དག་ལ་བརྟེན་ནས་རྒྱ་མིར་འཐབ་རྩོད་བྱེད་པ་ལས། གྲི་མེ་མདར་བརྟེན་ནས་འཐབ་རྩོད་བྱེད་ཀྱི་མེད། བདེན་པའི་ཐོག་ནས་འཐབ་རྩོད་བྱེད་པ་ལ་ཤེས་ཡོན་འདང་ངེས་ཡོད་དགོས། ཤེས་ཡོན་མེད་ན་བདེན་པའི་འཐབ་རྩོད་བྱེད་མི་ཐུབ་པས་ཚང་མས་ཤེས་ཡོན་ཐོག་ཤུགས་རྒྱག་དགོས། ཕྲུ་གུ་ཚང་མ་སློབ་གྲྭར་ངེས་པར་གཏོང་དགོས། རྒྱ་ཡིག་མ་གཏོགས་སློབ་ས་མེད་ན་ཡང༌། དེར་བཏང་ན་ལེགས།

དེ་བཞིན་གཞོན་སྐྱེས་ཚོས་གྲོང་དང་གྲོང་ཁྱེར་ཆེ་ཁག་ཚོའི་ནང་ལ་ཉིན་མ་གང་འཁྱོལ་དང༌། ཤོ་སྦག་ཆང་འཐུང་འཆལ་སྤྱོད་ཀྱིས་མི་ཚེ་ཆུད་ཟོས་སུ་མ་བཏང་བར་སློབ་སྦྱོང་དང༌། ལས་དོན་ཐོག་ལ་དོ་ཁུར་བྱེད་དགོས། རྒྱ་མིའི་ལས་ཁུངས་དང༌། ལས་རིགས་འདྲ་མིན་ནང་ལས་ཀ་བྱེད་མཁན་རྣམས་ནས་ཉམས་མྱོང་ཡག་པོ་བསགས་ཏེ་མ་འོངས་པར་ལས་རིགས་དེའི་འགན་ཆ་ཚང་སོ་སོས་ལེན་ཐུབ་པ་བྱེད་དགོས།

ང་ཚོས་རྒྱ་བོད་གཉིས་ཀྱི་དཀའ་ངལ་འདི་གཉིས་མོས་ཀྱི་ཐོག་ནས་སེལ་ཐུབ་པའི་ཐབས་ཤེས་བྱེད་ཀྱི་ཡོད། དེ་གང་ཡིན་ཟེར་ན། རྒྱ་ནག་གི་རྩ་ཁྲིམས་ནང་ལ་བོད་རང་སྐྱོང་ལྗོངས་ཁས་བླངས་ཡོད་པ་དེ་མིང་ཚིག་སྐམ་པོ་མ་ཡིན་པར། མིང་དོན་མཚུངས་པའི་རང་སྲིད་རང་སྐྱོང་གཙང་མ་ཞིག་ཡོང་བའི་འབད་བརྩོན་བྱེད་ཀྱི་ཡོད། གཞི་རྩའི་ལོ་རྒྱུས་ཀྱི་ཐོག་ནས་རྒྱ་བོད་ཐ་དད་སོ་སོ་ཡིན་ན་ཡང༌། ད་ལྟའི་གནས་སྐབས་སུ་བོད་ཆགས་འཇིག་གི་མཚམས་ལ་སླེབས་ཡོད་པར་བརྟེན། བོད་མི་རིགས་རིག་གཞུང་དང་བཅས་པ་སྲུང་སྐྱོབ་བྱེད་རྒྱུ་ཧ་ཅང་གལ་ཆེན་པོ་ཆགས་ཡོད། བོད་ལ་རང་སྲིད་རང་སྐྱོང་གཙང་མ་ཞིག་བྱུང་ན། ང་ཚོས་མི་རིགས་རིག་གཞུང་དང་བཅས་པ་སྲུང་སྐྱོབ་བྱེད་ཐུབ་ལ། དེང་དུས་ཀྱི་ཤེས་ཡོན་ཚགས་ཚུད་པ་དང༌། ཁོར་ཡུག་སྲུང་སྐྱོབ་བཅས་བྱེད་ཐུབ་རྒྱུར་བརྟེན་དབུ་མའི་ལམ་ནས་དཀའ་ངལ་སེལ་ཐབས་བྱེད་ཀྱི་ཡོད། ཚང་མས་ཧུར་བསྐྱེད་བྱེད་དགོས།

ཁྱེད་རང་ཚོ་གྲྭ་སར་འགྲོ་མཁན་དང༌། སློབ་གྲྭར་འགྲོ་མཁན་ཚོས་སོ་སོའི་སློབ་སྦྱོང་ཡག་པོ་བྱེད་དགོས་པ་དང༌། དགོན་པ་དང་སློབ་གྲྭའི་སྒྲིག་ཁྲིམས་ཡག་པོ་འཁུར་དགོས། འགོ་ལོག་འཛམ་ཐང་ནས་ཡོང་མཁན་ཁྱེད་རང་གཉིས་ལ་དམིགས་བསལ་དགའ་པོ་བྱུང༌། ཇོ་ནང་གི་ཆོས་བརྒྱུད་དེ་བོད་གངས་ཅན་གྱི་ཆོས་བརྒྱུད་གལ་ཆེ་བའི་གྲས་ཡིན་པ་དང༌། ལྷག་པར་དུ་དཔལ་དུས་ཀྱི་འཁོར་ལོའི་ཆོས་སྐོར་ལ་ཇོ་ནང་ཐུན་མོང་མ་ཡིན་པའི་སྐབས་བབས་ཡོད་པ་ཞིག་རེད། ཁྱེད་རང་གཉིས་རྒྱ་གར་ནང་ཟླ་བ་གཅིག་གཉིས་སྡོད་མཁན་ཡིན་ན་མཇུག་ལ་ཐུག་ཆོག་གི་རེད། ཚང་མ་བློ་བདེ་པོ་དང༌། སེམས་སྐྱིད་པོ་བྱས་ནས་སྡོད། ཐུགས་རྗེ་ཆེ། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༡༡ ཚེས་ ༣ ཉིན་བོད་ནས་གཉེན་འཕྲད་དུ་འབྱོར་བ་མི་གྲངས་ཉིས་བརྒྱ་སུམ་ཅུ་སྐོར་ལ་སྩལ་བའི་བཀའ་སློབ།

ཀ༽ ལུས་ཀྱི་ཟུངས་ཁྲག་དང་། མི་རིགས་ཀྱི་བག་ཆགས།

ཁྱེད་རང་ཚོར་དགའ་བསུ་དང༌། བཀྲ་ཤིས་བདེ་ལེགས་ཡོད། བོད་གངས་ཅན་ལྗོངས་ཀྱི་དོན་གྱི་བདག་པོ་གཞིས་ལུས་རྒྱ་ཆེའི་མི་མང་རྣམས་ཡིན། ང་རང་ཚོ་བོད་མི་རྣམས་སོ་སོའི་སྐད་དང༌། ཡི་གེ ཆ་ལུགས། གོམས་གཤིས། བསམ་བློ་གཏོང་སྟངས་མང་པོ་ཞིག་གི་ཐོག་ནས་རྒྱ་མི་དང་ཐ་དད་སོ་སོ་ཡིན། དེ་ང་ཚོས་གསར་པ་བཟོས་པ་མིན་པར། ལོ་སྟོང་ཕྲག་བརྒལ་བའི་ལོ་རྒྱུས་ཐོག་ནས་དེ་ལྟར་ཆགས་ནས་བསྡད་ཡོད། ང་ཚོའི་མི་རབས་རྒན་པ་རྣམས་རྫོགས་འགྲོ་གི་ཡོད་ཀྱང༌། མི་རབས་གཞོན་པ་ཚོས་མུ་མཐུད་མཇུག་སྐྱོང་བྱས་ཏེ་རང་ཉིད་ཀྱི་རིག་གཞུང་གོམས་གཤིས་བཟང་པོ་འདི་དག་སོ་སོའི་ཡིན་བསམ་པའི་ཐོག་ནས་བདག་པོ་བརྒྱབ་སྟེ་དུས་ད་ལྟ་བར་དུ་བསྡད་པ་རེད།

འཛམ་བུ་གླིང་འདིའི་སྒང་ལ་བོད་ཅེས་པའི་མིང་མ་བརླགས་པར་བསྡད་པ་འདི་གཙོ་བོ་གཞིས་ལུས་རྒྱ་ཆེའི་མི་མང་གི་སྙིང་སྟོབས་དང༌། ལྷག་བསམ་རང་ཚུགས་བརྟན་པོ་ཟིན་ནས་བསྡད་པའི་ཐུགས་རྗེ་ཡིན་པས། ངོས་ནས་ཁྱེད་རང་ཚོར་ཐུགས་རྗེ་ཆེ་ཞུ་རྒྱུ་ཡིན། ང་ཚོ་བཙན་བྱོལ་བ་ཆགས་ནས་ལོ་སུམ་ཅུ་སོ་བརྒྱད་ལྷག་ཙམ་འགྲོ་གི་ཡོད། རྒྱལ་རབས་ལོ་རྒྱུས་ཐོག་ནས་བཤད་ན་དུས་ཚོད་ཐུང་ཐུང་རེད། མི་ཚེ་གཅིག་གི་སྐད་ཆ་བཤད་ན་ལོ་སུམ་ཅུ་སོ་བརྒྱད་རིང་པོ་རེད། ངོས་རང་ལྷ་ས་ནས་བྲོས་ཡོང་དུས་ལོ་ཉི་ཤུ་རྩ་ལྔ་ཡིན་པ་དེ་ད་ཆ་སྤོ་བོ་ཆགས་ཡོད། ཁྱེད་རང་ཚོ་རྒན་པ་ཁ་ཤས་ལྔ་བཅུ་ང་དགུའི་གོང་ལ་མཐོང་མྱོང་བ་ཚོ་ཡང་ཁ་ཡི་སོ་བུད། མགོའི་སྐྲ་ཡང་དཀར་པོར་སོང་སྟེ་སྤོ་བོ་ཆགས་ཡོད།

ང་ཚོ་བོད་མི་བཙན་བྱོལ་བ་རྣམས་ནས་གཙོ་བོ་བོད་སྤྱི་པའི་དོན་དག་མ་བརྗེད་པའི་ཐོག་ནས་སོ་སོའི་འཚོ་ཐབས་རང་མགོ་ཐོན་པ་ཞིག་དང༌། གཞོན་སྐྱེས་ཚོར་བོད་པའི་ཤེས་ཡོན་དང༌། དེང་དུས་ཀྱི་ཤེས་ཡོན་སློབ་སྦྱོང་སྤྲོད་རྒྱུ། མ་འོངས་པར་བོད་དེང་དུས་དང་མཐུན་པའི་མང་གཙོའི་ལམ་ལ་འགྲོ་དགོས་པ་ལྟར། རྒྱ་གར་ནང་བཙན་བྱོལ་གཞུང་གི་གྲོས་ཚོགས་ཀྱི་འཐུས་མི་རྣམས་མང་མོས་ཀྱིས་འདེམས་བསྐོ་བྱེད་པ་དང༌། གྲོས་ཚོགས་མང་མོས་ཀྱི་ཐོག་ནས་བཀའ་བློན་ཚོ་བསྐོ་གཞག་བྱེད་པ་བཅས་ང་ཚོས་མང་གཙོའི་ལམ་ལ་དངོས་སུ་ཞུགས་ཏེ་ལག་ལེན་བསྟར་གྱི་ཡོད། བོད་པ་བཙན་བྱོལ་བ་ཚོས་བོད་ཀྱི་སྤྱི་ཚོགས་རྙིང་པ་བསྐྱར་གསོ་བྱེད་རྩིས་ཡོད་ལུགས་རྒྱ་མིས་དཀྲོག་གཏམ་ཤོད་ཀྱི་ཡོད་ཀྱང༌། ང་ཚོས་བོད་ཀྱི་སྤྱི་ཚོགས་རྙིང་པ་རྗེས་ལུས་དང༌། སྐྱོན་ཆ་ཡོད་པ་མཐོང་བཞིན་དུ་དེ་བསྐྱར་གསོ་བྱེད་སྲིད་ཀྱི་མ་རེད། ང་ཚོས་མ་འོངས་པའི་བོད་འདི་དངོས་གནས་དེང་དུས་དང་མཐུན་པའི་མང་གཙོའི་ལམ་སྲོལ་སྤུས་དག་ཅིག་བྱེད་དགོས་པ་གལ་ཆེན་པོར་འཛིན་གྱི་ཡོད། དེ་ཡོང་བ་ལ་བོད་མིར་ཤེས་ཡོན་དགོས་ཀྱི་ཡོད་པར་བརྟེན་ང་ཚོས་ཕྱོགས་གཅིག་ནས་ཤེས་ཡོན་ལ་ཤུགས་རྒྱག་གི་ཡོད། ཕྱོགས་གཞན་ནས་དྷ་རམ་ས་ལར་ཡོད་པའི་བཙན་བྱོལ་བོད་གཞུང་གིས་མཚོན་པའི་ང་ཚོའི་སྒྲིག་འཛུགས་ཁག་གི་འགྲོ་སྟངས་ཚང་མ་དེང་དུས་མང་གཙོའི་ངོ་བོ་ལྡན་པར་ལག་ལེན་འཛིན་སྐྱོང་བྱས་ཏེ་ང་ཚོས་མང་གཙོའི་ཉམས་མྱོང་གསོག་གི་ཡོད་པ་དང༌། འཛམ་བུ་གླིང་ལ་ང་ཚོ་མ་འོངས་པའི་ལམ་ཕྱོགས་འགྲོ་སྟངས་འདི་འདྲ་ཞིག་ཡིན་ཞེས་སྟོན་གྱི་ཡོད།

དེ་བཞིན་དུ་རྒྱ་གར་ནང་ས་དགེ་བཀའ་རྙིང་བོན་དང་བཅས་པའི་ཆོས་བརྒྱུད་ཁག་གི་བསྟན་པའི་མེ་རོ་གསོ་ཐུབ་པའི་ས་བོན་རྨང་གཞིའི་ཆོས་སྒར་མང་པོ་ཡོད། རྒྱ་གར་ནང་བོད་མི་བཙན་བྱོལ་བ་འབུམ་གཅིག་ཙམ་ཡོད་པའི་ནང་གྲྭ་པ་ཆིག་ཁྲི་ལྷག་ཡོད་པས་མི་འབོར་གྱི་བཅུ་ཟུར་ཙམ་གྲྭ་པ་ཆགས་ཡོད། བཙུན་མ་ཡང་སྟོང་ཕྲག་ལ་ཉེ་བ་ཡོད། མ་འོངས་པར་གཞིས་བྱེས་མཉམ་འཛོམས་བྱུང་བའི་མཚམས་ལ་བོད་མི་རིགས་རིག་གཞུང་དང་བཅས་པ་ཉམས་མེད་འཛིན་སྐྱོང་བྱེད་ཐུབ་པའི་དོན་དུ་ང་ཚོ་བོད་མི་བཙན་བྱོལ་བ་རྣམས་ནས་འབད་བརྩོན་བྱེད་སྟངས་དེ་འདྲ་བྱེད་ཀྱི་ཡོད། གཞིས་ལུས་རྒྱ་ཆེའི་མི་མང་ལ་ཆ་བཞག་ན་གོང་དུ་བཤད་པ་ལྟར་ཚང་མས་ཧུར་ཐག་བྱས་ཡོད། མདོར་ན་རྒྱ་མིའི་ལས་ཁུངས་ནང་ལ་ཡོད་མཁན་ཕྱི་རྒྱར་རྒྱ་མིའི་ལས་བྱེད་པ། རྒྱ་མིའི་ཕོགས་ཟ་མཁན། གུང་བྲན་ཏང་ཡོན་ཡིན་པ་ཚོས་ཀྱང་བསམ་བློའི་སྦུག་དེར་བོད་མི་རིགས་ཀྱི་ལ་རྒྱ་དང་ཞེན་ཁོག་ཆེན་པོ་ཡོད། རེ་ཟུང་རེ་ཟུང་གི་གནས་ཚུལ་ནི་ཐ་དད་ཡིནན་པ་ལས། དེ་མིན་བོད་པ་ཚང་མའི་ཟུངས་ཁྲག་གི་ནང་ལ་བོད་མི་རིགས་ཀྱི་བག་ཆགས་བརྟན་པོ་ཡོད་པ་ཧ་ཅང་གསལ་པོ་ཡིན་པས། ང་ཚོ་བཙན་བྱོལ་ལ་ཡོད་པའི་བོད་པ་ཚོའི་ངོས་ནས་གཞིས་ལུས་རྒྱ་ཆེའི་མི་མང་ལ་བརྩི་བཀུར་ཡོད།

ཁ༽ འཆར་གཞི་ལྡན་པའི་བྱུས་ངན་དང་། རྒྱ་རིགས་ཀྱི་བདེན་རྒྱབ།

བོད་ནང་གི་གནས་ཚུལ་ངོས་ལས་ཁྱེད་རང་ཚོས་གསལ་བ་ཤེས་ཀྱི་རེད། སྤྱིར་བཏང་མཐོང་ཚུལ་ལྟར་ན། རྒྱ་མིའི་སྲིད་བྱུས་སྐབས་རེ་ཕྲན་བུའི་ལྷུག་ཏུ་གཏོང་བ་དང༌། སྐབས་རེ་དམ་དུ་གཏོང་བ་སོགས་ངེས་བརྟན་མེད་པ་དང༌། དེང་སང་ནི་དཔལ་འབྱོར་གྱི་སྲིད་བྱུས་ལྷུག་གཏོང་གི་དུས་སྐབས་རེད། གོ་སྐབས་དེའི་ཐོག་ནས་བོད་མི་ཉུང་ཤས་ཕྱུག་པོ་ཆགས་ཀྱི་ཡོད་ན་ཡང༌། གཙོ་བོ་ནི་རྒྱ་མིའི་ཁེ་ཕན་ཁོ་ནར་དམིགས་པ་ཞིག་རེད། ཕྱོགས་གཅིག་ནས་དཔལ་འབྱོར་གྱི་སྲིད་བྱུས་འཁྲུག་པོ་བྱེད་པོ་དང༌། གུ་ཡངས་རང་དབང་ཕྲན་བུ་ཡོད་པའི་རྣམ་པ་གང་ཞིག་ལ། ཕྱོགས་གཞན་ནས་བོད་ཡིག་བསླབ་རྒྱུ་དང༌། ཆོས་ཕྱོགས་ཀྱི་བྱེད་སྒོ་ཁག་ལ་དམ་བསྒྲགས་ནན་པོ་བྱེད་པ། བོད་མི་རིགས་ཀྱི་སེམས་ཤུགས་མཚོན་པའི་བྱ་སྤྱོད་ཅུང་ཟད་ལ་ཡང་མཐའ་གཅིག་ཏུ་དྲག་གནོན་བྱེད་པ་བཅས་ཕྱོགས་མང་པོ་ཞིག་གི་ཡོང་སྟངས་ལ་བལྟས་ན། བོད་ཡུལ་རྒྱ་ཡུལ་ལ་བསྒྱུར་རྒྱུའི་འཆར་གཞི་ལྡན་པའི་ལས་ཀ་བྱེད་ཀྱི་ཡོད་པ་ལྟ་བུ་ཞིག་མཐོང་གི་འདུག

ཡང་འཛམ་གླིང་གི་གནས་ཚུལ་སྤྱི་ཡོངས་རྒྱ་ཆེ་ས་ཞིག་ནས་བསམ་བློ་བཏང་ན། དེང་སང་འཛམ་བུ་གླིང་འདིའི་སྒང་ལ་དམར་པོའི་ལུང་པ་རྒྱ་ནག་དང༌། རྒྱ་ནག་ལ་བརྟེན་ནས་བསྡད་པ་ཀོ་རི་ཡ་བྱང་མ་དང༌། ཝི་ཏི་ནམ། ཁྱུའུ་བྷ་ཟེར་བའི་དམར་པོའི་ལུང་པ་གཅིག་མ་གཏོགས། དེ་མིན་དམར་པོའི་རྒྱལ་ཁབ་ཡོངས་རྫོགས་འགྱུར་བ་ཕྱིན་ཚར་བ་རེད། རྒྱ་ནག་གི་ནང་ལ་མཚོན་ནའང་རྒྱ་མི་ཤེས་ཡོན་ཅན་རྣམས་དང༌། སློབ་གྲྭ་ཆེ་ཆུང་ཁག་གི་སློབ་གཉེར་བ། མི་མང་ཕལ་མོ་ཆེ་བཅས་གུང་བྲན་རིང་ལུགས་ལ་ཡིད་ཆེས་བརླག་ཟིན་པ་ཧ་ཅང་གསལ་པོ་ཡིན། བར་སྐབས་རྒྱ་ནག་ནང་དཔལ་འབྱོར་ལྷུག་གཏོང་གི་སྲིད་བྱུས་ལག་ལེན་བསྟར་ནས་གུང་བྲན་ཏང་གི་སྲིད་དབང་ཡུན་གནས་ཡོང་ཐབས་བྱེད་ཀྱི་ཡོད་ཀྱང༌། དེ་སྔོན་དང་མི་འདྲ་བར་དེང་སང་རྒྱ་ནག་ནང་མང་གཙོ་དོན་གཉེར་དང༌། གཏམ་བརྗོད་རང་དབང༌། བསམ་བློ་རང་དབང་གི་བྱ་སྤྱོད་མང་པོ་ཤུགས་མ་ཐུབ་ཀྱིས་ཐོན་བཞིན་པ་རྣམས་འགོག་ཐབས་མེད་པའི་འགྱུར་བ་འགྲོ་བཞིན་པ་རེད། དེ་དང་ཆབས་ཅིག་ཕྱི་རྒྱལ་ཡུལ་ཁག་ནང་སྡོད་མཁན་རྒྱ་མི་ཙམ་དུ་མ་ཟད། རྒྱ་ནག་རང་གི་ནང་ལའང་བོད་ཀྱི་གནས་ཚུལ་གང་ལ་གང་འཚམ་ཤེས་མཁན་ཇེ་མང་ནས་ཇེ་མང་དུ་འགྲོ་གི་ཡོད།

ངོས་རང་འཛམ་བུ་གླིང་གི་ས་ཆ་འདྲ་མིན་ནང་ལ་སླེབས་ཀྱི་ཡོད་པ་དང༌། དེ་འདྲའི་སྐབས་ལ་རྒྱ་མི་ཐུག་རྒྱུའི་གོ་སྐབས་ཀྱང་མང་པོ་བྱུང༌ཞིང་། རྒྱ་མི་ཤེས་ཡོན་ཅན་གྱི་ནང་བོད་པའི་ཐོག་ཤ་ཚ་དང༌། བོད་དོན་ཐོག་གདུང་སེམས་མཉམ་བསྐྱེད་ཀྱིས་སེམས་འཁུར་ལེན་མཁན་མང་པོ་འདུག ཁོང་ཚོའི་མཐོང་ཚུལ་ལ་རྒྱ་ནག་གཞུང་གི་བོད་དོན་ཐོག་སྲིད་བྱུས་འཛིན་སྟངས་འདི་ནོར་འཁྲུལ་རེད་ཅེས་ཁ་གཅིག་གྲགས་ལྟ་བུར་ཤོད་ཀྱི་འདུག ཁ་སང་ཟླ་བ་བཞི་པའི་ནང་ལ་ངོས་རང་ཨ་མི་རི་ཀར་འཁྱུག་ཙམ་ཕྱིན་པ་ཡིན། དེ་དུས་རྒྱ་མི་ཤེས་ཡོན་ཅན་དེ་འདྲ་འགའ་ཤས་ནས་ངོས་རང་ཐུག་འདོད་བྱེད་པ་ལྟར་ཐུག་འཕྲད་བྱུང༌། དེའི་ནང་རྒྱ་མི་རྩོམ་པ་པོ་སྤོའོ་ལགས་ཤིག་འདུག དེས་ཧ་ཅང་དགའ་པོ་བྱེད་ཀྱི་འདུག ང་ཚོ་སྤྱིར་བཏང་བོད་པའི་གནས་ཚུལ་དྲི་བཤད་བྱས་པའི་མཇུག་ཏུ་སྤོ་བོ་ལགས་དེས་ངའི་ལག་པ་ནས་བཟུང་སྟེ་ང་ཚོ་རྒྱ་མི་རིགས་ཀྱིས་བོད་པའི་ཐོག་ལ་ཚུལ་མིན་སྡུག་སྦྱོང་བཏང་བ་རྣམས་ལ་དགོངས་དག་ཞུ་རྒྱུ་ཡིན་ཞེས་ངོས་ཀྱི་ལག་པ་ཁོང་རང་གི་དཔྲལ་བར་གཏུགས་ཏེ་ངུས་ནས་བཤད་བྱུང༌། སྙིང་རྗེ། རྒྱ་མིའི་ནང་གནས་ཚུལ་མ་ཤེས་མཁན་དང༌། རང་རྒྱལ་གཞན་ཕམ་གྱི་བསམ་བློ་ཤུགས་ཆེན་པོ་ཡོད་རིགས་གནས་ཚུལ་ཐ་དད་ལས། སྤྱིར་བཏང་གཞན་གྱིས་སྡུག་བསྔལ་མྱངས་པར་བློ་ཕམ་ཡོང་བ་མིའི་ཆོས་ཉིད་ཡིན་པ་ལྟར་ཁོང་ཚོས་དེ་འདྲ་བྱེད་ཀྱི་འདུག རྒྱ་ནག་རང་གི་ནང་ནས་ཀྱང་ཤེས་ཡོན་ཅན་དང༌། གཟུར་གནས་མང་པོས་བོད་དོན་ཐོག་བསམ་ཤེས་བྱེད་དགོས་པའི་བསམ་འཆར་ཡི་གེ་བྲིས་ནས་རྒྱ་ནག་གཞུང་ལ་དངོས་སུ་གཏོང་མཁན་བྱུང་ཡོད། དེ་ལྟར་སྤྱི་ཡོངས་ལ་འགྱུར་བ་ཆེན་པོ་འགྲོ་བཞིན་པའི་དུས་ཚོད་འདིའི་འོག་ལ་རྒྱ་ནག་ལ་ཡང་འགྱུར་བ་ངེས་པར་དུ་འགྲོ་གི་རེད།

ག༽ རང་བཙན་གྱི་ཐོབ་ཐང་དང་། མཆོད་ཡོན་གྱི་འབྲེལ་བ།

ཡང་ཕྱོགས་གཅིག་ནས། ང་ཚོས་བོད་ཀྱི་དཀའ་ངལ་སེལ་ཐབས་ལ་མཐའ་གཅིག་ཏུ་རྒྱ་མིའི་འོག་ལ་སྡོད་ཀྱི་མིན། ང་ཚོར་རང་བཙན་གཙང་མ་དགོས་ཞེས་བཤད་ན། ལོ་རྒྱུས་ཀྱི་ཐོག་ནས་ཐོབ་ཐང་ཡོད། ང་ཚོའི་མི་རིགས་ཆོས་དང་རིག་གཞུང༌། གོམས་གཤིས། མདོར་ན་ས་ཆའི་ཆགས་བབས་དང་བཅས་པ་ཐ་དད་པའི་རང་བཙན་རྒྱལ་ཁབ་གཅིག་པ་རེད། དེ་གོང་ལྔ་བཅུ་ང་དགུ་དང༌། དྲུག་ཅུ་ཐམ་པའི་ལོར་རྒྱལ་སྤྱིའི་ཁྲིམས་དོན་མཁས་པས་བོད་དོན་སྐོར་ལ་ཉམས་ཞིབ་བྱས་ནས་ཁོང་ཚོས་ཡིག་ཆ་ཁག་གཉིས་བཏོན་པའི་ནང་ ༡༩༡༢ ལོར་བོད་ནས་མན་ཇུའི་འགོ་དམག་ཕྱིར་འབུད་བྱས་པ་ནས་ ༡༩༥༠ ལོར་རྒྱ་མི་དམར་པོས་བོད་ལ་བཙན་འཛུལ་མ་བྱས་པར་དངོས་དོན་ལ་བོད་རང་བཙན་རྒྱལ་ཁབ་གཅིག་རེད་ཅེས་ཡིག་ཆ་དེའི་ནང་ལ་ཐག་བཅད་ནས་བྲིས་ཡོད་པ་ལྟར། ལོ་རྒྱུས་ཀྱི་ཐོག་ནས་ང་རང་ཚོ་དངོས་གནས་རང་བཙན་རྒྱལ་ཁབ་རྒྱ་ནག་དང་ཐ་དད་སོ་སོ་རེད། བོད་རྒྱ་ཆེའི་མི་མང་ཕལ་ཆེ་བ་རྣམས་ནས་ཀྱང་མི་ཚང་འདིར་བློས་བཀལ་མི་རུང༌། མི་ཚང་འདིས་མགོ་སྐོར་གཏོང་གི་རེད་ཅེས་རྒྱ་མིར་ཡིད་ཆེས་བརླགས་པ་དང༌། རེ་ཐག་ཆོད་པའི་གནས་ཚུལ་ཆགས་ཡོད།

ཡིན་ན་ཡང་ཕྱོགས་གཅིག་ནས་རྒྱ་ནག་རྒྱལ་ཁབ་སྟོབས་ཆེན་པོ་རེད། གཉིས་ནས་བོད་ལུང་པར་དངོས་པོ་ཡར་རྒྱས་ཕྱིན་མེད། བོད་ལུང་པ་ས་རྒྱ་ཆེན་པོ་དང༌། མི་ཉུང་ཉུང་ཡིན། གཏེར་ཁ་མང་པོ་ཡོད། དེ་འདྲ་ཞིག་གི་གནས་སྟངས་ཐོག་ལུང་པ་ཡར་རྒྱས་གཏོང་རྒྱུ་དང༌། འཛུགས་སྐྲུན་བྱེད་དགོས་བྱུང་ན་ང་ཚོར་ལག་རྩལ་མཁས་པ་དང༌། འགྲོ་སོང་མ་རྩ་ཕོན་ཆེན་པོ་དགོས་ཀྱི་རེད། ང་ཚོ་བོད་པ་གཅིག་པུས་ཁུངས་བསྐྱེལ་དགོས་བྱུང་ན་ཁག་པོ་རེད། ང་རང་ཚོ་བོད་པའི་གནས་ཚུལ་འཛམ་བུ་གླིང་འདིའི་སྒང་ལ་ཁྱབ་བསྒྲགས་ཧ་ཅང་ཆེན་པོ་ཕྱིན་ཏེ་བོད་དོན་ལ་དོན་སྣང་གསར་པ་ཤུགས་ཆེན་པོ་སླེབས་ཡོད་པས་རྒྱ་མིའི་བསམ་བློར་འགྱུར་བ་ཡོང་སྲིད་པ་རེད།

རྒྱ་མིའི་ངོས་ནས་ང་ཚོ་བོད་པས་མ་ཐུབ་པ་ཚོར་རྒྱ་མིས་རོགས་རམ་བྱེད་རྒྱུ་ཡོད་པ་ཞིག་དང༌། ང་ཚོའི་ཐུན་མོང་མ་ཡིན་པའི་ཆོས་དང་རིག་གཞུང་འཛིན་སྐྱོང་གིས་མཚོན་པས་ནང་ཁུལ་ལས་དོན་སྤྱི་བྱིངས་ཚང་མ་བོད་པ་རང་གིས་འགན་གཙང་མ་འཁྱེར་རྒྱུ་དེ་འདྲ་ཞིག་བྱུང་ན་རྒྱ་མིས་བོད་ཁ་བྲལ་ལ་འགྲོ་རྒྱུའི་སེམས་ཁྲལ་ཡང་བྱེད་མི་དགོས་པ་དང༌། བོད་པས་བོད་ཡུལ་རྒྱ་ཡུལ་ལ་འགྱུར་རྒྱུའི་ཉེན་ཁ་དང༌། བོད་ཀྱི་ཆོས་དང་རིག་གཞུང་རྩ་མེད་འགྲོ་རྒྱུའི་ཉེན་ཁ་ལས་སྲུང་སྐྱོབ་ཆ་ཚང་བྱེད་ཐུབ་པ་ཡོང་གི་རེད། དེ་འདྲ་ཞིག་བྱུང་ན་བསམ་སྟེ་འབད་བརྩོན་བྱེད་ཀྱི་ཡོད།

སྔར་ལོ་རྒྱུས་ཀྱི་ནང་སངས་རྒྱས་ཀྱི་བསྟན་པ་བོད་ལ་མ་དར་གོང་གི་ལོ་སུམ་བརྒྱ་བཞི་བརྒྱའི་གོང་ནས་རྒྱ་ནག་ལ་དར་ཟིན་པ་རེད། དེ་རྗེས་བོད་རྗེ་ཆོས་རྒྱལ་སྲོང་བཙན་སྒམ་པོའི་དུས་སྐབས་ལ་གཞི་ནས་བོད་ལ་སངས་རྒྱས་ཀྱི་བསྟན་པ་དར་བ་དང༌། ཆོས་རྒྱལ་ཁྲི་སྲོང་དང༌། ཁྲི་རལ་པ་ཅན་གྱི་དུས་སྐབས་ལ་བོད་ནང་བསྟན་པ་ཡར་རྒྱས་ཤུགས་ཆེན་པོ་ཕྱིན་པ་རེད། སོག་པོ་དང༌། མན་ཇུས་རྒྱ་ནག་གི་གོང་མ་བྱེད་པའི་དུས་སྐབས་སུ་བོད་ཀྱི་བླ་མ་མང་པོ་སྔ་རྗེས་སུ་རྒྱ་ནག་གོང་མའི་དབུ་བླ་ལ་གདན་འདྲེན་ཞུས་ཏེ་རྒྱ་ནག་ནང་ལ་སླར་ཡང་བསྟན་པ་དར་རྒྱས་ཆེན་པོ་བྱུང༌། དེ་འདྲའི་དུས་སུ་བོད་ཀྱི་བླ་མ་ཚོས་རྒྱ་ནག་ནང་གསར་བཞེངས་གནང་བའི་དགོན་པ། གཙུག་ལག་ཁང༌། སྐུ་གསུང་ཐུགས་རྟེན་མང་པོ་ཞིག་ཡོད་པ་རྣམས་དེ་གོང་ཉམས་ཆག་ཆེན་པོ་ཕྱིན་ཀྱང༌། ད་དུང་གང་ལ་གང་འཚམ་དེང་སང་མཐོང་ཆོས་སུ་ཡོད་མུས་རེད།

ང༽ ནང་ཆོས་ཀྱི་ཕན་ཐོགས་དང་། ངོ་རྒོལ་གྱི་ཟིན་ཐོ།

བར་སྐབས་རྒྱ་ནག་ནང་ཁུལ་དུ་རྒྱ་མི་ཤེས་ཡོན་ཅན་དེ་འདྲ་ནས་སྤྱིར་སངས་རྒྱས་ཀྱི་ཆོས། ཡང་སྒོས་བོད་ཀྱི་སངས་རྒྱས་ཀྱི་ཆོས་ལ་དོ་སྣང་བྱེད་མཁན་ཇི་སྙེད་ཐོན་ཡོང་གི་འདུག ངོས་རང་ཕྱི་རྒྱལ་ལ་འགྲོ་སྐབས་རྒྱ་མི་བོད་པའི་ནང་ཆོས་ལ་དོན་གཉེར་བྱེད་མཁན་ཚོར་ཆོས་སྐོར་གླེང་མོལ་བྱས་པ་ཡིན། ཁོང་ཚོས་ཆོས་ལ་དོ་སྣང་ཆེན་པོ་བྱེད་ཀྱི་འདུག ཐའེ་ཝན་ལུང་པའི་ནང་ལ་ཡང་སྤྱིར་སངས་རྒྱས་ཀྱི་ཆོས། ཡང་སྒོས་བོད་ཀྱི་ཆོས་ལ་དོ་སྣང་དང་དད་པ་བྱེད་མཁན་ཧ་ཅང་མང་པོ་འདུག རྒྱ་ནག་ནང་ལ་ཆ་མཚོན་ན་པེ་ཅིང་དང༌། ཀན་སུའུ། ཟི་ཁྲོན། དྲིན་དུའི་ཁུལ་ལ་བོད་ཀྱི་བླ་མ་དེ་འདྲ་སླེབས་པའི་སྐབས་སུ་རྒྱ་མི་རིགས་ཀྱི་ནང་ནས་བོད་ཀྱི་ནང་ཆོས་ལ་དོ་སྣང་དང༌། དོན་གཉེར་བྱེད་མཁན་ཇི་སྙེད་ཡོང་གི་ཡོད་ཚོད་འདུག

གནས་ཚུལ་དེ་རྣམས་ལ་གཞིགས་ན། རྒྱ་ནག་ནང་རང་དབང་གི་གོ་སྐབས་གང་ལ་གང་འཚམ་ཆེ་རུ་ཕྱིན་ན་བོད་ཀྱི་སངས་རྒྱས་ཀྱི་ཆོས་འདིས་རྒྱ་མི་ཧ་ཅང་མང་པོ་ཞིག་ལ་ཕན་ཐོགས་བྱེད་ཐུབ་པ་བརྒྱ་ཆ་བརྒྱ་ཐམ་པ་ཚོད་ཐིག་པ་ཞིག་རེད། དེ་སྔོན་རྒྱ་ནག་དང༌། སུ་ལན་མཐུན་འབྲེལ་ཡག་པོ་ཡོད་པའི་སྐབས་ལ་རྒྱ་མིས་སུ་ལན་གྱིས་ང་ཚོར་སྒེར་སེམས་མེད་པའི་རོགས་རམ་བྱེད་ཀྱི་ཡོད་ཅེས་བཤད་པ་ལྟར། རྒྱ་མིས་སྒེར་སེམས་མེད་པའི་རོགས་རམ་བྱེད་མི་ཐུབ་ཀྱང༌། ཕྱེད་ཀ་རྒྱ་མི་ཁོ་རང་ཚོའི་ཁེ་ཕན་ཡིན་པ་དང༌། ཕྱེད་ཀ་བོད་པར་ཕན་ཐོགས་པའི་རོགས་རམ་བྱས་ཏེ་འདྲ་མཉམ་གཉིས་ཕན་མཛའ་མཐུན་དམ་གཙང་ངང་ང་ཚོ་མཉམ་སྡོད་ཐུབ་པ་བྱུང་ན་བསམ་པ་དྲན་གྱི་འདུག འགྲུབ་མ་འགྲུབ་ལམ་སེང་བཤད་ཐུབ་རྒྱུ་ཁག་པོ་ཡིན་ན་ཡང༌། མ་ལན་མ་འགྱོད་པའི་འབད་རྩོལ་བྱས་པ་ལ་འགལ་བ་མེད།

དཔེར་ན། ཉེ་ཆར་རྒྱ་ནག་གི་སྲིད་འཛིན་ཅང་ཙེ་མིན་ཨ་མི་རི་ཀར་བསྐྱོད་སྐབས་ཕྱོགས་གཅིག་ནས་གཞུང་འབྲེལ་གྱི་དགའ་བསུ་ཞུས་ཡོད་ཀྱང༌། ཕྱོགས་གཅིག་ནས་ཨ་མི་རི་ཀའི་མི་མང༌། སློབ་ཕྲུག་ཤེས་ཡོན་ཅན་དེ་འདྲ་མང་པོ་ནས་བོད་པའི་ཐོག་ལ་གདུང་སེམས་དང༌། རྒྱབ་སྐྱོར་ཤ་ཚ། འགྲོ་བ་མིའི་ཀུན་སྤྱོད་ཐོབ་ཐང༌། རང་དབང༌། དེ་འདྲའི་ཐོག་ལ་རྒྱ་མིར་ངོ་རྒོལ་ལས་འགུལ་ཧ་ཅང་རྒྱ་ཆེན་པོ་བྱས་པ་རེད། ཨ་མི་རི་ཀའི་ལོ་རྒྱུས་ནང་ལ་ཕྱི་རྒྱལ་རྒྱལ་ཁབ་ཀྱི་སྐུ་མགྲོན་ཡོང་སྐབས་ངོ་རྒོལ་བྱེད་མཁན་ད་རེས་ནང་བཞིན་མང་པོ་བྱུང་མྱོང་ཡོད་པ་མ་རེད་ཅེས་ཤོད་ཀྱི་འདུག

རྒྱ་མིའི་ངོས་ནས་ད་ལྟ་ནང་བཞིན་བོད་དོན་ཐོག་ལ་མཐའ་གཅིག་ཏུ་དྲག་གནོན་བྱེད་པའི་སྲིད་བྱུས་འདི་ལ་རྒྱལ་ཁ་ཐོབ་ཐབས་རྩ་བ་ཉིད་ནས་མེད། དུད་འགྲོ་ཞིག་ཡིན་ནའང་ཉེས་རྡུང་བཏང་ན་སྡུག་ཏུ་འགྲོ་རྒྱུ་ལས། གཏིང་ནས་དགའ་ཞེན་སླེབས་པ་ཡོང་གི་མ་རེད། རྒྱ་མིས་བོད་པར་ཇི་ཙམ་རྡུང་རྡེག་བཏང་བ་དེ་ཙམ་གྱིས་བོད་པའི་བློ་ལོག་རྒྱུ་ལས་རྒྱ་མིར་དགའ་ཞེན་དང་། གཅིག་སྒྲིལ་དང་མཐུན་སྒྲིལ་ཡོང་ཐབས་མེད། བརྟན་ལྷིང་དོན་དམ་ཞིག་ཡོང་བ་ལ་མིའི་སེམས་མགུ་བ་དང༌། མིའི་འདོད་པ་ཁེངས་པ་ཞིག་བྱུང་ན། བརྟན་ལྷིང་ངོ་མ་ཡོང་གི་རེད། རྒྱུག་པ་དང་མེ་མདའ་འཁྱེར་བའི་འོག་ལ་མིའི་སེམས་མགུ་ཐུབ་པ་ཡོང་གི་མ་རེད། མིའི་སེམས་ཀྱི་ནང་ལ་ན་ཚ་དང་བཟོད་མ་བདེ་ཤུགས་ཆེན་པོ་ཇི་སྲིད་ཡོད་པ་དེ་སྲིད་དུ་དོན་དམ་མཐུན་སྒྲིལ་དང་བརྟན་ལྷིང་ཡོང་ཐབས་རྩ་བ་ནས་མེད།

ཅ༽ གཉིས་སྨན་དབུ་ལམ་དང་། རྒྱ་རིགས་ཀྱི་རྒྱབ་སྐྱོར།

རྒྱ་ནག་རྒྱ་ཆེའི་མི་མང་ནང་དབུ་མའི་ལམ་གྱི་གནད་དོན་ཤེས་མཁན་ཚོས་འདི་ལ་རྒྱབ་སྐྱོར་བྱེད་ཀྱི་ཡོད་ལ། ད་དུང་གནས་ཚུལ་ངོ་མ་ཤེས་རྒྱུའི་གོ་སྐབས་མང་དུ་འགྲོ་བཞིན་པ་རེད། དཔེར་ན། ངོས་རང་ཨ་མི་རི་ཀར་ཕྱིན་པའི་སྐབས་ཤིག་ལ་རྒྱ་མིའི་སློབ་ཕྲུག་དང༌། དགེ་རྒན་མཁས་པ་ཡིན་ཟེར་མཁན་བཅས་མི་བརྒྱ་སྐོར་ཞིག་ཐུག་འཕྲད་བྱུང༌། དེའི་ནང་ནས་རྒྱ་མི་ཉི་ཤུ་རྩ་གྲངས་ཤིག་ཟུར་དུ་ཐུག་ནས་སྐད་ཆ་བཤད་རྒྱུ་བྱུང༌། ཁོང་ཚོས་ཁ་གཅིག་གྲགས་ཀྱིས་༸རྒྱལ་བ་རིན་པོ་ཆེ་ཡི་དབུ་མའི་ལམ་གྱི་གནད་དོན་འདི་དག་རྒྱ་ནག་མི་མང་གིས་མགོ་འཚོས་པ་ཞིག་དང༌། ཤེས་ཐུབ་པའི་གོ་སྐབས་བྱུང་ན་རྒྱ་ནག་མི་མང་ཡོངས་རྫོགས་ཀྱིས་འདི་ལ་རྒྱབ་སྐྱོར་བྱེད་ཀྱི་རེད་ཅེས་བཤད་བྱུང༌།

དེང་སང་ཚོང་འབྲེལ་གྱི་ཆ་ནས་རྒྱ་ནག་ལ་ངོ་སྲུང་བྱེད་དགོས་མཁན་རྒྱལ་ཁབ་ཚོས་ཀྱང་ངོས་ཀྱི་དབུ་མའི་ལམ་ཕྱོགས་འདིའི་ཐོག་ལ་རྒྱབ་སྐྱོར་བྱེད་ཀྱི་ཡོད། ང་རང་ཚོའི་ངོས་ནས་ལྷག་བསམ་རྣམ་དག་བྱས་ན་འཛམ་བུ་གླིང་གིས་བལྟས་ནས་བསྡད་ཡོད་པས། རྒྱལ་སྤྱིའི་མི་མང་གིས་རིམ་པས་གནས་ཚུལ་གསལ་པོ་ཤེས་ཡོང་གི་རེད། བདེན་པ་སུས་བྱེད་ཀྱི་ཡོད་དང༌། ཧམ་པ་སུས་ཤོད་ཀྱི་འདུག་གནས་ཚུལ་གསལ་པོ་ཆགས་ཡོང་གི་རེད།

འཛམ་བུ་གླིང་འདིའི་སྒང་ལ་བོད་པའི་ཐོག་ལ་དོ་སྣང་བྱེད་མཁན་ལོ་རེ་ནས་ལོ་རེ་ཤུགས་ཆེ་རུ་ཆེ་རུ་འགྲོ་གི་ཡོད། འདིའི་རྩ་བ་ང་རང་ཚོར་བདེན་པ་ཡོད་པ་དང༌། གཉིས་ནས་བོད་རྒྱ་ཆེའི་མི་མང་གི་ལྷག་བསམ་སྙིང་སྟོབས་འགྱུར་བ་མེད་པར་བསྡད་པ་ལ་བརྟེན་ནས་བདེན་པའི་གནས་ཚུལ་གསལ་ཡོང་གི་ཡོད། ད་ལྟ་དོན་གྱི་གནས་སྟངས་དེ་འདྲ་ཞིག་རེད། ངོས་ནས་རྟག་པར་བོད་ཆོལ་ཁ་གསུམ་གཅིག་སྒྲིལ་དགོས་ཀྱི་འདུག་ཅེས་ཤོད་ཀྱི་ཡོད། དེ་བཤད་དགོས་དོན་གཙོ་བོ་ནི། བོད་ཀྱི་ཆོས་དང་རིག་གཞུང་ཐུན་མོང་མ་ཡིན་པ་ཡོད་པ་འདི་དག་ཉམས་པ་སོར་ཆུད་མི་ཉམས་གོང་འཕེལ་བྱེད་རྒྱུའི་རྩ་དོན་ལ་ཐུག་གི་ཡོད། དེ་ལྟ་བུའི་བོད་ཀྱི་ཆོས་དང་རིག་གཞུང་འདིས་བོད་མིའི་ཁེ་ཕན་ཙམ་དུ་མ་ཟད། རྒྱ་ནག་རང་ལ་ཡང་ཕན་ཐོགས་ཡོང་རྒྱུ་དང༌། ཆེ་ས་ནས་འཛམ་བུ་གླིང་སྤྱི་ཡོངས་ལ་ཡང་ཕན་ཐོགས་བྱེད་ཐུབ་པ་ཞིག་རེད་ཅེས་ཤོད་ཀྱི་ཡོད། དེ་ངོས་ནས་ཧམ་པ་བཤད་པ་མིན། འཛམ་བུ་གླིང་འདིའི་སྒང་ལ་བོད་ཀྱི་སངས་རྒྱས་ཀྱི་ཆོས་འདི་ཆོས་ལུགས་འདྲ་འདྲའི་ནང་ནས་མི་འདྲ་བ་ཞིག་ཡིན་པ་ཧ་ཅང་གསལ་པོ་ཆགས་ཡོད།

ཆ༽ ནང་ཆོས་ཀྱི་ཚན་རིག་དང་། ཚན་རིག་པས་གདེང་འཇོག

དཔེར་ན། ཉེ་བའི་ལོ་ཤས་ནང་ཨ་མི་རི་ཀ་དང༌། ཡོ་རོབ་ཁུལ་གྱི་ཚན་རིག་མཁས་པ་དེ་འདྲ་དང་མཉམ་དུ་ད་བར་ཚོགས་འདུ་ཐེངས་དྲུག་འཚོགས་པ་ཡིན། ད་ལྟ་བདུན་ཕྲག་གཅིག་གི་གོང་ལ་འདི་ག་དྷ་རམ་ས་ལར་ང་ཚོ་ཚོགས་འདུ་ཉིན་མ་ལྔ་འཚོགས་པ་ཡིན། ཉིན་ལྟར་སྔ་དྲོ་ཆུ་ཚོད་གཉིས་རེ་དང༌། དགོང་དྲོ་ཆུ་ཚོད་གཉིས་ལྷག་ཙམ་རིང་འཚོགས་པ་ཡིན། ང་ཚོ་ཉིན་གཉིས་ཙམ་ཕྱིན་པའི་རྗེས་ལ་ཚན་རིག་པ་སྤོ་བོ་ལགས་རྡུལ་ཕྲ་རབ་སྐོར་ལ་མཁས་པ་ཞིག་འདུག་པ་ཁོང་གིས་ངའི་འཁྲིས་ལ་ཚུར་ཡོང་སྟེ་ནང་པའི་ཆོས་ནང་སྤྱིར་བཏང་དངོས་པོའི་གནས་ཚུལ་ལ་འགྲེལ་བཤད་འདི་འདྲ་རྒྱག་རྒྱུ་ཡོད་པ་ད་ལན་མ་གཏོགས་ཤེས་མ་བྱུང༌། ཧ་ཅང་ཟབ་པོ་འདུག འཛམ་བུ་གླིང་འདིའི་སྒང་གི་ཆོས་ལུགས་གཞན་དག་སུ་གཅིག་གིས་འདི་འདྲ་ཤོད་མཁན་མེད་ཅེས་བཤད་བྱུང༌།

མ་གཞི་སྔོན་མ་ཡང་འདི་འདྲ་ཟེར་མཁན་བྱུང༌། སྔོན་མ་ང་ཚོགས་འདུ་དང་པོ་ཚོགས་པའི་སྐབས་སུ་ཚན་རིག་པ་སྐད་གྲགས་ཅན་རེད་ཟེར་བ་ཞིག་གིས་ཐོག་མའི་ཆར་ཧ་ལམ་ང་ཚོར་མཐོང་ཆུང་ཁྱད་གསོད་ལྟ་བུའི་རྣམ་འགྱུར་སྟོན་གྱི་འདུག ང་ཚོ་ཚན་རིག་པ་དངོས་པོའི་གནས་ཚུལ་མང་པོ་གཏན་ལ་འབེབས་མཁན་ཡིན་པས་ང་ཚོ་དང་ཆོས་པ་འདི་ཚོ་མཉམ་དུ་སྐད་ཆ་བཤད་རྒྱུའི་གཞི་རྩ་གང་ཡོད་སྙམ་པ་དང༌། ཆོས་པ་ནི་སྨོན་ལམ་བཏབ། ཁ་ཏོན་འདྲ་བྱས། སྒོམ་འདྲ་བརྒྱབ་ནས་སྡོད་མཁན་ཞིག་རེད་བསམ་པའི་མཐོང་ཚུལ་དང༌། རྣམ་འགྱུར་ཐོན་ཡོང་གི་འདུག དེ་ནས་ང་ཚོ་གང་ཅིའི་གནས་ཚུལ་ཐོག་བགྲོ་གླེང་བྱས་ཏེ་ཉིན་མ་གཅིག་ཕྱིན། གཉིས་ཕྱིན་པའི་རྗེས་ལ་གཞི་ནས་ཁོང་ཚོས་བོད་ཀྱི་ཆོས་ནང་ནས་འགྲེལ་བཤད་གཏིང་ཟབ་པོ་འདི་འདྲ་རྒྱག་རྒྱུ་ཡོད་འགྲོ་བསམ་པ་རྩ་བ་ཉིད་ནས་མ་བྱུང་ཅེས་ཟེར་བ་དང༌། གཞི་ནས་ཁོང་ཚོར་དོ་སྣང་སླེབས་ཏེ་དྲི་བ་མང་པོ་དྲིས་ཡོང་གི་འདུག

དེ་ནས་ད་རེས་ཉིན་མ་ལྔ་ཚོགས་པའི་སྐབས་ཟུར་ཉན་གྱི་གྲས་སུ་ཉི་ཧོང་གི་བུད་མེད་གཅིག་འདུག་པ་དེས་སྐད་ཆ་ཞིག་བཤད་སོང༌། ང་ཚོ་ཉི་ཧོང་ལུང་པའི་ནང་ལ་ནུབ་ཕྱོགས་པའི་ཚན་རིག་པ་ཚོ་དངོས་པོའི་གནས་ཚུལ་བརྟག་དཔྱད་བྱེད་མཁན་དང༌། དངོས་པོའི་གནས་ཚུལ་འགྲེལ་བཤད་རྒྱག་མཁན་ལ་ངོས་འཛིན་བྱེད་པ་དང༌། ཉི་ཧོང་ནང་གནའ་རབས་ནས་ཡོད་པའི་ཆོས་ཀྱི་ཐོག་ནས་དངོས་པོའི་གནས་ཚུལ་ལ་བརྟག་དཔྱད་བྱེད་པ་དང༌། བརྩད་དཔྱོད་བྱེད་རྒྱུ་དེ་འདྲ་མེད། ལུང་པར་དངོས་པོ་ཡར་རྒྱས་དང༌། མང་གཙོ་ཡོང་བར་ནུབ་ཕྱོགས་པའི་ཚན་རིག་གི་ལྟ་བ་དང་ནུས་པ་ལ་བརྟེན་དགོས་པ་ལས། སོ་སོར་ཕ་མེས་ནས་ཡོད་པའི་ཆོས་ཀྱི་ཕན་ཐོགས་མེད་པར་མཐོང་གི་ཡོད། ད་རེས་ཚོགས་འདུ་འདིར་ང་རང་གི་མཐོང་ཚུལ་ལ་ང་ཚོ་ཤར་ཕྱོགས་པའི་ནང་པའི་ཆོས་འདི་ནུབ་ཕྱོགས་པའི་ཚན་རིག་དང་འདྲ་བར་དངོས་པོའི་གནས་ལུགས་གཏན་ལ་འབེབས་ཐུབ་མཁན་ཞིག་ཡིན་པ་ད་རེས་གཞི་ནས་ཤེས་སོང་ཞེས་བཤད་སོང༌།

ད་ལྟ་འཛམ་བུ་གླིང་འདིའི་སྒང་ལ་ཤྲཱི་ལངྒ་དང༌། ཐའེ་ལན། འབར་མ་ལ་སོགས་པར་ནང་པའི་ཆོས་ཡོད་ན་ཡང༌། བོད་ལ་ཡོད་པའི་ནང་པའི་ཆོས་ལྟ་བུའི་རྒྱ་ཆེན་པོ་དང༌། གཏིང་ཟབ་པོ་མ་རེད། དེང་སང་འཛམ་གླིང་ཐོག་ཆོས་ལུགས་འདྲ་མིན་མང་པོ་ཡོད་པའི་ནང་སངས་རྒྱས་ཀྱི་ཆོས་འདི་ཧ་ཅང་རྩ་ཆེར་འཛིན་གྱི་ཡོད་པ་སྟེ། དཔེར་ན། སྔ་མོ་ཡེ་ཤུ་དང༌། ཁ་ཆེ་དང༌། འཇིའུ་མ་གཏོགས་མེད་པའི་ལུང་པ་ཨ་མི་རི་ཀ་དང༌། ཡོ་རོབ་ཀྱི་ནང་ལ་དེང་སང་ནང་པའི་ཆོས་ལ་དོ་སྣང་བྱེད་མཁན་མང་པོ་ཡོད། ཕ་རན་སིའི་ཚགས་པར་ཁ་ཤས་ནང༌། ཕ་རན་སིའི་ནང་སངས་རྒྱས་ཀྱི་ཆོས་ལ་དོ་སྣང་བྱེད་མཁན་ཁྱོན་བསྡོམས་འབུམ་སུམ་ཅུ་ཙམ་ཡོད་པ་དང༌། དེའི་ནང་ཚན་ནས་བོད་ཀྱི་ནང་པའི་ཆོས་ལ་དོ་སྣང་ཉམས་ལེན་བྱེད་མཁན་འབུམ་ལྔ་ཙམ་ཡོད་ལུགས་བཤད་འདུག

དེ་ལྟ་བུའི་བོད་ཀྱི་སངས་རྒྱས་ཀྱི་ཆོས་དེ་ད་ཕན་ལོ་སྟོང་ཕྲག་བརྒལ་བའི་རིང་ལ་ཉམས་པ་སོར་ཆུད། མི་ཉམས་གོང་འཕེལ་འཛིན་སྐྱོང་སྤེལ་གསུམ་གྱི་བྱ་བ་བོད་ཆོལ་ཁ་གསུམ་ཐུན་མོང་གི་ཐོག་ནས་བྱས་པ་དང༌། དེང་སང་ཡང་དེ་བཞིན་བྱེད་བཞིན་པར་མ་ཟད། གདན་ས་ཆོས་སྡེ་ཁག་གི་མཁན་པོ་དགེ་བཤེས་མང་ཆེ་བ་མདོ་སྟོད་སྨད་ཀྱི་མི་ཡིན།

ཇ༽ ཆོལ་གསུམ་གཅིག་སྒྲིལ་དང་། རྒྱལ་བསྟན་འཛིན་སྐྱོང་།

མ་འོངས་པར་ཡང་ང་ཚོ་བོད་ཆོལ་ཁ་གསུམ་གཅིག་ཏུ་བསྒྲིལ་བའི་ཐོག་ནས་སངས་རྒྱས་ཀྱི་བསྟན་པ་བདག་པོ་རྒྱག་ཐུབ་པ་ཞིག་བྱེད་དགོས་པ་ལས། བོད་ཀྱི་ཡུལ་སྡེ་ཁ་བྲལ་ལ་ཕྱིན་ན། བསྟན་པ་དར་རྒྱས་ཤུགས་ཆེན་པོ་བྱེད་མི་ཐུབ་པས་ཚང་མར་གྱོང་གུན་ཕོག་གི་རེད། ཆིག་སྟོང་དགུ་བརྒྱ་བདུན་ཅུའི་ནང་ལ་ཨ་མདོ་ཁུལ་གྱི་བོད་མི་གུང་བྲན་ཏང་ཡོན་རྒྱ་མིའི་ལས་བྱེད་པ་འགའ་ཤས་ནས་བོད་མི་ཚང་མ་ཆིག་སྒྲིལ་དགོས་པའི་བསམ་འཆར་ཡི་གེ་ཞིག་གུང་བྲན་ཏང་གི་འགོ་ཁྲིད་ཚོར་སྤྲད་པའི་སྐད་ཆ་འདུག དེ་བཞིན་ཁམས་ཁུལ་ནས་ཀྱང་དེ་འདྲའི་བསམ་བློ་གཏོང་མཁན་འགའ་ཤས་ཡོད་ཚོད་འདུག པཎ་ཆེན་རིན་པོ་ཆེ་ཞིང་གཤེགས་དེས་ཀྱང་བོད་ཆོལ་ཁ་གསུམ་ཡོངས་རྫོགས་གཅིག་ཏུ་བསྒྲིལ་བ་ཞིག་དགོས་ཞེས་ཤུགས་ཆེན་པོ་བཀའ་གནང་འདུག

སྔ་དུས་དང་མི་འདྲ་བར་ཉེ་བའི་ལོ་བརྒྱ་ཕྲག་འགའ་ཤས་རིང་བོད་དབུས་གཞུང་དང༌། མདོ་སྨད་སྟོད་ཀྱི་ས་ཁུལ་འགའ་ཞིག་ལ་འབྲེལ་བ་ཆེན་པོ་མ་བྱུང་བར་བསྡད་པ་རེད། བར་སྐབས་རྒྱ་མི་གུང་བྲན་གྱིས་ཚང་མར་མཐའ་གཅིག་ཏུ་དྲན་གནོན་གཅིག་གྱུར་བྱས་པའི་ཉེར་ལེན་ལ་བརྟེན་ནས་དེང་སང་ཨ་མདོ་ཁུལ་ནས་ང་ཚོ་གངས་ཅན་པ་དང༌། གངས་ལྗོངས་ཞེས་པ་དེ་ཤུགས་ཆེན་པོ་ཤོད་ཀྱི་ཡོད་པ་དང༌། ཁམས་ཁུལ་ལ་ཡང་དེ་བཞིན་བཤད་ཡོང་གི་འདུག་པས། བོད་མི་རིགས་གཅིག་གྱུར་གྱི་བསམ་བློ་དེ་བོད་ནང་ལ་ཤུགས་ཆེན་པོ་འདུག

ལྷག་པར་དུ་སློབ་སྦྱོང་གང་ལ་གང་འཚམ་ཡོད་པའི་ལས་བྱེད་པའི་ནང་མི་རིགས་ཀྱི་ལྟ་བ་ཤུགས་ཆེན་པོ་སླེབས་ཡོང་གི་འདུག་པ་དེ་གནད་འགག་ཆེན་པོ་རེད། ང་ཚོ་བོད་མི་བཙན་བྱོལ་བར་མཚོན་ན་ཡང་ལྔ་བཅུ་ང་དགུའི་ཟླ་བ་བཞི་པའི་ནང་ང་ཚོ་རྒྱ་གར་དུ་སླེབས་པ་ནས་བཟུང་བོད་ཆོལ་ཁ་གསུམ་ཡོངས་སུ་རྫོགས་པ་གཅིག་གྱུར་བྱས་ནས་བསྡད་ཡོད། དཔེར་ན། མི་མང་གི་འཐུས་མི་བསྡུ་སྐབས་ཀྱང་མི་གྲངས་མང་ཉུང་ལ་མ་ལྟོས་པར་ཆོལ་གསུམ་ཐོབ་ཐང་འདྲ་མཉམ་བཟོས་པ་དང༌། བཀའ་བློན་སོགས་ལས་བྱེད་རྣམས་ཀྱང་ཆོལ་གསུམ་ཁོངས་ནས་འོས་བབས་སུ་ཡོད་ཡོང་ཐུབ་པའི་སྒྲིག་འཛུགས་འགྲོ་སྟངས་གཏན་འབེབས་བྱས་ཡོད། དོན་སྙིང་ང་ཚོ་ཆོལ་ཁ་གསུམ་གོང་བུ་གཅིག་གྱུར་གྱི་མཐུན་སྒྲིལ་བྱ་རྒྱུ་ཤིན་ཏུ་གལ་ཆེན་པོ་ཡིན། ད་ལྟ་བར་དུ་ཡག་ཐག་ཆོད་ཡོད་པ་ལྟར་ད་དུང་ཚང་མས་ཤུགས་སྐྱེད་བྱེད་དགོས།

དེ་ནས་ཆོས་ལུགས་ཕན་ཚུན་མཐུན་པོ་བྱེད་རྒྱུ་གལ་ཆེན་པོ་འདུག ཆོས་ལ་བརྟེན་ནས་བསོད་ནམས་གསོག་རྒྱུའི་ཚབ་ལ་སྡིག་པ་བསགས་པ་དེ་འདྲ་སྐབས་རེ་ཡོང་གི་ཡོད། དེ་དག་ཤིན་ཏུ་ཐབས་སྡུག་རེད། ང་ཚོ་རྒྱ་གར་ལ་ཆ་བཞག་ན། ས་དགེ་བཀའ་རྙིང་བཞི་པོ་ནི་སྟོན་པ་གཅིག་གི་རྗེས་འབྲང་རེད། བོན་པོ་སྟོན་པ་གཅིག་གི་རྗེས་འབྲང་མིན་ན་ཡང༌། སྔར་ཆོས་རྒྱལ་ཚོའི་སྐབས་ནས་ཡོད་པའི་གནའ་རབས་ཀྱི་ཆོས་ལུགས་རིག་གཞུང་རྙིང་ཁུངས་ཤིག་ཡིན་པར་བརྟེན་ང་ཚོས་གཞུང་འབྲེལ་གྱི་ཐོག་ནས་བདག་པོ་རྒྱག་གི་ཡོད། དེང་སང་བོན་གྱི་ནང་ལ་ཚད་མ་དང༌། ཕར་ཕྱིན། དབུ་མ་སོགས་ཡོད་ལ། ཁོང་ཚོས་རྟགས་བསལ་གཏོང་སྐབས་ཀླུ་སྒྲུབ་དང༌། ཟླ་གྲགས་ཀྱི་ལུང་དྲངས་ཡོང་གི་འདུག གང་ལྟར་ས་དགེ་བཀའ་རྙིང་བཞི། གཡུང་དྲུང་བོན་དང་བཅས་པ་ཚང་མ་ཐུགས་མཐུན་དམ་གཙང་ཡོང་བ་བྱེད་རྒྱུལ་གལ་ཆེན་པོ་ཡིན།

ཉ༽ ཤེས་ཡོན་སློབ་སྦྱོང་དང་། རང་རིགས་རང་སྐྱོང་།

དེ་ནས་ཤེས་ཡོན་གྱི་ཐོག་ལ་དོ་སྣང་བྱེད་དགོས། བོད་པ་ཚོས་ཡོན་ཏན་གྱི་ཐོག་ནས་ཤུགས་རྒྱག་མ་ཐུབ་ན་ད་ལྟའི་གནས་སྐབས་ལ་ཡང་དཀའ་ངལ་ཡོད་ལ། རྒྱ་མིས་མཐོང་ཆུང་ཁྱད་གསོད་བྱེད་ཀྱི་ཡོད། མ་འོངས་པར་ཡང་མིང་དོན་མཚུངས་པའི་མང་གཙོ་ཡག་པོ་ཞིག་ཡོང་བར་མི་མང་ལ་ཤེས་ཡོན་ཡོད་དགོས། ཤེས་ཡོན་མེད་ན་མང་གཙོ་ཡོང་ཐུབ་རྒྱུ་ཁག་པོ་ཡིན། ཕྲུ་གུ་ཚང་མ་སློབ་གྲྭར་གཏོང་དགོས། གལ་སྲིད་རྒྱ་ཡིག་མ་གཏོགས་སློབ་ས་མེད་པའི་སློབ་གྲྭ་ཞིག་ཡིན་ནའང་སློབ་གྲྭར་གཏོང་དགོས།

བོད་པ་གཞོན་སྐྱེས་ལོ་ཉི་ཤུ་སྐོར་དེའི་གྲས་མང་པོ་ཞིག་དེང་སང་སེམས་སྐྱིད་པོ་མེད་པ་ལྟ་བུས་ཆང་རག་མང་པོ་བཏུང༌། ཤོ་སྦག་རྩེས། ཐ་མག་འདྲ་མིན་མང་པོ་འཐེན་ཏེ་སོ་སོའི་ལུས་པོ་དང༌། མི་ཚེ་ཆུད་ཟོས་སུ་གཏོང་བ་དེ་དག་ཧ་ཅང་ཉེན་ཁ་ཆེན་པོ་རེད། གཞོན་སྐྱེས་ཚོ་སློབ་གྲྭར་འགྲོ་ས་ཡོད་རུང་མེད་རུང༌། སོ་སོས་རང་དོན་རང་གཅེས་ཀྱི་བོད་ཡིག་སྦྱོང་རྒྱུ་དང༌། དེང་དུས་ཀྱི་ཤེས་ཡོན་ཤེས་ཐབས་བྱེད་རྒྱུ། དེ་མིན་སོ་སོའི་ལྟོ་གོས་ཀྱི་དོན་དག་ལས་ཀ་བྱེད་དགོས་པ་ལས། སྤྲང་འཁྱམས་བྱས་ནས་བསྡད་ན་མི་འགྲིགས། བོད་མི་རིགས་ཀྱི་མིང་ཤས་བཟོས་ན་ཡག་པོ་མི་འདུག

དཔེར་ན། བོད་མིའི་ནང་འཚེམ་བུ་དང༌། ཤིང་བཟོ་ལྟ་བུའི་ལས་ཀ་བྱེད་དགོས་པ་ཡོད་ན། བོད་མི་ནང་ཁུལ་ལ་མ་སྤྲད་པར་རྒྱ་མིའི་ལག་ཤེས་པའི་སར་འཚང་ག་བརྒྱབ་ནས་སྤྲོད་ཀྱི་ཡོད། བོད་མི་ནང་ཁུལ་ལས་རྒྱ་མི་ལག་ཤེས་པ་དེ་རིགས་གླ་ཆ་ཆུང་བ་དང༌། ལས་ཀ་ཚར་མགྱོགས་པ། སྟབས་བདེ་བ་དང༌། ལས་སླ་བ་ཡོད་པ་དང༌། བོད་པར་ལས་ཀ་སྤྲད་ན་དུས་ཐོག་ལ་མ་ཚར་བ་དང་། གླ་གོང་ཆེ་བ། ད་དུང་སྤྲེལ་ལད་འཁྲབ་དགོས་ལུགས་ཟེར་གྱི་འདུག བོད་པའི་བྱེད་སྟངས་དེ་དག་ཧ་ཅང་ནོར་འཁྲུལ་རེད། རྒྱ་མི་ཞིག་ལ་ལས་ཀ་མང་བ་བྱུང་ན་ཁོས་དངུལ་མང་པོ་བཟོ་ཐུབ་པ་དང༌། དངུལ་མང་པོ་བཟོ་ཐུབ་པའི་ཚོད་ཀྱིས་ཁོས་ནང་མི་རྣམས་བོད་དུ་འཁྲིད་ཡོང་གི་ཡོད། རྒྱ་མིར་ལས་ཀ་མ་རག་པའི་དཀའ་ངལ་བྱུང་ན་ཁོས་ནང་མི་འཁྲིད་ཡོང་རྒྱུའི་བསམ་བློ་འཁོར་མི་ཐུབ་ལ། རིམ་པས་ཁོ་བོད་ནང་སྡོད་འདོད་བྱེད་ཀྱི་མ་རེད། གནད་དོན་འདི་དག་ང་རང་ཚོ་བོད་པའི་ངོས་ནས་ཕུགས་རྒྱང་རིང་པོའི་ཁེ་གྱོང་གི་བསམ་བློ་མ་བཏང་བའི་སྐྱོན་ཡིན་པས་ཚང་མས་ཡིད་གཟབ་བྱེད་དགོས།

ཏ༽ བཙན་བྱོལ་བའི་གནས་སྟངས་དང་། སྒྲིག་འཛུགས་ཀྱི་དགེ་མཚན།

ཁྱེད་རང་ཚོ་རྒྱ་གར་ལ་གཉེན་འཕྲད་དང༌། གནས་སྐོར་ལ་སླེབས་པའི་སྐབས་འདིར། རྒྱ་གར་ནང་བོད་མི་གཞིས་ཆགས་ཁག་གི་གནས་སྟངས་དང༌། ཆོས་སྒར་ཁག སློབ་གྲྭ་ཁག་གང་འདྲ་འདུག དྷ་རམ་ས་ལའི་བོད་བཙན་བྱོལ་གཞུང་གི་སྒྲིག་འཛུགས་གང་འདྲ་འདུག་འདི་དག་ཤེས་པ་བྱེད་དགོས། གལ་ཆེ་ཤོས་མ་འོངས་པར་ང་ཚོ་གཞིས་བྱེས་མཉམ་འཛོམས་བྱུང་བའི་མཚམས་ལ་མང་གཙོའི་འགྲོ་སྟངས་གང་འདྲ་བྱེད་རྩིས་ཡོད་པ་དེ་རིགས་ཡིག་ཆ་ཡོད་པ་ལྟར། ཁྱེད་རང་ཚོས་དོ་སྣང་བྱས་ཏེ་གནད་དོན་རྣམས་སེམས་ལ་ངེས་པ་བྱེད་དགོས།

ཡང༌། བོད་མི་འགའ་ཞིག་གིས་༸རྒྱལ་བ་རིན་པོ་ཆེར་དད་པ་ཡོད། ༸རྒྱལ་བ་རིན་པོ་ཆེ་ཡག་པོ་འདུག བོད་གཞུང་ལ་སྙིང་པོ་མི་འདུག་ཟེར་གྱི་ཡོད། དེ་ནི་ཕྱོགས་ཚང་མའི་གནས་ཚུལ་མ་མཐོང་བའི་སྐད་ཆ་རེད། ནོར་འཁྲུལ་རེད། རྒྱ་མིའི་ངོས་ནས་ཀྱང་ཏཱ་ལའི་བླ་མའི་སྤུན་མཆེད་དེ་འདྲ་ཐུག་རྒྱུར་འདོད་པ་ཡོད། བོད་བཙན་བྱོལ་གཞུང་རྒྱ་ནག་གཞུང་གིས་ངོས་ལེན་མེད། བཙན་བྱོལ་གཞུང་གི་བཀའ་བློན་དེ་འདྲ་ཡོང་ན་འགྲིག་གི་མི་འདུག་ཅེས་ཤོད་ཀྱི་འདུག རྒྱ་མིས་བཙན་བྱོལ་གཞུང་ཟེར་བ་འདི་ཆབ་སྲིད་ཐོག་གནད་འགག་ཡོད་པར་བརྩི་གི་ཡོད། བོད་པ་ནང་ཁུལ་ནས་བོད་བཙན་བྱོལ་གཞུང་ལ་ཆོ་མི་འདུག་ཅེས་བརྗོད་ན་རྒྱ་མིར་དགོས་རྒྱུ་དེ་ཆགས་ཀྱི་ཡོད།

དེ་བཞིན་ང་ཚོ་བོད་པ་མང་པོ་ཞིག་གིས་འཛམ་བུ་གླིང་འདིའི་སྒང་ལ་བཙན་བྱོལ་གཞུང་ངོས་ལེན་བྱེད་དགོས་ཞེས་རེ་འདུན་འབོད་སྐུལ་བྱེད་ཀྱི་ཡོད། དེ་ལྟར་བྱེད་སྐབས་སོ་སོའི་མིས་སོ་སོའི་གཞུང་འདིར་ངོས་འཛིན་ཆ་འཇོག་ངེས་པར་དུ་བྱེད་དགོས་པ་ཞིག་རེད། དངོས་དོན་ཐོག་བོད་མི་བཙན་བྱོལ་བ་དང༌། བོད་ནང་གི་མི་མང་ཚོས་ཀྱང་དྷ་རམ་ས་ལར་བཙན་བྱོལ་གཞུང་ལ་བློ་བལྟ་ས་ཞིག་བྱེད་ཀྱི་ཡོད་ལ། རྒྱལ་སྤྱིའི་ཐོག་ནས་ཀྱང་དངོས་སུ་ཁས་ལེན་བྱས་མིན་ལ་མ་ལྟོས་པར་ང་ཚོའི་སྒྲིག་འཛུགས་འདིར་ཆ་འཇོག་ངེས་ཅན་ཞིག་བྱེད་ཀྱི་ཡོད། འོན་ཀྱང་བོད་མི་ཁ་ཤས་ཀྱིས་སོ་སོའི་འཕྲལ་སེལ་སྒེར་དོན་ཆུང་ཆུང་ཞིག་ལ་བརྟེན་ནས་ང་དྷ་རམ་ས་ལར་སླེབས་སྐབས་སྣེ་ལེན་ཡག་པོ་བྱས་མ་བྱུང་ཟེར་བ་དང༌། ང་ལ་བདག་པོ་བརྒྱབ་མ་བྱུང་བསམ་པ། ང་ལ་མཐུན་རྐྱེན་སྦྱར་མ་བྱུང་བསམ་པ་དེ་འདྲའི་ཐོག་ནས་དྷ་རམ་ས་ལའི་གཞུང་ལ་ཆོ་མི་འདུག་བཤད་ན་ནོར་འཁྲུལ་རེད། ཁྱེད་རང་ཚོས་བརྟག་དཔྱད་ཡག་པོ་བྱེད་དགོས།

རྒྱ་གར་ནང་བོད་མི་བཙན་བྱོལ་བའི་གཞིས་ཆགས་ཁག་དང༌། སློབ་གྲྭ་ཁག ཆོས་སྒར་ཁག་འདི་དག་ཚུགས་ཐུབ་པ་དང༌། འཛམ་གླིང་གང་སར་འབྲེལ་བ་བྱེད་པའི་ལས་དོན་འདི་དག་ཚང་མ་ང་ཚོར་སྤྱི་གཞུང་གི་སྒྲིག་འཛུགས་ཡོད་པ་འདི་ལ་བརྟེན་ནས་བྱུང་བ་ལས། ངོས་རང་མི་གཅིག་ལ་མཐུ་དང་ནུས་པ་ཇི་ཙམ་ཆེ་ཡང་འདི་ལྟར་ཡོང་ཐུབ་ཐབས་མེད། ང་ཚོའི་སྒྲིག་འཛུགས་འདི་ལས་ཀ་བྱེད་མཁན་མིའི་ཁེ་ཕན་གྱི་དོན་དག་མ་ཡིན་པར། བོད་སྤྱི་པའི་དོན་དག་ལ་བཙུགས་པ་རེད། མི་རེ་ཟུང་གིས་བོད་ནང་ལ་ཡང་སྐབས་རེ་སྐད་ཆ་གང་བྱུང་ཤོད་ཀྱི་མེད་དམ་བསམ་གྱི་འདུག རྒྱ་མིས་དེའི་སྒང་ལ་དགོས་དབང་གིས་སྒྲོ་བཏགས་ནས་བོད་མིའི་སེམས་ཤུགས་གཅོག་ཐབས་དང༌། ང་རང་ཚོ་གཞིས་བྱེས་ཀྱི་འབྲེལ་བ་ལ་གནོད་སྐྱོན་གཏོང་ཐབས་བྱེད་ཀྱི་ཡོད། གནད་དོན་དེ་དག་ཁྱེད་རང་ཚོས་བསམ་བློའི་ནང་ལ་ངེས་པ་བྱེད་དགོས།

འདིར་རྒྱ་གར་ལ་བསྡད་ནས་གྲྭ་ས་ཁག་ལ་འགྲོ་མཁན་ཚོས་དཔེ་ཆ་ཡག་པོ་ལྟོས། སྒྲིག་ཁྲིམས་ཡག་པོ་འཁྱེར་དགོས། གདན་ས་ཁག་གི་ནང་ལ་བོད་ནས་སློབ་གཉེར་བ་འབྱོར་བ་ཧ་ལམ་སྟོང་ཕྲག་ལྔ་དྲུག་ཅིག་ཡོད། ཁོང་ཚོས་དཀའ་ལས་བརྒྱབ་སྟེ་དཔེ་ཆ་ཨང་ཀི་དང་པོ་ཤེས་ཀྱི་འདུག ད་ཆ་ཁ་ཤས་དགེ་བཤེས་ཀྱི་ས་མཚམས་ལ་སླེབས་ཡོད་པ་ཧ་ཅང་ཡག་པོ་རེད། ཁྱེད་རང་ཚོ་ཡང་དེ་དེ་བཞིན་ཧུར་ཐག་བྱས་ནས་དཔེ་ཆ་ཡག་པོ་བལྟ་དགོས། ཁྱེད་རང་ཚོ་སློབ་གྲྭར་འགྲོ་མཁན་ཚོ་སློབ་སྦྱོང་ཡག་པོ་བྱེད་དགོས་པ་དང༌། སྒྲིག་ཁྲིམས་ཚུལ་བཞིན་འཁུར་དགོས། ཁྱེད་རང་ཚོ་གནས་སྐོར་ལ་འགྲོ་མཁན་ཚོ་དེང་སང་དགུན་དུས་འཁེལ་བས་ཟླ་བ་གཉིས་གསུམ་རིང་ཚ་བའི་དཀའ་ངལ་ཡོང་གི་མ་རེད། ལོ་གསར་དང༌། སྨོན་ལམ་བར་སྡོད་མཁན་ཡོད་ན་ད་ལོ་སྨོན་ལམ་ལ་བཀའ་ཆོས་ལམ་རིམ་ཆུང་ངུའི་ཁྲིད་བྱེད་རྩིས་ཡིན། རྡོ་རྗེ་གདན་ལའང་བཀའ་ཆོས་འཁྱུག་ཙམ་ཡོང་གི་རེད། ཚང་མ་བློ་བདེ་པོ་བྱས་ཏེ་བཞུགས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༧ ཟླ་ ༡༡ ཚེས་ ༡༣ ཉིན་བོད་འབྱོར་མི་གྲངས་བརྒྱ་དང་ལྔ་བཅུ་སྐོར་ལ་སྩལ་བའི་བཀའ་སློབ།

ཀ༽ བཙན་འཛུལ་གྱི་དཀའ་རྙོག་དང་། བོད་མིའི་འཆི་རྐྱེན།

གཞི་རྐང་ང་ཚོ་བཙན་བྱོལ་བ་བྱེས་པ་ཡིན་པ་དང༌། ཁྱེད་རང་ཚོ་གཞིས་ལ་སྡོད་མཁན་ཡིན་ན་ཡང༌། གནས་སྐབས་རིང་ང་ཚོ་བྱེས་པ་ཚོས་ཁྱེད་རང་ཚོར་དགའ་བསུ་ཞུ་རྒྱུ་ཡིན། མ་འོངས་པར་ང་ཚོས་བྱེས་པ་རྣམས་བོད་ལ་འབྱོར་དུས་ཁྱེད་རང་ཚོས་དགའ་བསུ་ཞུ་དགོས། བོད་པ་བཙན་བྱོལ་བ་ཆགས་ནས་ད་ཆ་ལོ་སུམ་ཅུ་སོ་བརྒྱད་ལྷག་ཙམ་ཕྱིན་པ་རེད། ང་རང་སྒེར་ལ་ཆ་བཞག་ན་ལྷ་ས་ནས་ཡོང་དུས་ལོ་ཉི་ཤུ་རྩ་ལྔ་ཡིན། ད་ཆ་ལོ་དྲུག་ཅུ་རེ་གསུམ་ལ་སླེབས་ཤིང་། མགོ་ལ་སྐྲ་དཀར་ཡང་འགའ་ཤས་སྐྱེས་འདུག ལོ་སུམ་ཅུ་སོ་བརྒྱད་དེའི་རིང་ལ་འཛམ་གླིང་སྤྱི་ཡོངས་ལ་ཧ་ལས་པའི་འགྱུར་བ་ཕྱིན་པ་དང༌། དམར་པོའི་རྒྱལ་ཁབ་ལ་མཚོན་ན་རྒྱ་ནག་དང༌། ཝི་ཏི་ནམ། ཀོ་རི་ཡ་བྱང་མ། ཁྱུའུ་བྷ་བཅས་མ་གཏོགས་གཞན་དམར་པོའི་རྒྱལ་ཁབ་ཚང་མ་འགྱུར་བ་ཕྱིན་པ་རེད། རྒྱ་ནག་རང་གི་ནང་ལ་ཡང་འགྱུར་བ་ཆེན་པོ་འགྲོ་བཞིན་པ་རེད།

ང་ཚོ་བོད་པ་བཙན་བྱོལ་བའི་ངོས་ནས་ལོ་སུམ་ཅུ་སོ་བརྒྱད་རིང་ལ་བོད་མི་རྣམས་རང་འཚོ་ཐུབ་ངེས་འཛུགས་སྐྲུན་གྱི་ལས་ཀ་གང་ལ་གང་འཚམ་བྱས་ཡོད་པ་དང༌། ང་ཚོའི་རྩ་ཆེའི་ཆོས་དང་རིག་གཞུང་གི་བསྟི་གནས་ཆོས་སྒར་ཁག་དང༌། སློབ་གྲྭ་ཁག་མང་རྩ་འཛུགས་བྱས་ཡོད། བོད་པའི་ཤེས་ཡོན་གྱི་ཐོག་ནས་ཆ་བཞག་ན་ང་ཚོ་བཙན་བྱོལ་ལ་ཡོད་པའི་བོད་ཕྲུག་རྣམས་བོད་ནང་རྒྱ་མིའི་བཙན་དབང་འོག་ལ་ཚུད་པའི་བོད་ཕྲུག་ཚོའི་ཤེས་ཡོན་ལས་ལེགས་པ་ཡོད། འདས་པའི་ལོ་སུམ་ཅུ་སོ་བརྒྱད་དེའི་རིང་བོད་ལུང་པའི་ནང་གི་གནས་ཚུལ་ལ་མཚོན་ན་སྔར་བོད་ཀྱི་ལོ་རྒྱུས་ནང་བྱུང་མ་མྱོང་བའི་བཀྲེས་སྐོམ་ལྟོགས་ཤི་དང་། བཀོལ་སྤྱོད་ཀྱི་སྡུག་བསྔལ་ཧ་ལས་པ། ང་རང་ཚོ་བོད་པའི་ཁ་རྒྱུན་ལ་དམྱལ་བ་མི་ཡུལ་དུ་འཕོས་པ་ཟེར་བ་དེ་དངོས་གནས་རང་བྱུང་ཡོད།

ང་ཚོས་གནས་ཚུལ་ཕྱོགས་བསྡོམས་བྱས་པར་གཞིགས་ན། བརྒྱད་ཅུ་གྱ་གསུམ་ཕན་ཆད་ལ་བོད་ས་ཁུལ་ཡས་མས་ལ་རྒྱ་མིས་དངོས་སུ་འཁྲུག་པ་རྒྱག་སྐབས་བསད་པ་དང༌། བཙོན་ཁང་ཁག་ནང་སྡུག་སྦྱོང་བཏང་ནས་འདས་གྲོངས་སུ་ཕྱིན་པ། མུག་ཤི་ཐེབས་པ། རང་ཤི་བརྒྱབ་པ། ངལ་རྩོལ་མཚམས་ཚིགས་མེད་པ་བསྐུལ་བའི་ཁར། ལྟོ་ཟས་ཉུང་བས་ལུས་ཟུངས་རྫོགས་ནས་གྲོངས་མཁན་བཅས་དུས་མིན་འཆི་རྐྱེན་བྱུང་བའི་བོད་མི་བསྡོམས་ན་འབུམ་བཅུ་གཉིས་ཙམ་ཟིན་གྱི་འདུག དཔེར་ན། ད་ལྟ་འདིར་ཡོད་པའི་ཁྱེད་རང་ཚོ་མི་རེ་ངོ་རེའི་ཁྱིམ་ཚང་སོ་སོའི་ནང་ལ་སོ་སོའི་ཕ་མ་སྤུན་མཆེད་རྒྱ་མིས་བསད་པ་དང༌། རྒྱ་མིའི་གདུག་རྩུབ་ཀྱི་འོག་སྡུག་བསྔལ་མྱང་མི་མྱོང་བ་ཕལ་ཆེར་ཡོད་ཀྱི་མ་རེད་བསམ་གྱི་འདུག ང་ཚོའི་མི་ཐོག་འདིར་དཀའ་ངལ་ཧ་ལས་པ་ཞིག་བྱུང་ཡོད་ཀྱང༌། ཕྱོགས་གཅིག་ནས་བདེན་པ་ང་ཚོར་ཡོད་པར་བརྟེན། དུས་ཡུན་བསྲིང་སྐབས་བདེན་པའི་ནུས་པ་ཞིག་ཐོན་ཡོང་གི་ཡོད།

ཁ༽ མ་བརླགས་པའི་བོད་དོན་དང་། མ་ཞུམ་པའི་སྙིང་སྟོབས།

གཉིས་ནས་གཞིས་ལུས་བོད་རྒྱ་ཆེའི་མི་མང་གིས་ལྷག་བསམ་དང༌། སྙིང་སྟོབས་འགྱུར་བ་མེད་པར་བསྡད་པའི་དབང་གིས་དེང་སང་འཛམ་གླིང་ནས་བོད་དོན་ལ་ཤ་ཚ་རྒྱབ་སྐྱོར་ཤུགས་ཆེན་པོ་བྱེད་ཀྱི་ཡོད་པས་མ་ཚད། རྒྱ་མིའི་ནང་ནས་ཀྱང་ང་རང་ཚོ་བོད་པའི་ཐོག་ལ་དོ་སྣང་བྱེད་མཁན་དང༌། ཤ་ཚ་བྱེད་མཁན། རྒྱབ་སྐྱོར་བྱེད་མཁན་མང་པོ་ཐོན་ཡོང་གི་ཡོད། གང་ལྟར་ཡང་སྙིང་ང་རང་ཚོ་གཞིས་བྱེས་བོད་མི་སྤྱི་བོ་གནམ་བསྟན་ཡོངས་རྫོགས་ཀྱིས་ད་ལྟ་ཕན་དཀའ་ངལ་དང་ལེན་བྱས་པའི་གྲུབ་འབྲས་གང་ལ་གང་འཚམ་ཐོན་ཡོང་གི་ཡོད། ད་ཕན་འཛམ་བུ་གླིང་འདིའི་སྒང་ལ་བོད་དོན་མ་བརླགས་པར་གནས་ཐུབ་པའི་ཆ་རྐྱེན་གཙོ་བོ་གཞིས་ལུས་རྒྱ་ཆེའི་མི་མང་གི་ཐོག་ནས་བྱུང་བ་དང༌། མ་འོངས་པར་ཡང་བོད་ཀྱི་བདེན་མཐའ་གསལ་བའི་རྩ་བའི་རྒྱུ་རྐྱེན་གཞིས་ལུས་རྒྱ་ཆེའི་མི་མང་ལ་ཐུག་གི་ཡོད་པར་བརྟེན་ཁྱེད་རང་ཚོ་དོན་གྱི་བདག་པོ་གཞིས་ལུས་རྒྱ་ཆེའི་མི་མང་གི་ཆ་ཤས་ཡིན་པས་ངོས་ནས་ཁྱེད་རང་ཚོར་ཐུགས་རྗེ་ཆེ་ཞུ་རྒྱུ་ཡིན།

རྒྱ་གར་ནང་གྲྭ་ས་ཡས་མས་ལ་ཕྱིན་ནས་སློབ་གཉེར་བྱེད་མཁན་ཚོ་དཔེ་ཆ་ཡག་པོ་བལྟ་དགོས། སྒྲིག་ཁྲིམས་ཡག་པོ་འཁྱེར། བཅོམ་ལྡན་འདས་ཀྱི་རྗེས་འབྲང་རབ་ཏུ་བྱུང་བ་སྤུས་དག་པོ་བྱེད་དགོས། དེ་ནས་སློབ་གྲྭ་ཁག་ལ་འགྲོ་མཁན་ཁྱེད་རང་ཚོ་རྒྱ་གར་ལ་ཡོང་བའི་དགོས་དོན་སློབ་སྦྱོང་གི་ཆེད་དུ་ཡིན་པ་ལས། སྤྲང་འཁྱམས་ཆེད་ཡོང་བ་མིན་སྟབས་ཉིན་མ་གཅིག་ཡིན་ན་ཡང་ཆུད་ཟོས་སུ་མ་བཏང་བར་སློབ་སྦྱོང་ལ་དོ་སྣང་ཡག་པོ་བྱེད་དགོས། དེ་དང་ཆབས་ཅིག་སྒྲིག་ལམ་ཡག་པོ་འཁྱེར། སྤྱོད་ལམ་ཡག་པོ་དགོས་པ་རེད། དེ་སྔོན་ཞབས་འདྲེན་ཞུ་མཁན་ཁ་ཤས་བྱུང༌། དེ་འདྲ་བྱེད་མི་རུང༌།

ག༽ བསླུ་མ་ཐུབ་པའི་བོད་སེམས་དང་། རྒྱ་བློ་འཁེལ་བའི་བོད་མི།

ཁྱེད་རང་ཚོས་གནས་སྐོར་ལ་འགྲོ་མཁན་ཚོས་སྨོན་ལམ་ཡག་པོ་རྒྱག་དགོས། ད་རེས་རྒྱ་གར་ལ་སླེབས་པའི་སྐབས་འདིར་བོད་མི་བཙན་བྱོལ་བ་རྣམས་གང་འདྲ་བྱས་ནས་བསྡད་ཡོད་མེད་མགོ་འཚོས་པ་བྱེད་དགོས། ང་ཚོའི་སློབ་གྲྭ་ཁག་དང༌། ཆོས་སྒར་ཁག གཞིས་ཆགས་ཁག སྤྱི་པའི་སྒྲིག་འཛུགས། བོད་མི་བཙན་བྱོལ་གཞུང༌། བོད་མི་བཙན་བྱོལ་བའི་མི་མང་སྤྱི་འཐུས་གྲོས་ཚོགས་སོགས་སྒྲིག་འཛུགས་གང་འདྲ་ཡོད་པ་རྣམས་ཤེས་པ་བྱེད་དགོས། གལ་ཆེ་ཤོས་ང་ཚོ་མ་འོངས་པར་གཞིས་བྱེས་མཉམ་འཛོམས་བྱུང་བའི་མཚམས་ལ་བོད་ཀྱི་འགྲོ་སྟངས་དེ་རང་དབང་ལྡན་པའི་མང་གཙོའི་ལམ་དུ་འགྲོ་རྒྱུ་ཡིག་ཆའི་ཐོག་ནས་གཏན་འབེབས་བྱས་ཟིན་པ་རེད།

བོད་ནང་རྒྱ་མི་དྲིལ་བསྒྲགས་བྱེད་མཁན་ཁ་ཤས་ཀྱིས་ང་ཚོས་བོད་ཀྱི་སྤྱི་ཚོགས་རྙིང་པ་རོ་ལངས་རྒྱག་རྩིས་ཡོད་ལུགས་ཤོད་ཀྱི་འདུག དེ་ལྟར་རྩ་བ་ཉིད་ནས་མིན་པ་ཁྱེད་རང་ཚོས་ཤེས་གསལ་རེད། མ་གཞི་བོད་རྒྱ་ཆེའི་མི་མང་མགོ་འཁོར་ཐེབས་ཀྱི་མ་རེད། ད་ལྟ་བར་དུ་ལོ་བཞི་བཅུ་ཞེ་གྲངས་ཤིག་གི་རིང་ལ་རྒྱ་མིས་ཐབས་ཤེས་ཡོད་རྒུ་རྩལ་སྤྲུགས་ཀྱི་ཐོག་ནས་བོད་པའི་བསམ་བློ་བསྒྱུར་རྒྱུའི་ཐབས་ཤེས་རབ་དང་རིམ་པ་བྱས་ཡོད་ཀྱང༌། རྒྱ་མིའི་འདོད་དོན་འགྲུབ་པ་རྩ་བ་ཉིད་ནས་བྱུང་མེད། དཔེར་ན། དགུ་བཅུ་གོ་དྲུག་ལོར་ལྷ་སའི་རང་སྐྱོང་ལྗོངས་ནང་གི་ལས་ཀ་བྱེད་མཁན་རྒྱ་མིའི་འགོ་ཁྲིད་དེས་རག་རྡི་དང༌། རྒྱལ་མཚན་ནོར་བུ་ཁོ་གཉིས་ལས་གཞན་བོད་པ་བློས་འཁེལ་བ་གཅིག་ཀྱང་མི་འདུག་ཅེས་བཤད་འདུག རྒྱལ་མཚན་ནོར་བུ་དང༌། རག་རྡི་གཉིས་ཀྱང་བསམ་བློའི་གཏིང་དེར་བོད་པ་ཡིན་བསམ་པ་ཞིག་ཏན་ཏན་ཡོང་རྒྱུ་རེད།

ད་ལྟའི་བོད་ནང་གི་གནས་ཚུལ་འདི་དག་མུ་མཐུད་བསྡད་ན། བོད་ཀྱི་ཆོས་དང་རིག་གཞུང་རྩ་མེད་འགྲོ་ཉེན་ཡོད་པ་དང༌། འཛམ་གླིང་སྤྱིའི་ཁྱད་ནོར་གཅིག་མེད་པར་འགྱུར་ཉེན་ཡོད། འཛམ་གླིང་སྤྱིའི་ཐོག་ནས་བཤད་ན། དེ་ནི་ཧ་ཅང་ཐབས་སྐྱོ་པོ་ཞིག་དང༌། སྤྱིའི་ཐོག་ལ་ཧ་ཅང་ཕངས་པོ་ཞིག་ཡོང་གི་རེད། རྒྱ་ནག་མི་མང་གི་ངོས་ནས་བཤད་ན། ནམ་ཞིག་རྒྱ་མི་ཚོས་བོད་ཀྱི་ཆོས་དང་རིག་གཞུང་གི་གནས་ཚུལ་ངོ་མ་དེ་ཤེས་ཡོང་གི་རེད། ཤེས་པའི་སྐབས་ལ་བོད་ནང་གཏོར་བཤིག་བཏང་བ་དེར་རྒྱ་ནག་མི་མང་འགྱོད་པ་སྐྱེ་རྒྱུ་ཞིག་ལས། དགའ་བ་སྒོམ་རྒྱུ་ཞིག་ཡོང་གི་མ་རེད་བསམ་གྱི་འདུག རྒྱ་ནག་རང་གི་ཁེ་གྱོང་ལ་བལྟས་ན་ཡང་རྒྱ་ནག་རྒྱལ་ཁབ་ཆེན་པོ་འདི་འདྲ་ཞིག་ལ་འཛམ་བུ་གླིང་འདིའི་སྒང་ནས་མཐོང་དང་ཆ་འཇོག་འཕེར་བ་ཞིག་བྱེད་དགོས་པར་བརྟེན། སྔ་ཕྱི་མ་གཏོགས་རྒྱ་ནག་གཞུང་གི་ངོས་ནས་དངོས་ཡོད་གནས་ཚུལ་ལ་རན་པའི་བསམ་བློ་རྒྱ་ཆེ་ས་ཞིག་དང༌། གུ་ཡངས་ས་གཅིག་ནས་མ་བཏང་བར་སྡོད་ཐབས་མེད་པས། ང་རང་ཚོ་བོད་ཀྱི་བདེན་མཐའ་ཏན་ཏན་གསལ་གྱི་རེད།

ང༽ རྒྱ་བོད་ཐ་དད་དང་། གཉིས་ཕན་དབུ་མའི་ལམ།

བོད་ཀྱི་བདེན་མཐའ་གསལ་བའི་ཐབས་ལམ་གང་འདྲ་ཞིག་ཡིན་ནམ་ཟེར་ན། ངོས་ནས་དབུ་མའི་ལམ་གྱི་གྲོས་འཆར་བཏོན་པ་ལྟར་མཐའ་གཅིག་ཏུ་བོད་རང་བཙན་རྩོད་ཀྱི་མེད། ལོ་རྒྱུས་ཐོག་ནས་བཤད་ན། སྔར་ཆོས་རྒྱལ་ཚོའི་སྐབས་སུ་བོད་རྒྱ་གཉིས་ཀྱི་གྲོས་མཐུན་མནའ་ཚིག་ཡིག་ཆ་རྡོ་རིང་ལ་བཀོད་པའི་ནང་རྒྱ་རྒྱ་ཡུལ་ན་སྐྱིད། བོད་བོད་ཡུལ་ན་སྐྱིད་ཅེས་བཀོད་ཡོད་པ་ལྟར། རྒྱ་དང་བོད་ཐ་དད་སོ་སོ་རེད། ཡིན་ན་ཡང་འདས་པའི་གནས་ཚུལ་འདས་ཟིན་པ་རེད། ད་ཆ་འཛམ་བུ་གླིང་ལ་འགྱུར་བ་ཧ་ཅང་ཆེན་པོ་འགྲོ་བཞིན་ཡོད། མི་རིགས་ཐ་དད་གཉིས་ཐུན་མོང་གི་ཁེ་ཕན་དོན་དུ་མཉམ་དུ་ཟླ་བསྒྲིལ་གཏོང་མི་སྲིད་པ་མ་རེད། ང་ཚོ་བོད་ཀྱི་ལུང་པའི་གནས་སྟངས་དང་། དཔལ་འབྱོར་གྱི་གནས་སྟངས། དངོས་པོ་ཡར་རྒྱས་གཏོང་དགོས་པ་དེ་འདྲའི་གནས་ཚུལ་གྱི་ཆ་ནས་བོད་པ་རྒྱ་མི་དང་མཉམ་དུ་བསྡད་ན་ང་ཚོར་ཁེ་ཕན་ཡོང་སྲིད་ཀྱི་རེད།

ང་ཚོའི་ཆོས་དང་རིག་གཞུང་ཉམས་པ་སོར་ཆུད། མི་ཉམས་གོང་འཕེལ་གྱི་བྱ་བ་སྒྲུབ་རྒྱུའི་ཐོབ་ཐང་དང༌། དབང་ཆ་ཡོད་པའི་བོད་ཆོལ་ཁ་གསུམ་གཅིག་ཏུ་བསྒྲིལ་བའི་རང་སྲིད་རང་སྐྱོང་མིང་དོན་མཚུངས་པ་ཞིག་ཡོང་ཐུབ་པ་དང༌། རྒྱ་མིའི་ངོས་ནས་བོད་ཁ་བྲལ་ལ་འགྲོ་རྒྱུའི་སེམས་ཁྲལ་བྱེད་མི་དགོས་པར་བོད་རྒྱ་མཉམ་དུ་བསྡད་ན་རྒྱ་མིའི་ངོས་ནས་ཀྱང་བློ་བཞག་ས་ཡོད་པ། ང་ཚོ་བོད་པའི་ངོས་ནས་ཀྱང་བློ་བཞག་ས་ཡོད་པ་དེ་འདྲ་ཞིག་བྱུང་ན་སྙམ་པས་ངོས་ནས་ད་ལྟ་ཐབས་ཤེས་དང༌། འབད་རྩོལ་བྱེད་སྟངས་དེ་འདྲ་བྱེད་ཀྱི་ཡོད།

ངོས་ནས་དབུ་མའི་ལམ་གྱི་འབད་རྩོལ་བྱེད་ཕྱོགས་འདིའི་ཐོག་ལ་འཛམ་བུ་གླིང་སྤྱི་ནས་དོ་སྣང་དང༌། རྒྱབ་སྐྱོར་བྱེད་མཁན་ཧ་ཅང་མང་པོ་ཡོང་གི་ཡོད་པར་མ་ཟད། ལྷག་པར་དུ་རྒྱ་མི་ཤེས་ཡོན་ཅན་གཙོ་བོར་གྱུར་པའི་རྒྱ་ནག་མི་མང་ནང་ནས་ངོས་ཀྱི་དབུ་མའི་ལམ་གྱི་གནས་ཚུལ་ཤེས་པའི་སྐབས་ལ་དེར་རྒྱབ་སྐྱོར་གཙང་མ་ཡོད་ཅེས་བློ་མོས་ཆེན་པོ་བྱེད་ཀྱི་འདུག ང་ཚོ་བོད་པ་ནང་ཁུལ་ནས་དབུ་མའི་ལམ་ཕྱོགས་འདི་ནུས་ཤུགས་ཆུང་དྲགས་འདུག ཤུགས་ཆེ་ཙམ་ཤོད་དགོས་ཞེས་བསམ་འཆར་ཤོད་མཁན་འགའ་ཤས་བྱུང་ན་ཡང༌། ངོས་ཀྱི་བསམ་ཚུལ་ལ་དང་པོ་རང་ནས་སོ་སོའི་བསམ་ཚུལ་གསལ་པོ་དང༌། དྲང་པོར་བསམ་པ་རྣམ་དག་གིས་བཤད་ན་ཡག་གི་རེད་བསམ་གྱི་འདུག ད་ཕན་ལོ་ཉི་ཤུ་སྐོར་ཞིག་གི་རང་ལ་ངོས་ནས་འབད་བརྩོན་བྱེད་སྟངས་འདི་ལྟར་ཡིན། ད་ལྟ་འགྱུར་བ་གང་ཡང་མེད། དེ་འདྲ་ཞིག་གི་གནས་ཚུལ་འོག་ནས་ང་རང་ཚོའི་བདེན་མཐའ་གསལ་ལ་ཉེ་བ་ཞིག་ཆགས་ཡོད། ཁྱེད་རང་ཚང་མ་བློ་བདེ་པོ་བྱེད། སེམས་སྐྱིད་པོ་བྱས་ནས་སྡོད། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༨ ཟླ་ ༢ ཚེས་ ༥ ཉིན་བོད་ནས་གཉེན་འཕྲད་དུ་འབྱོར་བ་མི་གྲངས་སུམ་བརྒྱ་སྐོར་ལ་སྩལ་བའི་བཀའ་སློབ།

ཀ༽ རྗེ་འབངས་ཀྱི་ལས་སྨོན་དང་། གཞིས་བཞུགས་ཀྱི་སྙིང་སྟོབས།

ཁྱེད་རང་ཚོར་འཚམས་འདྲི་ཡོད། ཁྱེད་རང་ཚོ་ང་ཚོའི་དོན་གྱི་བདག་པོ་གཞིས་ལུས་རྒྱ་ཆེའི་མི་མང་གི་ཆ་ཤས་ཤིག་ཆགས་ཡོད། ང་ཚོ་ཆོལ་ཁ་གསུམ་ཡོངས་སུ་རྫོགས་པ་བརྩིས་ན་བོད་མི་ས་ཡ་དྲུག་ཙམ་ཞིག་ཡོད་པ་ལས། ང་ཚོ་བཙན་བྱོལ་ལ་ཡོད་མཁན་འབུམ་གཅིག་དང་ཁྲི་གསུམ་བཞི་ཙམ་ཞིག་རེད། བར་སྐབས་འདས་པའི་ལོ་སུམ་ཅུ་སོ་དགུ་ཙམ་གྱི་རིང་ལ་ཁྱེད་རང་ཚོ་གཞིས་ལུས་རྒྱ་ཆེའི་མི་མང་ཚོས་དཀའ་སྡུག་ཚད་ལས་བརྒལ་བ་ཞིག་མྱངས་ཡོད་པས་མ་ཚད། དུས་ད་ལྟའང་རང་དབང་མེད་པར་སོ་སོའི་སེམས་ནང་ལ་ཡོད་པའི་སྐད་ཆ་དེ་ཁ་ནས་བཤད་ཐུབ་ཀྱི་མེད། ག་དུས་ཡིན་ཀྱང་ཞེད་སྣང་དངངས་སྐྲག་འོག་སྡོད་དགོས་པ། སོ་སོའི་རྣམ་འགྱུར་སྟོན་སྟངས་ཕྲན་བུ་ཞིག་མ་འགྲིགས་ན་ལམ་སེང་བཙོན་ལ་ཚུད་རྒྱུ་དང༌། སྲོག་གི་ཉེན་ཁ་ཡོད་པའི་གནས་སྟངས་དེ་འདྲ་ཞིག་གི་འོག་ལ་བསྡད་ཡོད་ཀྱང༌། གཞིས་ལུས་བོད་རྒྱ་ཆེའི་མི་མང་གི་སྙིང་སྟོབས་དང༌། སེམས་ཤུགས་འགྱུར་མེད་བརྟན་པོར་བསྡད་པར་བརྟེན། དུས་ད་ལྟ་བར་དུ་འཛམ་བུ་གླིང་འདིའི་སྒང་ལ་བོད་ཀྱི་གནད་དོན་འདི་མ་ཡལ་བར་སྡོད་ཐུབ་པ་བྱུང་ཡོད།

དཔེར་ན། ལྔ་བཅུ་ང་དགུ་ནས་བཟུང་བདུན་ཅུ་དོ་དགུ། བརྒྱད་ཅུ་ཙམ་བར་དུ་འཛམ་བུ་གླིང་འདིའི་སྒང་ལ་ང་ཚོ་བོད་མི་བཙན་བྱོལ་བས་བོད་ནང་གི་གནས་ཚུལ་འགྲེལ་བཤད་བྱེད་སྐབས་མི་ཕལ་ཆེ་བས་ཡིད་ཆེས་བྱེད་ཀྱི་ཡོད་ན་ཡང༌། མི་ཁག་གཅིག་གིས་བོད་པ་བཙན་བྱོལ་བས་བཤད་པ་དེ་འདྲ་རང་ཨེ་ཡིན་སྙམ་པ་ལྟ་བུའི་མཐོང་ཚུལ་ཡོང་གི་ཡོད། དེ་ནས་བདུན་ཅུ་དོན་དགུ། བརྒྱད་ཅུ་ནས་བཟུང་ཕྱི་རྒྱལ་གྱི་མི་སྣ་བོད་ནང་ལྟ་སྐོར་ལ་འགྲོ་རྒྱུ་བྱུང༌། གསར་འགྱུར་འགོད་མཁན་དེ་འདྲ་ཡང་བོད་ལ་ཕྱིན། ཡང་མི་སྒེར་པ་ཁ་ཤས་བོད་ནང་ལོ་གཅིག་གཉིས་དེ་འདྲ་བསྡད་དེ་བོད་ཀྱི་ས་ཆ་འདྲ་མིན་ལ་སླེབས་ཐུབ་པ་བྱུང༌། དེ་ཚོའི་གྲས་ཀྱིས་བོད་ནང་ལ་དངོས་ཡོད་གནས་ཚུལ་གང་འདྲ་ཞིག་ཡོད་པ་དང༌། བོད་མི་མང་གི་སེམས་ཤུགས་གང་འདྲ་ཡོད་པ། རྒྱ་མིའི་བྱེད་སྟངས་གདུག་རྩུབ་གང་འདྲ་ཡོད་པ་ཁོང་ཚོས་དངོས་སུ་མཐོང་བ་རྣམས་འཛམ་གླིང་ཐོག་འགྲེལ་བཤད་བྱས་སྟབས། དེ་སྔ་ང་ཚོས་བཤད་པ་རྣམས་དངོས་འབྲེལ་ཡིན་པར་ཡིད་ཆེས་ཀྱིས་བོད་དོན་ལ་དོ་སྣང་ཤུགས་ཆེ་རུ་འགྲོ་བ་འདི་བྱུང་བ་རེད། ད་ལྟ་བར་དུ་གཞིས་ལུས་རྒྱ་ཆེའི་མི་མང་གིས་སྙིང་སྟོབས་ཞུམ་པ་མེད་པར་སོ་སོའི་མི་རིགས་ཀྱི་ལྟ་བ་ཟིན་ཏེ་ཧུར་ཐག་བྱས་པར་ཐུགས་རྗེ་ཆེ་ཞུ་རྒྱུ་ཡིན།

ང་རང་ཚོའི་མི་ཐོག་འདི་ཕྱོགས་གཅིག་ནས་བསམ་བློ་བཏང་ན། བསོད་ནམས་དམན་པོ་དང༌། ཐབས་སྐྱོ་པོའི་མི་ཐོག་ཅིག་ཆགས་ཡོད། ངོས་རང་ལ་ཆ་བཞག་ན་ཡང་ལོ་ཉི་ཤུ་རྩ་གྲངས་ལ་སོ་སོའི་ལུང་པ་བྲལ། ད་ཆ་ལོ་དྲུག་ཅུ་རེ་གྲངས་ལ་སླེབས། རང་ཉིད་སྐྱེས་ས་བོད་ལ་སྐྱེས་པ་དང༌། ལས་དང་སྨོན་ལམ་གྱི་འབྲེལ་བ་ཡོད་ས་དེ་བོད་རྒྱ་ཆེའི་མི་མང་ཡིན་པ། བོད་མི་མང་གིས་ཀྱང་ངོས་ལ་དད་པ་དང༌། དགའ་པོ་དང་ཡིད་ཆེས་བྱེད་ཀྱི་ཡོད་པ། ངོས་རང་གི་ངོས་ནས་ཀྱང་བོད་རྒྱ་ཆེའི་མི་མང་ལ་ཞབས་འདེགས་སྒོ་གང་ས་ནས་སྒྲུབ་ཐུབ་ན་བསམ་པའི་འདུན་པ་དང་རེ་བ་ཡོད་ཀྱང༌། བོད་ལུང་པར་མཉམ་དུ་སྡོད་མ་ཐུབ་པར་ང་ཚོ་བཙན་བྱོལ་བ་ཆགས་པ་རེད།

ཁ༽ བོད་མིའི་དཀའ་སྡུག་དང་། མི་རིགས་དབྱེ་འབྱེད།

དེ་བཞིན་ཁྱེད་རང་ཚོར་མཚོན་ན་ཡང༌། ཁྱིམ་ཚང་སོ་སོའི་ནང་གི་ཕ་མ་སྤུན་མཆེད་རྒྱ་མིའི་བཙོན་ཁང་ནང་འདས་གྲོངས་ཕྱིན་པ་དང༌། ཡང་ན་སྡུག་སྦྱོང་དང་མུ་གེས་ཤི་བ། གང་ལྟར་རྐྱེན་ངན་གྱི་འོག་ནས་འདས་གྲོངས་ཕྱིན་པ། ཁྱིམ་ཚང་ཕལ་ཆེ་བ་དེ་འདྲ་ཤ་སྟག་རེད། འཛམ་བུ་གླིང་འདིའི་སྒང་ལ་བོད་པའི་གནས་ཚུལ་ཞིབ་ཕྲ་ཤེས་མཁན་ཚོས་བོད་པས་དཀའ་སྡུག་ཆེན་པོ་མྱངས་འདུག་ཅེས་དེང་སང་རྒྱ་རིགས་ཀྱི་ནང་ནས་ཀྱང་ཟེར་མཁན་བྱུང༌། དཔེར་ན། ཁ་སྔོན་ངོས་རང་ཨ་མི་རི་ཀར་ཕྱིན་པའི་སྐབས་ཤིག་ལ་རྒྱ་རིགས་ཚོ་ཁག་གཅིག་ཐུག་འཕྲད་བྱུང༌། དེའི་ནང་ལ་བགྲེས་སོང་ཞིག་འདུག ཁོང་རྩོམ་པ་པོ་མཁས་པ་ཞིག་རེད་ཟེར། ཁོང་གིས་ངོས་ཀྱི་ལག་པ་ནས་བཟུང་སྟེ་བོད་མི་ཚོར་ང་ཚོ་རྒྱ་མི་རིགས་ཀྱིས་སྡུག་པོ་བཏང་བ་དེ་ལ་དགོངས་དག་ཞུ་རྒྱུ་ཡིན་ཞེས་ངོས་ཀྱི་ལག་པ་ཁོང་རང་གི་དཔྲལ་བར་གཏུགས་ཏེ་ངུ་བཞིན་དུ་བཤད་བྱུང༌།

མ་གཞི་རྒྱ་ནག་རང་གི་ནང་ལའང་རིག་གནས་གསར་བརྗེ་དེ་དག་གི་སྐབས་ལ་མི་མང་པོས་དཀའ་སྡུག་མྱངས་ཡོད་ཀྱང༌། ཁོང་ཚོར་གྲལ་རིམ་གྱི་སྐད་ཆ་མ་གཏོགས་གཞན་དག་གང་ཡང་མེད། མི་རིགས་དང་སྐད་ཡིག་ནི་གཅིག་གྱུར་ཡིན། ང་ཚོ་བོད་པའི་ཐོག་ལ་མི་རིགས་དང༌། ཆོས་དང་རིག་གཞུང༌། སྐད་ཡིག་བཅས་རྒྱ་དང་མི་འདྲ་བའི་ཐ་དད་ཡིན་པར་བརྟེན། བོད་པས་སོ་སོའི་ཆོས་དང་རིག་གཞུང་ལ་དོ་སྣང་དང༌། ཤ་ཞེན་བྱས་ན་ཁ་བྲལ་གྱི་བསམ་བློ་འདུག་ཅེས་དམིགས་བསལ་གྱི་སྡུག་སྦྱོང་གཏོང་གི་ཡོད། བོད་པ་གཅིག་གིས་རྒྱ་སྐད་ཤེས་ལ་མ་ཤེས་ཤིག་བརྒྱབ་ན་དེ་ཡར་ཐོན་དང༌། གསར་བརྗེའི་བསམ་བློ་ཡོད་པར་བརྩིས། བོད་པས་རང་གི་ཆོས་དང་རིག་གཞུང་དེ་འདྲའི་ཐོག་ལ་བསམ་བློ་བཏང་ན་བསམ་བློར་སྐྱོན་ཡོད་པ་དང༌། ནག་ཉེས་ལ་བརྩི་བའི་གནས་ཚུལ་ཡོང་གི་ཡོད་པའི་དུས་ཚོད་གཉན་འཕྲང་ཞིག་གི་སྒང་ལ་སླེབས་ཡོད།

ག༽ བོད་མིའི་གོམས་སྲོལ་དང་། འཛམ་གླིང་གི་ལྟ་ཚུལ།

ཡང་ཕྱོགས་གཅིག་ནས་བསམ་བློ་བཏང་ན། ང་ཚོའི་མི་ཐོག་འདི་ཡིས་བྱས་རྗེས་ཆེན་པོ་བཞག་ཐུབ་པའི་དུས་ཚོད་ཅིག་ཡིན། འདས་པའི་ལོ་བཞི་བཅུ་ལྔ་བཅུ་དེའི་རིང་ལ་བོད་པའི་མི་ཐོག་བརྗེས་འགྲོ་གི་ཡོད་ན་ཡང༌། བོད་མི་རིགས་ཀྱི་དཔའ་མཛངས་རྣམ་དཔྱོད་དང༌། གཞན་ཕན་ཡ་རབས་སྤྱོད་བཟང་གི་གོམས་གཤིས་རྣམ་འགྱུར་གསལ་པོ་འཛམ་གླིང་ཕྱི་ནང་གང་སར་ང་ཚོས་བསྟན་ཡོད། དེང་སང་འཛམ་བུ་གླིང་འདིའི་སྒང་ལ་བློ་གཟུ་བོར་གནས་པའི་མི་ཚོས་བོད་ཀྱི་ཆོས་དང་རིག་གཞུང་འདི་དག་ཧ་ཅང་གཏིང་ཟབ་པོ་དང༌། སྤུས་དག་པོ་ཡིན་པར་ངོས་འཛིན་བྱེད་ཀྱི་ཡོད།

ཁྱེད་རང་ཚོས་ཤེས་གསལ་ལྟར། དཔེར་ན། དྷ་རམ་ས་ལར་ཕྱི་རྒྱལ་གྱི་མི་མང་པོ་ཡོང་གི་ཡོད། ཁོང་ཚོ་བོད་པ་མཉམ་དུ་བདུན་ཕྲག་ཁ་ཤས་སམ་ཡང་ན་ཟླ་བ་རེ་ཟུང་གཤིབས་ནས་བསྡད་པའི་མཐོང་ཚུལ་ལ། བོད་པ་འདི་ཚོ་སེམས་བཟང་པོ། བག་ཡངས་པོ། སྣང་བ་སྐྱིད་པོ། རྒྱུན་དུ་འཛུམ་ཤིག་ཤིག་སྡོད་མཁན་མི་འདྲ་བ་ཞིག་འདུག་ཅེས་མང་པོས་ཟེར་གྱི་འདུག དེང་སང་ཡོ་རོབ་ཀྱི་ལུང་པ་ཁག་དང༌། སུད་སི། ཨ་མི་རི་ཀ ཁེ་ཎ་ཌ་སོགས་ཕྱི་རྒྱལ་ལུང་པ་མང་པོ་ཞིག་གི་ནང་ལ་བོད་པ་སྟོང་ཕྲག་སུམ་ཅུ་སྐོར་ཁ་གྲམ་སྟེ་བསྡད་ཡོད་པ་དང༌། སུད་སི་ལྟ་བུར་མཚོན་ན་བོད་པ་སླེབས་ནས་ལོ་སུམ་ཅུ་ལྷག་ཕྱིན་ཡོད། སྤྱི་ཡོངས་ཐོག་ནས་བཤད་ན། ས་ཆ་གང་དུ་ཡིན་ན་ཡང་བོད་པར་རང་བཞིན་གྱིས་བསྔགས་བརྗོད་བྱེད་པ་དང༌། བོད་པར་དགའ་པོ་བྱེད་པ་ལས། བོད་པ་སྡུག་པར་བརྩི་མཁན་སུ་ཡང་མེད།

ད་ལྟ་བར་དུ་འཛམ་བུ་གླིང་འདིའི་སྒང་ལ་ང་ཚོ་བོད་པས་སོ་སོའི་མི་རིགས་ཀྱི་སྤུས་ཚད་བསྟན་ནས་བསྡད་ཡོད། རྒྱ་མིས་བོད་ཀྱི་ཆོས་དང་རིག་གཞུང་ལ་དམ་བསྒྲགས་བྱེད་པ་དང༌། བོད་པར་མ་འོས་མ་འཚམས་པའི་བཙན་དབང་བྱེད་པ་མཐོང་དུས་ཕྱི་རྒྱལ་བ་ཚོས་རང་བཞིན་གྱིས་བོད་པའི་ཐོག་ལ་ཤ་ཚ་དང༌། རྒྱབ་སྐྱོར་བྱེད་ཀྱི་ཡོད། དེ་ནི་བོད་ལུང་པར་དངུལ་དངོས་ཡོད་ནས་བྱས་པ་དང༌། བོད་ལུང་པར་སྟོབས་ཤུགས་ཡོད་ནས་ཤ་ཚ་རྒྱབ་སྐྱོར་བྱས་པ་མ་ཡིན་པར། བོད་ལུང་པར་བདེན་པ་ཡོད་པ་དང༌། བོད་མི་རིགས་ཡ་རབས་སྤྱོད་བཟང་ཡིན་པ། བོད་ཀྱི་ཆོས་དང་རིག་གཞུང་རྩ་ཆེ་ཡིན་པ་བཅས་ལ་བརྟེན་ནས་འཛམ་བུ་གླིང་འདིའི་སྒང་ནས་བོད་པར་དོ་སྣང་དང༌། བོད་པར་རྒྱབ་སྐྱོར་བྱེད་མཁན་ཡོང་གི་ཡོད།

དེར་བརྟེན་ད་ལྟའི་དུས་ཚོད་འདིའི་སྐབས་སྐྱེས་པའི་ང་ཚོ་བོད་མི་རྣམས་ཀྱི་ལས་འགན་ཧ་ཅང་ཆེན་པོ་ཡིན་པས་ཚང་མས་ཧུར་ཐག་བྱེད་དགོས། སོ་སོ་བོད་པ་ཡིན་པའི་རྒྱུ་མཚན་གྱི་ཐོག་ནས་ཡ་རབས་བྱེད་རྒྱུ་འདི་ཤིན་ཏུ་གལ་ཆེན་པོ་ཡིན། རང་ཉིད་ཡ་རབས་བྱས་ན་མི་ཚེ་སྐྱིད་པོ་ཡོང་གི་རེད། ཁྲམ་པ་དང༌། གནག་སེམས། གནོད་སེམས་བཅངས་ནས་ཚུལ་མིན་མ་རབས་བྱས་ན། སོ་སོ་ཡང་སྐྱིད་པོ་ཡོང་གི་མ་རེད་ལ། སྤྱི་ཚོགས་དེ་ཡང་སྐྱིད་པོ་ཡོང་གི་མ་རེད། དེང་སང་ང་རང་ཚོ་བོད་རང་དབང་གི་དོན་དུ་འཐབ་རྩོད་བྱེད་པའི་དུས་སྐབས་ཡིན་ཡང་རུང༌། མ་འོངས་པར་རང་དབང་སོན་པའི་རྗེས་སུ་ཡང་རུང༌། དུས་རྟག་ཏུ་ཡ་རབས་བྱེད་རྒྱུ་འདི་སྲོག་དང་འདྲ་བར་རྩ་ཆེར་འཛིན་དགོས།

ང༽ བྱམས་བརྩེའི་འཚོ་སྐྱོང་དང་། བཟང་སྤྱོད་ཉམས་དམས།

ང་ཚོའི་མི་ཐོག་བརྗེས་བཞིན་ཡོད་པས་ཚང་མས་ཡིད་གཟབ་མ་བྱས་ན་རང་བཞིན་གྱི་ག་ལེར་ང་ཚོའི་བཟང་པོའི་གོམས་གཤིས་རིམ་པས་འགྱུར་འགྲོ་བའི་ཉེན་ཁ་མེད་པ་མིན། དཔེར་ན། རྒྱ་གར་ནང་ལ་འཚར་ལོངས་བྱས་པའི་ཕྲུ་གུ་གཞོན་སྐྱེས་ཚོའི་གཤིས་ཀ་དང༌། བོད་ནས་ཡོང་མཁན་གཞོན་སྐྱེས་ཁ་ཤས་ཀྱི་གཤིས་ཀ་ཕྲན་བུ་མི་འདྲ་བ་ཡོང་གི་འདུག བོད་ནས་ཚུར་ཡོང་མཁན་གཞོན་སྐྱེས་དེ་འདྲས་ཉེ་བའི་ལོ་ཤས་ནང་གྲི་རྒྱག་རེས་བྱས་པའི་གནས་ཚུལ་འགའ་ཤས་བྱུང༌། དེ་རིགས་བོད་མིའི་རང་གཤིས་འགྱུར་ནས་གདུག་རྩུབ་ཆེ་རུ་འགྲོ་བའི་རྟགས་སྟོན་གྱི་ཡོད་པས། ང་ཚོ་ཚང་མས་གཟབ་གཟབ་བྱ་རྒྱུ་ཤིན་ཏུ་གལ་ཆེན་པོ་འདུག ང་རང་ཚོ་འཕགས་པ་སྤྱན་རས་གཟིགས་ཀྱི་གདུལ་ཞིང་གི་མི་རང་བཞིན་གྱི་བསམ་པ་བཟང་པོའི་བག་ཆགས་གོམས་གཤིས་ཡོད་པ་འདི་ཤིན་ཏུ་རྩ་བ་ཆེན་པོ་ཡིན། དེང་སང་འཛམ་བུ་གླིང་འདིའི་སྒང་ལ་ཨ་མི་རི་ཀ་དང༌། ཡོ་རོབ་ཀྱི་ལུང་པ་ཚོའི་ནང་ལ་ཕྱིའི་དངོས་པོ་ཡར་རྒྱས་ཧ་ལས་པ་མིས་སྨོན་པའི་ཡུལ་ལྟ་བུ་ཡོད་ན་ཡང༌། མིའི་སེམས་སྐྱིད་པོ་མེད་པ་དང༌། ཕྲུ་གུ་ལོ་བཅུ་གྲངས་སླེབས་པ་དེ་འདྲས་མེ་མདའ་བརྒྱབ་ནས་མི་གསོད་པ་ཡང་ཡང་ཡོང་གི་ཡོད།

དེ་འདྲའི་དཀའ་ངལ་ཡོང་བའི་རྒྱུ་མཚན་གཙོ་བོ་གང་ཡིན་ཞིབ་འཇུག་བྱེད་མཁན་མཁས་པ་མང་པོ་ཞིག་གིས་སྤྱི་ཚོགས་ནང་བྱམས་བརྩེའི་འཚོ་བ་ཉུང་དྲགས་པའི་སྐྱོན་ཡིན་པར་ངོས་འཛིན་གཅིག་གྱུར་བྱེད་ཀྱི་ཡོད། དཔེར་ན། ཁྱིམ་ཚང་གི་ནང་ཕ་མའི་ངོས་ནས་ཕྲུ་གུར་བྱམས་བརྩེའི་འཚོ་སྐྱོང་མ་འདང་བ་དང༌། ཕྲུ་གུས་ཕ་མར་གུས་བརྩི་མེད་པ། མི་གཅིག་གིས་གཅིག་ལ་ཕན་སེམས་དང༌། རོགས་རམ་བྱེད་པའི་བསམ་བློ་མ་འདང་བ་སོགས་ཀྱི་ཐོག་ནས་རང་བཞིན་གྱི་སྤྱི་ཚོགས་དེའི་ནང་ལ་འཚར་ལོངས་བྱས་པའི་མི་སྤྱི་དང༌། ལྷག་པར་གཞོན་སྐྱེས་ཚོའི་བསམ་བློའི་ནང་ལ་རེ་ལྟོས་འཆར་ཡུལ་མེད་པར། ལམ་སེང་གདུག་རྩུབ་ངན་སྤྱོད་ལ་ཞུགས་པ་ཡིན་ལུགས་དམིགས་བསལ་ཉམས་ཞིབ་དོ་སྣང་བྱེད་མཁན་ཚོས་ཐུན་མོང་གཅིག་གྱུར་གྱིས་ཤོད་ཀྱི་ཡོད། ང་རང་ཚོ་བོད་པའི་སྤྱི་ཚོགས་ནང་ལ་ཐེག་པ་ཆེན་པོའི་ཆོས་ཀྱི་བསླབ་བྱར་བརྟེན་ནས་ཡ་རབས་ཕན་སེམས་ལྡན་པའི་གོམས་གཤིས་བཟང་པོ་ཡོད་པ་འདི་ཧ་ཅང་རྩ་བ་ཆེན་པོ་ཡིན་པ་ངོ་ཤེས་པའི་ཐོག་ནས་བདག་པོ་རྒྱག་དགོས་པ་ཤིན་ཏུ་གལ་ཆེན་པོ་ཡིན།

ཅ༽ རྒྱ་ནག་གི་འགྱུར་བ་དང་། རྒྱ་རིགས་ཀྱི་བདེན་རྒྱབ།

དེ་ནས་བོད་སྤྱི་དོན་གྱི་གནས་ཚུལ་ཚང་མས་ཤེས་གསལ་རེད། འཛམ་བུ་གླིང་འདིའི་སྒང་ལ་གུང་བྲན་རིང་ལུགས་མང་གཙོ་གཅིག་སྡུད་ཀྱིས་གཞུང་འཛིན་བྱེད་མཁན་ཨུ་རུ་སུས་མཚོན་པས་དམར་པོའི་ལུང་པ་ཕལ་ཆེ་བ་བསྒྱུར་བཅོས་ཆ་ཚང་ཕྱིན་ཚར་བ་རེད། རྒྱ་ནག་རང་གི་ནང་ལའང་འགྱུར་བ་འགྲོ་དང་འགྲོ་བཞིན་པ་རེད། དཔེར་ན། ཉེ་ཆར་བདུན་ཕྲག་འདིའི་ནང་ལ་རྒྱ་ནག་པེ་ཅིང་དུ་སློབ་གྲྭའི་ལས་བྱེད་པ་རྙིང་པ་ཞིག་གིས་བྲིས་པའི་རྩོམ་ཡིག་ཅིག་ཕྱི་རྒྱལ་གསར་ཤོག་ནང་ལ་ཐོན་སོང༌། དེའི་ནང་གུང་བྲན་ཏང་དང་སྲིད་གཞུང་ཐ་དད་བཟོ་དགོས་པ་དང༌། རྒྱལ་ཁབ་ཀྱི་སྲིད་འཛིན་ནས་བཟུང་འགོ་ཁྲིད་ཡོངས་རྫོགས་མང་མོས་ཀྱི་འོས་བསྡུ་བྱེད་དགོས་པ། བོད་དོན་སྐོར་ཏཱ་ལའི་བླ་མས་བཏོན་པའི་གྲོས་འཆར་ལ་རྒྱ་ནག་གཞུང་ནས་བསམ་བློ་གཏོང་དགོས་ལུགས་བྲིས་འདུག

དེ་རིང་སྔ་དྲོའི་གསར་འགྱུར་ནང་ལ་པེ་ཅིང་ལ་བསྡད་པའི་རྒྱ་མི་གཅིག་གིས་བྲིས་པའི་རྩོམ་ཡིག་ཅིག་ནང་ཏཱ་ལའི་བླ་མས་ཁ་བྲལ་གྱི་ལས་ཀ་མ་ཡིན་པར་མེས་རྒྱལ་དང་མཉམ་དུ་འགྲིགས་ཐབས་ཀྱི་བསམ་བློ་གཏོང་གི་ཡོད་ལུགས་བྲིས་འདུག དེ་ནི་ཉིན་མ་གཉིས་གསུམ་ཞིག་གི་གོང་རྒྱ་ནག་གི་གསར་ཤོག་གཅིག་གི་ནང་ཏཱ་ལའི་བླ་མས་བོད་མི་མང་ལ་ཕན་པ་གང་ཡང་བྱས་མེད་ཅེས་ཐོན་པ་དེའི་ལན་འདེབས་ཡིན་ཚོད་འདུག ད་ཕན་ལོ་བཅོ་ལྔ་ཉི་ཤུའི་གོང་ལ་དེ་འདྲ་ཡོང་ཐབས་གཏན་ནས་མེད། གལ་ཏེ་དེ་འདྲ་བྱུང་ན་ལམ་སེང་འཛིན་བཟུང་བཙོན་འཇུག་བྱ་རྒྱུ་རེད། དེང་སང་དེ་འདྲའི་བསམ་ཚུལ་བྲིས་མཁན་ཐོན་ཡོང་བ་འདི་དག་རྒྱ་ནག་རང་གི་ནང་ལ་འགྱུར་བ་འགྲོ་བཞིན་པའི་རྟགས་མཚན་གསལ་པོ་རེད།

དེ་བཞིན་བོད་ཀྱི་ནང་པའི་ཆོས་ལ་དོ་སྣང་བྱེད་མཁན་རྒྱ་མི་ཇེ་མང་དུ་འགྲོ་བཞིན་འདུག ངོས་ནས་ངོ་ཤེས་པའི་མདོ་སྟོད་སྨད་ཁུལ་གྱི་བླ་མ་ཁ་ཤས་ཡོད་པ་ནས་གོ་ཐོས་ལྟར་ན། བླ་མ་དེ་དག་གི་ས་ནས་ཆོས་ཞུ་མཁན་དང༌། དགེ་ཚུལ་སློང་སྒྲུབ་མཁན་ཧ་ལམ་སྟོང་ཕྲག་ཡས་མས་བྱུང་ཡོད་ཚོད་འདུག རྒྱ་ནག་ནང་ཟི་ཁྲོན་དང༌། ཧྲང་ཧད་དང༌། ཧང་ཁྲུའུ་ཁུལ་སོགས་ལ་བོད་ཀྱི་ནང་ཆོས་བྱེད་མཁན་རྒྱ་མི་ཕལ་ཆེར་ས་ཡ་གཅིག་ཡས་མས་བྱེད་མཁན་དང༌། ནང་པ་ལ་དོ་སྣང་བྱེད་མཁན་ས་ཡ་བརྒྱ་ལྷག་ཙམ་ཡོད་ཚོད་འདུག མར་ཁེ་སི་ལེ་ཉིན་རིང་ལུགས་ཀྱིས་དོན་སྙིང་ལྡན་པའི་སྤྱི་ཚོགས་ཤིག་འཛུགས་སྐྲུན་བྱེད་མ་ཐུབ། རྒྱ་ནག་རང་གི་ནང་གནའ་རབས་ནས་ཡོད་པའི་ལུགས་སྲོལ་རྣམས་ཀྱང་མེད་པ་ཆགས་ཏེ་དེང་སང་མི་མང་པོའི་བསམ་བློའི་ནང་ལ་མི་ཚེའི་སྙིང་པོ་བརླགས་པ་ལྟ་བུའི་ཚོར་སྣང་ཞིག་ཡོང་གི་ཡོད་ཚོད་འདུག

དཔེར་ན། ངོས་ནས་གནས་ཚུལ་གསལ་པོ་གོ་ཐོས་ལ། རྒྱ་ནག་ནང་མི་ཁག་གཅིག་ཕྱུག་པོ་འབྱོར་ལྡན་ཆགས་ཡོད་ཀྱང༌། བསམ་བློའི་ནང་ལ་མ་སྐྱིད་པ་ཡོད་པས་ཁོང་ཚོས་ལྷ་ས་ཁུལ་ནས་ཐུབ་དབང་གི་སྐུ་དང༌། སྒྲོལ་མའི་སྐུ་དེ་འདྲ་བླུ་ཡོན་ཞུ་རྒྱུ་ཚོང་པར་མངགས་ཀྱི་ཡོད་པ་དང༌། སོ་སོའི་ཁྱིམ་ནང་ཐུབ་དབང་གི་སྐུ་དང་སྒྲོལ་མའི་སྐུ་དེ་འདྲ་བཞག་ན། སེམས་སྐྱིད་པར་ཕན་གྱི་འདུག་ཅེས་གསལ་པོ་ཤོད་ཀྱི་ཡོད་འདུག དེ་རིགས་མིའི་བསམ་བློར་འགྱུར་བ་འགྲོ་གི་ཡོད་པའི་མངོན་རྟགས་ཤིག་རེད། དེང་སང་བོད་དང་རྒྱ་མིའི་ལག་ཀ་བྱེད་མཁན་ཚོས་གདུག་རྩུབ་བཙན་གནོན་བྱེད་པ་འདི་ནི་འཕྲལ་སེལ་འུ་ཐུག་ཐབས་ཟད་ཀྱི་བྱེད་སྟངས་ཤིག་ཡིན་པ་ལས། རྒྱ་ནག་རྒྱལ་ཁབ་སྟོབས་ཆེན་ཞིག་གི་ཕུགས་རྒྱང་རིང་པོའི་ཁེ་ཕན་རྒྱ་ཆེ་སར་བསམ་བློ་བཏང་བའི་སྲིད་བྱུས་ཤིག་རྩ་བ་ཉིད་ནས་མ་རེད། རྒྱ་ནག་རང་གི་ཁེ་ཕན་ལ་བལྟས་ནས་འདི་མུར་སྡོད་ཐབས་མེད་པས་འགྱུར་བ་ཏན་ཏན་འགྲོ་རྒྱུ་རེད།

ཆ༽ བསྒྲུབ་བྱའི་དམིགས་ཡུལ་དང་། མིང་དོན་མཚུངས་པའི་རང་སྐྱོང་།

ངའི་ངོས་ནས་དབུ་མའི་ལམ་ལ་བརྟེན་ནས་ཐབས་ཤེས་བྱེད་ཀྱི་ཡོད་པ་ལས། མཐའ་གཅིག་ཏུ་རང་བཙན་རྩོད་ཀྱི་མེད། ང་ཚོ་བོད་ཆོལ་ཁ་གསུམ་གཅིག་ཏུ་བསྒྲིལ་བའི་རང་སྐྱོང་མིང་དོན་མཚུངས་པ་ཞིག་དང༌། ང་ཚོའི་ཆོས་དང་རིག་གཞུང༌། སློབ་སྦྱོང་དེ་དག་གི་ཐོག་ལ་རྒྱ་མི་ལས་ལྷག་པ་ང་ཚོས་བྱེད་ཐུབ་རྒྱུར་བརྟེན། ནང་ཁུལ་འཛིན་སྐྱོང་གི་འགན་ཆ་ཚང་བོད་པས་འཁྱེར། རྒྱལ་སྲུང་དང་ཕྱི་འབྲེལ་གྱི་ལས་དོན་རྒྱ་མིས་བྱས་ཏེ་བོད་རྒྱ་མཉམ་དུ་བསྡད་ན་ཕན་ཚུན་གཉིས་ཕན་ཡོང་གི་རེད་བསམ་སྟེ་ ༡༩༧༣ ལོ་ནས་བསམ་བློ་དེ་བཏང༌སྟེ་ད་བར་འབད་རྩོལ་བྱས་པ་ཡིན།

བོད་ཀྱི་ནང་མང་ཚོགས་བསམ་བློ་ཡོད་མཁན་བརྒྱ་ཆ་དགུ་ཅུ་སྐོར་ནས་ངོས་ཀྱི་བསམ་བློ་དེར་ཕལ་ཆེར་མོས་མཐུན་དང་རྒྱབ་སྐྱོར་ཡོད་པའི་བཟོ་ལྟ་འདུག མི་ཁག་གཅིག་གི་བསམ་བློའི་ནང་མི་ཚང་འདི་ལ་བློས་བཀལ་རྒྱུ་མེད། མི་ཚང་འདིའི་འོག་ལ་སྡོད་ཐབས་མི་འདུག བོད་རང་བཙན་གཙང་མ་དགོས་ཀྱི་ཡོད་ཅེས་ཤོད་ཀྱི་ཡོད་པ་དང༌། དེ་འདྲ་ཟེར་མཁན་རྒྱ་གར་དང༌། ཕྱི་རྒྱལ་ལ་ཡང་ཡོང་གི་འདུག ང་རང་ཚོ་ལོ་རྒྱུས་ཀྱི་ཐོག་ནས་རྒྱ་བོད་ཐ་དད་སོ་སོ་ཡིན་པ་དང༌། བར་སྐབས་རྒྱ་མིའི་སྡུག་སྦྱོང་དཀའ་ངལ་ཤིན་ཏུ་ཆེན་པོའི་འོག་ལ་སྡོད་དགོས་བྱུང་བར་བརྟེན་ཁག་མི་འདུག་ཀྱང༌། ད་ཆ་དུས་ཚོད་འདས་ཚར་བ་རེད།

དེང་སང་འཛམ་གླིང་ནང་འགྱུར་བ་ཆེན་པོ་འགྲོ་དང་འགྲོ་བཞིན་པ་ལྟར། རིམ་པས་རྒྱ་མི་ཡིན་ཀྱང་ཉན་ཤེས་གོ་ཤེས་མ་བྱས་རང་བྱས་ཡོང་རྒྱུར་ང་ཚོ་བོད་པས་ཀྱང་གུ་བཤངས་བྱས། རྒྱ་མིའི་ངོས་ནས་ཀྱང་གུ་བཤངས་བྱས་ཏེ་གཉིས་མོས་ཀྱིས་ཐོག་ནས་ང་ཚོའི་དཀའ་ངལ་སེལ་ཐུབ་པ་ཡོང་གི་རེད་བསམས་ནས་ངོས་ནས་ད་ཕན་འབད་བརྩོན་བྱས་པ་ཡིན། ད་དུང་དེ་ལ་འགྱུར་བ་གང་ཡང་མེད།

ང་ཚོ་གཞིས་བྱེས་མཉམ་འཛོམས་བྱུང་མཚམས་ངོས་ནས་བོད་ཀྱི་སྲིད་དབང་ལས་འགན་འཁྱེར་རྒྱུ་མིན་པ་ལོ་དྲུག་ཙམ་གྱི་གོང་ནས་ཡིག་ཆའི་ཐོག་ནས་ཐག་གཅོད་གཙང་མ་ཟིན་པ་ཡིན། ངོས་རང་སྤྱིར་བཏང་གི་བླ་མ་ཞིག་བྱས་ཏེ་བོད་རྒྱ་ཆེའི་མི་མང་ལ་ཆོས་ཕྱོགས་ཀྱི་སློབ་སྟོན་བྱ་རྒྱུ་དང༌། དེ་བཞིན་རྒྱ་ནག་དང༌། རྒྱ་གར། འཛམ་བུ་གླིང་ཤར་ནུབ་གང་སར་ནང་ཆོས་ལ་དོན་གཉེར་ཡོད་པའི་མི་རིགས་སུ་འདྲ་ཞིག་ཡིན་རུང་དབྱེ་བ་མེད་པར་ཕན་ཐོགས་བྱེད་ཐུབ་པ་བྱུང་ན་བསམ་གྱི་ཡོད།

ང་ཚོའི་དམིགས་ཡུལ་བསྒྲུབ་བྱ་ནི། ཆབ་སྲིད་ཀྱི་ཐོག་རང་བཙན་ཞེས་པའི་མིང་ཚིག་སྐམ་པོ་ཞིག་མ་ཡིན་པར་དངོས་གནས་དྲང་གནས་བོད་མི་མང་ལ་བདེ་སྐྱིད་ལྡན་པ། མིང་དོན་མཚུངས་པའི་རང་སྐྱོང་། འཚེ་མེད་ཞི་བའི་བསྟི་གནས་ཡག་པོ་ཞིག་བཟོ་རྒྱུ་དེ་ཡིན། དེ་འདྲ་ཞིག་བྱུང་ན་རྒྱ་དཀར་ནག་གཉིས་ཀྱི་འབྲེལ་བར་ཕན་པ་དང༌། འཛམ་བུ་གླིང་སྤྱི་ལ་ཡང་ང་ཚོས་མིག་དཔེ་བཟང་པོ་སྟོན་ཐུབ་པ་ཡོང་གི་རེད།

གྲྭ་ས་དང༌། སློབ་གྲྭ་ཁག་ལ་འགྲོ་མཁན་ཚོས་སློབ་སྦྱོང་ཡག་པོ་བྱེད་དགོས། སྒྲིག་ཁྲིམས་ཡག་པོ་འཁྱེར་དགོས། གཉོམ་ཆུང་བྱེད་དགོས། དེང་སང་བོད་ནང་རྒྱ་མི་འུ་ཐུག་སྟེ་ཏཱ་ལའི་བླ་མས་སྤྱི་ཚོགས་རྙིང་པ་རོ་ལངས་རྒྱག་རྩིས་ཡོད་ལུགས་ཤོད་ཀྱི་ཡོད། ང་ཚོས་སྤྱི་ཚོགས་རྙིང་པར་སྐྱོན་ཆ་ཡོད་པ་མཐོང་སྟེ་མ་འོངས་པར་བོད་མང་གཙོ་བྱེད་དགོས་ཟེར་གྱི་ཡོད། དེ་ཡང་ཁ་སྟོང་པ་བཤད་པ་མིན་པར། ང་ཚོ་བཙན་བྱོལ་ལ་བསྡད་པའི་རིང་བཙན་བྱོལ་གྱི་གྲོས་ཚོགས་བསྡུ་སྟངས་དང༌། བཀའ་བློན་བསྐོ་སྟངས་ལ་སོགས་པ་དེང་དུས་མང་གཙོའི་ལམ་སྲོལ་དང་མཐུན་པར་ལག་ལེན་དངོས་སུ་བསྟར་གྱི་ཡོད། མ་འོངས་པའི་བོད་མང་གཙོའི་རྩ་ཁྲིམས་ཟིན་བྲིས་དང༌། དེང་སང་ལག་ལེན་བསྟར་བཞིན་པའི་བཅའ་ཁྲིམས་སོགས་ཡིག་ཐོག་གཏན་འབེབས་ཡོངས་བསྒྲགས་བྱས་ཟིན་པ་རེད། གནས་ཚུལ་འདི་དག་དང༌། རྒྱ་གར་ནང་ལ་ས་དགེ་བཀའ་རྙིང་རིས་སུ་མ་ཆད་པའི་ཆོས་བརྒྱུད་ཁག་དང༌། མདོར་ན་བོན་དང་བཅས་པའི་གནས་སྟངས། སློབ་གྲྭ་ཁག་གི་གནས་སྟངས། གཞིས་ཆགས་ཁག་གང་འདྲ་ཡོད་པ། དེ་དག་གི་སྒྲིག་ཁྲིམས་གང་འདྲ་ཡོད་པ་རྣམས་ཁྱེད་རང་ཚོས་ཤེས་པ་བྱེད་དགོས། དངོས་ཡོད་གནས་ཚུལ་རྣམས་ཤེས་རྟོགས་ཐུབ་པ་བྱུང་ན་ཕན་ཐོགས་ཡོང་གི་རེད། བློ་བདེ་པོ་བྱས་ནས་སྡོད། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༨ ཟླ་ ༩ ཚེས་ ༢༥ ཉིན་བོད་འབྱོར་བརྒྱ་སྐོར་ལ་སྩལ་བའི་བཀའ་སློབ།

ཀ༽ བཙན་བྱོལ་གྱི་གཞི་རྩ་དང་། རིག་གཞུང་རྒྱུན་འཛིན།

ཁྱེད་རང་ཚོར་འཚམས་འདྲི་ཡོད། ཁྱེད་རང་ཚོར་བལ་བོད་ས་མཚམས་ལ་དཀའ་ངལ་མ་བྱུང་ངམ། ཉེ་ཆར་བལ་ཡུལ་ས་མཚམས་ལ་བོད་པ་བཞི་བཅུ་ལྔ་བཅུ་ཞིག་ཡོང་སྐབས་བལ་པོའི་དམག་མིས་རྙོག་དྲ་བཤད། མེ་མདའ་བརྒྱབ་སྟེ་མི་གཅིག་བསད་ལུགས་ཟེར་གྱི་འདུག དེ་རིགས་དེ་རིང་འདིར་སླེབས་པ་ཡོད་དམ། ང་ཚོ་བཙན་བྱོལ་ལ་ཡོད་མཁན་བོད་པ་འབུམ་གཅིག་དང་ཁྲི་གསུམ་བཞི་ཞིག་ཡོད། ཐོག་མར་ང་ཚོ་ཁག་པོ་བྱུང་ན་ཡང་གཙོ་ཆེ་ཤོས་རྒྱ་གར་གཞུང་གིས་རོགས་རམ་ཆེན་པོ་བྱས་པ་དང༌། འཛམ་གླིང་གང་ས་ནས་རོགས་རམ་བྱས་ཏེ་ད་ཆ་ང་ཚོ་བཙན་བྱོལ་བ་ཚང་མ་ལྷིང་འཇགས་ཕྲ་ཚུགས་ཟིན་པས་མ་ཚད། ས་དགེ་བཀའ་རྙིང་བོན་དང་བཅས་པའི་རྟེན་གཞི་ཆོས་སྒར་ཁག་བཙུགས་ཏེ་རང་རང་གི་ཆོས་བརྒྱུད་རྣམས་འཛིན་སྐྱོང་བྱེད་བཞིན་པ་རེད།

དེ་ནས་མ་འོངས་པའི་མི་རབས་འཚར་ལོངས་བྱེད་མཁན་བོད་ཕྲུག་རྣམས་ལ་དེང་དུས་ཀྱི་ཤེས་ཡོན་ཡོད་པ་དང༌། བོད་རང་ཉིད་ལ་གནའ་རབས་ནས་ཡོད་པའི་ལྟ་སྤྱོད་བཟང་པོའི་རིག་གཞུང་ཞིག་ཡོད་པ་འདི་དག་རྒྱུན་འཛིན་ཐུབ་པའི་འབད་བརྩོན་བྱས་པ་ལ་གྲུབ་འབྲས་ངེས་ཅན་ཞིག་ཐོན་ཡོད། ང་ཚོར་རང་དབང་ཡོད་སྟབས་སོ་སོས་འབད་བརྩོན་བྱས་ན་གྲུབ་འབྲས་ཤིག་ཐོན་ཡོང་གི་ཡོད། ཁྱེད་རང་ཚོ་སོ་སོའི་ལུང་པའི་ནང་ལ་བསྡད་ཡོད་ཀྱང༌། རང་དབང་མེད་སྟབས་ཧ་ཅང་དཀའ་ངལ་ཆེན་པོ་རེད། ང་རང་ཚོའི་མི་རབས་འདི་དུས་ཚོད་ཁག་ཤོས་ཤིག་གི་སྐབས་ལ་སྐྱེས་པ་རེད། ངོས་རང་སྒེར་ལ་ཆ་བཞག་ན་ཡང༌། ལོ་ཉི་ཤུ་རྩ་བཞི་རྩ་ལྔའི་སྐབས་ལ་སོ་སོའི་ལུང་པ་དང་བྲལ་ཏེ་རྒྱ་གར་ལ་འབྱོར། ད་ཆ་ལོ་དྲུག་ཅུ་རེ་བཞིའི་སྒང་ལ་སླེབས་ཀྱི་ཡོད། དེ་བཞིན་ང་ཚོའི་བོད་མི་སྤྱི་བྱིངས་ཚོ་ཡང་རྒས་འགྲོ་གི་ཡོད། ལྔ་བཅུ་ང་དགུའི་གོང་ལ་ཡོད་པའི་མི་ཐོག་རྣམས་རྫོགས་འགྲོ་གི་ཡོད་ཀྱང༌། བོད་མི་གཞོན་སྐྱེས་ཚོས་བདེན་པའི་འཐབ་རྩོད་མུ་མཐུད་བྱས་ཏེ་ང་ཚོའི་བོད་མི་རིགས་ཀྱི་བདེན་དོན་མ་བརླགས་པར་བསྡད་ཡོད། དེང་སང་འཛམ་བུ་གླིང་འདིའི་སྒང་ལ་བོད་པའི་གནས་ཚུལ་ཤེས་མཁན་ཇེ་མང་དུ་ཕྱིན། བོད་པའི་གནས་ཚུལ་ཇི་ཙམ་གསལ་པོ་ཤེས་པ་དེ་ཙམ་གྱིས་བོད་པའི་ཐོག་ལ་ཤ་ཚ་དང༌། གདུང་སེམས་མཉམ་བསྐྱེད། རྒྱབ་སྐྱོར་བྱེད་མཁན་ཡང་ཤུགས་ཆེ་རུ་ཆེ་རུ་འགྲོ་གི་ཡོད།

ལྷག་པར་དུ་དེང་སང་རྒྱ་མིའི་ནང་ལ་ཡང་བོད་པའི་གནས་ཚུལ་ཤེས་མཁན་མང་དུ་འགྲོ་བ་དང༌། བོད་པ་བདེན་པ་འདུག བོད་པའི་ཐོག་ལ་རྒྱ་ནག་དབུས་གཞུང་གིས་ད་ལྟའི་སྲིད་བྱུས་འཛིན་སྟངས་དེ་ནོར་འཁྲུལ་རེད། ཏཱ་ལའི་བླ་མས་དབུ་མའི་ལམ་གྱི་གྲོས་འཆར་བཏོན་པ་ལ་རྒྱ་ནག་གཞུང་གི་བསམ་བློ་གཏོང་དགོས་ཀྱི་འདུག་ཅེས་ཟེར་མཁན་ཇི་སྙེད་ཐོན་ཡོང་གི་འདུག ཕྱི་རྒྱལ་ནང་བསྡད་པའི་རྒྱ་མི་ཙམ་དུ་མ་ཟད། རྒྱ་ནག་རང་གི་ནང་ལ་བསྡད་པའི་རྒྱ་མིའི་ནང་ནས་ཀྱང་དེང་སང་དེ་འདྲ་ཤོད་མཁན་ཡོང་གི་འདུག དཔེར་ན། ལྔ་བཅུ་ང་བདུན་དང་། ང་བརྒྱད། དྲུག་ཅུ་རེ་གྲངས་དེ་དག་གི་དུས་སྐབསསུ་ང་རང་ཚོའི་བླ་མ་དང་། མཁན་པོ། དགེ་བཤེས་སེམས་ཅན་ཐམས་ཅད་ཀྱི་ཆེད་དུ་སྨོན་ལམ་རྒྱག་མཁན། སྲོག་ཆགས་འབུ་སྲིན་གཅིག་ལ་ཡང་གནོད་པ་མི་བྱེད་མཁན་གྱི་ཆོས་པ་མང་པོ་ཞིག་བཙོན་ལ་ཚུད། བཙོན་ཁང་ནང་ལ་སྡུག་སྦྱོང་མྱངས་ནས་འདས་གྲོངས་ཕྱིན་པ་སྟོང་ཕྲག་དང་ཁྲི་ཕྲག་བྱུང་ཡོད། དེ་མིན་བོད་པ་ས་ཡ་བརྒལ་བ་དུས་མིན་འཆི་རྐྱེན་བྱུང་སྟེ། ང་ཚོ་དུས་ཚོད་ཧ་ཅང་ཁག་པོ་ཞིག་འགྲིམས་ཡོད་ཀྱང༌། ང་རང་ཚོའི་མི་ཐོག་འདིས་བོད་གངས་ཅན་པའི་མི་གོ་བཅད་ཡོད་པས་ཚང་མས་བསམ་བློ་ཞུམ་པ་མེད་པར། སེམས་ཤུགས་སྐྱེད་དགོས། ཧུར་ཐག་བྱེད་དགོས།

ཁ༽ མང་གཙོའི་ལམ་བུ་དང་། ཤེས་ཡོན་གྱི་དགོས་མཁོ།

ཁྱེད་རང་ཚོ་ཆོས་སྒར་ཁག་དང༌། སློབ་གྲྭ་ཁག་ལ་སློབ་སྦྱོང་བྱེད་མཁན་ཚོས་སློབ་སྦྱོང་ཡག་པོ་བྱེད་དགོས། སྒྲིག་ཁྲིམས་ཡག་པོ་འཁྱེར་དགོས། རྒྱ་གར་ཚ་བའི་ལུང་པ་ཡིན་པས་འཕྲོད་བསྟེན་ཐོག་དོ་སྣང་ཡག་པོ་བྱེད་དགོས། ཁྱེད་རང་ཚོ་རྒྱ་གར་ལ་ཡོང་བའི་དགོས་དོན་སློབ་སྦྱོང་གི་དོན་དག་ལ་ཡོང་བ་ཡིན་སྟབས་སློབ་སྦྱོང་གི་ཐོག་ལ་ནུས་པ་གང་ཡོང་བཏོན་ཏེ་དུས་ཚོད་ཆུད་ཟོས་མ་སོང་བ་བྱེད་དགོས། ཚང་མ་སྤྱོད་ལམ་ཡག་པོ་བྱེད་དགོས།

ཁྱེད་རང་ཚོ་གནས་སྐོར་ཟིན་ནས་བོད་ལ་ལོག་མཁན་ཚོ་བློ་བདེ་པོ་བྱས་ནས་ལོག་རྒྱུགས། རྒྱ་ནག་ནང་ལ་ང་ཚོ་བོད་པ་བཙན་བྱོལ་བའི་གཞུང་དང༌། བཙན་བྱོལ་གྱི་གྲོས་ཚོགས། གཞིས་ཆགས་ཁག ཆོས་བརྒྱུད་རིས་སུ་མ་ཆད་པའི་དགོན་སྡེ་ཁག གལ་ཆེ་ཤོས་མ་འོངས་པར་ང་ཚོ་བོད་མི་རིགས་དེང་དུས་དང་མཐུན་པའི་མང་གཙོ་རང་དབང་ལྡན་པ་ཡང་དག་པ་ཞིག་གི་ལམ་དུ་འགྲོ་རྒྱུ་ལྔ་བཅུ་ང་དགུ་ལོར་ང་ཚོ་རྒྱ་གར་ལ་སླེབས་པའི་ལོ་དེ་གའི་ནང་ཐག་བཅད་ནས་འཆར་གཞི་བཏིང༌། གོ་རིམ་བསྒྲིགས་ཏེ་རྒྱ་གར་ནང་ང་ཚོས་ལག་ལེན་དངོས་སུ་བསྟར་བཞིན་པ་ལྟར། མ་འོངས་པར་ང་རང་ཚོ་གཞིས་བྱེས་མཉམ་འཛོམས་བྱུང་བའི་མཚམས་ལ་དངོས་གནས་དྲང་གནས་ཀྱི་མང་གཙོ་ཡང་དག་པ་ཞིག་གི་ལམ་ལ་འགྲོ་རྒྱུ་གཏན་འཁེལ་ཟིན་པ་རེད། མ་འོངས་པར་བོད་ནང་སྔ་མོའི་ལུགས་སྲོལ་དེ་དག་ནམ་ཡང་ཡོང་གི་མ་རེད། དེ་སྔ་ཡིན་ན་༸རྒྱལ་བ་རིན་པོ་ཆེ་ནས་བོད་ཀྱི་ཆོས་སྲིད་གཉིས་ཀྱི་འགོ་ཁྲིད་བྱེད་ཀྱི་ཡོད་ཀྱང༌། མ་འོངས་པར་བོད་གཞུང་གི་འགོ་ཁྲིད་བྱེད་མཁན་མང་མོས་འོས་འདེམས་བྱེད་རྒྱུ་དགུ་བཅུ་གོ་གཉིས་ཀྱི་ལོ་ནང་ཡིག་ཐོག་གཏན་འབེབས་ཟིན་པ་རེད། གནད་དོན་འདི་དག་ཁྱེད་རང་ཚོས་གསལ་པོ་ཤེས་པ་བྱེད་དགོས།

དེ་དང་ཆབས་ཅིག་ང་རང་ཚོ་བོད་གངས་ཅན་པ་རྣམས་ལ་སངས་རྒྱས་ཀྱི་བསྟན་པ་དང་འབྲེལ་བའི་ཡ་རབས་སྤྱོད་བཟང་གི་མིག་ལྟོས་བཟང་པོ་ཞིག་ཡོད་པ་འདི་དག་རང་གི་གཅེས་ནོར་ལྟ་བུར་ངོས་འཛིན་པའི་ཐོག་ནས་བདག་པོ་རྒྱག་རྒྱུ་ཤིན་ཏུ་གལ་ཆེན་པོ་ཡིན། ལྷག་པར་གཞོན་སྐྱེས་ཚོས་ཆང་རག་ཚོད་མེད་འཐུང་བ་དང༌། ཉལ་ཐ་འཐེན་པ། ཚུལ་མིན་མ་རབས་ཀྱི་སྤྱོད་པ་རྩ་བ་ནས་བྱེད་རྒྱུ་མེད། དེང་སང་འཛམ་བུ་གླིང་འདིའི་སྒང་ལ་བོད་མི་ཚོ་ཡ་རབས་བཟང་སྤྱོད་ལྡན་པ་དང༌། ལས་རྒྱུ་འབྲས་བརྩི་མཁན་གྱི་མི་རིགས་ཡག་པོ་ཞིག་ལ་ངོས་འཛིན་བྱེད་ཀྱི་ཡོད་པས་གཞོན་སྐྱེས་ཚོས་ངེས་པར་གཟབ་གཟབ་བྱེད་དགོས། དེའི་ཐོག་དེང་དུས་ཀྱི་ཤེས་ཡོན་ཤིན་ཏུ་གལ་ཆེན་པོ་རེད། ཕྲུ་གུ་ཚོ་སློབ་གྲྭར་གཏོང་རྒྱུ་དང༌། རྒན་པ་ཚོ་སློབ་གྲྭར་འགྲོ་མིན་ལ་མ་ལྟོས་པར་ཡོན་ཏན་ལ་དང་དོད་བྱེད་དགོས། རྒྱ་མིའི་ལས་ཁུངས་འདྲ་མིན་ལས་ཀ་བྱེད་མཁན་ཚོས་ལས་ཀ་ཧུར་ཐག་བྱས། ཉམས་མྱོང་ཡག་པོ་གསོག་དགོས། ཕྱིན་ཆད་ལས་རིགས་ཚང་མ་སོ་སོས་འགན་འཁྱེར་ཐུབ་པའི་བསམ་བློ་གཏོང་དགོས།

ག༽ རྒྱ་བོད་ཀྱི་དཀའ་རྙོག་དང་། ཆོས་རིག་འཛིན་སྐྱོང་།

དེ་ནས་རྒྱ་བོད་གཉིས་ཀྱི་དཀའ་རྙོག་སེལ་ཐབས་ཐད། དྲག་སྤྱོད་ལ་བརྟེན་ན་དགོས་པ་གང་ཡང་མེད། ང་རང་ཚོ་བཅོམ་ལྡན་འདས་ཀྱི་རྗེས་འབྲང་རེད། སངས་རྒྱས་ཀྱི་ཆོས་འདི་སྙིང་རྗེའི་རྩ་བ་ཅན་ཡིན་པས་ང་ཚོས་འཚེ་མེད་ཞི་བའི་ལམ་ལ་བརྟེན་ནས་དཀའ་ངལ་སེལ་ཐབས་བྱ་རྒྱུ་འདི་བོད་པའི་ཁྱད་ཆོས་དང་མཐུན་པ་ཞིག་རེད། ངོས་ནས་འཚེ་མེད་ཞི་བའི་ལྟ་སྤྱོད་དང་འབྲེལ་བའི་དབུ་མའི་ལམ་ལ་བརྟེན་ནས་རྒྱ་ནག་གཞུང་དང་ཐད་ཀར་འབྲེལ་བ་བྱས་ནས་ཧ་ལམ་ལོ་ཉི་ཤུ་ཙམ་ཞིག་ཕྱིན་པ་རེད།

དེང་སང་བོད་ནང་ལ་རྒྱ་མི་ལས་བྱེད་ཚོས་གདུག་རྩུབ་དང༌། དྲག་ཤུགས་ཆེན་པོ་བྱེད་ཀྱི་ཡོད་ཀྱང༌། རྒྱ་ནག་དབུས་གཞུང་སྤྱི་ཡོངས་ཀྱི་སྲིད་བྱུས་འགྲོ་སྟངས་ལ་གཞིགས་ན། རྒྱ་ནག་ནང་འགྱུར་བ་འགྲོ་དང་འགྲོ་བཞིན་པ་རེད། ངོས་ནས་དབུ་མའི་ལམ་ལ་བརྟེན་ནས་ཆོལ་གསུམ་གཅིག་ཏུ་བསྒྲིལ་བའི་རང་སྲིད་རང་སྐྱོང་མིང་དོན་མཚུངས་པ་ཞིག་ཡོང་བའི་འབད་བརྩོན་བྱེད་ཀྱི་ཡོད། དཔེར་ན། རྒྱ་གར་ནང་ལ་བོད་པ་འབུམ་གཅིག་ཙམ་ཡོད་པ་ཚང་མ་ཆོལ་ཁ་གསུམ་དབྱེ་བ་མེད་པ་མཉམ་དུ་བསྡད་ཡོད།

སྔར་ཕན་ལོ་སྟོང་ཕྲག་བརྒལ་བའི་རིང་བོད་ནང་རིས་སུ་མ་ཆད་པའི་སངས་རྒྱས་ཀྱི་བསྟན་པ་འཛིན་སྐྱོང་སྤེལ་གསུམ་གྱི་བྱ་བ་ཆོལ་ཁ་གསུམ་ཡོངས་སུ་རྫོགས་པ་ཐུན་མོང་གི་ཐོག་ནས་བྱས་ཡོད། དཔེར་ན། དགེ་ལུགས་པའི་གདན་ས་གཙོ་ཆེ་བ་སེ་འབྲས་དགའ་གསུམ་དབུས་གཙང་ས་ཐོག་ལ་ཆགས་ཡོད་ཀྱང༌། དེ་དག་གི་ནང་སློབ་གཉེར་མཐར་ཕྱིན་པ་བྱེད་མཁན་ཕལ་ཆེ་བ་མདོ་སྟོད་སྨད་ཀྱི་མི་རེད། དབུས་གཙང་ཁུལ་ནས་ཧ་ཅང་ཉུང་ཉུང་རེད། དཔེར་ན། ཉེ་ཆར་ངོས་རང་རྒྱ་གར་ལྷོ་ཕྱོགས་གདན་ས་ཁག་ལ་གྲྭ་རྒྱུན་ཡོང་མཁན་སློབ་གཉེར་བ་ཤ་སྟག་མི་བདུན་བརྒྱ་ལྷག་ཙམ་ཞིག་བསྙེན་རྫོགས་བསྒྲུབས་པ་ཡིན། དེའི་ནང་ལ་མདོ་སྟོད་ལྔ་བརྒྱ་ཙམ་དང༌། མདོ་སྨད་པ་ཉིས་བརྒྱ་ཙམ། དབུ་གཙང་ཁུལ་ནས་སུམ་ཅུ་བཞི་བཅུ་བཅུ་ཞིག་འདུག

མ་འོངས་པར་ཡང་སངས་རྒྱས་ཀྱི་བསྟན་པ་འཛིན་སྐྱོང་སྤེལ་གསུམ་ཆོལ་གསུམ་ཐུན་མོང་གི་ཐོག་ནས་བྱེད་དགོས་པ་དེ་ང་ཚོའི་ལས་འགན་གཙོ་བོ་ཡིན་པས། ཆོལ་ཁ་གསུམ་གྱི་བོད་རིགས་ཡོངས་སུ་རྫོགས་པ་སྐྱིད་སྡུག་གཅིག་གྱུར་བྱེད་རྒྱུ་དེ་ཤིན་ཏུ་གལ་ཆེན་པོ་རེད། དཔེར་ན། རྒྱ་ནག་གཞུང་གིས་ཡུ་ནན་དང༌། ཟི་ཁྲོན། ཀན་སུའུ། མཚོ་སྔོན་སོགས་ལ་ཡོད་པའི་བོད་རིགས་ལ་རང་སྐྱོང་ཁུལ་དང༌། རང་སྐྱོང་ལྗོངས་སོགས་མིང་བཏགས་ཏེ་སྡེ་ཚན་ཁག་བགོས་བྱས་ཡོད་ཀྱང༌། འདི་དག་ཚང་མ་མི་རིགས་དང༌། སྐད་ཡིག ཆོས་ལུགས་གོམས་གཤིས་ཚང་མ་གཅིག་གྱུར་ཡིན་པས་ཆོལ་ཁ་གསུམ་གྱི་བོད་རིགས་ཚང་མ་གཅིག་ཏུ་བསྒྲིལ་བའི་རང་སྐྱོང་མིང་དོན་མཚུངས་པ་ཞིག་དགོས་ཀྱི་ཡོད་ཅེས་ངོས་ནས་ཤོད་ཀྱི་ཡོད། ང་ཚོ་གཅིག་གྱུར་བྱེད་རྒྱུ་འདི་གལ་གནད་ཆེན་པོ་ཡིན་པ་ཚང་མས་བློ་ལ་འཇགས་དགོས། ཚང་མ་བློ་བདེ་པོ་དང༌། སེམས་སྐྱིད་པོ་བྱས་ནས་སྡོད། ཅེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༨ ཟླ་ ༡༢ ཚེས་ ༢༨ ཉིན་བོད་ནས་གཉེན་འཕྲད་འབྱོར་བ་མི་གྲངས་དྲུག་བརྒྱ་སྐོར་ལ་སྩལ་བའི་བཀའ་སློབ།

ཀ༽ མི་རིགས་ཆགས་འཇིག་དང་། རིག་གཞུང་ཉམས་དམས།

ད་རེས་ཁྱེད་རང་ཚོ་ཁ་ཤས་དུས་ཡུན་རིང་པོ་ཞིག་སྒུག་དགོས་བྱུང་ཡོད། ཁ་སྔོན་ཨོ་རི་ས་བོད་མིའི་གཞིས་ཆགས་ལ་ཕྱིན་པ་དང་། དེ་ནས་ཕ་རན་སིར་ཕྱིན་པ་རེད། ཕ་རན་སིར་འགྲོ་བ་མིའི་ཐོབ་ཐང་གི་ཡོངས་ཁྱབ་གསལ་བསྒྲགས་སྤེལ་ནས་ལོ་ལྔ་བཅུ་ཐམ་པ་ཕྱིན་པའི་དྲན་གསོ་བྱེད་ཀྱི་འདུག དེ་ནས་རྡོ་རྗེ་གདན་དུ་ཉིན་བཅུ་གྲངས་ཤིག་བསྡད་པར་བརྟེན་ཁྱེད་རང་ཚོ་ཉིན་མ་མང་པོ་ཞིག་སྒུག་དགོས་བྱུང་བར་དགོངས་དག་ཞུ་རྒྱུ་ཡིན།

ཁྱེད་རང་ཚོར་དམིགས་བསལ་ཞུ་རྒྱུ་ནི་མེད། ཁྱེད་རང་ཚོར་འཚམས་འདྲི་ཡོད། བོད་ནང་ཡོད་པའི་གཞིས་ལུས་རྒྱ་ཆེའི་མི་མང་ཁྱེད་རང་ཚོ་མཐར་གཏུགས་ན་སོ་སོའི་སྲོག་ལའང་རང་དབང་མེད་པར་བསྡད་ཡོད། བོད་མིས་བོད་ཞེན་བྱས་ན་ལོག་སྤྱོད་པའི་བྱེད་སྟངས་དང༌། ཁྲིམས་འགལ་ལ་བརྩི་གི་ཡོད། དེ་འདྲའི་སྡུག་བསྔལ་གྱི་འོག་བར་སྐབས་དཔལ་འབྱོར་གནས་སྟངས་ཕྲན་བུ་གུ་ཡངས་སུ་ཕྱིན་ནས་ལས་བྱེད་པའི་ཕོགས་འཕར་གྱི་ཡོད་ཀྱང༌། མི་མང་སྤྱི་བྱིངས་ལ་སོ་སོའི་ཡོང་སྒོ་འཕར་རྒྱུ་མེད་པའི་ཁར། ཉོ་ཆའི་རིན་གོང་འཕར་བའི་སྟབས་ཀྱིས་མི་མང་ལ་དཀའ་ངལ་ཧ་ཅང་ཆེན་པོ་འཕྲད་ནས་བསྡད་ཡོད། ད་དུང་ཞིང་འབྲོག་ས་ཁུལ་ལ་ཁྲལ་མང་པོ་ཞིག་འགེལ་གྱི་ཡོད།

གང་ལྟར་བོད་ཀྱི་དོན་གྱི་བདག་པོ་གཞིས་ལུས་རྒྱ་ཆེའི་མི་མང་ཁྱེད་རང་ཚོ་གནས་སྟངས་དེ་འདྲ་ཞིག་གི་འོག་བསྡད་ཡོད་ཀྱང༌། ཚང་མས་ལྷག་བསམ་བརྟན་པོས་རང་ཚུགས་ཟིན་ནས་བསྡད་པའི་འབྲས་བུར་དེང་སང་འཛམ་བུ་གླུང་འདིའི་སྒང་ལ་བོད་པའི་མིང་དོན་མ་བརླགས་པར་སྡོད་ཐུབ་པ་རེད། ང་ཚོ་བཙན་བྱོལ་ལ་ཡོད་པའི་བོད་པ་ཚོས་བོད་ནང་གི་བདེ་བ་སྡུག་བསྔལ་དངོས་འབྲེལ་གང་ཡོད་འཛམ་བུ་གླིང་འདིའི་སྒང་ལ་གསལ་བཤད་བྱེད་ཀྱི་ཡོད་པ་ལས་ཧམ་རྫུན་ནམ་ཡང་ཤོད་ཀྱི་མེད། ཧམ་རྫུན་བཤད་ནས་ཁུངས་འཁྱོལ་གྱི་མ་རེད། རྒྱ་མི་གུང་བྲན་ལ་དཔུང་སྟོབས་ཡོད་ན་ཡང༌། རྟག་པར་ཧམ་རྫུན་བཤད་པར་བརྟེན་རྒྱ་མི་ནང་ཁུལ་ནས་ཀྱང་ཡིད་ཆེས་བརླག་གི་ཡོད།

དེ་སྔོན་ཕྱི་ལོ་ཆིག་སྟོང་དགུ་བརྒྱ་དྲུག་ཅུ། བདུན་ཅུའི་ནང་ལ་ང་ཚོས་བོད་ནང་གི་གནས་ཚུལ་འགྲེལ་བཤད་བྱེད་དུས་སྐབས་རེ་ཡིད་ཆེས་མ་ཆེས་བྱེད་ཀྱི་འདུག རིམ་པས་བརྒྱད་ཅུ་གྱ་གྲངས་ནང་ཕྱི་རྒྱལ་གྱི་མི་བོད་ནང་འགྲོ་རྒྱུའི་གོ་སྐབས་བྱུང༌། ཁོང་ཚོས་བོད་ནང་གཞིས་ལུས་རྒྱ་ཆེའི་མི་མང་གི་དངོས་ཡོད་རྣམ་འགྱུར་གསལ་པོ་མཐོང་རྗེས་གཞི་ནས་ང་ཚོས་བོད་པའི་གནས་ཚུལ་བཤད་པ་རྣམས་དངོས་གནས་བདེན་པ་ཡིན་པར་ངོས་འཛིན་བྱེད་ཀྱི་འདུག དེར་བརྟེན་མ་འོངས་པར་ཡང་བོད་མི་རིགས་རིག་གཞུང་དང་བཅས་པ་ཆགས་འཇིག་ཇི་ཡོང་གཞིས་ལུས་རྒྱ་ཆེའི་མི་མང་ལ་རག་ལུས་ཡོད་པས་ཚང་མས་གཟབ་གཟབ་བྱེད་དགོས། ད་ལྟ་བར་དུ་ཚང་མས་ལྷག་བསམ་འགྱུར་བ་མེད་པ་དང༌། སྙིང་སྟོབས་ཞུམ་པ་མེད་པར་བསྡད་པར་ཐུགས་རྗེ་ཆེ་ཞུ་རྒྱུ་ཡིན།

ཁ༽ ནང་ཆོས་ཀྱི་ཁྱད་འཕགས་དང་། དམར་པོའི་དགེ་སློབ།

ང་ཚོས་རང་དབང་གི་ཐོབ་ཐང་རྩོད་ལེན་བྱེད་པ་འདི་ང་ཚོ་བོད་མི་ས་ཡ་དྲུག་གི་ཐོབ་ཐང་དང༌། ཁེ་ཕན་གཅིག་པུའི་གནས་ཚུལ་མ་ཡིན་པར་སངས་རྒྱས་ཀྱི་བསྟན་པ་དང་འབྲེལ་བ་ཆེན་པོ་ཡོད། ཇི་སྲིད་བོད་རང་དབང་ཡོད་པ་དེ་སྲིད་དུ་སངས་རྒྱས་ཀྱི་བསྟན་པ་ཉམས་ཆག་མེད་པར་གནས་ཐུབ་པ་དང༌། བོད་ཀྱི་རང་དབང་བྲལ་བའི་ཉིན་མོ་དེ་སངས་རྒྱས་ཀྱི་བསྟན་པ་ཡང་འགྱུར་ལྡོག་འགྲོ་གི་ཡོད། རྒྱ་མི་གུང་བྲན་གྱིས་ཆོས་ལ་དུག་བཞིན་དུ་བལྟ་བ་འདི་ཁོ་རང་ཚོས་ཆོས་ཀྱི་གནས་ཚུལ་མ་ཤེས་པའི་དབང་གིས་བྱུང་བ་རེད། སྔ་མོ་ཨུ་རུ་སུའི་ནང་ལ་གསར་བརྗེ་ལངས་པའི་སྐབས། ཡུལ་གྱི་རྒྱལ་པོ་དཀོན་མཆོག་གིས་བསྐོས་པ་ལྟ་བུ་དང༌། མི་སེར་མང་ཚོགས་བཤུ་གཞོག་མྱོང་མཁན་ལྟ་བུ་ཆགས། རྒྱལ་པོ་དང་ཆོས་དཔོན་ཚོས་ཕྱོགས་གཉིས་ཀའི་ཁེ་ཕན་ལ་བརྟེན་ནས་ཕན་ཚུན་གཅིག་གིས་གཅིག་སྲུང་སྐྱོབ་རྒྱབ་སྐྱོར་བྱས་སྟབས་ཆོས་འབག་ལ་གྱོན་ནས་བཤུ་གཞོག་གཏོང་གི་འདུག་ཟེར་བའི་གནས་ཚུལ་དེ་བྱུང་བ་རེད། ཆོས་པའི་སྒྲིག་འཛུགས་ཀྱིས་སྤྱི་ཚོགས་ནང་ནས་ཁེ་ཕན་སྒྲུབ་མཁན་ལྟ་བུ་ཆགས་ན་གནས་ཚུལ་ཐ་དད་ཡིན། ཆོས་ནི་རང་གིས་ཉམས་སུ་བླང་རྒྱུ་ལས། གཞན་ལ་བཤུ་གཞོག་གཏོང་བྱེད་རྩ་བ་ནས་མིན་པས་ཆོས་ཕྱོགས་ཀྱི་སྒྲིག་འཛུགས་དང༌། ཆོས་གཉིས་དབྱེ་བ་གསལ་པོར་འབྱེད་དགོས།

ཡང་སྒོས་ལྷག་པར་ཅན་དུ་ང་ཚོ་བོད་ལ་ཡོད་པའི་ཆོས་ནི་སངས་རྒྱས་ཀྱི་བསྟན་པ་ཡིན། སངས་རྒྱས་ཀྱི་ཆོས་འདི་དེང་སྐབས་འཛམ་གླིང་འདིའི་ཆོས་ལུགས་འདྲ་འདྲའི་ནང་ནས་མི་འདྲ་བ་ཞིག་མཐོང་གི་ཡོད། གང་ཡིན་ཞེ་ན། སངས་རྒྱས་ཀྱི་ཆོས་ནས་འཇིག་རྟེན་བཀོད་པ་པོ་དཀོན་མཆོག་ཡོད་པ་བཤད་མེད། ལས་རྒྱུ་འབྲས་ཀྱི་རྣམ་གཞག་བསྟན་ནས་སོ་སོ་དཀའ་ལས་བརྒྱབ་སྟེ་སོ་སོའི་བདེ་སྐྱིད་སྒྲུབ་དགོས་པར་བཤད་ཡོད། ལྷག་པར་ཐེག་པ་ཆེན་པོའི་ཆོས་ཀྱི་བསླབ་བྱ་གཙོ་བོ་ནི་རང་ལས་གཞན་གཅེས་པར་འཛིན་དགོས་པ་འདི་ཡིན་པས་མ་གྱུར་སེམས་ཅན་ཐམས་ཅད་ཟེར་བ་འདི་ང་ཚོའི་ཁ་རྒྱུན་ལ་འཇགས་ནས་བསྡད་ཡོད། འདི་ནི་སངས་རྒྱས་ཀྱི་ཆོས་ཐེག་ཆེན་ཁོ་ནར་མ་གཏོགས། འཛམ་གླིང་གི་ཆོས་ལུགས་གཞན་དག་ནང་ཧ་ལམ་མེད།

སྔོན་མ་རྒྱ་མིས་ཨུ་རུ་སུ་སྔོན་ཐོན་ཞེས་ཧ་ལས་པ་ཞིག་ལ་བརྩི་གི་ཡོད། ལྔ་བཅུ་ང་བཞི་ལོར་ངོས་རང་རྒྱ་ནག་ལ་ཡོད་པའི་སྐབས་མའོ་ཙེ་ཏུང་དང་། སི་ཏ་ལིང་མཉམ་དུ་ཡོད་པའི་རི་མོ་ཞིག་མཐོང་བྱུང༌། མའོ་ཙེ་ཏུང་གི་ལག་པའི་ནང་དེབ་ཅིག་བཟུང་འདུག དེ་ལ་བོད་མི་གུང་བྲན་ཏང་ཡོན་རྒས་པོ་དེ་རིགས་ཀྱིས་འགྲེལ་བཤད་མང་པོ་རྒྱག་མྱོང༌། རི་མོ་འདིར་ཧ་ལས་པའི་གོ་རྒྱུ་ཆེན་པོ་ཡོད། སི་ཏ་ལིང་ནི་གུང་བྲན་རིང་ལུགས་ཀྱི་བསླབ་པ་རྒན་པ་དགེ་རྒན་ལྟ་བུ་དང༌། མའོ་ཙེ་ཏུང་གཞོན་པ་དགེ་ཕྲུག་ལྟ་བུའི་གོ་དོན་ཡོད་ལུགས་འགྲེལ་བཤད་མང་པོ་ཞིག་རྒྱག་གི་འདུག སི་ཏ་ལིང་གིས་ཨུ་རུ་སུ་གུང་བྲན་རིང་ལུགས་བྱས་ནས་ལོ་བདུན་ཅུ་ལྷག་ཙམ་ཕྱིན་པའི་རིང་མང་ཚོགས་ལ་སློབ་གསོ་བཏང༌། སྒྲིག་དང་ཁྲིམས་ཀྱིས་མནན། དམ་པོས་དམ་བཅིངས་ཏེ་ལྟ་བུ་བྱས་ཡོད་ཀྱང༌། ད་ཆ་རྒྱ་མིས་སློབ་དཔོན་དུ་བརྩི་བའི་ལུང་པ་དེའི་ཁ་ཐབས་འཛམ་གླིང་ཐོག་བསྟན་ཟིན་པ་རེད།

དེང་སང་རྒྱ་མི་གུང་བྲན་གྱིས་ལྐོག་ཟ་རུལ་སུངས་མེད་པ་བཟོ་དགོས་ཟེར་བ་དང༌། བོད་མེས་རྒྱལ་དང་ཁ་བྲལ་བཏང་ན་མི་འགྲིགས་ཞེས་སྐད་རྒྱག་གི་ཡོད་ཀྱང༌། ནང་གི་སེམས་ལ་གཡོ་འགུལ་ཐེབས་ཤིང་། མོས་པ་སླེབས། ཡིད་ཆེས་སྐྱེས་པ་ཞིག་མ་བྱུང་ན་ལས། དབང་ཡོད་བཤད་ནས་སེམས་ལ་གཡོ་འགུལ་ཐེབས་མི་ཐུབ། རྡུང་རྡེག་བཏང་ན་མིའི་བསམ་བློ་མཁྲེགས་སུ་འགྲོ་བ་ཆོས་ཉིད་རེད། བོད་ཀྱི་སངས་རྒྱས་ཀྱི་ཆོས་འདི་དངོས་གནས་སྤྱི་ཚོགས་རིང་ལུགས་འཛུགས་སྐྲུན་བྱེད་རྒྱུར་ཧ་ལས་པའི་ཕན་ཐོགས་ཡོད་པ་ཞིག་ཡིན་ན་ཡང༌། རྒྱ་མི་གུང་བྲན་གྱིས་ཆོས་ཀྱི་གནས་སྟངས་མ་ཤེས་པའི་དབང་གིས་ཆོས་ཀྱི་སྤྱི་ཚོགས་ལ་ཕན་ཐོགས་མེད་པར་ངོས་འཛིན་བྱེད་ཀྱི་ཡོད། བོད་ལ་ཡོད་པའི་སངས་རྒྱས་ཀྱི་བསྟན་པ་འདི་ཐེག་པ་ཆེ་ཆུང་སྔགས་དང་བཅས་པ་ཆ་ཚང་བ་འཛམ་གླིང་འདིའི་སྒང་ཁྱད་དུ་འཕགས་པའི་ཆོས་ཤིག་ཡིན་པ་དང༌། དེ་ཡང་བོད་གངས་ཅན་པའི་རང་དབང་དང་འབྲེལ་བ་ཡོད་པ་ཞིག་ཡིན། ང་ཚོས་བོད་ཀྱི་དོན་དག་ལ་འཐབ་རྩོད་བྱེད་པ་འདི་སངས་རྒྱས་ཀྱི་བསྟན་པ་དང་འབྲེལ་བ་ཡོད་པ་དེའི་ཆ་ནས་འཛམ་གླིང་སྤྱིའི་ཁེ་ཕན་ལ་འབྲེལ་བ་ཡོད་པས་ཚང་མས་སེམས་ཤུགས་མ་ཆག་པར་ཧུར་ཐག་བྱེད་དགོས།

ག༽ འཚེ་མེད་ཞི་བདེ་དང་། མིང་དོན་མཚུངས་པའི་རང་སྐྱོང་།

བོད་ཀྱི་བདེན་མཐའ་གསལ་ལ་ཉེ་བ་རེད། གུང་བྲན་རིང་ལུགས་ཨུ་རུ་སུའི་ནང་ཡོད་པའི་རྒྱལ་ཁབ་བཅུ་དྲུག་ལ་རང་དབང་ཐོབ་ཚར་བ་རེད། ད་ཆ་རྒྱ་ནག་དང༌། བྱང་ཀོ་རི་ཡ། ཝི་ཏི་ནམ། ཁྱུའུ་བྷ་བཅས་བསྡད་ཡོད། རྒྱ་ནག་ནང་ལ་ཆ་བཞག་ན། ༡༩༧༩ ལོ་ནས་བཟུང་མང་གཙོའི་ལས་འགུལ་འགོ་ཚུགས། ཐ་མ་ ༡༩༨༩ ལོར་གནམ་བདེ་སྒོ་མོ་ཆེའི་གནས་ཚུལ་དེ་བྱུང༌ཞིང་། དེ་ནས་དུས་ད་ལྟ་བར་དུ་རྒྱ་ནག་ནང་མང་གཙོའི་ལས་འགུལ་བྱེད་མཁན་མུ་མཐུད་ཡོང་མུས་རེད། ད་ལྟའི་རྒྱ་ནག་འདི་དང༌། ལོ་ཉི་ཤུའི་གོང་གི་རྒྱ་ནག་བསྡུར་ན་འགྱུར་བ་ཧ་ཅང་ཆེན་པོ་ཕྱིན་ཚར་བ་དང༌། ད་དུང་འགྱུར་བ་འགྲོ་དང་འགྲོ་བཞིན་པ་ཡིན་པས་ཚང་མས་སེམས་ཤུགས་མ་ཆག་པར་ཧུར་ཐག་བྱེད་དགོས། འདི་རྒྱ་མིར་འཛིང་དགོས་ཟེར་བ་མིན། ང་ཚོ་མཐའ་གཅིག་ཏུ་འཚེ་མེད་ཞི་བའི་ལམ་ལ་བརྟེན་ནས་འགྲོ་དགོས། འཛམ་གླིང་ཐོག་ནས་མང་པོ་ཞིག་གིས་ང་ཚོའི་བོད་དོན་ལ་རྒྱབ་སྐྱོར་བྱེད་པ་འདིས་ཁོང་ཚོར་དཔལ་འབྱོར་གྱི་ཁེ་ཕན་དང༌། ཆབ་སྲིད་ཀྱི་ཁེ་ཕན་མེད་པའི་ཁར། ད་དུང་རྒྱ་ནག་དང་འཁོན་ནས་ཕྱི་འབྲེལ་ཆབ་སྲིད་དང༌། ཚོང་འབྲེལ་གྱི་དཔལ་འབྱོར་ཐོག་གནོད་ཀྱི་ཡོད་ཀྱང༌། སྤྱིར་བདེན་པ་བོད་པར་ཡོད་པ་དང༌། བོད་མི་རྣམས་གཉོམ་ཆུང་ཡ་རབས་ཡིན་པ། ལྷག་པར་དུ་བོད་མིར་དཀའ་སྡུག་ཆེན་པོ་འདི་འདྲ་ཞིག་བྱུང་ན་ཡང༌། མཐའ་གཅིག་ཏུ་འཚེ་མེད་ཞི་བའི་ལམ་ལ་བརྟེན་གྱི་ཡོད་པ་འདི་ལ་ཡིད་འཕྲོག་ནས་བོད་པར་རྒྱབ་སྐྱོར་བྱེད་མཁན་ཤུགས་ཆེན་པོ་གནད་དོན་འདིའི་ཐོག་ནས་ཡོང་གི་ཡོད། ང་ཚོས་ད་བར་འཚེ་མེད་ཞི་བའི་ལམ་ལ་བརྟེན་ནས་ཕྱིན་པ་འདིར་གྲུབ་འབྲས་བྱུང་ཡོད་པ་ལྟར། ད་དུང་གྲུབ་འབྲས་མུ་མཐུད་ཆེ་རུ་ཆེ་རུ་འགྲོ་རྒྱུ་ཡིན་པས་འཚེ་མེད་ཞི་བའི་ལམ་ལ་འགྲོ་དགོས་པ་འདི་ཧ་ཅང་གལ་ཆེན་པོ་རེད།

དེང་སྐབས་རྒྱ་མི་རིགས་ཀྱི་ནང་ནས་ཀྱང་བོད་པའི་གནས་ཚུལ་འདི་རིམ་པས་གོ་རྟོགས་གསལ་དུ་ཕྱིན་ནས་བོད་པར་བདེན་རྒྱབ་བྱེད་མཁན་རྒྱ་མི་མང་པོ་ཐོན་ཡོང་གི་ཡོད། འཛམ་གླིང་གང་དུ་ཡིན་ནའང་གཞུང་ལ་འགྱུར་བ་འགྲོ་གི་ཡོད་ཀྱང༌། མི་མང་འགྱུར་བ་མེད་པར་བསྡད་རྒྱུར་བརྟེན། མང་ཚོགས་ནས་བདེན་དོན་གནས་ཚུལ་རྟོགས་ཏེ་བོད་པའི་ཐོག་ལ་ཤ་ཚ་རྒྱབ་སྐྱོར་ཡོང་བ་འདི་ཧ་ཅང་གལ་ཆེན་པོ་རེད། ངོས་ནས་བོད་རྒྱ་གཉིས་ཀྱི་དཀའ་ངལ་དབུ་མའི་ལམ་ལ་བརྟེན་ནས་སེལ་ཐབས་བྱེད་པའི་དོན་དག་སྙིང་པོ་ནི། ང་ཚོ་ཁ་བྲལ་མིན་པར་རྒྱ་མི་དང་མཉམ་དུ་བསྡད་ནས་རྒྱ་ནག་གཞུང་ལ་ཡང་བློ་འཇོག་ས་ཡོད་པ་དང༌། ང་ཚོ་བོད་པར་ཡང་ད་ལྟ་ནང་བཞིན་བོད་ནང་རྒྱ་མིས་གང་བྱས་འདི་ལྟར་མིན་པར་བོད་ཀྱི་ནང་སྲིད་ལས་ཀ་ཚང་མ་བོད་མི་རང་གིས་བྱེད་རྒྱུ་ཡོད་པ་ཞིག་ཡོང་བའི་དོན་དུ་ཡིན།

ཕྱི་ལོ་ ༡༩༥༡ ལོར་གྲོས་མཐུན་དོན་ཚན་བཅུ་བདུན་དེ་རྒྱ་མིའི་དབང་ཡོད་འོག་བཞག་པ་ལས། གཉིས་མོས་རང་མོས་ཀྱི་ཐོག་ནས་བཞག་པ་ཞིག་མིན་ན་ཡང༌། གྲོས་མཐུན་ནང་བོད་ས་གནས་སྲིད་གཞུང་དང༌། དེའི་དམག་མི། དངུལ་ལོར་སོགས་ཡོད་པ་ཁས་ལེན་ངོས་འཛིན་བྱས་ཡོད་པ་དང༌། བོད་རྒྱ་ཆེའི་མི་མང་གི་བསམ་ཚུལ་ལ་བསྟུན་རྒྱུ། བོད་རང་གི་གོམས་གཤིས་ལ་བརྩི་འཇོག་རྒྱུ་སོགས་དོན་ཚན་བཅུ་བདུན་ནང་བཀོད་ཡོད། གང་ལྟར་དོན་ཚན་བཅུ་བདུན་གྱི་ངོ་བོ་དེ་རྒྱལ་ཁབ་གཅིག་ལ་ལམ་ལུགས་གཉིས་ཟེར་བ་དེ་ཧ་ལམ་ཆགས་ཡོད། ཡིན་ན་ཡང༌། བར་སྐབས་ལག་ལེན་དངོས་ཀྱི་ཐོག་རྒྱ་མིའི་འདོད་པར་གང་ཡོད་བྱེད་པ་ལས། མིང་དོན་མཚུངས་པའི་རང་སྐྱོང་རྩ་བ་ནས་བྱུང་མེད། ཕྱིན་ཆད་རང་སྐྱོང་མིང་དོན་མཚུངས་པ་ཞིག་བྱུང་ན། བོད་རྒྱ་གཉིས་ཀར་བློ་འཇོག་ས་ཡོད་པའི་གཉིས་ཕན་ཡོང་རྒྱུ་དང༌། བརྟན་ལྷིང་ཡང་དེའི་ཐོག་ནས་ཡོང་གི་རེད་བསམ་གྱི་འདུག བོད་མི་རྣམས་དྲག་ཆས་སྤྲད་པའི་དམག་དཔུང་གིས་མནན་ན་བརྟན་ལྷིང་ཡོང་མི་ཐུབ། མི་ལ་དྲག་གནོན་སྡུག་སྦྱོང་ཇི་ཙམ་བཏང་བ་དེ་ཙམ་གྱིས་སེམས་ནང་འཁོན་འཛིན་ན་ཟུག་ཆེ་རུ་འགྲོ་བ་ནི་ཆོས་ཉིད་རེད།

ང༽ སྟོབས་ཆེན་རྒྱལ་ཁབ་དང་། འཛམ་གླིང་གི་བརྩི་བཀུར།

བོད་པར་གང་འཚམ་གྱིས་ཡིད་ཆེས་བྱས། བློས་བཀལ། ལས་འགན་སྤྲད་པ་སོགས་བྱས་ན་རིམ་པས་བོད་མིའི་སེམས་ཚིམ་པ་ཞིག་ཡོང་རྒྱུ་དང༌། དེ་ནས་སེམས་ནང་གི་ན་ཚ་ཉུང་དུ་ཕྱིན་ནས་བརྟན་ལྷིང་ངོ་མ་དེ་ནས་ཡོང་གི་རེད། མཐུན་སྒྲིལ་ངོ་མ་དེ་འདྲའི་ཐོག་ནས་ཡོང་དགོས་པ་ལས། མེ་མདའི་འོག་ནས་བརྟན་ལྷིང་དང་མཐུན་སྒྲིལ་ཡོང་ཐབས་མེད། དཔེར་ན། རྒྱ་མིའི་ཚོང་རིགས་རྒྱ་ནག་ལ་ཞེན་ཁོག་ཡོད་པའི་རྒྱ་མི་དེ་འདྲས་བརྗོད་དོན། རྒྱ་ནག་གི་དམིགས་ཡུལ་གཙོ་བོ་ནི་དུས་རབས་ཉེར་གཅིག་པའི་ནང་སྟོབས་ཤུགས་ལྡན་པའི་རྒྱལ་ཁབ་ཨ་རི་ལྟ་བུ་ཞིག་བྱེད་རྒྱུ་དེ་རེད། དེ་སྒྲུབ་པའི་ཆ་རྐྱེན་ས་ཆའི་རྒྱ་ཁྱོན་དང༌། མི་འབོར་གྱི་གནས་སྟངས། དམག་དཔུང་གི་གྲངས་འབོར་བཅས་ཀྱི་ཆ་རྐྱེན་རྒྱ་ནག་ལ་ཚང་ཡོད། རྡུལ་ཕྲན་མཚོན་ཆ་ཡོད་པ་དང༌། དེང་དུས་ཀྱི་དམག་མཁོའི་ཡོ་བྱད་ལེགས་སུ་གཏོང་རྒྱུར་ལས་ཀ་བྱེད་བཞིན་པ་རེད། སྔོན་མ་ཡིན་ན་དཔལ་འབྱོར་གྱི་གནས་སྟངས་སྐྱོ་པོ་ཡིན་ཡང་བར་སྐབས་ལོ་བཅུ་བཅོ་ལྔའི་རིང་ལ་དཔལ་འབྱོར་ཧ་ལས་པའི་ཡར་རྒྱས་ཀྱི་ཕྱིན་ཡོད། འོན་ཀྱང་ད་ལྟ་ཆ་རྐྱེན་མ་ཚང་བ་གཅིག་ཡོད་པ་དེ་གང་ཡིན་ཟེར་ན། རྒྱ་ནག་རྒྱལ་ཁབ་ལ་འཛམ་གླིང་མི་མང་ཚོས་བརྩི་བཀུར་དང་ཡིད་ཆེས་ཆ་འཇོག དགའ་མོས་བཅས་དགོས་པ་དེ་ཚང་མེད།

རྒྱ་ནག་ལུང་པའི་ནང་འཛམ་གླིང་རང་དབང་ལུང་པ་གཞན་དག་དང་འདྲ་བའི་རང་དབང་མི་འདུག གཏམ་བརྗོད་རང་དབང་མི་འདུག འགྲོ་འོང་རང་དབང་མི་འདུག བསམ་བློ་རང་དབང་མི་འདུག འགྲོ་བ་མིའི་ཐོབ་ཐང་གདལ་བཤིག་གཏོང་གི་འདུག་ཅེས་འཛམ་གླིང་འདིའི་སྒང་ནས་སྐྱོན་བརྗོད་ཆེན་པོ་བྱེད་ཀྱི་ཡོད། ད་དུང་སྐྱོན་བརྗོད་བྱེད་སའི་རྒྱུ་མཚན་གཙོ་བོ་གཅིག་བོད་པའི་གནས་ཚུལ་ཐོག་ནས་ཡོང་གི་ཡོད། དེར་བརྟེན་རྒྱ་ནག་ལ་འཛམ་གླིང་འདིའི་སྒང་ཆེ་མཐོང་ཡོང་བའི་ཐབས་ཤེས་བྱེད་སྟངས་བདེ་ཤོས་ཤིག་བོད་ཀྱི་གནད་དོན་ཐོག་རྒྱ་ནག་གི་གཞུང་སྲིད་བྱུས་རྒྱུ་མཚན་ལྡན་པ། འོས་ཤིང་འཚམས་པ་ཞིག་བྱས་ན་རྒྱ་ནག་ལ་ཆེ་མཐོང་སླེབས་རྒྱུའི་མཐུན་རྐྱེན་གཙོ་བོ་ཞིག་ཆགས་ཀྱི་རེད་ཅེས་ཤོད་ཀྱི་འདུག ཕྱོགས་མང་པོ་ཞིག་ནས་ཤུགས་རྐྱེན་ཐེབས་ཡོང་གི་ཡོད།

འཛམ་གླིང་ནང་བོད་པའི་ཐོག་དོ་སྣང་དང་རྒྱབ་སྐྱོར་བྱེད་མཁན་མང་དུ་འགྲོ་བཞིན་པ་དང༌། ལྷག་དོན་ཨ་རིའི་སློབ་ཕྲུག་ཚོའི་ནང་བོད་པའི་ཐོག་རྒྱབ་སྐྱོར་བྱེད་མཁན་ཚོགས་པ་མང་པོ་ཚུགས་ནས་འདས་པའི་ལོ་གཉིས་གསུམ་ནང་འཕེལ་རྒྱས་ཧ་ཅང་ཆེན་པོ་ཕྱིན་ཡོད། དེ་དག་སེམས་ཤུགས་ཆེན་པོ་ཡོད། དེ་དང་འབྲེལ་བའི་བོད་དོན་སྐོར་ཞིབ་འཇུག་དང་སློབ་སྦྱོང༌། བོད་པའི་ཆོས་ལ་དོ་སྣང་དང་སློབ་སྦྱོང་བྱེར་རྒྱུ། བོད་ཀྱི་སྐད་ཡིག་སློབ་སྦྱོང་བྱེད་རྒྱུ་སོགས་ལ་དེང་སང་ཕྱི་རྒྱལ་ནང་དོ་སྣང་ཆེན་པོ་སླེབས་ཡོད། གང་ལྟར་གཞོན་སྐྱེས་ནང་དོ་སྣང་སླེབས་རྒྱུ་འདི་ལས་སླ་པོ་ཞིག་མ་རེད། དེར་བརྟེན་ཕྱོགས་མང་པོ་ཞིག་གི་གནས་ཚུལ་གྱི་ཐོག་ནས་བོད་དོན་རྒྱ་མིའི་སྲིད་བྱུས་ལ་འགྱུར་བ་མ་ཕྱིན་པར་སྡོད་ཐབས་རྩ་བ་ནས་མེད་པ་རེད། ཚང་མས་ཧུར་ཐག་བྱེད་དགོས།

ཅ༽ ༸རྒྱལ་དབང་ལ་ངོ་རྒོལ་དང་། སྒོ་གསུམ་གྱི་བསླབ་བྱ།

ཡང་བར་སྐབས་བོད་ནང་རྒྱ་མིས་སྲིད་བྱུས་མཁྲེགས་པོ་བྱས་ཏེ་ཆོས་ལ་སྐྱོན་བརྗོད་བྱེད་རྒྱུ་དང༌། ཏཱ་ལའི་བླ་མར་ངོ་རྒོལ་བྱེད་དགོས་ཟེར་བ་དང༌། ཏཱ་ལའི་པར་ཉར་ན་འགྲིག་གི་མ་རེད་ཅེས་བསུན་པོ་བཟོ་གི་ཡོད་པ་དང༌། དེ་དག་ལ་དང་ལེན་མ་བྱས་པའི་རྐྱེན་གྱིས་གྲྭ་བཙུན་མང་པོ་དགོན་པ་ནས་ཕུད་པ་དེ་འདྲ་ཡང་ཡོང་གི་ཡོད། དེ་སྐོར་དེ་རིང་ཁྱེད་རང་ཚོར་བརྗོད་འདོད་བྱུང༌། ངོས་ལ་སྐྱོན་བརྗོད་བྱེད་རྒྱུ་དང༌། དགག་པ་རྒྱག་རྒྱུ་དེ་འདྲ་བྱས་ན་འགྲིགས། དེ་ལ་ཁྱད་པར་གང་ཡང་མེད། དོན་མེད་བོད་མིས་ཉེས་རྡུང་གཟེད་དགོས་པ་དང༌། བཙོན་འཇུག་བྱས་ན་སྡུག་གི་རེད། ངོས་ལ་སྐྱོན་བརྗོད་དེ་སྔ་མང་པོ་བྱས་ཟིན་པ་རེད། དེ་ཡང་ཆོས་གོས་གྱོན་པའི་སྤྱང་ཀི་དང༌། མི་གསོད་ལག་དམར་བ་སོགས་མང་པོ་བཤད་ཟིན་པ་རེད། རྒྱ་མིས་ཇི་ཙམ་བཤད་ཀྱང་ངོས་ནི་དགེ་སློང་རང་ལ་བསྡད་པ་ལས། སྤྱང་ཀི་ཆགས་ཀྱི་མི་འདུག་ལ། ངོས་རང་ལག་དམར་བ་ཡང་ཆགས་ཀྱི་མི་འདུག དེ་ལས་ཁོང་རང་ཚོ་རྫུན་མ་ཆགས་ཀྱི་ཡོད།

ཁྱེད་རང་ཚོས་ཏཱ་ལའི་བླ་མར་ཁ་གཏོང་དགོས་པ་དང༌། ཚོགས་གཏམ་གཏོང་བ། སྐྱོན་བརྗོད་སོགས་གང་ཞིག་བྱེད་དགོས་ཀྱང་བྱས་ན་འགྲིགས། ངོས་ལ་ཁྱད་པར་གང་ཡང་མེད། འཛམ་གླིང་འདིའི་སྒང་དུ་ཁྱེད་རང་ཚོ་བོད་པ་ཞིག་གིས་ཏཱ་ལའི་བླ་མར་སྐྱོན་བརྗོད་བྱས་པར་སུ་གཅིག་ཡིད་ཆེས་ཀྱི་མ་རེད། རྒྱ་མིའི་བཙན་དབང་འོག་མ་བརྗོད་རང་བརྗོད་བྱུང་བར་ངོས་འཛིན་བྱེད་ཀྱི་རེད། ཁྱེད་རང་ཚོས་༸རྒྱལ་བ་རིན་པོ་ཆེར་ངོ་རྒོལ་བྱེད་རྒྱུར་འཛེམས་ནས་སོ་སོའི་ཚེ་སྲོག་ཤོར་བ་དང༌། ཉེས་རྡུང་ཕོག་པའི་གནས་ཚུལ་བྱུང་ན། ངོས་རང་མ་སྐྱིད་པ་ཆེན་པོ་ཡོང་གི་འདུག དེ་དག་སྐོར་ཁྱེད་རང་ཚོས་ཐེ་ཚོམ་དང་བློ་གཡེང་བྱེད་མི་དགོས། ངོས་ལ་ཁ་གཏོང་རྐྱང་བྱེད་དགོས། ཏཱ་ལའི་ལོག་སྤྱོད་པ། ཏཱ་ལའི་ཁ་བྲལ་བ་སོགས་ཤོད་རྐྱང་བྱེད་ཆོག ཁྱེད་རང་ཚོར་ཉེས་རྡུང་ཕོག བཙོན་ལ་ཚུད་ན་དགོས་པ་མེད། དེ་ཐབས་སྐྱོ་པོ་འདུག

གལ་ཆེ་ཤོས་བོད་མི་ཚང་མས་སློབ་སྦྱོང་ཐོག་ཤུགས་རྒྱག་དགོས། ང་ཚོ་བོད་པར་རྐྱེན་ངན་འདི་འདྲ་ཞིག་འཕྲད་པ་འདི་གཙོ་བོ་སློབ་སྦྱོང་གིས་མ་འདང་བ་དང༌། མཐོང་རྒྱ་ཐོས་རྒྱ་ཆུང་དྲགས་པ་སོགས་ཀྱི་ཐོག་ནས་ང་ཚོར་གྱོང་ཆེན་པོ་ཕོག་ཡོད། ད་དུང་ཡང་སློབ་སྦྱོང་ཐོག་འཐུས་ཤོར་ཕྱིན་ན་རྩ་བ་ནས་མི་འགྲིགས། བོད་ཀྱི་གྲོང་ཁྱེར་ཆེ་ཁག་ཚོའི་ནང་ལ་ཕྲན་བུ་དྲག་གི་རེད། ཞིང་འབྲོག་ས་ཁུལ་ལ་སློབ་སྦྱོང་དང༌། འཕྲོད་བསྟེན་ཧ་ལས་པའི་སྐྱོ་པོ་ཡིན་པས། ཞིང་འབྲོག་ས་ཁུལ་ཡར་རྒྱས་གཏོང་རྒྱུར་ཚང་མས་ཤུགས་རྒྱག་དགོས། དེང་དུས་ཀྱི་ཤེས་ཡོན་སྦྱོང་དགོས་པ་དང༌། ངེས་པར་དུ་རྒྱ་ཡིག་ཀྱང་བསླབ་དགོས། གཞོན་སྐྱེས་ཚོ་སེམས་སྐྱིད་པོ་མེད་པ་ལྟ་བུས་ཆང་རག་ཚོད་མེད་འཐུང་བ་དང༌། སློབ་སྦྱོང་དང༌། ལས་ཀ་སོགས་ལ་དོ་སྣང་མི་བྱེད་པར་ཉིན་མ་གང་འཁྱོལ་གྱིས་རང་དྲིན་རང་ལ་ཆུང་བ་དེ་ལྟར་རྩ་བ་ནས་བྱེད་རྒྱུ་མེད། བདེན་མིན་མི་ཤེས་ཀྱང༌། བོད་མིའི་དངུལ་འཕྲོག་རྒྱུ་དང༌། ན་གཞོན་ཚོའི་ལུས་སེམས་བསླད་སྐྱོན་གཏོང་ཆེད། དེང་སྐབས་ལྷ་སར་རྒྱ་མི་གཞང་ཚོང་མ་མང་པོ་ཡོད་ལུགས་ཟེར་བ་དེ་དག་ལ་བསམ་བློ་ནན་ཏན་བཏང་ནས་གཟབ་གཟབ་བྱེད་དགོས།

ཁྱེད་རང་ཚོ་གྲྭ་སར་འགྲོ་མཁན་དང༌། སློབ་གྲྭར་འགྲོ་མཁན་ཚོས་སོ་སོའི་སློབ་སྦྱོང་ཡག་པོ་བྱེད་དགོས་པ་དང༌། སྒྲིག་ཁྲིམས་ཡག་པོ་འཁྱེར་དགོས། རྒྱག་རེས་རྒྱག་པ་ལྟ་བུ་དེ་འདྲ་རྩ་བ་ནས་བྱེད་མི་རུང༌། ཁྱེད་རང་ཚོ་གནས་སྐོར་ཟིན་ནས་ལོག་འགྲོ་མཁན་རྣམས་བློ་བདེ་པོ་བྱས་ཏེ་ལོག་དགོས། ང་ཚོ་བཙན་བྱོལ་བ་ཆགས་ནས་ལོ་བཞི་བཅུ་ཙམ་འགྲོ་གི་ཡོད། གང་ཅིའི་གནས་སྟངས་བཙན་བྱོལ་བ་འདྲ་འདྲའི་ནང་ནས་མི་འདྲ་ཙམ་གྱི་གྲ་འགྲིགས་པོ་ཡོད། སློབ་གྲྭ་ཁག་དང༌། ཆོས་སྒར་ཁག གཞིས་ཆགས་ཁག་སྲ་བརྟན་ཚུགས་ཟིན་པ་དང༌། སྒྲིག་འཛུགས་ཀྱི་འགྲོ་སྟངས་ཚང་མ་མང་གཙོའི་ལམ་ལ་འགྲོ་གི་ཡོད། བཙན་བྱོལ་བའི་སྤྱི་གཞུང་དང༌། གྲོས་ཚོགས། བཙན་བྱོལ་བའི་ཁྲིམས་ཁང་བཅས་མང་གཙོའི་ལུགས་དང་མཐུན་པར་བཙུགས་ཏེ་མང་གཙོའི་ཉམས་མྱོང་གསོག་བཞིན་པ་ཡིན། མ་འོངས་པ་ང་ཚོ་གཞིས་བྱེས་མཉམ་འཛོམས་བྱུང་མཚམས་༸རྒྱལ་བ་རིན་པོ་ཆེའི་དབང་ཆ་མཚམས་འཇོག་བྱ་རྒྱུ་དང༌། བོད་ནང་དེང་དུས་མང་གཙོའི་འགྲོ་སྟངས་དང་ཡོངས་སུ་མཐུན་པའི་མང་མོས་འོས་བསྡུའི་ཐོག་ནས་མང་གཙོའི་གཞུང་གི་སྒྲིག་འཛུགས་བཟོ་རྒྱུ་ ༡༩༩༢ ལོར་ཡིག་ཐོག་གཏན་འབེབས་ཟིན་པ་དེ་དག་ཁྱེད་རང་ཚོས་གསལ་པོ་ཤེས་ཐུབ་པ་དང་བློ་ལ་ངེས་པ་བྱེད་དགོས། ཞེས་བཀའ་སློབ་སྩལ།། །།

༄༅། །ཕྱི་ལོ་ ༡༩༩༩ ཟླ་ ༡༢ ཚེས་ ༡ ཉིན་བོད་ནས་འབྱོར་བ་མི་གྲངས་བརྒྱ་དང་ལྔ་བཅུ་སྐོར་ལ་སྩལ་བའི་བཀའ་སློབ།

ཀ༽ བདེན་དོན་གྱི་རྩོད་གཞི་དང་། མི་རིགས་ཀྱི་ལྟ་བ།

ཁྱེད་རང་ཚོ་ཚང་མར་དགའ་བསུ་ཡོད། ཁྱེད་རང་ཚོ་བོད་ཀྱི་དོན་གྱི་བདག་པོ་གཞིས་ལུས་རྒྱ་ཆེའི་མི་མང་གི་ཆ་ཤས་ཤིག་རེད། ལྔ་བཅུ་ང་དགུའི་ལོ་ནས་བརྩིས་ན། འདས་པའི་ལོ་བཞི་བཅུའི་རིང་ལ་བོད་རྒྱ་ཆེའི་མི་མང་རྣམས་ནས་སོ་སོའི་མི་རིགས་ཀྱི་ལྟ་བ་དང༌། རང་ཚུགས་བརྟན་པོར་བཟུང་སྟེ་བསྡད་པའི་སེམས་ཤུགས་དང༌། སྙིང་སྟོབས་ལ་བརྟེན་ནས་འཛམ་བུ་གླིང་འདིའི་སྒང་ལ་བོད་ཀྱི་བདེན་དོན་གྱི་རྩོད་གཞི་མ་བརླགས་པར་ད་དུང་མུ་མཐུད་སྡོད་ཐུབ་པ་བྱུང་བ་རེད། མ་འོངས་པར་ཡང་བོད་ཀྱི་བདེན་མཐའ་གསལ་ཐུབ་པའི་རྩ་བ་བོད་ནང་ཡོད་པའི་གཞིས་ལུས་རྒྱ་ཆེའི་མི་མང་གི་སྙིང་སྟོབས་དང༌། འབད་བརྩོན་ལ་རག་ལས་ཡོད།

དེ་རིང་འདིར་ཁྱེད་རང་ཚོར་འཚམས་འདྲི་དང༌། ད་ལྟ་ཕན་ཆད་ཚང་མས་ཧུར་ཐག་བྱས་པར་ཐུགས་རྗེ་ཆེ་ཞུ་རྒྱུ་ཡིན། བོད་ནང་ཡོད་པའི་བོད་མི་རྒན་གཞོན་བར་མ་ཕལ་མོ་ཆེ་དང༌། བཅིངས་བཀྲོལ་དམག་མིའི་ནང་དང༌། ལས་བྱེད་པའི་གྲས་ལ་ཡོད་མཁན་གྱི་བོད་མི་གུང་བྲན་ཏང་མི་ཡིན་པ། མདོར་ན་འགོ་ཁྲིད་ཀྱི་གྲས་ལ་སླེབས་མཁན་དང་བཅས་པའི་བསམ་བློའི་ནང་སོ་སོའི་མི་རིགས་ཀྱི་ལྟ་བ་མ་བརླགས་པར་རང་ཉིད་བོད་མི་རིགས་ཡིན་བསམ་པ་ཞིག་ཚང་མར་ཡོད་པ་འདི་དག་ཧ་ཅང་ཡག་པོ་རེད། ད་དུང་ཡང་རྒན་གཞོན་བར་མ་ཚང་མས་སེམས་ཤུགས་མ་ཆག་པར་སོ་སོའི་མི་རིགས་ཀྱི་ཐོབ་ཐང་རྩོད་ལེན་གྱི་བྱ་བར་ཧུར་ཐག་བྱེད་དགོས། གལ་གནད་ཆེ་ཤོས་ཤེས་བྱ་ཡོན་ཏན་གྱི་ཐོག་ལ་དོ་སྣང་བྱེད་རྒྱུ་ཤིན་ཏུ་གནད་འགག་ཆེན་པོ་ཡིན།

ཁ༽ ཆོས་ལུགས་ཀྱི་ཁྱད་པར་དང་། ནང་ཆོས་ཀྱི་ཟབ་ཁྱད།

དགོན་པ་རྣམས་ལ་མཚོན་ན། དགོན་པ་ཉམས་གསོ་བྱས་ནས་སྐུ་གསུང་ཐུགས་རྟེན་རྒྱས་སྤྲོས་ཡོད་པ་ཙམ་དང༌། རབ་ཏུ་བྱུང་བའི་རྟགས་ཆ་ལུགས་ཅན་འགའ་ཞིག་གིས་ཆོ་ག་བཏོན་པ་ཙམ་གྱིས་སངས་རྒྱས་ཀྱི་བསྟན་པ་ཡོད་པར་འཇོག་མི་ཐུབ། སངས་རྒྱས་ཀྱི་བསྟན་པ་ནི་སེམས་རྒྱུད་ལ་ལུང་རྟོགས་ཀྱི་ཡོན་ཏན་ཡོད་དགོས། དེ་ཡོང་བར་ལམ་བསླབ་པ་གསུམ་གྱི་ཉམས་ལེན་དང༌། ལུང་སྡེ་སྣོད་གསུམ་གྱི་འཆད་ཉན་ཞེས་ནམ་རྒྱུན་བཤད་སྲོལ་ཡོད་པ་ལྟར། གྲྭ་བཙུན་ཚོས་སློབ་གཉེར་བྱེད་རྒྱུ་ཤིན་ཏུ་གལ་ཆེན་པོ་ཡིན། བོད་ནང་སེར་མོ་བ་རྣམས་ནས་ཆོས་ལ་སློབ་གཉེར་བྱ་རྒྱུ་གལ་ཆེན་པོ་ཡིན་པར་མ་ཟད། སྤྱིར་བཏང་སྐྱ་བོ་མང་ཚོགས་ནས་ཀྱང་ཆོས་ཕྱོགས་ཀྱི་གནས་ཚུལ་ཤེས་ཐུབ་པ་བྱ་རྒྱུ་གལ་གནད་ཆེན་པོ་ཡིན། ང་རང་ཚོ་བོད་མི་མང་པོ་ཞིག་གི་ཁ་ནས་མ་ཎི་བགྲང་གི་ཡོད་པ་དང༌། སྐྱབས་འགྲོ་འདོན་གྱི་ཡོད་ན་ཡང༌། སྐྱབས་སུ་འགྲོ་ཡུལ་གྱི་སངས་རྒྱས་དང༌། ཆོས། དགེ་འདུན་གྱི་གནས་ཚུལ་གང་འདྲ་ཞིག་ཡིན་པ་ཇི་བཞིན་ཤེས་ཀྱི་མེད།

དེ་མ་ཤེས་པའི་སྐབས་ལ་སངས་རྒྱས་ཀྱི་ཆོས་དང༌། ཆོས་ལུགས་གཞན་དག་ཚང་མ་ཆོས་ལུགས་འདྲ་མཚུངས་ལས། ནང་དོན་མི་འདྲ་བའི་ཁྱད་པར་གང་ཡོད་ཤེས་མི་ཐུབ། འཛམ་བུ་གླིང་འདིའི་སྒང་ལ་ཆོས་ལུགས་མང་པོ་ཡོད། ༡༩༩༧ ལོའི་གྲངས་ཐོ་ལྟར་ན། ཡེ་ཤུའི་ཆོས་བྱེད་མཁན་འབུམ་ཆིག་ཁྲི་ཆིག་སྟོང་ཉིས་བརྒྱ་ལྷག ཧིན་དཱུའི་ཆོས་བྱེད་མཁན་འབུམ་བདུན་སྟོང་དགུ་བརྒྱ་ལྷག་ཙམ་ཡོད། ཆོས་ལུགས་དེ་དག་མི་འབོར་ཆེ་ཞིང༌། དཔལ་འབྱོར་གྱི་ཆ་ནས་ཀྱང་ཧ་ཅང་ཕྱུག་པོ་ཡོད། ནང་པ་སངས་རྒྱས་ཀྱི་ཆོས་བྱེད་མཁན་འབུམ་སུམ་སྟོང་ཉིས་བརྒྱ་ལྷག་ཙམ་ལས་མེད་པ་དང༌། ཕྱུག་པོ་ཡང་མེད། ཡིན་ན་ཡང་དེང་སང་རྣམ་དཔྱོད་ཡོད་མཁན་གྱི་མི་རྣམས་དང༌། ལྷག་དོན་ཚན་རིག་པའི་ནང་ནས་སངས་རྒྱས་ཀྱི་ཆོས་ལ་དོ་སྣང་དང༌། དགའ་མོས་བྱེད་མཁན་ཇེ་མང་དུ་འགྲོ་གི་ཡོད།

དེའི་རྒྱུ་མཚན་གང་ཡིན་ཟེར་ན། སངས་རྒྱས་ཀྱི་ཆོས་ལ་དད་པ་བྱེད་པ་གཅིག་པུ་མ་ཡིན་པར། གནད་དོན་ཚང་མར་འགྲེལ་བཤད་རྒྱག་རྒྱུ་ཡོད་པ། བསམ་བློ་གཏོང་རྒྱུ་ཡོད་པ། སངས་རྒྱས་ཀྱིས་གསུངས་པ་ཞིག་ཡིན་ན་ཡང༌། དེ་ལ་མིའི་བསམ་བློའི་ཐོག་ནས་བརྟག་དཔྱད་བྱས་ཆོག་པ། དེ་འདྲའི་ཐོག་ནས་སེམས་ལ་ངེས་པ་རྙེད་རྒྱུ་ཡོད་པ་ཞིག་ཡིན་པ་དང༌། ཆོས་ལུགས་གཞན་དག་རྣམས་རང་རང་གི་དཀོན་མཆོག་ལ་དད་པ་དང་ཡིད་ཆེས་བྱེད་རྒྱུ་མ་གཏོགས། དཀོན་མཆོག་གི་གསུང་ལ་བརྟག་དཔྱད་བྱེད་སྲོལ་མེད།

དེ་ལྟ་བུའི་གནས་ཚུལ་མང་པོ་ཞིག་ལ་བརྟེན་ནས་དེང་སང་ཕྱི་རྒྱལ་མི་རིགས་ཤེས་ཡོན་ཅན་དང༌། ཚན་རིག་མཁན་ཚོས་སངས་རྒྱས་ཀྱི་ཆོས་འདི་ཆོས་ལུགས་འདྲ་འདྲའི་ནང་ནས་མི་འདྲ་བའི་ཁྱད་ཆོས་ཡོད་པ་ཞིག་དང༌། རྒྱུ་མཚན་ལྡན་པ། ཚན་རིག་དང་མཐུན་པ་ཞིག་ཏུ་མཐོང་གི་ཡོད། ཕྱི་རྒྱལ་གྱི་མི་སྐྲ་སེར་པོ་དང་། མིག་སྔོན་པོ་འདི་དག་གིས་ནང་པ་སངས་རྒྱས་པའི་ཆོས་ཀྱི་ཁྱད་ཆོས་དགེ་མཚན་རྣམས་མཐོང་སྟེ་ཁོང་ཚོས་དོ་སྣང་དང༌། སློབ་སྦྱོང་དོན་གཉེར་ཆེན་པོ་བྱེད་ཀྱི་ཡོད་པར་བརྟེན། དེང་སང་སྔར་ཕན་སངས་རྒྱས་ཀྱི་ཆོས་གོ་མྱོང་ཐོས་མྱོང་མེད་པའི་ལུང་པ་མང་པོའི་ནང་སངས་རྒྱས་ཀྱི་ཆོས་དར་རྒྱས་ཆེན་པོ་འགྲོ་གི་ཡོད། ང་རང་ཚོ་ཕ་མེས་ཀྱི་དུས་ནས་ནང་པ་ཡིན་མཁན་ཚོས་སངས་རྒྱས་ཀྱི་ཆོས་ལ་སློབ་གཉེར་གཏིང་ཟབ་བྱ་རྒྱུར་ལྷོད་ཡངས་བྱས་ན་ནམ་ཞིག་ཕྱི་རྒྱལ་གྱི་མིའི་ས་ནས་སངས་རྒྱས་ཀྱི་ཆོས་ལ་འགྲེལ་བཤད་ཉན་དགོས་པ་བྱུང་ན་ཧ་ཅང་ཐབས་སྐྱོ་པོ་དང༌། ངོ་ཚ་པོ་ཡོང་གི་རེད།

དཔེར་ན། འདི་གར་སངས་རྒྱས་ཀྱི་ཆོས་འཆད་ཉན་བྱེད་པའི་སྐབས་ལ་བོད་པ་ཚོས་འཆར་ཅན་དུ་བཏང་ནས་ཟིན་ཐོ་བྲིས་པ་ལ་སོགས་པའི་དོ་སྣང་དེ་ཙམ་བྱེད་ཀྱི་མེད། ཕྱི་རྒྱལ་མི་ཚོས་ཆོས་ཀྱི་འགྲེལ་བཤད་རྣམས་སྐད་འཁོར་དུ་འཇུག་པ་དང༌། ཟིན་ཐོ་བྲིས་པ་སོགས་ཆོས་ཀྱི་གནད་དོན་རྣམས་ཤེས་ཐུབ་པའི་དོ་ཁུར་འབད་བརྩོན་ཆེན་པོ་བྱེད་ཀྱི་འདུག ང་ཚོའི་དགོན་སྡེ་ཆེ་ཁག་རྩོད་གྲྭ་བཤད་གྲྭ་ཡོད་པ་དག་གི་ནང་དུ་ཆོས་ཀྱི་སློབ་སྦྱོང་བྱེད་ཀྱི་ཡོད་ཀྱང་། སྤྱིར་བཏང་སེར་སྐྱ་མང་ཚོགས་ནང་དད་པའི་སྒོ་ནས་སྐྱབས་སུ་མཆི་ཟེར་བ་ཙམ་ལས། ཆོས་ཀྱི་གནད་དོན་རྩད་གཅོད་དང༌། སློབ་སྦྱོང་བྱེད་རྒྱུར་དོ་སྣང་མེད་པ་འདི་སྐྱོན་ཆེན་པོ་ཡིན་པས། སྐྱ་སེར་དབྱེ་བ་མེད་པ་ཚང་མས་སངས་རྒྱས་ཀྱི་ཆོས་ལ་དོ་སྣང་སློབ་སྦྱོང་བྱ་རྒྱུ་ཧ་ཅང་གལ་ཆེན་པོ་ཡིན། སངས་རྒྱས་ཀྱི་ཆོས་ཀྱི་གནས་ཚུལ་ལ་སློབ་སྦྱོང་དང༌། རྩད་གཅོད་བྱས་ཏེ་རྒྱུ་མཚན་མཐོང་བའི་སྒོ་ནས་སོ་སོའི་སེམས་ཀྱི་ནང་ལ་ཡིད་ཆེས་རྙེད་ན་གཞི་ནས་དད་པ་བྱས་ན་འགྲིགས་པ་རེད། དད་པ་སྔོན་ལ་བྱས། སློབ་སྦྱོང་མཇུག་ལ་བྱས་ན་ནོར་འཁྲུལ་རེད།

མི་ལོ་ཉིས་སྟོང་ལྔ་བརྒྱའི་གོང་ལ་བྱུང་བའི་སངས་རྒྱས་ཀྱི་ཆོས་འདིས་དེང་སང་དུས་རབས་ཉི་ཤུ་རྩ་གཅིག་པར་ཉེ་བའི་འཛམ་གླིང་གི་མི་ཚོར་འབྲེལ་བ་ཡོད་མེད་དང༌། ཕན་ཐོགས་ཡོད་མེད་ཞིབ་འཇུག་དང་བརྟག་དཔྱད་བྱས། བསམ་བློ་བཏང༌། ཕན་ཐོགས་ཡོད་པའི་རྒྱུ་མཚན་མཐོང་ན་གཞི་ནས་དེར་ཡིད་ཆེས་བྱས། སོ་སོས་ཉམས་སུ་བླངས་ན་སངས་རྒྱས་ཀྱི་ཆོས་བྱེད་སྟངས་ངོ་མ་དེ་ཡིན་པས་ཚང་མས་སངས་རྒྱས་ཀྱི་ཆོས་ལ་སློབ་སྦྱོང་བྱེད་དགོས། གནད་དོན་འདི་ཤིན་ཏུ་གལ་ཆེན་པོ་ཡིན།

ག༽ དེང་དུས་ཀྱི་ཤེས་ཡོན་དང་། མཐོང་ཐོས་ཀྱི་འཐུས་ཤོར།

དེ་དང་ཆབས་ཅིག་དེང་དུས་ཀྱི་ཤེས་ཡོན་ལ་དོ་སྣང་ཆེན་པོ་བྱེད་དགོས། ང་རང་ཚོའི་བོད་ལུང་པ་གཞན་དབང་དུ་ཚུད་པའི་རྒྱུ་རྐྱེན་གཅིག་སོ་སོའི་ལུང་པའི་ནང་གི་མི་ཚོས་དེང་དུས་ཀྱི་ཤེས་ཡོན་ཡག་པོ་མ་ཤེས། འཛམ་བུ་གླིང་གི་འཕོ་འགྱུར་འགྲོ་ལུགས་ལ་དོ་སྣང་མ་བྱས། བོད་ཀྱི་གནམ་གཤིས་གྲང་མོ་ཡིན་སྟབས་མགོ་བཏུམས་ནས་བསྡད་དེ་ཉེ་སྐོར་གཡས་གཡོན་ལ་གནས་ཚུལ་གང་འདྲ་ཡོང་གི་ཡོད་མེད་གཏན་ནས་མ་ཤེས་པར་བསྡད་པ་ལྟ་བུའི་སྐྱོན་བྱུང་ཡོད། འཛམ་བུ་གླིང་འདིའི་སྒང་ལ་གནས་ཚུལ་གང་འདྲ་ཡོད་པ་དང༌། ཉེ་སྐོར་གཡས་གཡོན་གང་སར་བལྟ་ཤེས་པ་ཞིག་དང༌། མཐོང་ཐུབ་པ་ཞིག་བྱེད་དགོས།

དེང་དུས་ཀྱི་ཤེས་ཡོན་ཁག་སློབ་སྦྱོང་ངེས་པར་དུ་བྱེད་དགོས། བོད་ནང་ལ་རྒྱ་མིས་བཙུགས་པའི་སློབ་གྲྭ་དེ་དག་མཚན་ཉིད་ཚང་བ་མེད་པའི་ཁར། དེང་སང་སློབ་གྲྭར་ཚུད་པ་ལ་འགྲོ་སོང་ཆེན་པོ་གཏོང་དགོས་པའི་དཀའ་ངལ་ཡོད་ན་ཡང་ཐབས་ཤེས་གང་ཐུབ་བྱས་ཏེ་སོ་སོའི་ཕྲུ་གུ་སློབ་གྲྭར་ངེས་པར་དུ་གཏོང་དགོས། བོད་མི་རྒན་པ་ཚོས་ཀྱང་ཞར་དང་ཞོར་ལ་ཤེས་ཡོན་ལ་དང་དོད་བྱེད་དགོས། གཞོན་སྐྱེས་ཕོ་མོ་ཚོའི་སེམས་ཀྱི་ནང་ལ་ལྷག་བསམ་ཡོད་ཀྱང༌། འཕྲལ་རྐྱེན་ཆུང་རྩག་འགའ་ཞིག་གདོང་ལེན་མ་ཐུབ་པ་ལྟ་བུས་ཆང་རག་འཐུང༌བ་དང་། ཤོ་སྦག་ལ་གཡེངས་པ། ཐ་མག་ཚོད་མེད་འཐེན་པ། མཚན་ཚོགས་འཆལ་སྤྱོད་ལ་ཞུགས་ཏེ་མི་ཚེ་སྟོང་ཟད་དང༌། སོ་སོ་དྲིན་ཆུང་དུ་བཏང་ན་གཏན་ནས་མི་འགྲིགས་པས། སྤྱི་སྒེར་ཚང་མའི་ཁེ་གྱོང་ལ་བསམ་གཞིགས་ཀྱིས་གཟབ་གཟབ་བྱེད་དགོས། ཁྱེད་རང་ཚོ་གཞོན་སྐྱེས་ཚོས་སོ་སོས་ཐུབ་ཚོད་ཀྱི་ལས་ཀ་དེ་རིགས་བཙལ་ཏེ་ལས་ཀ་དེའི་ནང་ལ་ཉམས་མྱོང་བསགས། མ་འོངས་པར་ལས་ཀ་དེ་དག་སོ་སོས་འགན་ཁུར་ཐུབ་པའི་བསམ་བློ་གཏོང་དགོས། མདོ་དོན་ང་རང་ཚོ་བོད་མི་ཚང་མས་སེམས་ཤུགས་མ་ཆག་པའི་ཐོག་ནས་ཤེས་ཡོན་གྱི་ཐོག་ལ་ཤུགས་རྒྱག་རྒྱུ་དེ་རྩ་དོན་ཡིན་པས། ཁྱེད་རང་ཚོ་ཚང་མས་སེམས་ལ་ངེས་པ་བྱེད་དགོས།

ང༽ བོད་མིའི་རྩ་དོན་དང་། བཙན་བྱོལ་བའི་གྲུབ་འབྲས།

དེ་ནས་མ་འོངས་པར་ང་རང་ཚོ་གཞིས་བྱེས་མཉམ་འཛོམས་བྱུང་བའི་མཚམས་ལ་མིང་དོན་མཚུངས་པའི་མང་གཙོ་ཡང་དག་པའི་ཆབ་སྲིད་སྐྱོང་རྒྱུ་གཏན་འབེབས་ཟིན་པ་རེད། རྒྱ་གར་ནང་བཙན་བྱོལ་ལ་ཡོད་པའི་བོད་པ་ཚོས་སྡོད་སྟངས་གང་འདྲ་ཡོད་པ་དང༌། འདིར་དྷ་རམ་ས་ལར་བོད་མི་བཙན་བྱོལ་བའི་གྲོས་ཚོགས་དང༌། བཙན་བྱོལ་གཞུང་གི་སྒྲིག་འཛུགས་ནང་མང་གཙོའི་བྱ་རིམ་གང་འདྲ་ཡོད་པ། སློབ་གྲྭ་ག་ཚོད་ཡོད་པ་དང༌། དགོན་པ་ཁག་ཇི་ཙམ་ཡོད་པ། དེ་དག་གི་ནང་དུ་སློབ་སྦྱོང་གི་གནས་ཚུལ་གང་འདྲ་ཡོད་པ། འདི་དག་ཁྱེད་རང་ཚོས་ཤེས་ཐུབ་པ་བྱུང་ན་བསམ་བློ་གཏོང་རྒྱུར་ཁྱད་པར་ཡོང་གི་རེད།

བོད་ལ་ལོག་པའི་རྗེས་ལ་སོ་སོའི་དགའ་ཉེ་བློ་དཀར་ཚོར་རྒྱ་གར་ནང་གི་དངོས་ཡོད་གནས་ཚུལ་གང་ཡོད་འགྲེལ་བཤད་རྒྱག་ཐུབ་ན་ཡག་པོ་ཡོང་གི་རེད། སྐབས་རེ་བོད་ནས་ཡོང་མཁན་ཁ་ཤས་ཀྱིས་རྒྱ་གར་ནང་༸རྒྱལ་བ་རིན་པོ་ཆེ་གཅིག་པུ་མ་གཏོགས། བོད་གཞུང་ལ་རེ་བ་རྒྱག་ཡུལ་མི་འདུག་ཅེས་ཤོད་མཁན་དེ་དག་ནོར་འཁྲུལ་རེད། སོ་སོས་མགོ་མ་འཚོས་པར་བཤད་པའི་སྐད་ཆ་རེད། ང་ཚོ་འདིར་བཙན་བྱོལ་བ་ཆགས་ནས་ལོ་བཞི་བཅུ་ལྷག་ཙམ་ཕྱིན་པའི་དུས་ཡུན་རིང་བྱས་རྗེས་མིག་གིས་མཐོང་རྒྱུ་ཡོད་པའི་ལས་དོན་མང་པོ་ཞིག་བྱས་ཡོད་པ་འདི་དག་བཙན་བྱོལ་གཞུང་གི་སྒྲིག་འཛུགས་ཤིག་ཡོད་པ་འདི་ལ་བརྟེན་ནས་བྱུང་བ་ལས། ངོས་རང་གཅིག་པུའི་ཐོག་ནས་ལས་ཀ་འདི་རྣམས་འགྲུབ་ཐབས་མེད། ཤེས་ཡོན་གྱི་སྐོར་ཡིན་ན་ཤེས་རིག་ལས་ཁུངས་དང༌། གཞིས་ཆགས་སྐོར་ཡིན་ན་ནང་སྲིད་ལས་ཁུངས། ཆོས་དོན་ལས་ཁུངས། འཕྲོད་བསྟེན་ལས་ཁུངས། དེ་དང་དེས་མཚོན་པས་ལས་དོན་སྡེ་ཚན་སོ་སོར་དམིགས་བཀར་ལས་འགན་འཁུར་མཁན་གྱི་སྒྲིག་འཛུགས་བཟོས་ཏེ་སོ་སོའི་ལས་དོན་སྒྲུབ་ཀྱི་ཡོད། སློབ་གྲྭར་མཚོན་ན། ཕྲུ་གུ་ཁྲི་ཕྲག་ཁ་ཤས་ལ་སློབ་སྦྱོང་སྤྲད་པའི་འབྲས་བུར་ད་ལྟ་བཙན་བྱོལ་བོད་མིའི་ཁྲོད་གཞོན་སྐྱེས་རྣམས་ཡིག་རྨོངས་སེལ་ཟིན་པ་དང་། ལེགས་ཉེས་ལ་མ་ལྟོས་པར་ཡི་གེ་ཤེས་མཁན་ཤ་སྟག་ཆགས་ཡོད།

ཆོས་ཕྱོགས་ནས་བཤད་ན། དེང་སང་དགོན་སྡེ་ཁག་ནང་དགེ་འདུན་པ་ཁྲི་གཅིག་ལྷག་ཙམ་ཡོད་པ་དང༌། གཞུང་ཆེན་ཁག་ལ་སློབ་གཉེར་རྒྱག་མཁན་ཕལ་ཆེར་སྟོང་ཕྲག་དྲུག་བདུན་ཙམ་ཡོད། བོད་ནང་སྔོན་ཆད་ས་དགེ་བཀའ་རྙིང་བོན་དང་བཅས་པ་སོ་སོའི་མ་དགོན་ཁག་ནང་ཆོས་ཀྱི་སློབ་སྦྱོང་བྱ་ཡུལ་ཡོད་ཀྱང༌། དེང་སང་བོད་ཀྱི་དགོན་ཁག་ནང་རང་དབང་གི་ཐོག་ནས་ཆོས་ཀྱི་སློབ་སྦྱོང་སྤུས་དག་བྱ་རྒྱུའི་མཐུན་རྐྱེན་མེད། མདོ་སྨད་ཁུལ་ཨ་མདོ་བཀྲ་ཤིས་འཁྱིལ་དང༌། མདོ་སྟོད་ཁུལ་དགོན་སྡེ་ཁ་ཤས་ལ་སློབ་གཉེར་རྒྱག་རྒྱུའི་ཆ་རྐྱེན་ཕྲན་བུ་ཡོད་པ་ལས། བོད་སྤྱི་ཡོངས་ཀྱི་ཐོག་ལ་ཧ་ཅང་ཁག་པོ་རེད། ང་ཚོ་བཙན་བྱོལ་བའི་ནང་སྔར་གཞི་མེད་སར་གཞི་གསར་པ་བཙུགས་ཏེ་འབད་བརྩོན་བྱས་པའི་འབྲས་བུར་ལྟོས་ས་ལྟོས་ཕྱོགས་ཀྱིས་བཤད་ན། དེང་སང་བོད་ནང་ལས་རྒྱ་གར་ནང་སངས་རྒྱས་ཀྱི་ཆོས་སློབ་སྦྱོང་བྱེད་རྒྱུའི་མཐུན་རྐྱེན་བཟང་བ་ཡོད། དེ་དག་ཚང་མ་བཙན་བྱོལ་གཞུང་གི་སྒྲིག་འཛུགས་འདིའི་ཐོག་ནས་ལོ་ནས་ལོ་བསྟུད་ལས་ཀ་བྱས་པའི་གྲུབ་འབྲས་རེད། དེ་བཞིན་ཆོས་ལུགས་དང༌། ཆོལ་ཁའི་འཐེན་འཁྱེར་མེད་པར་ཆོལ་ཁ་གསུམ་གྱི་བོད་མི་ཡོངས་སུ་རྫོགས་པ་སྐྱིད་ན་གཅིག་དང༌། སྡུག་ན་གཅིག་བྱས་ཏེ་ང་ཚོ་མཉམ་དུ་ལས་ཀ་བྱེད་ཀྱི་ཡོད། འདི་ང་ཚོའི་རྩ་དོན་རེད། གནས་ཚུལ་འདི་དག་ཚང་མ་ཁྱེད་རང་ཚོས་གསལ་པོ་ཤེས་ཐུབ་པ་དང༌། སེམས་ལ་ངེས་པ་བྱེད་དགོས།

དེ་ནས་ཁྱེད་རང་ཚོ་གྲྭ་ས་ཁག་ལ་འགྲོ་མཁན་ཚོས་གྲྭ་སའི་ནང་ལ་ཕྱིན་ནས་དཔེ་ཆ་ཡག་པོ་ལྟོས། སྒྲིག་ལམ་ཡག་པོ་འཁྱེར་དགོས། སློབ་གྲྭ་ཁག་ལ་འགྲོ་མཁན་ཚོ་ཡང་འདིར་ཡོང་བའི་དགོས་དོན་སློབ་སྦྱོང་ཆེད་མ་གཏོགས། ལྟད་མོ་བལྟ་བ་དང༌། སྤྲང་འཁྱམས་ཆེད་ཡོང་བ་མིན་སྟབས་སློབ་སྦྱོང་ཡག་པོ་བྱེད་དགོས། སྒྲིག་ཁྲིམས་ཡག་པོ་འཁྱེར་དགོས། ཚང་མས་ཧུར་ཐག་བྱེད་དགོས། བཀྲ་ཤིས་བདེ་ལེགས། ཞེས་བཀའ་སློབ་སྩལ།། །།

(གསལ་བཤད། བར་ལམ་མཇལ་ཁའི་སར་སྐད་ཆ་ཤོད་རྒྱུ་ཕལ་ཆེར་འཆར་ཅན་ལྟ་བུ་ཡིན་པས་ཚང་མ་སྒྲ་འཇུག་མ་དགོས། ཞེས་བཀའ་ཕེབས་པ་ལ་བརྟེན་ ༡༩༩༩ ལོ་ནང་བཀའ་སློབ་གཅིག་ལས་མ་འཁོད་པའི་རྒྱུ་མཚན་དེ་ལྟར་ལགས།)

པར་བྱང་སྨོན་ཚིག

རྣམ་གྲོལ་ཞི་བའི་རྒྱ་མཚོར་རོ་གཅིག་ཏུ། །

གཞོལ་བའི་མཐའ་ཡས་ཆོས་ཚུལ་དལ་འབབ་ཀླུང༌། །

ཚིག་གི་གཟེགས་མ་རེས་ཀྱང་དུག་གསུམ་གྱི། །

དྲི་མ་ཡོངས་འཁྲུད་ལེགས་བཤད་བདུད་རྩི་འདི། །

དཔར་དུ་བསྐྲུན་པའི་རྣམ་དཀར་ཕུང་པོའི་མཐུས། །

ཡང་དག་ཆོས་ཀྱི་སྒོ་མོ་སྟོང་ཕྲག་བརྒྱ། །

གདངས་ཏེ་རྒྱུད་ལྔའི་འགྲོ་བ་མ་ལུས་པ། །

ངེས་ལེགས་ནོར་བུའི་མཛོད་ལ་དབང་འབྱོར་ཤོག །

ཅེས་པ་འདི་ཡང་དེང་དུས་ཡིད་སྲུབས་ཀྱིས་རྒྱུད་བརླམས་པའི་ཀླ་ཀློའི་སྡིག་སྤྱོད་མི་བཟད་པས་གངས་ལྗོངས་ཆོས་ལྡན་གྱི་ཞིང་དུ་ཐུབ་པའི་བསྟན་པ་རིན་པོ་ཆེ་ཉིན་མོའི་སྣང་བ་ལྟར་འབར་བ་དེ་ནི་མིང་གི་ལྷག་མ་ཙམ་དུ་ཉམས་ཉེས་པར་བྱས། ཕྱོགས་དང་ཕྱོགས་ན་རྡུལ་ཕྲན་མཚོན་ཆ་སོགས་གདུག་པའི་གནོད་འཚེ་གྱ་གྱུའི་སྦྱོར་བ་ནི་ཉིན་རེ་བཞིན་དུ་དར་བ་སོགས་སྒོ་ཀུན་ནས་ལྔ་བདོའི་རྒུད་ཚོགས་མཚོ་ལྟར་བརྡོལ་བ་འདི་དག་ལྷག་མེད་དུ་ཞི་ཞིང༌། བྱང་ཕྱོགས་བོད་ཁ་བ་ཅན་དུ་བསྟན་པའི་མེ་རོ་སླར་ཡང་སྔར་བཞིན་གསོས་ཏེ་རྒྱ་གར་འཕགས་པའི་ལྗོངས་འདིར་ཡང་ཐུབ་པའི་བཞེད་དགོངས་དྲི་མ་མེད་པ་དར་རྒྱས་སུ་འཕེལ་བ་དང༌། འཛམ་གླིང་ཡངས་པའི་ཁྱོན་ལ་འཚེ་མེད་ཞི་བའི་ལམ་སྟོན། རྣམ་འདྲེན་ཤཱཀྱ་སེངྒེའི་རིང་ལུགས་སྒོ་ཀུན་ནས་རྒྱས་པ་སོགས་འཕྲལ་ཡུན་ལེགས་ཚོགས་དུ་མའི་ཆེད་དུ་དམིགས། ནང་བསྟན་གྲུབ་མཐའ་རིས་མེད་ཀྱི་གསུང་རབ་དཔར་དུ་བསྐྲུན་དང་བསྐྲུན་འགྱུར་གང་ལའང་སྦྱར་ཆོག་པའི་དགེ་བསྔོའི་སྨོན་ཚིག་ཏུ་ཤཱཀྱའི་དགེ་སློང་ཆོས་སྨྲ་བ་ངག་དབང་བློ་བཟང་བསྟན་འཛིན་རྒྱ་མཚོས་སྦྱར་བའོ། །དགེའོ།། །།